
INTRODUCTIO: IDEA OPERIS 

Obiectivum huius laboris est praebere studiosis linguae latinae modernae textum orthographice 
mundus correctusque principalium operum philosophicarum Renati Des Cartes et Benedicti 
Spinozae, Philosophorum eminentium Saeculi XVII. Cum simplicissima Latinitate, his autores de 
gravibus rebus philosophicis tractaverunt. Hae longa Philosophiae texta continent circa 160,000 
vocabula latina, quae in orthographia moderna publicantur. Per orthographiam modernam 
intelligitur illa quae hodierne usa est in litteris encyclicis pontificalibus et in documentis e Concillio 
Vaticano II oriundis. Texta philosophica amborum auctorum hic sunt presentata munda, id est, 
signis diacriticis, notis in pedibus paginarum, explicationibus philologicis, bibliographia, 
commentariis criticis et vocabulario carent. Texta impressa in Francia, cum orhographia Ramista, 
illa quae Editore Firmino Didoti adoptata est, immediate convertuntur in moderna Latina 
orthographia solum mutando littera i in litteram i, ceteris paribus. Verbi gratia: huius non hujus, 
eius non ejus, iustitia non justitia, etc.. Formae vocabulares medii aevalis quoque mutatae sunt, 
verbi gratia, saepe non sepe, praeter non preter, hae non he, amor philosophiae non amor 
philosophie etc. Videte errata, quaeso, in fine operis. 

Rene Des Cartes et B. Spinoza 

RENATUS CARTESIUS SEU RENATUS DES CARTES (Francogallice Rene Descartes) natus Hagae 
Turonicae 31 Martii 1596; Holmiae mortuus 11 Februarii 1650, fuit philosophus et mathematicus 
Gallicus Illuminationis Aevi, saepe pater Philosophiae appellatur. Multa philosophica scripsit, 
inter quibus Principia Philosophia praeclarissimum opus est. Praeterea scientiam medicam et 
mathematicam hodiernam quoque impulit. OPERA: Epistola. Regulae ad directionem ingenii, 

Summulae in Unguis Vernaculis Exaratae 

SUMMULAE IN LINGUIS VERNACULIS EUROPAE 

I. The obiective of this work is to provide the students of modern Latin with a clean 
orthographically uniform text of the main philosophical works of Descartes and Spinoza, 
eminent thinkers of the XVII Century. In very simple Latin styles, these writers discuss grave 
philosophical issues. This Modern Latin text containing 160,000 words is published in the 
Modern Latin orthography, which is that employed in recent papaI encyclical letters and in the 
documents of the Concilium Vaticanum II. They are presented devoid of diacritics, notes, 
bibliography or commentaries. The texts printed in France in the Ramist orthography were 
immediately converted to the modern orthography just by changing j in i, ceteris paribus. 

II. O obxectivo deste traballo e proporcionar aos estudantes do latin moderno un texto limpo 
e ortograficamente uniforme das principais obras filosoficas de Descartes e Spinoza, 
eminentes pensadores do seculo XVII. En estilos latinos moi sinxelos, estes escritores discuten 
graves problemas filosoficos. Este texto en latin moderno, que conten 160.000 palabras, 
publicase na ortografia latina moderna, a que actualmente se emprega nas cartas enciclicas 
papais e nos documentos do Concilium Vaticanum II. Os textos dos dous autores presentanse 
limpos, e dicir, sen sinais diacriticos, notas a pe de paxina, bibliografia, comentarios, 
explicacions ou vocabularios. Os textos impresos en Francia, na ortografia ramista, a que e 
adoptada polo editor Firmin Didot, foron inmediatamente convertidos a ortografia moderna, 
so pola substitucion da j por i, ceteris paribus. 

III. O obietivo deste trabalho e fornecer aos estudantes do latim moderno um texto limpo e 
ortograficamente uniforme das principais obras filosoficas de Descartes e Spinoza, eminentes 
pensadores do seculo XVII. Em estilos latinos muito simples, esses escritores discutem questdes 
filosoficas graves. Este texto latino moderno contendo 160.000 palavras e publicado na 
ortografia latina moderna, a que atualmente e empregada nas cartas enciclicas papais e nos 
documentos do Concilium Vaticanum II. Os textos de ambos os autores sao apresentados 
limpos, isto e, desprovidos de sinais diacriticos, notas de rodape, bibliografia, comentarios, 
explicagdes ou vocabularios. Textos impressos na Franga, na ortografia Ramist, a que adotava 
o Editor Firmin Didot, foram imediatamente convertidos para a ortografia moderna, apenas 
pela substituigao do j por i, ceteris paribus. 

IV. L'obiectif de ce travail est de fournir aux etudiants du latin moderne un texte propre et 
orthographiquement uniforme des principales oeuvres philosophiques de Descartes et Spinoza, 
penseurs eminents du XVIIe siecle. Dans des styles latins tres simples, ces auteurs discutent de 
graves problemes philosophiques. Ce texte latin moderne contenant 160.000 mots est publie 
dans l'orthographe latine moderne, celle qui est actuellement employee dans les lettres 
encycliques papales et dans les documents du Concilium Vaticanum II. Les textes des deux 
auteurs sont presentes propres, c'est-a-dire depourvus de signes diacritiques, de notes de bas 
de page, de bibliographie, de commentaires, d'explications ou de vocabulaires. Les textes 
imprimes en France, dans l'orthographe ramiste, celle qui est adoptee par Tediteur Firmin 
Didot, ont ete immediatement convertis a l'orthographe moderne, iuste par substitution du j 
par i, ceteris paribus. 

V. Das Ziel dieser Arbeit ist es, den Studenten des modernen Latein einen klaren 
orthographisch einheitlichen Text der wichtigsten philosophischen Werke von Descartes und 
Spinoza, bedeutenden Denkern des XVII. lahrhunderts, zu bieten. In sehr einfachen 
lateinischen Stilen diskutieren diese Autoren ernste philosophische Fragen. Dieser moderne 

lateinische Text mit 160.000 Wdrtern ist in der modernen lateinischen Rechtschreibung 
veroffentlicht, die gegenwartig in papstlichen Enzykliken und in den Dokumenten des 
Concilium Vaticanum II verwendet wird. Die Texte beider Autoren sind sauber wiedergegeben, 
dh ohne diakritische Zeichen, Fujinoten, Bibliographie, Kommentare, Erklarungen oder 
Vokabulare. Die in Frankreich in der Ramist-Orthographie gedruckten Texte, die vom 
Herausgeber Firmin Didot ubernommen wurden, wurden sofort durch die Ersetzung des j durch 
i in die moderne Orthographie umgewandelt. 

VI. O obietivo deste trabalho e fornecer aos estudantes do latim moderno um texto limpo e 
ortograficamente uniforme das principais obras filosoficas de Descartes e Spinoza, eminentes 
pensadores do seculo XVII. Em estilos latinos muito simples, esses escritores discutem questoes 
filosoficas graves. Este texto latino moderno contendo cerca de 160.000 palavras e publicado 
na ortografia latina moderna, a que atualmente e empregada nas cartas enciclicas papais e 
nos documentos do Concilium Vaticanum II. Os textos de ambos os autores sao apresentados 
limpos, isto e, desprovidos de sinais diacriticos, notas de rodape, bibliografia, comentarios, 
explicagdes ou vocabularios. Textos impressos na Franga, na ortografia Ramist, a que adotava 
o Editor Firmin Didot, foram imediatamente convertidos para a ortografia moderna, apenas 
pela substituigao do j por i, ceteris paribus. Palavras usuais escritas em ortografia medieval 
foram corrigidas, por exemplo, saepe nao sepe, praeter nao preter, hae nao he, etc. 

VII. L 'obiectiu d'aquest treball es proporcionar ais estudiants dei llati modern un text net i 
ortograficament uniforme de les principais obresfilosdfiques de Descartes i Spinoza, eminents 
pensadors dei segle XVII. En estils llatins molt senzills, aquests escriptors discuteixen greus 
problemes filosofics. Aquest text llati modern que conte 160.000 paraules es publica a 
Tortografia llatina moderna. Ia que actualment s'utilitza en les lletres enciclicas papais i en eis 
documents dei Concilium Vaticanum II. Eis textos d'ambdos autors es presenten nets, es a dir, 
desproveits de senyals diacritics, notes a peu de pagina, bibliografia, comentaris, explicacions 
o vocabularis. Eis textos publicats a Franga, a Tortografia ramista, aquesta que adopta 1'editor 
Firmin Didot, es van convertir immediatament en Tortografia moderna, nomes amb Ia 
substitucio de Ia j per i. 

VIII. Uobiettivo di questo lavoro e quello di fornire agli studenti dei latino moderno un testo 
pulito e ortograficamente uniforme delle principali opere filosofiche di Cartesio e Spinoza, 
eminenti pensatori dei XVII secolo. In stili latini molto semplici, questi scrittori discutono di 
gravi questioni filosofiche. Questo testo latino moderno contenente 160.000 parole e 
pubblicato nelTortografia latina moderna, quella attualmente utilizzata nelle lettere 
encicliche papali e nei documenti dei Concilium Vaticanum II. I testi di entrambi gli autori sono 
presentati puliti, cioe privi di segnali diacritici, note a pie di pagina, bibliografia, commenti, 
spiegazioni o vocabolari. Quei testi stampati in Francia, nelTortografia Ramista, cio che e stato 
adottato dalTeditore Firmin Didot, furono immediatamente convertiti alTortografia moderna, 
solo per Ia sostituzione dei j con i. 

IX. Qe/ib amou pa6ombi - npedocmaeumb cmydeHmaM coepeivieHHou /lambmu nucmbiu 
opcfjoepacfjunecKU eduHbiu mexcm ocHoeHbix cfru/iococfjcKux pa6om flexapma u CnuH03bi, 
ebidatouiuxcn Mbic/iume/ieu XVII eexa. B owewb npocmbix /lamuHCKUx cmu/inx amu aemopbi 
o6cy»(dafom cepbe3Hbie cfru/iococfrcKue eonpocbi. 3mom coepeMeHHbiu /lamuHCKuij mexcm, 
codepmauiuu 160.000 cnoe, onydnuKoeaH e coepeivieHHou /lamuHCKOU opcfroepacfruu, 
Komopan e Hacmonugee epe/vm ucno/ib3yemcft e nancxux 3HquK/iunecKux nucbMax u e 
doKyMeHmax Concilium Vaticanum II. Texcmbi o6oux aemopoe npedcmaeneHbi nucmbiMu, 
mo ecmb /luuieHHbiMU duanpumuHecHux cuzHanoe, chocok, 6u6nuozpacf>uu, KOMMeHmapuee, 

o6i>fiCHeHuu u/iu c/ioeapeu. Te mexcmbi, HanenamaHHbie eo d>paHu,uu e opifioepacfruu 
PaMucma, Komopbie 6bi/iu npuHfimbi pedaxmopoM Qupmuhom fl,udo, 6bmu HeMed/teHHO 
npeo6pa3oeaHbi e coepeMeHHyto optfiozpacjniic, npocmo nodcmaeue j ho i. 

X. EI obietivo de este trabaio es proporcionar a los estudiantes de latin moderno un texto 
limpio y ortograficamente uniforme de las principales obrasfilosoficas de Descartes y Spinoza, 
eminentes pensadores dei siglo XVII. En estilos latinos muy simples, estos escritores discuten 
cuestiones filosoficas graves. Este texto latino moderno que contiene 160.000 palabras se 
publica en Ia ortografla latina moderna, que se emplea actualmente en las cartas enclclicas 
papales y en los documentos dei Concilium Vaticanum II. Los textos de ambos autores se 
presentan limpios, es decir, desprovistos de signos diacrlticos, notas a pie de pagina, 
bibliografla, comentarios, explicaciones o vocabularios. Los textos impresos en Francia, en Ia 
ortografla ramista, aquella dei editor Firmin Didot, se convirtieron de inmediato a Ia ortografia 
moderna, simplemente mediante Ia sustitucion de j por i. 

XI. Scopul acestei lucrari este de a oferi studentilor latini moderni un text curat, cu uniforma 
ortografia, al principalelor opere filosofice ale lui Descartes si Spinoza, ganditori eminenti ai 
secolului al XVII-lea. tn stilurile latine foarte simple, acesti scriitori discuta despre probleme 
filosofice grave. Acest text latin modern, care contine 160.000 de cuvinte, este publicat in 
ortografia latina moderna, care este folosita in prezent in scrisorile enciclice papale si in 
documentele Consiliului Vatican II. Textele celor doi autori sunt prezentate curate, adica fara 
semne diacritice, note de subsol, bibliografie, comentarii, explicatii sau vocabular. Textele 
tiparite in Franta in ortografie Ramist, care au fost adoptate de editorul Firmin Didot, au fost 
imediat transformate in ortografia moderna, numai prin inlocuirea lui j cu i. 

RENATUS DES CARTES ET BENEDICTUS DE SPINOZA: PHILOSOPHORUM OPERA QUAEDAM 
ad studiosos linguae Latinae modernae qui colunt philosophiam 

PARS PRIMA. RENATI CARTESII OPERA 

RENATI CARTESII DE HOMINE 


Florentius Schuyl ad Lectorem 

Simplicem et apertam veritatem obscuris, intricatis et spinosis argutiis, praepostera quadam 
diligentia, involvi et obumbrari, iam dudum questi sunt doctrinae solidioris Antistites. Quibus 
quidem nihil videbatur iniustius, quam sterilem veritatis larvam, difficilibus nugis et 
umbraticarum contentionum atque rixarum argutiis veram Sapientiam mentientem, invasisse 
sacrosanctam veritatis sedem. Nec quicquam turpius, quam solius consuetudinis aut sectae 
gratia, aliove praeiudicio, sententiis hominum lubricis indubitatum assensum praebere. Et 
nondum clare ac distincte intellecta imprudenter diiudicare. Adeoque ex Intellectu, rerum 
omnium Domino et Dictatore, efficere mancipium inconstantiae suae, et libidinis alienae. 
Quique propterea detestantes receptae servitutis iugum, ardentissimis optarunt votis, ut divina 
Sophia tandem ab opinionum imposturis liberaretur. 

Attamen perpauci manus auxiliares praeclaro huic operi admoverunt. Eorum, quos generosior 
incessit Veri cupido, pars errores quosdam detegere, non corrigere: dubitare et disputare, non 
demonstrare docta, in refutationibus substitit. Pars vero, etiam falsis quibusdam opinionibus 
reprobatis, veras sustituit: sed mox perituras, eodem fato, quo conatus illorum, qui aedes in 
arenoso solo aedificant: aut ruinam minitantes novo tecto exornant. Donec tandem, Deo 

propitio, Renatus Des Cartes oppressam Sophiam, post varios casus, pristinae libertati et decori 
restituit. Reformationem a primis fundamentis exorsus. Mentem enim primum a fallacibus 
phantasmatum involucris, obscuris, confusis, dubiis, falsisque praeiudiciis occupatam et 
praepeditam sibi restituit. Veras intellectus et voluntatis functiones, earumque summum 
perfectionis apicem palam monstravit. Ideas sive conceptus innatos, ex ipsa mente nostra 
emicantes, ab adventitiis: utrosque a fictis, et pro arbitrio formatis, concinne distinxit. Clare et 
distincte intelligendi methodum, atque indubitatas recte iudicandi regulas edocuit. Methodi 
denique suae excellentiam inauditis speciminibus, tum Matheseos, cum aliarum Sophiae 
partium, manifestam faciens, viam stravit tutissimam, brevissimam, et facillimam ad omnia, 
quae homo naturae viribus assequi potest. 

Cui sane propterea immortales debentur laudes. Imprimis propter triumphum a Theomastigibus 
Atheis reportatum: probata nimirum mentis humanae spiritualitate et Dei Opt. Max. existentia, 
atque omnimoda creaturarum a Creatore, Conservatore et Adiutore dependentia. Et sane 
incomprehensibile illud Ens Entium, Deum Opt. Max. cogitationibus nostris, tam evidenter et 
distincte conspiciendum exhibuit, ut nihil quicquam oculis, aliisve sensibus tam accurate 
conspiciatur: et ne mathematicae quidem veritates evidentius et distinctius demonstrari queant. 
Ipsaque luce clarius probatum dedit, quemadmodum creaturarum essentiae atque operationes 
in solidum a Deo dependent, sic etiam consummatam omnium rerum veritatem ab ipsius Dei 
cognitione dependere. Adeoque Deum omni ratione esse A xal Q. Quo omnes eius labores unice 
collimant: uti palam protestantur iuxta piam ipsius praefationem, sublimibus eius 
Meditationibus praefixam, omnes eius Philosophici conatus: quorum gloriam non aliunde 
affectat, quam ex ipsius Dei gloria. 

Verum enim vero, iacto hoc solidissimo Pietatis, id est, omnium virtutum fundamento, ut 
Atheismum funditus dirueret, profligare voluit teterrimam illam opinionem, quae incorpoream 
atque incorruptibilem mentem, cuius ratione homo speciali praerogativa dicitur imago Dei, 
nimia brutorum affinitate profanando, hominem in bruta, brutaque in homines, nofanda 
quadam metamorphosi et Metempsychosi commutare satagit. Quam vanitatem, ut inventum 
quoddam Diaboli, merito detestatur B Chrysostomus. Homil. 4. in acta. Exdamans; per 
Philosophos hoc semper egisse Diabolum, ut ostenderet, nostrum genus nihil a brutis differre. 

Et sane quam plurimos non infimae notae Philosophos eius fuisse sententiae, notius est, quam 
ut probari debeat. Id certe docuerunt Soroaster, Pythagoras, Anaxagoras, Plato, Plinius, 
Plutarchus, Porphyrius, Lipsius, aliique pene innumeri. Nec magno intervallo ab hoc errore 
distare videtur, quod Aristoteles ait haud procul ab initio libri VIII. Histor. Animal, nimirum; Se 
propemodum statuere, animam humanam, aetate pueruli, nihil ab anima Brutorum differe : 
quam et prudentiae et disciplinae capacem ait lib. I. Metaph. cap. I. quamvis alibi distinctione, 
quam paulo post reiicimus, facultatis aestimativae a cogitativa sive ratione, Belluarum animas 
ab humanis seiungere nitatur. Nec desunt hoc ipso tempore plurimi Encratistarum nassae irretiti. 

Quin etiam universae Regiones eo usque his tenebris involutae, ut vitam pulicis aut pediculi 
precibus et argento superstitiose redimere satagant. Quae profecto haeresis, omnes prorsus 
pietatis nervos incidens, tanto exactius refellenda, quanto proclivior in illam lapsus. 
Imprudentibus enim facile contingit, quod tenellae aetati, quae tremulis puppis vitam tribuit, 
quia veram illarum motus causam ignorans, earumque membra, suis utcunque similia, simili 
motu concitari observans, putat motum illum, fallax vitae indicium, ab anima pariter ac in 
hominibus determinari. 

Haud dispari imprudentia et prodigalitate Peripatismus praeter Creatoris intentionem, plantas 
anima vitaque donavit. Non ea tantum, quae in partium dispositione consistens, vegetationis 
causa est: sed et alia, quam verae causae ignorantia, velut mentem, sive substantiam a 
plantarum materia sive corpore plane diversam, iis affinxit ex arbitrio. Qui quidem error haud 
difficulter refellitur. Omnium enim Plantarum facultatum exercitia, nulla istiusmodi anima 
considerata, facile concipiuntur. Etenim non est, quod quempiam lateat, qua ratione pro 
tempestatis, dierum, noctiumque vicissitudine, succus sive alimentum in plantas ante calore 
rarefactas, subsequente frigore, non aliter quam sanguis in cucurbitulas, quod vel vitrea 
arbuscula ad oculum demonstrari potest, per poros radicum adigatur, sursum pellatur atque 
attollatur, quaquaversum distribuatur, fermentetur, et redeunte calore effervescat, et 
elaboretur. Unde planta distendatur, et tandem oculi, folia, rami, flores, semina, fructus 
ebulliant, condensentur, et velut crystallizentur. 

Diversa quidem pro diversitate succi, et pororum, per quos illi transitus est. Quae quidem 
pororum diversitas, singulis plantarum speciebus propria, oritur ex diversitate pororum matris 
cuiusque seminis, atque plantae: et succi materni illos perforantis, quemadmodum illos Naturae 
Fabricator primum condidit. Nec est, quod quemquam forte remoretur abstrusior plantarum 
generatio, si nulla prorsus ratio eiusmodi animae habeatur. Etenim plantarum semen omnino 
nihil aliud esse, quam ramusculum, pulpa quadam, velut capsula, conclusum, autopsia constat. 
Unde sequitur eodem plane modo, quo rami, et semina produci, nutriri, atque crescere. Quae 
vero de sexus discrimine, et coniugali plantarum amore Plinius, et plerique Boetanici, licentiori 
Rhetorum colore, memoriae commendarunt, rationis rivo facile diluuntur. Haec videlicet non 
proprie, sed tropice intelligenda. Haud dispari metaphora dixeris Coelum, iugi suo influxu 
Tellurem sibi subiectam vario rerum genere foecundans, officio mariti defungi: quemadmodum 
et Aristoteles, lib. I. de generat, anim. cap. 2. Coelum appellat Patrem, terram Matrem. Quin 
etiam Marpesias cautes, et si quid iis rigidius, mutuo quodam affectu flagrare. 

Quandoquidem nihil non sympathia quadam tangi, non docent modo Peripatetici: verum etiam 
velut edicto praecipiunt, multos sibi insolubiles nodos hac ignorantiae machaera secare soliti. 
Veruntamen, eo usque non sunt animarum prodigi, ut lapidibus animam largiantur. Hinc Aristot. 
lib. I. de Anim. tex. 32. absonis Philosophorum sententiis et hanc annumerat, quae magnetem, 
quia ferrum trahit, animatum esse affirmat. Quapropter, quia in Catalogo herbarum et lapideae 
recensentur, non modo multiplices coralliorum species, sed et corallinae, aliaeque, necesse est 
concedant, herbarum quasdam anima destitutas esse: quae, quandoquidem sine anima nutriri 
et crescere queunt, manifesto argumento sunt caeteris quoque non ex necessitate, sed ex mero 
arbitrio animam assui. Certe semina quaedam ex metallis saepe composui, ex quibus diversarum 
formarum plantae de coralliorum et corallinarum specie, derepente pullularunt, lam dudum 
itaque evanuit opinio, quae plantas vera quadam anima praeditas adstruxit. Quam et Epicurei 
et Stoici quondam reiecerunt : unde Lucretius lib. I. Non exanimo quid corpore, ut arbos. Et 
Galenus, plantas in classem inanimatorum non semel redigit: uti et Augustinus Lib. de quantitate 
Animae. 

Quemadmodum etiam iam pridem explosa est exorbitans illa paucorum opinio, qui Universum 
animarum plenum esse: vel etiam cum Manichaeis, cuncta communi quadem anima Mundi 
vivificari existimant: nisi forte ludant, sub animae cortice, Deum improprie intelligentes. Qui vero 
isti errori etiamnum adhaerent, sententiam suam, uti opinor, non poterunt non mutare, simulae 
quaevis Naturae Opera manifestis et ab omnibus concessis principiis ex Des Cartes demonstrare 
didicerint. Ratio enim non patitur, ut manifeste demonstrata pro libitu fictis et abditis 
posthabeantur. Neque natura, eiusve explicatio temerariis hominum figmentis indiget. Sed quia 

maior organorum et actionum corporearum similitudo in hominibus et brutis conspicitur, quam 
in ullis aliis rebus, longe altiores radices egit praeiudicium, quo Bruta cognoscitiva anima 
constare dicuntur. Quod quidem malum ut Vir prudentissimus ex professo radicitus extirpet, 
primum omne virus ambiguitatis exsecandum monet, et Bestiis quidem vitam, uti quoque saepe 
S.S. Scriptura, lubens concedit : attamen illam duntaxat, quae in sola requisita corporis 
dispositione, et calore consistit : et sensum, sed eum, qui sola organorum corporeorum 
affectione, sine ulla cognitione, absolvitur : et animam denique, sed illam duntaxat, quae ipse 
sanguis sit, et comprimis subtilior eius pars, istius generis vitae et sensuum exercitiis apta. 

Negat vero Bestiis animam, quae fit substantia cognoscens, sive realiter a materiae seu corpore 
diversa. Propterea quoque negat, illas vera cognitione, appetitu, motuque vere spontaneo 
praeditas esse. Deinde, ut huic morbo, quo totus propemodum mundus laborat, ex arte 
medeatur, remedium sumit ab humano corpore, quod quisque circumfert, unde mali occasio 
fluxit. Imprimis igitur, distinguit inter Mentem, sive principium incorporeum, et Corpus: atque 
operationes et determinationes, quae ab utroque dependent. Quo constet cogitationes quidem 
ab anima, motum vero et calorem membrorum a corpore procedere. Vid. Des-Cartes de pass. 
animi part. I. Art. 4. et 5. Praeterea determinari quidem a voluntate varios membrorum motus. 
Attamen praeter hos omnes, et alios humani corporis motus observari, a mente sive anima 
cognoscente non determinatos. 

Qui mediantibus nervis et musculis, beneficio spirituum animalium, quorum impetus vel 
obiectorum occasione, vel peculiari cerebri dispositione per conarium sive glandulam pinealem, 
nullo prorsus alio principio adiuvante, commode determinentur. Qui propterea quidem in 
homine exercentur, sed non per hominem, ut loquitur Author noster, Vol. II. Epist. ill. §. 2. 
Corruit igitur argumentum, quo sibi persuaserunt incauti, Bruta cognoscitiva anima praedita 
esse, unice desumptum a motibus membrorum ipsorum, si motus illos a sola organorum 
dispositione et spiritibus, neutiquam adiuvante vel cognitione, vel voluntate sive appetitu 
exerceri posse constiterit. 

Hoc autem vel ex motibus repentinis iudicium antevertentibus constat: vel etiam, et quidem 
manifestius, ex Epilepticorum symptomatibus, aliisque humani corporis convulsibus. Illis enim 
ipsis, qui eos patiuntur, prorsus nesciis, aut etiam invitis, membra vehementer, imo etiam 
vehementius iactantur, quam si voluntas ipsa motus illos excitasset. Quinetiam humano corpore 
in duas partes forte, circa septum transversum, uno ictu, aut saltem acuto acinace subito diviso, 
quod aliquoties a Tureis crudeliter factitatum esse variorum authoritate probat Licetus: vel 
potius, ne minus nota loquar, capite a reliquo corpore humano subito ablato, varii motus 
utrinque apparere solent. Hinc enim percipiuntur cordis palpitatio, arteriarum pulsus, 
brachiorum crurumque commotiones, manuum contractiones, extensiones, imo etiam 
quandoque incessus: quod et Aristot. lib. III. cap. 10. de Part. Anim. agnoscit. Illinc interea, 
quomodo resectum caput identidem os aperit clauditque, linguam exserit, oculos 
quaquaversum convertit, palpebras motat. 

Unde sane evidenter patescit, tam multas sibique contrarias actiones ab anima, sive voluntate, 
ante non fuisse determinatas: adeoque illas, absente anima, non nisi a corporeo principio, 
spiritibus nimirum, nervis, et musculis exerceri, et a corporis dispositione determinari. 
Indivisibilem enim animam utramque partem divisam informare repugnat. 

Solummodo igitur describendus modus, quo spiritus sua natura effraenati et vagabundi, ordine 
tam concinno, quem omnes in bestiis admiramur, in nervos, musculosve deriventur, ad motus 
tam diversos tam ordinate ciendos. Ansam huic rei praebere videtur volucris Architae Tarentini 



9 


columba, quae libramentis affabre factis suspensa, et aura spiritus inclusa atque occulta concita 
volavit. Vid. Geli. lib. X. cap. 12. Ut et loh. Regiomontani aquila lignea, quae in aera sese recipiens, 
Imperatori Norimbergam tendenti viam monstravit. Et eiusdem Artificis apicula sive musca 
volatilis. Quin etiam Alberti Magni caput fictile, quod data occasione verba protulit: cuius 
descriptionem reddere conatur lohannes Baptista a Porta in Magia sua Naturali. Nec non ferrea 
statua, quae per varios anfractus ad Regem Marocco accessit, flexisque genubus oblato libello 
supplici libertatem Authori suo imploravit, et eadem via reversa fuit, ut refert Nicolaus a 
VVassenaer, Hist. Tom. V. ad Annum 1623. Huc denique comprimis facit tantopere decantata 
lignea Daedali Venus, quae infuso argento vivo, velut sanguine, progressa dicitur. Aliaque 
automata ambulantia, et velut loquentia, quorum meminerunt Lud. Coei. Rhodiginus Antiq. Lect. 
Kircherus, aliique. 

Etenim quis dubitet, quin Omnipotens Bestiam, velut opus istiusmodi mechanicum creare possit, 
quod homo facile concipere, et pene efficere queat? Nec est quod quis aegre ferat bestias 
Automatibus comparari. Ipse Aristoteles praeivit. Etenim, automatum instrumenta nervorum, 
ossium et vertrebrarum naturam habere, et quemadmodum illa parvo moventur impulsu, et 
exigua facta mutatione diversimode impelluntur, ut navigia moto clavo, sic etiam animalia 
moveri statuit lib. de Animal, motione cap. VII. et lib. II. de somno et vigilia: quinetiam impetu 
spiritus innati in corde consistentis, velut ignea quadam vi animalium membra moveri asserit lib. 
V. de luventute: et Problematum sectione XXXIII. 15. nec non cap. X. de Animal, motione. Quibus 
addesis lib. de spiritu. Verum quo dubium ipsium prorsus enodetur; Si bestiae cognitione 
praeditae forent, conscientia iis non esset deneganda: nulla enim cognitio sine conscientia 
concipi potest, uti vere docet Author Vol. II. Epist. VI. §. 4. et sane negata conscientia, quaevis 
cognitio frustra foret. Deinde etiam iis concedenda esset cognitio reflexa, qua distinguerent inter 
rem et rem. Quin etiam notitia universalium, qua quodlibet alimentum suum, etiam illud, quod 
ante nunquam ullis sensibus exceperant, prosequerentur. Atque hunc et quemlibet ignem, 
aliumve naturae suae hostem, illum etiam, quem nunquam viderunt, sibi adversum et vitandum 
esse nossent. Praeterea finem cognoscerent et media, sive rationem utilitatis, uti nidorum 
fabrica, atque pullorum educatio comprobant. Denique vera ratiocinatio Belluis pleno iure 
competeret. Tribuunt enim illis sensum communem, phantasiam et aestimativam: atqui hac 
aiunt bestias ex speciebus sensatis efficere non sensatas. Ut nimirum visis, exempli gratia, 
cassibus, laqueo, aut sclopeto, fugiant et futura cognoscant. Quae sane cognitio vel ratiocinatio 
erit, vel ratiocinio tanto excellentior, quanto esset simplicior, iliisque magis ex ipsa natura, sine 
labore, aut propria industria adveniret: et idcirco minus subesset erroribus : adeoque maior 
Imaginis Divinae splendor in eadem elucesceret. 

Ut distinctio inter cogitativam, quam hominibus, et aestimativam quam Belluis convenire magno 
molimine conantur astruere, sit inane imbellium animarum Commentum: uti prolixe probat 
Gometius de Pereira, qui (ex sententia celeberrimi D. Ger. loh. Vossii, Lib. III. de Idololatria cap. 
41.) in opere suo triginta a se annis elaborato, omnium primus publice professus est, Bestias 
omni cognitione carere. Ex Adversariorum itaque sententia sequeretur, animantiae Bruta esse 
vel eiusdem nobiscum generis, vel praestantioris naturae. Tantam autem affinitatam Nobis cum 
Bestiis non intercedere, neque etiam illas tantae dignitatis esse constabit, uti existimo, si 
probatum fuerit, Cognitionem, qua aguntur bestiae, non illarum esse, sed ipsius Authoris 
Naturae, cuius sapientiam omnes creaturae celebrant: iuxta decantatum illud; Opus naturae est 
opus intelligentiae. Secundum hanc providentiam graviae deorsum, levia sursum feruntur: 
totumque huius Mundi horologium tam ordinate circumagitur. Hac Tulipa, licet omni propria 
cognitione destituta, folia sua matutino Soli explicat, quae, ne a nocturno frigore semini fiat 
iniuria, vesperi colligit, atque constringit. 

Sed ut propositio nostra firmiter adstruatur: Industria longe maior apparet in belluis, quam 
puerulis aut vesanis utcunque loquendi peritis, ut ipsa testatur experientia, atque ex Aristotele, 
Plinio, Solino, AEliano, Aldrovando, Gesnero, lonstono, aliisque innumeris manifestum est, 
quamvis ab his multa dicantur, quorum fides sit penes Authores. Et tamen nulla bestiarum vel 
astutissimarum unquam discere potuit, vel tria numerare: vel etiam voce nutuve loqui, sive 
conceptus suos exprimere : aut ad interrogata respondere, licet multis annis inter homines in 
eum finem cum cura fuerit educata, et organis ad loquendum aut significandum abunde sit 
instructa. Uti psittacus, au0p(jJ7i6yAu)ruoq propterea dictus, pica, corvus, aliaque bruta 
protestantur. Unde Aristoteles perquam accurate statuitHist. Animal, lib. IV. c. 9. et de Gen. 
Anim. lib. v. c. 7. Loquelam hominis proprium attributum esse. 

Canis autem, quod quidam obiectant, cauda non abblanditur utilitati suae studens, aut vere 
gratitudinem suam hero ostentans, quod citrarationem fieri non posset, sed movetur 
solummodo motibus, qui concatenatis cerebri nervorumque particulis, Spirituumque 
determinatis effluxibus, affectus illius comitantur. Quique adeo a sola corporea sive organorum 
dispositione dependent, ut docet Auctor noster tum toto hoc libello, cum Vol. I. Epistolarum p. 
362 et alibi: Simili ratione, naturales bestiarum voces interpretari licet, quibus bonam malamve 
corporis constitutionem, et affectionem, veluti voluptatem, libidinem, dolorem, iram, spem, 
similesque affectus rugitu, balatu, magitu, aliave voce (de qua videsis Aristotelem lib. IV. de Hist. 
Anim. cap. 9. et Ovidium in Luscinia) designare videntur. Quod argumentum ut bestiis rationem 
et loquelam conciliet, diffuse prosequitur Porphyrius lib. III. De non edenda carne. Et Fabricius 
ab Aqua Pendente singulari libro de bestiarum loquela. Bestiarum igitur voces non magis 
arguunt cognoscentem animam, quam strepitus rotae circum axem siccum actae eius sitim, aut 
campanae stridor eius vulnus, aut corii in ignem coniecti palpitatio eius dolorem. Nam profecto 
tanta belluarum, eiusdem speciei vocum, morumque convenientia, ubivis locorum et a quibusvis 
fuerint educatae: ex adverso vero tanta Gentium loquendi morumque varietas, ut externus 
alieno pene non sit hominis vice, non aliunde est, quam quia articuli et loquela munus 
voluntarium et absolute liberum est ; ut ipse loquitur Fabricius ab Aqua Pendente. Nihil enim 
magis ddictcpopov, quam mentem his aut illis signis interpretari. Quod itaque non nisi ab 
Intellectu et Voluntate proficiscitur: atque homo sponte sive libere agendi facultate praeditus 
est, nulla vero bestiarum capacitas ab anima quadam cognoscente sponteque agente promanat. 
Utpote, quarum anima non nisi in partium concinna structura cuique speciei propria, sanguinis 
temperamento et spiritibus animalibus consistit: atque ad motus duntaxat corporeos 
determinate ciendos facit. Unde etiam Bestiae non docentur verbis, sed clamoribus vel saltem 
sonis, verberibus vel etiam stomachi corrosione, quae psittaco expedivit suum xaTpe : iisque 
motibus, quibus illi bestiarum musculi ad agendum proritantur, quorum exercitium Magister 
desiderat, quibus videlicet cerebrum eorum, velut organum sensitivum pro libitu commovetur. 

Deridiculae igitur vanitatis est, cuius meminit Porphyrius lib. III. de non edenda carne, videlicet 
Apollonium Thyanaeum, Melampodem, Thiresiam et Thaletem loquelas Brutorum calluisse. 
Cuius artis methodum a Plinio Secundo traditam, merito ridet A. Gellius loco supra citato. Quia 
igitur bestiae loqui nequeunt, quo latentem suam cognitionem prodant, et nemo unquam 
intimis illarum cogitationibus aut consiliis intervenit: atque omnes ipsarum actiones materiales 
sive membrorum commotiones sunt: Nam ut res ipsa loquitur et ipse Augustinus lib. I. de Liber. 
Arb. cap. 8. appetere voluptates corporis, id est, moveri ad illa, quibus corpus bene afficitur, et 
vitare molestias, id est, removeri a contrariis, ferinae vitae omnis actio est : quae sola 
membrorum motione absolvitur, nullamque aliam causam requirit, praeter eam, quae membra 
moveat, ad quod spirituum animalium atque corporis dispositio, uti probatum est, abunde 
sufficiunt sequitur, eos, qui hinc bestiarum animas cognoscentes deducere conantur, plura 

inferre, quam probarunt : et entia citra necessitatem multiplicare : adeoque Bestias omni 
significatu dicendas esse aAoya ^toa, ut illas S.S. Petrus et ludas appellant, omni prorsus 
cognitione et sermone carentes. 

Caeterum si ad reliquas Bestiarum actiones convertamus oculos, certe nulli Bestiarum tantillum 
cognitionis inest, ut sese vel adversus frigoris iniurias vestire queat. Hinc Natura unum 
animantium cunctorum, solum videlicet hominem, alienis velat opibus, ut Plinius in Prooem. lib. 
VII. Bestiae vero, uti plantae, pro locorum aut tempestatum vicissitudine natura vestiuntur, 
magis minusve, prout opus est, aut nudae procreantur. Nulla quoque earum utitur igne, aut 
artibus ad vitam utilibus, quamvis perceptu facillimis sese instituit: quae sane cognitionis 
carentiam arguunt. Quia enim haec multo minorem sagacitatem requirunt, quam admiranda 
favorum nidorumque structura ; manifesto argumento sunt, neque hanc, neque alia magis 
admiranda Bestiarum opera ab insita Bestiis cognitione promanare. Nec est, quod quis S.S. 
Scripturae loca nobis obiiciat, nimirum lesaiae I. 3. ler. VIII. 7. lob. XXVIII. 7. 8. Prov. VI. 6. Matth. 
X. 16. aliaque his similia. Etenim haec non minus metaphorice intelligenda esse, quam cum 
Psalm. CXLVIII. coelum omniaque sidera, terra et quaevis animantia ad laudem Dei incitantur. Et 
lob. XXXIX. 3. Pulli corvorum dicuntur invocare Deum. Et Salvator noster aquas obiurgasse sive 
increpuisse legitur Matth. VIII. 26. Add. Rom. VIII. 20. Quotiescunque igitur prosopopoeia 
quadam, aliave figura Rhetorica hominis propria attributa bestiis adscribuntur, id ^(joojraGtoq 
intelligendum est : quemadmodum poenitentia, ab hominis imbecillitate ad Deum translata, 
0£CjJTip£TT(I>q sumenda est. Nimirum, propter similitudinem non formalem et affectuum, sed 
duntaxat materialem et effectorum. 

Nec aliter interpretari fas est, quod I. Cti docent, Bruta quoque esse iuris perita: Uti manifeste 
sequitur vel ex eo, quia Bruta animantia iniuriam nec pati possunt, nec inferre. Inst. lib. IV. Tit. 
9. nec poenarum, nec praemiorum proprie sunt capacia. Neque etiam aliam, uti opinor, Deus 
nobis iniungit misericordiam erga iumenta, quam qua hortulanus ille Euangelicus commotus fuit 
erga ficum : benevolentiam nimirum erga creaturas quaslibet, et imprimis erga digniores : quo 
sensu et sepelire mortuos opus misericordiae dici videtur. Sed audiatur ipse Naturae Author 
optimus suorum Operum interpres: Carnem, inquit, Gen. IX. 4. cum anima sua, id est, sanguine, 
ne comedito. Et Lev. XVII. 14. Est enim anima omnis carnis : sanguis illi est animae vice. Et Deut. 
XII. 23. Solummodo retinete, ne sanguinem edatis: sanguis enim anima est, ideo animam cum 
carne non comedetis. Et eodem redit Levit. XVII. 11. Anima carnis est in sanguine. Quia videlicet 
ratio vitae sensusque materialis, id est, affectionis cerebri dependentis vel a propria ipsius 
dispositione, vel ab obiectis, primario consistit in subtilioribus sanguinis particulis : spiritibus 
nempe, qui sanguini insunt. Vid. Des Cartes Vol. II. Ep. 10. Vel quatenus sanguini et spiritibus 
inest vigor, motus seu agitatio cuilibet Belluae ad functiones vitales et animales exercendas 
necessaria: ut a Danaeo Brutorum animantium anima apposite definiatur, insitus illis a Deo vigor 
et calor, qui ex corporis eorum temperamento excitatus et pendens, illique plane colligatus, vi 
efficacissima eorum corpus agitat et movet. Physic. Christ. Tract. V. cap. 7. Confer et cap. 8. Tract. 
V. cap. 4. 

Etenim sive Belluarum anima definiatur per substantiam, quae a formali ratione restringatur : 
nimirum per sanguinem tali vigore et facultate praeditum, id est, ita temperatum, et agitatum, 
ut functiones animales exercere possit. Sive per rationem formalem, qua ipsa substantia 
afficiatur : nempe per vigorem, quo sanguis ita affectus est, quique sanguini, ut eius modus, 
inest, atque censeri debet animae bestiarum attributum essentiale sive ratio eius formalis, res 
eodem redit. Vere igitur anima Belluarum et sanguis dicitur, et esse in sanguine. Nec aliter illa 
S.S. Scripturae verba intelligenda esse Summus controversiarum ludex his verbis diserte docet, 

Gen. I. 20. Producant, inquit, Aquae copiam animarum viventium : Et paulo post versu 24 ; 
producat Terra animas viventes. Audiamus, si placet, Venerandi Patris Basilii accuratissima ad 
hunc locum scholia. Cur, inquit, Terra animam viventem educit? ut differentiam discas animae 
pecoris, et animae hominis : paulo post cognosces, quomodo anima hominis constituta est. 

Nunc de Brutorum anima audi : Quandoquidem iuxta id, quod scriptum est, omnis animalis 
anima sanguis ipsius est, sanguis autem concretus in carnem transmutari solet, caro autem 
corrupta in terram resolvitur ; Mortuum quid merito brutorum anima existit : producat igitur 
Terra animam viventem. Vide consequentiam animae ad sanguinem, sanguinis ad carnem, 
carnis ad Terram : et rursus resolutione facta, per eadem revertere, a Terra ad carnem, a carne 
ad sanguinem, a sanguine ad animam, et invenies, quod Terra est anima brutorum. Ne putes 
antiquiorem esse substantia corporis ipsorum, neque permanere post carnis dissolutionem. 
Fuge nugas arrogantium Philosophorum, qui non erubescunt suas ipsorum animas et caninas 
eiusdem inter se speciei statuere. Confer Eccles. III. 21. et XII. 7. et constabit, reverti quidem 
animam Humanam ad Deum, qui dedit eam, animam vero Bestiarum ad Terram, quae ipsam 
produxit. 

Cedit enim retro, de terra quod fuit ante, 

In terram, sed quod missum est ex aetheris oris, 

Id rursus coeli fulgentia templa receptant. 

Nec uti ego existimo, alio sensu Gen. VII. V. 2. Caro, qua omnis generis Bestiae, ibi et locis citatis 
expressim denotantur, homini directe opponitur. Ut Bestiis proprie et absolute carnis nomen 
competat, hominibus vero non nisi synecdochice : vel etiam metaphorice, quatenus bestiarum 
mores referunt. Utrumque unico S. Scripturae effato probatur : Ne sitis, inquit Propheta, sicut 
equus aut mulus, quibus nulla inest cognitio : cui apprime quadrat locus II. Pet. 2. ubi Bruta 
dicuntur aAoya ^coa nata in hoc ipsum, ut capiantur et perdantur. Ex quibus sane constat quam 
evidentissime, Bestiarum animam non esse cognoscentem, sed materiam, terram et aquam, sive 
corpus : nimirum sanguinem et imprimis sanguinis spiritus ad Bruti actiones edendas dispositos 
et actos. At vero, quo porro veritas aut horitate Divina et Ratione probata, luculentis rerum 
testimoniis confirmetur. Annon quotidie Terra producit bestias non figura tantum tenus, erucas, 
apes, araneas, dracones, oves etc. sed etiam revera, quae sponte orta vocantur ? An non 
bestiarum animalium corporeitatem demonstrae serpentum, lacertarum, et innumerorum 
insectorum, animalculorum ex Vulgi sententia prudentissimorum, divisibilitas, quae 
Philosophorum unanimi consensu materiae proprietas censetur ? Exemplo nobis sint vermes, 
blattae, muscae, apes, vespae, scarabaei etc. et imprimis scolopendra, quae uti mihi constat 
experientia, capite a reliquo suo corpore resecto, per mensem et ultra vitam trahere videtur. 
Nec est quod evxopaoi sive insectis viliorem forte animam inesse existimes : maiori enim 
attentione, ut loquitur Augustinus, stupemus agilitatem muscae. Adde et apiculae admiranda, 
quam magnitudinem iumenti gradientis. Quin etiam lib. de quantitate animae, ex professo ait 
asininum esse negare, plus sapere apiculam, quam asinum, lure igitur meritoque Viri Excellentes, 
prae caeteris animantibus. 

Esse Apibus Partem Divinae Mentis et Haustus Aethereos Dixere 

Sensum quoque belluinum quamvis obscuriorem in murium novacula dissectorum partibus 
utrimque observavimus, clariorem vero in dissectis lacertis, serpentibus, anguillis, ranis, aliisque 
innumeris. Haec belluinarum animarum divisibilitas ex Aristotele quoque lib. I. de Anima text. 
93. necessario sequitur ; Videmus, inquit, et plantas divisas vivere, et animalium infectorum 

nonnulla, utpote animam, etsi non numero, tamen specie eamdem habentia. Itaque partium 
utraque et sensum habet, et per aliquod tempus loco movetur. Nec absurdum est, si non 
perdurant : instrumentis enim destituuntur, quibus naturam conservent : sed nihilominus 
omnes in utraque partium insunt animae potentiae. Eadem fere repetit lib. II. de Anim. text. 20. 
statuitque ; Animam illam esse actu unam, potentia multiplicem, ut planta. Addesis lib. IV. Hist. 
Anim. cap. 7. Sed quod ibi de insectis, id de aliis etiam animalibus affirmat lib. de luvent. et 
senect. cap. 2. his verbis ; Pleraque enim animalia adempta utravis parte, id est, aut ea, quae 
vocatur caput, aut ea, quae ingestos continet cibos, cum quacunque ea sit, vivere solent : id 
quod aperte in insectis, ut vespis et apibus usu venit. Sed et plurima, quae insecta non sunt, 
praecisa ob vegetandi principium vivere queunt. Et paulo post; Nec secus de sentiente quoque 
principio dicendum. Addesis Arist. de Animalium incessu, c. CII. Excipiunt vulgo Peripatetici 
Bestiarum animas non dividi per se, sed duntaxat per accidens, sive ratione materiae, cui insunt, 
nec aliam Aristotelis mentem esse mordicus contendunt : Ast quicquid sit de Aristotelis 
sententia, nemo negaverit hanc distinctionem, a modis rerum ad ipsas substantias perperam 
transferri. 

Etenim, quia Modi non sunt entia, sed duntaxat entis determinationes, quemadmodum per se 
non sunt, sic etiam per se dividi nequeunt, sed solummodo per id, cuius determinationes sunt: 
attributa enim rerum essentiis respondent. At animae sensitivae longe dispar est ratio, quae 
Aristoteli et Peripateticis non modo substantia, sed etiam corpore longe dignior censetur. 
Quapropter quia, uti constat, anima Belluarum sensitiva divisibilis est, non aliter divisibilis est, 
quam uti est, cuius nimirum partes revera post divisionem existant. Ita ut Bestiarum anima cum 
alio quidem, sed nihilominus per se, id est, per suam essentiam dirimatur. Quod vel ex diviso 
scolopendrae corpore manifestum est: eius enim anima utrimque revera reperitur, 

Vivaque Adhuc Animaeque Aliquid Retinentia Membra. 

Utraque enim scolopendrae pars, imo etiam quae vis, haud secus, ac si totum animal foret, 
progredi, prosequi et fugere videtur. Nec tamen quis dixerit illam animam, quae totum 
scolopendrae corpus, cum nondum esset divisum, occupaverat, post, divisa scolopendra, 
utramque partem informare, et tamen non esse in intermedio loco, atque nihilominus illius 
animam manere indivisam, unam sive totam. Etenim pars altera stylo tacta contorquet sese ad 
locum affectum, altera interim nihil sentiente, suosque motus alibitranquille peragente. 
Sequitur ergo animam totam toti scolopendrae corpori, eiusque partem parti corporis divisae 
respondere : ideoque ipsam, divisione peracta, ratione essentiae sive substantiae, atque 
essentialiter divisam esse : et antea sua extensa essentia essentialiter divisibilem sive corpus 
fuisse : quod probandum erat. Quia igitur constat scolopendram indefinite dividi posse, et 
quamlibet eius partem divisam vivere : non existimo quemquam eo usque ridiculis figmentis 
abreptum iri, ut ad hoc pertinaciter negandum, mallet, Entia frustra, et renitente ratione 
multiplicando, indefinitas animas fingere, quae scolopendram, similesque Bestias obsiderent : 
quarum in uno corpore subordinationem et conspirationem nemo sibi persuaserit. Animarum 
belluinarum divisibilitas porro comprobatur, quia, ut totus profitetur Peripatismus, animae 
Brutorum sunt materiales : ideoque sola anima Rationalis dicitur tota in toto, et tota in singulis 
partibus : caeterae vero animae sunt expansae secundum extensionem materiae, ut alia pars 
animae alii parti corporis respondeat. Eodem redit, quod aiunt, brutorum animas vi seminis 
produci, sive ex traduce seminali, atque ex potentia materiae, adeoque ex terra et aqua educi, 
ut ex una bestiola indefinitae animae, velut ex equo Troiano, prorumpant. Quamvis, ut eorum 
pars longe maxima impetuose contendit, non modo nullae animae, sed nihil quicquam illarum 
praefuerit. Pauci enim, quo ficulneo fundamento! iam non disputo, cum Liceto opinantur, 

Bestiarum animas, quas materiales agnoscunt, inertes et velut stertentes in materia, velut in 
quodam vase, contineri : unde vel excretione vel corruptione eliciantur, vel etiam divisione 
multiplicentur. Omnes autem contrariis rationibus confusi unanimi consensu palam fatentur 
sese, hic ignoto Deo litantes, prorsus ignorare Belluinarum animarum essentiam, ortum, 
interitum, atque operationes : uti alias Disputationibus nostris de forma substantiali, et in 
animarum prodigos, ex professo probavimus. Ut haec ipsorum sententia de Bestiarum anima ex 
clara et distincta cognitione neutiquam sit profecta, sed ex caeco impetu introducta. Probata 
igitur animae bestiarum materialitate, sequitur, quia causatum causa sua dignius esse nequit, 
Brutorum animam, ex semine, sanguine, carne, vel terra, sive materia prognatam, esse corpus 
calore et vigore vitali atque animali, sive sensitivo affectum, eo sensu, quo id paulo ante 
descripsimus. Indubium autem est, corpus esse substantiam materialem trina dimensione 
extensam : quam materiam vocamus. 

Haec vero principium mere passivum est. Quae idcirco se ipsam movere nequit, ut expressis 
verbis Arist. XII. Met. cap. 6. et VIII. Phys. text. 28. docet ; Corpora quidem constare Motus 
principio non movendi et agendi, sed duntaxat patiendi. Quam sane corpoream molem 
mortuam et inertem instar trunci, plusquam toto coelo differre ab anima cognoscente, truncus 
sit, qui non videat. Mens enim, sive cognoscens anima non modo ipsa sese excitat, et ad 
intelligendum accingit, sed etiam actionis illius conscia pro libitu cogitationes suas fovet, vel 
mutat, atque tum materialia, tum spiritualia concipit, affirmat, negat etc. Nec est, quod quis 
phantasmatibus immersus existimet corpora forte in quandam velut spiritualitatem extenuata, 
illam demum intelligendi capacitatem acquirere. Etenim licet subtilissimorum spirituum 
animalium, aut vitalium quintam essentiam quis concipiat, illa non minus desinet esse corpus, 
quam quod est crassissimum. Cum subtilitas, tenuitas sive Xemopepia, non minus, quam 
crassities, sit quidam corporis modus. 

Quapropter, quia nulla mutatio corpori accidit, nisi per motum, quo partes corporis 
tantummodo possunt dividi, componi, adeoque situs, aut figura corporis mutari, aut corpus 
eiusque partes motu affici : Quid, quaeso, his materiae dispositionibus cum cognitione 
commune? Certe nihil prorsus. Consule, si libet, Des Cartes Meditationes, eaque quibus 
Programma D. Regii confutavit : et optimum horum Interpretem, Philosophorum Antesignanu, 
Tobiam Andraeae, et abunde tibi satisfactum fateberis. Certe si anima, exempli gratia, canis 
divisibilis foret, ne ullum quidem catulorum suorum nosset. Singulae enim particulae catuli 
responderent singulis particulis animae caninae, quae ab illis eodem plane modo afficerentur, 
quo singulae particulae speculi a singulis obiecti particulis. Quaevis igitur animae caninae 
particula eam tantum catuli sui particulam agnosceret, qua ipsa afficeretur. Canis autem 
catulum suum ex singulis eius minutiis agnoscere nequit, et tamen, cum tota eius anima 
divisibilis sit, affectae illae minimae particulae animae caninae nulli indivisibili suam affectionem 
communicare possunt. Et ecquis, obsecro, omnium sensuum species sine confusione in punctum 
coire concipiat? imo si punctum illud a contrariis afficeretur, extrema sibi permiscerentur. Unde 
sequeretur, canem, si altero pede in ignem, altero in frigidam forte aquam simul incideret, non 
retracturum pedes : quandoquidem punctum illud non nisi tepore afficeretur. 

Sequitur ergo necessario, posita materialitate animae caninae, et prorsus eadem est omnium 
Bestiarum ratio, canem ne catulum quidem suum, multo minus aliud aliquod corpus, cognoscere 
posse. Gometius de Pereira hoc argumentum ita prosequitur : « Posita, inquit, materiali 
bestiarum anima, dimidia sensatio, qua hoedus, exempli gratia, visa matre afficitur, alteri parti 
divisibilis animae inesset, altera vero dimidia sensatio alteri parti. Haud secus quam cognitiones 
diversis hominibus insunt, quorum alter id novit, quod alter ignorat. Unde sequitur, quia, 

quodcunque distinguit et confert, requirit eorum, quae conferuntur, cognitionem, haedum inter 
matris suae anteriora et posteriora, ubi ubera sunt, distinguere non posse.» Multo minus inter 
amicum et inimicum. Neque etiam canis, si illius anima materialis foret, metueret fustem : 
quandoquidem illius imago in oculi fundo maiorsaepe non est foramine minimae acus. Vel igitur 
fingendum esset, canem ex eadem longe maiora colligere, a quibus laedi posset : quod quia 
solius mentis est, materiali non convenit. Vel agnoscendum est, Bestiarum oculis a lumine, 
exempli gratia, sive corporeis radiis immutatis, earum quoque cerebrum, spiritus, nervos, 
musculos, adeoque et membra, nulla prorsus cognitione praevia, immutari, et converti, uti 
Author noster, ratione duce, fieri demonstrat. 

Verum enim vero, Illustrissimus Des Cartes, ratus ad claram lucem evanescere tenebrarum 
portenta, non tantum operae perdidit in refellendis Adversariis, sed vero compendio studens, 
quemadmodum metaphysicis suis Meditationibus cogitandi perfectiones, nostrasque Mentes 
procul a materiae faece segregavit : Sic etiam hoc libello modum delineavit, quo actiones 
corporeae in corpore nostro peragantur : atque bestiae, anima cognoscenti destitutae, illa 
nihilominus sola organorum dispositione operentur : quae Imprudentiores, veri similitudine 
decepti, ab anima cognoscenti provenire crediderunt. Utinam inchoatum opus ad umbilicum 
ipse deduxisset, nostrisque coniecturis, ut ingeniosissimum hoc Opusculum in lucem ederetur, 
opus non fuisset! Ut vero acutissima perspicacissimi nostri Authoris cogitata Philosophis 
commendem, non est quod prolixa verborum congerie molestus obstrepam. Res ipsa loquatur. 
Monitum tamen Lectorem velim, has esse primas Authoris cogitationes, ad quas expoliendas 
multa sese desiderare non semel protestatur. 

Quapropter ego quidem arbitror, Authorem nostrum hoc Opusculo quam accuratissime 
tradidisse humani corporis functiones omnes, quae animae vegetativae et sensitivae adscribi 
solent. Nec non ipsum manifeste probasse, unam quandam cerebri partem corporeorum 
motuum clavum esse. Eamque non sine summa probabilitate statui kojv&piov sive glandulam 
pinealem : tum quia unica est, ut fusius id prosequitur Author imprimis Lib. de passionibus animi 
Part. I. Art. XXXI. et seq. Cum etiam, quod apprime mihi notandum videtur, quia in cerebri 
meditullio, quo omnes nervi respiciunt, velut eius corculum est recondita, et in ipsa arteriarum 
et venarum, spirituumque vitalium et animalium Syzygia sita, uti liquet ex figura V. LV. et LVII. 
Quia igitur vita consistit in affluxu sanguinis et spirituum vitalium ad cerebrum, et reliquas 
partes : et reciproco sanguinis ad cor et spirituum animalium defluxu ex cerebro, velut iugi fonte 
ad cor, et reliqua membra : nulla alia cerebri pars huic fini tam apta videtur. Et quia mentis 
imprimis interest haec omnia penitissime percipere, nuspiam commodius, quam in hacglandula, 
tanquam in primaria sede, ut aranea in aranei centro, residere posse videtur, quo velut 
commodissimo motuum corporeorum gubernaculo caetera membra dirigat. Nec obstat, 
arenulas quasdam in hac glandula quandoque fuisse repertas. Quin etiam, quod diffiteri nolo, 
me duobus adstantibus Studiosis in ea lapillum invenisse, qui plusquam dimidium glandulae 
occupabat : cuius maximam partem celeberrimo Anatomico D. van Hoorn, in Admirandorum 
Thesauro suo conservandam tradidi. Etenim illa glandula utcunque suo officio defungi potuit, 
haud secus, quam oculus, pupilla forte quadam cicatrice aut cataracta aliquatenus obducta : 
adeoque illi propterea moriendum non fuit, nisi post quam spiritibus lapilli magnitudine 
necessarius transitus esset interceptus. 

Veruntamen non admodum repugnarem, si quis forte nervos propius ad glandulam produceret: 
nervosque internos, filamentis quibusdam annecteret externis. Vel musculum aliter conciperet, 
forte uti nos pag. 20. Aut potius, quemadmodum ex solo diverso situ fibrillarum, quas in 
quibusvis Musculis observamus, haud difficulter sibi quis imaginatus fuerit. Si modo omnes 

corporei motus humani corporis, atque adeo cuiuslibet animalis, ex eius hypothesi commode 
deduci possent, et in thesi cum Authore conveniret. Caeterum temeritatis meae excusandae 
ratio tandem reddenda. Ad hanc igitur me primum movit Nobilissimus D. Alphonsus Palotti, 
Martis, Aulae atque Musarum delicium, facta mihi copia Manuscripti, quod ipse Sophiae 
studiosissimus quam nitidissime descripserat: additis duabus figuris a Des Cartes rudi Minerva 
exaratis, quae pag. 25. et 43. referuntur. Pudori meo deinde succurrit, et ad Opusculum 
absolvendum, atque in lucem edendum impulit Authoritas Viri, Inclyti Generis et exquisitissimae 
Doctrinae Nobilitate nulli secundus, Anthonius Stutler van Surck, Eques, Dominus de Bergen, qui 
nativa sua benevolentia Ectypum a sese ex Authoris nostri Autographo quam accuratissime 
delineatum in hunc finem mihi lubens concessit. Promovit denique et ursit negotium 
Nobilissimus D. Claudius Clerselier, Literarum Decus et Columen, aevique nostri Phosphorus. 
Utpote qui, posthumorum Operum Cartesii Tutor et Curator optimus, diligenti fidelitate in lucem 
edit relicta Authoris nostri P.M. Opera, cedro digniora. Quibus sane Heroibus opellam meam per 
Manes Cartesii aliquoties flagitantibus reluctari inexpiabile videbatur ingratitudinis in tantos 
Viros et ipsum Cartesium crimen. Quandoquidem vero ipse huius Libelli Tutor literis suis 
testatum facere dignatus est, sibi, et aliis in Gallia studiosis Cartesi, meos conatus, quorum 
copiam ipsi feceram, non displicere, eoq; nomine publici iuris fieri esse ere : Confido meam 
audaciam tantorum Virorum authoritate extortam, qua non metui innocuum et utilissimum 
Libellu cum Philosophis communicare, veniam consecutura, saltem apud probos, quibus solis 
probari gestio. FLORENTIUS SCHUYL. 

1 De Homine. Latinitate et Figuris Donatus a Florentio Schuyl Philosophiae Professore. 



RENATI DES CARTES DE HOMINE. LUGDUNI BATAVORUM APUD PETRUM LEFFEN ET 
FRANCISCUM MOYARDUM. MDCLXII. 

2 Principia Philosophiae More Geometrico Demonstrata 
Praefatio ad Lectorem 

PRAEFATIO AD LECTOREM. RENATUS DES CARTES 

1. Quaestiones de Deo et mente humana iam ante paucis attigi in Dissertatione de Methodo 
recte regendae rationis et veritatis in scientiis investigandae, gallice edita anno 1637, non 

quidem ut ipsas ibi accurate tractarem, sed tantum ut delibarem, et ex lectorum iudiciis 
addiscerem qua ratione postea essent tractandae. Tanti enim momenti mihi visae sunt, ut plus 
una vice de ipsis agendum esse iudicarem; viamque sequor ad eas explicandas tam parum tritam, 
atque ab usu communi tam remotam, ut non utile putarim ipsam in gallico et passim ab omnibus 
legendo scripto fusius docere, ne debiliora etiam ingenia credere possent eam sibi esse 
ingrediendam. Cf. 

2. Cum autem ibi rogassem omnes quibus aliquid in meis scriptis reprehensione dignum 
occurreret, ut eius me monere dignarentur, nulla in ea quae de his quaestionibus attigeram 
notatu digna obiecta sunt, praeter duo, ad quae hic paucis, priusquam earumdem accuratiorem 
explicationem aggrediar, respondebo. 



17 


3. Primum est, ex eo quod mens humana in se conversa non percipiat aliud se esse quam rem 
cogitantem, non sequi eius naturam sive essentiam in eo tantum consistere, quod sit res 
cogitans, ita ut vox tantum caetera omnia excludat quae forte etiam dici possent ad animae 
naturam pertinere. Cui obiectioni respondeo me etiam ibi noluisse illa excludere in ordine ad 
ipsam rei veritatem (de qua scilicet tunc non agebam), sed dumtaxat in ordine ad meam 
perceptionem, adeo ut sensus esset me nihil plane cognoscere quod ad essentiam meam scirem 
pertinere, praeterquam quod essem res cogitans, sive res habens in se facultatem cogitandi. In 
sequentibus autem ostendam quo pacto, ex eo quod nihil aliud ad essentiam meam pertinere 
cognoscam, sequatur nihil etiam aliud revera ad illam pertinere. 

4. Alterum est, ex eo quod ideam rei me perfectioris in me habeam, non sequi ipsam ideam esse 
me perfectiorem, et multo minus illud quod per istam ideam repraesentatur existere. Sed 
respondeo hic subesse aequivocationem in voce ideae: sumi enim potest vel materialiter, pro 
operatione intellectus, quo sensu me perfectior dici nequit, vel obiective, pro re per istam 
operationem repraesentata, quae res, etsi non supponatur extra intellectum existere, potest 
tamen me esse perfectior ratione suae essentiae. Quomodo vero, ex hoc solo quod rei me 
perfectioris idea in me sit, sequatur illam rem revera existere, fuse in sequentibus exponetur. 

5. Vidi quidem praeterea duo quaedam scripta satis longa, sed quibus non tam meae his de 
rebus rationes quam conclusiones argumentis ex Atheorum locis communibus mutuatis 
impugnabantur. Et quoniam istiusmodi argumenta nullam vim habere possunt apud eos, qui 
rationes meas intelligent, adeoque praepostera et imbecillia sunt multorum iudicia, ut magis a 
primum acceptis opinionibus, quantumvis falsis et a ratione alienis, persuadeantur, quam a vera 
et firma, sed posterius audita, ipsarum refutatione, nolo hic ad illa respondere, ne mihi sint prius 
referenda. Tantumque generaliter dicam ea omnia, quae vulgo iactantur ab Atheis ad 
existentiam Dei impugnandam, semper ex eo pendere, quod vel humani affectus Deo 
affingantur, vel mentibus nostris tanta vis et sapientia arrogetur, ut quidnam Deus facere possit 
ac debeat, determinare et comprehendere conemur; adeo ut, modo tantum memores simus 
mentes nostras considerandas esse ut finitas, Deum autem ut incomprehensibilem et infinitum, 
nullam ista difficultatem sint nobis paritura. 

6. lam vero, postquam hominum iudicia semel utcunque sum expertus, iterum hic aggredior 
easdem de Deo et mente humana quaestiones, simulque totius primae Philosophiae initia 
tractare; sed ita ut nullum vulgi plausum, nullamque Lectorum frequentiam expectem: quin 
etiam nullis author sum ut haec legant, nisi tantum iis qui serio mecum meditari, mentemque a 
sensibus, simulque ab omnibus praeiudiciis, abducere poterunt ac volent, quales non nisi 
admodum paucos reperiri satis scio. Quantum autem ad illos, qui, rationum mearum seriem et 
nexum comprehendere non curantes, in singulas tantum clausulas, ut multis in more est, 
argutari studebunt, non magnum ex huius scripti lectione fructum sunt percepturi; et quamvis 
forte in multis cavillandi occasionem inveniant, non facile tamen aliquid quod urgeat aut 
responsione dignum sit obiicient. 

7. Quia vero nequidem etiam aliis spondeo me in omnibus prima fronte satisfacturum, nec 
tantum mihi arrogo ut confidam me omnia posse praevidere quae alicui difficilia videbuntur, 
primo quidem in Meditationibus illas ipsas cogitationes exponam, quarum ope ad certam et 
evidentem cognitionem veritatis mihi videor pervenisse, ut experiar an forte iisdem rationibus, 
quibus ego persuasus sum, alios etiam possim persuadere. Postea vero respondebo ad 
obiectiones virorum aliquot ingenio et doctrina excellentium, ad quos hae Meditationes, 
antequam typis mandarentur, examinandae missae sunt. Satis enim multa et varia ab illis 
fuerunt obiecta, ut ausim sperare non facile quicquam aliis, saltem alicuius momenti, venturum 

in mentem, quod ii nondum attigerint. Ideoque rogo etiam atque etiam Lectores, ut non prius 
de Meditationibus iudicium ferant, quam obiectiones istas earumque solutiones omnes 
perlegere dignati sint, http://www.thelatinlibrary.com/descartes/des.pr.shtml 

3 Meditationes vel Principia Philosophia 

MEDITATIONES VEL PRINCIPIA PHILOSOPHIA RENATO DES CARTES 
AUCTORE 

Sex Sequentium Meditationum 

1. In prima, causae exponuntur propter quas de rebus omnibus, praesertim materialibus, 
possumus dubitare; quandiu scilicet non habemus alia scientiarum fundamenta, quam ea quae 
antehac habuimus. Etsi autem istius tantae dubitationis utilitas prima fronte non appareat, est 
tamen in eo maxima quod ab omnibus praeiudiciis nos liberet, viamque facillimam sternat ad 
mentem a sensibus abducendam; ac denique efficiat, ut de iis, quae postea vera esse 
comperiemus, non amplius dubitare possimus. 

2. In secunda, mens quae, propria libertate utens, supponit ea omnia non existere de quorum 
existentia vel minimum potest dubitare, animadvertit fieri non posse quin ipsa interim existat. 
Quod etiam summae est utilitatis, quoniam hoc pacto facile distinguit quaenam ad se, hoc est, 
ad naturam intellectualem, et quaenam ad corpus pertineant. Sed quia forte nonnulli rationes 
de animae immortalitate illo in loco expectabunt, eos hic monendos puto me conatum esse nihil 
scribere quod non accurate demonstrarem; ideoque non alium ordinem sequi potuisse, quam 
illum qui est apud Geometras usitatus, ut nempe omnia praemitterem ex quibus quaesita 
propositio dependet, antequam de ipsa quidquam concluderem. Primum autem et praecipuum 
quod praerequiritur ad cognoscendam animae immortalitatem, esse ut quam maxime 
perspicuum de ea conceptum, et ab omni conceptu corporis plane distinctum, formemus; quod 
ibi factum est. 

Praeterea vero requiri etiam ut sciamus ea omnia quae clare et distincte intelligimus, eo ipso 
modo quo illa intelligimus, esse vera: quod ante quartam Meditationem probari non potuit; et 
habendum esse distinctum naturae corporeae conceptum, qui partim in ipsa secunda, partim 
etiam in quinta et sexta formatur; atque ex his debere concludi ea omnia quae clare et distincte 
concipiuntur ut substantiae diversae, sicuti concipiuntur mens et corpus, esse revera substantias 
realiter a se mutuo distinctas; hocque in sexta concludi. Idemque etiam in ipsa confirmari ex eo 
quod nullum corpus nisi divisibile intelligamus, contra autem nullam mentem nisi indivisibilem: 
neque enim possumus ullius mentis mediam partem concipere, ut possumus cuiuslibet 
quantamvis exigui corporis; adeo ut eorum naturae non modo diversae, sed etiam 
quodammodo contrariae agnoscantur. 

Non autem ulterius ea de re in hoc scripto me egisse; tum quia haec sufficiunt ad ostendendum 
ex corporis corruptione mentis interitum non sequi, atque sic ad alterius vitae spem mortalibus 
faciendam; tum etiam quia praemissae, ex quibus ipsa mentis immortalitas concludi potest, ex 
totius Physicae explicatione dependent: primo ut sciatur omnes omnino substantias, sive res 
quae a Deo creari debent ut existant, ex natura sua esse incorruptibiles, nec posse unquam 
desinere esse, nisi ab eodem Deo concursum suum iis denegante ad nihilum reducantur; ac 
deinde ut advertatur corpus quidem in genere sumptum esse substantiam, ideoque nunquam 
etiam perire. Sed corpus humanum, quatenus a reliquis differt corporibus, non nisi ex certa 
membrorum configuratione aliisque eiusmodi accidentibus esse conflatum; mentem vero 
humanam non ita ex ullis accidentibus constare, sed puram esse substantiam: etsi enim omnia 
eius accidentia mutentur, ut quod alias res intelligat, alias velit, alias sentiat, etc, non idcirco ipsa 

mens alia evadit; humanum autem corpus aliud fit ex hoc solo quod figura quarumdam eius 
partium mutetur: ex quibus sequitur corpus quidem perfacile interire, mentem autem ex natura 
sua esse immortalem. 

3. In tertia Meditatione, meum praecipuum argumentum ad probandum Dei existentiam satis 
fuse, ut mihi videtur, explicui. Verumtamen, quia, ut Lectorum animos quam maxime a sensibus 
abducerem, nullis ibi comparationibus a rebus corporeis petitis volui uti, multae fortasse 
obscuritates remanserunt, sed quae, ut spero, postea in responsionibus ad obiectiones plane 
tollentur; ut, inter caeteras, quomodo idea entis summe perfecti, quae in nobis es t. tantum 
habeat realitatis obiectivae, ut non possit non esse a causa summe perfecta, quod ibi illustratur 
comparatione machinae valde perfectae, cuius idea est in mente alicuius artificis; ut enim 
artificium obiectivum huius ideae debet habere aliquam causam, nempe scientiam huius artificis, 
vel alicuius alterius a quo illam accepit, ita idea Dei, quae in nobis est, non potest non habere 
Deum ipsum pro causa. 

4. In quarta, probatur ea omnia quae clare er distincte percipimus, esse vera, simulque in quo 
ratio falsitatis consistat explicatur: quae necessario sciri debent tam ad praecedentia firmanda, 
quam ad reliqua intelligenda. (Sed ibi interim est advertendum nullo modo agi de peccato, vel 
errore qui committitur in persecutione boni et mali, sed de eo tantum qui contingit in 
diiudicatione veri et falsi. Nec ea spectari quae ad fidem pertinent, vel ad vitam agendam, sed 
tantum speculativas et solius luminis naturalis ope cognitas veritates.) 

5. In quinta, praeterquam quod natura corporea in genere sumpta explicatur, nova etiam ratione 
Dei existentia demonstratur: sed in qua rursus nonnullae forte occurrent difficultates, quae 
postea in responsione ad obiectiones resolventur: ac denique ostenditur quo pacto verum sit, 
ipsarum Geometricarum demonstrationum certitudinem a cognitione Dei pendere. 

6. In sexta denique, intellectio ab imaginatione secernitur; distinctionum signa describuntur; 
mentem realiter a corpore distingui probatur; eandem nihilominus tam arcte illi esse 
coniunctam, ut unum quid cum ipsa componat, ostenditur; omnes errores qui a sensibus oriri 
solent recensentur; modi quibus vitari possint exponuntur; et denique rationes omnes ex quibus 
rerum materialium existentia possit concludi, afferuntur: non quod eas valde utiles esse putarim 
ad probandum id ipsum quod probant, nempe revera esse aliquem mundum, et homines habere 
corpora, et similia, de quibus nemo unquam sanae mentis serio dubitavit; sed quia, illas 
considerando, agnoscitur non esse tam firmas nec tam perspicuas quam sunt eae, per quas in 
mentis nostrae et Dei cognitionem devenimus; adeo ut hae sint omnium certissimae et 
evidentissimae quae ab humano ingenio sciri possint. Cuius unius rei probationem in his 
Meditationibus mihi pro scopo proposui. Nec idcirco hic recenseo varias illas quaestiones de 
quibus etiam in ipsis ex occasione tractatur. SOURCE: Descartes Neo-Latin The Latin LibraryThe 
Classics Page 

Prima. De iis quae in dubium revocari possunt 

PRIMA MEDITATIO: DE IIS QUAE IN DUBIUM REVOCARI POSSUNT 

1. Animadverti iam ante aliquot annos quam multa, ineunte aetate, falsa 
pro veris admiserim, et quam dubia sint quaecunque istis postea 
superextruxi, ac proinde funditus omnia semel in vita esse evertenda, 
atque a primis fundamentis denuo inchoandum, si quid aliquando 
firmum et mansurum cupiam in scientiis stabilire; sed ingens opus esse 
videbatur, eamque aetatem expectabam, quae foret tam matura, ut capessendis disciplinis 
aptior nulla sequeretur. Quare tamdiu cunctatus sum ut deinceps essem in culpa, si quod 

temporis superest ad agendum, deliberando consumerem. Opportune igitur hodie mentem 
curis omnibus exsolvi, securum mihi otium procuravi, solus secedo, serio tandem et libere 
generali huic mearum opinionum eversioni vacabo. 

2. Ad hoc autem non erit necesse, ut omnes esse falsas ostendam, quod nunquam fortassis 
assequi possem; sed quia iam ratio persuadet, non minus accurate ab iis quae non plane certa 
sunt atque indubitata, quam ab aperte falsis assensionem esse cohibendam, satis erit ad omnes 
reiiciendas, si aliquam rationem dubitandi in unaquaque reperero. Nec ideo etiam singulae 
erunt percurrendae, quod operis esset infiniti; sed quia, suffossis fundamentis, quidquid iis 
superaedificatum est sponte collabitur, aggrediar statim ipsa principia, quibus illud omne quod 
olim credidi nitebatur. 

3. Nempe quidquid hactenus ut maxime verum admisi, vel a sensibus, vel per sensus accepi; hos 
autem interdum fallere deprehendi, ac prudentiae est nunquam illis plane confidere qui nos vel 
semel deceperunt. 

4. Sed forte, quamvis interdum sensus circa minuta quaedam et remotiora nos fallant, pleraque 
tamen alia sunt de quibus dubitari plane non potest, quamvis ab iisdem hauriantur: ut iam me 
hic esse, fovo assidere, hyemali toga esse indutum, chartam istam manibus contrectare, et 
similia. Manus vero has ipsas, totumque hoc corpus meum esse, qua ratione posset negari? nisi 
me forte comparem nescio quibus insanis, quorum cerebella tam contumax vapor ex atra bile 
labefactat, ut constanter asseverent vel se esse reges, cum sunt pauperrimi, vel purpura indutos, 
cum sunt nudi, vel caput habere fictile, vel se totos esse cucurbitas, vel ex vitro conflatos; sed 
amentes sunt isti, nec minus ipse demens viderer, si quod ab iis exemplum ad me transferrem. 

5. Praeclare sane, tanquam non sim homo qui soleam noctu dormire, et eadem omnia in somnis 
pati, vel etiam interdum minus verisimilia, quam quae isti vigilantes. Quam frequenter vero 
usitata ista, me hic esse, toga vestiri, foco assidere, quies nocturna persuadet, cum tamen positis 
vestibus iaceo inter strata! Atqui nunc certe vigilantibus oculis intueor hanc chartam, non 
sopitum est hoc caput quod commoveo, manum istam prudens et sciens extendo et sentio; non 
tam distincta contingerent dormienti. Quasi scilicet non recorder a similibus etiam 
cogitationibus me alias in somnis fuisse delusum; quae dum cogito attentius, tam plane video 
nunquam certis indiciis vigiliam a somno posse distingui, ut obstupescam, et fere hic ipse stupor 
mihi opinionem somni confirmet. 

6. Age ergo somniemus, nec particularia ista vera sint, nos oculos aperire, caput movere, manus 
extendere, nec forte etiam nos habere tales manus, nec tale totum corpus; tamen profecto 
fatendum est visa per quietem esse veluti quasdam pictas imagines, quae non nisi ad 
similitudinem rerum verarum fingi potuerunt; ideoque saltem generalia haec, oculos, caput, 
manus, totumque corpus, res quasdam non imaginarias, sed veras existere. Nam sane pictores 
ipsi, ne tum quidem, cum Sirenas et Satyriscos maxime inusitatis formis fingere student, naturas 
omni ex parte novas iis possunt assignare, sed tantummodo diversorum animalium membra 
permiscent; vel si forte aliquid excogitent adeo novum, ut nihil omnino ei simile fuerit visum, 
atque ita plane fictitium sit et falsum, certe tamen ad minimum veri colores esse debent, ex 
quibus illud componant. Nec dispari ratione, quamvis etiam generalia haec, oculi, caput, manus, 
et similia, imaginaria esse possent, necessario tamen saltem alia quaedam adhuc magis simplicia 
et universalia vera esse fatendum est, ex quibus tanquam coloribus veris omnes istae, seu verae, 
seu falsae, quae in cogitatione nostra sunt, rerum imagines effinguntur. 

7. Cuius generis esse videntur natura corporea in communi, eiusque extensio; item figura rerum 
extensarum; item quantitas, sive earumdem magnitudo et numerus; item locus in quo existant, 
tempusque per quod durent, et similia. 

8. Quapropter ex his forsan non male concludemus Physicam, Astronomiam, Medicinam, 
disciplinasque alias omnes, quae a rerum compositarum consideratione dependent, dubias 
quidem esse; atqui Arithmeticam, Geometriam, aliasque eiusmodi, quae nonnisi de 
simplicissimis et maxime generalibus rebus tractant, atque utrum eae sint in rerum natura necne, 
parum curant, aliquid certi atque indubitati continere. Nam sive vigilem, sive dormiam, duo et 
tria simul iuncta sunt quinque, quadratumque non plura habet latera quam quatuor; nec fieri 
posse videtur ut tam perspicuae veritates in suspicionem falsitatis incurrant. 

9. Verumtamen infixa quaedam est meae menti vetus opinio, Deum esse qui potest omnia, et a 
quo talis, qualis existo, sum creatus. Unde autem scio illum non fecisse ut nulla plane sit terra, 
nullum coelum, nulla res extensa, nulla figura, nulla magnitudo, nullus locus, et tamen haec 
omnia non aliter quam nunc mihi videantur existere? Imo etiam, quemadmodum iudico 
interdum alios errare circa ea quae se perfectissime scire arbitrantur, ita ego ut fallar quoties 
duo et tria simul addo, vel numero quadrati latera, vel si quid aliud facilius fingi potest? At forte 
noluit Deus ita me decipi, dicitur enim summe bonus; sed si hoc eius bonitati repugnaret, talem 
me creasse ut semper fallar, ab eadem etiam videretur esse alienum permittere ut interdum 
fallar; quod ultimum tamen non potest dici. 

10. Essent vero fortasse nonnulli qui tam potentem aliquem Deum mallent negare, quam res 
alias omnes credere esse incertas. Sed iis non repugnemus, totumque hoc de Deo demus esse 
fictitium; at seu fato, seu casu, seu continuata rerum serie, seu quovis alio modo me ad id quod 
sum pervenisse supponant; quoniam falli et errare imperfectio quaedam esse videtur, quo 
minus potentem originis meae authorem assignabunt, eo probabilius erit me tam imperfectum 
esse ut semper fallar. Quibus sane argumentis non habeo quod respondeam, sed tandem cogor 
fateri nihil esse ex iis quae olim vera putabam, de quo non liceat dubitare, idque non per 
inconsiderantiam vel levitatem, sed propter validas et meditatas rationes; ideoque etiam ab 
iisdem, non minus quam ab aperte falsis, accurate deinceps assensionem esse cohibendam, si 
quid certi velim invenire. 

11. Sed nondum sufficit haec advertisse, curandum est ut recorder; assidue enim recurrunt 
consuetae opiniones, occupantque credulitatem meam tanquam longo usu et familiaritatis iure 
sibi devinctam, fere etiam me invito; nec unquam iis assentiri et confidere desuescam, quamdiu 
tales esse supponam quales sunt revera, nempe aliquo quidem modo dubias, ut iam iam 
ostensum est, sed nihilominus valde probabiles, et quas multo magis rationi consentaneum sit 
credere quam negare. Quapropter, ut opinor, non male agam, si, voluntate plane in contrarium 
versa, me ipsum fallam, illasque aliquandiu omnino falsas imaginariasque esse fingam, donec 
tandem, velut aequatis utrimque praeiudiciorum ponderibus, nulla amplius prava consuetudo 
iudicium meum a recta rerum perceptione detorqueat. Etenim scio nihil inde periculi vel erroris 
interim sequuturum, et me plus aequo diffidentiae indulgere non posse, quandoquidem nunc 
non rebus agendis, sed cognoscendis tantum incumbo. 

12. Supponam igitur non optimum Deum, fontem veritatis, sed genium aliquem malignum, 
eundemque summe potentem et callidum, omnem suam industriam in eo posuisse, ut me 
falleret: putabo coelum, aerem, terram, colores, figuras, sonos, cunctaque externa nihil aliud 
esse quam ludificationes somniorum, quibus insidias credulitati meae tetendit: considerabo 
meipsum tanquam manus non habentem, non oculos, non carnem, non sanguinem, non 

aliquem sensum, sed haec omnia me habere falso opinantem: manebo obstinate in hac 
meditatione defixus, atque ita, siquidem non in potestate mea sit aliquid veri cognoscere, at 
certe hoc quod in me est, ne falsis assentiar, nec mihi quidquam iste deceptor, quantumvis 
potens, quantumvis callidus, possit imponere, obfirmata mente cavebo. Sed laboriosum est hoc 
institutum, et desidia quaedam ad consuetudinem vitae me reducit. Nec aliter quam captivus, 
qui forte imaginaria libertate fruebatur in somnis, cum postea suspicari incipit se dormire, timet 
excitari, blandisque illusionibus lente connivet: sic sponte relabor in veteres opiniones, 
vereorque expergisci, ne placidae quieti laboriosa vigilia succedens, non in aliqua luce, sed inter 
inextricabiles iam motarum difficultatum tenebras, in posterum sit degenda. 

SOURCE: Descartes Neo-Latin The Latin Library The Classics Page 
De Natura Mentis Humanae: Quod Ipsa Sit Notior Quam Corpus 

Secunda. De natura mentis humanae 

DE NATURA MENTIS HUMANAE: QUOD IPSA SIT NOTIOR QUAM CORPUS 

1. In tantas dubitationes hesterna meditatione coniectus sum, ut 
nequeam amplius earum oblivisci, nec videam tamen qua ratione 
solvendae sint; sed, tanquam in profundum gurgitem ex improviso 
delapsus, ita turbatus sum, ut nec possim in imo pedem figere, nec 
enatare ad summum. Enitar tamen et tentabo rursus eandem viam quam 
heri fueram ingressus, removendo scilicet illud omne quod vel minimum dubitationis admittit, 
nihilo secius quam si omnino falsum esse comperissem; pergamque porro donec aliquid certi, 
vel, si nihil aliud, saltem hoc ipsum pro certo, nihil esse certi, cognoscam. Nihil nisi punctum 
petebat Archimedes, quod esset firmum et immobile, ut integram terram loco dimoveret; 
magna quoque speranda sunt, si vel minimum quid invenero quod certum sit et inconcussum. 

2. Suppono igitur omnia quae video falsa esse; credo nihil unquam extitisse eorum quae mendax 
memoria repraesentat; nullos plane habeo sensus; corpus, figura, extensio, motus, locusque 
sunt chimerae. Quid igitur erit verum? Fortassis hoc unum, nihil esse certi. 

3. Sed unde scio nihil esse diversum ab iis omnibus quae iam iam recensui, de quo ne minima 
quidem occasio sit dubitandi? Nunquid est aliquis Deus, vel quocunque nomine illum vocem, qui 
mihi has ipsas cogitationes immittit? Quare vero hoc putem, cum forsan ipsemet illarum author 
esse possim? Nunquid ergo saltem ego aliquid sum? Sed iam negavi me habere ullos sensus, et 
ullum corpus. Haereo tamen; nam quid inde? Sumne ita corpori sensibusque alligatus, ut sine 
illis esse non possim? Sed mihi persuasi nihil plane esse in mundo, nullum coelum, nullam terram, 
nullas mentes, nulla corpora; nonne igitur etiam me non esse? Imo certe ego eram, si quid mihi 
persuasi. Sed est deceptor nescio quis, summe potens, summe callidus, qui de industria me 
semper fallit. Haud dubie igitur ego etiam sum, si me fallit; et fallat quantum potest, nunquam 
tamen efficiet, ut nihil sim quamdiu me aliquid esse cogitabo. Adeo ut, omnibus satis superque 
pensitatis, denique statuendum sit hoc pronuntiatum, Ego sum, ego existo, quoties a me 
profertur, vel mente concipitur, necessario esse verum. 

4. Nondum vero satis intelligo, quisnam sim ego ille, qui iam necessario sum; deincepsque 
cavendum est ne forte quid aliud imprudenter assumam in locum mei, sicque aberrem etiam in 
ea cognitione, quam omnium certissimam evidentissimamque esse contendo. Quare iam denuo 
meditabor quidnam me olim esse crediderim, priusquam in has cogitationes incidissem; ex quo 
deinde subducam quidquid allatis rationibus vel minimum potuit infirmari, ut ita tandem 
praecise remaneat illud tantum quod certum est et inconcussum. 

5. Quidnam igitur antehac me esse putavi? Hominem scilicet. Sed quid est homo? Dicamne 
animal rationale? Non, quia postea quaerendum foret quidnam animal sit, et quid rationale, 
atque ita ex una quaestione in plures difficilioresque delaberer; nec iam mihi tantum otii est, ut 
illo velim inter istiusmodi subtilitates abuti. Sed hic potius attendam, quid sponte et natura duce 
cogitationi meae antehac occurrebat, quoties quid essem considerabam. Nempe occurrebat 
primo, me habere vultum, manus, brachia, totamque hanc membrorum machinam, qualis etiam 
in cadavere cernitur, et quam corporis nomine designabam. Occurrebat praeterea me nutriri, 
incedere, sentire, et cogitare: quas quidem actiones ad animam referebam. Sed quid esset haec 
anima, vel non advertebam, vel exiguum nescio quid imaginabar, instar venti, vel ignis, vel 
aetheris, quod crassioribus mei partibus esset infusum. De corpore vero ne dubitabam quidem, 
sed distincte me nosse arbitrabar eius naturam, quam si forte, qualem mente concipiebam, 
describere tentassem, sic explicuissem: per corpus intelligo illud omne quod aptum est figura 
aliqua terminari, loco circumscribi, spatium sic replere, ut ex eo aliud omne corpus excludat; 
tactu, visu, auditu, gustu, vel odoratu percipi, necnon moveri pluribus modis, non quidem a 
seipso, sed ab alio quopiam a quo tangatur: namque habere vim seipsum movendi, item 
sentiendi, vel cogitandi, nullo pacto ad naturam corporis pertinere iudicabam; quinimo mirabar 
potius tales facultates in quibusdam corporibus reperiri. 

6. Quid autem nunc, ubi suppono deceptorem aliquem potentissimum, et, si fas est dicere, 
malignum, data opera in omnibus, quantum potuit, me delusisse? Possumne affirmare me 
habere vel minimum quid ex iis omnibus, quae iam dixi ad naturam corporis pertinere? Attendo, 
cogito, revolvo, nihil occurrit; fatigor eadem frustra repetere. Quid vero ex iis quae animae 
tribuebam? Nutriri vel incedere? Quandoquidem iam corpus non habeo, haec quoque nihil sunt 
nisi figmenta. Sentire? Nempe etiam hoc non fit sine corpore, et permulta sentire visus sum in 
somnis quae deinde animadverti me non sensisse. Cogitare? Hic invenio: cogitatio est; hacc sola 
a me divelli nequit. Ego sum, ego existo; certum est. Quandiu autem? Nempe quandiu cogito; 
nam forte etiam fieri posset, si cessarem ab omni cogitatione, ut illico totus esse desinerem. 
Nihil nunc admitto nisi quod necessario sit verum; sum igitur praecise tantum res cogitans, id 
est, mens, sive animus, sive intellectus, sive ratio, voces mihi prius significationis ignotae. Sum 
autem res vera, et vere existens; sed qualis res? Dixi, cogitans. 

7. Quid praeterea? Imaginabor: non sum compages illa membrorum, quae corpus humanum 
appellatur; non sum etiam tenuis aliquis aer istis membris infusus, non ventus, non ignis, non 
vapor, non halitus, non quidquid mihi fingo: supposui enim ista nihil esse. Manet positio: 
nihilominus tamen ego aliquid sum. Fortassis vero contingit, ut haec ipsa, quae suppono nihil 
esse, quia mihi sunt ignota, tamen in rei veritate non differant ab eo me quem novi? Nescio, de 
hac re iam non disputo; de iis tantum quae mihi nota sunt, iudicium ferre possum. Novi me 
existere; quaero quis sim ego ille quem novi. Certissimum est huius sic praecise sumpti notitiam 
non pendere ab iis quae existere nondum novi; non igitur ab iis ullis, quae imaginatione effingo. 
Atque hoc verbum, effingo, admonet me erroris mei: nam fingerem revera, si quid me esse 
imaginarer, quia nihil aliud est imaginari quam rei corporeae figuram, seu imaginem, 
contemplari. Iam autem certo scio me esse, simulque fieri posse ut omnes istae imagines, et 
generaliter quaecunque ad corporis naturam referuntur, nihil sint praeter insomnia. Quibus 
animadversis, non minus ineptire videor, dicendo: imaginabor, ut distinctius agnoscam quisnam 
sim, quam si dicerem: iam quidem sum experrectus, videoque nonnihil veri, sed quia nondum 
video satis evidenter, data opera obdormiam, ut hoc ipsum mihi somnia verius evidentiusque 
repraesentent. Itaque cognosco nihil eorum quae possum imaginationis ope comprehendere, 
ad hanc quam de me habeo notitiam pertinere, mentemque ab illis diligentissime esse 
avocandam, ut suam ipsa naturam quam distinctissime percipiat. 



24 


8. Sed quid igitur sum? Res cogitans. Quid est hoc? Nempe dubitans, intelligens, affirmans, 
negans, volens, nolens, imaginans quoque, et sentiens. 

9. Non pauca sane haec sunt, si cuncta ad me pertineant. Sed quidni pertinerent? Nonne ego 
ipse sum qui iam dubito fere de omnibus, qui nonnihil tamen intelligo, qui hoc unum verum esse 
affirmo, nego caetera, cupio plura nosse, nolo decipi, multa vel invitus imaginor, multa etiam 
tanquam a sensibus venientia animadverto? Quid est horum, quamvis semper dormiam, 
quamvis etiam is qui me creavit, quantum in se est, me deludat, quod non aeque verum sit ac 
me esse? Quid est quod a mea cogitatione distinguatur? Quid est quod a me ipso separatum dici 
possit? Nam quod ego sim qui dubitem, qui intelligam, qui velim, tam manifestum est, ut nihil 
occurrat per quod evidentius explicetur. Sed vero etiam ego idem sum qui imaginor; nam 
quamvis forte, ut supposui, nulla prorsus res imaginata vera sit, vis tamen ipsa imaginandi revera 
existit, et cogitationis meae partem facit. Idem denique ego sum qui sentio, sive qui res 
corporeas tanquam per sensus animadverto: videlicet iam lucem video, strepitum audio, 
calorem sentio. Falsa haec sunt, dormio enim. At certe videre videor, audire, calescere. Hoc 
falsum esse non potest; hoc est proprie quod in me sentire appellatur; atque hoc praecise sic 
sumptum nihil aliud est quam cogitare. 

10. Ex quibus equidem aliquanto melius incipio nosse quisnam sim; sed adhuc tamen videtur, 
nec possum abstinere quin putem, res corporeas, quarum imagines cogitatione formantur, et 
quas ipsi sensus explorant, multo distinctius agnosci quam istud nescio quid mei, quod sub 
imaginationem non venit: quanquam profecto sit mirum, res quas animadverto esse dubias, 
ignotas, a me alienas, distinctius quam quod verum est, quod cognitum, quam denique me 
ipsum, a me comprehendi. Sed video quid sit: gaudet aberrare mens mea, necdum se patitur 
intra veritatis limites cohiberi. Esto igitur, et adhuc semel laxissimas habenas ei permittamus, ut, 
illis paulo post opportune reductis, facilius se regi patiatur. 

11. Consideremus res illas quae vulgo putantur omnium distinctissime comprehendi: corpora 
scilicet, quae tangimus, quae videmus; non quidem corpora in communi, generales enim istae 
perceptiones aliquanto magis confusae esse solent, sed unum in particulari. Sumamus, exempli 
causa, hanc ceram: nuperrime ex favis fuit educta; nondum amisit omnem saporem sui mellis; 
nonnihil retinet odoris florum ex quibus collecta est; eius color, figura, magnitudo, manifesta 
sunt; dura est, frigida est, facile tangitur, ac, si articulo ferias, emittet sonum; omnia denique illi 
adsunt quae requiri videntur, ut corpus aliquod possit quam distinctissime cognosci. Sed ecce, 
dum loquor, igni admovetur: saporis reliquiae purgantur, odor expirat, color mutatur, figura 
tollitur, crescit magnitudo, fit liquida, fit calida, vix tangi potest, nec iam, si pulses, emittet 
sonum. Remanetne adhuc eadem cera? Remanere fatendum est; nemo negat, nemo aliter putat. 
Quid erat igitur in ea quod tam distincte comprehendebatur? Certe nihil eorum quae sensibus 
attingebam; nam quaecunque sub gustum, vel odoratum, vel visum, vel tactum, vel auditum 
veniebant, mutata iam sunt: remanet cera. 

12. Fortassis illud erat quod nunc cogito: nempe ceram ipsam non quidem fuisse istam 
dulcedinem mellis, nec florum fragrantiam, nec istam albedinem, nec figuram, nec sonum, sed 
corpus quod mihi apparebat paulo ante modis istis conspicuum, nunc diversis. Quid est autem 
hoc praecise quod sic imaginor? Attendamus, et, remotis iis quae ad ceram non pertinent, 
videamus quid supersit: nempe nihil aliud quam extensum quid, flexibile, mutabile. Quid vero 
est hoc flexibile, mutabile? An quod imaginor, hanc ceram ex figura rotunda in quadratam, vel 
ex hac in triangularem verti posse? Nullo modo; nam innumerabilium eiusmodi mutationum 
capacem eam esse comprehendo, nec possum tamen innumerabiles imaginando percurrere; 
nec igitur comprehensio hacc ab imaginandi facultate perficitur. Quid extensum? Nunquid etiam 

ipsa eius extensio est ignota? Nam in cera liquescente fit maior, maior in ferventi, maiorque 
rursus, si calor augeatur; nec recte iudicarem quid sit cera, nisi putarem hanc etiam plures 
secundum extensionem varietates admittere, quam fuerim unquam imaginando complexus. 
Superest igitur ut concedam, me nequidem imaginari quid sit haec cera, sed sola mente 
percipere; dico hanc in particulari, de cera enim in communi clarius est. Quaenam vero est haec 
cera, quae non nisi mente percipitur? Nempe eadem quam video, quam tango, quam imaginor, 
eadem denique quam ab initio esse arbitrabar. Atqui, quod notandum est, eius perceptio non 
visio, non tactio, non imaginatio est, nec unquam fuit, quamvis prius ita videretur, sed solius 
mentis inspectio, quae vel imperfecta esse potest et confusa, ut prius erat, vel clara et distincta, 
ut nunc est, prout minus vel magis ad illa ex quibus constat attendo. 

13. Miror vero interim quam prona sit mea mens in errores; nam quamvis haec apud me tacitus 
et sine voce considerem, haereo tamen in verbis ipsis, et fere decipior ab ipso usu loquendi. 
Dicimus enim nos videre ceram ipsammet, si adsit, non ex colore vel figura eam adesse iudicare. 
Unde concluderem statim: ceram ergo visione oculi, non solius mentis inspectione, cognosci; 
nisi iam forte respexissem ex fenestra homines in platea transeuntes, quos etiam ipsos non 
minus usitate quam ceram dico me videre. Quid autem video praeter pileos et vestes, sub quibus 
latere possent automata? Sed iudico homines esse. Atque ita id quod putabam me videre oculis, 
sola iudicandi facultate, quae in mente mea est, comprehendo. 

14. Sed pudeat supra vulgus sapere cupientem, ex formis loquendi quas vulgus invenit 
dubitationem quaesivisse; pergamusque deinceps, attendendo utrum ego perfectius 
evidentiusque percipiebam quid esset cera, cum primum aspexi, credidique me illam ipso sensu 
externo, vel saltem sensu communi, ut vocant, id est potentia imaginatrice, cognoscere? an vero 
potius nunc, postquam diligentius investigavi tum quid ea sit, tum quomodo cognoscatur? Certe 
hac de re dubitare esset ineptum; nam quid fuit in prima perceptione distinctum? Quid quod 
non a quovis animali haberi posse videretur? At vero cum ceram ab externis formis distinguo, et 
tanquam vestibus detractis nudam considero, sic illam revera, quamvis adhuc error in iudicio 
meo esse possit, non possum tamen sine humana mente percipere. 

15. Quid autem dicam de hac ipsa mente, sive de me ipso? Nihildum enim aliud admitto in me 
esse praeter mentem. Quid, inquam, ego qui hanc ceram videor tam distincte percipere? 
Nunquid me ipsum non tantum multo verius, multo certius, sed etiam multo distinctius 
evidentiusque, cognosco? Nam, si iudico ceram existere, ex eo quod hanc videam, certe multo 
evidentius efficitur me ipsum etiam existere, ex eo ipso quod hanc videam. Fieri enim potest ut 
hoc quod video non vere sit cera; fieri potest ut ne quidem oculos habeam, quibus quidquam 
videatur; sed fieri plane non potest, cum videam, sive (quod iam non distinguo) cum cogitem 
me videre, ut ego ipse cogitans non aliquid sim. Simili ratione, si iudico ceram esse, ex eo quod 
hanc tangam, idem rursus efficietur, videlicet me esse. Si ex eo quod imaginer, vel quavis alia ex 
causa, idem plane. Sed et hoc ipsum quod de cera animadverto, ad reliqua omnia, quae sunt 
extra me posita, licet applicare. Porro autem, si magis distincta visa sit cerae perceptio, 
postquam mihi, non ex solo visu vel tactu, sed pluribus ex causis innotuit, quanto distinctius me 
ipsum a me nunc cognosci fatendum est, quandoquidem nullae rationes vel ad cerae, vel ad cu 
iuspiam alterius corporis perceptionem possint iuvare, quin eaedem omnes mentis meae 
naturam melius probent! Sed et alia insupertam multa sunt in ipsa mente, ex quibus eius notitia 
distinctior reddi potest, ut ea, quae ex corpore ad illam emanant, vix numeranda videantur. 

16. Atque ecce tandem sponte sum reversus eo quo volebam; nam cum mihi nunc notum sit 
ipsamet corpora, non proprie a sensibus, vel ab imaginandi facultate, sed a solo intellectu percipi, 
nec ex eo percipi quod tangantur aut videantur, sed tantum ex eo quod intelligantur aperte 

cognosco nihil facilius aut evidentius mea mente posse a me percipi. Sed quia tam cito deponi 
veteris opinionis consuetudo non potest, placet hic consistere, ut altius haec nova cognitio 
memoriae meae diuturnitate meditationis infigatur. 

Tertia. De Deo, quod existat, 

TERTIA MEDITATIO: DE DEO QUOD EXISTAT 

1. Claudam nunc oculos, aures obturabo, avocabo omnes sensus, 
imagines etiam rerum corporalium omnes vel ex cogitatione mea delebo, 
vel certe, quia hoc fieri vix potest, illas ut inanes et falsas nihili pendam, 
meque solum alloquendo et penitius inspiciendo, meipsum paulatim 
mihi magis notum et familiarem reddere conabor. Ego sum res cogitans, 
id est dubitans, affirmans, negans, pauca intelligens, multa ignorans, volens, nolens, imaginans 
etiam et sentiens; ut enim ante animadverti, quamvis illa quae sentio vel imaginor extra me 
fortasse nihil sint, illos tamen cogitandi modos, quos sensus et imaginationes appello, quatenus 
cogitandi quidam modi tantum sunt, in me esse sum certus. 

2. Atque his paucis omnia recensui quae vere scio, vel saltem quae me scire hactenus 
animadverti. Nunc circumspiciam diligentius an forte adhuc apud me alia sint ad quae nondum 
respexi. Sum certus me esse rem cogitantem. Nunquid ergo etiam scio quid requiratur ut de 
aliqua re sim certus? Nempe in hac prima cognitione nihil aliud est, quam clara quaedam et 
distincta perceptio eius quod affirmo; quae sane non sufficeret ad me certum de rei veritate 
reddendum, si posset unquam contingere, ut aliquid, quod ita clare et distincte perciperem, 
falsum esset; ac proinde iam videor pro regula generali posse statuere, illud omne esse verum, 
quod valde clare et distincte percipio. 

3. Verumtamen multa prius ut omnino certa et manifesta admisi, quae tamen postea dubia esse 
deprehendi. Qualia ergo ista fuere? Nempe terra, coelum, sydera et caetera omnia quae 
sensibus usurpabam. Quid autem de illis clare percipiebam? Nempe ipsas talium rerum ideas, 
sive cogitationes, menti meae obversari. Sed ne nunc quidem illas ideas in me esse inficior. Aliud 
autem quiddam erat quod affirmabam, quodque etiam ob consuetudinem credendi clare me 
percipere arbitrabar, quod tamen revera non percipiebam: nempe res quasdam extra me esse, 
a quibus ideae istae procedebant, et quibus omnino similes erant. Atque hoc erat, in quo vel 
fallebar, vel certe, si verum iudicabam, id non ex vi meae perceptionis contingebat. 

4. Quid vero? Cum circa res Arithmeticas vel Geometricas aliquid valde simplex et facile 
considerabam, ut quod duo et tria simul iuncta sint quinque, vel similia, nunquid saltem illa satis 
perspicue intuebar, ut vera esse affirmarem? Equidem non aliam ob causam de iis dubitandum 
esse postea iudicavi, quam quia veniebat in mentem forte aliquem Deum talem mihi naturam 
indere potuisse, ut etiam circa illa deciperer, quae manifestissima viderentur. Sed quoties haec 
praeconcepta de summa Dei potentia opinio mihi occurrit, non possum non fateri, siquidem velit, 
facile illi esse efficere ut errem, etiam in iis quae me puto mentis oculis quam evidentissime 
intueri. Quoties vero ad ipsas res, quas valde clare percipere arbitror, me converto, tam plane 
ab illis persuadeor, ut sponte erumpam in has voces: fallat me quisquis potest, nunquam tamen 
efficiet ut nihil sim, quandiu me aliquid esse cogitabo; vel ut aliquando verum sit me nunquam 
fuisse, cum iam verum sit me esse; vel forte etiam ut duo et tria simul iuncta plura vel pauciora 
sint quam quinque, vel similia, in quibus scilicet repugnantiam agnosco manifestam. Et certe 
cum nullam occasionem habeam existimandi aliquem Deum esse deceptorem, nec quidem 
adhuc satis sciam utrum sit aliquis Deus, valde tenuis et, ut ita loquar, Metaphysica dubitandi 
ratio est, quae tantum ex ea opinione dependet. Ut autem etiam illa tollatur, quamprimum 

occurret occasio, examinare debeo an sit Deus, et, si sit, an possit esse deceptor; hac enim re 
ignorata, non videor de ulla alia plane certus esse unquam posse. 


5. Nunc autem ordo videtur exigere, ut prius omnes meas cogitationes in certa genera 
distribuam, et in quibusnam ex illis veritas aut falsitas proprie consistat, inquiram. Quaedam ex 
his tanquam rerum imagines sunt, quibus solis proprie convenit ideae nomen: ut cum hominem, 
vel Chimaeram, vel Coelum, vel Angelum, vel Deum cogito. Aliae vero alias quasdam praeterea 
formas habent: ut, cum volo, cum timeo, cum affirmo, cum nego, semper quidem aliquam rem 
ut subiectum meae cogitationis apprehendo, sed aliquid etiam amplius quam istius rei 
similitudinem cogitatione complector; et ex his aliae voluntates, sive affectus, aliae autem 
iudicia appellantur. 

6. lam quod ad ideas attinet, si solae in se spectentur, nec ad aliud quid illas referam, falsae 
proprie esse non possunt; nam sive capram, sive chimaeram imaginer, non minus verum est me 
unam imaginari quam alteram. Nulla etiam in ipsa voluntate, vel affectibus, falsitas est timenda; 
nam, quamvis prava, quamvis etiam ea quae nusquam sunt, possim optare, non tamen ideo non 
verum est illa me optare. Ac proinde sola supersunt iudicia, in quibus mihi cavendum est ne 
fallar. Praecipuus autem error et frequentissimus qui possit in illis reperiri, consistit in eo quod 
ideas, quae in me sunt, iudicem rebus quibusdam extra me positis similes esse sive conformes; 
nam profecto, si tantum ideas ipsas ut cogitationis meae quosdam modos considerarem, nec ad 
quidquam aliud referrem, vix mihi ullam errandi materiam dare possent. 

7. Ex his autem ideis aliae innatae, aliae adventitiae, aliae a me ipso factae mihi videntur: nam 
quod intelligam quid sit res, quid sit veritas, quid sit cogitatio, hacc non aliunde habere videor 
quam ab ipsamet mea natura; quod autem nunc strepitum audiam, solem videam, ignem 
sentiam, a rebus quibusdam extra me positis procedere hactenus iudicavi; ac denique Syrenes, 
Hippogryphes, et similia, a me ipso finguntur. Vel forte etiam omnes esse adventitias possum 
putare, vel omnes innatas, vel omnes factas: nondum enim veram illarum originem clare 
perspexi. 

8. Sed hic praecipue de iis est quaerendum, quas tanquam a rebus extra me existentibus 
desumptas considero, quaenam me moveat ratio ut illas istis rebus similes esse existimem. 
Nempe ita videor doctus a natura. Et praeterea experior illas non a mea voluntate nec proinde 
a me ipso pendere; saepe enim vel invito obversantur: ut iam, sive velim, sive nolim, sentio 
calorem, et ideo puto sensum illum, sive ideam caloris, a re a me diversa, nempe ab ignis cui 
assideo calore, mihi advenire. Nihilque magis obvium est, quam ut luc iudicem istam rem suam 
similitudinem potius quam aliud quid in me immittere. 

9. Quae rationes, an satis firmae sint, iam videbo. Cum hic dico me ita doctum esse a natura, 
intelligo tantum spontaneo quodam impetu me ferri ad hoc credendum, non lumine aliquo 
naturali mihi ostendi esse verum. Quae duo multum discrepant; nam quaecumque lumine 
naturali mihi ostenduntur, ut quod ex eo quod dubitem, sequatur me esse, et similia, nullo modo 
dubia esse possunt, quia nulla alia facultas esse potest, cui aeque fidam ac lumini isti, quaeque 
illa non vera esse possit docere; sed quantum ad impetus naturales, iam saepe olim iudicavi me 
ab illis in deteriorem partem fuisse impulsum, cum de bono eligendo ageretur, nec video cur 
iisdem in ulla alia re magis fidam. 

10. Deinde, quamvis ideae illae a voluntate mea non pendeant, non ideo constat ipsas a rebus 
extra me positis necessario procedere. Ut enim impetus illi, de quibus mox loquebar, quamvis 

in me sint, a voluntate tamen mea diversi esse videntur, ita forte etiam aliqua alia est in me 
facultas, nondum mihi satis cognita, istarum idearum effectrix, ut hactenus semper visum est 
illas, dum somnio, absque ulla rerum externarum ope, in me formari. 


11. Ac denique, quamvis a rebus a me diversis procederent, non inde sequitur illas rebus istis 
similes esse debere. Quinimo in multis saepe magnum discrimen videor deprehendisse: ut, 
exempli causa, duas diversas solis ideas apud me invenio, unam tanquam a sensibus haustam, 
et quae maxime inter illas quas adventitias existimo est recensenda, per quam mihi valde parvus 
apparet, aliam vero ex rationibus Astronomiae desumptam, hoc est ex notionibus quibusdam 
mihi innatis elicitam, vel quocumque alio modo a me factam, per quam aliquoties maior quam 
terra exhibetur; utraque profecto similis eidem soli extra me existenti esse non potest, et ratio 
persuadet illam ei maxime esse dissimilem, quae quam proxime ab ipso videtur emanasse . 

12. Quae omnia satis demonstrant me non hactenus ex certo iudicio, sed tantum ex caeco aliquo 
impulsu, credidisse res quasdam a me diversas existere, quae ideas sive imagines suas per 
organa sensuum, vel quolibet alio pacto, mihi immittant. 

13. Sed alia quaedam adhuc via mihi occurrit ad inquirendum an res aliquae, ex iis quarum ideae 
in me sunt, extra me existant. Nempe, quatenus ideae istae cogitandi quidam modi tantum sunt, 
non agnosco ullam inter ipsas inaequalitatem, et omnes a me eodem modo procedere videntur; 
sed, quatenus una unam rem, alia aliam repraesentat, patet easdem esse ab invicem valde 
diversas. Nam proculdubio illae quae substantias mihi exhibent, maius aliquid sunt, atque, ut ita 
loquar, plus realitatis obiectivae in se continent, quam illae quae tantum modos, sive accidentia, 
repraesentant; et rursus illa per quam summum aliquem Deum, aeternum, infinitum, omniscium, 
omnipotentem, rerumque omnium, quae praeter ipsum sunt, creatorem intelligo, plus profecto 
realitatis obiectivae in se habet, quam illae per quas finitae substantiae exhibentur. 

14. lam vero lumine naturali manifestum est tantumdem ad minimum esse debere in causa 
efficiente et totali, quantum in eiusdem causae effectu. Nam, quaeso, undenam posset 
assumere realitatem suam effectus, nisi a causa? Et quomodo illam ei causa dare posset, nisi 
etiam haberet? Hinc autem sequitur, nec posse aliquid a nihilo fieri, nec etiam id quod magis 
perfectum est, hoc est quod plus realitatis in se continet, ab eo quod minus. Atque hoc non 
modo perspicue verum est de iis effectibus, quorum realitas est actualis sive formalis, sed etiam 
de ideis, in quibus consideratur tantum realitas obiectiva. 

Hoc est, non modo non potest, exempli causa, aliquis lapis, qui prius non fuit, nunc incipere esse, 
nisi producatur ab aliqua re in qua totum illud sit vel formaliter vel eminenter, quod ponitur in 
lapide; nec potest calor in subiectum quod prius non calebat induci, nisi a re quae sit ordinis 
saltem aeque perfecti atque est calor, et sic de caeteris; sed praeterea etiam non potest in me 
esse idea caloris, vel lapidis, nisi in me posita sit ab aliqua causa, in qua tantumdem ad minimum 
sit realitatis quantum esse in calore vel lapide concipio. 

Nam quamvis ista causa nihil de sua realitate actuali sive formali in meam ideam transfundat, 
non ideo putandum est illam minus realem esse debere, sed talem esse naturam ipsius ideae, 
ut nullam aliam ex se realitatem formalem exigat, praeter illam quam mutuatur a cogitatione 
mea, cuius est modus. Quod autem haec idea realitatem obiectivam hanc vel illam contineat 
potius quam aliam, hoc profecto habere debet ab aliqua causa in qua tantumdem sit ad 
minimum realitatis formalis quantum ipsa continet obiectivae. Si enim ponamus aliquid in idea 
reperiri, quod non fuerit in eius causa, hoc igitur habet a nihilo; atqui quantumvis imperfectus 

sit iste essendi modus, quo res est obiective in intellectu per ideam, non tamen profecto plane 
nihil est, nec proinde a nihilo esse potest. 

15. Nec etiam debeo suspicari, cum realitas quam considero in meis ideis sit tantum obiectiva, 
non opus esse ut eadem realitas sit formaliter in causis istarum idearum, sed sufficere, si sit in 
iis etiam obiective. Nam quemadmodum iste modus essendi obiectivus competit ideis ex 
ipsarum natura, ita modus essendi formalis competit idearum causis, saltem primis et praecipuis, 
ex earum natura. Et quamvis forte una idea ex alia nasci possit, non tamen hic datur progressus 
in infinitum, sed tandem ad aliquam primam debet deveniri, cuius causa sit in star archetypi, in 
quo omnis realitas formaliter contineatur, quae est in idea tantum obiective. Adeo ut lumine 
naturali mihi sit perspicuum ideas in me esse veluti quasdam imagines, quae possunt quidem 
facile deficere a perfectione rerum a quibus sunt desumptae, non autem quicquam maius aut 
perfectius continere. 

16. Atque haec omnia, quo diutius et curiosius examino, tanto clarius et distinctius vera esse 
cognosco. Sed quid tandem ex his concludam? Nempe si realitas obiectiva alicuius ex meis ideis 
sit tanta ut certus sim eandem nec formaliter nec eminenter in me esse, nec promde me ipsum 
eius ideae causam esse posse, hinc necessario sequi, non me solum esse in mundo, sed aliquam 
aliam rem, quae istius ideae est causa, etiam existere. Si vero nulla talis in me idea reperiatur, 
nullum plane habebo argumentum quod me de alicuius rei a me diversae existentia certum 
reddat; omnia enim diligentissime circumspexi, et nullum aliud potui hactenus reperire. 

17. Ex his autem meis ideis, praeter illam quae me ipsum mihi exhibet, de qua hic nulla difficultas 
esse potest, alia est quae Deum, aliae quae res corporeas et inanimes, aliae quae Angelos, aliae 
quae animalia, ac denique aliae quae alios homines mei similes repraesentant. 

18. Et quantum ad ideas quae alios homines, vel animalia, vel Angelos exhibent, facile intelligo 
illas ex iis quas habeo mei ipsius et rerum corporalium et Dei posse componi, quamvis nulli 
praeter me homines, nec animalia, nec Angeli, in mundo essent. 

19. Quantum autem ad ideas rerum corporalium, nihil in illis occurrit, quod sit tantum ut non 
videatur a me ipso potuisse proficisci; nam si penitius inspiciam, et singulas examinem eo modo 
quo heri examinavi ideam cerae, animadverto perpauca tantum esse quae in illis clare et 
distincte percipio: nempe magnitudinem, sive extensionem in longum, latum, et profundum; 
figuram, quae ex terminatione istius extensionis exsurgit; situm, quem diversa figurata inter se 
obtinent; et motum, sive mutationem istius situs; quibus addi possunt substantia, duratio, et 
numerus: caetera autem, ut lumen et colores, soni, odores, sapores, calor et frigus, aliacque 
tactiles qualitates, nonnisi valde confuse et obscure a me cogitantur, adeo ut etiam ignorem an 
sint verae, vel falsae, hoc est, an ideae, quas de illis habeo, sint rerum quarundam ideae, an non 
rerum. 

Quamvis enim falsitatem proprie dictam, sive formalem, nonnisi in iudiciis posse reperiri paulo 
ante notaverim, est tamen profecto quaedam alia falsitas materialis in ideis, cum non rem 
tanquam rem repraesentant: ita, exempli causa, ideae quas habeo caloris et frigoris, tam parum 
clarae et distinctae sunt, ut ab iis discere non possim, an frigus sit tantum privatio caloris, vel 
calor privatio frigoris, vel utrumque sit realis qualitas, vel neutrum. Et quia nullae ideae nisi 
tanquam rerum esse possunt, siquidem verum sit frigus nihil aliud esse quam privationem caloris, 
idea quae mihi illud tanquam reale quid et positivum repraesentat, non immerito falsa dicetur, 
et sic de cacteris. 

20. Quibus profecto non est necesse ut aliquem authorem a me diversum assignem; nam, si 
quidem sint falsae, hoc est nullas res repraesentent, lumine naturali notum mihi est illas a nihilo 
procedere, hoc est, non aliam ob causam in me esse quam quia deest aliquid naturae meae, nec 
est plane perfecta; si autem sint verae, quia tamen tam parum realitatis mihi exhibent, ut ne 
quidem illud a non re possim distinguere, non video cur a me ipso esse non possint. 


21. Ex iis vero quae in ideis rerum corporalium clara et distincta sunt, quaedam ab idea mei ipsius 
videor mutuari potuisse, nempe substantiam, durationem, numerum, et si quae alia sint 
eiusmodi; nam cum cogito lapidem esse substantiam, sive esse rem quae per se apta est existere, 
itemque me esse substantiam, quamvis concipiam me esse rem cogitantem et non extensam, 
lapidem vero esse rem extensam et non cogitantem, ac proinde maxima inter utrumque 
conceptum sit diversitas, in ratione tamen substantiae videntur convenire; itemque, cum 
percipio me nunc esse, et prius etiam aliquamdiu fuisse recordor, cumque varias habeo 
cogitationes quarum numerum intelligo, acquiro ideas durationis et numeri, quas deinde ad 
quascunque alias res possum transferre. Caetera autem omnia ex quibus rerum corporearum 
ideae conflantur, nempe extensio, figura, situs, et motus, in me quidem, cum nihil aliud sim 
quam res cogitans, formaliter non continentur; sed quia sunt tantum modi quidam substantiae, 
ego autem substantia, videntur in me contineri posse eminenter. 

22. Itaque sola restat idea Dei, in qua considerandum est an aliquid sit quod a me ipso non 
potuerit proficisci. Dei nomine intelligo substantiam quandam infinitam, independentem, 
summe intelligentem, summe potentem, et a qua tum ego ipse, tum aliud omne, si quid aliud 
extat, quodcumque extat, est creatum. Quae sane omnia talia sunt ut, quo diligentius attendo, 
tanto minus a me solo profecta esse posse videantur. Ideoque ex antedictis, Deum necessario 
existere, est concludendum. 

23. Nam quamvis substantiae quidem idea in me sit ex hoc ipso quod sim substantia, non tamen 
idcirco esset idea substantiae infinitae, cum sim finitus, nisi ab aliqua substantia, quae revera 
esset infinita, procederet. 

24. Nec putare debeo me non percipere infinitum per veram ideam, sed tantum per negationem 
finiti, ut percipio quietem et tenebras per negationem motus et lucis; nam contra manifeste 
intelligo plus realitatis esse in substantia infinita quam in finita, ac proinde priorem 
quodammodo in me esse perceptionem infiniti quam finiti, hoc est Dei quam mei ipsius. Qua 
enim ratione intelligerem me dubitare, me cupere, hoc est, aliquid mihi deesse, et me non esse 
omnino perfectum, si nulla idea entis perfectioris in me esset, ex cuius comparatione defectus 
meos agnoscerem? 

25. Nec dici potest hanc forte ideam Dei materialiter falsam esse, ideoque a nihilo esse posse, 
ut paulo ante de ideis caloris et frigoris, et similium, animadverti; nam contra, cum maxime clara 
et distincta sit, et plus realitatis obiectivae quam ulla alia contineat, nulla est per se magis vera, 
nec in qua minor falsitatis suspicio reperiatur. Est, inquam, haec idea entis summe perfecti et 
infiniti maxime vera; nam quamvis forte fingi possit tale ens non existere, non tamen fingi potest 
eius ideam nihil reale mihi exhibere, ut de idea frigoris ante dixi. Est etiam maxime clara et 
distincta; nam quidquid clare et distincte percipio, quod est reale et verum, et quod 
perfectionem aliquam importat, totum in ea continetur. Nec obstat quod non comprehendam 
infinitum, vel quod alia innumera in Deo sint, quae nec comprehendere, nec forte etiam 
attingere cogitatione, ullo modo possum; est enim de ratione infiniti, ut a me, qui sum finitus, 
non comprehendatur; et sufficit me hoc ipsum intelligere, ac iudicare, illa omnia quae clare 

percipio, et perfectionem aliquam importare scio, atque etiam forte alia innumera quae ignoro, 
vel formaliter vel eminenter in Deo esse, ut idea quam de illo habeo sit omnium quae in me sunt 
maxime vera, et maxime clara et distincta. 

26. Sed forte maius aliquid sum quam ipse intelligam, omnesque illae perfectiones quas Deo 
tribuo, potentia quodammodo in me sunt, etiamsi nondum sese exerant, neque ad actum 
reducantur. Experior enim iam cognitionem meam paulatim augeri; nec video quid obstet 
quominus ita magis et magis augeatur in infinitum, nec etiam cur, cognitione sic aucta, non 
possim eius ope reliquas omnes Dei perfectiones adipisci; nec denique cur potentia ad istas 
perfectiones, si iam in me est, non sufficiat ad illarum ideam producendam. 

27. Imo nihil horum esse potest. Nam primo, ut verum sit cognitionem meam gradatim augeri, 
et multa in me esse potentia quae actu nondum sunt, nihil tamen horum ad ideam Dei pertinet, 
in qua nempe nihil omnino est potentiale; namque hoc ipsum, gradatim augeri, certissimum est 
imperfectionis argumentum. Praeterea, etiamsi cognitio mea semper magis et magis augeatur, 
nihilominus intelligo nunquam illam idcirco fore actu infinitam, quia nunquam eo devenietur, ut 
maioris adhuc incrementi non sit capax; Deum autem ita iudico esse actu infinitum, ut nihil eius 
perfectioni addi possit. Ac denique percipio esse obiectivum ideae non a solo esse potentiali, 
quod proprie loquendo nihil est, sed tantummodo ab actuali sive formali posse produci. 

28. Neque profecto quicquam est in his omnibus, quod diligenter attendenti non sit lumine 
naturali manifestum; sed quia, cum minus attendo, et rerum sensibilium imagines mentis aciem 
excaecant, non ita facile recordor cur idea entis me perfectioris necessario ab ente aliquo 
procedat quod sit revera perfectius, ulterius quaerere libet an ego ipse habens illam ideam esse 
possem, si tale ens nullum existeret. 

29. Nempe a quo essem? A me scilicet, vel a parentibus, vel ab aliis quibuslibet Deo minus 
perfectis; nihil enim ipso perfectius, nec etiam aeque perfectum, cogitari aut fingi potest. 

30. Atqui, si a me essem, nec dubitarem, nec optarem, nec omnino quicquam mihi deesset; 
omnes enim perfectiones quarum idea aliqua in me est, mihi dedissem, atque ita ipsemet Deus 
essem. Nec putare debeo illa forsan quae mihi desunt difficilius acquiri posse, quam illa quae 
iam in me sunt; nam contra, manifestum est longe difficilius fuisse me, hoc est rem sive 
substantiam cogitantem, ex nihilo emergere, quam multarum rerum quas ignoro cognitiones, 
quae tantum istius substantiae accidentia sunt, acquirere. Ac certe, si maius illud a me haberem, 
non mihi illa saltem, quae facilius haberi possunt, denegassem, sed neque etiam ulla alia ex iis, 
quae in idea Dei contineri percipio; quia nempe nulla difficiliora factu mihi videntur; si quae 
autem difficiliora factu essent, certe etiam mihi difficiliora viderentur, siquidem reliqua quae 
habeo, a me haberem, quoniam in illis potentiam meam terminari experirer. 

31. Neque vim harum rationum effugio, si supponam me forte semper fuisse ut nunc sum, 
tanquam si inde sequeretur, nullum existentiae meae authorem esse quaerendum. Quoniam 
enim omne tempus vitae in partes innumeras dividi potest, quarum singulae a reliquis nullo 
modo dependent, ex eo quod paulo ante fuerim, non sequitur me nunc debere esse, nisi aliqua 
causa me quasi rursus creet ad hoc momentum, hoc est me conservet. Perspicuum enim est 
attendenti ad temporis naturam, eadem plane vi et actione opus esse ad rem quamlibet singulis 
momentis quibus durat conservandam, qua opus esset ad eandem de novo creandam, si 
nondum existeret; adeo ut conservationem sola ratione a creatione differre, sit etiam unum ex 
iis quae lumine naturali manifesta sunt. 

32. Itaque debeo nunc interrogare me ipsum, an habeam aliquam vim per quam possim efficere 
ut ego ille, qui iam sum, paulo post etiam sim futurus: nam, cum nihil aliud sim quam res cogitans, 
vel saltem cum de ea tantum mei parte praecise nunc agam quae est res cogitans, si quae talis 
vis in me esset, eius proculdubio conscius essem. Sed et nullam esse experior, et ex hoc ipso 
evidentissime cognosco me ab aliquo ente a me diverso pendere. 

33. Forte vero illud ens non est Deus, sumque vel a parentibus productus, vel a quibuslibet aliis 
causis Deo minus perfectis. Imo, ut iam ante dixi, perspicuum esttantumdem ad minimum esse 
debere in causa quantum est in effectu; et idcirco, cum sim res cogitans, ideamque quandam 
Dei in me habens, qualiscunque tandem mei causa assignetur, illam etiam esse rem cogitantem, 
et omnium perfectionum, quas Deo tribuo, ideam habere fatendum est. Potestque de illa rursus 
quaeri, an sit a se, vel ab alia. Nam si a se, patet ex dictis illam ipsam Deum esse, quia nempe, 
cum vim habeat per se existendi, habet proculdubio etiam vim possidendi actu omnes 
perfectiones quarum ideam in se habet, hoc est omnes quas in Deo esse concipio. Si autem sit 
ab alia, rursus eodem modo de hac altera quaeretur, an sit a se, vel ab alia, donec tandem ad 
causam ultimam deveniatur, quae erit Deus. 

34. Satis enim apertum est nullum hic dari posse progressum in infinitum, praesertim cum non 
tantum de causa, quae me olim produxit, hic agam, sed maxime etiam de illa quae me tempore 
praesenti conservat. 

35. Nec fingi potest plures forte causas partiales ad me efficiendum concurrisse, et ab una ideam 
unius ex perfectionibus quas Deo tribuo, ab alia ideam alterius me accepisse, adeo ut omnes 
quidem illae perfectiones alicubi in universo reperiantur, sed non omnes simul iunctae in uno 
aliquo, qui sit Deus. Nam contra, unitas, simplicitas, sive insepararibilitas eorum ommum quae 
in Deo sunt, una est ex praecipuis perfectionibus quas in eo esse intelligo. Nec certe istius 
omnium eius perfectionum unitatis idea in me potuit poni ab ulla causa, a qua etiam aliarum 
perfectionum ideas non habuerim: neque enim efficere potuit ut illas simul iunctas et 
inseparabiles intelligerem, nisi simul effecerit ut quaenam illae essent agnoscerem. 

36. Quantum denique ad parentes attinet, ut omnia vera sint quae de illis unquam putavi, non 
tamen profecto illi me conservant, nec etiam ullo modo me, quatenus sum res cogitans, 
effecerunt; sed tantum dispositiones quasdam in ea materia posuerunt, cui me, hoc est mentem, 
quam solam nunc pro me accipio, inesse iudicavi. Ac proinde hic nulla de iis difficultas esse 
potest; sed omnino est concludendum, ex hoc solo quod existam, quaedamque idea entis 
perfectissimi, hoc est Dei, in me sit, evidentissime demonstrari Deum etiam existere... 

37. Superest tantum ut examinem qua ratione ideam istam a Deo accepi; neque enim illam 
sensibus hausi, nec unquam non expectanti mihi advenit, ut solent rerum sensibilium ideae, cum 
istae res externis sensuum organis occurrunt, ve occurrere videntur; nec etiam a me efficta est, 
nam nihil ab illa detrahere, nihil illi superaddere plane possum; ac proinde superest ut mihi sit 
innata, quemadmodum etiam mihi est innata idea mei ipsius. 

38. Et sane non mirum est Deum, me creando, ideam illam mihi indidisse, ut esset tanquam nota 
artificis operi suo impressa; nec etiam opus est ut nota illa sit aliqua res ab opere ipso diversa. 
Sed ex hoc uno quod Deus me creavit, valde credibile est me quodammodo ad imaginem et 
similitudinem eius factum esse, illamque similitudinem, in qua Dei idea continetur, a me percipi 
per eandem facultatem, per quam ego ipse a me percipior: hoc est, dum in meipsum mentis 
aciem converto, non modo intelligo me esse rem incompletam et ab alio dependentem, remque 
ad maiora et maiora sive meliora indefinite aspirantem; sed simul etiam intelligo illum, a quo 
pendeo, maiora ista omnia non indefinite et potentia tantum, sed reipsa infinite in se habere, 

atque ita Deum esse. Totaque vis argumenti in eo est, quod agnoscam fieri non posse ut existam 
talis naturae qualis sum, nempe ideam Dei in me habens, nisi revera Deus etiam existeret, Deus, 
inquam, ille idem cuius idea in me est, hoc est, habens omnes illas perfectiones, quas ego non 
comprehendere, sed quocunque modo attingere cogitatione possum, et nullis plane defectibus 
obnoxius. Ex quibus satis patet illum fallacem esse non posse; omnem enim fraudem et 
deceptionem a defectu aliquo pendere, lumine naturali manifestum est. 

39. Sed priusquam hoc diligentius examinem, simulque in alias veritates quae inde colligi 
possunt inquiram, placet hic aliquandiu in ipsius Dei contemplatione immorari, eius attributa 
apud me expendere, et immensi huius luminis pulchritudinem, quantum caligantis ingenii mei 
acies ferre poterit, intueri, admirari, adorare. Ut enim in hac sola divinae maiestatis 
contemplatione summam alterius vitae foelicitatem consistere fide credimus, ita etiam iam ex 
eadem, licet multo minus perfecta, maximam, cuius in hac vita capaces simus, voluptatem 
percipi posse experimur. SOURCE: Descartes Neo-Latin The Latin Library The Classics Page 

Quarta. De vero et falsum 

QUARTA MEDITATIO: DE VERO ET FALSUM 

1. Ita me his diebus assuefeci in mente a sensibus abducenda, tamque 
accurate animadverti perpauca esse quae de rebus corporeis vere 
percipiantur, multoque plura de mente humana, multo adhuc plura de Deo cognosci, ut iam 
absque ulla difficultate cogitationem a rebus imaginabilibus ad intelligibiles tantum, atque ab 
omni materia secretas, convertam. Et sane multo magis distinctam habeo ideam mentis 
humanae, quatenus est res cogitans, non extensa in longum, latum, et profundum, nec aliud 
quid a corpore habens, quam ideam ullius rei corporeae. Cumque attendo me dubitare, sive esse 
rem incompletam et dependentem, adeo clara et distincta idea entis independentis et completi, 
hoc est Dei, mihi occurrit; et ex hoc uno quod talis idea in me sit, sive quod ego ideam illam 
habens existam, adeo manifeste concludo Deum etiam existere, atque ab illo singulis momentis 
totam existentiam meam dependere, ut nihil evidentius, nihil certius ab humano ingenio 
cognosci posse confidam, lamque videre videor aliquam viam per quam ab ista contemplatione 
veri Dei, in quo nempe sunt omnes thesauri scientiarum et sapientiae absconditi, ad caeterarum 
rerum cognitionem deveniatur. 

2. In primis enim agnosco fieri non posse ut ille me unquam fallat; in omni enim fallacia vel 
deceptione aliquid imperfectionis reperitur; et quamvis posse fallere, nonnullum esse videatur 
acuminis aut potentiae argumentum, proculdubio velle fallere, vel malitiam vel imbecillitatem 
testatur, nec proinde in Deum cadit. 

3. Deinde experior quandam in me esse iudicandi facultatem, quam certe, ut et reliqua omnia 
quae in me sunt, a Deo accepi; cumque ille nolit me fallere, talem profecto non dedit, ut, dum 
ea recte utor, possim unquam errare. 

4. Nec ullum de hac re dubium superesset, nisi inde sequi videretur, me igitur errare nunquam 
posse; nam si quodcunque in me est, a Deo habeo, nec ullam ille mihi dederit errandi facultatem, 
non videor posse unquam errare. Atque ita prorsus, quamdiu de Deo tantum cogito, totusque 
in eum me converto, nullam erroris aut falsitatis causam deprehendo; sed, postmodum ad me 
reversus, experior me tamen innumeris erroribus esse obnoxium, quorum causam inquirens 
animadverto non tantum Dei, sive entis summe perfecti, realem et positivam, sed etiam, ut ita 
loquar, nihili, sive eius quod ab omni perfectione summe abest, negativam quandam ideam mihi 
obversari, et me tanquam medium quid inter Deum et nihil, sive inter summum ens et non ens 

ita esse constitutum, ut, quatenus a summo ente sum creatus, nihil quidem in me sit, per quod 
fallar aut in errorem inducar, sed quatenus etiam quodammodo de nihilo, sive de non ente, 
participo, hoc est quatenus non sum ipse summum ens, desuntque mihi quam plurima, non adeo 
mirum esse quod fallar. Atque ita certe intelligo errorem, quatenus error est, non esse quid reale 
quod a Deo dependeat, sed tantummodo esse defectum; nec proinde ad errandum mihi opus 
esse aliqua facultate in hunc finem a Deo tributa, sed contingere ut errem, ex eo quod facultas 
verum iudicandi, quam ab illo habeo, non sit in me infinita. 

5. Verumtamen hoc nondum omnino satisfacit; non enim error est pura negatio, sed privatio, 
sive carentia cuiusdam cognitionis, quae in me quodammodo esse deberet; atque attendenti ad 
Dei naturam non videtur fieri posse, ut ille aliquam in me posuerit facultatem, quae non sit in 
suo genere perfecta, sive quae aliqua sibi debita perfectione sit privata. Nam si, quo peritior est 
artifex, eo perfectiora opera ab illo proficiscantur, quid potest a summo illo rerum omnium 
conditore factum esse, quod non sit omnibus numeris absolutum? Nec dubium est quin potuerit 
Deus me talem creare, ut nunquam fallerer; nec etiam dubium est quin velit semper id quod est 
optimum: anne ergo melius est me falli quam non falli? 

6. Dum haec perpendo attentius, occurrit primo non mihi esse mirandum, si quaedam a Deo 
fiant quorum rationes non intelligam; nec de eius existentia ideo esse dubitandum, quod forte 
quaedam alia esse experiar, quae quare vel quomodo ab illo facta sint non comprehendo. Cum 
enim iam sciam naturam meam esse valde infirmam et limitatam, Dei autem naturam esse 
immensam, incomprehensibilem, infinitam, ex hoc satis etiam scio innumerabilia illum posse 
quorum causas ignorem; atque ob hanc unicam rationem totum illud causarum genus, quod a 
fine peti solet, in rebus Physicis nullum usum habere existimo; non enim absque temeritate me 
puto posse investigare fines Dei. 

7. Occurrit etiam non unam aliquam creaturam separatim, sed omnem rerum universitatem 
esse spectandam, quoties an opera Dei perfecta sint inquirimus; quod enim forte non immerito, 
si solum esset, valde imperfectum videretur, ut habens in mundo rationem partis est 
perfectissimum; et quamvis, ex quo de omnibus volui dubitare, nihil adhuc praeter me et Deum 
existere certo cognovi, non possum tamen, ex quo immensam Dei potentiam animadverti, 
negare quin multa alia ab illo facta sint, vel saltem fieri possint, adeo ut ego rationem partis in 
rerum universitate obtineam. 

8. Deinde, ad me propius accedens, et qualesnam sint errores mei (qui soli imperfectionem 
aliquam in me arguunt) investigans, adverto illos a duabus causis simul concurrentibus 
dependere, nempe a facultate cognoscendi quae in me est, et a facultate eligendi, sive ab arbitrii 
libertate, hoc est ab intellectu et simul a voluntate. Nam per solum intellectum percipio tantum 
ideas de quibus iudicium ferre possum, nec ullus error proprie dictus in eo praecise sic spectato 
reperitur; quamvis enim innumerae fortasse res existant, quarum ideae nullae in me sunt, non 
tamen proprie illis privatus, sed negative tantum destitutus, sum dicendus, quia nempe 
rationem nullam possum afferre, qua probem Deum mihi maiorem quam dederit cognoscendi 
facultatem dare debuisse; atque quantumvis peritum artificem esse intelligam, non tamen ideo 
puto illum in singulis ex suis operibus omnes perfectiones ponere debuisse, quas in aliquibus 
ponere potest. 

Nec vero etiam queri possum, quod non satis amplam et perfectam voluntatem, sive arbitrii 
libertatem, a Deo acceperim; nam sane nullis illam limitibus circumscribi experior. Et quod valde 
notandum mihi videtur, nulla alia in me sunt tam perfecta aut tanta, quin intelligam perfectiora 
sive maiora adhuc esse posse. Nam si, exempli causa, facultatem intelligendi considero, statim 

agnosco perexiguam illam et valde finitam in me esse, simulque alterius cuiusdam multo maioris, 
imo maximae atque infinitae, ideam formo, illamque ex hoc ipso quod eius ideam formare 
possim, ad Dei naturam pertinere percipio. Eadem ratione, si facultatem recordandi vel 
imaginandi, vel quaslibet alias examinem, nullam plane invenio, quam non in me tenuem et 
circumscriptam, in Deo immensam, esse intelligam. Sola est voluntas, sive arbitrii libertas, quam 
tantam in me experior, ut nullius maioris ideam apprehendam; adeo ut illa praecipue sit, ratione 
cuius imaginem quandam et similitudinem Dei me referre intelligo. Nam quamvis maior absque 
comparatione in Deo quam in me sit, tum ratione cognitionis et potentiae quae illi adiunctae 
sunt, redduntque ipsam magis firmam et efficacem, tum ratione obiecti, quoniam ad plura se 
extendit, non tamen, in se formaliter et praecise spectata, maior videtur; quia tantum in eo 
consistit, quod idem vel facere vel non facere (hoc est affirmare vel negare, prosequi vel fugere) 
possimus, vel potius in eo tantum, quod ad id quod nobis ab intellectu proponitur affirmandum 
vel negandum, sive prosequendum vel fugiendum, ita feramur, ut a nulla vi externa nos ad id 
determinari sentiamus. Neque enim opus est me in utramque partem ferri posse, ut sim liber, 
sed contra, quo magis in unam propendeo, sive quia rationem veri et boni in ea evidenter 
intelligo, sive quia Deus intima cogitationis meae ita disponit, tanto liberius illam eligo; nec sane 
divina gratia, nec naturalis cognitio unquam imminuunt libertatem, sed potius augent et 
corroborant. Indifferentia autem illa, quam experior, cum nulla me ratio in unam partem magis 
quam in alteram impellit, est infimus gradus libertatis, et nullam in ea perfectionem, sed 
tantummodo in cognitione defectum, sive negationem quandam, testatur; nam si semper quid 
verum et bonum sit clare viderem, nunquam de eo quod esset iudicandum vel eligendum 
deliberarem; atque ita, quamvis plane liber, nunquam tamen indifferens esse possem. 

9. Ex his autem percipio nec vim volendi, quam a Deo habeo, per se spectatam, causam esse 
errorum meorum, est enim amplissima, atque in suo genere perfecta; neque etiam vim 
intelligendi, nam quidquid intelligo, cum a Deo habeam ut intelligam, procul dubio recte intelligo, 
nec in eo fieri potest ut fallar. Unde ergo nascuntur mei errores? Nempe ex hoc uno quod, cum 
latius pateat voluntas quam intellectus, illam non intra eosdem limites contineo, sed etiam ad 
illa quae non intelligo extendo; ad quae cum sit indifferens, facile a vero et bono deflectit, atque 
ita et fallor et pecco. 

10. Exempli causa, cum examinarem hisce diebus an aliquid in mundo existeret, atque 
adverterem, ex hoc ipso quod illud examinarem, evidenter sequi me existere, non potui quidem 
non iudicare illud quod tam clare intelligebam verum esse; non quod ab aliqua vi externa fuerim 
ad id coactus, sed quia ex magna luce in intellectu magna consequuta est propensio in voluntate, 
atque ita tanto magis sponte et libere illud credidi, quanto minus fui ad istud ipsum indifferens. 
Nunc autem, non tantum scio me, quatenus sum res quaedam cogitans, existere, sed praeterea 
etiam idea quaedam naturae corporeae mihi obversatur, contingitque ut dubitem an natura 
cogitans quae in me est, vel potius quae ego ipse sum, alia sit ab ista natura corporea, vel an 
ambae idem sint; et suppono nullam adhuc intellectui meo rationem occurrere, quae mihi unum 
magis quam aliud persuadeat. Certe ex hoc ipso sum indifferens ad utrumlibet affirmandum vel 
negandum, vel etiam ad nihil de ea re iudicandum. 

11. Quinimo etiam haec indifferentia non ad ea tantum se extendit de quibus intellectus nihil 
plane cognoscit, sed generaliter ad omnia quae ab illo non satis perspicue cognoscuntur eo ipso 
tempore, quo de iis a voluntate deliberatur: quantumvis enim probabiles coniecturae me 
trahant in unam partem, sola cognitio quod sint tantum coniecturae, non autem certae atque 
indubitabiles rationes, sufficit ad assensionem meam in contrarium impellendam. Quod satis his 

diebus sum expertus, cum illa omnia quae prius ut vera quam maxime credideram, propter hoc 
unum quod de iis aliquo modo posse dubitari deprehendissem, plane falsa esse supposui. 

12. Cum autem quid verum sit non satis clare et distincte percipio, si quidem a iudicio ferendo 
abstineam, clarum est me recte agere, et non falli. Sed si vel affirmem vel negem, tunc libertate 
arbitrii non recte utor; atque si in eam partem quae falsa est me convertam, plane fallar; si vero 
alteram amplectar, casu quidem incidam in veritatem, sed non ideo culpa carebo, quia lumine 
naturali manifestum est perceptionem intellectus praecedere semper debere voluntatis 
determinationem. Atque in hoc liberi arbitrii non recto usu privatio illa inest quae formam erroris 
constituit: privatio, inquam, inest in ipsa operatione, quatenus a me procedit, sed non in 
facultate quam a Deo accepi, nec etiam in operatione quatenus ab illo dependet. 

13. Neque enim habeo causam ullam conquerendi, quod Deus mihi non maiorem vim 
intelligendi, sive non maius lumen naturale dederit quam dedit, quia est de ratione intellectus 
finiti ut multa non intelligat, et de ratione intellectus creati ut sit finitus; estque quod agam 
gratias illi, qui mihi nunquam quicquam debuit, pro eo quod largitus est, non autem quod putem 
me ab illo iis esse privatum, sive illum mihi ea abstulisse, quae non dedit. 

14. Non habeo etiam causam conquerendi, quod voluntatem dederit latius patentem quam 
intellectum; cum enim voluntas in una tantum re, ettanquam in indivisibili consistat, non videtur 
ferre eius natura ut quicquam ab illa demi possit; et sane quo amplior est, tanto maiores debeo 
gratias eius datori. 

15. Nec denique etiam queri debeo, quod Deus mecum concurrat ad eliciendos illos actus 
voluntatis, sive illa iudicia, in quibus fallor: illi enim actus sunt omnino veri et boni, quatenus a 
Deo dependent, et maior in me quodammodo perfectio est, quod illos possim elicere, quam si 
non possem. Privatio autem, in qua sola ratio formalis falsitatis et culpae consistit, nullo Dei 
concursu indiget, quia non est res, neque ad illum relata ut causam privatio, sed tantummodo 
negatio dici debet. Nam sane nulla imperfectio in Deo est, quod mihi libertatem dederit 
assentiendi vel non assentiendi quibusdam, quorum claram et distinctam perceptionem in 
intellectu meo non posuit; sed proculdubio in me imperfectio est, quod ista libertate non bene 
utar, et de iis, quae non recte intelligo, iudicium feram. Video tamen fieri a Deo facile potuisse, 
ut, etiamsi manerem liber, et cognitionis finitae, nunquam tamen errarem: nempe si vel 
intellectui meo claram et distinctam perceptionem omnium de quibus unquam essem 
deliberaturus indidisset; vel tantum si adeo firmiter memoriae impressisset, de nulla unquam re 
esse iudicandum quam clare et distincte non intelligerem, ut nunquam eius possem oblivisci. Et 
facile intelligo me, quatenus rationem habeo totius cuiusdam, perfectiorem futurum fuisse 
quam nunc sum, si talis a Deo factus essem. Sed non ideo possum negare quin maior 
quodammodo perfectio sit in tota rerum universitate, quod quaedam eius partes ab erroribus 
immunes non sint, aliae vero sint, quam si omnes plane similes essent. Et nullum habeo ius 
conquerendi quod eam me Deus in mundo personam sustinere voluerit, quae non est omnium 
praecipua et maxime perfecta. 

16. Ac praeterea, etiam ut non possim ab erroribus abstinere priori illo modo qui pendet ab 
evidenti eorum omnium perceptione de quibus est deliberandum, possum tamen illo altero qui 
pendet ab eo tantum, quod recorder, quoties de rei veritate non liquet, a iudicio ferendo esse 
abstinendum; nam, quamvis eam in me infirmitatem esse experiar, ut non possim semper uni 
et eidem cognitioni defixus inhaerere, possum tamen attenta et saepius iterata meditatione 
efficere, ut eiusdem, quoties usus exiget, recorder, atque ita habitum quemdam non errandi 
acquiram. 

17. Qua in re cum maxima et praecipua hominis perfectio consistat, non parum me hodierna 
meditatione lucratum esse existimo, quod erroris et falsitatis causam investigarim. Et sane nulla 
alia esse potest ab ea quam explicui; nam quoties voluntatem in iudiciis ferendis ita contineo, ut 
ad ea tantum se extendat quae illi clare et distincte ab intellectu exhibentur, fieri plane non 
potest ut errem, quia omnis clara et distincta perceptio proculdubio est aliquid, ac proinde a 
nihilo esse non potest, sed necessario Deum authorem habet, Deum, inquam, illum summe 
perfectum, quem fallacem esse repugnat; ideoque proculdubio est vera. Nec hodie tantum didici 
quid mihi sit cavendum ut nunquam fallar, sed simul etiam quid agendum ut assequar veritatem; 
assequar enim illam profecto, si tantum ad omnia quae perfecte intelligo satis attendam, atque 
illa a reliquis, quae confusius et obscurius apprehendo, secernam. Cui rei diligenter imposterum 
operam dabo. SOURCE: Descartes Neo-Latin The Latin Library The Classics Page 

Quinta. De essentia rerum materialium 

QUINTA MEDITATIO: DE ESSENTIA RERUM MATERIALIUM ET ITERUM DE DEO, QUOD EXISTAT. 

1. Multa mihi supersunt de Dei attributis, multa de mei ipsius sive mentis 
meae natura investiganda; sed illa forte alias resumam, iamque nihil 
magis urgere videtur (postquam animadverti quid cavendum atque 
agendum sit ad assequendam veritatem), quam ut ex dubiis, in quae 
superioribus diebus incidi, coner emergere, videamque an aliquid certi 
de rebus materialibus haberi possit. 

2. Et quidem, priusquam inquiram an aliquae tales res extra me existant, considerare debeo 
illarum ideas, quatenus sunt in mea cogitatione, et videre quaenam ex iis sint distinctae, 
quaenam confusae. 

3. Nempe distincte imaginor quantitatem, quam vulgo Philosophi appellant continuam, sive eius 
quantitatis aut potius rei quantae extensionem in longum, latum et profundum; numero in ea 
varias partes; quaslibet istis partibus magnitudines, figuras, situs, et motus locales, motibusque 
istis quaslibet durationes assigno. 

4. Nec tantum illa, sic in genere spectata, mihi plane nota et perspecta sunt, sed praeterea etiam 
particularia innumera de figuris, de numero, de motu, et similibus, attendendo percipio, quorum 
veritas adeo aperta est et naturae meae consentanea, ut, dum illa primum detego, non tam 
videar aliquid novi addiscere, quam eorum quae iam ante sciebam reminisci, sive ad ea primum 
advertere, quae dudum quidem in me erant, licet non prius in illa obtutum mentis convertissem. 

5. Quodque hic maxime considerandum puto, invenio apud me innumeras ideas quarumdam 
rerum, quae, etiam si extra me fortasse nullibi existant, non tamen dici possunt nihil esse; et 
quamvis a me quodammodo ad arbitrium cogitentur, non tamen a me finguntur, sed suas 
habent veras et immutabiles naturas. Ut cum, exempli causa, triangulum imaginor, etsi fortasse 
talis figura nullibi gentium extra cogitationem meam existat, nec unquam extiterit, est tamen 
profecto determinata quaedam eius natura, sive essentia, sive forma, immutabilis et aeterna, 
quae a me non efficta est, nec a mente mea dependet; ut patet ex eo quod demonstrari possint 
variae proprietates de isto triangulo, nempe quod eius tres anguli sint aequales duobus rectis, 
quod maximo eius angulo maximum latus subtendatur, et similes, quas velim nolim clare nunc 
agnosco, etiamsi de iis nullo modo antea cogitaverim, cum triangulum imaginatus sum, nec 
proinde a me fuerint effictae. 

6. Neque ad rem attinet, si dicam mihi forte a rebus externis per organa sensuum istam trianguli 
ideam advenisse, quia nempe corpora triangularem figuram habentia interdum vidi; possum 

enim alias innumeras figuras excogitare, de quibus nulla suspicio esse potest quod mihi unquam 
per sensus illapsae sint, et tamen varias de iis, non minus quam de triangulo, proprietates 
demonstrare. Quae sane omnes sunt verae, quandoquidem a me clare cognoscuntur, ideoque 
aliquid sunt, non merum nihil: patet enim illud omne quod verum est esse aliquid; et iam fuse 
demonstravi illa omnia quae clare cognosco esse vera. Atque quamvis id non demonstrassem, 
ea certe est natura mentis meae ut nihilominus non possem iis non assentiri, saltem quamdiu 
ea clare percipio; meminique me semper, etiam ante hoc tempus, cum sensuum obiectis quam 
maxime inhaererem, eiusmodi veritates, quae nempe de figuris, aut numeris, aliisve ad 
Arithmeticam vel Geometriam vel in genere ad puram atque abstractam Mathesim 
pertinentibus, evidenter agnoscebam, pro omnium certissimis habuisse. 

7. Iam vero si ex eo solo, quod alicuius rei ideam possim ex cogitatione mea depromere, sequitur 
ea omnia, quae ad illam rem pertinere clare et distincte percipio, revera ad illam pertinere, 
nunquid inde haberi etiam potest argumentum, quo Dei existentia probetur? Certe eius ideam, 
nempe entis summe perfecti, non minus apud me invenio, quam ideam cuiusvis figurae aut 
numeri; nec minus clare et distincte intelligo ad eius naturam pertinere ut semper existat, quam 
id quod de aliqua figura aut numero demonstro ad eius figurae aut numeri naturam etiam 
pertinere; ac proinde, quamvis non omnia, quae superioribus hisce diebus meditatus sum, vera 
essent, in eodem ad minimum certitudinis gradu esse deberet apud me Dei existentia, in quo 
fuerunt hactenus Mathematicae veritates. 

8. Quanquam sane hoc prima fronte non est omnino perspicuum, sed quandam sophismatis 
speciem refert. Cum enim assuetus sim in omnibus aliis rebus existentiam ab essentia 
distinguere, facile mihi persuadeo illam etiam ab essentia Dei seiungi posse, atque ita Deum ut 
non existentem cogitari. Sed tamen diligentius attendenti fit manifestum, non magis posse 
existentiam ab essentia Dei separari, quam ab essentia trianguli magnitudinem trium eius 
angulorum aequalium duobus rectis, sive ab idea montis ideam vallis: adeo ut non magis 
repugnet cogitare Deum (hoc est ens summe perfectum) cui desit existentia (hoc est cui desit 
aliqua perfectio), quam cogitare montem cui desit vallis. 

9. Verumtamen, ne possim quidem cogitare Deum nisi existentem, ut neque montem sine valle, 
at certe, ut neque ex eo quod cogitem montem cum valle, ideo sequitur aliquem montem in 
mundo esse, ita neque ex eo quod cogitem Deum ut existentem, ideo sequi videtur Deum 
existere: nullam enim necessitatem cogitatio mea rebus imponit; et quemadmodum imaginari 
licet equum alatum, etsi nullus equus habeat alas, ita forte Deo existentiam possum affingere, 
quamvis nullus Deus existat. 

10. Imo sophisma hic latet; neque enim, ex eo quod non possim cogitare montem nisi cum valle, 
sequitur alicubi montem et vallem existere, sed tantum montem et vallem, sive existant, sive 
non existant, a se mutuo seiungi non posse. Atqui ex eo quod non possim cogitare Deum nisi 
existentem, sequitur existentiam a Deo esse inseparabilem, ac proinde illum revera existere; 
non quod mea cogitatio hoc efficiat, sive aliquam necessitatem ulli rei imponat, sed contra quia 
ipsius rei, nempe existentiae Dei, necessitas me determinat ad hoc cogitandum: neque enim 
mihi liberum est Deum absque existentia (hoc est ens summe perfectum absque summa 
perfectione) cogitare, ut liberum est equum vel cum alis vel sine alis imaginari. 

11. Neque etiam hic dici debet, necesse quidem esse ut ponam Deum existentem, postquam 
posui illum habere omnes perfectiones, quandoquidem existentia una est ex illis, sed priorem 
positionem necessariam non fuisse; ut neque necesse est me putare figuras omnes quadrilateras 
circulo inscribi, sed posito quod hoc putem, necesse erit me fateri rhombum circulo inscribi, 

quod aperte tamen est falsum. Nam, quamvis non necesse sit ut incidam unquam in ullam de 
Deo cogitationem, quoties tamen de ente primo et summo libet cogitare, atque eius ideam 
tanquam ex mentis meae thesauro depromere, necesse est ut illi omnes perfectiones attribuam, 
etsi nec omnes tunc enumerem, nec ad singulas attendam: quae necessitas plane sufficit ut 
postea, cum animadverto existentiam esse perfectionem, recte concludam ens primum et 
summum existere: quemadmodum non est necesse me ullum triangulum unquam imaginari, 
sed quoties volo figuram rectilineam tres tantum angulos habentem considerare, necesse est ut 
illi ea tribuam, ex quibus recte infertur eius tres angulos non maiores esse duobus rectis, etiamsi 
hoc ipsum tunc non advertam. 

Cum vero examino quaenam figurae circulo inscribantur, nullo modo necesse est ut putem 
omnes quadrilateras ex eo numero esse; imo etiam idipsum nequidem fingere possum, quamdiu 
nihil volo admittere nisi quod clare et distincte intelligo. Ac proinde magna differentia est inter 
eiusmodi falsas positiones, et ideas veras mihi ingenitas, quarum prima et praecipua est idea 
Dei. Nam sane multis modis intelligo illam non esse quid fictitium a cogitatione mea dependens, 
sed imaginem verae et immutabilis naturae: ut, primo, quia nulla alia res potest a me excogitari, 
ad cuius essentiam existentia pertineat, praeter solum Deum; deinde, quia non possum duos 
aut plures eiusmodi Deos intelligere, et quia, posito quod iam unus existat, plane videam esse 
necessarium ut et ante ab aeterno extiterit, et in aeternum sit mansurus; ac denique, quod multa 
alia in Deo percipiam, quorum nihil a me detrahi potest nec mutari. 

12. Sed vero, quacumque tandem utar probandi ratione, sempereo res redit, ut ea me sola plane 
persuadeant, quae clare et distincte percipio. Et quidem ex iis quae ita percipio, etsi nonnulla 
unicuique obvia sint, alia vero nonnisi ab iis qui propius inspiciunt et diligenter investigant 
deteguntur, postquam tamen detecta sunt, haec non minus certa quam illa existimantur. Ut 
quamvis non tam facile appareat in triangulo rectangulo quadratum basis aequale esse quadratis 
laterum, quam istam basim maximo eius angulo subtendi, non tamen minus creditur, postquam 
semel est perspectum. Quod autem ad Deum attinet, certe nisi praeiudiciis obruerer, et rerum 
sensibilium imagines cogitationem meam omni ex parte obsiderent, nihil illo prius aut facilius 
agnoscerem; nam quid ex se est apertius, quam summum ens esse, sive Deum, ad cuius solius 
essentiam existentia pertinet, existere? 

13. Atque, quamvis mihi attenta consideratione opus fuerit ad hoc ipsum percipiendum, nunc 
tamen non modo de eo aeque certus sum ac de omni alio quod certissimum videtur, sed 
praeterea etiam animadverto caeterarum rerum certitudinem ab hoc ipso ita pendere, ut 
absque eo nihil unquam perfecte sciri possit. 

14. Etsi enim eius sim naturae ut, quamdiu aliquid valde clare et distincte percipio, non possim 
non credere verum esse, quia tamen eius etiam sum naturae ut non possim obtutum mentis in 
eandem rem semper defigere ad illam clare percipiendam, recurratque saepe memoria iudicii 
ante facti, cum non amplius attendo ad rationes propter quas tale quid iudicavi, rationes aliae 
afferri possunt quae me, si Deum ignorarem, facile ab opinione deiicerent, atque ita de nulla 
unquam re veram et certam scientiam, sed vagas tantum et mutabiles opiniones, haberem. Sic, 
exempli causa, cum naturam trianguli considero, evidentissime quidem mihi, utpote Geometriae 
principiis imbuto, apparet eius tres angulos aequales esse duobus rectis, nec possum non 
credere id verum esse, quamdiu ad eius demonstrationem attendo; sed statim atque mentis 
aciem ab illa deflexi, quantumvis adhuc recorder me illam clarissime perspexisse, facile tamen 
potest accidere ut dubitem an sit vera, si quidem Deum ignorem. Possum enim mihi persuadere 
me talem a natura factum esse, ut interdum in iis fallar quae me puto quam evidentissime 

percipere, cum praesertim meminerim me saepe multa pro veris et certis habuisse, quae 
postmodum, aliis rationibus adductus, falsa esse iudicavi. 

15. Postquam vero percepi Deum esse, quia simul etiam intellexi caetera omnia ab eo pendere, 
illumque non esse fallacem; atque inde collegi illa omnia, quae clare et distincte percipio, 
necessario esse vera; etiamsi non attendam amplius ad rationes propter quas istud verum esse 
iudicavi, modo tantum recorder me clare et distincte perspexisse, nulla ratio contraria afferri 
potest, quae me ad dubitandum impellat, sed veram et certam de hoc habeo scientiam. Neque 
de hoc tantum, sed et de reliquis omnibus quae memini me aliquando demonstrasse, ut de 
Geometricis et similibus. Quid enim nunc mihi opponetur? Mene talem factum esse ut saepe 
fallar? At iam scio me in iis, quae perspicue intelligo, falli non posse. Mene multa alias pro veris 
et certis habuisse, quae postea falsa esse deprehendi? Atqui nulla ex iis clare et distincte 
perceperam, sed huius regulae veritatis ignarus ob alias causas forte credideram, quas postea 
minus firmas esse detexi. Quid ergo dicetur? Anne (ut nuper mihi obiiciebam) me forte somniare, 
sive illa omnia, quae iam cogito, non magis vera esse quam ea quae dormienti occurrunt? Imo 
etiam hoc nihil mutat; nam certe, quamvis somniarem, si quid intellectui meo sit evidens, illud 
omnino est verum. 

16. Atque ita plane video omnis scientiae certitudinem et veritatem ab una veri Dei cognitione 
pendere, adeo ut, priusquam illum nossem, nihil de ulla alia re perfecte scire potuerim. Iam vero 
innumera, tum de ipso Deo aliisque rebus intellectualibus, tum etiam de omni illa natura 
corporea, quae est purae Matheseos obiectum, mihi plane nota et certa esse possunt. SOURCE: 
Descartes Neo-Latin The Latin Library The Classics Page. 


Sexta. De Rerum Materialium Existentia 

SEXTA MEDITATIO: DE RERUM MATERIALIUM EXISTENTIA, ET REALI MENTIS A CORPORE 
DISTINCTIONE. 

1. Reliquum est ut examinem an res materiales existant. Et quidem iam 
ad minimum scio illas, quatenus sunt purae Matheseos obiectum, posse 
existere, quandoquidem ipsas clare et distincte percipio. Non enim 
dubium est quin Deus sit capax ea omnia efficiendi quae ego sic 
percipiendi sum capax; nihilque unquam ab illo fieri non posse iudicavi, 
nisi propter hoc quod illud a me distincte percipi repugnaret. Praeterea ex imaginandi facultate, 
qua me uti experior, dum circa res istas materiales versor, sequi videtur illas existere; nam 
attentius consideranti quidnam sit imaginatio, nihil aliud esse apparet quam quaedam applicatio 
facultatis cognoscitivae ad corpus ipsi intime praesens, ac proinde existens. 

2. Quo ut planum fiat, primo examino differentiam quae est inter imaginationem et puram 
intellectionem. Nempe, exempli causa, cum triangulum imaginor, non tantum intelligo illud esse 
figuram tribus lineis comprehensam, sed simul etiam istas tres lineas tanquam praesentes acie 
mentis intueor, atque hoc est quod imaginari appello. Si vero de chiliogono velim cogitare, 
equidem aeque bene intelligo illud esse figuram constantem mille lateribus, ac intelligo 
triangulum esse figuram constantem tribus; sed non eodem modo illa mille latera imaginor, sive 
tanquam praesentia intueor. Et quamvis tunc, propter consuetudinem aliquid semper 
imaginandi, quoties de re corporea cogito, figuram forte aliquam confuse mihi repraesentem, 
patet tamen illam non esse chiliogonum, quia nulla in re est diversa ab ea quam mihi etiam 
repraesentarem, si de myriogono aliave quavis figura plurimorum laterum cogitarem; nec 

quicquam iuvat ad eas proprietates, quibus chiliogonum ab aliis polygonis differt, agnoscendas. 
Si vero de pentagono quaestio sit, possum quidem eius figuram intelligere, sicut figuram 
chiliogoni, absque ope imaginationis; sed possum etiam eandem imaginari, applicando scilicet 
aciem mentis ad eius quinque latera, simulque ad aream iis contentam; et manifeste hic 
animadverto mihi peculiari quadam animi contentione opus esse ad imaginandum, qua non utor 
ad intelligendum: quae nova animi contentio differentiam inter imaginationem et intellectionem 
puram clare ostendit. 

3. Ad haec considero istam vim imaginandi quae in me est, prout differt a vi intelligendi, ad mei 
ipsius, hoc est ad mentis meae essentiam non requiri; nam quamvis illa a me abesset, 
proculdubio manerem nihilominus ille idem qui nunc sum; unde sequi videtur illam ab aliqua re 
a me diversa pendere. Atque facile intelligo, si corpus aliquod existat cui mens sit ita coniuncta 
ut ad illud veluti inspiciendum pro arbitrio se applicet, fieri posse ut per hoc ipsum res corporeas 
imaginer; adeo ut hic modus cogitandi in eo tantum a pura intellectione differat, quod mens, 
dum intelligit, se ad seipsam quodammodo convertat, respiciatque aliquam ex ideis quae illi ipsi 
insunt; dum autem imaginatur, se convertat ad corpus, et aliquid in eo ideae vel a se intellectae 
vel sensu perceptae conforme intueatur. Facile, inquam, intelligo imaginationem ita perfici 
posse, siquidem corpus existat; et quia nullus alius modus aeque conveniens occurrit ad illam 
explicandam, probabiliter inde coniicio corpus existere; sed probabiliter tantum, et quamvis 
accurate omnia investigem, nondum tamen video ex ea naturae corporeae idea distincta, quam 
in imaginatione mea invenio, ullum sumi posse argumentum, quod necessario concludat aliquod 
corpus existere. 

4. Soleo vero alia multa imaginari, praeter illam naturam corpoream, quae est purae Matheseos 
obiectum, ut colores, sonos, sapores, dolorem, et similia, sed nulla tam distincte; et quia haec 
percipio melius sensu, a quo videntur ope memoriae ad imaginationem pervenisse, ut 
commodius de ipsis agam, eadem opera etiam de sensu est agendum, videndumque an ex iis 
quae isto cogitandi modo, quem sensum appello, percipiuntur, certum aliquod argumentum pro 
rerum corporearum existentia habere possim. 

5. Et primo quidem apud me hic repetam quaenam illa sint quae antehac, ut sensu percepta, 
vera esse putavi, et quas ob causas id putavi; deinde etiam causas expendam propter quas 
eadem postea in dubium revocavi; ac denique considerabo quid mihi nunc de iisdem sit 
credendum. 

6. Primo itaque sensi me habere caput, manus, pedes, et membra caetera ex quibus constat illud 
corpus, quod tanquam mei partem, vel forte etiam tanquam me totum spectabam; sensique 
hoc corpus inter alia multa corpora versari, a quibus variis commodis vel incommodis affici 
potest, et commoda ista sensu quodam voluptatis, et incommoda sensu doloris metiebar. Atque, 
praeter dolorem et voluptatem, sentiebam etiam in me famem, sitim, aliosque eiusmodi 
appetitus; itemque corporeas quasdam propensiones ad hilaritatem, ad tristitiam, ad iram, 
similesque alios affectus; foris vero, praeter corporum extensionem, et figuras, et motus, 
sentiebam etiam in illis duritiem, et calorem, aliasque tactiles qualitates; ac praeterea lumen, et 
colores, et odores, et sapores, et sonos, ex quorum varietate caelum, terram, maria, et reliqua 
corpora ab invicem distinguebam. 

Nec sane absque ratione, ob ideas istarum omnium qualitatum quae cogitationi meae se 
offerebant, et quas solas proprie et immediate sentiebam, putabam me sentire res quasdam a 
mea cogitatione plane diversas, nempe corpora a quibus ideae istae procederent; experiebar 
enim illas absque ullo meo consensu mihi advenire, adeo ut neque possem obiectum ullum 

sentire, quamvis vellem, nisi illud sensus organo esset praesens, nec possem non sentire cum 
erat praesens. Cumque ideae sensu perceptae essent multo magis vividae et expressae, et suo 
etiam modo magis distinctae, quam ullae ex iis quas ipse prudens et sciens meditando 
effingebam, vel memoriae meae impressas advertebam, fieri non posse videbatur ut a meipso 
procederent; ideoque supererat ut ab aliis quibusdam rebus advenirent. Quarum rerum cum 
nullam aliunde notitiam haberem quam ex istis ipsis ideis, non poterat aliud mihi venire in 
mentem quam illas iis similes esse. 

Atque etiam quia recordabar me prius usum fuisse sensibus quam ratione, videbamque ideas 
quas ipse effingebam non tam expressas esse, quam illae erant quas sensu percipiebam, et 
plerumque ex earum partibus componi, facile mihi persuadebam nullam plane me habere in 
intellectu, quam non prius habuissem in sensu. Non etiam sine ratione corpus illud, quod speciali 
quodam iure meum appellabam, magis ad me pertinere quam alia ulla arbitrabar: neque enim 
ab illo poteram unquam seiungi, ut a reliquis; omnes appetitus et affectus in illo et pro illo 
sentiebam; ac denique dolorem et titillationem voluptatis in eius partibus, non autem in aliis 
extra illud positis, advertebam. Cur vero ex isto nescio quo doloris sensu quaedam animi tristitia, 
et ex sensu titillationis laetitia quaedam consequatur, curve illa nescio quae vellicatio ventriculi, 
quam famem voco, me de cibo sumendo admoneat, gutturis vero ariditas de potu, et ita de 
caeteris, non aliam sane habebam rationem, nisi quia ita doctus sum a natura; neque enim ulla 
plane est affinitas (saltem quam ego intelligam) inter istam vellicationem et cibi sumendi 
voluntatem, sive inter sensum rei dolorem inferentis, et cogitationem tristitiae ab isto sensu 
exortae. Sed et reliqua omnia, quae de sensuum obiectis iudicabam, videbar a natura didicisse: 
prius enim illa ita se habere mihi persuaseram, quam rationes ullas quibus hoc ipsum probaretur 
expendissem. 

7. Postea vero multa paulatim experimenta fidem omnem quam sensibus habueram 
labefactarunt; nam et interdum turres, quae rotundae visae fuerant e longinquo, quadratae 
apparebant e propinquo, et statuae permagnae, in eorum fastigiis stantes, non magnae e terra 
spectanti videbantur; et talibus aliis innumeris in rebus sensuum externorum iudicia falli 
deprehendebam. Nec externorum duntaxat, sed etiam internorum; nam quid dolore intimius 
esse potest? Atqui audiveram aliquando ab iis, quibus crus aut brachium fuerat abscissum, se 
sibi videri adhuc interdum dolorem sentire in ea parte corporis qua carebant; ideoque etiam in 
me non plane certum esse videbatur membrum aliquod mihi dolere, quamvis sentirem in eo 
dolorem. Quibus etiam duas maxime generales dubitandi causas nuper adieci: prima erat, quod 
nulla unquam, dum vigilo, me sentire crediderim, quae non etiam inter dormiendum possim 
aliquando putare me sentire; cum que illa, quae sentire mihi videor in somnis, non credam a 
rebus extra me positis mihi advenire, non advertebam quare id potius crederem de iis quae 
sentire mihi videor vigilando. 

Altera erat, quod cum auctorem meae originis adhuc ignorarem, vel saltem ignorare me 
fingerem, nihil videbam obstare quominus essem natura ita constitutus ut fallerer, etiam in iis 
quae mihi verissima apparebant. Et quantum ad rationes quibus antea rerum sensibilium 
veritatem mihi persuaseram, non difficulter ad illas respondebam. Cum enim viderer ad multa 
impelli a natura, quae ratio dissuadebat, non multum fidendum esse putabam iis quae a natura 
docentur. Et quamvis sensuum perceptiones a voluntate mea non penderent, non ideo 
concludendum esse putabam illas a rebus a me diversis procedere, quia forte aliqua esse potest 
in meipso facultas, etsi mihi nondum cognita, illarum effectrix. 

8. Nunc autem, postquam incipio meipsum meaeque authorem originis melius nosse, non 
quidem omnia, quae habere videor a sensibus, puto esse temere admittenda; sed neque etiam 
omnia in dubium revocanda. 

9. Et primo, quoniam scio omnia quae clare et distincte intelligo, talia a Deo fieri posse qualia 
illa intelligo, satis est quod possim unam rem absque altera clare et distincte intelligere, ut certus 
sim unam ab altera esse diversam, quia potest saltem a Deo seorsim poni; et non refert a qua 
potentia id fiat, ut diversa existimetur; ac proinde, ex hoc ipso quod sciam me existere, quodque 
interim nihil plane aliud ad naturam sive essentiam meam pertinere animadvertam, praeter hoc 
solum quod sim res cogitans, recte concludo meam essentiam in hoc uno consistere, quod sim 
res cogitans. Et quamvis fortasse (vel potius, ut postmodum dicam, pro certo) habeam corpus, 
quod mihi valde arcte coniunctum est, quia tamen ex una parte claram et distinctam habeo 
ideam mei ipsius, quatenus sum tantum res cogitans, non extensa, et ex alia parte distinctam 
ideam corporis, quatenus est tantum res extensa, non cogitans, certum est me a corpore meo 
revera esse distinctum, et absque illo posse existere. 

10. Praeterea invenio in me facultates specialibus quibusdam modis cogitandi, puta facultates 
imaginandi et sentiendi, sine quibus totum me possum clare et distincte intelligere, sed non vice 
versa illas sine me, hoc est sine substantia intelligente cui insint: intellectionem enim nonnullam 
in suo formali conceptu includunt, unde percipio illas a me, ut modos a re, distingui. Agnosco 
etiam quasdam alias facultates, ut locum mutandi, varias figuras induendi, et similes, quae 
quidem non magis quam praecedentes, absque aliqua substantia cui insint, possunt intelligi, nec 
proinde etiam absque illa existere: sed manifestum est has, siquidem existant, inesse debere 
substantiae corporeae sive extensae, non autem intelligenti, quia nempe aliqua extensio, non 
autem ulla plane intellectio, in earum claro et distincto conceptu continetur, lam vero est 
quidem in me passiva quaedam facultas sentiendi, sive ideas rerum sensibilium recipiendi et 
cognoscendi, sed eius nullum usum habere possem, nisi quaedam activa etiam existeret, sive in 
me, sive in alio, facultas istas ideas producendi vel efficiendi. 

Atque haec sane in me ipso esse non potest, quia nullam plane intellectionem praesupponit, et 
me non cooperante, sed saepe etiam invito, ideae istae producuntur: ergo superest ut sit in 
aliqua substantia a me diversa, in qua quoniam omnis realitas vel formaliter vel eminenter inesse 
debet, quae est obiective in ideis ab ista facultate productis (ut iam supra animadverti), vel haec 
substantia est corpus, sive natura corporea, in qua nempe omnia formaliter continentur quae in 
ideis obiective; vel certe Deus est, vel aliqua creatura corpore nobilior, in qua continentur 
eminenter. Atqui, cum Deus non sit fallax, omnino manifestum est illum nec per se immediate 
istas ideas mihi immittere, nec etiam mediante aliqua creatura, in qua earum realitas obiectiva, 
non formaliter, sed eminenter tantum contineatur. 

Cum enim nullam plane facultatem mihi dederit ad hoc agnoscendum, sed contra magnam 
propensionem ad credendum illas a rebus corporeis emitti, non video qua ratione posset intelligi 
ipsum non esse fallacem, si aliunde quam a rebus corporeis emitterentur. Ac proinde res 
corporeae existunt. Non tamen forte omnes tales omnino existunt, quales illas sensu 
comprehendo, quoniam ista sensuum comprehensio in multis valde obscura est et confusa; sed 
saltem illa omnia in iis sunt, quae clare et distincte intelligo, id est omnia, generaliter spectata, 
quae in purae Matheseos obiecto comprehenduntur. 

11. Quantum autem attinet ad reliqua quae vel tantum particularia sunt, ut quod sol sit talis 
magnitudinis aut figurae etc., vel minus clare intellecta, ut lumen, sonus, dolor, et similia, 
quamvis valde dubia et incerta sint, hoc tamen ipsum, quod Deus non sit fallax, quodque idcirco 

fieri non possit ut ulla falsitas in meis opinionibus reperiatur, nisi aliqua etiam sit in me facultas 
a Deo tributa ad illam emendandam, certam mihi spem ostendit veritatis etiam in iis 
assequendae. Et sane non dubium est quin ea omnia quae doceor a natura aliquid habeant 
veritatis: per naturam enim, generaliter spectatam, nihil nunc aliud quam vel Deum, ipsum, vel 
rerum creatarum coordinationem a Deo institutam intelligo; nec aliud per naturam meam in 
particulari, quam complexionem eorum omnium quae mihi a Deo sunt tributa. 

12. Nihil autem est quod me ista natura magis expresse doceat, quam quod habeam corpus, cui 
male est cum dolorem sentio, quod cibo vel potu indiget, cum famem aut sitim patior, et similia; 
nec proinde dubitare debeo, quin aliquid in eo sit veritatis. 

13. Docet etiam natura, per istos sensus doloris, famis, sitis et c., me non tantum adesse meo 
corpori ut nauta adest navigio, sed illi arctissime esse coniunctum et quasi permixtum, adeo ut 
unum quid cum illo componam. Alioqui enim, cum corpus laeditur, ego, qui nihil aliud sum quam 
res cogitans, non sentirem idcirco dolorem, sed puro intellectu laesionem istam perciperem, ut 
nauta visu percipit si quid in nave frangatur; et cum corpus cibo vel potu indiget, hoc ipsum 
expresse intelligerem, non confusos famis et sitis sensus haberem. Nam certe isti sensus sitis, 
famis, doloris etc., nihil aliud sunt quam confusi quidam cogitandi modi ab unione et quasi 
permixtione mentis cum corpore exorti. 

14. Praeterea etiam doceor a natura varia circa meum corpus alia corpora existere, ex quibus 
nonnulla mihi prosequenda sunt, alia fugienda. Et certe, ex eo quod valde diversos sentiam 
colores, sonos, odores, sapores, calorem, duritiem, et similia, recte concludo, aliquas esse in 
corporibus, a quibus variae istae sensuum perceptiones adveniunt, varietates iis respondentes, 
etiamsi forte iis non similes; atque ex eo quod quaedam ex illis perceptionibus mihi gratae sint, 
aliae ingratae, plane certum est meum corpus, sive potius me totum, quatenus ex corpore et 
mente sum compositus, variis commodis et incommodis a circumiacentibus corporibus affici 
posse. 

15. Multa vero alia sunt quae, etsi videar a natura doctus esse, non tamen revera ab ipsa, sed a 
consuetudine quadam inconsiderate iudicandi accepi, atque ideo falsa esse facile contingit: ut 
quod omne spatium, in quo nihil plane occurrit quod meos sensus moveat, sit vacuum; quod in 
corpore, exempli gratia, calido aliquid sit plane simile ideae caloris quae in me est, in albo aut 
viridi sit eadem albedo aut viriditas quam sentio, in amaro aut dulci idem sapor, et sic de 
caeteris; quod et astra et turres, et quaevis alia remota corpora eius sint tantum magnitudinis 
et figurae, quam sensibus meis exhibent, et alia eiusmodi. Sed ne quid in hac re non satis 
distincte percipiam, accuratius debeo definire quid proprie intelligam, cum dico me aliquid 
doceri a natura. Nempe hic naturam strictius sumo, quam pro complexione eorum omnium quae 
mihi a Deo tributa sunt; in hac enim complexione multa continentur quae ad mentem solam 
pertinent, ut quod percipiam id quod factum est infectum esse non posse, et reliqua omnia quae 
lumine naturali sunt nota, de quibus hic non est sermo; multa etiam quae ad solum corpus 
spectant, ut quod deorsum tendat, et similia, de quibus etiam non ago, sed de iis tantum quae 
mihi, ut composito ex mente et corpore, a Deo tributa sunt. Ideoque haec natura docet quidem 
ea refugere quae sensum doloris inferunt, et ea prosequi quae sensum voluptatis, et talia; sed 
non apparet illam praeterea nos docere ut quicquam ex istis sensuum perceptionibus sine 
praevio intellectus examine de rebus extra nos positis concludamus, quia de iis verum scire ad 
mentem solam, non autem ad compositum, videtur pertinere. 

Ita quamvis stella non magis oculum meum quam ignis exiguae facis afficiat, nulla tamen in eo 
realis sive positiva propensio est ad credendum illam non esse maiorem, sed hoc sine ratione ab 

ineunte aetate iudicavi; et quamvis ad ignem accedens sentio calorem, ut etiam ad eundem 
nimis prope accedens sentio dolorem, nulla profecto ratio est quae suadeat in igne aliquid esse 
simile isti calori, ut neque etiam isti dolori, sed tantummodo in eo aliquid esse, quodcunque 
demum sit, quod istos in nobis sensus caloris vel doloris efficiat; et quamvis etiam in aliquo 
spatio nihil sit quod moveat sensum, non ideo sequitur in eo nullum esse corpus: sed video me 
in his aliisque permultis ordinem naturae pervertere esse assuetum, quia nempe sensuum 
perceptionibus, quae proprie tantum a natura datae sunt ad menti significandum quaenam 
composito, cuius pars est, commoda sint vel incommoda, et eatenus sunt satis clarae et 
distinctae, utor tanquam regulis certis ad immediate dignoscendum quaenam sit corporum 
extra nos positorum essentia, de qua tamen nihil nisi valde obscure et confuse significant. 

16. Atqui iam ante satis perspexi qua ratione, non obstante Dei bonitate, iudicia mea falsa esse 
contingat. Sed nova hic occurrit difficultas circa illa ipsa quae tanquam persequenda vel fugienda 
mihi a natura exhibentur, atque etiam circa internos sensus in quibus errores videor 
deprehendisse: ut cum quis, grato cibi alicuius sapore delusus, venenum intus latens assumit. 
Sed nempe tunc tantum a natura impellitur ad illud appetendum in quo gratus sapor consistit, 
non autem ad venenum, quod plane ignorat; nihilque hinc aliud concludi potest, quam naturam 
istam non esse omnisciam: quod non mirum, quia, cum homo sit res limitata, non alia illi 
competit quam limitatae perfectionis. 

17. At vero non raro etiam in iis erramus ad quae a natura impellimur: ut cum ii qui aegrotant, 
potum vel cibum appetunt sibi paulo post nociturum. Dici forsan hic poterit, illos ob id errare, 
quod natura eorum sit corrupta; sed hoc difficultatem non tollit, quia non minus vere homo 
aegrotus creatura Dei est quam sanus; nec proinde minus videtur repugnare illum a Deo 
fallacem naturam habere. Atque ut horologium ex rotis et ponderibus confectum non minus 
accurate leges omnes naturae observat, cum male fabricatum est et horas non recte indicat, 
quam cum omni ex parte artificis voto satisfacit: ita, si considerem hominis corpus, quatenus 
machinamentum quoddam est ex ossibus, nervis, musculis, venis, sanguine et pellibus ita aptum 
et compositum, ut, etiamsi nulla in eo mens existeret, eosdem tamen haberet omnes motus qui 
nunc in eo non ab imperio voluntatis nec proinde a mente procedunt, facile agnosco illi aeque 
naturale fore, si, exempli causa, hydrope laboret, eam faucium ariditatem pati, quae sitis sensum 
menti inferre solet, atque etiam ab illa eius nervos et reliquas partes ita disponi ut potum sumat 
ex quo morbus augeatur, quam, cum nullum tale in eo vitium est, a simili faucium siccitate 
moveri ad potum sibi utile assumendum. 

Et quamvis, respiciens ad praeconceptum horologii usum, dicere possim illud, cum horas non 
recte indicat, a natura sua deflectere; atque eodem modo, considerans machinamentum 
humani corporis tanquam comparatum ad motus qui in eo fieri solent, putem illud etiam a 
natura sua aberrare, si eius fauces sint aridae, cum potus ad ipsius conservationem non prodest; 
satis tamen animadverto hanc ultimam naturae acceptionem ab altera multum differre: haec 
enim nihil aliud est quam denominatio a cogitatione mea, hominem aegrotum et horologium 
male fabricatum cum idea hominis sani et horologii recte facti comparante, dependens, 
rebusque de quibus dicitur extrinseca; per illam vero aliquid intelligo quod revera in rebus 
reperitur, ac proinde nonnihil habet veritatis. 

18. Ac certe, etiamsi respiciendo ad corpus hydrope laborans, sit tantum denominatio extrinseca, 
cum dicitur eius natura esse corrupta, ex eo quod aridas habeat fauces, nec tamen egeat potu; 
respiciendo tamen ad compositum, sive ad mentem tali corpori unitam, non est pura 
denominatio, sed verus error naturae, quod sitiat cum potus est ipsi nociturus; ideoque hic 
remanet inquirendum, quo pacto bonitas Dei non impediat quominus natura sic sumpta sit fallax. 

19. Nempe imprimis hic adverto magnam esse differentiam inter mentem et corpus, in eo quod 
corpus ex natura sua sit semper divisibile, mens autem plane indivisibilis; nam sane cum hanc 
considero, sive meipsum quatenus sum tantum res cogitans, nullas in me partes possum 
distinguere, sed rem plane unam et integram me esse intelligo; et quamvis toti corpori tota mens 
unita esse videatur, abscisso tamen pede, vel brachio, vel quavis alia corporis parte, nihil ideo 
de mente subductum esse cognosco; neque etiam facultates volendi, sentiendi, intelligendi etc. 
eius partes dici possunt, quia una et eadem mens est quae vult, quae sentit, quae intelligit. 
Contra vero nulla res corporea sive extensa potest a me cogitari, quam non facile in partes 
cogitatione dividam, atque hoc ipso illam divisibilem esse intelligam: quod unum sufficeret ad 
me docendum, mentem a corpore omnino esse diversam, si nondum illud aliunde satis scirem. 

20. Deinde adverto mentem non ab omnibus corporis partibus immediate affici, sed 
tantummodo a cerebro, vel forte etiam ab una tantum exigua eius parte, nempe ab ea in qua 
dicitur esse sensus communis; quae, quotiescunque eodem modo est disposita, menti idem 
exhibet, etiamsi reliquae corporis partes diversis interim modis possint se habere, ut probant 
innumera experimenta, quae hic recensere non est opus. 

21. Adverto praeterea eam esse corporis naturam, ut nulla eius pars possit ab alia parte 
aliquantum remota moveri, quin possit etiam moveri eodem modo a qualibet ex iis quae 
interiacent, quamvis illa remotior nihil agat. Ut, exempli causa, in fune A, B, C, D, si trahatur eius 
ultima pars D, non alio pacto movebitur prima A, quam moveri etiam posset, si traheretur una 
ex intermediis B vel C, et ultima D maneret immota. Nec dissimili ratione, cum sentio dolorem 
pedis, docuit me Physica sensum illum fieri ope nervorum per pedem sparsorum, qui, inde ad 
cerebrum usque funium instar extensi, dum trahuntur in pede, trahunt etiam intimas cerebri 
partes ad quas pertingunt, quemdamque motum in iis excitant, qui institutus est a natura ut 
mentem afficiat sensu doloris tanquam in pede existentis. Sed quia illi nervi per tibiam, crus, 
lumbos, dorsum, et collum transire debent, ut a pede ad cerebrum perveniant, potest 
contingere ut, etiamsi eorum pars, quae est in pede, non attingatur, sed aliqua tantum ex 
intermediis, idem plane ille motus fiat in cerebro qui fit pede male affecto, ex quo necesse erit 
ut mens sentiat eundem dolorem. Et idem de quolibet alio sensu est putandum. 

22. Adverto denique, quandoquidem unusquisque ex motibus, qui fiunt in ea parte cerebri quae 
immediate mentem afficit, non nisi unum aliquem sensum illi infert, nihil hac in re melius posse 
excogitari, quam si eum inferat qui, ex omnibus quos inferre potest, ad hominis sani 
conservationem quam maxime et quam frequentissime conducit. Experientiam autem testari, 
tales esse omnes sensus nobis a natura inditos; ac proinde nihil plane in iis reperiri, quod non 
Dei potentiam bonitatemque testetur. Ita, exempli causa, cum nervi qui sunt in pede 
vehementer et praeter consuetudinem moventur, ille eorum motus, per spinae dorsi medullam 
ad intima cerebri pertingens, ibi menti signum dat ad aliquid sentiendum, nempe dolorem 
tanquam in pede existentem, a quo illa excitatur ad eius causam, ut pedi infestam, quantum in 
se est, amovendam. Potuisset vero natura hominis a Deo sic constitui, ut ille idem motus in 
cerebro quidvis aliud menti exhiberet: nempe vel seipsum, quatenus est in cerebro, vel quatenus 
est in pede, vel in aliquo ex locis intermediis, vel denique aliud quidlibet; sed nihil aliud ad 
corporis conservationem aeque conduxisset. Eodem modo, cum potu indigemus, quaedam inde 
oritur siccitas in gutture, nervos eius movens et illorum ope cerebri interiora; hicque motus 
mentem afficit sensu sitis, quia nihil in toto hoc negotio nobis utilius est scire, quam quod potu 
ad conservationem valetudinis egeamus, et sic de caeteris. 

23. Ex quibus omnino manifestum est, non obstante immensa Dei bonitate, naturam hominis ut 
ex mente et corpore compositi non posse non aliquando esse fallacem. Nam si quae causa, non 

in pede, sed in alia quavis ex partibus per quas nervi a pede ad cerebrum porriguntur, vel etiam 
in ipso cerebro, eundem plane motum excitet qui solet excitari pede male affecto, sentietur 
dolor tanquam in pede, sensusque naturaliter falletur, quia, cum ille idem motus in cerebro non 
possit nisi eundem semper sensum menti inferre, multoque frequentius oriri soleat a causa quae 
laedit pedem, quam ab alia alibi existente, rationi consentaneum est ut pedis potius quam 
alterius partis dolorem menti semper exhibeat. Et si quando faucium ariditas, non ut solet ex eo 
quod ad corporis valetudinem potus conducat, sed ex contraria aliqua causa oriatur, ut in 
hydropico contingit, longe melius est illam tunc fallere, quam si contra semper falleret, cum 
corpus est bene constitutum; et sic de reliquis. 

24. Atque haec consideratio plurimum iuvat, non modo ut errores omnes quibus natura mea 
obnoxia est animadvertam, sed etiam ut illos aut emendare aut vitare facile possim. Nam sane, 
cum sciam omnes sensus circa ea, quae ad corporis commodum spectant, multo frequentius 
verum indicare quam falsum, possimque uti fere semper pluribus ex iis ad eandem rem 
examinandam, et insuper memoria, quae praesentia cum praecedentibus connoctit, et 
intellectu, qui iam omnes errandi causas perspexit; non amplius vereri debeo ne illa, quae mihi 
quotidie a sensibus exhibentur, sint falsa, sed hyperbolicae superiorum dierum dubitationes, ut 
risu dignae, sunt explodendae. Praesertim summa illa de somno, quem a vigilia non 
distinguebam; nunc enim adverto permagnum inter utrumque esse discrimen, in eo quod 
nunquam insomnia cum reliquis omnibus actionibus vitae a memoria coniungantur, ut ea quae 
vigilanti occurrunt; nam sane, si quis, dum vigilo, mihi derepente appareret, statimque postea 
dispareret, ut fit in somnis, ita scilicet ut nec unde venisset, nec quo abiret, viderem, non 
immerito spectrum potius, aut phantasma in cerebro meo effictum, quam verum hominem esse 
iudicarem. Cum vero eae res occurrunt, quas distincte, unde, ubi, et quando mihi adveniant, 
adverto, earumque perceptionem absque ulla interruptione cum tota reliqua vita connecto, 
plane certus sum, non in somnis, sed vigilanti occurrere. Nec de ipsarum veritate debeo vel 
minimum dubitare, si, postquam omnes sensus, memoriam et intellectum ad illas examinandas 
convocavi, nihil mihi, quod cum caeteris pugnet, ab ullo ex his nuntietur. Ex eo enim quod Deus 
non sit fallax, sequitur omnino in talibus me non falli. Sed quia rerum agendarum necessitas non 
semper tam accurati examinis moram concedit, fatendum est humanam vitam circa res 
particulares saepe erroribus esse obnoxiam, et naturae nostrae infirmitas est agnoscenda. 
SOURCE: Descartes Neo-Latin The Latin Library The Classics Page 

4 Regulae ad directionem ingenii 

REGULAE AD DIRECTIONEM INGENII RENATO DES CARTES AUCTORE 

Regula I: Studiorum finis esse 

REGULA I : Studiorum finis esse debet ingenii directio ad solida et vera, 
de iis omnibus quae occurrunt, proferenda iudicia. 

1. Ea est hominum consuetudo, ut, quoties aliquam similitudinem inter 
duas res agnoscunt, de utraque iudicent, etiam in eo in quo sunt diversae, 
quod de alterutra verum esse compererunt. Ita scientias, quae totae in animi cognitione 
consistunt, cum artibus, quae aliquem corporis usum habitumque desiderant, male conferentes, 
videntesque non omnes artes simul ab eodem homine esse addiscendas, sed illum in optimum 
artificem facilius evadere, qui unicam tantum exercet, quoniam eaedem manus agris colendis et 
citharae pulsandae, vel pluribus eiusmodi diversis officiis, non tam commode, quam unico ex illis 
possunt aptari; idem de scientiis etiam crediderunt, illasque pro diversitate obiectorum ad 

invicem distinguentes, singulas seorsim et aliis omnibus omissis quaerendas esse sunt arbitrati. 
In quo sane decepti sunt. 

Nam cum scientiae omnes nihil aliud sint quam humana scientia, quae semper una et eadem 
manet, quantumvis differentibus subiectis applicata, nec maiorem ab illis distinctionem 
mutuatur, quam solis lumen a reum, quas illustrat, varietate, non opus est ingenia limitibus ullis 
cohibere: neque enim nos unius veritatis cognitio, veluti unius artis usus, ab alterius inventione 
dimovet, sed potius iuvat. Et profecto mirum mihi videtur, plerosque hominum plantarum vires, 
siderum motus, metallorum transmutationes, similiumque disciplinarum obiecta diligentissime 
perscrutari, atque interim fere nullos de bona mente, sive de hac universali Sapientia, cogitare, 
cum tamen alia omnia non tam propter se, quam quia ad hanc aliquid conferunt, sint aestimada. 
Ac proinde non immerito hanc regulam primam omnium proponimus, quia nihil prius a recta 
quaerendae veritatis via nos abducit, quam si non ad hunc finem generalem, sed ad aliquos 
particulares studia dirigamus. Non de perversis loquor et damnandis, ut sunt inanis gloria vel 
lucrum turpe: ad hos enim perspicuum est fucatas rationes, et vulgi ingeniis accommodata 
ludibria, longe magis compendiosum iter aperire, quam possit solida veri cognitio. 

Sed de honestis etiam intelligo et laudandis, quia ab his decipimur saepe subtilius; ut si 
quaeramus scientias utiles ad vitae commoda, vel ad illam voluptatem, quae in veri 
contemplatione reperitur, et quae fere unica est integra et nullis turbata doloribus in hac vita 
felicitas. Hos enim scientiarum fructus legitimos possumus quidem exspectare; sed, si de illis 
inter studendum cogitemus, saepe efficiunt, ut multa, quae ad aliarum rerum cognitionem 
necessaria sunt, vel quia prima fronte parum utilia, vel quia parum curiosa videbuntur, 
omittamus. Credendumque est, ita omnes inter se esse connexas, ut longe facilius sit cunctas 
simul addiscere, quam unicam ab aliis separare. Si quis igitur serio rerum veritatem investigare 
vult, non singularem aliquam debet opt e scientiam: sunt enim omnes inter se coniunctae et a 
se invicem dependentes; sed cogitet tantum de naturali rationis lumine augendo, non ut hanc 
aut illam scholae difficultatem resolvat, sed ut in singulis vitae casibus intellectus voluntati 
praemonstret quid sit eligendum; et brevi mirabitur se longe maiores progressus fecisse, quam 
qui ad particularia student, et non modo eadem omnia quae alii cupiunt, esse adeptum, sed 
altiora etiam quam possint exspectare. 

Regula II. Circa illa tantum obiecta 

REGULA il : Circa illa tantum obiecta oportet versari, ad quorum certam et indubitatam 
cognitionem nostra ingenia videntur sufficere. 

1. Omnis scientia est cognitio certa et evidens; neque doctior est qui de multis dubitat, quam 
qui de iisdem nunquam cogitavit, sed nihilominus eodem videtur indoctior, si de aliquibus falsam 
concepit opinionem; ac proinde nunquam studere melius est, quam circa obiecta adeo difficilia 
versari, ut vera a falsis distinguere non valentes dubia pro certis cogamur adtmittere, cum in illis 
non tanta sit spes augendi doctrinam, quantum est periculum minuendi. Atque ita per hanc 
propositionem reiicimus illas omnes probabiles tantum cognitiones, nec nisi perfecte cognitis, 
et de quibus dubitari non potest, statuimus esse credendum. Et quamvis valde paucas tales 
existere sibi fortasse persuadeant litterati, quia scilicet ad cognitiones tales, ut nimis faciles et 
unicuique obvias, communi quodam gentis humanae vitio reflectere neglexerunt, moneo tamen 
longe esse plures quam utant, atque tales sufficere ad innumeras propositiones certo 
monstrandas, de quibus illi hactenus non nisi probabiliter disserere potuerunt; et quia 
crediderunt indignum esse homine litterato fatori aliquid se nescire, ita assuevere commentitias 
suas adornare, ut sensim postea sibimetipsis persuaserint, atque ita illas pro veris venditarint. 

2. Verum si hanc regulam bene servemus, valde pauca occurrent, quibus addiscendis liceat 
incumbere. Vix enim ulla in scientiis quaestio est, de qua non saepe viri ingeniosi inter se 
dissenserint. Sed quotiescumque duorum de eadem re iudicia in contrarias partes feruntur, 
certum est alterutrum saltem decipi, ac ne unus quidem videtur habere scientiam; si enim huius 
ratio esset certa et evidens, ita illam alteri posset proponere, ut eius etiam intellectum tandem 
convinceret. De omnibus ergo quae sunt eiusmodi probabiles opiniones, non perfectam 
scientiam videmur posse acquirere, quia de nobis ipsis plura sperare, quam caeteri praestiterunt, 
sine temeritate non licet; adeo ut, si bene calculum ponamus, solae supersint Arithmetica et 
Geometria ex scientiis iam inventis, ad quas huius regulae observatio nos reducet. 

3. Neque tamen idcirco damnamus illam, quam caeteri hactenus invenerunt, philosophandi 
rationem, et scholasticorum aptissima bellis probabilium syllogismorum tormenta, quippe 
exercent puerorum ingenia, et cum quadam aemulatione promovent, quae longe melius est 
eiusmodi opinionibus informari, etiamsi illas incertas esse appareat, cum inter eruditos sint 
controversae, quam si libera sibi ipsis relinquerentur. Fortasse enim ad praecipitia pergerent 
sine duce; sed quamdiu praeceptorum vestigiis insistent, licet a vero nonnunquam deflectant, 
certe tamen iter capessent, saltem hoc nomine magis securum, quod iam a prudentioribus fuerit 
probatum. Atque ipsimet gaudemus, nos etiam olim ita in scholis fuisse institutos; sed quia iam 
illo soluti sumus sacramento, quod ad verba Magistri nos adstringebat, et tandem aetate satis 
matura manum ferulae subduximus, si velimus serio nobis ipsis regulas proponere, quarum 
auxilio ad cognitionis humanae fastigium adscendamus, haec profecto inter primas est 
admittenda, quae cavet, ne otio abutamur, ut multi faciunt, quaecumque facilia sunt negligentes, 
et nonnisi in rebus arduis occupati, de quibus subtilissimas certe coniecturas et valde probabiles 
rationes ingeniose concinnant, sed post multos labores sero tandem animadvertunt, se 
dubiorum multitudinem tantum auxisse, nullam autem scientiam didicisse. 

4. Nunc vero, quia paulo ante diximus ex disciplinis ab aliis cognitis solas Arithmeticam et 
Geometriam ab omni falsitatis vel incertitudinis vitio puras existere: ut diligentius rationem 
expendamus quare hoc ita sit, notandum est, duplici via nos ad cognitionem rerum devenire, 
per experientiam scilicet, vel deductionem. Notandum insuper, experientias rerum saepe esse 
fallaces, deductionem vero sive illationem puram unius ab altero posse quidem omitti, si non 
videatur, sed nunquam male fieri ab intellectu vel minimum rationali. Et parum ad hoc prodesse 
mihi videntur illa Dialecticorum vincula, quibus rationem humanam regere se putant, etiamsi 
eadem aliis usibus aptissima esse non negem. Omnis quippe deceptio, quae potest accidere 
hominibus, dico, non belluis, nunquam ex mala illatione contingit, sed ex eo tantum, quod 
experimenta quaedam parum intellecta supponantur, vel iudicia temere et absque fundamento 
statuantur. 

5. Ex quibus evidenter colligitur, quare Arithmetica et Geometria caeteris disciplinis longe 
certiores exsistant: quia scilicet hae solae circa obiectum ita purum et simplex versantur, ut nihil 
plane supponant, quod experientia reddiderit incertum, sed totae consistunt in consequentiis 
rationabiliter deducendis. Sunt igitur omnium maxime faciles et perspicuae, habentque 
obiectum quale requirimus, cum in illis citra inadvertentiam falli vix humanum videatur. Neque 
tamen ideo mirum esse debet, si multorum ingenia se sponte potius ad alias artes vel 
Philosophiam applicent: hoc enim accidit, quia confidentius sibi quisque dat divinandi licentiam 
in re obscura, quam in evidenti, et longe facilius est de qualibet quaestione aliquid suspicari, 
quam in una quantumvis facili ad ipsammet veritatem pervenire. 

6. Iam vero ex his omnibus est concludendum, non quidem solas Arithmeticam et Geometriam 
esse addiscendas, sed tantummodo rectum veritatis iter quaerentes circa nullum obiectum 

debere occupari, de quo non possint habere certitudinem Arithmeticis et Geometricis 
demonstrationibus aequalem. 

Regula III: Circa obiecta proposita 

REGULA III : Circa obiecta proposita non quid alii senserint, vel quid ipsi suspicemur, sed quid 
clare et evidenter possimus intueri vel certo deducere quaerendum est; non aliter enim scientia 
acquiritur. 

1. Legendi sunt Antiquorum libri, quoniam ingens beneficium est tot hominum laboribus nos uti 
posse: tum ut illa, quae iam olim recte inventa sunt, cognoscamus, tum etiam ut quaenam 
ulterius in omnibus disciplinis supersint excogitanda admoneamur. Sed interim valde 
periculosum est, ne quae forsitan errorum maculae, ex illorum nimis attenta lectione contractae, 
quantumlibet invitis et caventibus nobis adhaereant. Eo enim scriptores solent esse ingenio, ut, 
quoties in alicuius opinionis controversae discrimen inconsulta credulitate delapsi sunt, nos 
semper eodem trahere conentur subtilissimis argumentis; contra vero, quoties aliquid certum 
et evidens feliciter invenerunt, nunquam exhibeant nisi variis ambagibus involutum, timentes 
scilicet ne simplicitate rationis inventi dignitas minuatur, vel quia nobis invident apertam 
veritatem. 

2. Nunc autem, quantumvis essent omnes ingenui et aperti, nec ulla nobis unquam dubia pro 
veris obtruderent, sed cuncta exponerent bona fide, quia tamen vix quicquam ab uno dictum 
est, cuius contrarium ab aliquo alio non afferatur, semper essemus incerti, utri credendum foret. 
Et nihil prodesset suffragia numerare, ut illam sequeremur opinionem, quae plures habet 
Auctores: nam si agatur de quaestione difficili, magis credibile est eius veritatem a paucis inveniri 
potuisse, quam a multis. Sed quamvis etiam omnes inter se consentirent, non tamen sufficeret 
illorum doctrina: neque enim unquam, verbi gratia, Mathematici evaderemus, licet omnes 
aliorum demonstrationes memoria teneamus, nisi simus etiam ingenio apti ad quaecumque 
problemata resolvenda; vel Philosophi, si omnia Platonis et Aristotelis argumenta legerimus, de 
propositis autem rebus stabile iudicium ferre nequeamus: ita enim non scientias videremur 
didicisse, sed historias. 

3. Monemur praeterea, nullas omnino coniecturas nostris de rerum veritate iudiciis esse 
unquam admiscendas. Cuius rei animadversio non exigui est momenti: neque enim potior ratio 
est, quare nihil iam in vulgari Philosophia reperiatur tam evidens et certum, ut in controversiam 
adduci non possit, quam quia primum studiosi, res perspicuas et certas agnoscere non contenti, 
obscuras etiam et ignotas, quas probabilibus tantum coniecturis attingebant, ausi sunt asserere; 
quibus sensim postea ipsimet integram adhibentes fidem, atque illas cum veris et evidentibus 
permiscentes sine discrimine, nihil tandem concludere potuerunt, quod non ex aliqua eiusmodi 
propositione pendere videretur, ac proinde quod non esset incertum. 

4. Sed ne deinceps in eundem errorem delabamur, hic recensentur omnes intellectus nostri 
actiones, per quas ad rerum cognitionem absque ullo deceptionis metu possimus pervenire: 
admittunturque tantum duae, intuitus scilicet et deductio. 

5. Per intuitum intelligo, non fluctuantem sensuum fidem, vel male componentis imaginationis 
iudicium fallax, sed mentis purae et attentae tam facilem distinctumque conceptum, ut de eo, 
quod intelligimus, nulla prorsus dubitatio relinquatur; seu, quod idem est, mentis purae et 
attentae non dubium conceptum, qui a sola rationis luce nascitur, et ipsamet deductione certior 
est, quia simplicior, quam tamen etiam ab homine male fieri non posse supra notavimus. Ita 
unusquisque animo potest intueri se existere, se cogitare, triangulum terminari tribus lineis 

tantum, globum unica superficie, et similia, quae longe plura sunt quam plerique animadvertant, 
quoniam ad tam facilia mentem convertere dedignantur. 

6. Caeterum ne qui forte moveantur vocis intuitus novo usu, aliarumque, quas eodem modo in 
sequentibus cogar a vulgari significatione removere, hic generaliter admoneo, me non plane 
cogitare, quomodo quaeque vocabula his ultimis temporibus fuerint in scholis usurpata, quia 
difficillimum foret iisdem nominibus uti, et penitus diversa sentire; sed me tantum advertere, 
quid singula verba Latine significent, ut, quoties propria desunt, illa transferam ad meum 
sensum, quae mihi videntur aptissima. 

7. At vero haec intuitus evidentia et certitudo non ad solas enuntiationes, sed etiam ad quoslibet 
discursus requiritur. Nam, exempli gratia, sit haec consequentia: 2 et 2 efficiunt idem quod 3 et 
1; non modo intuendum est 2 et 2 efficere 4, et 3 et 1 efficere quoque 4, sed insuper ex his 
duabus propositionibus tertiam illam necessario concludi. 

8. Hinc iam dubium esse potest, quare praeter intuitum hic alium adiunximus cognoscendi 
modum, qui fit per deductionem, per quam intelligimus illud omne quod ex quibusdam aliis 
certo cognitis necessario concluditur. Sed hoc ita faciendum fuit, quia plurimae res certo 
sciuntur, quamvis non ipsae sint evidentes, modo tantum a veris cognitisque principiis 
deducantur per continuum et nullibi interruptum cogitationis motum singula perspicue 
intuentis; non aliter quam longae alicuius catenae extremum annulum cum primo connecti 
cognoscimus, etiamsi uno eodemque oculorum intuitu non omnes intermedios, a quibus 
dependet illa connexio, contemplemur, modo illos perlustraverimus successive, et singulos 
proximis a primo ad ultimum adhaerere recordemur. Hic igitur mentis intuitum a deductione 
certa distinguimus exeo, quod in hac motus sive successio quaedam concipiatur, in illo non item; 
et praeterea, quia ad hanc non necessaria est praesens evidentia, qualis ad intuitum, sed potius 
a memoria suam certitudinem quodammodo mutuatur. Ex quibus colligitur, dici posse illas 
quidem propositiones, quae ex primis principiis immediate concluduntur, sub diversa 
consideratione, modo per intuitum, modo per deductionem cognosci, ipsa autem prima 
principia per intuitum tantum, et contra remotas conclusiones non nisi per deductionem. 

9. Atque hae duae viae sunt ad scientiam certissimae, neque plures ex parte ingenii debent 
admitti, sed aliae omnes ut suspectae erroribusque obnoxiae reiiciendae sunt; quod tamen non 
impedit quominus illa, quae divinitus revelata sunt, omni cognitione certiora credamus, cum 
illorum fides, quaecumque est de obscuris, non ingenii actio sit, sed voluntatis; et si quae in 
intellectu habeat fundamenta, illa omnium maxime per alterutram ex viis iam dictis inveniri 
possint et debeant, aliquando fortasse fusius ostendemus. 

Regula IV: Necessaria est methodus 

REGULA IV : Necessaria est methodus ad veritatem investigandam. 

1. Tam caeca Mortales curiositate tenentur, ut saepe per ignotas vias deducant ingenia, absque 
ulla sperandi ratione, sed tantummodo periculum facturi, utrum ibi iaceat quod quaerunt: veluti 
si quis tam stolida cupiditate arderet thesaurum inveniendi, ut perpetuo per plateas vagaretur, 
quaerendo utrum forte aliquem a viatore amissum reperiret. Ita student fere omnes Chymistae, 
Geometrae plurimi, et Philosophi non pauci; et quidem non nego illos interdum tam feliciter 
errare, ut aliquid veri reperiant; ideo tamen non magis industrios esse concedo, sed tantum 
magis fortunatos. Atqui longe satius est de nullius rei veritate quaerenda unquam cogitare, 
quam id facere absque methodo: certissimum enim est, per eiusmodi studia inordinata, et 
meditationes obscuras, naturale lumen confundi atque ingenia excaecari; et quicumque ita in 
tenebris ambulare assuescunt, adeo debilitant oculorum aciem, ut postea lucem apertam ferre 


52 


non possint; quod etiam experientia comprobatur, cum saepissime videamus illos, qui litteris 
nunquam operam navarunt, longe solidius et clarius de obviis rebus iudicare, quam qui perpetuo 
in scholis sunt versati. Per methodum autem intelligo regulas certas et faciles, quas quicumque 
exacte servaverit, nihil unquam falsum pro vero supponet, et nullo mentis conatu inutiliter 
consumpto, sed gradatim semper augendo scientiam, perveniet ad veram cognitionem eorum 
omnium quorum erit capax. 

2. Notanda autem hic sunt duo haec, nihil nimirum falsum pro vero supponere, et ad omnium 
cognitionem pervenire: quoniam, si quid ignoramus ex iis omnibus quae possumus scire, id fit 
tantum, vel quia nunquam advertimus viam ullam, quae nos duceret ad talem cognitionem, vel 
quia in errorem contrarium lapsi sumus. At si methodus recte explicet, quomodo mentis intuitu 
sit utendum, ne in errorem vero contrarium delabamur, et quomodo deductiones inveniendae 
sint, ut ad omnium cognitionem perveniamus, nihil aliud requiri mihi videtur ut sit completa, 
cum nullam scientiam haberi posse, nisi per mentis intuitum vel deductionem, iam ante dictum 
sit. Neque enim etiam illa extendi potest ad docendum, quomodo hae ipsae operationes 
faciendae sint, quia sunt omnium simplicissimae et primae, adeo ut, nisi illis uti iam ante possit 
intellectus noster, nulla ipsius methodi praecepta quantumcumque facilia comprehenderet. 
Aliae autem mentis operationes, quas harum priorum auxilio dirigere contendit Dialectica, hic 
sunt inutiles, vel potius inter impedimenta numerandae, quia nihil puro rationis lumini superaddi 
potest, quod illud aliquo modo non obscuret. 

3. Cum igitur huius methodi utilitas sit tanta, ut sine illa litteris operam dare nociturum es 
videatur potius quam profuturum, facile mihi persuadeo, illam iam ante a maioribus ingeniis, vel 
solius naturae ductu, fuisse aliquo modo perspectam. Habet enim humana mens nescio quid 
divini, in quo prima cogitationum utilium semina ita iacta sunt, ut saepe, quantumvis neglecta 
et transversis studiis suffocata, spontaneam frugem producant. Quod experimur in facillimis 
scientiarum, Arithmetica et Geometria: satis enim advertimus veteres Geometras analysi 
quadam usos fuisse, quam ad omnium problematum resolutionem extendebant, licet eandem 
posteris inviderint. Et iam viget Arithmeticae genus quoddam, quod Algebram vocant, ad id 
praestandum circa numeros, quod veteres circa figuras faciebant. Atque haec duo nihil aliud 
sunt, quam spontaneae fruges ex ingenitis huius methodi principiis natae, quas non miror circa 
harum artium simplicissima obiecta felicius crevisse hactenus, quam in caeteris, ubi maiora illas 
impedimenta solent suffocare, sed ubi tamen etiam, modo summa cura excolantur, haud dubie 
poterunt ad perfectam maturitatem pervenire. 

4. Hoc vero ego praecipue in hoc tractatu faciendum suscepi; neque enim magni facerem has 
regulas, si non sufficerent nisi ad inania illa problemata resolvenda, quibus Logistae vel 
Geometrae otiosi ludere consueverunt; sic enim me nihil aliud praestitisse crederem, quam 
quod fortasse subtilius nugarer quam caeteri. Et quamvis multa de figuris et numeris hic sim 
dicturus, quoniam ex nullis aliis disciplinis tam evidentia nec tam certa peti possunt exempla, 
quicumque tamen attente respexerit ad meum sensum, facile percipiet me nihil minus quam de 
vulgari Mathematica hic cogitare, sed quandam aliam me exponere disciplinam, cuius 
integumentum sint potius quam partes. Haec enim prima rationis humanae rudimenta continere, 
et ad veritates ex quovis subiecto eliciendas se extendere debet; atque, ut libere loquar, hanc 
omni alia nobis humanitus tradita cognitione potiorem, utpote aliarum omnium fontem, esse 
mihi persuadeo. Integumentum vero dixi, non quo hanc doctrinam tegere velim et involvere ad 
arcendum vulgus, sed potius ita vestire et ornare, ut humann ingenio accomodatior esse possit. 

5. Cum primum ad Mathematicas disciplinas animum applicui, perlegi protinus pleraque ex iis, 
quae ab illarum Auctoribus tradi solent, Arithmeticamque et Geometriam potissimum excolui, 

quia simplicissimae et tanquam viae ad caeteras esse dicebantur. Sed in neutra Scriptores, qui 
mihi abunde satisfacerent, tunc forte incidebant in manus: nam plurima quidem in iisdem 
legebam circa numeros, quae subductis rationibus vera esse experiebar; circa figuras vero, multa 
ipsimet oculis quodammodo exhibebant, et ex quibusdam consequentibus concludebant; sed 
quare ista ita se habeant, et quomodo invenirentur, menti ipsi non satis videbantur ostendere; 
ideoque non mirabar, si plerique etiam ex ingeniosis et eruditis delibatas istas artes vel cito 
negligant ut pueriles et vanas, vel contra ab iisdem addiscendis, tanquam valde difficilibus et 
intricatis, in ipso limine deterreantur. Nam revera nihil inanius est, quam circa nudos numeros 
figurasque imaginarias ita versari, ut velle videamur in talium nugarum cognitione conquiescere, 
atque superficiariis istis demonstrationibus, quae casu saepius quam arte inveniuntur, et magis 
ad oculos imaginationemque pertineant quam ad intellectum, sic incumbere, ut quodammodo 
ipsa ratione uti desuescamus; simulque nihil intricatius, quam tali probandi modo novas 
difficultates confusis numeris involutas expedire. Cum vero postea cogitarem, unde ergo fieret, 
ut primi olim Philosophiae inventores neminem Matheseos imperitum ad studium sapientiae 
vellent admittere, tanquam haec disciplina omnium facillima et maxime necessaria videretur ad 
ingenia capessendis aliis maioribus scientiis erudienda et praeparanda, plane suspicatus sum, 
quandam eos Mathesim agnovisse valde diversam a vulgari nostrae aetatis; non quod existimem 
eandem illos perfecte scivisse, nam eorum insanae exsultationes et sacrificia pro levibus inventis 
aperte ostendunt, quam fuerint rudes. Nec me ab opinione dimovent quaedam illorum 
machinae, quae apud Historicos celebrantur: nam licet fortasse valde simplices extiterint, facile 
potuerunt ab ignara et mirabunda multitudine ad miraculorum famam extolli. Sed mihi 
persuadeo, prima quaedam veritatum semina humanis ingeniis a natura insita, quae nos, 
quotidie tot errores diversos legendo et audiendo, in nobis extinguimus, tantas vires in rudi ista 
et pura antiquitate habuisse, ut eodem mentis lumine, quo virtutem voluptati, honestumque 
utili praeferendum esse videbant, etsi, quare hoc ita esset, ignorarent, Philosophiae etiam et 
Matheseos veras ideas agnoverint, quamvis ipsas scientias perfecte consequi nondum possent. 
Et quidem huius verae Matheseos vestigia quaedam adhuc apparere mihi videntur in Pappo et 
Diophanto, qui, licet non prima aetate, multis tamen saeculis ante haec tempora vixerunt. Hanc 
vero postea ab ipsis scriptoribus perniciosa quadam astutitia suppressam fuisse crediderim: nam 
sicut multos artifices de suis inventis fecisse compertum est, timuerunt forte, quia facillima erat 
et simplex, ne vulgata vilesceret, malueruntque nobis in eius locum steriles quasdam veritates 
ex consequentibus acutule demonstratas, tanquam artis suae effectus, ut illos miraremur, 
exhibere, quam artem ipsam docere, quae plane admirationem sustulisset. Fuerunt denique 
quidam ingeniosissimi viri, qui eandem hoc saeculo suscitare conati sunt: nam nihil aliud esse 
videtur ars illa, quam barbaro nomine Algebram vocant, si tantum multiplicibus numeris et 
inexplicabilibus figuris, quibus obruitur, ita possit exsolvi, ut non amplius ei desit perspicuitas et 
facilitas summa, qualem in vera Mathesi esse debere supponimus. Quae me cogitationes cum a 
particularibus studiis Arithmeticae et Geometriae ad generalem quandam Matheseos 
investigationem revocassent, quaesivi imprimis, quidnam praecise per illud nomen omnes 
intelligant, et quare non modo iam dictae, sed Astronomia etiam, Musica, Optica, Mechanica, 
aliaeque complures, Mathematicae partes dicantur. Hic enim vocis originem spectare non 
sufficit: nam cum Matheseos nomen idem tantum sonet quod disciplina, non minori iure, quam 
Geometria ipsa, [caeterae omnes] Mathematicae vocarentur. Atqui videmus neminem fere esse, 
si prima tantum scholarum limina tetigerit, qui non facile distinguat ex iis quae occurrunt, 
quidnam ad Mathesim pertineat, et quid ad alias disciplinas. Quod attentius consideranti 
tandem innotuit, illa omnia tantum, in quibus aliquis ordo vel mensura examinatur, ad Mathesim 
referri, nec interesse utrum in numeris, vel figuris, vel astris, vel sonis, aliove quovis obiecto talis 
mensura quaerenda sit; ac proinde generalem quandam esse debere scientiam, quae id omne 

explicet, quod circa ordinem et mensuram nulli speciali materiae addictas quaeri potest, 
eandemque, non ascititio vocabulo, sed iam veterato atque usu recepto, Mathesim universalem 
nominari, quoniam in hac continetur illud omne, propter quod aliae scientiae et Mathematicae 
partes appellantur. Quantum vero haec aliis sibi subditis et utilitate et facilitate antecellat, patet 
ex eo, quod ad eadem omnia, ad quae illae, et insuper ad alia multa extendatur, difficultatesque 
si quas contineat, eaedem etiam in illis existant, quibus insuper et aliae insunt ex particularibus 
obiectis, quas haec non habet. Nunc vero, cum nomen eius omnes norint, et, circa quid versetur, 
etiam non attendentes, intelligant: unde fit ut plerique disciplinas alias, quae ab ea dependent, 
laboriose perquirant, hanc autem ipsam nemo curet addiscere? Mirarer profecto, nisi scirem 
eam ab omnibus haberi facillimam, dudumque notavissem semper humana ingenia, 
praetermissis iis quae facile se putant Formula:Praestare posse, protinus ad nova et grandiora 
festinare. 

6. At ego, tenuitatis meae conscius, talem ordinem in cognitione rerum quaerenda pertinaciter 
observare statui, ut semper a simplicissimis et facillimis exorsus, nunquam ad alia pergam, 
donec in ipsis istis nihil mihi ulterius optandum superesse videatur; quapropter hanc Mathesim 
universalem, quantum in me fuit, hactenus excolui, adeo ut deinceps me posse existimem paulo 
altiores scientias non praematura diligentia tractare. Sed priusquam hinc migrem, quaecumque 
superioribus studiis notatu digniora percepi, in unum colligere et ordine disponere conabor, tum 
ut ista olim, si usus exiget, quando crescente aetate memoria minuitur, commode repetam ex 
hoc libello, tum ut iam iisdem exonerata memoria possim liberiorem animum ad caetera 
transferre. 

Regula V: Tota methodus consistit 

REGULA V : Tota methodus consistit in ordine et dispositione eorum, ad quae mentis acies est 
convertenda, ut aliquam veritatem inveniamus. Atqui hanc exacte servabimus, si propositiones 
involutas et obscuras ad simpliciores gradatim reducamus, et deinde ex omnium 
simplicissimarum intuitu ad aliarum omnium cognitionem per eosdem gradus ascendere 
tentemus. 

1. In hoc uno totius humanae industriae summa continetur, atque haec regula non minus 
servanda est rerum cognitionem aggressuro, quam Thesei filum labyrinthum ingressuro. Sed 
multi vel non reflectunt ad id quod praecipit, vel plane ignorant, vel praesumunt se ea non 
indigere, et saepe adeo inordinate difficillimas quaestiones examinant, ut mihi videantur idem 
facere, ac si ex infima parte ad fastigium alicuius aedificii uno saltu conarentur pervenire, vel 
neglectis scalae gradibus, qui ad hunc usum sunt destinati, vel non animadversis. Ita faciunt 
omnes Astrologi, qui non cognita coelorum natura, sed ne quidem motibus perfecte observatis, 
sperant se illorum effectus posse designare. Ita plerique, qui Mechanicis student absque Physica, 
et nova ad motus ciendos instrumenta temere fabricant. Ita etiam Philosophi illi, qui neglectis 
experimentis veritatem ex proprio cerebro, quasi lovis Minervam, orituram putant. 

2. Et quidem illi omnes in hanc regulam peccant evidenter. Sed quia saepe ordo, qui hic 
desideratur, adeo obscurus est et intricatus, ut qualis sit non omnes possint agnoscere, vix 
possunt satis cavere ne aberrent, nisi diligenter observent quae in sequenti propositione 
exponentur. 

Regula VI: Ad res simplicissimas 

REGULA VI : Ad res simplicissimas ab involutis distinguendas et ordine persequendas, oportet in 
unaquaque rerum serie, in qua aliquot veritates unas ex aliis directe deduximus, observare quid 

sit maxime simplex, et quomodo ab hoc caetera omnia magis, vel minus, vel aequatiter 
removeantur. 

1. Etsi nihil valde novum haec propositio docere videatur, praecipuum tamen continet artis 
secretum, nec ulla utilior est in toto hoc tractatu: monet enim res omnes per quasdam series 
posse disponi, non quidem in quantum ad aliquod genus entis referuntur, sicut Philosophi in 
categorias suas diviserunt, sed in quantum unae ex aliis cognosci possunt, ita ut, quoties aliqua 
difficultas occurrat, statim advertere possimus, utrum profuturum sit aliquas alias prius, et 
quasnam, et quo ordine perlustrare. 

2. Ut autem id recte fieri possit, notandum est primo, res omnes eo sensu quo ad nostrum 
propositum utiles esse possunt, ubi non illarum naturas solitarias spectamus, sed illas inter se 
comparamus, et unae ex aliis cognoscantur, dici posse vel absolutas vel respectivas. 

3. Absolutum voco, quidquid in se continet naturam puram et simplicem, de qua est quaestio, 
ut omne id quod consideratur quasi independens, causa, simplex, universale, unum, aequale, 
simile, rectum, vel alia huiusmodi; atque idem primum voco simplicissimum et facillimum, ut 
illo utamur in quaestionibus resolvendis. 

4. Respectivum vero est, quod eandem quidem naturam, vel saltem aliquid ex ea participat, 
secundum quod ad absolutum potest referri, et per quandam seriem ab eo deduci; sed insuper 
alia quaedam in suo concepto involvit, quae respectus appello; tale est quidquid dicitur 
dependens, effectus, compositum, particulare, multa, inaequale, dissimile, obliquum, etc. Quae 
respectiva eo magis ab absolutis removentur, quo plures eiusmodi respectus sibi invicem 
subordinatos continent, quos omnes distinguendos esse monemur in hac regula, et mutuum 
illorum inter se nexum naturalemque ordinem ita esse observandum, ut ab ultimo ad id, quod 
est maxime absolutum, possimus pervenire per alios omnes transeundo. 

5. Atque in hoc totius artis secretum consistit, ut in omnibus illud maxime absolutum diligenter 
advertamus. Quaedam enim sub una quidem consideratione magis absoluta sunt quam alia, sed 
aliter spectata sunt magis respectiva, ut universale magis quidem absolutum est quam 
particulare, quia naturam habet magis simplicem, sed eodem dici potest magis respectivum, 
quia ab individuis dependet ut existat, etc. Item quaedam interdum sunt vere magis absoluta 
quam alia, nondum tamen omnium maxime: ut si respiciamus individua, species est quid 
absolutum; si genus, est quid respectivum; inter mensurabilia extensio est quid absolutum, sed 
inter extensiones longitudo etc. Item denique, ut melius intelligatur nos hic rerum 
cognoscendarum series, non uniuscuiusque naturam spectare, de industria causam et aequale 
inter absoluta numeravimus, quamvis eorum natura vere sit respectiva: nam apud Philosophos 
quidem causa et effectus sunt correlativa. Hic vero si quaeramus qualis sit effectus, oportet prius 
causam agnoscere, et non contra. Aequalia etiam sibi invicem correspondent, sed quae 
inaequalia sunt, non agnoscimus nisi per comparationem ad aequalia, et non contra, etc. 

6. Notandum secundo paucas esse dumtaxat naturas puras et simplices, quas primo et per se, 
non dependenter ab aliis ullis, sed vel in ipsis experimentis, vel lumine quodam in nobis insito 
licet intueri; atque has dicimus diligenter esse observandas. Sunt enim eaedem, quas in 
unaquaque serie maxime simplices appellamus. Caeterae autem omnes non aliter percipi 
possunt, quam si ex istis deducantur, idque vel immediate et proxime, vel non nisi per duas aut 
tres aut plures conclusiones diversas, quarum numerus etiam est notandus, ut agnoscamus 
utrum illae a prima et maxime simplici propositione pluribus vel paucioribus gradibus 
removeantur. Atque talis est ubique consequentiarum contextus, ex quo nascuntur illae rerum 
quaerendarum series, ad quas omnis quaestio est reducenda, ut certa methodo possit examinari. 

Quia vero non facile est cunctas recensere, et praeterea, quia non tam memoria retinendae 
sunt, quam acumine quodam ingenii dignoscendae, quaerendum est aliquid ad ingenia ita 
formanda, ut illas, quoties opus erit, statim animadvertant; ad quod profecto nihil aptius esse 
sum expertus, quam si assuescamus ad minima quaeque ex iis, quae iam ante percepimus, cum 
quadam sagacitate reflectere. 

7. Notandum denique tertio est, studiorum initia non esse facienda a rerum difficilium 
investigatione; sed, antequam ad determinatas aliquas quaestiones nos accingamus, prius 
oportere absque ullo delectu colligere sponte obvias veritates, et sensim postea videre, utrum 
aliquae aliae ex istis deduci possint, et rursum aliae ex his, atque ita consequenter. Quo deinde 
facto, attente reflectendum est ad inventas veritates, cogitandumque diligenter, quare unas aliis 
prius et facilius potuerimus reperire, et quaenam illae sint; ut inde etiam iudicemus, quando 
aliquam determinatam quaestionem aggrediemur, quibusnam aliis inveniendis iuvet prius 
incumbere. Ex. gr., si occurrerit mihi, numerum 6 esse duplum ternarii, quaesiverim deinde 
senarii duplum, nempe 12; quaesiverim iterum, si lubet, huius duplum, nempe 24, et huius, 
nempe 48, etc.; atque inde deduxerim, ut facile fit, eandem esse proportionem inter 3 et 6, quae 
est inter 6 et 12, item inter 12 et 24, etc., ac proinde numeros 3, 6, 12, 24, 48, etc. esse continue 
proportionales. Inde profecto, quamvis haec omnia tam perspicua sint, ut propemodum puerilia 
videantur, attente reflectendo intelligo, qua ratione omnes quaestiones, quae circa 
proportiones sive habitudines rerum proponi possunt, involvantur, et quo ordine debeant 
quaeri: quod unum totius scientiae pure mathematicae summam complectitur. 

8. Primum enim animadverto, non difficilius inventum fuisse duplum senarii, quam duplum 
ternarii; atque pariter in omnibus, inventa proportione inter duas quascumque magnitudines, 
dari posse innumeras, quae eandem inter se habeant proportionem; nec mutari naturam 
difficultatis, si quaerantur tres, sive quatuor, sive plures eiusmodi, quia scilicet singulae seorsim 
et nulla habita ratione ad caeteras sunt inveniendae. Adverto deinde, quamvis, datis 
magnitudinibus 3 et 6, facile invenerim tertiam in continua proportione, nempe 12, non tamen 
aeque facile datis duabus extremis, nempe 3 et 12, posse mediam inveniri, nempe 6; cuius rei 
rationem intuenti patet, hic esse aliud difficultatis genus a praecedenti plane diversum; quia, ut 
medium proportionale inveniatur, oportet simul attendere ad duo extrema et ad proportionem, 
quae est inter eadem duo, ut nova quaedam ex eius divisione habeatur; quod valde diversum 
est ab eo, quod datis duabus magnitudinibus requiritur ad tertiam in continua proportione 
inveniendam. Pergo etiam et examino, datis magnitudinibus 3 et 24, utrum aeque facile una ex 
duabus mediis proportionalibus, nempe 6 et 12, potuisset inveniri; hicque adhuc aliud 
difficultatis genus occurrit prioribus magis involutum: quippe hic, non ad unum tantum vel ad 
duo, sed ad tria diversa simul est attendendum, ut quartum inveniatur. Licet adhuc ulterius 
progredi, et videre utrum, datis tantum 3 et 48, difficilius adhuc fuisset unum ex tribus mediis 
proportionalibus, nempe 6, 12 et 24, invenire; quod quidem ita videtur prima fronte. Sed statim 
postea occurrit, hanc difficultatem dividi posse et minui, si scilicet primo quaeratur unicum 
tantum medium proportionale inter 3 et 48, nempe 12, deinde medium proportionale inter 3 et 
12, nempe 6, et aliud inter 12 et 48, nempe 24; atque ita ad secundum difficultatis genus ante 
expositum reduci. 

9. Ex quibus omnibus insuper animadverto, quomodo per diversas vias eiusdem rei cognitio 
quaeri possit, quarum una alia sit longe difficilior et obscurior. Ut ad invenienda haec quatuor 
continue proportionalia, 3, 6, 12, 24, si ex his supponantur duo consequenter, nempe 3 et 6, vel 
6 et 12, vel 12 et 24, ut ex illis reliqua inveniantur, res erit factu facillima; tuncque propositionem 
inveniendam directe examinari dicemus. Si vero supponantur duo alternatim, nempe 3 et 12, 

vel 6 et 24, ut reliqua inde inveniantur, tunc difficultatem dicemus examinari indirecte primo 
modo. Si item supponantur duo extrema, nempe 3 et 24, ut ex his intermedia 6 et 12 quaerantur, 
tunc examinabitur indirecte secundo modo. Et ita ulterius pergere possem, atque alia multa ex 
hoc uno exemplo deducere; sed ista sufficient, ut lector animadvertat quid velim, cum 
propositionem aliquam directe deduci dico, vel indirecte, et putet, ex facillimis quibusque et 
primis rebus cognitis multa in aliis etiam disciplinis ab attente reflectentibus et sagaciter 
disquirentibus posse inveniri. 

Regula VII: Ad scientiae complementum 

REGULA VII : Ad scientiae complementum oportet omnia et singula, quae ad institutum nostrum 
pertinent, continuo et nullibi interrupto cogitationis motu perlustrare, atque illa sufficienti et 
ordinata enumeratione complecti. 

1. Eorum, quae hic proponuntur, observatio necessaria est ad illas veritates inter certas 
admittendas, quas supra diximus a primis et per se notis principis non immediate deduci. Hoc 
enim fit interdum per tam longum consequentiarum contextum, ut, cum ad illas devenimus, non 
facile recordemur totius itineris, quod nos eo usque perduxit; ideoque memoriae infirmitati 
continuo quodam cogitationis motu succurrendum esse dicimus. Si igitur, ex. gr., per diversas 
operationes cognoverim primo, qualis sit habitudo inter magnitudines A et B, deinde inter B et 
C, tum inter C et D, ac denique inter D et E, non idcirco video qualis sit inter A et E, nec possum 
intelligere praecise ex iam cognitis, nisi omnium recorder. Quamobrem illas continuo quodam 
imaginationis motu singula intuentis simul et ad alia transeuntis aliquoties percurram, donec a 
prima ad ultimam tam celeriter transire didicerim, ut fere nullas memoriae partes relinquendo, 
rem totam simul videar intueri; hoc enim pacto, dum memoriae subvenitur, ingeni etiam tarditas 
emendatur, eiusque capacitas quadam ratione extenditur. 

2. Addimus autem, nullibi interruptum debere esse hunc motum; frequenter enim illi, qui nimis 
celeriter et ex remotis principis aliquid deducere conantur, non omnem conclusionum 
intermediarum catenationem tam accurate percurrunt, quin multa inconsiderate transiliant. At 
certe, ubi vel minimum quid est praetermissum, statim catena rupta est, et tota conclusionis 
labitur certitudo. 

3. Hic praeterea enumerationem requiri dicimus ad scientiae complementum: quoniam alia 
praecepta iuvant quidem ad plurimas quaestiones resolvendas, sed solius enumerationis auxilio 
fieri potest, ut ad quamcumque animum applicemus, de illa semper feramus iudicium verum et 
certum, ac proinde nihil nos plane effugiat, sed de cunctis aliquid scire videamur. 

4. Est igitur haec enumeratio, sive inductio, eorum omnium, quae ad propositam aliquam 
quaestionem spectant, tam diligens et accurata perquisitio, ut ex illa certo evidenterque 
concludamus, nihil a nobis perperam fuisse praetermissum: adeo ut, quoties illa fuerimus usi, si 
res petita nos lateat, saltem in hoc simus doctiores, quod certo percipiamus, illam nulla via a 
nobis cogaita potuisse inveniri; et si forte, ut saepe continget, vias omnes, quae ad illam 
hominibus patent, potuerimus perlustrare, liceat audacter asserere, supra omnem humani 
ingeni captum positam esse eius cognitionem. 

5. Notandum praeterea, per sufficientem enumerationem sive inductionem nos illam tantum 
intelligere, ex qua veritas certius concluditur, quam per omne aliud probandi genus praeter 
simplicem intuitum; ad quem quoties aliqua cognitio non potest reduci, omnibus syllogismorum 
vinculis reiectis, superest nobis unica haec via, cui totam fidem debeamus adhibere. Nam 
quaecumque una ex aliis immediate deduximus, si illatio fuerit evidens, illa ad verum intuitum 
iam sunt reducta. Si autem ex multis et disiunctis unum quid inferamus, saepe intellectus nostri 

capacitas non est tanta, ut illa omnia possit unico intuitu complecti; quo casu illi huius 
operationis certitudo debet sufficere. Quemadmodum non possumus uno oculorum intuitu 
longioris alicuius catenae omnes annulos distinguere; sed nihilominus, si singulorum cum 
proximis connexionem viderimus, hoc sufficiet, ut dicamus etiam nos aspexisse, quomodo 
ultimum cum primo connectatur. 

6. Sufficientem hanc operationem esse debere dixi, quia saepe defectiva esse potest, et per 
consequens errori obnoxia. Interdum enim, etiamsi multa quidem enumeratione perlustremus, 
quae valde evidentia sunt, si tamen vel minimum quid omittamus, catena rupta est, et tota 
conclusionis labitur certitudo. Interdum etiam omnia certe enumeratione complectimur, sed 
non singula inter se distinguimus, adeo ut omnia confuse tantum cognoscamus. 

7. Porro interdum enumeratio haec esse debet completa, interdum distincta, quandoque neutro 
est opus; ideoque dictum tantum est, illam esse debere sufficientem. Nam si velim probare per 
enumerationem, quot genera entium sint corporea, sive aliquo pacto sub sensum cadant, non 
asseram illa tot esse, et non plura, nisi prius certo noverim, me omnia enumeratione fuisse 
complexum, et singula ab invicem distinxisse. Si vero eadem via ostendere velim, animam 
rationalem non esse corpoream, non opus erit enumerationem esse completam, sed sufficiet, si 
omnia simul corpora aliquot collectionibus ita complectar, ut animam rationalem ad nullam ex 
his referri posse demonstrem. Si denique per enumerationem velim ostendere, circuli aream 
esse maiorem omnibus areis aliarum figurarum, quarum peripheria sit aequalis, non opus est 
omnes figuras recensere, sed sufficiet de quibusdam in particulari hoc demonstrare, ut per 
inductionem idem etiam de alis omnibus concludatur. 

8. Addidi etiam, enumerationem debere esse ordinatam: tum quia ad iam enumeratos defectus 
nullum praesentius remedium est, quam si ordine omnia perscrutemur, tum etiam, quia saepe 
contingit ut, si singula, quae ad rem propositam spectant, essent separatim perlustranda, nullius 
hominis vita sufficeret, sive quia nimis multa sunt, sive quia saepius eadem occurrerent 
repetenda. Sed si omnia illa optimo ordine disponamus, ut plurimum ad certas classes 
reducentur, ex quibus vel unicam exacte videre sufficiet, vel ex singulis aliquid, vel quasdam 
potius quam caeteras, vel saltem nihil unquam bis frustra percurremus; quod adeo iuvat, ut 
saepe multa propter ordinem bene institutum brevi tempore et facili negotio peragantur, quae 
prima fronte videbantur immensa. 

9. Hic autem ordo rerum enumerandarum plerumque varius esse potest, atque ex 
uniuscuiusque arbitrio dependet; ideoque ad illum acutius excogitandum meminisse oportet 
eorum, quae dicta sunt in quinta propositione. Permulta quoque sunt ex levioribus hominum 
artificis, ad quae invenienda tota methodus in hoc ordine disponendo consistit: sic si optimum 
anagramma conficere velis ex litterarum alicuius nominis transpositione, non opus est a 
facilioribus ad difficiliora transire, nec absoluta a respectivis distinguere, neque enim ista hic 
habent locum; sed sufficiet talem sibi proponere ordinem ad transpositiones litterarum 
examinandas, ut nunquam bis eaedem percurrantur, et sit illarum numerus, ex. gr., in certas 
classes ita distributus, ut statim appareat, in quibusnam maior sit spes inveniendi quod 
quaeritur; ita enim saepe non longus erit, sed tantum puerilis labor. 

10. Caeterum hae tres ultimae propositiones non sunt separandae, quia ad illas simul plerumque 
est reflectendum, et pariter omnes ad methodi perfectionem concurrunt; neque multum 
intererat, utra prior doceretur, paucisque easdem hic explicavimus, quia nihil aliud fere in 
reliquo tractatu habemus faciendum, ubi exhibebimus in particulari quae hic in genere complexi 

Regula VIII: Si in serie rerum 

REGULA VIII : Si in serie rerum quaerendarum aliquid occurrat, quod intellectus noster nequeat 
satis bene intueri, ibi sistendum est, neque caetera quae sequuntur examinanda sunt, sed a 
labore supervacuo est abstinendum. 

1. Tres regulae praecedentes ordinem praecipiunt et explicant; haec autem ostendit, 
quandonam sit omnino necessarius, et quando utilis tantum. Quippe quidquid integrum gradum 
constituit in illa serie, per quam a respectivis ad absolutum quid, vel contra, veniendum est, illud 
necessario ante omnia quae sequuntur est examinandum. Si vero multa, ut saepe fit, ad eundem 
gradum pertineant, est quidem semper utile, illa omnia ordine psrlustrare; hunc tamen ita 
stricte et rigide non cogimur observare, et plerumque, etiamsi non omnia, sed pauca tantum 
vel unicum quid ex illis perspicue cognoscamus, ulterius tamen progredi licet. 

2. Atque haec regula necessario sequitur ex rationibus allatis ad secundam; neque tamen 
existimandum est, hanc nihil novi continere ad eruditionem promovendam, etsi nos tantum a 
rerum quarumdam disquisitione arcere videatur, non autem ullam veritatem exponere: quippe 
Tyrones quidem nihil aliud docet, quam ne operam perdant, eadem fere ratione, qua secunda. 
Sed illis, qui praecedentes septem regulas perfecte noverint, ostendit qua ratione possint in 
qualibet scientia sibi ipsis ita satisfacere, ut nihil ultra cupiant: nam quicumque priores exacte 
servaverit circa alicuius difficultatis solutionem, et tamen alicubi sistere ab hac iubebitur, tunc 
certo cognoscet se scientiam quaesitam nulla prorsus industria posse invenire, idque non ingenii 
culpa, sed quia obstat ipsius difficultatis natura, vel humana conditio. Quae cognitio non minor 
scientia est, quam illa quae rei ipsius naturam exhibet; et non ille videretur sanae mentis, qui 
ulterius curiositatem extenderet. 

2a. Quae omnia uno aut altero exemplo illustranda sunt. Si, verbi gratia, quaerat aliquis solius 
Mathematicae studiosus lineam illam, quam in Dioptrica anaclasticam vocant, in qua scilicet 
radii paralleli ita refringantur, ut omnes post refractionem se in uno puncto intersecent, facile 
quidem animadvertet, iuxta regulas quintam et sextam, huius lineae determinationem pendere 
a proportione, quam servant anguli refractionis ad angulos incidentiae; sed quia huius 
indagandae non erit capax, cum non ad Mathesim pertineat, sed ad Physicam, hic sistere cogetur 
in limine, neque aliquid aget, si hanc cognitionem vel a Philosophis audire, vel ab experientia 
velit mutuari: peccaret enim in regulam tertiam. Ac praeterea haec propositio composita adhuc 
est et respectiva; atqui de rebus tantum pure simplicibus et absolutis experientiam certam 
haberi posse dicetur suo loco. Frustra etiam proportionem inter eiusmodi angulos aliquam 
supponet, quam omnium verissimam esse suspicabitur; tunc enim non amplius anaclasticam 
quaereret, sed tantum lineam, quae suppositionis suae rationem sequeretur. 

2b. Si vero aliquis, non solius Mathematicae studiosus, sed qui, iuxta regulam primam, de 
omnibus quae occurrunt veritatem quaerere cupiat, in eandem difficultatem inciderit, ulterius 
inveniet, hanc proportionem inter angulos incidentiae et refractionis pendere ab eorundem 
mutatione propter varietatem mediorum; rursum hanc mutationem pendere a modo, quo 
radius penetrat per totum diaphanum, atque huius penetrationis cognitionem supponere 
illuminationis naturam etiam esse cognitam; denique ad illuminationem intelligendam 
sciendum esse, quid sit generaliter potentia naturalis, quod ultimum est in tota hac serie maxime 
absolutum. Hoc igitur postquam per intuitum mentis clare perspexerit, redibit per eosdem 
gradus, iuxta regulam quintam; atque si statim in secundo gradu illuminationis naturam non 
possit agnoscere, enumerabit, per regulam septimam, alias omnes potentias naturales, ut ex 
alicuius alterius cognitione saltem per imitationem, de qua postea, hanc etiam intelligat; quo 
facto quaeret, qua ratione penetret radius per totum diaphanum, et ita ordine caetera 

persequetur, donec ad ipsam anaclasticam pervenerit. Quae etiamsi a multis frustra hactenus 
fuerit quaesita, nihil tamen video quod aliquem nostra methodo perfecte utentem ab illius 
evidenti cognitione possit impedire. 

2c. Sed demus omnium nobilissimum exemplum. Si quis pro quaestione sibi proponat examinare 
veritates omnes, ad quarum cognitionem humana ratio sufficiat, quod mihi videtur semel in vita 
faciendum esse ab iis omnibus, qui serio student ad bonam mentem, ille profecto per regulas 
datas inveniet, nihil prius cognosci posse quam intellectum, cum ab hoc caeterorum omnium 
cognitio dependeat, et non contra; perspectis deinde illis omnibus quae proxime sequuntur post 
intellectus puri cognitionem, inter caetera enumerabit quaecumque alia habemus instrumenta 
cognoscendi praeter intellectum, quae sunt tantum duo, nempe phantasia et sensus. Omnem 
igitur collocabit industriam in distinguendis et examinandis illis tribus cognoscendi modis, 
vidensque veritatem proprie vel falsitatem non nisi in solo intellectu esse posse, sed 
tantummodo ab aliis duobus suam saepe originem ducere, attendet diligenter ad illa omnia, a 
quibus decipi potest, ut caveat, et enumerabit exacte vias omnes, quae hominibus patent ad 
veritatem, certam ut sequatur: neque enim tam multae sunt, quin facile omnes et per 
sufficientem enumerationem inveniat, quodque mirum et incredibile videbitur inexpertis, statim 
atque distinxerit circa singula obiecta cognitiones illas, quae memoriam tantum implent vel 
ornant, ab iis propter quas vere aliquis magis eruditus dici debet: quod facile etiam assequetur... 
sentiet omnino se nihil amplius ignorare ingenii defectu vel artis, neque quidquam prorsus ab 
alio homine sciri posse, cuius etiam non sit capax, modo tantum ad illud idem, ut par est, 
mentem applicet. Et quamvis multa saepe ipsi proponi possint, a quibus quaerendis per hanc 
regulam prohibebitur: quia tamen clare percipiet, illa eadem omnem humani ingenii captum 
excedere, non se idcirco magis ignarum esse arbitrabitur, sed hoc ipsum, quod sciet rem 
quaesitam a nemine sciri posse, si aequus est, curiositati suae sufficiet abunde. 

3. Atqui ne semper incerti simus, quid possit animus, neque perperam et temere laboret, 
antequam ad res in particulari cognoscendas nos accingamus, oportet semel in vita diligenter 
quaesivisse, quarumnam cognitionum humana ratio sit capax. Quod ut melius fiat, ex aeque 
facilibus, quae utiliora sunt, priora semper quaeri debent. 

4. Haec methodus siquidem illas ex mechanicis artibus imitatur, quae non aliarum ope indigent, 
sed tradunt ipsaemet, quomodo sua instrumenta facienda sint. Si quis enim unam ex illis, ex. 
causa, fabrilem vellet exercere, onmibusque instrumentis esset destitutus, initio quidem uti 
cogeretur duro lapide, vel rudi aliqua ferri massa pro incude, saxum mallei loco sumere, ligna in 
forcipes aptare, aliaque eiusmodi pro necessitate colligere; quibus deinde paratis, non statim 
enses aut cassides, neque quidquam eorum, quae fiunt ex ferro, in usus aliorum cudere 
conarentur; sed ante omnia malleos, incudem, forcipes, et reliqua sibi ipsi utilia fabricaret. Quo 
exemplo docemur, cum in his initiis nonnisi incondita quaedam praecepta, et quae videntur 
potius mentis nostris ingenita quam arte parata, poterimus invenire, non statim Philosophorum 
lites dirimere, vel solvere Mathematicorum nodos, illorum ope esse tentandum; sed iisdem prius 
utendum ad alia, quaecumque ad veritatis examen magis necessaria sunt, summo studio 
perquirenda, cum praecipue nulla ratio sit, quare difficilius videatur haec eadem invenire, quam 
ullas quaestiones ex iis, quae in Geometria vel Physica aliisque disciplinis solent proponi. 

5. At vero nihil hic utilius quaeri potest, quam quid sit humana cognitio et quousque extendatur. 
Ideoque nunc hoc ipsum unica quaestione complectimur, quam omnium primam per regulas 
iam ante traditas examinandam esse censemus; idque semel in vita ab unoquoque ex iis, qui 
tantillum amant veritatem, esse faciendum: quoniam in illius investigatione vera instrumenta 
sciendi ettota methodus continetur. Nihil autem mihi videtur ineptius, quam de naturae arcanis, 

coelorum in haec inferiora virtute, rerum futurarum praedictione, et similibus, ut multi faciunt, 
audacter disputare, et ne quidem tamen unquam, utrum ad illa invenienda humana ratio 
sufficiat, quaesivisse. Neque res ardua aut difficilis videri debet, eius, quod in nobis ipsis 
sentimus, ingenii limites definire, cum saepe de illis etiam, quae extra nos sunt et valde aliena, 
non dubitemus iudicare. Neque immensum est opus, res omnes in hac universitate contentas 
cogitatione velle complecti, ut, quomodo singulae mentis nostrae examini subiectae sint, 
agnoscamus: nihil enim tam multiplex esse potest aut dispersum, quod per illam, de qua egimus, 
enumerationem certis limitibus circumscribi atque in aliquot capita disponi non possit. Ut autem 
hoc experiamur, in quaestione proposita primo, quidquid ad illam pertinet, in duo membra 
dividimus: referri enim debet, vel ad nos, qui cognitionis sumus capaces, vel ad res ipsas, quae 
cognosci possunt; quae duo separatim discutimus. 

6. Et quidem in nobis advertimus, solum intellectum scientiae esse capacem; sed a tribus aliis 
facultatibus hanc iuvari posse vel impediri, nempe ab imaginatione, sensu, et memoria. 
Videndum est igitur ordine, quid singulae ex his facultatibus obesse possint, ut caveamus, vel 
prodesse, ut omnes illarum copias impendamus. Atque ita haec pars per sufficientem 
enumerationem erit discussa, ut ostendetur in sequenti propositione. 

7. Veniendum deinde ad res ipsas, quae tantum spectandae sunt prout ab intellectu attinguntur; 
quo sensu dividimus illas in naturas maxime simplices, et in complexas sive compositas. Ex 
simplicibus nullae esse possunt, nisi vel spirituales, vel corporeae, vel ad utrumque pertinentes; 
denique ex compositis alias quidem intellectus tales esse experitur, antequam de iisdem aliquid 
determinare iudicet, alias autem ipse componit. Quae omnia fusius exponentur in duodecima 
propositione, ubi demonstrabitur falsitatem nullam esse posse, nisi in his ultimis quae ab 
intellectu componuntur, quas idcirco adhuc distinguimus in illas, quae ex simplicissimis naturis 
et per se cognitis deducuntur, de quibus in toto sequenti libro tractabimus, et illas, quae alias 
etiam praesupponunt, quas a parte rei compositas esse experimur, quibus exponendis tertium 
librum integrum destinamus. 

8. Et quidem in toto tractatu conabimur vias omnes, quae ad cognitionem veritatis hominibus 
patent, tam accurate persequi et tam faciles exhibere, ut quicumque hanc totam methodum 
perfecte didicerit, quantumvis mediocri sit ingenio, videat tamen nullas omnino sibi potius quam 
caeteris esse interclusas, nihilque amplius se ignorare ingenii defectu vel artis. Sed quoties ad 
alicuius rei cognitionem mentem applicabit, vel illam omnino reperiet, vel certe ab aliquo 
experimento pendere perspiciet, quod in sua potestate non sit, ideoque non culpabit ingenim 
suum, quamvis ibi sistere cogatur, vel denique rem quaesitam omnem humani ingenii captum 
excedere demonstrabit, ac proinde non se idcirco magis ignarum esse arbitrabitur, quia non 
minor scientia est hoc ipsum quam quodvis aliud cognovisse. 

Regula IX : Oportet ingenii aciem 

REGULA IX : Oportet ingenii aciem ad res minimas et maxime faciles totam convertere, atque in 
illis diutius immorari, donec assuescamus veritatem distincte et perspicue intueri. 

1. Expositis duabus intellectus nostri operationibus, intuitu et deductione, quibus solis ad 
scientias addiscendas utendum esse diximus, pergimus in hac et sequenti propositione explicare, 
qua industria possimus aptiores reddi ad illas exercendas, et simul duas praecipuas ingenii 
facultates excolere, perspicacitatem scilicet, res singulas distincte intuendo, et sagacitatem, 
unas ex aliis artificiose deducendo. 

2. Et quidem, quomodo mentis intuitu sit utendum, vel ex ipsa oculorum comparatione 
cognoscimus: nam qui vult multa simul obiecta eodem intuitu respicere, nihil illorum distincte 


62 


videt; et pariter, qui ad multa simul unico cogitationis actu solet attendere, confuso ingenio est. 
Sed Artifices illi, qui in minutis operibus exercentur, et oculorum aciem ad singula puncta attente 
dirigere consueverunt, usu capacitatem acquirunt res quantumlibet exiguas et subtiles perfecte 
distinguendi; ita etiam illi, qui variis simul obiectis cogitationem nunquam distrahunt, sed ad 
simplicissima quaeque et facillima consideranda totam semper occupant, fiunt perspicaces. 

3. Est autem commune vitium Mortalibus, ut quae difficilia pulchriora videantur; et plerique nihil 
se scire existimant, quando alicuius rei causam valde perspicuam et simplicem vident, qui 
interim sublimes quasdam et alte petitas Philosophorum rationes admirantur, etiamsi illae ut 
plurimum fundamentis nitantur a nemine unquam satis perspectis, male sani profecto qui 
tenebras chariores habent quam lucem. Atqui notandum est illos, qui vere sciunt, aequa 
facilitate dignoscere veritatem, sive illam ex simplici subiecto, sive ex obscuro eduxerunt: 
unamquamque enim simili, unico, et distincto actu comprehendunt, postquam semel ad illam 
pervenerunt; sed tota diversitas est in via, quae certe longior esse debet, si ducat ad veritatem 
a primis et maxime absolutis principiis magis remotam. 

4. Assuescant igitur omnes oportet tam pauca simul et tam simplicia cogitatione complecti, ut 
nihil unquam se scire putent, quod non aeque distincte intueantur ac illud quod omnium 
distinctissime cognoscunt. Ad quod quidem nonnulli longe aptiores nascuntur, quam caeteri, 
sed arte etiam et exercitio ingenia ad hoc reddi possunt longe aptiora; unumque est quod 
maxime hic monendum mihi videtur, nempe ut quisque firmiter sibi persuadeat, non ex magnis 
et obscuris rebus, sed ex facilibus tantum et magis obviis scientias quantumlibet occultas esse 
deducendas. 

5. Nam, e. g., si velim examinare, utrum aliqua potentia naturalis possit eodem instanti transire 
ad locum distantem, et per totum medium, non statim ad magnetis vim, vel astrorum influxus, 
sed ne quidem ad illuminationis celeritatem mentem convertam, ut inquiram, utrum forte tales 
actiones fiant in instanti: hoc enim difficilius possem probare quam quod quaeritur; sed potius 
ad motus locales corporum reflectam, quia nihil in toto hoc genere magis sensibile esse potest, 
et advertam, lapidem quidem non posse in instanti ex uno loco ad alium pervenire, quia corpus 
est; potentiam vero, similem illi quae lapidem movet, nonnisi in instanti communicari, si ex uno 
subiecto ad aliud nuda perveniat. Verbi gr., si quantumvis longissimi baculi unam extremitatem 
moveam, facile concipio potentiam, per quam illa pars baculi movetur, uno et eodem instanti 
alias etiam omnes eius partes necessario movere, quia tunc communicatur nuda, neque in aliquo 
corpore existit, ut in lapide a quo deferatur. 

6. Eodem modo, si agnoscere velim, quomodo ab una et eadem simplici causa contrarii simul 
effectus possint produci, non pharmaca a Medicis mutuabor, quae humores quosdam expellant, 
alios retineant; non de Luna hariolabor, illam per lumen calefacere, et refrigerare per qualitatem 
occultam; sed potius intuebor libram, in qua idem pondus uno et eodem instanti unam lancem 
elevat, dum aliam deprimit, et similia. 

Regula X : Ut ingenium fiat sagax 

REGULAX : Ut ingenium fiat sagax, exerceri debet in iisdem quaerendis, quae iam ab aliis inventa 
sunt, et cum methodo etiam levissima quaeque hominum artificia percurrere, sed illa maxime, 
quae ordinem explicant vel supponunt. 

1. Eo me fateor natum esse ingenio, ut summam studiorum voluptatem non in audiendis aliorum 
rationibus, sed in iisdem propria industria inveniendis semper posuerim; quod me unum cum 
iuvenem adhuc ad scientias addiscendas allexisset, quoties novum inventum aliquis liber 
pollicebatur in titulo, antequam ulterius legerem, experiebar utrum forte aliquid simile per 

ingenitam quandam sagacitatem assequerer, cavebamque exacte, ne mihi hanc oblectationem 
innocuam festina lectio praeriperet. Quod toties successit, ut tandem animadverterim, me non 
amplius, ut caeteri solent, per vagas et caecas disquisitiones, fortunae auxilio potius quam artis, 
ad rerum veritatem pervenire, sed certas regulas, quae ad hoc non parum iuvant, longa 
experientia percepisse; quibus usus sum postea ad plures excogitandas, atque ita hanc totam 
methodum diligenter excolui, meque omnium maxime utilem studendi modum ab initio 
sequutum fuisse mihi persuasi. 

2. Verum, quia non omnium ingenia tam propensa sunt a natura rebus proprio marte indagandis, 
haec propositio docet, non statim in difficilioribus et arduis nos occupari oportere, sed levissimas 
quasque artes et simplicissimas prius esse discutiendas, illasque maxime, in quibus ordo magis 
regnat, ut sunt artificum qui telas et tapetia texunt, aut mulierum quae acu pingunt, vel fila 
intermiscent texturae infinitis modis variatae; item omnes numerorum lusus et quaecumque ad 
Arithmeticam pertinent, et similia, quae omnia mirum quantum ingenia exerceant, modo non 
ab aliis illorum inventionem mutuemur, sed a nobis ipsis. Cum enim nihil in illis maneat occultum, 
et tota cognitionis humanae capacitati aptentur, nobis distinctissime exhibent innumeros 
ordines, omnes inter se diversos, et nihilominus regulares, in quibus rite observandis fere tota 
consistit humana sagacitas. 

3. Monuimusque idcirco, quaeranda esse illa cum methodo, quae in istis levioribus non alia esse 
solet, quam ordinis, vel in ipsa re existentis, vel subtiliter excogitati, constans observatio: ut si 
velimus legere scripturam ignotis characteribus velatam, nullus quidem ordo hic apparet, sed 
tamen aliquem fingemus, tum ad examinanda omnia praeiudicia, quae circa singulas notas, aut 
verba, aut sententias haberi possunt; tum etiam ad illa ita disponenda, ut per enumerationem 
cognoscamus quidquid ex illis potest deduci. Et maxime cavendum est, ne in similibus casu et 
sine arte divinandis tempus teramus: nam etiamsi illa saepe inveniri possunt sine arte, et a 
felicibus interdum fortasse celerius, quam per methodum, hebetarent tamen ingenii lumen, et 
ita puerilibus et vanis assuefacerent, ut postea semper in rerum superficiebus haereret, neque 
interius posset penetrare. Sed ne interim incidamus in errorem illorum, qui tantum rebus seriis 
et altioribus cogitationem occupant, de quibus post multos labores nonnisi confusam acquirunt 
scientiam, dum cupiunt profundam. In istis igitur facilioribus primum exerceamur oportet, sed 
cum methodo, ut per apertas et cognitas vias, quasi ludentes ad intimam rerum veritatem 
semper penetrare assuescamus: nam hoc pacto sensim postea et tempore supra omnem spem 
brevi nos etiam aequa facilitate propositiones plures, quae valde difficiles apparent et intricatae, 
ex evidentibus principiis deducere posse sentiemus. 

4. Mirabuntur autem fortasse nonnulli, quod hoc in loco, ubi qua ratione aptiores reddamur ad 
veritates unas ab aliis deducendas, inquirimus, omittamus omnia Dialecticorum praecepta, 
quibus rationem humanem regere se putant, dum quasdam formas disserendi praescribunt, 
quae tam necessario concludunt, ut illis confisa ratio, etiamsi quodammodo ferietur ab ipsius 
illationis evidenti et attenta consideratione, possit tamen interim aliquid certum ex vi formae 
concludere. Quippe advertimus elabi saepe veritatem ex istis vinculis, dum interim in iisdem illi 
ipsi, qui usi sunt, manent irretiti, quod aliis non tam frequenter accidit; atque experimur, 
acutissima quaeque sophismata neminem fere unquam pura ratione utentem, sed ipsos 
Sophistas fallere consuevisse. 

5. Quamobrem hic nos praecipue caventes, ne ratio nostra ferietur, dum alicuius rei veritatem 
examinamus, reiicimus istas formas ut adversantes nostro instituto, et omnia potius adiumenta 
perquirimus, quibus cogitatio nostra retineatur attenta, sicut in sequentibus ostendetur. Atqui 
ut adhuc evidentius appareat, illam disserendi artem nihil omnino conferre ad cognitionem 

veritatis, advertendum est, nullum posse Dialecticos syllogismum arte formare, qui verum 
concludat, nisi prius eiusdem materiam habuerint, id est, nisi eandem veritatem, quae in illo 
deducitur, iam ante cognoverint; unde patet, illos ipsos ex tali forma nihil novi percipere, 
ideoque vulgarem Dialecticam omnino esse inutilem rerum veritatem investigare cupientibus, 
sed prodesse tantummodo interdum posse ad rationes iam cognitas facilius aliis exponendas, ac 
proinde illam ex Philosophia ad Rhetoricam esse transferendam. 

Regula XI: Postquam aliquot propositiones 

REGULA XI : Postquam aliquot propositiones simplices sumus intuiti, si ex illis aliquid aliud 
concludamus, utile est easdem continuo et nullibi interrupto cogitationis motu percurrere, ad 
mutuos illarum respectus reflectere, et plura simul, quantum fieri potest, distincte concipere: 
ita enim et cognitio nostra longe certior fit, et maxime augetur ingenii capacitas. 

1. Hic est occasio clarius exponendi quae de mentis intuitu ante dicta sunt ad regulas tertiam et 
septimam: quoniam illum uno in loco deductioni opposuimus, in alio vero enumerationi tantum, 
quam definivimus esse illationem ex multis et disiunctis rebus collectam; simplicem vero 
deductionem unius rei ex altera ibidem diximus fieri per intuitum. 

2. Quod ita faciendum fuit, quia ad mentis intuitum duo requirimus, nempe ut propositio clare 
et distincte, deinde etiam ut tota simul et non successive intelligatur; deductio vero, si de illa 
facienda cogitemus ut in regula tertia, non tota simul fieri videtur, sed motum quendam ingenii 
nostri unum ex alio inferentis involvit; atque idcirco ibi illam ab intuitu iure distinximus. Si vero 
ad eandem, ut iam facta est, attendamus, sicut in dictis ad regulam septimam, tunc nullum 
motum amplius designat, sed terminum motus, atque ideo illam per intuitum videri supponimus, 
quando est simplex et perspicua, non autem quando est multiplex et involuta; cui enumerationis, 
sive inductionis nomen dedimus, quia tunc non tota simul ab intellectu potest comprehendi, sed 
eius certitudo quodammodo a memoria dependet, in qua iudicia de singulis partibus enumeratis 
retineri debent, ut ex illis omnibus unum quid colligatur. 

3. Atque haec omnia ad huius regulae interpretationem erant distinguenda: nam postquam 
nona egit de intuitu mentis tantum, decima de enumeratione sola, haec explicat, quo pacto hae 
duae operationes se mutuo iuvent et perficiant, adeo ut in unam videantur coalescere, per 
motum quendam cogitationis singula attente intuentis simul et ad alia transeuntis. 

4. Cuius rei duplicem utilitatem designamus, nempe ad conclusionem, circa quam versamur, 
certius cognoscendam, et ad ingenium aliis inveniendis aptius reddendum. Quippe memoria, a 
qua pendere dictum est certitudinem conclusionum, quae plura complectuntur quam uno 
intuitu capere possimus, cum labilis sit et infirma, revocari debet et firmari per continuum hunc 
et repetitum cogitationis motum: ut si per plures operationes cognoverim primo, qualis sit 
habitudo inter magnitudines primam et secundam, deinde inter secundam et tertiam, tum inter 
tertiam et quartam, ac denique inter quartam et quintam, non idcirco video qualis sit inter 
primam et quintam, nec possum deducere ex iam cognitis, nisi omnium recorder; quamobrem 
mihi necesse est illas iterata cogitatione percurrere, donec a prima ad ultimam tam celeriter 
transierim, ut fere nullas memoriae partes relinquendo rem totam simul videar intueri. 

5. Qua quidem ratione ingenii tarditatem emendari nemo non videt, et illius etiam amplificari 
capacitatem. Sed insuper advertendum est, maximam huius regulae utilitatem in eo consistere, 
quod ad mutuam simplicium propositionum dependentiam reflectendo, usum acquiramus 
subito distinguendi, quid sit magis vel minus respectivum, et quibus gradibus ad absolutum 
reducatur. Ex. gr., si percurram aliquot magnitudines continue proportionales, ad haec omnia 
reflectam, nempe, pari conceptu et non magis vel minus facile me agnoscere habitudinem inter 

primam et secundam, secundam et tertiam, tertiam et quartam, etc., non autem me posse tam 
facile concipere, qualis sit dependentia secundae a prima et tertia simul, et adhuc multo 
difficilius eiusdem secundae a prima et quarta, etc. Ex quibus deinde cognosco, quam ob causam, 
si datae sint prima et secunda tantum, facile possim invenire tertiam et quartam, etc., quia 
scilicet hoc fit per conceptus particulares et distinctos; si vero datae sint prima et tertia tantum, 
non tam facile mediam agnoscam, quia hoc fieri non potest, nisi per conceptum, qui duos ex 
prioribus simul involvat. Si prima et quarta solae sint datae, adhuc difficilius duas medias 
intuebor, quia hic tres simul conceptus implicantur, adeo ut ex consequenti etiam difficilius 
videretur ex prima et quinta tres medias invenire. Sed alia ratio est quare aliter contingat, quia 
scilicet, etiamsi hic quatuor conceptus simul iuncti sint, possunt tamen separari, cum quatuor 
per alium numerum dividatur, adeo ut possim quaerere tertiam solam ex prima et quinta, 
deinde secundam ex prima et tertia, etc. Ad quae et similia qui reflectere consuevit, quoties 
novam quaestionem examinat, statim agnoscit, quid in illa pariat difficultatem, et quis sit 
omnium simplicissimus modus; quod maximum est ad veritatis cognitionem adiumentum. 

Regula XII : Denique omnibus utendum 

REGULA XII : Denique omnibus utendum est intellectus, imaginationis, sensus, et memoriae 
auxiliis, tum ad propositiones simplices distincte intuendas, tum ad quaesita cum cognitis rite 
comparanda ut agnoscantur, tum ad illa invenienda, quae ita inter se debeant conferri, ut nulla 
pars humanae industriae omittatur. 

1. Haec regula concludit omnia quae supra dicta sunt, et docet in genere quae in particulari 
erunt explicanda hoc pacto. 

2. Ad rerum cognitionem duo tantum spectanda sunt, nos scililo cet qui cognoscimus, et res 
ipsae cognoscendae. In nobis quatuor sunt facultates tantum, quibus ad hoc uti possimus, 
nempe intellectus, imaginatio, sensus, et memoria: solus intellectus equidem percipiendae 
veritatis est capax, qui tamen iuvandus est ab imaginatione, sensu, et memoria, ne quid forte, 
quod in nostra industria positum sit, omittamus. Ex parte rerum tria examinare sufficit, nempe 
id primum quod sponte obvium est, deinde quomodo unum quid ex alio cognoscatur, et denique 
quaenam ex quibusque deducantur. Atque haec enumeratio mihi videtur completa, nec ulla 
prorsus omittere, ad quae humana industria possit extendi. 

3. Ad primum itaque me convertens, optarem exponere hoc in loco quid sit mens hominis, quid 
corpus, quomodo hoc ab illa informetur, quaenam sint in toto composito facultates rebus 
cognoscendis inservientes, et quid agant singulae, nisi nimis angustus mihi videretur ad illa 
omnia capienda, quae praemittenda sunt, antequam harum rerum veritas possit omnibus 
patere. Cupio enim semper ita scribere, ut nihil asseram ex iis, quae in controversiam adduci 
soleant, nisi praemiserim easdem rationes, quae me eo deduxerunt, et quibus existimo alios 
etiam posse persuaderi. 

4. Sed quia iam hoc non licet, mihi sufficiet quam brevissime potero explicare, quisnam modus 
concipiendi illud omne, quod in nobis est ad res cognoscendas, sit maxime utilis ad meum 
institutum. Neque credetis, nisi lubet, rem ita se habere; sed quid impediet, quominus easdem 
suppositiones sequamini, si appareat, nihil illas ex rerum veritate minuere, sed tantum reddere 
omnia longe clariora, non secus quam in Geometria quaedam de quantitate supponitis, quibus 
nulla ratione demonstrationum vis infirmatur, quamvis saepe aliter in Physica de eius natura 
sentiatis. 

5. Concipiendum est igitur primo, sensus omnes externos, in quantum sunt partes corporis, 
etiamsi illos applicemus ad obiecta per actionem, nempe per motum localem, proprie tamen 

sentire per passionem tantum, eadem ratione qua cera recipit figuram a sigillo. Neque hoc per 
analogiam dici putandum est, sed plane eodem modo concipiendum, figuram externam corporis 
sentientis realiter mutari ab obiecto, sicut illa, quae est in superficie cerae, mutatur a sigillo. 
Quod non modo admittendum est, cum tangimus aliquod corpus ut figuratum, vel durum, vel 
asperum, etc., sed etiam cum tactu percipimus calorem, vel frigus, et similia; item in aliis 
sensibus, nempe primum opacum, quod est in oculo, ita recipere figuram impressam ab 
illuminatione variis coloribus induta, et primam aurium, narium, et linguae cutem, obiecto 
imperviam, ita novam quoque figuram mutuari a sono, odore, et sapore. 

6. Atque haec omnia ita concipere multum iuvat, cum nihil facilius sub sensum cadat quam 
figura: tangitur enim et videtur. Nihil autem falsum ex hac suppositione magis quam ex alia 
quavis sequi demonstratur ex eo, quod tam communis et simplex sit figurae conceptus, ut 
involvatur in omni sensibili. Verbi gratia, colorem supponas esse quidquid vis, tamen eundem 
extensum esse non negabis, et per consequens figuratum; quid igitur sequetur incommodi, si, 
caventes ne aliquod novum ens inutiliter admittamus et temere fingamus, non negemus quidem 
de colore quidquid aliis placuerit, sed tantum abstrahamus ab omni alio, quam quod habeat 
figurae naturam, et concipiamus diversitatem, quae est inter album, coeruleum, rubrum, etc., 
veluti illam, quae est inter has aut similes figuras, etc.? Idemque de omnibus dici potest, cum 
figurarum infinitam multitudinem omnibus rerum sensibilium differentiis exprimendis sufficere 
sit certum. 

7. Secundo concipiendum est, dum sensus externus movetur ab obiecto, figuram quam recipit 
deferri ad aliam quandam corporis partem, quae vocatur sensus communis, eodem instanti et 
absque ullius entis reali transitu ab uno ad aliud: plane eodem modo, quo nunc, dum scribo, 
intelligo eodem instanti quo singuli characteres in charta exprimuntur, non tantum inferiorem 
calami partem moveri, sed nullum in hac vel minimum motum esse posse, quin simul etiam in 
toto calamo recipiatur, atque illas omnes motuum diversitates etiam a superiori eius parte in 
aere designari, etiamsi nihil reale ab uno extremo ad aliud transmigrare concipiam. Quis enim 
putet minorem esse connexionem inter partes corporis humani, quam inter illas calami, et quid 
simplicius excogitari potest ad hoc exprimendum? 

8. Tertio concipiendum est, sensum communem fungi etiam vice sigilli ad easdem figuras vel 
ideas, a sensibus externis puras et sine corpore venientes in phantasia vel imaginatione veluti in 
cera formandas, atque hanc phantasiam esse veram partem corporis et tantae magnitudinis, ut 
diversae eius portiones plures figuras ab invicem distinctas induere possint, illasque diutius 
soleant retinere; tuncque eadem est quae memoria appellatur. 

9. Quarto concipiendum est, vim motricem sive ipsos nervos originem suam ducere a cerebro, 
in quo phantasia est, a qua illi diversimode moventur, ut sensus communis a sensu externo, sive 
ut totus calamus a parte sui inferiore. Quod exemplum etiam ostendit, quomodo phantasia 
possit esse causa multorum motuum in nervis, quorum tamen imagines non habeat in se 
expressas, sed alias quasdam, ex quibus isti motus consequi possint: neque enim totus calamus 
movetur, ut pars eius inferior, quinimo, secundum maiorem sui partem, plane diverso et 
contrario motu videtur incedere. Atque ex his intelligerelicet, quomodo fieri possint omnes 
aliorum animalium motus, quamvis in illis nulla prorsus rerum cognitio, sed phantasia tantum 
pure corporea admittatur; item etiam, quomodo fiant in nobis ipsis operationes illae, quas 
peragimus absque ullo ministerio rationis. 

10. Quinto denique concipiendum est, vim illam, per quam res proprie cognoscimus, esse pure 
spiritualem, atque a toto corpore non minus distinctam, quam sit sanguis ab osse, vel manus ab 

oculo, unicamque esse, quae vel accipit figuras a sensu communi simul cum phantasia, vel ad 
illas, quae in memoria servantur, se applicat, vel novas format, a quibus imaginatio ita occupatur, 
ut saepe simul non sufficiat ad ideas a sensu communi accipiendas, vel ad easdem ad vim 
motricem iuxta puri corporis dispositionem transferendas. In quibus omnibus haec vis 
cognoscens interdum patitur, interdum agit, et modo sigillum, modo ceram imitatur; quod 
tamen per analogiam tantum hic est sumendum, neque enim in rebus corporeis aliquid omnino 
huic simile invenitur. Atque una et eadem est vis, quae, si applicet se cum imaginatione ad 
sensum communem, dicitur videre, tangere, etc.; si ad imaginationem solam ut diversis figuris 
indutam, dicitur reminisci; si ad eandem ut novas fingat, dicitur imaginari vel concipere; si 
denique sola agat, dicitur intelligere: quod ultimum quomodo fiat, fusius exponam suo loco. Et 
eadem etiam idcirco iuxta has functiones diversas vocatur vel intellectus purus, vel imaginatio, 
vel memoria, vel sensus; proprie autem ingenium appellatur, cum modo ideas in phantasia 
novas format, modo iam factis incumbit; consideramusque illam ut diversis istis operationibus 
aptam, atque horum nominum distinctio erit in sequentibus observanda. His autem omnibus ita 
conceptis, facile colliget attentus Lector, quaenam petenda sint ab unaquaque facultate auxilia, 
et quousque hominum industria ad supplendos ingenii defectus possit extendi. 

11. Nam cum intellectus moveri possit ab imaginatione, vel contra agere in illam; item imaginatio 
agere possit in sensus per vim motricem illos applicando ad obiecta, vel contra ipsi in illam, in 
qua scilicet corporum imagines depingunt; memoria vero, illa saltem quae corporea est et similis 
recordationi brutorum, nihil sit ab imaginatione distinctum: certo concluditur, si intellectus de 
illis agat, in quibus nihil sit corporeum vel corporeo simile, illum non posse ab illis facultatibus 
adiuvari; sed contra, ne ab iisdem impediatur, esse arcendos sensus, atque imaginationem, 
quantum fieri poterit, omni impressione distincta exuendam. Si vero intellectus examinandum 
aliquid sibi proponat, quod referri possit ad corpus, eius idea, quam poterit distinctissime, in 
imaginatione est formanda; ad quod commodius praestandum, res ipsa, quam haec idea 
repraesentabit, sensibus externis est exhibenda; neque plura intellectum iuvare possunt ad res 
singulas distincte intuendas. Ut vero ex pluribus simul collectis unum quid deducat, quod saepe 
faciendum est, reiiciendum est ex rerum ideis quidquid praesentem attentionem non requiret, 
ut facilius reliqua possint in memoria retineri; atque eodem modo, non tunc res ipsae sensibus 
externis erunt proponendae, sed potius compendiosae quaedam illarum figurae, quae, modo 
sufficiant ad cavendum memoriae lapsum, quo breviores, eo commodiores existent. Atque haec 
omnia quisquis observabit, nihil omnino mihi videbitur eorum, quae ad hanc partem peftinent, 
omisisse. 

12. Iam ut quoque secundum aggrediamur, et ut accurate distinguamus simplicium rerum 
notiones ab illis quae ex iisdem componuntur, ac videamus in utrisque, ubinam falsitas esse 
possit, ut caveamus, et quaenam certo possint cognosci, ut his solis incubamus: hic loci, 
quemadmodum in superioribus, quaedam assumenda sunt, quae fortasse non apud omnes sunt 
in confesso; sed parum refert, etsi non magis vera esse credantur, quam circuli illi imaginabiles, 
quibus Astronomi phaenomena sua describunt, modo illorum ope, qualis de qualibet re cognitio 
vera esse possit aut falsa, distinguatis. 

13. Dicimus igitur primo, aliter spectandas esse res singulas in ordine ad cognitionem nostram, 
quam si de iisdem loquamur prout revera existunt. Nam si, verbi gr., consideremus aliquod 
corpus extensum et figuratum, fatebimur quidem illud a parte rei esse quid unum et simplex, 
neque enim hoc sensu compositum dici posset ex natura corporis, extensione, et figura, 
quoniam hae partes nunquam unae ab aliis distinctae exstiterunt; respectu vero intellectus 
nostri compositum quid ex illis tribus naturis appellamus, quia prius singulas separatim 

intelleximus, quam potuimus iudicare, illas tres in uno et eodem subiecto simul inveniri. 
Quamobrem hic nos de rebus non agentes, nisi quantum ab intellectu percipiuntur, illas tantum 
simplices vocamus, quarum cognitio tam perspicua et distincta est, ut in plures magis distincte 
cognitas mente dividi non possint: tales sunt figura, extensio, motus, etc.; reliquas autem omnes 
quodammodo ex his compositas esse concipimus. Quod adeo generaliter est sumendum, ut 
nequidem excipiantur illae, quas interdum ex simplicibus ipsis abstrahimus, ut fit, si dicamus 
figuram esse terminum rei extensae, concipientes per terminum aliquid magis generale quam 
per figuram, quia scilicet dici potest etiam terminus durationis, terminus motus, etc. Tunc enim, 
etiamsi termini significatio a figura abstrahatur, non tamen idcirco magis simplex videri debet 
quam sit figura, sed potius, cum aliis etiam rebus tribuatur, ut extremitati durationis vel motus, 
etc., quae res a figura toto genere differunt, ab his etiam debuit abstrahi, ac proinde est quid 
compositum ex pluribus naturis plane diversis, et quibus non nisi aequivoce applicatur. 

14. Dicimus secundo, res illas, quae respectu intellectus nostri simplices dicuntur, esse vel pure 
intellectuales, vel pure materiales, vel communes. Pure intellectuales illae sunt, quae per lumen 
quoddam ingenitum, et absque ullius imaginis corporeae adiumento ab intellectu cognoscuntur; 
tales enim nonnullas esse certum est, nec ulla fingi potest idea corporea, quae nobis 
repraesentet, quid sit cognitio, quid dubium, quid ignorantia, item quid sit voluntatis actio, quam 
volitionem liceat appellare, et similia; quae tamen omnia revera cognoscimus, atque tam facile, 
ut ad hoc sufficiat, nos rationis esse participes. Pure materiales illae sunt, quae non nisi in 
corporibus esse cognoscuntur, ut sunt figura, extensio, motus, etc. Denique communes 
dicendae sunt, quae modo rebus corporeis, modo spiritibus sine discrimine tribuuntur, ut 
existentia, unitas, duratio, et similia. Huc etiam referendae sunt communes illae notiones, quae 
sunt veluti vincula quaedam ad alias naturas simplices inter se coniugendas, et quarum evidentia 
nititur quidquid ratiocinando concludimus; hae scilicet: quae sunt eadem uni tertio, sunt eadem 
inter se; item, quae ad idem tertium eodem modo referri non possunt, aliquid etiam inter se 
habent diversum, etc. Et quidem hae communes possunt vel ab intellectu puro cognosci, vel ab 
eodem imagines rerum materialium intuente. 

15. Caeterum, inter has naturas simplices placet etiam numerare earundem privationes et 
negationes, quatenus a nobis intelliguntur, quia non minus vera cognitio est, per quam intueor, 
quid sit nihil, vel instans, vel quies, quam illa, per quam intelligo quid sit existentia, vel duratio, 
vel motus, luvabitque hic concipiendi modus, ut deinceps possimus dicere reliqua omnia, quae 
cognoscemus, ex istis naturis simplicibus esse composita; ut si iudicem aliquam figuram non 
moveri, dicam meam cogitationem esse aliquo modo compositam ex figura et quiete, et sic de 
caeteris. 

16. Dicimus tertio, naturas illas simplices esse omnes per se notas, et nunquam ullam falsitatem 
continere, quod facile ostendetur, si distinguamus illam facultatem intellectus, per quam res 
intuetur et cognoscit, ab ea qua iudicat affirmando vel negando; fieri enim potest, ut illa quae 
revera cognoscimus, putemus nos ignorare, nempe si in illis praeter id ipsum quod intuemur, 
sive quod attingimus cogitando, aliquid aliud nobis occultum inesse suspicemur, atque haec 
nostra cogitatio sit falsa. Qua ratione evidens est nos falli, si quando aliquam ex naturis istis 
simplicibus a nobis totam non cognosci iudicemus: nam si de illa vel minimum quid mente 
attingamus, quod profecto necessarium est, cum de eadem nos aliquid iudicare supponatur, ex 
hoc ipso concludendum est, nos illam totam cognoscere; neque enim aliter simplex dici posset, 
sed composita ex hoc quod in illa percipimus, et ex eo quod iudicamus nos ignorare. 

17. Dicimus quarto, coniunctionem harum rerum simplicium inter se esse vel necessariam vel 
contingentem. Necessaria est, cum una in alterius conceptu confusa quadam ratione ita 

implicatur, ut non possimus alterutram distincte concipere, si ab invicem seiunctas esse 
iudicemus: hoc pacto figura extensioni coniuncta est, motus durationi, sive tempori, etc., quia 
nec figuram omni extensione carentem, nec motum omni duratione, concipere licet. Ita etiam 
si dico, 4 et 3 sunt 7, haec compositio necessaria est, neque enim septenarium distincte 
concipimus, nisi in illo ternarium et quaternarium confusa quadam ratione includamus. Atque 
eodem modo quidquid circa figuras vel numeros demonstratur, necessario continuum est cum 
eo, de quo affirmatur. Neque tantum in sensibilibus haec necessitas reperitur, sed etiam, verbi 
gr., si Socrates dicit se dubitare de omnibus, hinc necessario sequitur: ergo hoc saltem intelligit, 
quod dubitat; item, ergo cognoscit aliquid esse posse verum vel falsum, etc.: ista enim naturae 
dubitationis necessario annexa sunt. Contingens vero est illorum unio, quae nulla inseparabili 
relatione coniunguntur: ut cum dicimus, corpus esse animatum, hominem esse vestitum, etc. 
Atque etiam multa saepe necessario inter se coniuncta sunt, quae inter contingentia 
numerantur a plerisque, qui illorum relationem non animadvertunt, ut haec propositio: sum, 
ergo Deus est; item, intelligo, ergo mentem habeo a corpore distinctam, etc. Denique notandum 
est, plurimarum propositionum, quae necessariae sunt, conversas esse contingentes: ut 
quamvis ex eo quod sim, certo concludam Deum esse, non tamen ex eo quod Deus sit, me etiam 
existere licet affirmare. 

18. Dicimus quinto, nihil nos unquam intelligere posse praeter istas naturas simplices, et 
quandam illarum inter se mixturam sive compositionem; et quidem saepe facilius est plures 
inter se coniunctas simul advertere, quam unicam ab aliis separare: nam, ex. causa, possum 
cognoscere triangulum, etiamsi nunquam cogitaverim, in illa cognitione contineri etiam 
cognitionem anguli, lineae, numeri tertii, figurae, extensionis, etc.; quod tamen non obstat, 
quominus dicamus trianguli naturam esse compositam ex omnibus istis naturis, atque easdem 
esse triangulo notiones, cum hae ipsae sint, quae in illo intelliguntur; atque in eodem praeterea 
aliae fortasse multae involvuntur, quae nos latent, ut magnitudo angulorum, qui sunt aequales 
duobus rectis, et innumerae relationes, quae sunt inter latera et angulos, vel capacitatem areae, 
etc. 

19. Dicimus sexto, naturas illas, quas compositas appellamus, a nobis cognosci, vel quia 
experimur quales sint, vel quia nos ipsi componimus. Experimur quidquid sensu percipimus, 
quidquid ex aliis audimus, et generaliter quaecumque ad intellectum nostrum, vel aliunde 
perveniunt, vel ex sui ipsius contemplatione reflexa. Ubi notandum est, intellectum a nullo 
unquam experimento decipi posse, si praecise tantum intueatur rem sibi obiectam, prout illam 
habet vel in se ipso vel in phantasmate, neque praeterea iudicet imaginationem fideliter referre 
sensuum obiecta, nec sensus veras rerum figuras induere, nec denique res externas tales semper 
esse quales apparent; in his enim omnibus errori sumus obnoxii: ut si quis fabulam nobis 
narraverit, et rem gestam esse credamus; si icterico morbo laborans flava omnia esse iudicet, 
quia oculum habet flavo colore tinctum; si denique laesa imaginatione, ut melancholicis accidit, 
turbata eius phantasmata res veras repraesentare arbitremur. Sed haec eadem sapientis 
intellectum non fallent, quoniam, quidquid ab imaginatione accipiet, vere quidem in illa 
depictum esse iudicabit; nunquam tamen asseret, illud idem integrum et absque ulla 
immutatione arebus externis ad sensus, et a sensibus ad phantasiam defluxisse, nisi prius hoc 
ipsum aliqua alia ratione cognoverit. Componimus autem nos ipsi res quas intelligimus, quoties 
in illis aliquid inesse credimus, quod nullo experimento a mente nostra immediate perceptum 
est: ut si ictericus sibi persuadeat res visas esse flavas, haec eius cogitatio erit composita, ex eo 
quod illi phantasia sua repraesentat, et eo quod assumit de suo, nempe colorem flavum 
apparere, non ex oculi vitio, sed quia res visae revera sunt flavae. Unde concluditur, nos falli 
tantum posse, dum res, quas credimus, a nobis ipsis aliquo modo componuntur. 

20. Dicimus septimo, hanc compositionem tribus modis fieri posse, nempe per impulsum, per 
coniecturam, vel per deductionem. Per impulsum sua de rebus iudicia componunt illi, qui ad 
aliquid credendum suo ingenio feruntur, nulla ratione persuasi, sed tantum determinati, vel a 
potentia aliqua superiori, vel a propria libertate, vel a phantasiae dispositione: prima nunquam 
fallit, secunda raro, tertia fere semper; sed prima ad hunc locum non pertinet, quia sub artem 
non cadit. Per coniecturam, ut si ex eo, quod aqua a centro remotior quam terra sit etiam 
tenuioris substantiae, item aer aqua superior sit etiam illa rarior, coniiciamus supra aerem nihil 
aliud esse quam aethereum aliquod purissimum, et ipso aere longe tenuius, etc. Quidquid autem 
hac ratione componimus, non quidem nos fallit, si tantum probabile esse iudicemus atque 
nunquam verum esse affirmemus, sed etiam doctiores non facit. 

21. Superest igitur sola deductio, per quam res ita componere possimus, ut certi simus de illarum 
veritate; in qua tamen etiam plurimi defectus esse possunt: ut si ex eo, quod in hoc spatio aere 
pleno nihil, nec visu, nec tactu, nec ullo alio sensu percipimus, concludamus illud esse inane, 
male coniungentes naturam vacui cum illa huius spatii; atque ita fit, quoties ex re particulari vel 
contingenti aliquid generale et necessarium deduci posse iudicamus. Sed hunc errorem vitare in 
nostra potestate situm est, nempe, si nulla unquam inter se coniungamus, nisi unius cum altero 
coniunctionem omnino necessariam esse intueamur: ut si deducamus, nihil esse posse 
figuratum, quod non sit extensum, ex eo, quod figura necessariam habet cum extensione 
connexionem, etc. 

22. Ex quibus omnibus colligitur primo, distincte atque, ut opinor, per sufficientem 
enumerationem nos exposuisse id quod initio confuse tantum et rudi Minerva potueramus 
ostendere: nempe nullas vias hominibus patere ad cognitionem certam veritatis praeter 
evidentem intuitum, et necessariam deductionem; item etiam, quid sint naturae illae simplices, 
de quibus in octava propositione. Atque perspicuum est, intuitum mentis, tum ad illas omnes 
extendi, tum ad necessarias illarum inter se connexiones agnoscendas, tum denique ad reliqua 
omnia, quae intellectus praecise, vel in se ipso, vel in phantasia esse experitur. De deductione 
vero plura dicentur in sequentibus. 

23. Colligitur secundo, nullam operam in naturis istis simplicibus cognoscendis esse collocandam, 
quia per se sunt satis notae; sed tantummodo in illis ab invicem separandis, et singulis seorsim 
defixa mentis acie intuendis. Nemo enim tam hebeti ingenio est, qui non percipiat se, dum sedet, 
aliquo modo differre a se ipso, dum stat in pedes; sed non omnes aeque distincte separant 
naturam situs a reliquo eo, quod in illa cogitatione continetur, nec possunt asserere nihil tunc 
immutari praeter situm. Quod non frustra hic monemus, quia saepe litterati tam ingeniosi esse 
solent, ut invenerint modum caecutiendi etiam in illis, quae per se evidentia sunt atque a rusticis 
nunquam ignorantur; quod illis accidit, quotiescumque res istas per se notas per aliquid 
evidentius tentant exponere: vel enim aliud explicant, vel nihil omnino; nam quis non percipit 
illud omne quodcumque est, secundum quod immutatur, dum mutamus locum, et quis est qui 
concipit eandem rem, cum dicitur illi, locum esse superficiem corporis ambientis? cum 
superficies ista possit mutari, me immoto et locum non mutante; vel contra mecum ita moveri, 
ut quamvis eadem me ambiat, non tamen amplius sim in eodem loco. At vero nonne videntur 
illi verba magica profene, quae vim habeant occultam et supra captum humani ingenii, qui dicunt 
motum, rem unicuique notissimam, esse actum entis in potentia, prout in potentia est? quis 
enim intelligit haec verba? quis ignorat quid sit motus? et quis non fatetur illos nodum in scirpo 
quaesivisse? Dicendum est igitur, nullis unquam definitionibus eiusmodi res esse explicandas, 
ne loco simplicium compositas apprehendamus; sed illas tantum, ab aliis omnibus secretas, 
attente ab unoquoque et pro lumine ingenii sui esse intuendas. 

24. Colligitur tertio, omnem humanam scientiam in hoc uno consistere, ut distincte videamus, 
quomodo naturae istae simplices ad compositionem aliarum rerum simul concunant. Quod 
perutile est annotare; nam quoties aliqua difficultas examinanda proponitur, fere omnes 
haerent in limine, incerti quibus cogitationibus mentem debeant praebere, et rati quaerendum 
esse novum aliquod genus entis sibi prius ignotum: ut si petatur quae sit magnetis natura, illi 
protinus, quia rem arduam et difficilem esse augurantur, ab iis omnibus quae evidentia sunt 
animum removentes, eundem ad difficillima quaeque convertunt, et vagi exspectant utrum 
forte per inane causarum multarum spatium obenando aliquid novi sint reperturi. Sed qui 
cogitat, nihil in magnete cognosci posse, quod non constet ex simplicibus quibusdam naturis et 
per se notis, non incertus quid agendum sit, primo diligenter colligit illa omnia, quae de hoc 
lapide habere potest, experimenta, ex quibus deinde deducere conatur, qualis necessaria sit 
naturarum simplicium mixtura ad omnes illos, quos in magnete expertus est, effectus 
producendos; qua semel inventa, audacter potest asserere, se veram percepisse magnetis 
naturam, quantum ab homine et ex datis experimentis potuit inveniri. 

25. Denique colligitur quarto ex dictis, nullas rerum cognitiones unas aliis obscuriores esse 
putandas, cum omnes eiusdem sint naturae, et in sola rerum per se notarum compositione 
consistant. Quod fere nulli advertunt, sed contraria opinione praeventi, confidentiores quidem 
coniecturas suas tanquam veras demonstrationes asserere sibi permittunt, atque in rebus; quas 
prorsus ignorant, obscuras saepe veritates quasi per nebulam se videre praesagiunt, quas 
proponere non verentur, conceptus suos quibusdam verbis alligantes, quorum ope multa 
disserere et consequenter loqui solent, sed quae revera nec ipsi, nec audientes intelligunt. 
Modestiores vero a multis examinandis saepe abstinent, quamvis facilibus atque apprime 
necessariis ad vitam, quia tantum se illis impares putant, cumque eadem ab aliis maiori ingenio 
praeditis percipi posse existiment, illorum sententias amplectuntur, quorum auctoritati magis 
confidunt. 

26. Dicimus quinto, deduci tantum posse, vel res ex verbis, vel causam ab effectu, vel effectum 
a causa, vel simile ex simili, vel partes sive totum ipsum ex partibus; [Caetera desunt.] 

27. Caeterum, ne quem forte lateat praeceptorum nostrorum catenatio, dividimus quidquid 
cognosci potest in propositiones simplices, et quaestiones. Ad propositiones simplices non alia 
praecepta tradimus, quam quae vim cognoscendi praeparant ad obiecta quaevis distinctius 
intuenda et sagacius perscrutanda, quoniam hae sponte occurrere debent, nec quaeri possunt; 
quod in duodecim prioribus praeceptis complexi sumus, ac quibus nos ea omnia exhibuisse 
existimamus, quae rationis usum aliquomodo faciliorem reddere posse arbitramur. Ex 
quaestionibus autem aliae intelliguntur perfecte, etiamsi illarum solutio ignoretur, de quibus 
solis agemus in duodecim regulis proxime sequentibus; aliae denique non perfecte intelliguntur, 
quas ad duodecim posteriores regulas reservamus. Quam divisionem non sine consilio 
invenimus, tum ut nulla dicere cogamur, quae sequentium cognitionem praesupponunt, tum ut 
illa priora doceamus, quibus etiam ad ingenia excolenda prius incumbendum esse sentimus. 
Notandumque est, inter quaestiones quae perfecte intelliguntur nos illas tantum ponere, in 
quibus tria distincte percipimus, nempe, quibus signis id quod quaeritur possit cognosci, cum 
occurret, quid sit praecise, ex quo illud deducere debeamus, et quomodo probandum sit, illa ab 
invicem ita pendere, ut unum nulla ratione possit mutari, alio immutato; adeo ut habeamus 
omnes praemissas, nec aliud supersit docendum, quam quomodo conclusio inveniatur, non 
quidem ex una re simplici unum quid deducendo (hoc enim sine praeceptis fieri posse iam 
dictum est) sed unum quid ex multis simul implicatis dependens tam artificiose evolvendo, ut 
nullibi maior ingenii capacitas requiratur, quam ad simplicissimam illationem faciendam. 

Cuiusmodi quaestiones, quia abstractae sunt ut plurimum, et fere tantum in Arithmeticis vel 
Geometricis occurrant, parum utiles videbuntur imperitis; moneo tamen in hac arte addiscenda 
diutius versari debere et exerceri illos, qui posteriorem huius methodi partem, in qua de aliis 
omnibus tractamus, perfecte cupiant possidere. 

Regula XIII: Si quaestionem perfecte intelligamus 

REGULA XIII : Si quaestionem perfecte intelligamus, illa est ab omni superfluo conceptu 
abstrahenda, ad simplicissimam revocanda, et in quam minimas partes cum enumeratione 
dividenda. 

1. Atque in hoc uno Dialecticos imitamur, quod, sicut illi ad syllogismorum formas tradendas 
eorundem terminos sive materiam cognitam esse supponunt, ita etiam nos hic praerequirimus, 
quaestionem esse perfecte intellectam. Non autem, ut illi, duo extrema distinguimus et medium; 
sed hoc pacto rem totam consideramus: primo, in omni quaestione necesse est aliquid esse 
ignotum, aliter enim frustra quaereretur; secundo, illud idem debet aliquomodo esse 
designatum, aliter enim non essemus determinati ad illud potius quam aliud quidlibet 
inveniendum; tertio, non potest ita designari, nisi per aliud quid quod sit cognitum. Quae omnia 
reperiuntur etiam in quaestionibus imperfectis: ut si quaeratur, qualis sit magnetis natura, id 
quod intelligimus significari per haec duo vocabula, magnes et natura, est cognitum, a quo 
determinamur ad hoc potius quam aliud quaerendum, etc. Sed insuper ut quaestio sit perfecta, 
volumus illam omnimode determinari, adeo ut nihil amplius quaeratur, quam id quod deduci 
potest ex datis: ut si petat aliquis a me, quid de natura magnetis sit inferendum praecise ex illis 
experimentis, quae Gilbertus se fecisse asserit, sive vera sint, sive falsa; item si petat, quid de 
natura soni iudicem praecise tantum ex eo, quod tres nervi A, B, C aequalem edant sonum, inter 
quos ex suppositione B duplo crassior est quam A, sed non longior, et tenditur a pondere duplo 
graviori; C vero non quidem crassior est quam A, sed duplo longior tantum, et tenditur tamen a 
pondere quadruplo graviori, etc. Ex quibus facile percipitur, quomodo omnes quaestiones 
imperfectae ad perfectas reduci possint, ut fusius exponetur suo loco; et apparet etiam, 
quomodo haec regula possit observari, ad difficultatem bene intellectam ab omni superfluo 
conceptu abstrahendam, eoque reducendam, ut non amplius cogitemus nos circa hoc vel illud 
subiectum versari, sed tantum in genere circa magnitudines quasdam inter se comparandas: 
nam, verbi gratia, postquam determinati sumus ad haec vel illa tantum de magnete experimenta 
spectanda, nulla superest difficultas in cogitatione nostra ab omnibus aliis removenda. 

2. Additur praeterea, difficultatem esse ad simplicissimam reducendam, nempe iuxta regulas 
quintam et sextam, et dividendam iuxta septimam: ut si magnetem examinem ex pluribus 
experimentis, unum post aliud separatim percurram; item si sonum, ut dictum est, separatim 
inter se comparabo nervos A et B, deinde A et C, etc., ut postea omnia simul sufficienti 
enumeratione complectar. Atque haec tria tantum occurunt circa alicuius propositionis terminos 
servanda ab intellectu puro, antequam eius ultimam solutionem aggrediamur, si sequentium 
undecim regularum usu indigeat; quae quomodo facienda sint, ex tertia parte huius tractatus 
clarius patebit. Intelligimus autem per quaestiones, illa omnia in quibus reperitur verum vel 
falsum; quarum diversa genera enumeranda sunt ad determinandum, quid circa unamquamque 
praestare valeamus. 

3. lamiam diximus, in solo intuitu rerum, sive simplicium, sive copulatarum, falsitatem esse non 
posse; neque etiam hoc sensu quaestiones appellantur, sed nomen istud acquirunt, statim atque 
de iisdem iudicium aliquod determinatum ferre deliberamus. Neque enim illas petitiones 
tantum, quae ab aliis fiunt, inter quaestiones numeramus, sed de ipsa etiam ignorantia, sive 

potius dubitatione Socratis quaestio fuit, cum primum ad illam conversus Socrates coepit 
inquirere, an verum esset se de omnibus dubitare, atque hoc ipsum asseruit. 

4. Quaerimus autem vel res ex verbis, vel ex effectibus causas, vel ex causis effectus, vel ex 
partibus totum, sive alias partes, vel denique plura simul ex istis. 

5. Res ex verbis quaeri dicimus, quoties difficultas in orationis obscuritate consistit; atque huc 
referuntur non solum omnia aenigmata, quale fuit illud Sphingis de animali, quod initio est 
quadrupes, deinde bipes, et postea tandem fit tripes; item illud piscatorum, qui stantes in littore 
hamis et arundinibus ad pisces capiendos instructi aiebant, se non habere amplius illos quos 
ceperant, sed vice versa se habere illos quos nondum capere potuerant, etc.; sed praeterea in 
maxima parte eorum, de quibus litterati disputant, fere semper de nomine quaestio est. Neque 
oportet de maioribus ingeniis tam male sentire, ut arbitremur illos res ipsas male concipere, 
quoties easdem non satis aptis verbis explicant: si quando, ex. gr., superficiem corporis 
ambientis vocant locum, nullam rem falsam revera concipiunt, sed tantum nomine loci 
abutuntur, quod ex usu communi significat illam naturam simplicem et per se notam, ratione 
cuius aliquid dicitur hic esse vel ibi, quae tota in quadam relatione rei, quae dicitur esse in loco, 
ad partes spatii extensi consistit, et quam nonnulli, videntes nomen loci a superficie ambiente 
esse occupatum, ubi intrinsecum improprie dixerunt, et sic de caeteris. Atque hae quaestiones 
de nomine tam frequenter occurrunt ut, si de verborum significatione inter Philosophos semper 
canveniret, fere omnes illorum controversiae tollerentur. 

6. Ex effectibus causae quaeruntur, quoties de aliqua re, utrum sit, vel quid sit, investigamus 
[reliqua desunt] 

7. Caeterum quia, dum aliqua quaestio nobis solvenda proponitur, saepe non statim advertimus, 
cuius illa generis existat, nec utrum res ex verbis, vel causae ab effectibus etc., quaerantur: 
idcirco de his in particulari dicere plura supervacaneum mihi videtur. Brevius enim erit et 
commodius, si simul omnia, quae facienda sunt ad cuiuslibet difficultatis solutionem, ordine 
persequamur; ac proinde, qualibet data quaestione, imprimis enitendum est, ut distincte 
intelligamus quid quaeratur. 

8. Frequenter enim nonnulli in propositionibus investigandis ita festinant, ut ad illarum 
solutionem vagum ingenium applicent, antequam animadverterint, quibusnam signis rem 
quaesitam, si forte occunerit, internoscent: non minus inepti quam puer aliquo missus a domino, 
qui tam cupidus esset obsequendi, ut cunere festinaret nondum mandatis acceptis, nec sciens 
quonam ire iuberetur. 

9. At vero in omni quaestione, quamvis aliquid debeat esse incognitum, alioqui enim frustra 
quaereretur, oportet tamen hoc ipsum certis conditionibus ita esse designatum, ut omnino 
simus determinati ad unum quid potius quam aliud investigandum. Atque hae sunt conditiones, 
quibus examinandis statim ab initio dicimus esse incumbendum: quod fiet, si ad singulas 
distincte intuendas mentis aciem convertamus, inquirentes diligenter quantum ab unaquaque 
illud ignotum quod quaerimus sit limitatum; dupliciter enim hic solent falli humana ingenia, vel 
scilicet aliquid amplius quam datum sit assumendo ad determinandam quaestionem, vel contra 
aliquid omittendo. 

10. Cavendum est, ne plura et strictiora, quam data sint, supponamus, praecipue in aenigmatis 
aliisque petitionibus artificiose inventis ad ingenia circumvenienda, sed interdum etiam in aliis 
quaestionibus, quando ad illas solvendas aliquid quasi certum supponi videtur, quod nulla nobis 
certa ratio, sed inveterata opinio persuasit. Ex. causa in aenigmate Sphingis non putandum est, 

pedis nomen veros tantum animalium pedes significare, sed videndum etiam, utrum ad alia 
quaedam possit transferri, ut contingit, nempe ad manus infantis, et ad scipionem senum, quia 
utrique his utuntur quasi pedibus ad incedendum. Item in illo piscatorum cavendum est, ne 
cogitatio piscium ita mentem nostram occupaverit, ut illam avertat a cognitione illorum 
animalium, quae saepe pauperes secum inviti circumferunt, et capta reiiciunt. Item si quaeratur, 
quomodo constructum fuerit vas, quale vidimus aliquando, in cuius medio stabat columna, cui 
imposita erat Tantali effigies quasi bibere gestientis; in hoc autem vase aqua quidem infusa 
optime continebatur, quamdiu non erat satis alta ut os Tantali ingrederetur; sed statim atque 
ad infelicia labra pervenerat, tota protinus effluebat: videtur quidem prima fronte totum 
artificium fuisse in hac Tantali effigie construenda, quae tamen revera nullo modo determinat 
quaestionem, sed illam tantum comitatur: tota enim difficultas in hoc uno consistit, ut 
quaeramus quomodo vas sit ita construendum, ut aqua ex eo tota effluat, statim atque ad 
certam altitudinem pervenerit, prius autem nullo modo. Item denique, si ex iis omnibus, quas 
circa astra habemus observationes, quaeratur, quid de illorum motibus possimus certi asserere, 
non gratis assumendum est, terram esse immobilem atque in rerum medio constitutam, ut 
fecere Antiqui, quia nobis ab infantia ita visum est; sed hoc ipsum etiam in dubium revocari 
debet, ut examinemus postea, quid certi de hac re liceat iudicare. Et sic de caeteris. 

11. Omissione vero peccamus, quoties aliqua conditio ad quaestionis determinationem requisita, 
in eadem vel expressa est, vel aliquo modo intelligenda, ad quam non reflectimus: ut si 
quaeratur motus perpetuus, non naturalis, qualis est astrorum vel fontium, sed ab humana 
industria factus, et aliquis (sicut nonnulli fieri posse crediderunt, existimantes terram perpetuo 
moveri circulariter circa suum axem, magnetem vero omnes terrae proprietates retinere) putet 
se motum perpetuum inventurum, si hunc lapidem ita aptaverit, ut in orbem moveatur, vel certe 
ferro suum motum cum aliis suis virtutibus communicet: quod etsi contingeret, non tamen 
motum perpetuum arte faceret, sed illo tantum qui naturalis est uteretur, non aliter quam si ad 
fluminis lapsum rotam ita applicaret, ut semper moveretur; omitteret igitur ille conditionem ad 
quaestionis determinationem requisitam, etc. 

12. Quaestione sufficienter intellecta, videndum est praecise, in quo difficultas eius consistat, ut 
haec ab aliis omnibus abstracta facilius solvatur. 

13. Non semper sufficit quaestionem intelligere, ad cognoscendum in quo sita sit eius difficultas, 
sed insuper reflectendum est ad singula quae in illa requiruntur, ut si quae occurrant nobis 
inventu facilia, illa omittamus, et illis ex propositione sublatis, illud tantum remaneat quod 
ignoramus. Ut in illa quaestione de vase paulo ante descripto, facile quidem advertimus, 
quomodo vas faciendum sit, columna in eius medio statuenda, avis pingenda, etc., quibus 
omnibus reiectis, ut ad rem non facientibus, superest nuda difficultas in eo, quod aqua prius in 
vase contenta, postquam ad certam altitudinem pervenit, tota effluat; quod unde accidat, est 
quaerendum. 

14. Hic igitur tantum operae pretium esse dicimus, illa omnia, quae in propositione data sunt, 
ordine perlustrare, reiiciendo illa, quae ad rem non facere aperte videbimus, necessaria 
retinendo, et dubia ad diligentius examen remittendo. 

Regulae XIV: Eadem est ad extensionem 

REGULAE XIV : Eadem est ad extensionem realem corporum transferenda, et tota per nudas 
figuras imaginationi proponenda: ita enim longe distinctius ab intellectu percipietur. 

1. Ut autem etiam imaginationis utamur adiumento, notandum est, quoties unum quid ignotum 
ex aliquo alio iam ante cognito deducitur, non idcirco novum aliquod genus entis inveniri, sed 

tantum extendi totam hanc cognitionem ad hoc, ut percipiamus rem quaesitam participare hoc 
vel illo modo naturam eorum quae in propositione data sunt. Exempli causa, si quis a nativitate 
caecus sit, non sperandum est ullis unquam argumentis nos effecturos, ut veras percipiat 
colorum ideas, quales nos habemus a sensibus haustas; sed si quis primarios colores viderit 
quidem aliquando, intermedios autem et mixtos nunquam, fieri potest ut illorum etiam, quos 
non vidit, imagines ex aliorum similitudine per deductionem quandam effingat. Eodem modo, 
si in magnete aliquod sit genus entis, cui nullum simile intellectus noster hactenus perceperit, 
non sperandum est nos illud unquam ratiocinando cognituros, sed vel novo aliquo sensu 
instructos esse oporteret, vel mente divina; quidquid autem hac in re ab humano ingenio 
praestari potest, nos adeptos esse credemus, si illam iam notorum entium sive naturarum 
mixturam, quae eosdem, qui in magnete apparent, effectus producat, distinctissime 
percipiamus. 

2. Et quidem omnia haec entia iam nota, qualia sunt extensio, figura, motus, et similia, quae 
enumerare non est huius loci, per eandem ideam in diversis subiectis cognoscuntur, neque aliter 
imaginamur figuram coronae, si sit argentea, quam si sit aurea; atque haec idea communis non 
aliter transfertur ex uno subiecto ad aliud, quam per simplicem comparationem, per quam 
affirmamus quaesitum esse secundum hoc aut illud simile, vel idem, vel aequale cuidam dato, 
adeo ut in omni ratiocinatione per comparationem tantum veritatem praecise agnoscamus. 
Verbi gratia, hic: omne A est B, omne B est C, ergo omne A est C; comparantur inter se quaesitum 
et datum, nempe A et C, secundum hoc quod utrumque sit B, etc. Sed quia, ut iam saepe 
monuimus, syllogismorum formae nihil iuvant ad rerum veritatem percipiendam, proderit 
lectori si, illis plane reiectis, concipiat omnem omnino cognitionem, quae non habetur per 
simplicem et purum unius rei solutariae intuitum, haberi per comparationem duorum aut 
plurium inter se. Et quidem tota fere rationis humanae industria in hac operatione praeparanda 
consistit; quando enim aperta est et simplex, nullo artis adiumento, sed solius naturae lumine 
est opus ad veritatem, quae per illam habetur, intuendam. 

3. Notandumque est, comparationes dici tantum simplices et apertas, quoties quaesitum et 
datum aequaliter participant quandam naturam; caeteras autem omnes non aliam ob causam 
praeparatione indigere, quam quia natura illa communis non aequaliter est in utraque, sed 
secundum alias quasdam habitudines sive proportiones, in quibus involvitur; et praecipuam 
partem humanae industriae non in alio collocari, quam in proportionibus istis eo reducendis, ut 
aequalitas inter quaesitum, et aliquid quod sit cognitum, clare videatur. 

4. Notandum est deinde, nihil ad istam aequalitatem reduci posse, nisi quod recipit maius et 
minus, atque illud omne per magnitudinis vocabulum comprehendi, adeo ut, postquam iuxta 
regulam praecedentem difficultatis termini ab omni subiecto abstracti sunt, hictantum deinceps 
circa magnitudines in genere intelligamus nos versari. 

5. Ut vero aliquid etiam tunc imaginemur, nec intellectu puro utamur, sed speciebus in phantasia 
depictis adiuto, notandum est denique, nihil dici de magnitudinibus in genere, quod non etiam 
ad quamlibet in specie possit referri. 

6. Ex quibus facile concluditur, non parum profuturum, si transferamus illa, quae de 
magnitudinibus in genere dici intelligemus, ad illam magnitudinis speciem, quae omnium 
facillime et distinctissime in imaginatione nostra pingetur. Hanc vero esse extensionem realem 
corporis abstractum ab omni alio, quam quod sit figurata, sequitur ex dictis ad regulam 
duodecimam, ubi phantasiam ipsam cum ideis in illa existentibus nihil aliud esse concepimus, 
quam verum corpus reale extensum et figuratum. Quod per se etiam est evidens, cum in nullo 

alio subiecto distinctius omnes proportionum difierentiae exhibeantur; quamvis enim una res 
dici possit magis vel minus alba quam altera, item unus sonus magis vel minus acutus, et sic de 
caeteris, non tamen exacte definire possumus, utrum talis excessus consistat in proportione 
dupla vel tripla, etc. nisi per analogiam quandam ad extensionem corporis figurati. Maneat ergo 
ratum et fixum, quaestiones perfecte determinatas vix ullam difficultatem continere praeter 
illam, quae consistit in proportionibus in aequalitatibus evolvendis; atque illud omne, in quo 
praecise talis difficultas invenitur, facile posse et debere ab omni alio subiecto separari, ac 
deinde transferri ad extensionem et figuras, de quibus solis idcirco deinceps usque ad regulam 
vigesimam quintam, omissa omni alia cogitatione, tractabimus. 

7. Optaremus hoc in loco lectorem nancisci Arithmeticae et Geometriae studiis propensum, 
etiamsi in iisdem nondum versatum esse malim, quam vulgari more eruditum: usus enim 
regularum, quas hic tradam, in illis addiscendis, ad quod omnino sufficit, longe facilior est, quam 
in ullo alio genere quaestionum; huiusque utilitas est tanta ad altiorem sapientiam 
consequendam, ut non verear dicere, hanc partem nostrae methodi non propter mathematica 
problemata fuisse inventam, sed potius haec fere tantum huius excolendae gratia esse 
addiscenda. Nihilque supponam ex istis disciplinis, nisi forte quaedam per se nota et unicuique 
obvia; sed earundem cognitio, sicut ab aliis solet haberi, etiamsi nullis apertis erroribus sit 
corrupta, plurimis tamen obliquis et male conceptis principiis obscuratur, quae passim in 
sequentibus emendare conabimur. 

8. Per extensionem intelligimus illud omne quod habet longitudinem, latitudinem, et 
profunditatem, non inquirentes, sive sit verum corpus, sive spatium tantum; nec maiori 
explicatione indigere videtur, cum nihil omnino facilius ab imaginatione nostra percipiatur. Quia 
tamen saepe litterati tam acutis utuntur distinctionibus, ut lumen naturale dissipent, et tenebras 
inveniant etiam in illis quae a rusticis nunquam ignorantur, monendi sunt, hic per extensionem 
non distinctum quid et ab ispo subiecto separatum designari, neque in universum nos agnoscere 
eiusmodi entia philosophica, quae revera sub imaginationem non cadunt. Nam etiamsi aliquis 
sibi persuadere possit, ex. causa, si ad nihilum reducatur quidquid est extensum in rerum natura, 
non repugnare interim, ipsam extensionem per se solam existere, non utetur tunc idea corporea 
ad hunc conceptum, sed solo intellectu male iudicante. Quod ipse fatebitur, si attente reflectat 
ad illam ipsam extensionis imaginem, quam tunc in phantasia sua fingere conabitur: advertet 
enim, se eandem non percipere omni subiecto destitutam, sed omnino aliter imaginari quam 
iudicet; adeo ut illa entia abstracta (quidquid credat intellectus de rei veritate) nunquam tamen 
in phantasia a subiectis separata formentur. 

9. Quia vero deinceps nihil sine imaginationis auxilio sumus acturi, operae pretium est caute 
distinguere, per quas ideas singulae verborum significationes intellectui nostro sint 
proponendae. Quamobrem has tres loquendi formas considerandas proponimus: extensio 
occupat locum, corpus habet extensionem, et extensio non est corpus. 

10. Quarum prima ostendit, quomodo extensio sumatur pro eo quod est extensum; idem enim 
plane concipio, si dicam: extensio occupat locum, quam si dicam: extensum occupat locum. 
Neque tamen idcirco ad fugiendam ambiguitatem voce extensum uti melius est: non enim tam 
distincte significaret id quod concipimus, nempe subiectum aliquod occupare locum, quia 
extensum est; possetque aliquis interpretari tantum: extensum esse subiectum occupans locum, 
non aliter quam si dicerem: animatum occupat locum. Quae ratio explicat, quare hic de 
extensione nos acturos esse dixerimus potius quam de extenso, etiamsi eandem non aliter 
concipiendam esse putemus quam extensum. 

11. lam pergamus ad haec verba: corpus habet extensionem, ubi extensionem aliud quidem 
significare intelligimus quam corpus, non tamen duas distinctas ideas in phantasia nostra 
formamus, unam coporis, aliam extensionis, sed unicam tantum corporis extensi; nec aliud est 
a parte rei, quam si dicerem: corpus est extensum; vel potius: extensum est extensum. Quod 
peculiare est istis entibus, quae in alio tantum sunt, nec unquam sine subiecto concipi possint, 
aliterque contingit in illis, quae a subiectis realiter distinguuntur: nam si dicerem, verbi gratia: 
Petrus habet divitias, plane diversa est idea Petri ab illa divitiarum; item si dicerem: Paulus est 
dives, omnino aliud imaginarer, quam si dicerem: dives est dives. Quam diversitatem plerique 
non distinguentes falso opinantur, extensionem continere aliquid distinctum ab eo quod est 
extensum, sicut divitiae Pauli aliud sunt quam Paulus. 

12. Denique si dicatur: extensio non est corpus, tunc extensionis vocabulum longe aliter sumitur 
quam supra, atque in hac significatione nulla illi peculiaris idea in phantasia correspondet, sed 
tota haec enuntiatio ab intellectu puro perficitur, qui solus habet facultatem eiusmodi entia 
abstracta separandi. Quod plerisque erroris occasio est, qui non advertentes extensionem ita 
sumptam non posse ab imaginatione comprehendi, illam sibi per veram ideam repraesentant; 
qualis idea cum necessario involvat corporis conceptum, si dicant extensionem ita conceptam 
non esse corpus, imprudenter implicantur in eo, quod idemsimul sit corpus et non corpus. Et 
magni est momenti distinguere enuntiationes, in quibus eiusmodi nomina: extensio, figura, 
numerus, superficies, linea, punctum, unitas, etc., tam strictam habent significationem, ut 
aliquid excludant, a quo revera non sunt distincta, ut cum dicitur: extensio, vel figura non est 
corpus; numerus non est res numerata; superficies est terminus corporis, linea superficiei, 
punctum lineae; unitas non est quantitas, etc. Quae omnes et similes propositiones ab 
imaginatione omnino removendae sunt, ut sint verae; quamobrem de illis in sequentibus non 
sumus acturi. 

13. Notandumque est diligenter, in omnibus aliis propositionibus, in quibus haec nomina, 
quamvis significationem eandem retineant, dicanturque eodem modo a subiectis abstracta, nihil 
tamen excludunt vel negant, a quo non realiter distinguantur, imaginationis adiumento nos uti 
posse et debere: quia tunc, etiamsi intellectus praecise tantum attendat ad illud quod verbo 
designatur, imaginatio tamen veram rei ideam fingere debet, ut ad eius alias conditiones 
vocabulo non expressas, si quando usus exigat, idem intellectus possit converti, nec illas unquam 
imprudenter iudicet fuisse exclusas. Ut si de numero sit quaestio, imaginemur subiectum 
aliquod per multas unitates mensurabile, ad cuius solam multitudinem licet intellectus in 
praesenti reflectat, cavebimus tamen ne inde postea aliquid concludat, in quo res numerata a 
nostro conceptu exclusa fuisse supponatur: sicuti faciunt illi, qui numeris mira tribuunt mysteria 
et meras nugas, quibus certe non tantam adhiberent fidem, nisi numerum a rebus numeratis 
distinctum esse conciperent. Item, si agamus de figura, putemus nos agere de subiecto extenso, 
sub hac tantum ratione concepto, quod sit figuratum; si de corpore, putemus nos agere de 
eodem, ut longum, latum et profundum; si de superficie, concipiamus idem, ut longum et latum, 
omissa profunditate, non negata; si de linea, ut longum tantum; si de puncto, idem omisso omni 
alio, praeterquam quod sit ens. 

14. Quae omnia quamvis fuse hic deducam, ita tamen praeoccupata sunt mortalium ingenia, ut 
verear adhuc, ne valde pauci hac in parte ab omni errandi periculo sint satis tuti, 
explicationemque mei sensus nimis brevem in longo sermone reperiant; ipsae enim artes 
Arithmetica et Geometria, quamvis omnium certissimae, nos tamen hic fallunt: quis enim Logista 
numeros suos ab omni subiecto, non modo per intellectum abstractos, sed per imaginationem 
etiam vere distinguendos esse non putat? quis Geometra repugnantibus principiis obiecti sui 

evidentiam non confundit, dum lineas carere latitudine iudicat, et superficies profunditate, quas 
tamen easdem postea unas ex aliis componit, non advertens lineam, ex cuius fluxu superficiem 
fieri concipit, esse verum corpus; illam autem, quae latitudine caret, non esse nisi corporis 
modum, etc.? Sed ne in his recensendis diutius immoremur, brevius erit exponere, quo pacto 
nostrum obiectum concipiendum esse supponamus, ut de illo, quid in Arithmeticis et 
Geometricis inest veritatis, quam facillime demonstremus. 

15. Hic ergo versamur circa obiectum extensum, nihil plane aliud in eo considerantes praeter 
ipsam extensionem, abstinentesque de industria a vocabulo quantitatis, quia tam subtiles sunt 
quidam Philosophi, ut illam quoque ab extensione distinxerint; sed quaestiones omnes eo 
deductas esse supponimus, ut nihil aliud quaeratur, quam quaedam extensio cognoscenda ex 
eo, quod comparetur cum quadam alia extensione cognita. Cum enim hic nullius novi entis 
cognitionem expectemus, sed velimus duntaxat proportiones quantumcumque involutas eo 
reducere, ut illud, quod est ignotum, aequale cuidam cognito reperiatur, certum est omnes 
proportionum differentias, quaecumque in aliis subiectis existunt, etiam inter duas vel plures 
extensiones posse inveniri; ac proinde sufficit ad nostrum institutum, si in ipsa extensione illa 
omnia consideramus, quae ad proportionum differentias exponendas possunt iuvare, qualia 
occurrunt tantum tria, nempe dimensio, unitas, et figura. 

16. Per dimensionem nihil aliud intelligimus, quam modum et rationem, secundum quam 
aliquod subiectum consideratur esse mensurabile: adeo ut non solum longitudo, latitudo, et 
profunditas sint dimensiones corporis, sed etiam gravitas sit dimensio, secundum quam subiecta 
ponderantur, celeritas sit dimensio motus, et alia eiusmodi infinita. Nam divisio ipsa in plures 
partes aequales, sive sit realis, sive intellectualis tantum, est proprie dimensio secundum quam 
res numeramus; et modus ille, qui numerum facit, proprie dicitur esse species dimensionis, 
quamvis sit aliqua diversitas in significatione nominis: si enim consideramus partes in ordine ad 
totum, tunc numerare dicimur; si contra totum spectamus ut in partes distributum, illud 
metimur; e. g., saecula metimur annis, diebus, horis, et momentis; si autem numeremus 
momenta, horas, dies et annos, saecula tandem implebimus. 

17. Ex quibus patet, infinitas esse posse in eodem subiecto dimensiones diversae, illasque nihil 
prorsus superaddere rebus dimensis, sed eodem modo intelligi, sive habeant fundamentum 
reale in ipsis subiectis, sive ex arbitrio mentis nostrae fuerint excogitatae. Est enim aliquid reale 
gravitas corporis, vel celeritas motus, vel divisio saeculi in annos et dies; non autem diei divisio 
in horas et momenta, etc. Quae tamen omnia eodem modo se habent, si considerentur tantum 
sub ratione dimensionis, ut hic et in Mathematicis disciplinis est faciendum: pertinet enim magis 
ad Physicos examinare, utrum illarum fundamentum sit reale. 

18. Cuius rei animadversio magnam Geometriae adfert lucem, quoniam in illa fere omnes male 
concipiunt tres species quantitatis: lineam, superficiem, et corpus, lam enim ante notatum est, 
lineam et superficiem non cadere sub conceptum ut vere distinctas a corpore, vel ab invicem; 
si vero considerentur simpliciter, ut per intellectum abstractae, tunc non magis dizversae sunt 
species quantitatis, quam animal et vivens in homine sunt diversae species substantiae. 
Obiterque notandum est, tres corporum dimensiones, longitudinem, latitudinem, et 
profunditatem, nomine tenus ab invicem discrepare: nihil enim vetat, in solido aliquo dato 
utramlibet extensionem pro longitudine eligere, aliam pro latitudine, etc. Atque quamvis hae 
tres duntaxat in omni re extensa, ut extensa simpliciter, reale habeant fundamentum, non 
tamen hic illas magis spectamus, quam alias infinitas, quae vel finguntur ab intellectu, vel alia in 
rebus habent fundamenta: ut in triangulo, si illud perfecte velimus dimetiri, tria a parte rei 
noscenda sunt, nempe vel tria latera, vel duo latera et unus angulus, vel duo anguli et area, etc.; 

item in trapezio quinque, sex in tetraedro, etc., quae omnia dici possunt dimensiones. Ut autem 
hic illas eligamus, quibus maxime imaginatio nostra adiuvatur, nunquam ad plures quam unam 
vel duas in phantasia nostra depictas simul attendemus, etiamsi intelligamus in propositione, 
circa quam versabimur, quotlibet alias existere; artis enim est ita illas in quam plurimas 
distinguere, ut nonnisi ad paucissimas simul, sed tamen successive ad omnes advertamus. 

19. Unitas est natura illa communis, quam supra diximus debere aequaliter participari ab illis 
omnibus, quae inter se comparantur. Et nisi aliqua iam sit determinata, in quaestione possumus 
pro illa assumere, sive unam ex magnitudinibus iam datis, sive aliam quamcumque, et erit 
communis aliarum omnium mensura; atque in illa intelligimus tot esse dimensiones, quot in ipsis 
extremis, quae inter se erunt comparanda, eandemque concipiemus, vel simpliciter ut extensum 
quid, abstrahendo ab omni alio, tuncque idem erit cum puncto Geometrarum, dum ex eius fluxu 
lineam componunt, vel ut lineam quandam, vel ut quadratum. 

20. Quod attinet ad figuras, iam supra ostensum est, quomodo per illas solas rerum omnium 
ideae fingi possint; superestque hoc in loco admonendum, ex innumeris illarum speciebus 
diversis, nos illis tantum hic usuros, quibus facillime omnes habitudinum sive proportionum 
differentiae exprimuntur. Sunt autem duo duntaxat genera rerum, quae inter se conferuntur, 
multitudines et magnitudines; habemusque etiam duo genera figurarum ad illas conceptui 
nostro exponendas: nam, ver. gr., puncta quibus numerus triangularis designatur, vel arbor, 
quae alicuius prosapiam explicat, etc., sunt figurae ad multitudinem exhibendam; illae autem, 
quae continuae sunt et indivisae, ut tum, etc., magnitudines explicant. 

21. Iam vero ut exponamus, quibusnam ex illis omnibus hic simus usuri, sciendum est, omnes 
habitudines, quae inter entia eiusdem generis esse possunt, ad duo capita esse referendas, 
nempe ad ordinem, vel ad mensuram. Sciendum praeterea, in ordine quidem excogitando non 
parum esse industriae, ut passim videre est in hac methodo, quae fere nihil aliud docet; in ordine 
autem cognoscendo, postquam inventus est, nullam prorsus difficultatem contineri, sed facile 
nos posse iuxta regulam septimam singulas partes ordinatas mente percurrere, quia scilicet in 
hoc habitudinum genere una ad alia referuntur ex se solis, non autem mediante tertio, ut fit in 
mensuris, de quibus ideirco evolvendis tantum hic tractamus: agnosco enim, quis sit ordo inter 
A et B, nullo alio considerato praeter utrumque extremum; non autem agnosco quae sit 
proportio magnitudinis inter duo et tria, nisi eonsiderato quodam tertio, nempe unitate, quae 
utriusque est communis mensura. 

22. Sciendum etiam, magnitudines continuas beneficio unitatis assumptitiae posse totas 
interdum ad multitudinem reduci, et semper saltem ex parte, atque multitudinem unitatum 
posse postea tali ordine disponi, ut difficultas, quae ad mensurae cognitionem pertineat, 
tandem a solius ordinis inspectione dependeat, maximumque in hoc progressu esse artis 
adiumentum. 

23. Sciendum est denique, ex dimensionibus magnitudinis continuae nullas plane distinctius 
concipi, quam longitudinem et latitudinem, neque ad plures simul in eadem figura esse 
attendendum, ut duo diversa inter se comparemus, quoniam artis est, si plura quam duo diversa 
inter se comparanda habeamus, illa successive percurrere, et ad duo duntaxat simul attendere. 

24. Quibus animadversis facile colligitur, hic non minus esse abstrahendas propositiones ab ipsis 
figuris, de quibus Geometrae tractant, si de illis sit quaestio, quam ab alia quavis materia, 
nullasque ad hunc usum esse retinendas praeter superficies rectilinea. 

Regula XV: luvat etiam plerumque 

REGULA XV : luvat etiam plerumque has figuras describere et sensibus exhibere externis, ut hac 
ratione facilius nostra cogitatio retineatur attenta. 

1. Quomodo autem illae pingendae sint, ut distinctius, dum oculis ipsis proponentur, illarum 
species in imaginatione nostra formentur, per se est evidens: nam primo unitatem pingemus 
tribus modis, nempe per tum, si attendamus ad illam ut longam et latam, vel per lineam, si 
consideremus tantum ut longam, vel denique per punctum, si non aliud spectemus quam quod 
ex illa componatur multitudo; at quocumque modo pingatur et concipiatur, intelligemus semper 
eandem esse subiectum omnimode extensum et infinitarum dimensionum capax. Ita etiam 
terminos propositionis, si ad duas simul illorum magnitudines diversas attendendum sit, oculis 
exhibebimus per rectangulum, cuius duo latera erunt duae magnitudines propositae hoc modo 
siquidem [injcommensurabiles sint cum unitate, vel hoc sive hoc si commensurabiles sint, nec 
amplius nisi de unitatum multitudine sit quaestio. Si denique ad unam tantum illorum 
magnitudinem attendamus, pingemus lineam vel per rectangulum, cuius unum latus sit 
magnitudo proposita, et aliud sit unitas, hoc modo, quod fit quoties eadem linea cum aliqua 
superficie est comparanda, vel per longitudinem solam, hoc pacto , si spectetur tantum ut 
longitudo incommensurabilis, vel hoc pacto, si sit multitudo. 

Regula XVI: Quae vero praesentem mentis 

REGULA XVI : Quae vero praesentem mentis attentionem non requirunt, etiamsi ad 
conclusionem necessaria sint, illa melius est per brevissimas notas designare quam per integras 
figuras: ita enim memoria non poterit falli, nec tamen interim cogitatio distrahetur ad haec 
retinenda, dum aliis deducendis incumbit. 

1. Caeterum quia non plures quam duas dimensiones diversas, ex innumeris quae in phantasia 
nostra pingi possunt, uno et eodem, sive oculorum, sive mentis intuitu contemplandas esse 
diximus: operae pretium est alias omnes ita retinere, ut facile occurrant quoties usus exiget; in 
quem finem memoria videtur a natura instituta. Sed quia haec saepe labilis est, et ne aliquam 
attentionis nostrae partem in eadem renovanda cogamur impendere, dum aliis cogitationibus 
incumbimus, aptissime scribendi usum ars adinvenit; cuius ope freti, hic nihil prorsus memoriae 
committemus, sed liberam et totam praesentibus ideis phantasiam relinquentes, quaecumque 
erunt retinenda in charta pingemus; idque per brevissimas notas, ut postquam singula distincte 
inspexerimus iuxta regulam nonam, possimus iuxta undecimam omnia celerrimo cogitationis 
motu percurrere et quamplurima simul intueri. 

2. Quidquid ergo ut unum ad difficultatis solutionem erit spectandum, per unicam notam 
designabimus, quae fingi potest ad libitum. Sed facilitatis causa utemur characteribus a, b, c etc. 
ad magnitudines iam cognitas, et A, B, C etc. ad incognitas exprimendas, quibus saepe notas 
numerorum 2, 3, 4 etc. praefigemus ad illarum multitudinem explicandam, et iterum 
subiungemus ad numerum relationum, quae in iisdem erunt intelligendae: ut si scribam 2a3, 
idem erit ac si dicerem duplum magnitudinis notatae per litteram a, tres relationes continentis. 
Atque hac industria non modo multorum verborum compendium faciemus, sed, quod 
praecipuum est, difficultatis terminos ita puros et nudos exhibebimus ut, etiamsi nihil utile 
omittatur, nihil tamen unquam in illis inveniatur superfluum, et quod frustra ingenii capacitatem 
occupet, dum plura simul erunt mente complectenda. 

3. Quae omnia ut clarius intelligantur, primo advertendum est, Logistas consuevisse singulas 
magnitudines per plures unitates, sive per aliquem numerum designare, nos autem hoc in loco 
non minus abstrahere ab ipsis numeris, quam paulo ante a figuris Geometricis, vel quavis alia re. 

Quod agimus, tum ut longae et superfluae supputationis taedium vitemus, tum praecipue, ut 
partes subiecti, quae ad difficultatis naturam pertinent, maneant semper distinctae, neque 
numeris inutilibus involvantur: ut si quaeratur basis trianguli rectanguli, cuius latera data sint 9 
et 12, dicet Logista illam esse vel 15; nos vero pro 9 et 12 ponemus a et b, inveniemusque basim 
esse , manebuntque distinctae illae duae partes a2 et b2 , quae in numero sunt confusae. 

4. Advertendum est etiam, per numerum relationum intelligendas esse proportiones illas se 
continua serie subsequentes, quas alii in vulgari Algebra per plures dimensiones et figuras 
conantur exprimere, et quarum primam vocant radicem, secundam quadratum, tertiam cubum, 
quartam biquadratum, etc. A quibus nominibus me ipsum longo tempore deceptum fuisse 
confiteor: nihil enim videbatur imaginationi meae clarius posse proponi post lineam et 
quadratum, quam cubus et aliae figurae ad harum similitudinem effictae; et non paucas quidem 
difficultates harum auxilio resolvebam. Sed tandem post multa experimenta deprehendi, me 
nihil unquam per istum concipiendi modum invenisse, quod longe facilius et distinctius absque 
illo non potuissem agnoscere, atque omnino reiicienda esse talia nomina, ne conceptum turbent, 
quoniam eadem magnitudo, quamvis cubus vel biquadratum vocetur, nunquam tamen aliter 
quam ut linea vel superficies imaginationi est proponenda iuxta regulam praecedentem. 
Maxime igitur est notandum, radicem, quadratum, cubum, etc., nihil aliud esse quam 
magnitudines continue proportionales, quibus semper praeposita esse supponitur unitas illa 
assumptitia, de qua iam supra sumus locuti: ad quam unitatem prima proportionalis refertur 
immediate et per unicam relationem, secunda vero mediante prima, atque idcirco per duas 
relationes, tertia mediante prima et secunda, et per tres relationes, etc. Vocabimus ergo 
deinceps primam proportionalem magnitudinem illam, quae in Algebra dicitur radix, secundam 
proportionalem illam, quae dicitur quadratum, et ita de caeteris. 

5. Denique advertendum est, etiamsi hic a quibusdam numeris abstrahamus difficultatis 
terminos ad examinandam eius naturam, saepe tamen contingere, illam simpliciori modo resolvi 
posse in numeris datis, quam si ab illis fuerit abstracta: quod fit per duplicem numerorum usum, 
quem iam ante attigimus, quia scilicet iidem explicant, modo ordinem, modo mensuram; ac 
proinde, postquam illam generalibus terminis expressam quaesivimus, oportet eandem ad datos 
numeros revocare, ut videamus utrum forte aliquam simpliciorem solutionem nobis illi 
suppeditent: ver. gr., postquam basim trianguli rectanguli ex lateribus a et b vidimus esse , pro 
a ponendum est 81 et pro b 144, quae addita sunt 225, cuius radix sive media proportionalis 
inter unitatem et 225 est 15; unde cognoscemus basim 15 esse commensurabilem lateribus 9 
et 12, non generaliter ex eo quod sit basis rectanguli trianguli, cuius unum latus est ad aliud, ut 
3 ad 4. Quae omnia distinguimus, nos qui rerum cognitionem evidentem et distinctam 
quaerimus, non autem Logistae, qui contenti sunt, si occurat illis summa quaesita, etiamsi non 
animadvertant quomodo eadem dependeat ex datis, in quo tamen uno scientia proprie consistit. 

6. At vero generaliter observandum est, nulla unquam memoriae esse mandanda ex iis, quae 
perpetuam attentionem non requirunt, si possimus ea in charta deponere, ne scilicet aliquam 
ingenii nostri partem obiecti praesentis cognitioni supervacua recordatio surripiat; et index 
quidem faciendus est, in quo terminos quaestionis, ut prima vice erunt propositi, scribemus; 
deinde quomodo iidem abstrahantur, et per quas notas designentur, ut, postquam in ipsis notis 
solutio fuerit reperta, eamdem facile, sine ullo memoriae adiumento, ad subiectum particulare, 
de quo erit quaestio, applicemus; nihil enim unquam abstractum est nisi ex aliquo minus generali. 
Scribam igitur hoc modo: quaeritur basis AC in triangulo rectangulo ABC, et abstraho 
difficultatem, ut generaliter quaeratur magnitudo basis ex magnitudinibus laterum; deinde pro 
AB, quod est 9, pono a, pro BC, quod est 12, pono b, et sic de caeteris. 

7. Notandumque est, his quatuor regulis nos adhuc usuros in tertia parte huius tractatus, et 
paulo latius sumptis, quam hic fuerint explicatae, ut dicetur suo loco. 

Regula XVII: Proposita difficultas directe 

REGULA XVII : Proposita difficultas directe est percurrenda, abstrahendo ab eo quod quidam 
eius termini sint cogniti, alii incogniti, et mutuam singulorum ab aliis dependentiam per veros 
discursus intuendo. 

1. Superiores quatuor regulae docuerunt, quomodo determinatae difficultates et perfecte 
intellectae a singulis subiectis abstrahendae sint, et eo reducendae, ut nihil aliud quaeratur 
postea, quam magnitudines quaedam cognoscendae exeo, quod per hanc vel illam habitudinem 
referantur ad quasdam datas, lam vero in his quinque regulis sequentibus exponemus, quomodo 
eaedem difficultates ita sint subigendae, ut quotcumque erunt in una propositione magnitudines 
ignotae sibi invicem omnes subordinentur, et quemadmodum prima erit ad unitatem, ita 
secunda sit ad primam, tertia ad secundam, quarta ad tertiam, et sic consequenter, si tam 
multae sint, summam faciant aequalem magnitudini cuidam cognitae; idque methodo tam certa, 
ut hoc pacto tute asseramus, illas nulla industria ad simpliciores terminos reduci potuisse. 

2. Quoad praesentem vero, notandum est, in omni quaestione per deductionem resolvenda 
quandam esse viam planam et directam, per quam omnium facillime ex unis terminis ad alios 
transire possumus, caeteras autem omnes esse difficiliores et indirectas. Ad quod intelligendum, 
meminisse oportet eorum quae dicta sunt ad regulam undecimam, ubi exposuimus, qualis sit 
catenatio propositionum, quarum singulae si cum vicinis conferantur, facile percipimus, 
quomodo etiam prima et ultima se invicem respiciant, etiamsi non tam facile ab extremis 
intermedias deducamus. Nunc igitur si dependentiam singularum ab invicem, nullibi interrupto 
ordine, intueamur, ut inde inferamus quomodo ultima a prima dependeat, difficultatem directe 
percurremus; sed contra si ex eo, quod primam et ultimam certo modo inter se connexas esse 
cognoscemus, vellemus deducere quales sint mediae quae illas coniungunt, tunc omnino 
ordinem indirectum et praeposterum sequeremur. Quia vero hic versamur tantum circa 
quaestiones involutas, in quibus scilicet ab extremis cognitis quaedam intermedia turbato 
ordine sunt cognoscenda, totum huius loci artificium consistet in eo, quod ignota pro cognitis 
supponendo possimus facilem et directam quaerendi viam nobis praeparare, etiam in 
difficultatibus quantumcumque intricatis; neque quicquam impedit quominus id semper fiat, 
cum supposuerimus ab initio huius partis, nos agnoscere eorum, quae in quaestione sunt ignota, 
talem esse dependentiam a cognitis, ut plane ab illis sint determinata, adeo ut si reflectamus ad 
illa ipsa, quae primum occurrunt, dum illam determinationem agnoscimus, et eadem licet ignota 
inter cognita numeremus, ut ex illis gradatim et per veros discursus caetera omnia etiam cognita, 
quasi essent ignota, deducamus, totum id quod haec regula praecipit, exequemur: cuius rei 
exempla, ut etiam plurimorum ex iis quae deinceps sumus dicturi, ad regulam 
vicesimamquartam reservamus, quoniam ibi commodius exponentur. 

Regula XVIII: Ad hoc quatuor tantum 

REGULA XVIII : Ad hoc quatuor tantum operationes requiruntur, additio, subtractio, 
multiplicatio, et divisio, ex quibus duae ultimae saepe hic non sunt absolvendae, tum ne quid 
temere involvatur, tum quia facilius postea perfici possunt. 

1. Multitudo regularum saepe ex Doctoris imperitia procedit, et quae ad unicum generale 
praeceptum possent reduci, minus perspicua sunt si in multa particularia dividantur: 
quamobrem hic nos operationes omnes, quibus utendum est in quaestionibus percurrendis, id 

est, in quibusdam magnitudinibus ex aliis deducendis, ad quatuor tantum capita redigimus; quae 
quomodo sufficiant, ex ipsorum explicatione cognoscetur. 

2. Nempe si ad unius magnitudinis cognitionem perveniamus, ex eo quod habemus partes ex 
quibus componitur, id fit per additionem; si agnoscamus partem ex eo quod habemus totum, et 
excessum totius supra eandem partem, hoc fit per subtractionem; neque pluribus modis aliqua 
magnitudo ex aliis absolute sumptis, et in quibus aliquo modo contineatur, potest deduci. Si vero 
aliqua invenienda sit ex aliis a quibus sit plane diversa, et in quibus nullo modo contineatur, 
necesse est ut ad illas aliqua ratione referatur; atque haec relatio sive habitudo, si sit directe 
persequenda, tunc utendum est multiplicatione, si indirecte, divisione. 

3. Quae duo ut clare exponantur, sciendum est unitatem, de qua iam sumus locuti, hic esse 
basim et fundamentum omnium relationum, atque in serie magnitudinum continue 
proportionalium primum gradum occupare, datas autem magnitudines in secundo gradu 
contineri, et in tertio, quarto, et reliquis quaesitas, si propositio sit directa; si vero indirecta, 
quaesitam in secundo et aliis intermediis gradibus contineri, et datam in ultimo. 

4. Nam si dicatur, ut unitas ad a vel ad 5 datam, ita b sive 7 data ad quaesitam, quae est ab vel 
35, tunc a et b sunt in secundo gradu, et (ab), quae producitur ex illis, in tertio. Item si addatur, 
ut unitas ad c vel 9, ita ab vel 35 ad quaesitam abc vel 315, tunc abc est in quarto gradu, et 
generatur per duas multiplicationes ex a, b, et c, quae sunt in secundo gradu, et sic de reliquis. 
Item, ut unitas ad a (5), ita a (5) ad a sive 25; et rursum, ut unitas ad a (5), ita a (25) ad a3 (125); 
et denique, ut unitas ad a (5), sic a3 (125) ad a4 quod est 625, etc.: neque enim aliter fit 
multiplicatio, si eadem magnitudo ducatur per se ipsam, quam si per aliam plane diversam 
duceretur. 

5. Iam vero si dicatur, ut unitas ad a vel 5 datum divisorem, ita B vel 7 quaesita ad ab vel 35 
datum dividendum, tunc est ordo turbatus et indirectus: quapropter B quaesita non habetur, 
nisi dividendo ab datam per a etiam datam. Item, si dicatur, ut unitas ad A (5) quaesitam, ita A 
vel 5 quaesita ad a vel 25 datam; sive, ut unitas ad A (5) quaesitam, sic A vel 25 etiam quaesita 
ad a3 vel 125 datam; et sic de caeteris. Haec omnia complectimur sub nomine divisionis, quamvis 
notandum sit has posteriores huius species maiorem continere difficultatem quam priores, quia 
saepius in illis reperitur magnitudo quaesita, quae proinde plures relationes involvit. Idem enim 
est horum exemplorum sensus, ac si diceretur extrahendam esse radicem quadratam ex a sive 
25, vel cubicam ex a3 sive ex 125, et sic de caeteris; qui mos loquendi est apud Logistas usitatus. 
Vel ut etiam Geometrarum terminis illas explicemus, idem est ac si diceretur inveniendam esse 
mediam proportionalem inter magnitudinem illam assumptitiam, quam unitatem appellamus, 
et illam quae designatur per a , vel duas medias proportionales inter unitatem et a3, et ita de 
aliis. 

6. Ex quibus facile colligitur, quomodo hae duae operationes sufficiant ad magnitudines 
quascumque inveniendas, quae propter aliquam relationem ex aliis sint deducendae. Atque his 
intellectis, sequitur ut exponamus quomodo hae operationes ad imaginationis examina sint 
revocandae, et quomodo eliam ipsis oculis exhibendae, ut tandem postea illarum usum sive 
praxim explicemus. 

7. Si additio vel subtractio faciendae sint, concipimus subiectum sub ratione lineae, sive sub 
ratione magnitudinis extensae, in qua sola longitudo est spectanda: nam si addenda sit linea ad 
lineam unam alteri adiungimus hoc modo et producitur. Si autem minor ex maiori tollenda sit, 
nempe ex , unam supra aliam applicamus hoc modo , et ita habetur illa pars maioris quae a 
minori tegi non potest, nempe . In multiplicatione concipimus etiam magnitudines datas sub 



84 


ratione linearum; sed ex illis rectangulum fieri imaginamur: nam si multiplicamus , per, unam 
alteri aptamus ad angulos rectos hoc modo, et fit rectangulum ; iterum si velimus multiplicare 
ab per, oportet concipere ab ut lineam, nempe , ut fiat pro abc. Denique in divisione, in gua 
divisor est datus, magnitudinem; dividendam imaginamur esse rectangulum, cuius unum latus 
est divisor, et aliud est quotiens: ut si rectangulum dividendum sit per tollitur ab illo altitudo 
remanet pro quotiente; vel contra, si idem dividatur per b, tolletur latitudo et quotiens erit. 

8. In illis autem divisionibus, in quibus divisor non est datus, sed tantum per aliquam relationem 
designatus, ut cum dicitur extrahendam esse radicem quadratam vel cubicam etc., tunc 
notandum est, terminum dividendum et alios omnes semper concipiendos esse ut lineas in serie 
continue proportionalium existentes, quarum prima est unitas, et ultima est magnitudo 
dividenda. Quomodo autem inter hanc et unitatem quotcumque mediae proportionales 
inveniendae sint, dicetur suo loco; et iam monuisse sufficit, nos supponere tales operationes hic 
nondum absolvi, cum per motus imaginationis indirectos et reflexos faciendae sunt; et nunc 
agemus tantum de quaestionibus directe percurrendis. 

9. Quod attinet ad alias operationes, facillime quidem absolvi possunt eo modo, quo illas 
concipiendas esse diximus. Superest tamen exponendum, quomodo illarurri termini sint 
praeparandi: nam etiamsi, cum primum versamur circa aliquam difficultatem, nobis liberum sit 
eius terminos concipere ut lineas, vel ut rectangula, nec alias unquam figuras illis tribuamus, ut 
dictum est ad regulam decimam quartam, frequenter tamen in decursu rectangulum, postquam 
ex duarum linearum multiplicatione fuit productum, mox concipiendum est ut linea, ad aliam 
operationem faciendam; vel idem rectangulum aut linea ex aliqua additione aut subtractione 
producta mox concipienda est ut aliud quoddam rectangulum supra lineam designatam, per 
quam est dividendum. 

10. Est igitur operae pretium hic exponere, quomodo omne rectangulum possit in lineam 
transformari, et vicissim linea aut etiam rectangulum in aliud rectangulum, cuius latus sit 
designatum; quod facillimum est Geometris, modo animadvertant per lineas, quoties illas cum 
aliquo rectangulo comparamus, ut hoc in loco, nos semper concipere rectangula, quorum unum 
latus est longitudo illa, quam pro unitate assumpsimus. Ita enim totum hoc negotium ad talem 
propositionem reducitur: dato rectangulo aliud aequale construere supra datum latus. 

11. Quod etiamsi vel Geometrarum pueris sit tritum, placet tamen exponere, ne quid videar 
omisisse. [Caetera desiderantur.] 

Regula XIX: Per hanc ratiocinandi methodum 

REGULA XIX : Per hanc ratiocinandi methodum quaerendae sunt tot magnitudines duobus modis 
differentibus expressae, quot ad difficultatem directe percurrendam terminos incognitos pro 
cognitis supponimus: ita enim tot comparationes inter duo aequalia habebuntur. 

Regulae XX : Inventis aequationibus 

REGULAE XX : Inventis aequationibus, operationes, quas omisimus, sunt perficiendae, 
multiplicatione nunquam utendo, quoties divisioni erit locus. 

Regulae XXI: Si plures sint eiusmodi aequationes 

REGULAE XXI : Si plures sint eiusmodi aequationes, sunt omnes ad unicam reducendae, nempe 
ad illam, cuius termini pauciores gradus occupabunt in serie magnitudinum continue 
proportionalium, secundum quam iidem ordine disponendi. Finis 

https://la.wikisource.org/wiki/Regulae_ad_directionem_ingenii 

Finis Meditationum 

PRINCIPIA PHILOSOPHIAE MORE GEOMETRICO DEMONSTRATA 
PARS I. Prolegomenon 

Antequam ad ipsas Propositiones, earumque demonstrationes accedamus, visum fuit in 
antecessum succincte ob oculos ponere, cur Cartesius de omnibus dubitaverit, qua via solida 
scientiarum fundamenta eruerit, ac tandem quibus mediis se ab omnibus dubiis liberaverit: quae 
omnia quidem in ordinem Mathematicum redegissemus, nisi prolixitatem, quae ad id 
praestandum requireretur, impedire iudicavissemus, quominus haec omnia, quae uno obtutu, 
tanquam in pictura, videri debent, debite intelligerentur. Cartesius itaque, ut quam cautissime 
procederet in rerum investigatione, conatus fuit 1. Omnia praeiudicia deponere, 2. Fundamenta 
invenire, quibus omnia superstruenda essent, 3. Causam erroris detegere, 4. Omnia clare, et 
distincte intelligere. 

Ut vero primum, secundum, ac tertium assequi posset, omnia in dubium revocare aggreditur, 
non quidem ut scepticus, qui sibi nullum alium praefigit finem, quam dubitare: Sed ut animum 
ab omnibus praeiudiciis liberaret, quo tandem firma, atque inconcussa scientiarum fundamenta, 
quae hoc modo ipsum, siquae essent, effugere non possent, inveniret. Vera enim scientiarum 
principia adeo clara, ac certa esse debent, ut nulla indigeant probatione, extra omnem 
dubitationis aleam sint posita, et sine ipsis nihil demonstrari possit. Atque haec, post longam 
dubitationem reperit. Postquam autem haec principia invenisset, non ipsi difficile fuit, verum a 
falso dignoscere, ac causam erroris detegere; atque adeo sibi cavere, ne aliquid falsum, et 
dubium pro vero, ac certo assumeret. 

Ut autem quartum, et ultimum sibi compararet, hoc est, omnia clare, et distincte intelligeret, 
praecipua eius regula fuit, omnes simplices ideas, ex quibus reliquae omnes componuntur, 
enumerare, ac quamlibet sigillatim examinare. Ubi enim simplices ideas clare, et distincte 
percipere posset, sine dubio etiam omnes reliquas, ex simplicibus illis conflatas eadem claritate, 
et distinctione intelligeret. His ita praelibatis, breviter explicabimus, quomodo omnia in dubium 

revocaverit, vera Scientiarum principia invenerit, ac se ex dubitationum difficultatibus 
extricaverit. 

Primo itaque sibi ob oculos ponit omnia illa, quae a sensibus acceperat, nempe coelum, terram, 
et similia, atque etiam suum corpus: quae omnia eousque in rerum natura esse putaverat. Ac de 
horum certitudine dubitat, quia sensus ipsum interdum fefellisse deprehenderat, et in somnis 
sibi saepe persuaserat, multa extra se vere existere, in quibus postea, se delusum esse 
compererat; ac denique quia alios etiam vigilantes asserere audierat, se in membris, quibus 
dudum caruerant, dolorem sentire. Quare non sine ratione etiam de sui corporis existentia 
dubitare potuit. Atque ex his omnibus vere concludere potuit, sensus non esse firmissimum 
fundamentum, cui omnis scientia superstruenda sit; possunt enim in dubium revocari: Sed 
certitudinem ab aliis principiis nobis certioribus dependere. 

Ut autem porro talia investiget, secundo sibi ob oculos ponit omnia universalia, qualia sunt 
natura corporea in communi, eiusque extensio, item figura, quantitas etc. ut etiam omnes 
Mathematicae veritates. Et quamvis haec ipsi certiora viderentur, quam omnia, quae a sensibus 
hauserat, rationem tamen de iis dubitandi invenit; quoniam alii etiam circa ea errarant et 
praecipue, quoniam infixa quaedam erat eius menti vetus opinio, Deum esse, qui potest omnia, 
et a quo talis, qualis existit, creatus est: quique adeo forsan fecerat, ut etiam circa illa, quae ipsi 
clarissima videbantur, deciperetur. Atque hic est modus, quo omnia in dubium revocavit. 

Ut autem vera scientiarum principia inveniret: inquisivit postea, num omnia, quae sub eius 
cogitationem cadere possent, in dubium revocarat, ut sic exploraret, an non forte quid reliquum 
esset, de quo nondum dubitaverat. Quod si vero quid, sic dubitando, inveniret, quod nulla ex 
praecedentibus, nec etiam ulla alia ratione, in dubium revocari posset: id sibi, tanquam 
fundamentum, cui omnem suam cognitionem superstruat, statuendum esse, merito iudicavit. 
Et quamquam iam, ut videbatur, de omnibus dubitarat; nam aeque de iis, quae per sensus 
hauserat, quam de iis, quae solo intellectu perceperat, dubitaverat: aliquid tamen, quod 
explorandum esset, reliquum fuit, ille nimirum ipse, qui sic dubitabat, non quatenus capite, 
manibus, reliquisque corporis membris constabat, quoniam de his dubitaverat; sed tantum 
quatenus dubitabat, cogitabat, etc. Atque, hoc accurate examinans, comperit, se nullis 
praedictis rationibus de eo dubitare posse. Nam, quamvis somnians, aut vigilans cogitet, cogitat 
tamen, atque est: et quamvis alii, aut etiam ille ipse circa alia erravissent, nihilominus, quoniam 
errabant, erant: Nec ullum suae naturae autorem adeo callidum fingere potest, qui eum circa 
hoc decipiat; concedendum enim erit ipsum existere, quamdiu supponitur decipi. Nec denique 
quaecunque alia excogitetur dubitandi causa, ulla talis adferri poterit, quae ipsum simul de eius 
existentia non certissimum reddat. Imo, quo plures adferuntur dubitandi rationes, eo plura simul 
adferuntur argumenta, quae illum de sua existentia convincunt. 

Adeo ut, quocunque se ad dubitandum vertat, cogitur nihilominus in has voces erumpere, dubito, 
cogito, ergo sum. Hac igitur detecta veritate, simul etiam invenit omnium scientiarum 
fundamentum: ac etiam omnium aliarum veritatum, mensuram, ac regulam; scilicet, Quicquid 
tam clare ac distincte percipitur, quam istud, verum est. Nullum vero aliud, quam hoc 
scientiarum fundamentum esse posse, satis superque liquet ex praecedentibus: quoniam, 
reliqua omnia facillimo negotio a nobis in dubium revocari possunt; hoc autem nequaquam. 
Verumenimvero circa hoc fundamentum hic apprime notandum, hanc orationem, dubito, cogito, 
ergo sum, non esse syllogismum, in quo maior propositio est omissa. Nam si syllogismus esset, 
praemissae clariores, et notiores deberent esse, quam ipsa conclusio, ergo sum: adeoque ego 
sum non esset primum omnis cognitionis fundamentum; praeterquam quod non esset certa 
conclusio: nam eius veritas dependeret ab universalibus praemissis, quas dudum in dubium 

Autor revocaverat: ideoque Cogito, ergo sum, unica est propositio, quae huic, ego sum cogitans, 
aequivalet. Sciendum porro, ut confusionem in sequentibus vitemus (clare enim, ac distincte res 
percipienda est), quid simus. Nam hoc clare, et distincte intellecto, nostram essentiam cum aliis 
non confundemus. Ut igitur id ex praecedentibus deducat, sic pergit noster Autor. 

Omnes, quas olim de se habuit, cogitationes in memoriam revocat, ut animam suam esse 
exiguum quid instar venti, vel ignis, vel aetheris, crassioribus sui corporis partibus infusum, et, 
corpus sibi notius esse, quam animam, illudque a se clarius, ac distinctius percipi. Atque haec 
omnia clare pugnare cum iis deprehendit, quae hucusque intellexerat. Nam de suo corpore 
dubitare poterat, non autem de sua essentia, quatenus cogitabat. Adde, quod haec neque clare, 
neque distincte percipiebat, ac consequenter, ex suae methodi praescripto, tanquam falsa 
reiicere debebat. Unde, cum talia ad se, quatenus hucusque sibi cognitus erat, pertinere 
intelligere non posset, pergit ulterius inquirere, quid ad suam essentiam proprie pertineat; quod 
in dubium revocare non potuerat, et ob quod suam existentiam concludere cogebatur: talia 
autem sunt, quod sibi cavere voluerit, ne deciperetur, multa cupiverit intelligere; de omnibus, 
quae intelligere non poterat, dubitarit; unum tantum hucusque affirmarit; omnia reliqua negarit, 
et tanquam falsa reiecerit, multaque etiam invitus imaginatus fuerit; ac denique multa, tanquam 
a sensibus venientia, animadverterit. Cumque ex singulis his aeque evidenter suam existentiam 
colligere, nec ullum horum inter ea, quae in dubium revocaverat, recensere potuerit, ac denique 
omnia haec sub eodem attributo concipi possint: sequitur omnia haec vera esse, et ad eius 
naturam pertinere. Atque adeo ubi dixerat, cogito, omnes hi cogitandi modi intelligebantur, 
nempe dubitare, intelligere, affirmare, negare, velle, nolle, imaginari, et sentire. 

Apprime autem hic notandum venit, quod magnum usum in sequentibus, ubi de distinctione 
mentis a corpore agetur, habebit; nempe 1. Hos cogitandi modos clare, ac distincte sine reliquis, 
de quibus adhuc dubitatur, intelligi. 2. Eorum clarum, et distinctum, quem habemus conceptum, 
obscurum, atque confusum reddi, si iis aliqua, de quibus adhuc dubitamus, adscribere vellemus. 
Ut denique de iis, quae in dubium revocaverat, certus redderetur, omneque dubium tolleret, 
pergit inquirere in naturam Entis perfectissimi, et an tale existat. Nam, ubi Ens perfectissimum 
existere deprehendet, cuius vi omnia producuntur, et conservantur, cuiusque naturae repugnat, 
ut sit deceptor: tum illa ratio dubitandi tolletur, quam ex eo, quod suam causam ignorabat, 
habuit. Sciet enim facultatem veri a falso dignoscendi a Deo summe bono, et veraci ipsi non 
fuisse datam, ut deciperetur. Adeoque Mathematicae veritates, seu omnia, quae ipsi 
evidentissima esse videntur, minime suspecta esse poterunt. 

Progreditur deinde, ut caeteras causas dubitandi tollat, inquiritque undenam fiat, quod 
aliquando erremus? quod ubi invenit ex eo oriri, quod libera nostra voluntate utamur ad 
assentiendum etiam iis, quae tantum confuse percepimus: statim concludere potuit, se in 
posterum ab errore cavere posse, modo non nisi clare, et distincte perceptis assensum praebeat: 
quod unusquisque a se facile impetrare potest, quoniam potestatem habet cohibendae 
voluntatis, ac proinde efficiendi, ut intra limites intellectus contineatur. Verum, quia in 
primaaetate multa hausimus praeiudicia, a quibus non facile liberamur, pergit porro, ut ab iis 
liberemur, et nihil, nisi quod clare, et distincte percipimus, amplectamur, simplices omnes 
notiones, et ideas, ex quibus omnes nostrae cogitationes componuntur, enumerare, easque 
singulatim examinare; ut quicquid in unaquaque clarum, quid obscurum est, animadvertere 
possit; sic enim facile clarum ab obscuro distinguere poterit, clarasque, ac distinctas cogitationes 
efformare, adeoque facile realem distinctionem inter animam, et corpus invenire: et quid in iis, 
quae a sensibus hausimus, clarum, quid obscurum sit; et denique in quo somnium a vigiliis 



88 


differat: Quo facto neque de suis vigiliis dubitare, neque a sensibus falli amplius potuit; ac sic se 
ab omnibus dubitationibus supra recensitis liberavit. 

Verum, antequam hic finem faciam, iis satisfaciendum videtur, qui sic argumentantur. Cum 
Deum existere nobis per se non innotescat, de nulla re videmur posse unquam esse certi: nec 
Deum existere unquam nobis innotescere poterit. Nam ex incertis praemissis (omnia enim 
incerta esse diximus, quamdiu nostram originem ignoramus) nihil certi concludi potest. Hanc 
difficultatem ut amoveat Cartesius, respondet hoc pacto. Ex eo, quod nondum sciamus, an forte 
originis nostrae autor nos tales creaverit, ut fallamur, etiam in iis, quae nobis vel evidentissima 
apparent, dubitare nequaquam possumus de iis, quae clare, et distincte per se, vel per 
ratiocinationem, quamdiu nempe ad illam attendimus, intelligimus: sed tantum de iis, quae ante 
hac demonstravimus vera esse, quorum memoria potest recurrere, cum non amplius 
attendimus ad rationes, ex quibus ea deduximus, quarumque adeo sumus obliti. 

Quapropter quamvis, Deum existere, non per se, sed tantum per aliud innotescere possit, 
poterimus tamen ad certam Dei existentiae cognitionem pervenire, dummodo ad omnes, ex 
quibus illam concludimus, praemissas accuratissime attendamus. Vide Princip. Part. 1. Artic. 13. 
et Resp. ad secund. Obiect. num. 3. et in fin. Meditat. 5. Verum, quoniam haec responsio 
quibusdam non satisfacit, aliam dabo. Vidimus in praecedentibus, ubi de nostrae , existentiae 
certitudine, atque evidentia loquebamur, nos illam ex eo conclusisse, quod, quocunque mentis 
aciem convertebamus, nullam dubitandi rationem offendebamus, quae eo ipso nos de nostri 
existentia non convinceret, sive ubi ad nostram propriam naturam attendebamus, sive ubi 
nostrae naturae autorem callidum deceptorem fingebamus, sive denique aliam quamcunque, 
extra nos, dubitandi rationem accersebamus: quod circa nullam aliam rem hucusque contingere 
deprehendimus. 

Nam, quamvis ad naturam ex. gr. Trianguli attendentes, cogimur concludere eius tres angulos 
esse aequales duobus rectis, non tamen idem possumus concludere ex eo, quod forte a naturae 
nostrae autore decipiamur: quemadmodum ex hoc ipso nostram existentiam certissime 
colligebamus. Quapropter non, quocunque mentis aciem convertimus, cogimur concludere, 
Trianguli tres angulos esse aequales duobus rectis; sed contra causam dubitandi invenimus, quia 
nempe nullam talem Dei ideam habemus, quae nos ita afficiat, ut nobis impossibile sit cogitare, 
Deum esse deceptorem. Nam aeque facile est ei, qui veram Dei ideam non habet, quam nos non 
habere iam supponimus, cogitare suum autorem esse deceptorem, quam non esse deceptorem: 
quemadmodum illi, qui nullam habet Trianguli ideam, aeque facile est cogitare, eius tres angulos 
aequales esse, quam non esse aequales duobus rectis. Quare concedimus, nos de nulla re, 
praeter nostram existentiam, quamvis ad illius demonstrationem probe attendamus, posse esse 
absolute certos, quamdiu nullum Dei, clarum, et distinctum conceptum habemus, qui nos 
affirmare faciat, Deum esse summe veracem, sicuti idea, quam Trianguli habemus, nos cogit 
concludere, eius tres angulos esse aequales duobus rectis; sed negamus, nos ideo in nullius rei 
cognitionem pervenire posse. Nam, ut ex omnibus iamiam dictis patet, cardo totius rei in hoc 
solo versatur, nempe ut talem Dei conceptum efformare possimus, qui nos ita disponat, ut nobis 
non aeque facile sit cogitare, eum esse, quam non esse deceptorem; sed qui nos cogat affirmare, 
eum esse summe veracem. 

Ubi enim talem ideam efformaverimus, illa de Mathematicis veritatibus dubitandi ratio tolletur. 
Nam, quocunque tum mentis aciem convertemus, ut de istarum aliqua dubitemus, nihil 
offendemus, ex quo ipso, quemadmodum circa nostram existentiam contigit, non concludere 
debeamus, illam esse certissimam. Ex.grat. si post Dei ideam inventam, ad naturam Trianguli 
attendamus, huius idea nos coget affirmare, eius tres angulos esse aequales duobus rectis: sin 

ad ideam Dei, haec etiam nos affirmare coget, eum summe veracem, nostraeque naturae esse 
autorem, et continuum conservatorem, atque adeo nos circa istam veritatem non decipere. Nec 
minus impossibile nobis erit cogitare, ubi ad Dei ideam (quam nos invenisse iam supponimus), 
attendimus, eum esse deceptorem, quam ubi ad ideam Trianguli attendimus cogitare, tres eius 
angulos non esse aequales duobus rectis. Et, uti possumus talem Trianguli ideam formare, 
quamvis nesciamus, an autor nostrae naturae nos decipiat; sic etiam possumus ideam Dei nobis 
claram reddere, atque ob oculos ponere, quamvis etiam dubitemus, an nostrae naturae autor 
nos in omnibus decipiat. Et modo illam habeamus, quomodocunque eam acquisiverimus, 
sufficiet, ut iamiam ostensum est, ad omne dubium tollendum. 

His itaque praemissis ad difficultatem motam respondeo; nos de nulla re posse esse certos, non 
quidem, quamdiu Dei existentiam ignoramus (nam de hac re non locutus sum), sed quamdiu 
eius claram, et distinctam ideam non habemus. Quare si quis contra me argumentari velit, tale 
debebit esse argumentum. De nulla re possumus esse certi, antequam Dei claram, et distinctam 
ideam habeamus: Atqui claram et distinctam Dei ideam habere non possumus, quamdiu 
nescimus, an nostrae naturae autor nos decipiat: Ergo de nulla re possumus esse certi, quamdiu 
nescimus, an nostrae naturae autor nos decipiat etc. Ad quod respondeo, concedendo maiorem, 
et negando minorem: Habemus enim claram, et distinctam ideam Trianguli, quamvis nesciamus, 
an nostrae naturae autor nos decipiat; et modo talem Dei ideam, ut modo fuse ostendi, 
habeamus, nec de eius existentia, nec de ulla veritate Mathematica dubitare poterimus. Haec 
praefati, rem ipsam nunc aggredimur. 

Definitiones. 

DEFINITIONES 

I. Cogitationis nomine complector omne id, quod in nobis est, et cuius immediate conscii sumus. 
Ita omnes voluntatis, intellectus, imaginationis, et sensuum operationes sunt cogitationes. Sed 
addidi immediate ad excludenda ea, quae ex iis consequuntur, ut motus voluntarius 
cogitationem quidem pro principio habet, sed ipse tamen non est cogitatio. 

II. Ideae nomine intelligo cuiuslibet cogitationis formam illam, per cuius immediatam 
perceptionem ipsius eiusdem cogitationis conscius sum. Adeo ut nihil possim verbis exprimere, 
intelligendo id, quod dico, quin ex hoc ipso certum sit in me esse ideam eius, quod verbis illis 
significatur. Atque ita non solas imagines in phantasia depictas ideas voco: imo ipsas hic nullo 
modo voco ideas, quatenus sunt in phantasia corporea, hoc est, in parte aliqua cerebri depictae, 
sed tantum quatenus mentem ipsam in illam cerebri partem conversam informant. 

III. Per realitatem obiectivam ideae intelligo entitatem rei repraesentatae per ideam, quatenus 
est in idea. Eodemque modo dici potest perfectio obiectiva, vel artificium obiectivum etc. Nam 
quaecunque percipimus, tanquam in idearum obiectis, ea sunt in ipsis ideis obiective. 

IV. Eadem dicuntur esse formaliter in idearum obiectis, quando talia sunt in ipsis, qualia illa 
percipimus: Et eminenter, quando non quidem talia sunt, sed tanta, ut talium vicem supplere 
possint. Nota, cum dico causam eminenter perfectiones sui effectus continere, tum me 
significare velle, quod causa perfectiones effectus, excellentius, quam ipse effectus continet. 
Vide etiam Axiom 8. 

V. Omnis res, cui inest immediate, ut in subiecto, sive per quam existit aliquid, quod percipimus, 
hoc est, aliqua proprietas sive qualitas, sive attributum, cuius realis idea in nobis est, vocatur 
Substantia. Neque enim ipsius substantiae, praecise sumptae, aliam habemus ideam, quam 

quod sit res, in qua formaliter vel eminenter existit illud aliquid, quod percipimus, sive quod est 
obiective in aliqua ex nostris ideis. 

VI. Substantia, cui inest immediate cogitatio, vocatur Mens. Loquor autem hic de mente potius, 
quam de anima, quoniam animae nomen est aequivocum, et saepe pro re corporea usurpatur. 

VII. Substantia, quae est subiectum immediatum extensionis, et accidentium, quae extensionem 
praesupponunt, ut figurae, situs, motus localis etc. vocatur Corpus. An vero una et eadem 
substantia sit, quae vocatur mens, et corpus, an duae diversae, postea erit inquirendum. 

VIII. Substantia, quam per se summe perfectam esse intelligimus, et in qua nihil plane 
concipimus, quod aliquem defectum sive perfectionis limitationem involvat, Deus vocatur. 

IX. Cum quid dicimus in alicuius rei natura sive conceptu contineri, idem est, ac si diceremus, id 
de ea re verum esse, sive de ipsa posse vere affirmari. 

X. Duae substantiae realiter distingui dicuntur, cum unaquaeque ex ipsis absque alia potest 
existere. Cartesii postulata hic omisimus, quia ex iis nihil in sequentibus concludimus; attamen 
lectores serio rogamus, ut ipsa perlegant, atque attenta meditatione considerent. 

AXIOMATA. 

I. In cognitionem, et certitudinem rei ignotae non pervenimus, nisi per cognitionem, et 
certitudinem alterius, quae ipsa prior est certitudine, et cognitione. 

II. Dantur rationes, quae nos de nostri corporis existentia dubitare faciunt. Hoc re ipsa in 
Prolegomeno ostensum est, ideoque tanquam axioma hic ponitur. 

III. Siquid praeter mentem, et corpus habemus, id nobis minus, quam mens, et corpus, notum 
est. Notandum, haec axiomata nihil de rebus extra nos affirmare, sed tantum ea, quae in nobis, 
quatenus sumus res cogitantes, reperimus. 

PROPOSITIO I. 

De nulla re possumus absolute esse certi, quamdiu nescimus nos existere. 

DEMONSTRATIO. 

Propositio haec per se patet: Nam qui absolute nescit se esse, simul nescit se esse affirmantem, 
aut negantem, hoc est, certo se affirmare, aut negare. Notandum autem hic, quod, quamvis 
multa magna certitudine affirmemus, et negemus, ad hoc, quod existamus, non attendentes; 
tamen: nisi pro indubitato hoc praesupponatur, omnia in dubium revocari posset. 

PROPOSITIO II. 

Ego sum debet esse per se notum. 

DEMONSTRATIO. 

Si negas, non ergo innotescet, nisi per aliud, cuius quidem (per Ax. 1.) cognitio, et certitudo prior 
erit in nobis hoc enunciato, ego sum. Atqui hoc est absurdum (per praec.); ergo per se debet 
esse notum, q.e.d. 

PROPOSITIO III. 

Ego, quatenus res constans corpore, sum, non est primum, nec per se cognitum. 

DEMONSTRATIO. 

Quaedam sunt, quae nos de existentia nostri corporis dubitare faciunt (per Ax. 2.); ergo (per 
Ax.l.) in eius certitudinem non perveniemus, nisi per cognitionem, et certitudinem alterius rei, 
quae ipsa prior est cognitione, et certitudine. Ergo haec enunciatio, ego, quatenus res constans 
corpore, sum non est primum, nec per se cognitum, q.e.d. 

PROPOSITIO IV. 

Ego sum non potest esse primum cognitum, nisi quatenus cogitamus. 

DEMONSTRATIO. 

Hoc enunciatum, ego sum res corporea aut constans corpore non est primum cognitum (per 
praec.); nec etiam de mea existentia, quatenus consto alia re praeter mentem, et corpus, sum 
certus: nam si aliqua alia re a mente, et corpore diversa constamus, ea nobis minus nota est, 
quam corpus (per Ax. 3.): quare ego sum non potest esse primum cognitum, nisi quatenus 
cogitamus, q.er.d. 

COROLLARIUM. 

Hinc patet mentem sive rem cogitantem notiorem esse corpore. Verum ad uberiorem 
explicationem legantur Art. 11. et 12. Part.l. Principiorum. 

SCHOLIUM. 

Unusquisque certissime percipit, quod affirmat, negat, dubitat, intelligit, imaginatur etc. sive, 
quod existit dubitans, intelligens, affirmans, etc. sive uno verbo, Cogitans: neque potest haec in 
dubium revocare. Quare hoc enunciatum Cogito, sive sum Cogitans unicum (per Prop. 1.), et 
certissimum est fundamentum totius Philosophiae. Et cum in scientiis nihil aliud quaeri, neque 
desiderari possit, ut de rebus certissimi simus, quam omnia ex firmissimis principiis deducere, 
eaque aeque clara, et distincta reddere, ac principia, ex quibus deducuntur: clare sequitur, omne, 
quod nobis aeque evidens est, quodque aeque clare, et distincte, atque nostrum iam inventum 
principium percipimus, omneque, quod cum hoc principio ita convenit, et ab hoc principio ita 
dependet, ut si de eo dubitare velimus, etiam de hoc principio esset dubitandum, pro verissimo 
habendum esse. Verum, ut in iis recensendis quam cautissime procedam, ea tantum pro aeque 
evidentibus, proque aeque clare et distincte a nobis perceptis in initio admittam, quae 
unusquisque in se, quatenus cogitans, observat. 

Ut ex. grat. se hoc, et illud velle, se certas tales habere ideas, unamque ideam plus realitatis, et 
perfectionis in se continere, quam aliam; illam scilicet, quae obiective continet esse, et 
perfectionem substantiae, longe perfectiorem esse, quam illam, quae tantum obiectivam 
perfectionem alicuius accidentis continet; illam denique omnium esse perfectissimam, quae est 
entis summe perfecti. Haec inquam non tantum aeque evidenter, et aeque clare, sed forte etiam 
magis distincte percipimus. Nam non tantum affirmant nos cogitare, sed etiam quomodo 
cogitemus. Porro etiam illa cum hoc principio convenire dicemus, quae non possunt in dubium 
revocari, nisi simul hoc nostrum inconcussum fundamentum in dubium revocetur. Ut ex. grat. si 
quis dubitare velit, an ex nihilo aliquid fiat: simul poterit dubitare, an nos, quamdiu cogitamus, 
simus. Nam si de nihilo aliquid affirmare possum: nempe quod potest esse causa alicuius rei: 
potero simul eodem iure cogitationem de nihilo affirmare, ac dicere me nihil esse, quamdiu 
cogito. 

Quod cum mihi impossibile sit, impossibile etiam mihi erit cogitare, quod ex nihilo aliquid fiat. 
His sic consideratis, ea, quae nobis impraesentiarum, ut ulterius pergere possimus, necessaria 
videntur, hic ordine ob oculos ponere constitui, numeroque Axiomatum addere; quandoquidem 
a Cartesio, in fine Responsionum ad secundas Obiectiones, tanquam axiomata proponuntur, et 
accuratior, quam ipse, esse nolo. Attamen, ne ab ordine iam incepto recedam, ea utcunque 
clariora reddere, et quomodo unum ab alio, et omnia ab hoc principio, ego sum cogitans, 
dependent, vel cum ipso evidentia, et ratione conveniunt, ostendere conabor. 

AXIOMATA. 

Ex Cartesio deprompta. 

IV. Sunt diversi gradus realitatis, sive entitatis: nam substantia plus habet realitatis, quam 
accidens, vel modus; et substantia infinita, quam finita; ideoque plus est realitatis obiectivae in 
idea substantiae, quam accidentis; et in idea substantiae infinitae, quam in idea finitae. Hoc 
axioma ex sola contemplatione nostrarum idearum, de quarum existentia certi sumus, quia 
nempe modi sunt cogitandi, innotescit: scimus enim quantum realitatis, sive perfectionis idea 
substantiae de substantia affirmat; quantum vero idea modi de modo. Quod cum ita sit, 
necessario etiam comperimus ideam substantiae plus realitatis obiectivae continere, quam 
ideam alicuius accidentis etc. Vide Scholium Proposit. 4. 

V. Res cogitans, si aliquas perfectiones novit, quibus careat, sibi statim ipsas dabit, si sint in sua 
potestate. Hoc unusquisque in se, quatenus est res cogitans, observat, quare (per Schol. Prop.4) 
de ipso certissimi sumus; et eadem de causa non minus certi sumus de sequenti, nempe 

VI. In omnis rei idea, sive conceptu continetur existentia, vel possibilis, vel necessaria (vide 
Axiom. 10. Cartesii): Necessaria in Dei, sive entis summe perfecti conceptu; nam alias 
conciperetur imperfectum, contra quod supponitur concipi: Contingens vero sive possibilis in 
conceptu rei limitatae. 

VII. Nulla res, neque ulla rei perfectio actu existens potest habere nihil, sive rem non existentem 
pro causa suae existentiae. Hoc axioma nobis aeque perspicuum esse, ac est, ego sum cogitans, 

in Scholio Proposit. 4. demonstravi. 

VIII. Quicquid est realitatis, sive perfectionis in aliqua re, est formaliter, vel eminenter in prima, 
et adaequata eius causa. 

Per eminenter intelligo, cum causa perfectius continet omnem realitatem effectus, quam 
effectus ipse: per formaliter vero, cum aeque perfecte illam continet. Hoc axioma a praecedenti 
dependet: nam, si supponeretur nihil, vel minus esse in causa, quam in effectu; nihil in causa 
esset causa effectus. At hoc est absurdum (per praec.): quare non quaecunque res potest esse 
causa alicuius effectus; sed praecise illa, in qua eminenter, vel ad minimum formaliter est omnis 
perfectio, quae est in effectu. 

IX. Realitas obiectiva nostrarum idearum requirit causam, in qua eadem ipsa realitas, non 
tantum obiective, sed formaliter, vel eminenter contineatur. Hoc axioma apud omnes, quamvis 
multi eo abusi sunt, in confesso est. Ubi enim aliquis aliquid novi concepit, nullus est, qui non 
quaerat causam illius conceptus, sive ideae. Ubi vero aliquam assignare possunt, in qua 
formaliter vel eminenter tantum realitatis contineatur, quantum est obiective in illo conceptu, 
quiescunt. Quod exemplo machinae Art. 17. Part.l. Prine, a Cartesio allato satis explicatur. 

Sic etiam si quis quaerat, undenam homo ideas suae cogitationis, et corporis habeat, nemo non 
videt illum eas ex se, formaliter nimirum continente omne, quod ideae obiective continent, 
habere. Quare si homo aliquam haberet ideam, quae plus realitatis obiectivae contineret, quam 
ipse formalis, necessario, lumine naturali impulsi, aliam causam extra hominem ipsum, quae 
omnem illam perfectionem formaliter vel eminenter contineret, quaereremus. Nec ullus 
unquam aliam praeter hanc causam assignavit, quam aeque clare et distincte conceperit. Porro 
quod ad veritatem huius axiomatis attinet, ea a praecedentibus pendet. Nempe (per 4. Ax.) 
dantur diversi gradus realitatis sive entitatis in ideis: ac proinde (per 8. Ax.) pro gradu 
perfectionis, perfectiorem causam requirunt. Verum cum gradus realitatis, quos in ideis 
advertimus, non sint in ideis, quatenus tanquam modi cogitandi considerantur, sed quatenus 
una substantiam, alia modum tantum substantiae repraesentat, seu uno verbo, quatenus ut 
imagines rerum considerantur: hinc clare sequitur idearum nullam aliam primam causam posse 
dari, praeter illam, quam omnes lumine naturali clare, et distincte intelligere, modo 
ostendebamus, nempe in qua eadem ipsa realitas, quam habent obiective, formaliter, vel 
eminenter continetur. 

Hanc conclusionem, ut clarius intelligatur, uno aut altero exemplo explicabo. Nempe, si quis 
libros aliquos (puta unum alicuius insignis Philosophi, alterum alicuius nugatoris) una eademque 
manu scriptos videt, nec ad sensum verborum (hoc est, quatenus veluti imagines sunt), sed 
tantum ad delineamenta characterum, et ordinem literarum attendit: nullam inaequalitatem, 
quae ipsum cogat, diversas causas quaerere, inter ipsos agnoscet; sed ipsi ab eadem causa 
eodemque modo processisse videbuntur. Verum si ad sensum verborum, etorationum attendat, 
magnam inter ipsos inaequalitatem reperiet: Ac proinde concludet unius libri causam primam 
valde diversam a prima causa alterius fuisse, unamque alia tanto perfectiorem revera fuisse, 
quantum sensum orationum utriusque libri, sive quantum verba, quatenus veluti imagines 
considerantur, ab invicem differre reperit. Loquor autem de prima causa librorum, quae 
necessario debet dari, quamvis concedam, imo supponam, unum librum ex alio describi posse, 
ut per se est manifestum. Idem etiam clare explicari potest exemplo effigiei, puta alicuius 
Principis: nam si ad ipsius materialia tantum attendamus, nullam inaequalitatem inter ipsam, et 
alias effigies reperiemus, quae nos cogat diversas causas quaerere: imo nihil obstabit, quin 
possimus cogitare, illam ex alia imagine fuisse depictam, et istam rursus ex alia, et sic in 
infinitum: Nam ad eius delineamenta nullam aliam causam requiri satis dignoscemus. 

Verum si ad imaginem, quatenus imago est, attendamus, statim causam primam cogemur 
quaerere, quae formaliter, vel eminenter contineat id, quod illa imago repraesentative continet. 
Nec video, quid ad confirmandum, et dilucidandum hoc axioma, ulterius desideretur. 

X. Non minor causa requiritur ad rem conservandam, quam ad ipsam primum producendam. Ex 
eo, quod hoc tempore cogitamus, non necessario sequitur nos postea cogitaturos. Nam 
conceptus, quem nostrae cogitationis habemus, non involvit, sive non continet necessariam 
cogitationis existentiam; possum enim cogitationem, quamvis supponam eam non existere, 
clare et distincte concipere. Cum autem uniuscuiusque causae natura debeat in se continere aut 
involvere perfectionem sui effectus (per Ax. 8.): hinc clare sequitur, aliquid in nobis, aut extra 
nos, quod nondum intelleximus adhuc, necessario dari, cuius conceptus sive natura involvat 
existentiam, quodque sit causa, cur nostra cogitatio incepit existere, et etiam, ut existere pergat. 
Nam quamvis nostra cogitatio incepit existere, non ideo eius natura, et essentia necessariam 
existentiam magis involvit, quam antequam existeret, ideoque eadem vi eget, ut in existendo 
perseveret, qua eget, ut existere incipiat. Et hoc, quod de cogitatione dicimus, dicendum etiam 
de omni re, cuius essentia non involvit necessariam existentiam. 

XI. Nulla res existit, de qua non possit quaeri, quaenam sit causa (sive ratio), cur existat. Vide 
Ax.l. Cartesii. Cum existere sit quid positivum, non possumus dicere, quod habeat nihil pro causa 
(per Ax. 7.); ergo aliquam causam positivam, sive rationem, cur existat, assignare debemus, 
eamque externam, hoc est, quae extra rem ipsam est, vel internam, hoc est, quae in natura, et 
definitione rei ipsius existentis comprehenditur. 

Propositiones quatuor sequentes ex Cartesio desumptae. 

PROPOSITIO V. 

Dei existentia ex sola eius naturae consideratione cognoscitur. 

DEMONSTRATIO. 

Idem est dicere, aliquid in rei alicuius natura sive conceptu contineri, ac dicere id ipsum de ea re 
esse verum (per Def. 9.): Atqui existentia necessaria in Dei conceptu continetur (per Axio. 6.): 
Ergo verum est de Deo dicere, necessariam existentiam in eo esse, sive ipsum existere. 

SCHOLIUM. 

Ex hac propositione multa praeclara sequuntur; imo ab hoc solo, quod ad Dei naturam pertinet 
existentia, sive, quod Dei conceptus involvit necessariam existentiam, sicut conceptus trianguli, 
quod eius tres anguli sint aequales duobus rectis; sive, quod eius existentia, non secus, atque 
eius essentia, sit aeterna veritas: omnis fere Dei attributorum cognitio, per quam in illius 
amorem, sive summam beatitudinem ducimur, dependet. Quare magnopere desiderandum 
esset, ut humanum genus tandem aliquando haec nobiscum amplecteretur. Fateor quidem, 
quaedam dari praeiudicia, quae impediunt, quominus unusquisque hoc adeo facile intelligat. 
Verum si quis bono animo, et solo veritatis, suaeque verae utilitatis amore impulsus, rem 
examinare velit, eaque secum perpendere, quae in Medit. 5. quaeque in fine Responsionum ad 
primas Obiectiones habentur; et simul quae de aeternitate, capit. 1. Part. 2. nostrae Appendicis 
tradimus, is procul dubio rem quam clarissime intelliget, et nullus dubitare poterit, an aliquam 
Dei ideam habeat (quod sane primum fundamentum est humanae beatitudinis): Nam simul clare 
videbit, ideam Dei longe a caeterarum rerum ideis differre: ubi nempe intelliget Deum, quoad 
essentiam, et existentiam, a caeteris rebus toto genere discrepare: quare, circa haec Lectorem 
diutius hic detinere, non est opus. 

PROPOSITIO VI. 

Dei existentia ex eo solo, quod eius idea sit in nobis, a posteriori demonstratur. 

DEMONSTRATIO. 

Realitas obiectiva cuiuslibet ex nostris ideis requirit causam, in qua eadem ipsa realitas, non 
tantum obiective, sed formaliter, vel eminenter contineatur (per Ax. 9.). Habemus autem ideam 
Dei (per Def. 2. et 8.), huiusque ideae realitas obiectiva nec formaliter, nec eminenter in nobis 
continetur (per Ax. 4.), nec in ullo alio, praeterquam in ipso Deo potest contineri (per Def. 8.): 
Ergo haec idea Dei, quae in nobis est, requirit Deum pro causa Deusque proinde existit (per Ax 
7.). 

SCHOLIUM. 

Quidam sunt, qui negant, se ullam Dei ideam habere, quem tamen, ut ipsi aiunt, colunt, et amant. 
Et quamvis ipsis Dei definitionem, Deique attributa ob oculos ponas, nihil tamen proficies; non 
hercle magis, quam si virum a nativitate caecum colorum differentias, prout ipsos videmus, 

docere moliaris. Verum, nisi eos, tanquam pro novo animalium genere, medio scilicet inter 
homines et bruta, habere velimus, eorum verba parum curare debemus. Quomodo quaeso alio 
modo alicuius rei ideam ostendere possumus, quam eius definitionem tradendo, eiusque 
attributa explicando? quod, cum circa Dei ideam praestemus, non est, quod verba hominum, 
Dei ideam negantium, propterea tantum, quod nullam eius imaginem in cerebro formare 
possunt, moram nobis iniiciant. Deinde notandum, quod Cartesius, ubi citat Ax. 4. ad 
ostendendum, quod realitas obiectiva ideae Dei, nec formaliter, nec eminenter in nobis 
continetur: supponit unumquemque scire se non esse substantiam infinitam, hoc est, summe 
intelligentem, summe potentem, etc., quod supponere potest. Qui enim scit se cogitare, scit 
etiam se de multis dubitare, nec omnia clare, et distincte intelligere. Denique notandum, quod 
ex Def. 8. etiam clare sequatur, non posse dari plures Deos, sed tantum unum, ut Propos. 11. 
huius, et in 2. Parte nostrae Appendicis cap. 2. clare demonstramus. 

PROPOSITIO VII. 

Dei existentia demonstratur etiam ex eo, quod nos ipsi habentes eius ideam existamus. 
SCHOLIUM. 

Ad hanc propositionem demonstrandam assumit Cartesius haec duo Axiomata, nempe 

1. Quod potest efficere id, quod maius est, sive difficilius, potest etiam efficere id, quod minus. 

2. Maius est creare sive (per Ax. 10.) conservare substantiam, quam attributa, sive proprietates 
substantiae; quibus quid significare velit, nescio. Nam quid facile, quid vero difficile vocat? nihil 
enim absolute, sed tantum respectu causae, facile, aut difficile dicitur. Adeo, ut una, et eadem 
res eodem tempore respectu diversarum causarum facilis, et difficilis dici possit. Verum si illa 
difficilia vocat, quae magno labore, facilia autem, quae minori labore ab eadem causa confici 
queunt, ut ex. g. vis, quae sustollere potest 50 libras, duplo facilius sustollere poterit 25 libras: 
non erit sane axioma absolute verum, nec ex eo id, quod intendit, demonstrare poterit. Nam ubi 
ait, si haberem vim me ipsum conservandi, etiam haberem vim mihi dandi omnes perfectiones, 
quae mihi desunt (quia scilicet non tantam potestatem requirunt): ipsi concederem; quod vires, 
quas impendo ad me conservandum, possent alia plura longe facilius efficere, nisi iis eguissem 
ad me conservandum: sed, quamdiu iis utor ad me conservandum, nego me posse eas 
impendere, ad alia, quamvis faciliora, efficienda, ut in nostro exemplo clare videre est. 

Nec difficultatem tollit, si dicatur, quod, cum sim res cogitans, necessario deberem scire, num 
ego in me conservando omnes meas vires impendam, et etiam num ea sit causa, cur ego mihi 
non dem caeteras perfectiones: Nam (praeterquam quod de hac re iam non disputatur, sed 
tantum quomodo ex hoc axiomate necessitas huius propositionis sequatur) si id scirem, maior 
essem, et forte maiores vires requirerem, quam quas habeo, ad me in maiori illa perfectione 
conservandum. Deinde nescio, an maior sit labor substantiam, quam attributa creare (sive 
conservare), hoc est, ut clarius, et magis Philosophice loquar, nescio, an substantia non indigeat 
tota sua virtute, et essentia, qua se forte conservat, ad conservanda sua attributa. Sed haec 
relinquamus, et quae nobilissimus Autor hic vult, ulterius examinemus, videlicet, quid per facile, 
quid per difficile intelligat. Non puto, nec mihi ullo modo persuadeo, eum per difficile intelligere 
id, quod impossibile (ac proinde nullo modo potest concipi, quomodo fiat), et per facile id, quod 
nullam implicat contradictionem (ac proinde facile concipitur, quomodo fiat): quamvis in 3. 
Medit. primo obtutu id videatur velle, ubi ait, Nec putare debeo, illa forsan, quae mihi desunt, 
difficilius acquiri posse, quam illa, quae iam in me sunt. Nam contra manifestum est, longe 
difficilius fuisse me, hoc est, rem, sive substantiam cogitantem, ex nihilo emergere, quam etc. 

Nam id nec cum verbis autoris conveniret, nec etiam eius ingenium redoleret. Etenim, ut primum 
omittam, inter possibile, et impossibile, sive inter id, quod intelligibile est, et inter id, quod non 
intelligibile est, nulla datur ratio; sicuti neque inter aliquid, et nihil, et potestas ad impossibilia 
non magis quadrat, quam creatio, et generatio ad non entia: ideoque nullo modo inter se 
comparanda. Adde quod illa tantum inter se comparare, et eorum rationem cognoscere possum, 
quorum omnium clarum, et distinctum habeo conceptum. Nego igitur sequi, quod qui potest 
impossibile facere, possit etiam facere id, quod possibile est. Quaeso enim, quaenam esset haec 
conclusio? si quis potest facere circulum quadratum, poterit etiam facere circulum, cuius omnes 
lineae, quae a centro ad circumferentiam possunt duci, sint aequales: Aut, si quis potest facere, 
ut to nihil patiatur, eoque uti, tanquam materia, ex qua aliquid producat, etiam habebit 
potestatem, ut ex aliqua re aliquid faciat. 

Nam, uti dixi, inter haec, et similia nulla datur convenientia, neque analogia, neque comparatio, 
neque ulla quaecunque ratio. Atque hoc unusquisque videre potest, modo ad rem parum 
attendat. Quare hoc ab ingenio Cartesii prorsus alienum existimo. Verum si ad 2. axioma ex 
duobus modo allatis attendo, videtur, quod per maius, et difficilius intelligere vult id, quod 
perfectius est, per minus vero, et facilius, id, quod imperfectius. At hoc etiam valde obscurum 
videtur. Nam eadem hic est difficultas, quae superius. Nego enim, ut supra, eum, qui potest 
maius facere, posse simul, et eadem opera, ut in Propositione debet supponi, quod minus est, 
facere. Deinde ubi ait, maius est creare, sive conservare substantiam, quam attributa, sane per 
attributa non intelligere potest, id, quod in substantia formaliter continetur, et ab ipsa 
substantia non nisi ratione distinguitur: Nam tum idem est creare substantiam, quam creare 
attributa. Nec etiam, propter eandem rationem, intelligere potest proprietates substantiae, 
quae ex eius essentia, et definitione necessario sequuntur. 

Multo etiam minus intelligere potest, quod tamen videtur velle, proprietates, et attributa 
alterius substantiae, ut ex. gr. si dico, quod potestatem habeo ad me, substantiam scilicet 
cogitantem finitam, conservandum, non ideo possum dicere, quod habeam etiam potestatem 
mihi dandi perfectiones substantiae infinitae, quae tota essentia a mea differt. Nam vis sive 
essentia, qua in meo esse me conservo, toto genere differt a vi sive essentia, qua substantia 
absolute infinita se conservat, a qua eius vires, et proprietates, non nisi ratione distinguuntur. 
Ideoque (quamvis supponerem me meipsum conservare) si vellem concipere, me mihi posse 
dare perfectiones substantiae absolute infinitae, nihil aliud supponerem, quam quod possem 
totam meam essentiam in nihilum redigere, et denuo substantiam infinitam creare. Quod sane 
longe maius esset, quam tantum supponere, quod possem me substantiam finitam conservare. 

Cum itaque nihil horum per attributa sive proprietates intelligere possit, nihil aliud restat, quam 
qualitates, quas ipsa substantia eminenter continet (ut haec, et illa cogitatio in mente, quas mihi 
deesse, clare percipio), non vero quas altera substantia eminenter continet (ut hic, et ille motus 
in extensione: nam tales perfectiones mihi, rei scilicet cogitanti, non sunt perfectiones, ideoque 
non mihi desunt). Sed tum id, quod Cartesius demonstrare vult, nullo modo ex hoc axiomate 
concludi potest; nempe quod, si me conservo, etiam habeo, potestatem mihi dandi omnes 
perfectiones, quas ad ens summe perfectum clare reperio pertinere; ut ex modo dictis satis 
constat. Verum ne rem indemonstratam relinquamus, et omnem confusionem vitemus, visum 
fuit sequentia Lemmata in antecessum demonstrare, ac postea iis, demonstrationem huius 7. 
Propositionis superstruere. 


LEMMA I. 

Quo res sua natura perfectior est, eo maiorem existentiam, et magis necessariam involvit; et 
contra, quo magis necessariam existentiam res sua natura involvit, eo perfectior est. 

DEMONSTRATIO. 

In omnis rei idea sive conceptu continetur existentia (per Ax. 6.). Ponatur igitur A esse res, quae 
decem gradus habet perfectionis. Dico, quod eius conceptus plus existentiae involvit, quam si 
supponeretur, quinque tantum gradus perfectionis continere. Nam cum de nihilo nullam 
possimus affirmare existentiam (vide Schol. Propos. 4.), quantum eius perfectioni cogitatione 
detrahimus, ac proinde magis, ac magis, de nihilo participare concipimus, tantum etiam 
possibilitatis existentiae de ipso negamus. Ideoque, si eius gradus perfectionis in infinitum 
diminui concipiamus usque ad o, sive ciphram: nullam existentiam, sive absolute impossibilem 
existentiam continebit. Si autem contra eius gradus in infinitum augeamus, summam 
existentiam, ac proinde summe necessariam involvere concipiemus. Quod erat primum. Deinde 
cum haec duo nullo modo separari queant (ut ex Ax. 6. totaque prima parte huius satis constat), 
clare sequitur id, quod secundo loco demonstrandum proponebatur. 

Nota I. Quod, quamvis multa dicantur necessario existere ex eo solo, quod datur causa 
determinata ad ipsa producenda: de iis hic non loquamur, sed tantum de ea necessitate, et 
possibilitate, quae ex sola naturae, sive rei essentiae consideratione, nulla habita ratione causae, 
sequitur. 

Nota II. Quod hic non loquimur de pulchritudine, et de aliis perfectionibus, quas homines ex 
superstitione, et ignorantia perfectiones vocare voluerunt: Sed per perfectionem intelligo 
tantum realitatem, sive esse. Ut ex. gr. in substantia plus realitatis contineri percipio, quam in 
modis, sive accidentibus: Ideoque ipsam magis necessariam, et perfectiorem existentiam 
continere clare intelligo, quam accidentia, ut ex Axiom. 4. et 6. satis constat. 

COROLLARIUM. 

Hinc sequitur, quicquid necessariam existentiam involvit, esse ens summe perfectum, seu Deum. 
LEMMA II. 

Qui potentiam habet se conservandi, eius natura necessariam involvit existentiam. 
DEMONSTRATIO. 

Qui vim habet se conservandi, vim etiam habet se creandi (per Ax. 10), hoc est (ut facile omnes 
concedent), nulla indiget causa externa ad existendum: sed sola ipsius natura erit causa 
sufficiens, ut existat, vel possibiliter (vide Ax. 10.), vel necessario. At non possibiliter. Nam (per 
id, quod circa Ax. 10. demonstravi) tum ex eo, quod iam existeret, non sequeretur, ipsum postea 
extiturum (quod est contra Hyp.): Ergo necessario, hoc est, eius natura necessariam involvit 
existentiam, quod er.dem. 

DEMONSTRATIO PROPOSITIONIS VII. 

Si vim haberem me ipsum conservandi, talis essem naturae, ut necessariam involverem 
existentiam (per Lem. 2.): ergo (per Corol. Lem. 1.) mea natura omnes contineret perfectiones. 
Atqui in me, quatenus sum res cogitans, multas imperfectiones invenio, ut quod dubitem, quod 
cupiam etc., de quibus (per Schol. Propos. 4.) sum certus; ergo nullam vim habeo me 
conservandi. Nec dicere possum, quod ideo iam careo illis perfectionibus, quia eas mihi iam 
denegare volo; nam id clare primo Lemmati, et ei, quod in me (per Ax. 5.) clare reperio, 

repugnaret. Deinde non possum iam existere, quamdiu existo, quin conserver, sive a me ipso, 
siquidem habeam istam vim, sive ab alio, qui illam habet (per Ax. 10. et 11.). Atqui existo (per 
Schol. Propos. 4.), et tamen non habeo vim me ipsum conservandi, ut iam iam probatum est; 
ergo ab alio conservor. Sed non ab alio, qui vim non habet se conservandi (per eandem rationem, 
qua modo me meipsum conservare non posse demonstravi): ergo ab alio, qui vim habet se 
conservandi, hoc est (per Lemm. 2.), cuius natura necessariam involvit existentiam, hoc est (per 
Corol. Lemm. 1.), qui omnes perfectiones, quas ad ens summe perfectum clare pertinere 
intelligo, continet; ac proinde ens summe perfectum, hoc est (per Def. 8.), Deus existit, ut er.dem. 

COROLLARIUM. 

Deus potest efficere id omne, quod clare percipimus, prout id ipsum percipimus. 
DEMONSTRATIO. 

Haec omnia clare sequuntur ex praecedenti Propositione. In ipsa enim Deum existere ex eo 
probatum est, quod debeat aliquis existere, in quo sint omnes perfectiones, quarum idea aliqua 
est in nobis: Est autem in nobis idea tantae alicuius potentiae, ut ab illo solo, in quo ipsa est, 
coelum, et terra, et alia etiam omnia, quae a me, ut possibilia, intelliguntur, fieri possint: ergo 
simul cum Dei existentia haec etiam omnia de ipso probata sunt. 

PROPOSITIO VIII. 

Mens, et corpus realiter distinguuntur. 

DEMONSTRATIO. 

Quidquid clare percipimus, a Deo fieri potest, prout illud percipimus (per Coroll. praec.): Sed 
clare percipimus mentem, hoc est (per Def. 6.), substantiam cogitantem absque corpore, hoc 
est (per Def. 7.) absque substantia aliqua extensa (per Propos. 3. et 4.), et vice versa corpus 
absque mente (ut facile omnes concedunt). Ergo saltem per divinam potentiam mens esse 
potest sine corpore, et corpus sine mente. Iam vero substantiae, quae esse possunt una absque 
alia, realiter distinguuntur (per Def. 10); atqui mens, et corpus sunt substantiae (per Def. 5. 6. 
7.), quae una absque alia esse possunt (ut mox probatum est): ergo mens, et corpus realiter 
distinguuntur. Vide Proposit. 4. Cartesii in fine Responsionum ad 2. Obiectiones; et quae 
habentur 1. Parte Principiorum ab Art. 22. usque ad Art. 29: Nam ea hic describere non operae 
pretium iudico. 

PROPOSITIO IX. 

Deus est summe intelligens. 

DEMONSTRATIO. 

Si neges: ergo Deus, aut nihil, aut non omnia, seu quaedam tantum intelliget. At quaedam 
tantum intelligere, et caetera ignorare, limitatum, et imperfectum intellectum supponit, quem 
Deo adscribere absurdum est (per Defin. 8.). Deum autem nihil intelligere, vel indicat in Deo 
carentiam intellectionis, ut in hominibus, ubi nihil intelligunt, ac imperfectionem involvit, quae 
in Deum cadere non potest (per eand. Definit.), vel indicat, quod perfectioni Dei repugnet, ipsum 
aliquid intelligere: At, cum sic intellectio de ipso prorsus negetur, non poterit ullum intellectum 
creare (per Axiom. 8.). Cum autem intellectus clare, et distincte a nobis percipiatur, Deus illius 
causa esse poterit (per Coroll. Propos. 7.). Ergo longe abest, ut Dei perfectioni repugnet, ipsum 
aliquid intelligere: Quare erit summe intelligens, q.e.demonstr. 

SCHOLIUM. 

Quamvis concedendum sit, Deum esse incorporeum, ut Propos. 16. demonstratur, hoc tamen 
non ita accipiendum, ac si omnes Extensionis perfectiones ab eo removendae sint; sed 
tantummodo quatenus extensionis natura, et proprietates imperfectionem aliquam involvunt. 
Quod idem etiam de Dei intellectione dicendum est, quemadmodum omnes, qui ultra vulgus 
Philosophorum sapere volunt, fatentur, ut fuse explicabitur in nostr. Append. Part. 2. cap. 7. 

PROPOSITIO X. 

Quicquid perfectionis in Deo reperitur, a Deo est. 

DEMONSTRATIO. 

Si neges: ponatur in Deo aliquam perfectionem esse, quae a Deo non est. Erit illa in Deo, vel a 
se, vel ab aliquo a Deo diverso. Si a se, ergo necessariam, sive minime possibilem habebit 
existentiam (per Lemm. 2. Prop. 7.), adeoque (per Corol. Lemm.l. eiusdem) erit quid summe 
perfectum, ac proinde (per Definit. 8.) Deus. Si itaque dicatur aliquid in Deo esse, quod a se est, 
simul dicitur id esse a Deo, q.e.demonst. Si vero ab aliquo a Deo diverso sit, ergo Deus non potest 
concipi per se summe perfectus contra Definit. 8. Ergo quicquid perfectionis in Deo reperitur, a 
Deo est, q.e.d. 

PROPOSITIO XI. 

Non dantur plures Dii. 

DEMONSTRATIO. 

Si neges: concipe, si fieri potest, plures Deos, ex. grat. A et B; tum necessario (per Propos. 9) tam 

A, quam B erit summe intelligens, hoc est, A intelliget omnia, se scilicet, et B; et vicissim B 
intelliget se, et A. Sed cum A et B necessario existant (per Propos. 5.), ergo causa veritatis, et 
necessitatis ideae ipsius B, quae est in A, est ipse B; et contra causa veritatis, et necessitatis ideae 
ipsius A, quae est in B, est ipse A; quapropter erit aliqua perfectio in A, quae non est ab A; et in 

B, quae non est a B: ideoque (per praeced.) nec A nec B erunt Dii; adeoque non dantur plures, 
q.e.d. Notandum hic, quod ex hoc solo, quod aliqua res ex se necessariam involvit existentiam, 
qualis est Deus, necessario sequatur, illam esse unicam: ut unusquisque apud se attenta 
meditatione deprehendere poterit, atque etiam hic demonstrare potuissem; sed modo non ita 
ab omnibus perceptibili, quemadmodum in hac propositione factum est. 

PROPOSITIO XII. 

Omnia quae existunt, a sola vi Dei conservantur. 

DEMONSTRATIO. 

Si negas: supponatur aliquid se ipsum conservare; quare (per Lemm. 2. Propos.7.) eius natura 
necessariam involvit existentiam; ac proinde (per Corollar. Lem. 1. eiusdem) esset Deus, 
darenturque plures Dii, quod est absurdum (per praec.). Ergo nihil existit, quod sola vi Dei non 
conservetur, q.e.d. 

COROLLARIUM I. 

Deus est omnium rerum Creator. 


DEMONSTRATIO. 

Deus (per praec.) omnia conservat, hoc est (per Ax. 10) omnia quae existunt, creavit, et adhuc 
continuo creat. 

COROLLARIUM II. 

Res nullam ex se habent essentiam, quae sit causa cognitionis Dei: sed contra, Deus est causa 
rerum, etiam quoad earum essentiam. 

DEMONSTRATIO. 

Cum nihil perfectionis in Deo reperiatur, quod a Deo non sit (per Propos. 10.), nullam res ex se 
habebunt essentiam, quae possit esse causa cognitionis Dei. Sed contra, cum Deus omnia non 
ex alio generarit, sed prorsus crearit (per Prop. 12. cum Cor. 1), et actio creandi nullam agnoscat 
causam praeter efficientem (sic enim creationem definio), quae Deus est: sequitur, res ante 
creationem prorsus nihil fuisse; ac proinde etiam Deum causam fuisse earum essentiae, q.e.d. 
Notandum, hoc Corollarium ex eo etiam patere, quod Deus sit omnium rerum causa sive creator 
(per Coroll. 1.), et quod causa omnes effectus perfectiones in se continere debeat (per Axiom. 
8.), quemadmodum unusquisque facile videre potest. 

171 COROLLARIUM III. 

Hinc clare sequitur, Deum non sentire, nec proprie percipere: nam illius intellectus a nulla re 
extra se determinatur: sed omnia ab eo profluunt. 

COROLLARIUM IV. 

Deus est causalitate prior rerum essentia, et existentia, ut clare ex 1. et 2. Corollar. huius 
Proposit. sequitur. 

PROPOSITIO XIII. 

Deus est summe verax, minimeque deceptor. 

DEMONSTRATIO. 

Deo (per Def. 8.) nihil affingere possumus, in quo aliquid imperfectionis deprehendimus: et cum 
omnis deceptio (ut per se notum), aut fallendi voluntas, non nisi ex malitia vel metu procedat: 
metus autem diminutam potentiam supponat, malitia vero privationem bonitatis: nulla deceptio, 
aut fallendi voluntas Deo, enti scilicet summe potenti, et summe bono, erit adscribenda: sed 
contra summe verax minimeque deceptor dicendus, q.e.d. Vide Responsion. ad secundas 
Obiectiones, num. 4. 

PROPOSITIO XIV. 

Quicquid clare, et distincte percipimus, verum est. 

DEMONSTRATIO. 

Facultas veri a falso dignoscendi, quae (ut unusquisque in se comperit, et ex omnibus, quae iam 
demonstrata sunt, 172 videre est) in nobis est, a Deo creata est, et continuo conservatur (per 
Prop. 12. cum Coroll.), hoc est (per praec.), ab ente summe veraci, minimeque deceptore, neque 
ullam facultatem (ut unusquisque in se comperit) nobis donavit abstinendi, sive non assentiendi 
iis, quae clare, et distincte percipimus; quare si circa ea deciperemur, omnino a Deo essemus 
decepti, essetque deceptor, quod (per praec.) est absurdum; quidquid igitur clare, et distincte 
percipimus, verum est, q.e.d. 

SCHOLIUM. 

Cum ea, quibus necessario, ubi a nobis clare, et distincte percipiuntur, assentiri debemus, 
necessario sint vera, atque facultatem habeamus iis, quae obscura, et dubia sunt, sive quae ex 
certissimis principiis non sunt deducta, non assentiendi, ut unusquisque in se comperit: clare 
sequitur nos semper posse cavere, ne in errores incidamus, et ne unquam fallamur (quod idem 
adhuc clarius ex sequentibus intelligetur), modo serio apud nos constituamus, nihil affirmare, 
quod non clare, et distincte percipimus, sive quod ex per se claris, et certis principiis non 
deductum est. 

PROPOSITIO XV. 

Error non est quid positivum. 

DEMONSTRATIO. 

Si error quid positivum esset, solum Deum pro causa haberet, a quo continuo deberet procreari 
(per Propos. 12.). Atqui hoc est absurdum (per Propos. 13.): Ergo error non est quid positivum, 
q.e.d. 

SCHOLIUM. 

Cum error non sit quid positivum in homine, nihil aliud poterit esse, quam privatio recti usus 
libertatis (per Schol. Propos. 14.): ideoque non, nisi eo sensu, quo dicimus absentiam Solis 
causam esse tenebrarum, vel quo Deus, propterea quod infantem, excepto visu, aliis similem 
fecit, causa caecitatis dicitur, Deus causa erroris dicendus; nempe quia nobis intellectum ad 
pauca tantum se extendentem dedit. Quod ut clare intelligatur, et simul etiam quomodo error 
a solo abusu nostrae voluntatis pendeat, ac denique quomodo ab errore cavere possimus: 
modos, quos cogitandi habemus, in memoriam revocemus, nempe omnes modos percipiendi 
(ut sentire, imaginari, et pure intelligere), et volendi (ut cupere, aversari, affirmare, negare, et 
dubitare); nam omnes ad hos duos referri possunt. Circa eos autem venit notandum: 

lx. quod mens, quatenus res clare, et distincte intelligit, iisque assentitur, non potest falli (per 
Propos. 14.): neque etiam, quatenus res tantum percipit, neque iis assentitur. Nam, quamvis iam 
percipiam equum alatum, certum est, hanc perceptionem nihil falsitatis continere, quamdiu non 
assentior, verum esse, dari equum alatum, neque etiam quamdiu dubito, an detur equus alatus. 
Et cum assentiri nihil aliud sit, quam voluntatem determinare, sequitur, errorem a solo usu 
voluntatis pendere. Quod ut adhuc clarius pateat, notandum 

2x. quod nos non tantum habeamus potestatem iis assentiendi, quae clare, et distincte 
percipimus, verum etiam iis, quae quocunque alio modo percipimus. Nam nostra voluntas nullis 
limitibus determinata est. Quod clare unusquisque videre potest, modo ad hoc attendat, nempe 
quod, si Deus facultatem nostram intelligendi infinitam reddere vellet, non ipsi opus esset, nobis 
ampliorem facultatem assentiendi dare, quam ea est, quam iam habemus, ut omnibus a nobis 
intellectis assentiri possemus: Sed haec eadem, quam iam habemus, rebus infinitis assentiendis 
sufficeret. Et re ipsa etiam experimur, quod multis assentiamur, quae ex certis principiis non 
deduximus. Porro ex his clare videre est, quod, si intellectus aeque latius se extenderet ac 
volendi facultas, sive, si volendi facultas non latius se extendere posset, quam intellectus, vel 
denique si facultatem volendi intra limites intellectus continere possemus, nunquam in errorem 
incideremus (per Propos. 14.). Verum ad duo priora praestanda nullam habemus potestatem: 
nam implicat, ut voluntas non sit infinita, et intellectus creatus finitus. Restat igitur tertium 
considerandum: nempe an habeamus potestatem facultatem nostram volendi intra limites 

intellectus continendi. Cum autem voluntas libera sit ad se determinandam: sequitur nos 
potestatem habere facultatem assentiendi intra limites intellectus continendi, ac proinde 
efficiendi, ne in errorem incidamus; unde evidentissime patet, a solo usu libertatis voluntatis 
pendere, ne unquam fallamur. Quod autem nostra voluntas libera sit, demonstratur Art. 39. Part. 
1. Prine, et in 4. Meditatione, et a nobis in nostr. Append. cap. ultimo fuse etiam ostenditur. Et 
quamvis, ubi rem clare, et distincte percipimus, non possimus ei non assentiri, necessarius iste 
assensus non ab infirmitate, sed a sola libertate, et perfectione nostrae voluntatis pendet. Nam 
assentiri vero est in nobis perfectio (ut per se satis notum), nec voluntas unquam perfectior est, 
nec magis libera, quam cum se prorsus determinat. Quod cum contingere potest, ubi mens 
aliquid clare, et distincte intelligit, necessario eam perfectionem statim sibi dabit (per Ax. 5.). 
Quare longe abest, ut per id, quod minime indifferentes simus in amplectendo vero, nos minus 
liberos esse intelligamus. Nam contra pro certo statuimus, quo magis indifferentes sumus, eo 
nos minus liberos esse. 

Restat itaque hic tantum explicandum, quomodo error respectu hominis nihil sit, nisi privatio, 
respectu vero Dei mera negatio. Quod facile videbimus, si prius animadvertamus, nos ex eo, 
quod multa percipimus praeter ea, quae clare intelligimus, perfectiores esse, quam si ea non 
perciperemus: ut clare ex eo constat, quod, si supponeretur, nos nihil clare, et distincte posse 
percipere, sed tantum confuse, nihil perfectius haberemus, quam res confuse percipere, nec 
aliud nostrae naturae desiderari posset. Porro rebus, quamvis confusis, assentiri, quatenus 
etiam actio quaedam est, perfectio est. Quod etiam unicuique manifestum erit, si, ut supra, 
supponat, naturae hominis repugnare, ut res clare, et distincte percipiat; tum enim perspicuum 
evadet, longe melius homini esse, rebus, quamvis confusis, assentiri, et libertatem exercere, 
quam semper indifferentem, hoc est (ut modo ostendimus) in infimo gradu libertatis manere. 
Et si etiam ad usum, et utilitatem vitae humanae attendere volumus, id prorsus necessarium 
reperiemus, ut quotidiana experientia unumquemque satis docet. 

Cum igitur omnes modi, quos cogitandi habemus, quatenus in se solis spectantur, perfecti sint: 
non potest eatenus in iis esse id, quod formam erroris constituit. Verum si ad modos volendi, 
prout ab invicem differunt, attendamus, alios aliis perfectiores inveniemus, prout alii aliis 
voluntatem minus indifferentem, hoc est, magis liberam reddunt. Deinde etiam videbimus, quod, 
quamdiu rebus confusis assentimur, efficiamus, ut mens minus apta sit ad verum a falso 
dignoscendum: ac proinde ut optima libertate careamus. Quare rebus confusis assentiri, 
quatenus quid positivum est, nihil imperfectionis, nec formam erroris continet: sed tantum 
quatenus eo optima libertate, quae ad nostram naturam spectat, et in nostra potestate est, nos 
nosmet privamus. Tota igitur imperfectio erroris in sola optimae libertatis privatione consistet, 
quae error vocatur; Privatio autem dicitur, quia aliqua perfectione, quae nostrae naturae 
competit, privamur; Error vero, quia nostra culpa ea perfectione caremus, quatenus, 
quemadmodum possumus, voluntatem non intra limites intellectus continemus. Cum igitur 
error nihil aliud sit respectu hominis, quam privatio perfecti, sive recti usus libertatis, sequitur 
illam non in ulla facultate, quam a Deo habet, nec etiam in ulla facultatum operatione, quatenus 
a Deo dependet, sitam esse. Nec dicere possumus, quod Deus nos maiori intellectu, quam nobis 
dare potuerat, privavit, ac proinde fecit, ut in errores incidere possemus: Nam nullius rei natura 
a Deo aliquid exigere potest: Nec aliquid ad aliquam rem pertinet, praeter id, quod Dei voluntas 
ei largiri voluit; nihil enim ante Dei voluntatem extitit, nec etiam concipi potest (ut fuse in nostr. 
Appendic. Part. 2. cap. 7. et 8. explicatur). Quare Deus non magis nos maiori intellectu, sive 
perfectiori facultate intelligendi privavit, quam circulum proprietatibus globi, et peripheriam 
proprietatibus sphaerae. Cum itaque nulla nostrarum facultatum, quomodocunque 
consideretur, ullam in Deo imperfectionem ostendere possit: clare sequitur, quod imperfectio 

illa, in qua forma erroris consistit, non, nisi respectu hominis, sit privatio; verum ad Deum, ut 
eius causam relata, non privatio, sed tantum negatio dici possit. 

PROPOSITIO XVI. 

Deus est incorporeus. 

DEMONSTRATIO. 

Corpus est subiectum immediatum motus localis (per Def. 7.): quare si Deus esset corporeus, 
divideretur in partes, quod cum clare involvat imperfectionem, absurdum est de Deo (per Def. 
8.) affirmare. 

ALITER. 

Si Deus esset corporeus, posset in partes dividi (per Def. 7). lam vel unaquaeque pars per se 
posset subsistere, vel non posset subsistere: si hoc, esset similis caeteris, quae a Deo creata sunt, 
ac proinde, ut omnis res creata, continuo eadem vi a Deo procrearetur (per Propos. 10. et Ax. 
11.), et ad Dei naturam non magis, quam caeterae res creatae, pertineret, q. e. absurdum (per 
Prop. 5.). Verum si unaquaeque pars per se existit, debet etiam unaquaeque necessariam 
existentiam involvere (per Lem. 2. Propos. 7.), et consequenter unaquaeque ens esset summe 
perfectum (per Corol. Lem 2. Prop. 7.): sed hoc etiam est absurdum (per Prop. 11.): ergo Deus 
est incorporeus, q.e.dem. 

PROPOSITIO XVII. 

Deus est ens simplicissimum. 

DEMONSTRATIO. 

Si Deus ex partibus componeretur, deberent partes (ut facile omnes concedent) priores ad 
minimum natura Deo esse, quod est absurdum (per Corol. 4. Prop. 12.). Est igitur ens 
simplicissimum, q.e.d. 

COROLLARIUM. 

Hinc sequitur, Dei intelligentiam, voluntatem, seu Decretum, et Potentiam, non distingui, nisi 
ratione ab eius essentia. 

PROPOSITIO XVIII. 

Deus est immutabilis. 

DEMONSTRATIO. 

Si Deus esset mutabilis, non posset ex parte, sed deberet secundum totam essentiam mutari 
(per Prop. 17.). At essentia Dei necessario existit (per Prop. 5. 6. et 7.): ergo Deus est immutabilis, 
q.e.d. 

PROPOSITIO XIX. 

Deus est aeternus. 

DEMONSTRATIO. 

Deus est ens summe perfectum (per Def. 8.), ex quo sequitur (per Prop. 5.), ipsum necessario 
existere. Si iam ipsi limitatam existentiam tribuamus, limites eius existentiae necessario, si non 

a nobis, saltem ab ipso Deo debent intelligi per Prop. 9.), quia est summe intelligens; quare Deus 
ultra illos limites se, hoc est (per Def. 8.) ens summe perfectum, non existentem intelliget, quod 
est absurdum (per Prop. 5.): ergo Deus non limitatam, sed infinitam habet existentiam, quam 
aeternitatem vocamus. Vide cap. 1. Part. 2. nostr. Append. Deus igitur est aeternus, q.e.d. 

PROPOSITIO XX. 

Deus omnia ab aeterno praeordinavit. 

DEMONSTRATIO. 

Cum Deus sit aeternus (per praeced.), erit eius intelligentia aeterna, quia ad eius aeternam 
essentiam pertinet (per Corol. Prop. 17.): atqui eius intellectus ab eius voluntate sive decreto in 
re non differt (per Corol. Prop. 17.); ergo cum dicimus Deum ab aeterno res intellexisse, simul 
dicimus eum ab aeterno res ita voluisse, sive decrevisse, q.e.d. 

COROLLARIUM. 

Ex hac Propositione sequitur Deum esse summe constantem in suis operibus. 

PROPOSITIO XXI. 

Substantia extensa in longum, latum, et profundum revera existit: Nosque uni eius parti uniti 
sumus. 

DEMONSTRATIO. 

Res extensa, prout a nobis clare, et distincte percipitur, ad Dei naturam non pertinet (per Propos. 
16): Sed a Deo creari potest (per Corol. Propos. 7. et per Prop. 8.). Deinde clare, et distincte 
percipimus (ut unusquisque in se, quatenus cogitat, reperit), substantiam extensam causam 
sufficientem esse ad producendum in nobis titillationem, dolorem, similesque ideas, sive 
sensationes, quae continuo in nobis, quamvis invitis, producuntur: at, si praeter substantiam 
extensam, aliam nostrarum sensationum causam, puta Deum, aut Angelum fingere volumus, 
statim nos clarum, ac distinctum, quem habemus, conceptum destruimus. Quapropter, quamdiu 
ad nostras perceptiones recte attendimus, ut nihil admittamus, nisi quod clare, et distincte 
percepimus, prorsus propensi, seu minime indifferentes erimus ad assentiendum, quod 
substantia extensa sola sit causa nostrarum sensationum; ac proinde ad affirmandum, quod res 
extensa a Deo creata, existat. Atque in hoc sane falli non possumus (per Prop. 14. cum Scholio): 
Quare vere affirmatur, quod substantia extensa in longum, latum, et profundum existat, quod 
erat primum. 

Porro inter nostras sensationes, quae in nobis (ut iam demonstravimus) a substantia extensa 
produci debent, magnam differentiam observamus, nempe ubi dico me sentire, seu videre 
arborem, seu ubi dico, me sitire, dolere, etc. Huius autem differentiae causam clare video me 
non posse percipere, nisi prius intelligam, me uni parti materiae arcte esse unitum, et aliis non 
item. Quod cum clare, et distincte, intelligam, nec ullo alio modo a me percipi possit: verum est 
(per Propos. 14. cum Scholio), me uni materiae parti unitum esse, quod erat secundum. 
Demonstravimus igitur, quod.e.d. Nota: Nisi Lector hic se consideret tantum, ut rem cogitantem, 
et corpore carentem, et omnes rationes, quas antea habuit credendi, quod corpus existat, 
tanquam praeiudicia deponat frustra hanc demonstrationem intelligere conabitur. 

FINIS PRIMAE PARTIS. 


PRINCIPIA PHILOSOPHIAE MORE GEOMETRICO DEMONSTRATA. PARS II. 

POSTULATUM. 

Petitur hic tantum, ut unusquisque ad suas perceptiones quam accuratissime attendat, quo 
clarum ab obscuro distinguere possit. 

DEFINITIONES. 

1. Extensio est id, quod tribus dimensionibus constat; non autem per extensionem intelligimus 
actum extendendi, aut aliquid a quantitate distinctum. 

II. Per Substantiam intelligimus id, quod ad existendum solo Dei concursu indiget. 

III. Atomus est pars materiae sua natura indivisibilis. 

IV. Indefinitum est id, cuius fines (si quos habet) ab humano intellectu investigari nequeunt. 

V. Vacuum est extensio sine substantia corporea. 

VI. Spatium ab extensione non, nisi ratione, distinguimus, sive in re non differt. Lege Art. 10. Part. 

2. Princip. 

VII. Quod per cogitationem dividi intelligimus, id divisibile est, saltem potentia. 

VIII. Motus localis est translatio unius partis materiae, sive unius corporis, ex vicinia eorum 
corporum, quae illud immediate contingunt, et tanquam quiescentia spectantur, in viciniam 
aliorum. 

182 Hac Definitione utitur Cartesius ad motum localem explicandum, quae ut recte intelligatur, 
considerandum venit. 

lx. Quod per partem materiae intelligit, id omne, quod simul transfertur, etsi rursus id ipsum 
constare possit ex multis partibus. 

2x. Quod ad vitandam confusionem in hac definitione loquitur tantum de eo, quod perpetuo est 
in re mobili, scilicet translatione, ne confundatur, ut passim ab aliis factum est, cum vi vel actione, 
quae transfert: Quam vim vel actionem vulgo putant tantum ad motum requiri, non vero ad 
quietem, in quo plane decipiuntur. Nam ,ut per se notum, eadem vis requiritur, ut alicui corpori 
quiescenti certi gradus motus simul imprimantur, quae requiritur, ut rursus eidem corpori certi 
isti gradus motus simul adimantur, adeoque plane quiescat. Quin etiam experientia probatur; 
nam fere aequali vi utimur, ad navigium in aqua stagnante quiescens impellendum, quam ad 
idem, cum movetur, subito retinendum; et certe plane eadem esset, nisi ab aquae ab eo 
sublevatae gravitate, et lentore in retinendo adiuvaremur. 

3x. Quod ait, translationem fieri ex vicinia corporum contiguorum in viciniam aliorum, non vero 
ex uno loco in alium. Nam locus (ut ipse explicuit Art. 13. Part. 2.) non est aliquid in re, sed 
tantum pendet a nostra cogitatione, adeo ut idem corpus possit dici locum simul mutare, et non 
mutare: non vero e vicinia corporis contigui simul transferri, et non transferri: una enim tantum 
corpora eodem temporis momento eidem mobili contigua esse possunt. 

4x. Quod non ait absolute translationem fieri ex vicinia corporum contiguorum, sed eorum 
duntaxat, quae tanquam quiescentia spectantur: nam ut transferatur corpus A a corpore B 
quiescente, eadem vis, et actio requiritur ex una parte, quae ex altera; quod clare apparet 
exemplo scaphae, luto sive arenae, quae in fundo aquae sunt, adhaerentis; haec enim ut 
propellatur, aequalis necessario vis tam fundo, quam scaphae impingenda erit. Quapropter vis, 
qua corpora moveri debent, aeque corpori moto, atque quiescenti, impenditur. Translatio vero 

est reciproca; nam si scapha separetur ab arena, arena etiam a scapha separatur. Si itaque 
absolute corporum, quae a se invicem separantur, uni in unam, alteri in alteram partem, 
aequales motus tribuere, et unum non tanquam quiescens spectare vellemus, idque ob id solum, 
quod eadem actio sit in uno, quae in altero, tum etiam corporibus, quae ab omnibus tanquam 
quiescentia spectantur, e.g. arenae, a qua scapha separatur, tantundem motus tribuere 
cogeremur, quantum corporibus motis; nam, uti ostendimus, eadem actio requiritur ex una, 
quae ex altera parte, et translatio est reciproca: sed hoc a communi loquendi usu nimium 
abhorreret. Verum quamvis ea corpora, a quibus separantur alia, tanquam quiescentia 
spectentur, ac etiam talia vocentur, tamen recordabimur, quod id omne, quod in corpore moto 
est, propter quod moveri dicitur, etiam sit in corpore quiescente. 

5x. Denique ex Def. etiam clare apparet, quod unumquodque corpus habeat unum duntaxat 
motum sibi proprium, quoniam ab unis tantum corporibus sibi contiguis, et quiescentibus 
recedere intelligitur: Attamen, si corpus motum sit pars aliorum corporum, alios motus 
habentium, clare intelligimus, ipsum etiam participare posse ex aliis innumeris; sed quia non 
facile tam multi simul intelligi, nec etiam omnes agnosci possunt, sufficiet unicum illum, qui 
cuique corpori est proprius, in ipso considerare. Lege Art. 31. Part. 2. Princip. 

IX. Per Circulum corporum motorum tantum intelligimus, cum ultimum corpus, quod propter 
impulsum alterius movetur, primum motorum immediate tangit: quamvis linea, quae ab 
omnibus corporibus simul per impulsum unius motus describitur, sit valde contorta. 

AXIOMATA. 

I. Nihili nullae sunt proprietates. 

II. Quidquid ab aliqua re tolli potest, ea integra remanente, ipsius essentiam non constituit: id 
autem, quod, si auferatur, rem tollit, eius essentiam constituit. 

III. In duritie nihil aliud sensus nobis indicat, nec aliud de ipsa clare, et distincte intelligimus, 
quam quod partes durorum corporum motui manuum nostrarum resistunt. 

IV. Si duo corpora ad invicem accedant, vel ab invicem recedant, non ideo maius aut minus 
spatium occupabunt. 

V. Pars materiae, sive cedat, sive resistat, non ideo naturam corporis amittit. 

VI. Motus, quies, figura, et similia non possunt concipi sine extensione. 

VII. Ultra sensiles qualitates nihil remanet in corpore praeter extensionem, et eius affectiones, 
in Part. 1. Principior, memoratae. 

VIII. Unum spatium, sive extensio aliqua non potest esse una vice maior, quam alia. 

IX Omnis extensio dividi potest, saltem cogitatione. 

De veritate huius axiomatis nemo, qui elementa Matheseos tantum didicit, dubitat. Spatium 
enim datum inter tangentem, et circulum infinitis aliis circulis maioribus dividi semper potest. 
Quod idem etiam ex Hyperbolae Asymptotis patet. 

X. Nemo fines alicuius extensionis sive spatii concipere potest, nisi simul ultra ipsos alia spatia, 
hoc immediate sequentia, concipiat. 

XI. Si materia sit multiplex, neque una aliam immediate tangit, unaquaeque necessario sub 
finibus, ultra quos non datur materia, comprehenditur. 

XII. Minutissima corpora facile motui manuum nostrarum cedunt. 

XIII. Unum spatium aliud spatium non penetrat, nec una vice maius est, quam alia. 

XIV. Si canalis A sit eiusdem longitudinis, ac C, at C duplo latior, quam A, et aliqua materia 

fluida duplo celerius transeat per canalem A, quam quae transit per canalem C, tantundem 
materiae eodem temporis spatio per canalem A transibit, quantum per C; et si per canalem A 
tantundem transeat, atque per C, illa duplo celerius movebitur. 

XV. Quae uni tertio conveniunt, inter se conveniunt. Et quae eiusdem tertii dupla sunt, inter se 
sunt aequalia. 

XVI. Materia, quae diversimode movetur, tot ad minimum habet partes actu divisas, quot varii 
celeritatis gradus simul in ipsa observantur. 

XVII. Linea, inter duo puncta brevissima, est recta. 

XVIII. Corpus A a C versus B motum, si contrario impulsu repellatur, per eandem versus C 
movebitur lineam. 

XIX. Corpora, quae contrarios habent motos, cum sibi mutuo occurrunt, ambo aliquam 
variationem pati coguntur, vel ad minimum alterutrum. 

XX. Variatio in aliqua re procedit a vi fortiori. 

XXI. Si, cum corpus 1 movetur versus corpus 2, idque impellit, et corpus 8 ex hoc impulsu versus 

1 moveatur, corpora 1, 2, 3, etc. non possunt esse in recta linea: sed omnia usque ad 8 integrum 
circulum componunt; vid. Defin. 9. 

LEMMA I. 

Ubi datur Extensio sive Spatium, ibi datur necessario Substantia. 

DEMONSTRATIO. 

Extensio sive spatium (per Ax. 1.) non potest esse purum nihil; est ergo attributum, quod 
necessario alicui rei tribui debet. Non Deo (per Propos. 16. Part. 1.); ergo rei, quae indiget solo 
concursu Dei ad existendum (per Propos. 12. Part. 1.), hoc est (per Def. 2. huius), substantiae, 
q.e.d. 

LEMMA II. 

Rarefactio, et Condensatio clare, et distincte a nobis concipiuntur, quamvis non concedamus, 
corpora in rarefactione maius spatium occupare, quam in condensatione. 

DEMONSTRATIO. 

Possunt enim clare, et distincte concipi per id solum, quod partes alicuius corporis ab invicem 
recedant, vel ad invicem accedant. Ergo (per Ax. 4.) non maius, neque minus spatium 
occupabunt: nam si partes alicuius corporis, puta spongiae, ex eo, quod ad invicem accedant, 
corpora, quibus ipsius intervalla replentur, expellant, per hoc solum istud corpus densius 
reddetur, nec ideo minus spatium, quam antea eius partes occupabunt (per Ax. 4.). Et si iterum 
ab invicem recedant, et meatus ab aliis corporibus repleantur, fiet rarefactio, nec tamen maius 
spatium occupabunt. Et hoc, quod ope sensuum clare percipimus in spongia, possumus solo 

intellectu concipere de omnibus corporibus, quamvis eorum intervalla humanum sensum plane 
effugiant. Quare Rarefactio, et Condensatio clare, et distincte a nobis concipiuntur, etc. q.e.d. 

Visum fuit haec praemittere, ut intellectus praeiudicia de Spatio, Rarefactione etc. exueret, et 
aptus redderetur ad ea, quae sequentur, intelligenda. 

PROPOSITIO I. 

Quamvis durities, pondus, et reliquae sensiles qualitates a corpore aliquo separentur, integra 
remanebit nihilominus natura corporis. 

DEMONSTRATIO. 

In duritie, puta huius lapidis, nihil aliud sensus nobis indicat, nec aliud de ipsa clare, et distincte 
intelligimus, quam quod partes durorum corporum motui manuum nostrarum resistant (per Ax. 
3): Quare (per Propos. 14. Part. 1.) durities etiam nihil aliud erit. Si vero istud corpus in 
pulvisculos quam minutissimos redigatur, eius partes facile recedent (per Ax. 12.), nec tamen 
corporis naturam amittet (per Ax. 5.), q.e.d. 

In pondere, caeterisque sensilibus qualitatibus eodem modo procedit demonstratio. 
PROPOSITIO II. 

Corporis sive Materiae natura in sola extensione consistit. 

DEMONSTRATIO. 

Natura corporis non tollitur ex sublatione sensilium qualitatum (per Propos. 1. huius); ergo 
neque constituunt ipsius essentiam (per Ax. 2): Nihil ergo remanet praeter extensionem, et eius 
affectiones (per Ax. 7.) Quare, si tollatur extensio, nihil remanebit, quod ad naturam corporis 
pertineat, sed prorsus tolletur; ergo (per Ax. 2.). in sola extensione Corporis natura consistit, 
q.e.d. 

COROLLARIUM. 

Spatium, et Corpus in re non differunt. 

DEMONSTRATIO. 

Corpus, et extensio in re non differunt (per praeced.), spatium etiam et extensio in re non 
differunt (per Defin.6.); ergo (per Axiom. 15.) spatium, et corpus in re non differunt, q.e.d. 

SCHOLIUM. 

Quamvis dicamus, Deum esse ubique, non ideo conceditur Deum esse extensum, hoc est (per 
praec.), corporeum; nam esse ubique refertur ad solam potentiam Dei, et eius concursum, quo 
res omnes conservat: Adeo ut Dei, ubiquitas referatur non magis ad extensionem sive corpus, 
quam ad angelos, et animas humanas. Sed notandum, quod, cum dicimus ipsius potentiam esse 
ubique, non secludamus ipsius essentiam; nam, ubi ipsius potentia, ibi etiam est ipsius essentia 
(per Corol. Propos. 17. P. 1): Sed solum, ut corporeitatem secludamus, hoc est, Deum non aliqua 
potentia corporea esse ubique, sed potentia sive essentia divina, quae communis est ad 
conservandum extensionem, et res cogitantes (per Prop. 17. P. 1.), quas profecto conservare 
non potuisset, si ipsius potentia, hoc est, essentia corporea esset. 


PROPOSITIO III. 

Repugnat, ut detur vacuum. 

DEMONSTRATIO. 

Per vacuum intelligitur extensio sine substantia corporea (per Def. 5.), hoc est (per Propos. 2. 
huius), corpus sine corpore, quod est absurdum. Ad uberiorem autem explicationem, et ad 
praeiudicium de vacuo emendandum, legantur, Art. 17. et 18. Part. 2. Prine., ubi praecipue 
notetur, quod corpora, inter quae nihil interiacet, necessario se mutuo tangant, et etiam, quod 
nihili nullae sint proprietates. 

PROPOSITIO IV. 

Una pars corporis non maius spatium occupat una vice, quam alia, et contra idem spatium una 
vice non plus corporis continet, quam alia. 

DEMONSTRATIO. 

Spatium, et corpus in re non differunt (per Corol. Prop. 2. huius). Ergo cum dicimus, spatium una 
vice non maius est, quam alia (per Ax. 13.), simul dicimus, corpus non posse maius esse, hoc est, 
maius spatium occupare una vice, quam alia, quod erat primum. Porro ex hoc, quod spatium, et 
corpus in re non differunt, sequitur, cum dicimus, corpus non posse maius spatium occupare 
una vice, quam alia, nos simul dicere, idem spatium non plus corporis posse continere una vice, 
quam alia, q.e.d. 

COROLLARIUM. 

Corpora, quae aequale spatium occupant, puta aurum, et a r, aeque multum materiae, sive 
substantiae corporeae habent. 

DEMONSTRATIO. 

Substantia corporea non in duritie e.g. auri, neque in mollitie e.g. a ris, neque in ulla 
sensilium qualitatum (per Propos. 1. huius): sed in sola extensione consistit (per Propos. 2. huius). 
Cum autem (ex Hyp.) tantundem spatii, sive (per Def. 6.) extensionis sit in uno, quam in alio, 
ergo etiam tantundem substantiae corporeae, q.e.d. 

PROPOSITIO V. 

Nullae dantur Atomi. 

DEMONSTRATIO. 

Atomi sunt partes materiae indivisibiles ex sua natura (per Def. 3.): sed cum natura materiae 
consistat in extensione (per Prop. 2. huius), quae natura sua, quantumvis parva, est divisibilis 
(per Ax. 9. et Def. 7.), ergo pars materiae, quantumvis parva, natura sua est divisibilis, h.e. nullae 
dantur Atomi, sive partes materiae natura sua indivisibiles, q.e.d. 

SCHOLIUM. 

Magna, et intricata quaestio de Atomis semper fuit. Quidam asserunt dari Atomos, ex eo, quod 
infinitum non potest esse maius alio infinito; et si duae quantitates, puta A, et dupla ipsius A, 
sint divisibiles in infinitum, poterunt etiam potentia Dei, qui eorum infinitas partes uno intuitu 
intelligit, in infinitas partes actu dividi. Ergo, cum, ut dictum est, unum infinitum non maius sit 
alio infinito, erit quantitas A aequalis suo duplo, quod est absurdum. Deinde etiam quaerunt, an 
dimidia pars numeri infiniti sit etiam infinita; et an par sit an impar, et alia eiusmodi. Ad quae 

omnia Cartesius respondit, nos non debere ea, quae sub nostrum intellectum cadunt, ac proinde 
clare, et distincte concipiuntur, reiicere propter alia, quae nostrum intellectum aut captum 
excedunt, ac proinde non, nisi admodum inadaequate, a nobis percipiuntur. Infinitum vero, et 
eius proprietates humanum intellectum, natura scilicet finitum, excedunt; adeoque ineptum 
foret id, quod clare, et distincte de spatio concipimus, tanquam falsum reiicere, sive de eo 
dubitare, propterea quod non comprehendamus infinitum. Et hanc ob causam Cartesius ea, in 
quibus nullos fines advertimus, qualia sunt extensio mundi, divisibilitas partium materiae etc. 
pro indefinitis habet. Lege Art. 26. Part. 1. Princip. 

PROPOSITIO VI. 

Materia est indefinite extensa, materiaque coeli, et terrae una eademque est. 

DEMONSTRATIO 

1. Partis. Extensionis, id est (per Prop. 2. huius) materiae nullos fines imaginari possumus, nisi 
ultra ipsos alia spatia immediate sequentia (per Ax. 10), id est (per Def. 6.) extensionem sive 
materiam concipiamus, et hoc indefinite. Quod erat primum. 

2. Partis. Essentia materiae consistit in extensione (per Propos. 2. huius), eaque indefinita (per 
1. partem), hoc est (per Def. 4.) quae sub nullis finibus ab humano intellectu percipi potest: ergo 
(per Ax. 11.) non est multiplex, sed ubique una eademque. Quod erat secundum. 

SCHOLIUM. 

Hucusque de natura sive essentia extensionis egimus. Quod autem talis, qualem illam 
concipimus, a Deo creata existat, Propositione ultima Primae Partis demonstravimus; et ex 
Proposit. 12. primae Partis sequitur, nunc eandem eadem, qua creata est potentia, conservari. 
Deinde etiam eadem ultima Propos. prim. Part. demonstravimus nos, quatenus res cogitantes, 
unitos esse parti alicui istius materiae, cuius ope percipimus, dari actu omnes illas variationes, 
quarum, ex sola materiae contemplatione, eam scimus esse capacem, uti sunt divisibilitas, 
motus localis, sive migratio unius partis ex uno loco in alium, quam clare, et distincte percipimus, 
modo intelligamus, alias partes materiae in locum migrantium succedere. Atque haec divisio, et 
motus infinitis modis a nobis concipiuntur, ac proinde infinitae etiam materiae variationes 
concipi possunt. Dico, eas clare distincteque a nobis concipi, quamdiu nempe ipsas, tanquam 
extensionis modos, non autem tanquam res ab extensione realiter distinctas concipimus, ut fuse 
est explicatum Princip. Part. 1. 

Et quamvis Philosophi alios quamplures motus finxerunt, nobis tamen nihil, nisi quod clare, et 
distincte concipimus, admittentibus, quia nullius motus, praeter localem, extensionem esse 
capacem, clare, et distincte intelligimus, nec etiam ullus alius sub nostram imaginationem cadit, 
nullus etiam praeter localem erit admittendus. Verum Zeno, ut fertur, negavit motum localem, 
idque ob varias rationes, quas Diogenes Cynicus suo more refutavit, deambulando scilicet per 
Scholam, in qua haec a Zenone docebantur: auditoresque illius sua deambulatione perturbando. 

Ubi autem sensit, se a quodam auditore detineri, ut eius ambulationem impediret, ipsum 
increpuit, dicens, cur sic ausus es tui magistri rationes refutare. Sed ne forte quis per rationes 
Zenonis deceptus, putet sensus aliquid, motum scilicet, nobis ostendere, quod plane intellectui 
repugnet, adeo ut mens etiam circa ea, quae ope intellectus clare, et distincte percipit, 
deciperetur; praecipuas ipsius rationes hic adferam, simulque ostendam, eas non nisi falsis niti 
praeiudiciis: nimirum, quia verum materiae conceptum nullum habuit. 

Primo itaque aiunt, ipsum dixisse, quod, si daretur motus localis, motus corporis circulariter 
summa celeritate moti non differret a quiete: Atqui hoc absurdum, ergo et illud. Probat 
consequens. Illud corpus quiescit, cuius omnia puncta assidue manent in eodem loco: atqui 
omnia puncta corporis circulariter summa celeritate moti assidue manent in eodem loco; ergo 
etc. Atque hoc ipsum dicunt explicasse exemplo rotae, puta ABC, quae si quadam celeritate circa 
centrum suum moveatur, punctum A citius per B et C absolvet circulum, quam si tardius 
moveretur. Ponatur igitur e.g. cum tarde incipit moveri post lapsam horam esse in eodem loco, 
a quo incepit. 

Quod si vero duplo celerius moveri ponatur, erit in loco, a quo incepit moveri, post lapsam 
dimidiam horam, et si quadruplo celerius post lapsum quadrantem, et si concipiamus hanc 
celeritatem in infinitum augeri, et tempus diminui usque in momenta: tum punctum A in summa 
illa celeritate omnibus momentis, sive assidue erit in loco, a quo incipit moveri, atque adeo in 
eodem semper manet loco; et id, quod de puncto A intelligimus, intelligendum etiam est de 
omnibus punctis huius rotae; quocirca omnia puncta in summa illa celeritate assidue manent in 
eodem loco. 

Verum, ut respondeam, venit notandum hoc argumentum magis esse contra summam motus 
celeritatem, quam contra motum ipsum: attamen an recte argumentetur Zeno, hic non 
examinabimus, sed potius ipsius praeiudicia, quibus tota haec argumentatio, quatenus ea 
motum impugnare putat, nititur, detegemus. Primo igitur supponit corpora adeo celeriter posse 
concipi moveri, ut celerius moveri nequeant. Secundo tempus componi ex momentis, sicut alii 
componi quantitatem ex punctis indivisibilibus conceperunt. Quod utrumque falsum: Nam 
nunquam motum adeo celerem concipere possumus, quo simul celeriorem non concipiamus. 

Repugnat enim nostro intellectui, motum, quantumvis parvam lineam describentem, adeo 
celerem concipere, ut celerior non dari possit. Atque idem etiam locum habet in tarditate: Nam 
implicat concipere motum adeo tardum, ut tardior non dari possit. De tempore etiam, quod 
motus mensura est, idem asserimus, videlicet, quod clare repugnat nostro intellectui concipere 
tempus, quo brevius non dari possit. Quae omnia ut probemus, vestigia Zenonis sequamur. 

Ponamus igitur, ut ipse, Rotam ABC circa centrum tali celeritate moveri, ut punctum A omnibus 
momentis sit in loco A, a quo movetur. Dico me clare concipere celeritatem hac indefinite 
celeriorem, et consequenter momenta in infinitum minora. Nam ponatur, dum rota ABC circa 
centrum movetur, facere ope chordae H, ut etiam alia rota DEF (quam ipsa duplo minorem pono) 
circa centrum moveatur. 

Cum autem rota DEF duplo minor supponatur rota ABC, perspicuum est, rotam DEF duplo 
celerius moveri rota ABC; et per consequens punctum D singulis dimidiis momentis esse iterum 
in eodem loco, a quo incepit moveri. Deinde si rotae ABC tribuamus motum rotae DEF, tum DEF 
quadruplo celerius movebitur, quam antea; et si iterum hanc ultimam celeritatem rotae DEF 
tribuamus rotae ABC, tum DEF octuplo celerius movebitur, et sic in infinitum. Verum ex solo 
materiae conceptu hoc clarissime apparet. 

Nam materiae essentia consistit in extensione, sive spatio semper divisibili, ut probavimus; ac 
motus sine spatio non datur. Demonstravimus etiam, quod una pars materiae non potest simul 
duo spatia occupare; idem enim esset, ac si diceremus, unam partem materiae aequalem esse 
suo duplo, ut ex supra demonstratis patet: ergo si pars materiae movetur, per spatium aliquod 
movetur, quod spatium, quantumvis parvum fingatur esse, et per consequens etiam tempus, 
per quod ille motus mensuratur, erit tamen divisibile, et per consequens duratio istius motus 
sive tempus divisibile erit, et hoc in infinitum, q.e.d. 

Pergamus iam ad aliud, quod ab ipso allatum dicitur sophisma, nempe huiusmodi. Si corpus 
movetur, aut movetur in loco, in quo est, aut in quo non est. At non, in quo est: nam, si alicubi 
est, necessario quiescit. Neque etiam, in quo non est: Ergo corpus non movetur. Sed haec 
argumentatio est plane similis priori; supponit enim etiam dari tempus, quo minus non detur: 
nam si ei respondeamus, corpus moveri non in loco, sed a loco, in quo est, ad locum, in quo non 
est; rogabit, an in locis intermediis non fuit. Si respondeamus distinguendo, si per fuit intelligitur, 
quievit, nos negare alicubi fuisse, quamdiu movebatur: sed si per fuit intelligitur, exstitit, nos 
dicere, quod, quamdiu movebatur, necessario existebat: Iterum rogabit, ubinam exstiterit, 
quamdiu movebatur. Si denuo respondeamus, si per illud ubinam exstiterit, rogare velit, quem 
locum servaverit, quamdiu movebatur, nos dicere nullum servasse: si vero quem locum 
mutaverit, nos dicere omnia, quae assignare velit loca illius spatii, per quod movebatur, mutasse: 
perget rogare, an eodem temporis momento locum occupare, et mutare potuit. Ad quod 
denique respondemus, distinguendo scilicet, ipsum, si per temporis momentum, intelligat tale 
tempus, quo minus dari non possit, rem non intelligibilem, ut satis ostensum est, rogare, 
ideoque responsione indignam: si vero tempus eo sensu, quo supra explicui, sumit, id est, suo 
vero sensu, nunquam tam parvum tempus posse assignare, quo quamvis etiam vel indefinite 
brevius ponatur, non posset corpus locum occupare et mutare, quod satis attendenti est 
manifestum. Unde clare patet, quod supra dicebamus, ipsum supponere tempus tam parvum, 
quo minus dari non possit, ac proinde etiam nihil probare. 

Praeter haec duo aliud adhuc Zenonis circumfertur argumentum, quod simul cum eius 
refutatione legi potest apud Des Cartes. Epistol. penultim. volum. prim. Velim autem hic 
Lectores meos animadvertere, me rationibus Zenonis meas opposuisse rationes, adeoque ipsum 
ratione redarguisse; non autem sensibus, quemadmodum Diogenes fecit. Neque enim sensus 
aliud quid veritatis inquisitori suggerere possunt, quam Naturae Phaenomena, quibus 
determinatur ad illorum causas investigandas: non autem unquam quid, quod intellectus clare, 
et distincte verum esse deprehendit, falsum esse, ostendere. Sic enim nos iudicamus, adeoque 
haec nostra est Methodus, res, quas proponimus, rationibus clare, et distincte ab intellectu 
perceptis, demonstrare; insuper habentes, quidquid, quod iis contrarium videtur, sensus 
dictent; qui, ut diximus, intellectum solummodo determinare queunt, ut hoc potius, quam illud 
inquirat, non autem falsitatis, cum quid clare, et distincte percepit, arguere. 

PROPOSITIO VII. 

Nullum corpus locum alterius ingreditur, nisi simul illud alterum locum alicuius alterius corporis 
ingrediatur. 

DEMONSTRATIO. 

Si negas, ponatur, si fieri potest, corpus A ingredi locum corporis B, quod suppono ipsi A aequale, 
et a suo loco non recedere: ergo spatium, quod tantum continebat B, iam (per Hypothes.) 
continet A et B: adeoque duplum substantiae corporeae, quam antea continebat, quod (per 
Prop. 4 huius) est absurdum: Ergo nullum corpus locum alterius ingreditur, etc. q.e.d. 

PROPOSITIO VIII. 

Cum corpus aliquod locum alterius ingreditur, eodem temporis momento locus ab eo derelictus 
ab alio corpore occupatur, quod ipsum immediate tangit. 


DEMONSTRATIO. 

Si corpus B movetur versus D, corpora A et C eodem temporis momento ad se invicem accedent, 
ac se invicem tangent, vel non. Si ad se invicem accedant, et tangant, conceditur intentum. Si 
vero non ad se invicem accedant, sed totum spatium a B derelictum, inter A et C interiaceat, 
ergo corpus aequale ipsi B (per Corol. Propos. 2. huius, et Corol. Prop. 4. huius) interiacet. At 
non (per Hypothes.) idem B: ergo aliud, quod eodem temporis momento ipsius locum ingreditur; 
et cum eodem temporis momento ingrediatur, nullum aliud potest esse, quam quod immediate 
tangit, per Schol. Prop. 6. huius; ibi enim demonstravimus, nullum dari motum ex uno loco in 
alium, qui tempus, quo brevius semper datur non requirat: Ex quo sequitur, spatium corporis B 
eodem temporis momento ab alio corpore non posse occupari, quod per spatium aliquod 
moveri deberet, antequam eius locum ingrederetur. Ergo tantum corpus, quod B immediate 
tangit, eodem temporis momento illius locum ingreditur, q.e.d. 

SCHOLIUM. 

Quoniam partes materiae realiter ab invicem distinguuntur (per Art. 61. Part.l. Princip.), una 
absque alia esse potest (per Corol. Propos. 7. Part. 1); nec ab invicem dependent: Quare omnia 
illa figmenta de Sympathia, et Antipathia, ut falsa, sunt reiicienda. Porro cum causa alicuius 
effectus semper positiva debeat esse (per Axiom. 8. Part. 1.), nunquam dicendum erit, quod 
corpus aliquod movetur, ne detur vacuum: sed tantum ex alterius impulsu. 

COROLLARIUM. 

In omni motu integer Circulus corporum simul movetur. 

DEMONSTRATIO. 

Eo tempore, quo corpus 1 ingreditur locum corporis 2, hoc corpus 2, in alterius locum, puta 3, 
debet ingredi, et sic porro (per Propos. 7. huius): Deinde eodem temporis momento, quo corpus 
1 locum corporis 2 ingrediebatur, locus, a corpore 1 derelictus, ab alio occupari debet (per Prop. 
8. huius), puta 8, aut aliud, quod ipsum 1 immediate tangit; quod cum fiat ex solo impulsu 
alterius corporis (per Scholium praeced.), quod hic supponitur esse 1, non possunt omnia haec 
corpora mota in eadem recta linea esse (per Axiom. 21): sed (per Definit. 9) integrum circulum 
describunt, q.e.d. 

PROPOSITIO IX. 

Si canalis ABC circularis sit aqua plenus, et in A sit quadruplo latior, quam in B, eo tempore, quo 
illa aqua (vel aliud corpus fluidum), quae est in A, versus B incipit moveri, aqua, quae est in B, 
quadruplo celerius movebitur. 

DEMONSTRATIO. 

Cum tota aqua, quae est in A, movetur versus B, debet simul tantundem aquae ex C, quae A 
immediate tangit, eius locum ingredi (per Propos. 8. huius): et ex B tantundem aquae locum C 
debebit ingredi (per eandem): ergo (per Ax. 14.) quadruplo celerius movebitur, q.e.d. 

Id, quod de circulari canali dicimus, etiam est intelligendum de omnibus inaequalibus spatiis, 

per quae corpora, quae simul moventur, coguntur transire; demonstratio enim in caeteris 
eadem erit. 


LEMMA. 

Si duo Semicirculi ex eodem centro describantur, ut A et B: spatium inter peripherias erit ubique 
aequale: Si vero ex diversis centris describantur, ut C et D, spatium inter peripherias erit ubique 
inaequale. Demonstratio patet ex sola definitione circuli. 

PROPOSITIO X. 

Corpus fluidum, quod per Canalem ABC movetur, accipit indefinitos gradus celeritatis. 
DEMONSTRATIO. 

Spatium inter A et B est ubique inaequale (per Lemm. praec.); ergo (per Propos. 9. huius) 
celeritas, qua corpus fluidum per canalem ABC movetur, erit ubique inaequalis. Porro, cum inter 
A et B indefinita spatia semper minora atque minora cogitatione concipiamus (per Prop. 5. huius), 
etiam ipsius inaequalitates, quae ubique sunt, indefinitas concipiemus, ac proinde (per Propos. 
9. huius) celeritatis gradus erunt indefiniti, q.e.d. 

PROPOSITIO XI. 

In materia, quae per canalem ABC fluit, datur divisio in particulas indefinitas. 

DEMONSTRATIO. 

Materia, quae per canalem ABC fluit, acquirit simul indefinitos gradus celeritatis (per Prop. 10. 
huius), ergo (per Ax. 16.) habet indefinitas partes revera divisas, q.e.d. Lege Art. 34 et 35. Part. 
2. Princip. 

SCHOLIUM. 

Hucusque egimus de natura motus; oportet iam, ut eius causam inquiramus, quae duplex est, 
primaria scilicet sive generalis, quae causa est omnium motuum, qui sunt in mundo; et 
particularis, a qua fit, ut singulae materiae partes motus, quos prius non habuerunt, acquirant. 
Ad generalem quod attinet, cum nihil sit admittendum (per Propos. 14. Part. 1. et Schol. Prop. 
17. eiusd. Part.), nisi quod clare, et distincte percipimus, nullamque aliam causam praeter Deum 
(materiae scilicet creatorem) clare, et distincte intelligamus, manifeste apparet, nullam aliam 
causam generalem praeter Deum esse admittendam. Quod autem hic de motu dicimus, etiam 
de quiete intelligendum venit. 

PROPOSITIO XII. 

Deus est causa principalis motus. 

DEMONSTRATIO. 

Inspiciatur Scholium proxime praecedens. 

PROPOSITIO XIII. 

Eandem quantitatem motus, et quietis, quam Deus semel materiae impressit, etiamnum suo 
concursu conservat. 


DEMONSTRATIO. 

Cum Deus sit causa motus, et quietis (per Propos. 12. huius): etiamnum eadem potentia, qua 
eos creavit, conservat (per Ax. 10. Part. 1.); et quidem eadem illa quantitate, qua eos primo 
creavit (per Corollar. Prop. 20. Part. 1), q.e.d. 

SCHOLIUM. 

I. Quamvis in Theologia dicatur, Deum multa agere ex beneplacito, et ut potentiam suam 
hominibus ostendat, tamen cum ea, quae a solo eius beneplacito pendent, non nisi divina 
revelatione innotescant, ista in Philosophia, ubi tantum in id, quod ratio dictat, inquiritur, non 
erunt admittenda, ne Philosophia cum Theologia confundatur. 

II. Quamvis motus nihil aliud sit in materia mota, quam eius modus, certam tamen, et 
determinatam habet quantitatem, quae quomodo intelligenda veniat, patebit ex sequentibus. 
Lege Art. 36. Part. 2. Prine. 

PROPOSITIO XIV. 

Unaquaeque res, quatenus simplex, et indivisa est, et in se sola consideratur, quantum in se est, 
semper in eodem statu perseverat. Propositio haec multis tanquam axioma est, eam tamen 

demonstrabimus. 

DEMONSTRATIO. 

Cum nihil sit in aliquo statu, nisi ex solo Dei concursu (per Prop. 12. Part. 1), et Deus in suis 
operibus sit summe constans (per Corol. Propos. 20. Part. 1): si ad nullas causas externas, 
particulares scilicet attendamus, sed rem in se sola consideremus, affirmandum erit, quod illa, 
quantum in se est, in statu suo, in quo est, semper perseverat, q.e.d. 

COROLLARIUM. 

Corpus, quod semel movetur, semper moveri pergit, nisi a causis externis retardetur. 
DEMONSTRATIO. 

Patet hoc ex prop. praec.: attamen ad praeiudicium de motu emendandum, lege Art. 37. et 38. 
Part. 2. Princip. 

PROPOSITIO XV. 

Omne corpus motum ex se ipso tendit, ut secundum lineam rectam, non vero curvam pergat 
moveri. Hanc propositionem inter axiomata numerare liceret, eam tamen ex praecedentibus sic 
demonstrabo. 

DEMONSTRATIO. 

Motus, quia Deum tantum (per Propos. 12. huius) pro causa habet, nullam unquam ex se vim 
habet ad existendum (per Axiom. 10. Part. 1.): sed omnibus momentis a Deo quasi procreatur 
(per illa, quae demonstrantur, circa axioma iam citatum). Quapropter, quamdiu ad solam motus 
naturam attendimus, nunquam ipsi durationem tribuere poterimus, tanquam ad eius naturam 
pertinentem, quae maior alia potest concipi. At si dicatur, ad naturam alicuius corporis moti 
pertinere, ut lineam curvam aliquam suo motu describat, magis diuturnam durationem motus 
naturae tribueretur, quam ubi supponitur, de corporis moti natura esse, tendere, ut moveri 
pergat secundum lineam rectam (per Ax. 17.). Cum autem (ut iam demonstravimus) talem 
durationem motus naturae tribuere non possumus; ergo neque etiam ponere, quod de corporis 

moti natura sit, ut secundum ullam lineam curvam, sed tantum ut secundum rectam moveri 
pergat, q.e.d. 

SCHOLIUM. 

Haec Demonstratio videbitur forsan multis non magis ostendere, ad naturam motus non 
pertinere, ut lineam curvam, quam ut lineam rectam describat, idque propterea quod nulla 
possit assignari recta, qua minor sive recta sive curva non detur, neque ulla curva, qua etiam alia 
curva minor non detur. Attamen, quamvis haec considerem, demonstrationem nihilominus 
recte procedere iudico: quandoquidem ipsa ex sola universali essentia, sive essentiali differentia 
linearum, non vero ex uniuscuiusque quantitate, sive accidentali differentia, id, quod 
demonstrandum proponebatur, concludit. Verum ne rem per se satis claram demonstrando 
obscuriorem reddam, Lectores ad solam motus definitionem remitto, quae nihil aliud de motu 
affirmat, quam translationem unius partis materiae ex vicinia etc. in viciniam aliorum, etc. 
Ideoque nisi hanc translationem simplicissimam concipiamus, hoc est, eam secundum lineam 
rectam fieri, motui aliquid affingimus, quod in eius definitione, sive essentia non continetur: 
adeoque ad eius naturam non pertinet. 

COROLLARIUM. 

Ex propositione hac sequitur omne corpus, quod secundum lineam curvam movetur, continuo a 
linea, secundum quam ex se pergeret moveri, deflectere; idque vi alicuius causae externae (per 
Propos. 14. huius). 

PROPOSITIO XVI. 

Omne corpus, quod circulariter movetur, ut lapis ex. gr. in funda, continuo determinatur, ut 
secundum tangentem pergat moveri. 

DEMONSTRATIO. 

Corpus, quod circulariter movetur, continuo a vi externa impeditur, ne secundum lineam rectam 
pergat moveri (per Corol. praecedentis): qua cessante corpus ex se perget secundum lineam 
rectam moveri (per Propos. 15.). Dico praeterea corpus, quod circulariter movetur, a causa 
externa determinari, ut secundum tangentem pergat moveri. Nam, si negas, ponatur lapis in B 
a funda ex. g. non secundum tangentem BD determinari, sed secundum aliam lineam ab eodem 
puncto extra, aut intra circulum conceptam, ut BF, quando funda ex parte L versus B venire 
supponitur, aut secundum BG (quam intelligo cum linea BH, quae a centro ducitur per 
circumferentiam, eamque in puncto B secat, angulum constituere aequalem angulo FBH), si 
contra supponatur funda ex parte C versus B venire. At, si lapis in puncto B supponatur a funda, 
quae ab L versus B circulariter movetur, determinari, ut versus F pergat moveri: necessario (per 
Ax. 18.) ubi funda contraria determinatione a C versus B movetur, determinabitur, ut secundum 
eandem lineam BF contraria determinatione pergat moveri, ac proinde versus K non vero versus 
G tendet, quod est contra hypothesin. Et cum nulla linea, quae per punctum B potest duci, 
praeter tangentem statui possit, cum linea BH angulos ad eandem partem, ut DBH, et ABH, 
aequales efficiens: nulla praeter tangentem datur, quae eandem hypothesin servare potest, sive 
funda ab L versus B, sive a C versus B moveatur, ac proinde nulla praeter tangentem statuenda 
est, secundum quam tendit moveri, q.e.d. 

ALITER. 

Concipiatur, loco circuli, Hexagonum ABH circulo 

inscriptum, et corpus C in uno latere AB quiescere: deinde concipiatur regula DBE (cuius unam 
extremitatem in centro D fixam, alteram vero mobilem suppono) circa centrum D moveri, secans 
continuo, lineam AB. Patet, quod si regula DBE, dum ita concipitur moveri, corpori C occurrat eo 
tempore, quo lineam AB ad angulos rectos secat, ipsa regula corpus C suo impulsu determinabit, 
ut secundum lineam FBAG, versus G pergat moveri, hoc est, secundum latus AB indefinite 
productum. Verum quia Hexagonum ad libitum assumpsimus, idem erit affirmandum de 
quacunque alia figura, quam huic circulo concipimus posse inscribi: Nempe quod, ubi corpus C, 
in uno figurae latere quiescens, a regula DBE impellitur eo tempore, quo ipsa latus illud ad 
angulos rectos secat, ab illa regula determinabitur, ut secundum illud latus indefinite productum 
pergat moveri. 

Concipiamus igitur, loco Hexagoni, figuram rectilineam infinitorum laterum (hoc est, circulum 
ex def. Archimedis): patet regulam DBE, ubicunque corpori C occurrat, ipsi semper occurrere eo 
tempore, quo aliquod talis figurae latus ad angulos rectos secat, adeoque nunquam ipsi corpori 
C occurret, quin ipsum simul determinabit, ut secundum illud latus indefinite productum pergat 
moveri. Cumque quodlibet latus ad utramvis partem productum, semper extra figuram cadere 
debeat, erit hoc latus indefinite productum tangens figurae infinitorum laterum, hoc est, circuli. 
Si itaque loco regulae concipiamus fundam circulariter motam, haec lapidem continuo 
determinabit, ut secundum tangentem pergat moveri, q.e.d. Notandum hic est, utramque hanc 
demonstrationem posse accommodari quibuslibet figuris curvilineis. 

PROPOSITIO XVII. 

Omne corpus, quod circulariter movetur, conatur recedere a centro circuli, quem describit. 
DEMONSTRATIO. 

Quamdiu aliquod corpus circulariter movetur, tamdiu cogitur ab aliqua causa externa, qua 
cessante simul pergit moveri secundum lineam tangentem (per praeced.), cuius omnia puncta 
praeter id, quod circulum tangit, extra circulum cadunt (per Prop. 16. lib. 3. EI.) ac proinde 
longius a centro distant: Ergo, cum lapis, qui circulariter movetur in funda EA, est in puncto A, 
conatur pergere secundum lineam, cuius omnia puncta longius distant a centro E, quam omnia 
puncta circumferentiae LAB, quod nihil aliud est, quam recedere conari a centro circuli, quem 
describit, q.e.d. 

PROPOSITIO XVIII. 

Si corpus aliquod, puta A, versus aliud corpus quiescens B moveatur, nec tamen B propter 
impetum corporis A aliquid suae quietis amittat; neque etiam A sui motus aliquid amittet, sed 
eandem quantitatem motus, quam antea habebat, prorsus retinebit. 

DEMONSTRATIO. 

Si negas, ponatur corpus A perdere de suo motu, nec tamen id, quod perdidit, in aliud transferre, 
puta in B; dabitur in natura, cum id contingit, minor quantitas motus, quam antea, quod est 
absurdum (per Prop. 13. huius). Eodem modo procedit Demonstratio respectu quietis in corpore 
B, quare, si unum in aliud nihil transferat, B omnem suam quietem, et A omnem suum motum, 
retinebit, q.e.d. 

PROPOSITIO XIX. 

Motus, in se spectatus, differt a sua determinatione versus certam aliquam partem; neque opus 
est, corpus motum, ut in contrariam partem feratur sive repellatur, aliquamdiu quiescere. 

DEMONSTRATIO. 

Ponatur, ut in praeced. corpus A versus B in directum moveri, et a corpore B impediri, ne ulterius 
pergat; ergo (per praeced.) A suum integrum motum retinebit; nec quantumvis minimum 
spatium temporis quiescet: attamen, cum pergat moveri, non movetur versus eandem partem, 
versus quam prius movebatur; supponitur enim a B impediri, ergo motu suo integro remanente, 
atque determinatione priore amissa versus contrariam movebitur partem, non vero versus 
ullam aliam (per illa, quae cap. 2. Diopt. dicta sunt); ideoque (per Ax. 2.) determinatio ad 
essentiam motus non pertinet, sed ab ipsa differt, nec corpus motum, cum repellitur, aliquamdiu 
quiescit, q.e.d. 

COROLLARIUM. 

Hinc sequitur motum non esse motui contrarium. 

PROPOSITIO XX. 

Si corpus A corpori B occurrat, et ipsum secum rapiat, tantum motus, quantum B propter 
occursum A ab ipso A acquirit, de suo motu A amittet. 

DEMONSTRATIO. 

Si negas, ponatur B plus aut minus motus ab A acquirere, quam A amittit; tota illa differentia erit 
addenda vel subtrahenda quantitati motus totius naturae, quod est absurdum (per Propos. 13. 
huius). Cum ergo neque plus neque minus motus corpus B possit acquirere, tantum ergo 
acquiret, quantum A amittet, q.e.d. 

PROPOSITIO XXI. 

Si corpus A duplo maius sit, quam B, et aeque celeriter moveatur, habebit etiam A duplo 
maiorem motum, quam B, sive vim ad aequalem celeritatem cum B retinendam. 

DEMONSTRATIO. 

Ponatur e.g. loco A bis B, id est (ex Hyp.) unum A in duas aequales partes divisum, utrumque B 
habet vim ad manendum in statu, in quo est (per Prop. 14. huius), eaque vis in utroque (ex Hyp.) 
est aequalis; si iam haec duo B iungantur, 209 suam celeritatem retinendo, fiet unum A, cuius 
vis, et quantitas erit aequalis duobus B sive dupla unius B, q.e.d. Nota, hoc ex sola motus 
definitione etiam sequi; quo enim corpus, quod movetur, maius est, eo plus materiae datur, 
quae ab alia separatur: daturque igitur plus separationis, hoc est (per Defin. 8.), plus motus. Vide 
quae 4x. notavimus circa motus definitionem. 

PROPOSITIO XXII. 

Si corpus A aequale sit corpori B, et A duplo celerius, quam B moveatur, vis sive motus in A, erit 
duplus ipsius B. 

DEMONSTRATIO. 

Ponatur B, cum primo certam vim se movendi acquisivit, acquisivisse quatuor gradus celeritatis. 
Si iam nihil accedat, perget moveri (per Propos. 14. huius), et in suo statu perseverare: 
supponatur denuo novam aliam vim acquirere ex novo impulsu priori aequalem, quapropter 
iterum acquiret ultra quatuor priores, alios quatuor gradus celeritatis, quos etiam (per eand. 
Propos.) servabit, hoc est, duplo celerius, hoc est, aeque celeriter ac A movebitur, et simul 
duplam habebit vim, hoc est, aequalem ipsi A, quare motus in A est duplus ipsius B, q.e.d. 

Nota, nos hic per vim in corporibus motis, intelligere quantitatem motus, quae quantitas in 
aequalibus corporibus pro celeritate motus maior esse debet, quatenus ea celeritate corpora 
aequalia, a corporibus immediate tangentibus magis eodem tempore separantur, quam si 
tardius moverentur: adeoque (per Definit. 8.) plus motus etiam habent: In quiescentibus autem 
per vim resistendi intelligere quantitatem quietis. Ex quibus sequitur 

COROLLARIUM I. 

Quo corpora tardius moventur, eo magis de quiete participant: corporibus enim celerius motis, 
quae ipsis occurrunt, et minorem, quam ipsa, vim habent, magis resistunt, et etiam minus a 
corporibus immediate tangentibus separantur. 

COROLLARIUM II. 

Si corpus A duplo celerius moveatur, quam corpus B, et B duplo maius sit, quam A, tantundem 
motus est in B maiori, quam in A minori, ac proinde etiam aequalis vis. 

DEMONSTRATIO. 

Sit B duplo maius, quam A, et A duplo celerius moveatur, quam B, et porro C duplo minus sit, 
quam B, et duplo tardius moveatur, quam A: ergo B (per Propos. 21. huius) duplo maiorem 
habebit motum, quam C, et A (per Prop. 22. huius) duplo maiorem motum habebit, quam C: 
ergo (per Axiom. 15.) B et A aequalem motum habent; est enim utriusque motus eiusdem tertii 
C duplus, q.e.d. 

COROLLARIUM III. 

Ex his sequitur, motum a celeritate distingui. Concipimus enim corporum, quae aequalem 
habent celeritatem, unum plus motus habere posse, quam aliud (per Propos. 21. huius): et 
contra, quae inaequalem habent celeritatem, aequalem motum habere posse (per Corol. 
praeced.). Quod idem etiam ex sola motus definitione colligitur: nihil enim aliud est, quam 

translatio unius corporis ex vicinia etc. Verum hic notandum, Corollarium hoc tertium primo non 
repugnare: Nam celeritas duobus modis a nobis concipitur, vel quatenus corpus aliquod magis, 
aut minus eodem tempore a corporibus illud immediate tangentibus separatur, et eatenus 
motus vel quietis plus vel minus participat, vel quatenus eodem tempore maiorem vel minorem 
lineam describit, et eatenus a motu distinguitur. Potuissem hic alias propositiones adiungere ad 
uberiorem explicationem Propositionis 14. huius Partis, et vires rerum in quocunque statu, sicut 
hic circa motum fecimus, explicare: sed sufficiet Art. 43. Part. 2. Princip. perlegere, et tantum 
unam propositionem annectere, quae necessaria est ad ea, quae sequentur, intelligenda. 

PROPOSITIO XXIII. 

Cum modi alicuius corporis variationem pati coguntur, illa variatio semper erit minima, quae dari 
potest. 

DEMONSTRATIO. 

Satis clare sequitur haec Propositio ex Propos. 14. huius. 

PROPOSITIO XXIV. 

Reg. 1. Si duo corpora, puta A et B, essent plane aequalia, et in directum, versus se invicem 
aeque velociter moverentur, cum sibi mutuo occurrunt, utrumque in contrariam partem 
reflectetur nulla suae celeritatis parte amissa. 

In hac hypothesi clare patet, quod, ut horum duorum corporum contrarietas tollatur, vel 
utrumque in contrariam partem reflecti, vel unum alterum secum rapere debeat; nam quoad 
determinationem tantum, non vero quoad motum sibi sunt contraria. 

DEMONSTRATIO. 

Cum A et B sibi mutuo occurrunt, aliquam variationem pati debent (per Ax. 19.): cum autem 
motus motui non sit contrarius (per Corol. Propos. 19. huius), nihil sui motus amittere cogentur 
(per Ax. 19.): Quam ob rem in sola determinatione fiet mutatio: sed unius determinationem 
tantum, puta B, non possumus concipere mutari, nisi A, a quo mutari deberet, fortius esse 
supponamus (per Ax. 20). At hoc esset contra hypothesin: ergo cum mutatio determinationis in 
uno tantum fieri non possit, fiet in utroque, deflectentibus scilicet A et B in contrariam partem, 
non vero versus ullam aliam (per illa, quae cap. 2. Dioptric. dicta sunt), et motum suum integrum 
retinentibus, q.e.d. 

PROPOSITIO XXV. 

Reg. 2. Si mole essent inaequalia, B nempe maius, quam A, caeteris ut prius positis, tunc solum 
A reflectetur, et utrumque eadem celeritate perget moveri. 

DEMONSTRATIO. 

Cum A supponatur minus, quam B, habebit etiam (per Propos. 21. huius) minorem vim, quam B; 
cum autem in hac hypothesi, ut in praecedenti, detur contrarietas in sola determinatione, 
adeoque, ut in Prop. praeced. demonstravimus, in sola determinatione variatio fieri debeat: fiet 
tantum in A, et non in B (per Ax. 20): quare A tantum in contrariam partem a fortiori B reflectetur, 
suam integram celeritatem retinendo, q.e.d. 

PROPOSITIO XXVI. 

Si mole, et celeritate sint inaequalia, B nempe duplo maius, quam A, motus vero in A duplo 
celerior, quam in B, caeteris ut prius positis, ambo in contrariam partem reflectentur, 
unoquoque suam, quam habebant, celeritatem retinente. 

DEMONSTRATIO. 

Cum A et B versus se invicem moventur, secundum hypothesin, tantundem motus est in uno, 
quam in alio (per Corol. 2. Propos. 22. huius): quare motus unius motui alterius non contrariatur 
(per Corol. Prop. 19. huius), et vires in utroque sunt aequales (per Corol. 2. Propos. 22. huius): 
quare haec hypothesis prorsus est similis hypothesi Propositionis 24. huius: adeoque per 
eiusdem demonstrationem A et B in contrariam partem, suum motum integrum retinendo, 
reflectentur, q.e.d. 

COROLLARIUM. 

Ex tribus hisce praecedentibus Propositionibus clare apparet, quod determinatio unius corporis 
aequalem vim requirat, ut mutetur, quam motus: unde sequitur, corpus, quod plus, quam 
dimidium suae determinationis, et plus, quam dimidiam partem sui motus amittit, plus 
mutationis pati, quam id, quod totam suam determinationem amittit. 


PROPOSITIO XXVII. 

Reg. 3. Si mole sint aequalia, sed B tantillo celerius moveatur, quam A, non tantum A in 
contrariam partem reflectetur, sed etiam B dimidiam partem celeritatis, qua A excedit, in A 
transferet, et ambo aeque celeriter pergent moveri versus eandem partem. 

DEMONSTRATIO. 

A (ex Hyp.) non tantum sua determinatione opponitur B, sed etiam sua tarditate, quatenus illa 
de quiete participat (per Corol. 1. Prop. 22. huius): unde quamvis in contrariam partem 
reflectatur, et sola determinatio mutetur, non ideo tollitur omnis horum corporum contrarietas: 
quare (per Ax. 19.) et in determinatione, et in motu variatio fieri debet: sed cum B ex hypothesi 
celerius, quam A moveatur, erit B (per Propos. 22. huius) fortius, quam A; quare (per Ax. 20.) 
mutatio in A a B procedet, a quo in contrariam partem reflectetur, quod erat primum. Deinde 
quamdiu tardius, quam B, movetur, ipsi B (per Corol. 1. Propos. 22. huius) opponitur: ergo 
tamdiu variatio fieri debet (per Ax. 19), donec non tardius, quam B moveatur. Ut autem celerius, 
quam B, moveatur, a nulla causa adeo forti in hac hypothesi cogitur; cum igitur neque tardius, 
quam B, moveri possit, cum a B impellatur, neque celerius, quam B, aeque ergo celeriter, ac B, 
perget moveri. Porro si B minus, quam dimidiam partem excessus celeritatis in A transferat, tunc 
A tardius, quam B perget moveri: Si vero plus, quam dimidiam partem, tunc A celerius, quam B 
perget moveri; quod utrumque absurdum est, ut iamiam demonstravimus; ergo variatio 
eousque continget, donec B dimidiam partem excessus celeritatis in A transtulerit, quam B (per 
Propos. 20. huius) amittere debet, adeoque ambo aeque celeriter sine ulla contrarietate pergent 
moveri versus eandem partem, q.e.d. 

COROLLARIUM. 

Hinc sequitur, quo corpus aliquod celerius movetur, eo magis determinatum esse, ut, secundum 
quam lineam movetur, moveri pergat: et contra, quo tardius, eo minus determinationis habere. 

SCHOLIUM. 

Ne hic Lectores vim determinationis cum vi motus confundant, visum fuit pauca adiungere, 
quibus vis determinationis a vi motus distincta explicetur. Si igitur corpora A et C aequalia, et 
aequali celeritate versus se invicem in directum mota concipiantur, haec duo (per Prop. 24. 
huius) in contrariam partem, suum motum integrum retinendo, reflectentur: Verum si corpus C 
sit in B, et oblique versus A 215 moveatur, perspicuum est, ipsum iam minus determinatum esse, 
ad se movendum secundum lineam BD, vel CA; quare quamvis aequalem cum A habeat motum, 
tamen vis determinationis C, in directum versus A moti, quae aequalis est cum vi determinationis 
corporis A, maior est vi determinationis ipsius C, ex B versus A moti, et tanto maior, quanto linea 
BA maior est linea CA: quanto enim linea BA maior est linea CA, tanto etiam plus temporis (ubi 
B, et A aeque celeriter, ut hic supponuntur, moventur) requirit B, ut secundum lineam BD, vel 
CA, per quam determinationi corporis A contrariatur, moveri possit: adeoque, ubi C oblique ex 
B ipsi A occurrit, determinabitur, ac si secundum lineam AB versu B (quod suppono, ubi in eo 
puncto est, quo linea AB lineam BC productam secat, aeque distare a C, ac C distat a B) pergeret 
moveri; A vero, suum integrum motum, et determinationem retinendo, perget versus C moveri, 
corpusque B secum pellet, quandoquidem B, quamdiu secundum diagonalem AB ad motum 
determinatum est, et aequali cum A celeritate movetur, plus temporis requirit, quam A, ut 
aliquam partem lineae AC suo motu describat, et eatenus determinationi corporis A, quae fortior 
est, opponitur. Sed ut vis determinationis ipsius C ex B versus A moti, quatenus de linea CA 
participat, aequalis sit cum vi determinationis ipsius C in directum versus A moti, (vel ex Hyp. 
ipsius A) necessario B tot gradus motus supra A debebit habere, quot partibus linea BA maior 
est linea CA, tumque, ubi corpori A oblique occurrit, A in contrariam partem versus A et B versus 

B, unoquoque suum integrum motum retinente, reflectentur. Verum, si excessus B supra A 
maior sit, quam excessus lineae BA supra lineam CA, tum B repellet A versus A, eique tantum sui 
motus tribuet, donec motus B ad motum A se habeat, ut linea BA ad lineam CA, et 216 tantum 
motus, quantum in A transtulit, amittendo, perget versus quam prius movebatur partem, moveri. 
Ex.gr. si linea AC sit ad lineam AB, ut 1 ad 2, et motus corporis A ad motum corporis B ut 1 ad 5, 
tum B transferet in A unum gradum sui motus, ipsumque in contrariam partem repellet, et B 
cum quatuor residuis gradibus perget versus eandem partem, versus quam prius tendebat, 
moveri. 

PROPOSITIO XXVIII. 

Reg.4. Si corpus A plane quiesceret, essetque paulo maius, quam B, quacunque cum celeritate 
B moveatur versus A, nunquam ipsum A movebit; sed ab eo in contrariam partem repelletur, 
suum integrum motum retinendo. Nota, horum corporum contrarietatem tolli tribus modis, vel 
ubi unum alterum secum rapit, et postea aeque celeriter versus eandem partem pergunt 
moveri; vel ubi unum in contrariam partem reflectitur, et alterum suam integram quietem 
retinet; vel ubi unum in contrariam partem reflectitur, aliquid sui motus in aliud quiescens 
transfert; quartus autem casus non datur (ex vi Prop. 13. huius): iam igitur erit (per Prop. 23. 
huius) demonstrandum, quod secundum nostram hypothesin minima mutatio in hisce 
corporibus contingit. 

DEMONSTRATIO. 

Si B moveret A, donec eadem celeritate pergerent ambo moveri, deberet (per Propos. 20. huius) 
tantum sui motus in A transferre, quantum A acquirit, et (per Propos. 21. huius) plus quam 
dimidiam partem sui motus deberet amittere, et consequenter (per Corol. Propos. 27. huius) 
plus etiam, quam dimidiam partem suae determinationis, adeoque (per Corol. Propos. 26. huius) 
plus mutationis pateretur, quam si tantum suam determinationem amitteret, et si A suae quietis 
aliquid amittat, sed non tantum, ut tandem cum B aequali celeritate, pergat moveri, tum 
contrarietas horum duorum corporum non tolletur, nam A sua tarditate, quatenus illa de quiete 
participat, (per Corol. 1. Propos. 22. huius) celeritati B contrariabitur, ideoque B adhuc in 
contrariam partem reflecti debebit, totamque suam determinationem, et partem ipsius motus, 
quem in A transtulit, amittet, quae etiam maior est mutatio, quam si solam determinationem 
amitteret: mutatio igitur secundum nostram hypothesin, quoniam in sola determinatione est, 
minima erit, quae in hisce corporibus dari potest, ac proinde (per Prop. 23. huius) nulla alia 
continget, q.e.d. 

Notandum in demonstratione huius Propositionis, quod idem etiam in aliis locum habet: nempe 
nos non citasse Propos. 19. huius, in qua demonstratur, determinationem integram mutari 
posse, integro nihilominus manente ipso motu: Ad quam tamen attendi debet, ut vis 
demonstrationis recte percipiatur: Nam in Prop. 23. huius non dicebamus, quod variatio semper 
erit absolute minima; sed minima, quae dari potest. Talem autem mutationem, quae in sola 
determinatione consistit, posse dari, qualem in hac demonstratione supposuimus, patet ex 
Propos. 18. et 19. huius cum Coroll. 

PROPOSITIO XXIX. 

Reg.5. Si corpus quiescens A esset minus, quam B, tum quantumvis B tarde versus A moveretur, 
illud secum movebit, partem scilicet sui motus ei talem transferendo, ut ambo postea aeque 
celeriter moveantur. (Lege Art. 50. Part. 2. Princip.) In hac Regula etiam, ut in praec. tres tantum 
casus concipi possent, quibus contrarietas haec tolleretur: nos vero demonstrabimus, quod 

secundum mostram hypothesin minima mutatio in hisce corporibus contingit; ideoque (per 
Propos. 23. huius) tali modo etiam variari debent. 

DEMONSTRATIO. 

Secundum nostram hypothesin B transfert in A (per Propos. 21. huius) minus, quam dimidiam 
partem sui motus, et (per Corol. Propos. 17. huius) minus quam dimidiam partem suae 
determinationis. Si autem B non raperet secum A, sed in contrariam partem reflecteretur, totam 
suam determinationem amitteret, et maior contingeret variatio (per Corol. Propos. 26. huius): 
et multo maior, si totam suam determinationem amitteret, et simul partem ipsius motus, ut in 
tertio casu supponitur, quare variatio secundum nostram hypothesin est minima, q.e.d. 

PROPOSITIO XXX. 

Reg.6. Si corpus A quiescens esset accuratissime aequale corpori B versus illud moto, partim ab 
ipso impelleretur, partim ab ipso in contrariam partem repelleretur. Hic etiam, ut in praecedente, 
tantum tres casus concipi possent: adeoque demonstrandum erit, nos hic ponere minimam 
variationem, quae dari potest. 

DEMONSTRATIO. 

Si corpus B secum corpus A rapiat, donec ambo aeque celeriter pergunt moveri, tum tantundem 
motus erit in uno atque in alio (per Propos. 22. huius), et (per Corol. Propos. 27. huius), dimidiam 
partem determinationis amittere debebit, et etiam (per Prop. 20. huius) dimidiam partem sui 
motus. Si vero ab A in contrariam partem repellatur, tum totam suam determinationem amittet, 
et totum suum motum retinebit (per Propos. 18. huius); quae variatio aequalis est priori (per 
Corol. Propos. 26. huius): sed neutrum horum contingere potest, nam si A statum suum retineret, 
et determinationem ipsius B mutare posset, esset necessario (per Ax. 20.) ipso B fortius, quod 
esset contra hypothesin. Et si B secum raperet A, donec ambo aeque celeriter moverentur, B 
esset fortius, quam A, quod etiam est contra hypothesin. Cum igitur neutrum horum casuum 
locum habeat, continget ergo tertius, nempe quod B paulum impellet A, et ab A repelletur, q.e.d. 
Lege Art. 51. Part. 2. Princip. 

PROPOSITIO XXXI. 

Reg.7. Si B et A versus eandem partem moverentur, A quidem tardius, B autem illud insequens 
celerius, ita ut ipsum tandem attingeret, essetque A maius, quam B, sed excessus celeritatis in B 
esset maior, quam excessus magnitudinis in A, tum B transferet tantum de suo motu in A, ut 
ambo postea aeque celeriter, et in easdem partes progrediantur. Si autem econtra excessus 
magnitudinis in A esset maior, quam excessus celeritatis in B, in contrariam partem ab ipso 
reflecteretur, motum omnem suum retinendo. Lege Art. 52. Part. 2. Prine. Hic iterum, ut in 
praeced. tres tantum casus concipi possunt. 

DEMONSTRATIO 

Primae partis. B in contrariam partem ab A, quo (per Propos. 21. et 22. huius) fortius supponitur, 
reflecti non potest (per Ax. 20); ergo, cum ipsum B sit fortius, movebit secum A, et quidem tali 
modo, ut aequali celeritate pergant moveri: tum enim minima mutatio continget, ut ex praeced. 
facile apparet. Secundae partis. B non potest A, quo minus forte (per Propos. 21. et 22. huius) 
supponitur, impellere (per Ax. 20.); nec aliquid de suo motu ipsi dare; quare (per Coroll. Propos. 
14. huius) B totum suum motum retinebit, non versus eandem partem, supponitur enim ab A 

impediri: Ergo (per illa, quae cap. 2. Diopt. dicta sunt) in contrariam partem, non vero versus 
ullam aliam, reflectetur, suum integrum motum retinendo (per Prop. 18. huius), q.e.d. 

Nota, quod hic, et in praecedentibus Propositionibus tanquam demonstratum assumpsimus, 
omne corpus in directum alii occurrens, a quo absolute impeditur, ne ulterius eandem partem 
versus progrediatur, in contrariam, non vero in ullam aliam partem reflecti debere: quod ut 
intelligatur, lege cap.2. Dioptr. 

SCHOLIUM. 

Hucusque ad mutationes corporum, quae ex mutuo impulsu fiunt, explicandas consideravimus 
duo corpora, tanquam ab omnibus corporibus divisa; nulla nempe habita ratione corporum, ea 
undequaque cingentium, lam vero ipsorum statum, et mutationes considerabimus pro ratione 
corporum, a quibus undequaque cinguntur. 

PROPOSITIO XXXII. 

Si corpus B undequaque cingatur a corpusculis motis, ipsum aequali vi versus omnes partes simul 
pellentibus, quamdiu nulla alia causa occurrit, in eodem loco immotum manebit. 

DEMONSTRATIO. 

Per se patet haec Propositio: si enim versus aliquam partem, ex impulsu corpusculorum ab una 
parte venientium, moveretur, corpuscula, quae illud movent, maiori vi pellerent, quam alia, 
quae illud eodem tempore in contrariam partem pellunt, et suum effectum sortiri nequeunt (per 
Ax. 29.): quod esset contra hypothesin. 

PROPOSITIO XXXIII. 

Corpus B, iisdem, ut supra positis, vi quantumvis parva adventitia, versus quamcunque partem 
moveri potest. 

DEMONSTRATIO. 

Omnia corpora B immediate tangentia, quia (ex Hyp.) in motu sunt, et B (per praec.) immotum 
manet, statim ac ipsum B tangunt, suum integrum motum retinendo, in aliam partem 
reflectentur (per Prop. 28. huius): adeoque corpus B continuo a corporibus, quae illud 
immediate tangunt, sponte deseritur; quantumvis igitur B fingatur magnum, nulla actio 
requiritur, ad ipsum a corporibus, immediate tangentibus, separandum (per id, quod 4x 
notavimus circa 8. Def.). Quare nulla vis externa, quantumvis parva fingatur, in ipsum impingi 
potest, quae non sit maior vi, quam B habet ad permanendum in eodem loco (ipsum enim 
nullam habere vim corporibus immediate tangentibus adhaerendi, iam iam demonstravimus), 
et quae etiam, addita impulsui corpusculorum, quae simul cum ipsa vi externa B versus eandem 
partem pellunt, non maior sit vi aliorum corpusculorum, idem B in contrariam partem pellentium 
(ille enim sine vi externa huic aequali supponebatur): ergo (per Ax. 20.) ab hac vi externa, 
quantumvis exigua fingatur, corpus B versus quamcunque partem movebitur, q.e.d. 

PROPOSITIO XXXIV. 

Corpus B, iisdem positis ut supra, non potest celerius moveri, quam a vi externa impulsum est, 
quamvis particulae, a quibus cingitur, longe celerius agitentur. 


DEMONSTRATIO. 

Corpuscula, quae simul cum vi externa corpus B versus eandem partem pellunt, quamvis multo 
celerius agitentur, quam vis externa B movere potest; quia tamen (per Hyp.) non maiorem vim 
habent, quam corpora, quae idem B in contrariam partem repellunt, omnes suae 
determinationis vires in his tantum resistendis impendent; nec ei (per Propos. 32. huius) aliquam 
celeritatem tribuent; ergo, cum nullae aliae circumstantiae, sive causae supponantur, B a nulla 
alia causa, praeter vim externam, aliquid celeritatis accipiet, ac proinde (per Ax. 8. part. 1) non 
poterit celerius moveri, quam a vi externa impulsum est, quod erat demonstrandum. 

PROPOSITIO XXXV. 

Cum corpus B sic ab externo impulsu movetur, maximam partem sui motus a corporibus, a 
quibus continuo cingitur, accipit, non autem a vi externa. 

DEMONSTRATIO. 

Corpus B, quamvis admodum magnum fingatur, impulsu, quantumvis exiguo, moveri debet (per 
Propos. 33. huius). Concipiamus igitur B quadruplo maius esse corpore externo, cuius vi pellitur: 
cum ergo (per praec.) ambo aeque celeriter moveri debeant: quadruplo etiam plus motus erit in 
B, quam in corpore externo, a quo pellitur (per Prop. 21. huius): quare (per Ax. 8. Part. 1.) 
praecipuam partem sui motus a vi externa non habet. Et quia praeter hanc nullae aliae causae 
supponuntur, quam corpora, a quibus continuo cingitur (nam ipsum B ex se immotum 
supponitur), a solis ergo (per Ax. 7. Part. 1.) corporibus, a quibus cingitur, praecipuam partem 
sui motus accipit, non autem a vi externa, q.e.d. Nota, quod hic non possumus, ut supra, dicere, 
quod motus particularum ab una parte venientium requiratur ad resistendum motui 
particularum a contraria parte venientium; nam corpora, aequali motu (ut haec supponuntur) 
versus se invicem mota, sola determinatione, non vero motu, contraria sunt (per Corol. Prop. 19. 
huius): ideoque solam determinationem in sibi invicem resistendo impendunt, non vero motum, 
ac propterea corpus B nihil determinationis, et consequenter (per Corol. Prop. 27. huius) nihil 
celeritatis, quatenus a motu distinguitur, a corporibus circumiacentibus accipere potest: At 
quidem motum; imo, accedente vi adventitia, necessario ab iis moveri debet, ut in hac 
Propositione demonstravimus, et ex modo, quo 33. Prop. demonstravimus, clare videre est. 

PROPOSITIO XXXVI. 

Si corpus aliquod, ex. gr. manus nostra, quaquaversum aequali motu moveri posset, ita ut nullis 
corporibus ullo modo resistat, neque ulla alia corpora ipsi ullo modo resistant, necessario in illo 
spatio, per quod sic moveretur, tot corpora versus unam partem, quam versus quamcunque 
aliam, aequali inter se, et aequali cum manu vi celeritatis movebuntur. 

DEMONSTRATIO. 

Per nullum spatium aliquod corpus moveri potest, quod non sit corporibus plenum (per Propos. 
3. huius). Dico itaque spatium, per quod manus nostra sic moveri potest, a corporibus repleri, 
quae iisdem, quibus dixi, conditionibus movebuntur. Si enim negas, ponantur quiescere, vel alio 
modo moveri. Si quiescunt, necessario motui manus tamdiu resistent (per Prop. 14. huius), 
donec eius motus ipsis communicetur, ut tandem cum ipsa versus eandem partem, aequali cum 
celeritate moveantur (per Propos. 20. huius): Sed in hypothesi ponuntur non resistere; ergo haec 
corpora moventur, q. er. primum. Porro ipsa versus omnes partes moveri debent: si enim negas, 
ponantur versus aliquam partem non moveri, puta ab A versus B. Si ergo manus ab A versus B 
moveatur, necessario corporibus motis (per primam partem huius), et quidem secundum tuam 
hypothesin alia determinatione, ab ipsa manus determinatione diversa, occurret: quare ipsi 

resistent (per Prop. 14. huius), donec cum ipsa manu versus eandem partem moveantur (per 
Prop. 24. et Schol. Propos. 27. huius): atqui manui (per Hyp.) non resistunt, ergo versus 
quamcunque partem movebuntur, quod erat secundum. 

Rursus haec corpora aequali inter se vi celeritatis versus quamcunque partem movebuntur. Si 
enim supponerentur, non aequali vi celeritatis moveri: ponantur, quae moventur ab A versus B, 
non tanta vi celeritatis moveri, quam quae ab A versus C moventur. Quare si manus eadem illa 
celeritate (aequali enim motu versus omnes partes sine resistentia moveri posse supponitur), 
qua corpora ab A versus C moventur, ab A versus B moveretur: corpora ab A versus B mota 
tamdiu manui resistent (per Propos. 14. huius), donec cum manu aequali vi celeritatis 
moveantur (per Propos. 31. huius): at hoc est contra hypothesin: ergo aequali vi celeritatis 
versus omnes partes movebuntur, q.er. tertium. Denique, si corpora non aequali cum manu vi 
celeritatis moverentur, aut manus tardius, vel minori vi celeritatis, aut celerius, vel maiori vi 
celeritatis movebitur, quam corpora: Si prius, manus resistet corporibus ipsam versus eandem 
partem sequentibus (per Propos. 31. huius): Si posterius, corpora, quae manus sequitur, et 
quibuscum versus eandem partem movetur, ipsi resistent (per eandem): quod utrumque est 
contra hypothesin. Ergo cum neque tardius, neque celerius moveri potest manus, aequali vi 
celeritatis, ac corpora, movebitur, q.e.d. 

Si quaeris, cur aequali vi celeritatis, non vero absolute aequali celeritate dico; lege Scholium 
Coroll. Prop. 27. huius: Si deinde quaeris, an manus, dum ex. gr. ab A versus B movetur, non 
resistat corporibus eodem tempore a B versus A aequali vi motis: Lege Propos. 33. huius, ex qua 
intelliges, eorum vim compensari vi corporum (haec enim vis per 3. part. huius Prop. illi aequalis 
est), quae ab A versus B cum manu eodem tempore moventur. 

PROPOSITIO XXXVII. 

Si corpus aliquod, puta A, a quacunque parva vi versus quamcunque partem moveri potest, illud 
necessario cingitur a corporibus, quae aequali inter se celeritate moventur. 

DEMONSTRATIO. 

Corpus A undequaque a corporibus cingi debet (per Propos. 6. huius), iisque versus quamcunque 
artem aequaliter motis: Si enim quiescerent, non a quacunque parva vi corpus A versus 
quamcunque partem (ut supponitur) moveri posset, sed ad minimum a tanta vi, quae corpora, 
ipsum A immediate tangentia, secum movere posset (per Ax. 20. huius). Deinde si corpora, a 
quibus A cingitur, maiori vi versus unam partem moverentur, quam versus aliam, puta a B versus 
C, quam a C versus B, cum undequaque a corporibus motis cingatur (ut iamiam 
demonstravimus); necessario (per id, quod Prop. 33. demonstravimus) corpora, ab B versus C 
mota, A versus eandem partem secum ferrent. Adeoque non quaecunque parva vis sufficiet ad 
A versus B movendum, sed praecise tanta, quae excessum motus corporum a B versus C 
venientium suppleret (per Ax. 20.): quare aequali vi versus omnes partes moveri debent, q.e.d. 

SCHOLIUM. 

Cum haec contingant circa corpora, quae Fluida vocantur, sequitur corpora fluida illa esse, quae 
in multas exiguas particulas, et aequali vi versus omnes partes motas, sunt divisa. Et, quamvis 
illae particulae a nullo vel lynceo oculo conspici possint, non tamen erit negandum id, quod 
modo clare demonstravimus: satis enim ex antedictis Propp. 10. et 11. evincitur talis naturae 
subtilitas, quae (ut iam sensus omittam) nulla cogitatione determinari potest, aut attingi. Porro, 
cum etiam ex praecedentibus satis constet, quod corpora sola sua quiete aliis corporibus 

resistant, et nos in duritie, ut sensus indicant, nihil aliud percipiamus, quam quod partes 
corporum durorum motui manuum nostrarum resistant: clare concludimus, illa corpora, 
quorum omnes particulae iuxta se mutuo quiescunt, esse dura. Lege Art. 54. 55. 56. Part. 2. 
Princip. Finis secundae Partis. 

PARS III. Principia Philosophiae More Geometrico Demonstrata. 


PARS III. PRINCIPIA PHILOSOPHIAE MORE GEOMETRICO DEMONSTRATA. 

Principiis rerum naturalium universalissimis sic expositis, pergendum nunc est ad illa, quae ex 
ipsis sequuntur, explicanda. Verumenimvero, quandoquidem ea, quae ex iis principiis sequuntur, 
plura sunt, quam mens nostra unquam cogitatione perlustrare poterit, nec ab iis ad una potius, 
quam alia consideranda, determinemur; praecipuorum Phaenomenon, quorum causas hic 
investigabimus, brevis historia ante omnia ob oculos ponenda est. Hanc autem habes ab Artic. 
5. usque ad 15. Part. 3. Princip. Et ab Art. 20. usque ad 43. proponitur hypothesis, quam Cartesius 
commodissimam iudicat, non tantum ad Phaenomena coeli intelligenda: sed etiam, ad eorum 
causas naturales indagandas. 

Porro, cum ad Plantarum vel Hominis naturam intelligendam optima via sit considerare, quo 
pacto paulatim ex seminibus nascantur, et generentur: talia principia erunt excogitanda, quae 
valde simplicia, et cognitu facillima sunt, ex quibus, tanquam seminibus quibusdam, et sidera, 
et terra, et denique omnia, quae in hoc mundo aspectabili deprehendimus, oriri potuisse 
demonstremus: quamvis ipsa nunquam sic orta esse probe sciamus. Hoc enim pacto eorum 
naturam longe melius exponemus, quam si tantum, qualia iam sunt, describeremus. Dico, nos 
quaerere principia simplicia, et cognitu facilia; talia enim nisi sint, ipsis non indigebimus; nempe 
quia ea tantum de causa semina rebus affingemus, ut earum natura nobis facilius innotescat, et 
Mathematicorum more a clarissimis ad magis obscura, et a simplicissimis ad magis composita 
ascendamos. Dicimus deinde, nos talia principia quaerere, ex quibus et sidera, et terram, etc. 
oriri potuisse demonstremus. Tales enim causas, quae tantum sufficiunt, ut passim ab 
Astronomis fit, ad Phaenomena coeli explicanda, non quaerimus: sed tales, quae etiam ad 
cognitionem eorum, quae sunt in terra, (nempe, quia omnia, quae supra terram observamus 
contingere, inter Phaenomena naturae recensenda iudicamus) nos ducant: Hae autem ut 
inveniantur, sequentia observanda sunt in bona hypothesi. 

I. Ut nullam (in se tantum considerata) implicet contradictionem. 

II. Ut sit simplicissima, quae dari potest. 

III. Quod ex secundo sequitur, ut sit cognitu facillima. 

IV. Ut omnia, quae in tota natura observantur, ex ipsa deduci queant. Diximus denique, nobis 
licere hypothesin assumere, ex qua, tanquam ex causa, naturae Phaenomena deducere 
queamus; quamvis ipsa sic orta non fuisse, probe sciamus. Quod ut intelligatur, hoc utar 
exemplo. Siquis in charta lineam curvam, quam Parabolam vocamus, descriptam inveniat, et 
ipsius naturam investigare velit, sive is supponat, illam lineam ex Cono aliquo prius sectam, et 
deinde chartae impressam, sive ex motu duarum linearum rectarum descriptam, sive aliquo alio 
modo ortam fuisse, perinde est; modo ex eo, quod supponit, omnes proprietates Parabolae 
demonstret. 

Imo, quamvis sciat, illam in charta ex impressione secti Coni ortum habuisse, poterit nihilominus 
ad libitum aliam causam fingere, quae ipsi commodissima videtur, ad omnes Parabolae 

proprietates explicandas. Sic etiam nobis ad delineamenta naturae explicanda, hypothesin 
aliquam ad libitum assumere licet, modo ex ipsa omnia naturae Phaenomena per Mathematicas 
consequentias deducamus. Et, quod magis notatu dignum est, vix aliquid assumere poterimus, 
ex quo non idem effectus, quamquam fortasse operosius, per naturae Leges supra explicatas, 
deduci possint. Cum enim earum Legum ope materia formas omnes, quarum est capax, 
successive assumat, si formas istas ordine consideremus, tandem ad illam, quae est huius mundi, 
poterimus devenire: adeo ut nihil erroris ex falsa hypothesi sit timendum. 

Postulatum. 

Petitur, ut concedatur, omnem illam materiam , ex qua hic mundus aspectabilis est compositus, 
fuisse initio a Deo divisam in particulas, quam proxime inter se aequales, non quidem sphaericas, 
quia plures globuli simul iuncti spatium continuum non replent, sed in partes alio modo figuratas, 
et magnitudine mediocres, sive medias inter illas omnes, ex quibus iam coeli, atque astra 
componuntur; easque tantundem motus in se habuisse, quantum iam in mundo reperitur, et 
aequaliter fuisse motas; tum singulas circa propria sua centra, et separatim a se mutuo, ita ut 
corpus fluidum componerent, quale coelum esse putamus; tum etiam plures simul circa alia 
quaedam puncta, aeque a se mutuo remota, et eodem modo disposita, ac iam sunt centra 
fixarum; nec non etiam circa alia aliquanto plura, quae aequent numerum Planetarum; sicque 
tot varios vortices componerent, quot iam astra sunt in mundo. Vide Figuram Artic. 47. Part. 3. 
Princip. 

Haec hypothesis in se spectata nullam implicat contradictionem; nihil enim materiae tribuit 
praeter divisibilitatem, et motum, quas modificationes iam supra demonstravimus in materia 
realiter existere, et quia materiam indefinitam, ac coeli, et terrae unam eandemque esse 
ostendimus, has modificationes in tota materia fuisse, sine ullius contradictionis scrupulo 
supponere possumus. Est deinde haec hypothesis simplicissima, quia nullam supponit 
inaequalitatem, neque dissimilitudinem in particulis, in quas materia in initio fuerit divisa, neque 
etiam in earum motu; ex quo sequitur hanc hypothesin etiam esse cognitu facillimam: 

Quod idem etiam patet ex eo, quod nihil per hanc hypothesin in materia supponitur fuisse, 
praeter id, quod cuilibet sponte ex solo materiae conceptu innotescit, divisibilitas nimirum, ac 
motus localis. Quod autem ex ipsa omnia, quae in natura observantur, deduci queant, re ipsa, 
quoad fieri potest, ostendere conabimur, idque sequenti ordine. Primo fluiditatem Coelorum ex 
ipsa deducemus, et, quomodo ea causa sit lucis, explicabimus. Deinde ad naturam Solis 
pergemus, et simul ad ea, quae in Stellis fixis observantur. Postea de Cometis, et tandem de 
Planetis, eorumque Phaenomenis dicemus. 

Definitiones. 

DEFINITIONES 

I. Per Eclipticam intelligimus illam partem vorticis, quae, dum gyrat circa axem, maximum 
circulum describit. II. Per Polos intelligimus partes vorticis, quae ab Ecliptica sunt remotissimae, 
sive quae minimos describunt circulos. 

III. Per Conatum ad motum non intelligimus aliquam cogitationem, sed tantum, quod pars 
materiae ita est sita, et ad motum incitata, ut revera esset aliquo itura, si a nulla causa 
impediretur. 

IV. Per Angulum intelligimus, quicquid in aliquo corpore ultra figuram sphaericam prominet. 

Axiomata 

AXIOMATA. 

I. Plures globuli simul iuncti spatium continuum occupare nequeunt. 

II. Materiae portio in partes angulosas divisae, si partes ipsius circa propria sua centra moveantur, 
maius spatium requirit, quam si omnes ipsius partes quiescerent, et omnia earum latera se 
invicem immediate tangerent. 

III. Pars materiae, quo minor est, eo facilius ab eadem vi dividitur. 

IV. Partes materiae, quae sunt in motu versus eandem partem, et a se invicem in ipso motu non 
recedunt, non sunt actu divisae. 

Propositio I. Partes materiae, 

PROPOSITIO I. Partes materiae, in quas primo fuit divisa, non erant rotundae, sed angulosae. 
Demonstratio. Materia tota in partes aequales, et similes ab initio fuit divisa (per Postulat): ergo 
(per Ax. 1. et Prop. 2. Part. 2.) non fuerunt rotundae: atque adeo (per Defin. 4.) angulosae, q.e.d. 

Propositio II. Vis, quae effect, 

PROPOSITIO II. Vis, quae effecit, ut materiae particulae circa propria centra moverentur, simul 
effecit, ut particularum anguli mutuo occursu attererentur. Demonstratio. Tota materia in initio 
in partes aequales (per Postulat.) atque angulosas (per Propos. 1. huius) fuit divisa. Si itaque, 
simulae coeperint moveri circa propria centra, anguli earum non attriti fuissent, necessario (per 
Axiom. 2.) tota materia maius spatium occupare debuisset, quam cum quiescebat: atqui hoc est 
absurdum (per Prop. 4. Part. 2.): ergo earum anguli fuerunt attriti, simulae moveri coeperint, 
q.e.d. Reliqua desiderantur. 

EPISTOLA SAPIENT. CLARISSIMISQ. VIRIS S. FACULTATIS THEOLOGIAE 



EPISTOLA SAPIENTISSIMIS CLARISSIMISQUE VIRIS SACRAE FACULTATIS THEOLOGIAE 
PARISIENSIS DECANO ETDOCTORIBUS RENATUS DES CARTES SALUTEM D. 

1. Tam iusta causa me impellit ad hoc scriptum vobis offerendum, et tam iustam etiam vos 
habituros esse confido ad eius deffensionem suscipiendam, postquam instituti mei rationem 
intelligetis, ut nulla re melius illud hic possim commendare, quam si quid in eo sequutus sim 
paucis dicam. 

2. Semper existimavi duas quaestiones, de Deo et de Anima, praecipuas esse ex iis quae 
Philosophiae potius quam Theologiae ope sunt demonstrandae: nam quamvis nobis fidelibus 
animam humanam cum corpore non interire, Deumque existere, fide credere sufficiat, certe 
infidelibus nulla religio, nec fere etiam ulla moralis virtus, videtur posse persuaderi, nisi prius illis 
ista duo ratione naturali probentur: cumque saepe in hac vita maiora vitiis quam virtutibus 
praemia proponantur, pauci rectum utili praeferrent, si nec Deum timerent, nec aliam vitam 
expectarent. Et quamvis omnino verum sit, Dei existentiam credendam esse, quoniam in sacris 
scripturis docetur, et vice versa credendas sacras scripturas, quoniam habentur a Deo; quia 
nempe, cum fides sit donum Dei, ille idem qui dat gratiam ad reliqua credenda, potest etiam 

dare, ut ipsum existere credamus; non tamen hoc infidelibus proponi potest, quia circulum esse 
iudicarent. Et quidem animadverti non modo vos omnes aliosque Theologos affirmare Dei 
existentiam naturali ratione posse probari, sed et ex sacra Scriptura inferri, eius cognitionem 
multis, quae de rebus creatis habentur, esse faciliorem, atque omnino esse tam facilem, ut qui 
illam non habent sint culpandi. Patet enim Sap. 13 ex his verbis: Nec his debet ignosci. Si enim 
tantum potuerunt scire, ut possent aestimare saeculum, quomodo huius dominum non facilius 
invenerunt? Et ad Rom. cap. I, dicitur illos esse inexcusabiles. Atque ibidem etiam per haec 
verba: Quod notum est Dei, manifestum est in illis, videmur admoneri ea omnia quae de Deo 
sciri possunt, rationibus non aliunde petitis quam ab ipsamet nostra mente posse ostendi. Quod 
idcirco quomodo fiat, et qua via Deus facilius et certius quam res saeculi cognoscatur, non putavi 
a me esse alienum inquirere. 

3. Atque quantum ad animam, etsi multi eius naturam non facile investigari posse iudicarint, et 
nonnulli etiam dicere ausi sint rationes humanas persuadere illam simul cum corpore interire, 
solaque fide contrarium teneri, quia tamen hos condemnat Concilium Lateranense sub Leone X 
habitum, sessione 8, et expresse mandat Christianis Philosophis ut eorum argumenta dissolvant, 
et veritatem pro viribus probent, hoc etiam aggredi non dubitavi. 

4. Praeterea, quoniam scio plerosque impios non aliam ob causam nolle credere Deum esse, 
mentemque humanam a corpore distingui, quam quia dicunt haec duo a nemine hactenus 
potuisse demonstrari: etsi nullo modo iis assentiar, sed contra rationes fere omnes, quae pro his 
quaestionibus a magnis viris allatae sunt, cum satis intelliguntur, vim demonstrationis habere 
putem, vixque ullas dari posse mihi persuadeam, quae non prius ab aliquibus aliis fuerint 
inventae: nihil tamen utilius in Philosophia praestare posse existimo, quam si semel omnium 
optimae studiose quaerantur, tamque accurate et perspicue exponantur, ut apud omnes constet 
in posterum eas esse demonstrationes. Ac denique, quoniam nonnulli quibus notum est me 
quandam excoluisse Methodum ad quaslibet difficultates in scientiis resolvendas, non quidem 
novam, quia nihil est veritate antiquius, sed qua me saepe in aliis non infoeliciter uti viderunt, 
hoc a me summopere flagitarunt: ideoque officii mei esse putavi nonnihil hac in re conari. 

5. Quicquid autem praestare potui, totum in hoc Tractatu continetur. Non quod in eo diversas 
omnes rationes, quae ad eadem probanda afferri possent, colligere conatus sim, neque enim 
hoc videtur operae pretium esse, nisi ubi nulla habetur satis certa; sed primas tantum et 
praecipuas ita prosecutus sum, ut iam pro certissimis et evidentissimis demonstrationibus illas 
ausim proponere. Addamque etiam tales esse, ut non putem ullam viam humano ingenio patere, 
per quam meliores inveniri unquam possint: cogit enim me causae necessitas, et gloria Dei, ad 
quam totum hoc refertur, ut hic aliquanto liberius de meis loquar quam mea fert consuetudo. 
Atqui quantumvis certas et evidentes illas putem, non tamen ideo mihi persuadeo ad omnium 
captum esse accommodatas: sed, quemadmodum in Geometria multae sunt ab Archimede, 
Apollonio, Pappo, aliisve scriptae, quae, etsi pro evidentibus etiam ac certis ab omnibus 
habeantur, quia nempe nihil plane continent quod seorsim spectatum non sit cognitu facillimum, 
nihilque in quo sequentia cum antecedentibus non accurate cohaereant, quia tamen 
longiusculae sunt, et valde attentum lectorem desiderant, non nisi ab admodum paucis 
intelliguntur: ita, quamvis eas quibus hic utor, certitudine et evidentia Geometricas aequare, vel 
etiam superare, existimem, vereor tamen ne a multis satis percipi non possint, tum quia etiam 
longiusculae sunt, et aliae ab aliis pendent, tum praecipue quia requirunt mentem a praeiudiciis 
plane liberam, et quae se ipsam a sensuum consortio facile subducat. 

Nec certe plures in mundo Metaphysicis studiis quam Geometricis apti reperiuntur. Ac praeterea 
in eo differentia est, quod in Geometria, cum omnibus sit persuasum nihil scribi solere, de quo 

certa demonstratio non habeatur, saepius in eo peccant imperiti, quod falsa approbent, dum ea 
videri volunt intelligere, quam quod vera refutent: contra vero in Philosophia, cum credatur nihil 
esse de quo non possit in utramque partem disputari, pauci veritatem investigant, et multo 
plures, ex eo quod ausint optima quaeque impugnare, famam ingenii aucupantur. 

6. Atque ideo, qualescunque meae rationes esse possint, quia tamen ad Philosophiam spectant, 
non spero me illarum ope magnum operae pretium esse facturum, nisi me patrocinio vestro 
adiuvetis. Sed cum tanta inhaereat omnium mentibus de vestra Facultate opinio, tantaeque sit 
authoritatis Sorbonae nomen, ut non modo in rebus fidei nulli unquam Societati post sacra 
Concilia tantum creditum sit quam vestrae, sed etiam in humana Philosophia nullibi maior 
perspicacia et soliditas, nec ad ferenda iudicia maior integritas et sapientia esse existimetur; non 
dubito quin, si tantam huius scripti curam suscipere dignemini, primo quidem, ut a vobis 
corrigatur: memor enim, non modo humanitatis, sed maxime etiam inscitiae meae, non affirmo 
nullos in eo esse errores; deinde, ut quae vel desunt, vel non satis absoluta sunt, vel maiorem 
explicationem desiderant, addantur, perficiantur, illustrentur, aut a vobis ipsis, aut saltem a me, 
postquam a vobis ero admonitus; ac denique, ut postquam rationes in eo contentae, quibus 

Deum esse, mentemque a corpore aliam esse probatur, ad eam perspicuitatem erunt perductae, 
ad quam ipsas perduci posse confido, ita nempe ut pro accuratissimis demonstrationibus 
habendae sint, hoc ipsum declarare et publice testari velitis: non dubito, inquam, quin, si hoc 
fiat, omnes errores, qui de his quaestionibus unquam fuerunt, brevi ex hominum mentibus 
deleantur. Veritas enim ipsa facile efficiet ut reliqui ingeniosi et docti vestro iudicio subscribant; 
et authoritas, ut Athei, qui scioli magis quam ingeniosi aut docti esse solent, contradicendi 
animum deponant, atque etiam ut forte rationes, quas ab omnibus ingenio praeditis pro 
demonstrationibus haberi scient, ipsi propugnent, ne non intelligere videantur. Ac denique 
caeteri omnes tot testimoniis facile credent, nemoque amplius erit in mundo, qui vel Dei 
existentiam, vel realem humanae animae a corpore distinctionem ausit in dubium revocare. 
Cuius rei quanta esset utilitas, vos ipsi, pro vestra singulari sapientia, omnium optime aestimare 
potestis; nec deceret me vobis, qui maximum Ecclesiae Catholicae columen semper fuistis, Dei 
et Religionis causam pluribus hic commendare. 

EPISTOLA RENATI DES CARTES REVERENDO PATRI PATRI DINETS. I. PRAEPOSITO PROVINCIALI PER 

FRANGAM 

Cum nuper R. P. Mercenno per literas significassem me valde cupere, ut Dissertatio, qum 
audiebam R. P. in me scriptam esse, vel ab ipso R. P. in lucem ederetur, vel saltem ad me 
mitteretur, ut eam cum reliquis Obiectionibus ab aliis ad me missis edi curarem, rogassemque 
ut hoc, vel ab illo, vel certe, quia aequissimum esse iudicabam, Reverentia tua impetrare 
conaretur : respondit se literas illas meas R. tuae legendas tradidisse, ipsasque non modo tibi 
fuisse gratas, sed et multa singularis prudentiae, humanitatis, ac benevolentiae erga me tuae 
signa sibi te esse demonstrata. Hocque etiam re sum expertus, quia statim postea ista 
Dissertatio ad me fuit missa. Quae me non modo ad agendas tibi maximas gratias impellunt, sed 
etiam ad opinionem meam de illa Dissertatione libere aperiendam, simulque ad consilium de 
studiorum meorum instituto petendum invitant. Equidem cum primum illam in manibus meis 
tenui, tanquam de magno thesauro gaudebam : nihil enim mihi optatius est quam, vel 
opinionum mearum certitudinem experiri, si forte, magnis viris examinatae, nulla in parte falsae 
reperiantur; vel saltem errorum admoneri, ut ipsos emendem, et quemadmodum in corporibus 
bene constitutis talis est partium omnium inter se communicatio et consensus, ut singulae non 
suis privatis viribus tantum utantur, sed praecipue etiam commune quoddam sit totius robur, 
quod ad unamquamque, dum operatur, accedit : ita, cum scirem qum arcta soleat esse inter 

omnes vestros animorum coniunctio, non unius R. P. Dissertationem, sed totius Societatis 
aequum et accuratum de opinionibus meis iudicium habere me arbitrabar. Ubi vero illam legi, 
plane obstupui, et longe aliud mihi de ipsa credendum esse cognovi. Nam sane, si profecta esset 
ab Authore qui eodem spiritu quo tota vestra Societas regeretur, maior aut saltem non minor in 
ea benignitas, et mansuetudo, et modestia, qum in privatorum eadem de re scriptis, appareret: 
at contra, si cum aliorum in meas Meditationes obiectionibus conferatur, nemo non credet illas 
potius Religiosis factas, hanc autem tanta cum acerbitate scriptam esse, ut ne privatum quidem, 
et nullis specialibus votis magis qum reliquos homines ad virtutem impulsum, decere possit. 
Appareret etiam amor Dei, eiusque promovendae gloriae desiderium ardens : at contra principia, 
ex quibus existentiam Dei et humanae animae corpore distinctionem deduxi, magno in ea studio, 
contra rationem ac veritatem, falsa authoritate ac figmentis impugnantur. Appareret quoque 
doctrina, et ratio, et ingenium : at, nisi forsan latinae linguae notitiam, qualem olim plebecula 
Romae habebat, pro doctrina numeremus, nullam plane in ea inveni, nullumque ratiocinium non 
illegitimum aut falsum, nec etiam ullum acumen ingenii, quod non caementario dignius sit qum 
Patre Societatis. Omitto prudentiam, caeterasque virtutes, quae cum in Societate vestra eximiae 
sint, nullae tamen in ista Dissertatione apparent, nec ullum vel minimum sui odorem in ipsam 
transfuderunt. Sed appareret saltem veritatis reverentia, et probitas, et candor: at contra patet 
ex Notis, quas ei adiunxi, nullum convicium fingi posse ab omni veri specie magis remotum, qum 
id totum quod mihi in ipsa exprobratur. Ac proinde, ut magna unius partis communi totius 
corporis lege dissensio indicat ipsam morbo aliquo sibi peculiari laborare, ita omnino ex 
Dissertatione R. P. manifestum est ipsum ea sanitate non frui, quae in reliquo vestro corpore 
existit. Neque vero minoris facimus vel caput vel totum hominem, ob id quod forte pravi 
humores, contra eius voluntatem ac citra culpam, in pedem aut digitum influxerint; sed contra 
aestimamus constantiam ac virtutem cum dolorem curationis ferre non recusat : et nemo 
unquam contempsit C. Marium quod varices in cruribus haberet, sed non minus saepe laudatur 
quod unam forti animo secari sit passus, qum ob septem suos consulatus et plurimas victorias 
ab hostibus reportatas. Eodemque modo, cum non ignorem quam pio et paterno affectu omnes 
tuos prosequaris, quo deterior Dissertatio illa mihi videtur, eo pluris facio integritatem ac 
prudentiam tuam, quod illam ad me mitti volueris, eoque magis totam Societatem suspicio et 
colo. Sed quia ipsemet R. P. suam Dissertationem ad me mittendam dedit, ne temere videar 
iudicare id illum sponte non fecisse, quid me ad hoc credendum impellat, et simul omnia quae 
mihi hactenus cum ipso intecesserunt, enarrabo. Scripsit iam ante, anno 1640, alios quosdam in 
me Tractatus de Opticis, quos audio ipsum discipulis suis legisse, ac etiam exscribendos dedisse, 
non forte omnibus, id enim ignoro, sed saltem nonnullis (nempe, ut credibile est, maxime charis 
et fidelibus : cum enim ab uno, in cuius manibus visi fuerant, exemplar peti curassem, non potuit 
impetrari). Deinde Theses de iis edidit, quas per triduum in Collegio vestro Parisiensi magno cum 
apparatu et insolita celebritate ventilavit : ubi quidem de nonnullis etiam aliis rebus, sed 
praecipue de meis opinionibus disputavit, multasque de me (nempe haud difficiles de absente) 
victorias reportavit. Quin et vidi Velitationem five Praefatianonem istarum Disputationum initio 
recitatam et R. P. elucubratam, in qua de nulla plane alia re qum de me impugnando agebatur, 
et nullum tamen verbum ut meum reprehendebatur, quod unam scripserim aut cogitarim, 
quodque non sit tam aperte absurdum, ut non magis qum ea, quae in Dissertatione mihi affingit, 
ulli homini sano venire possit in mentem, ut Notis in ipsam factis, et ad Authorem, quem 
nondum sciebam esse ex Societate, privatim missis, tunc explicui. In Thesibus autem, non modo 
quasdam meas opiniones falsas esse aiebat, quod sane cuilibet licet, praesertim si rationes 
habeat ad id probandum ; sed etiam, ut candore solito uteretur, verborum quorundam 
significationes mutabat, ut, exempli causa, angulo, qui hactenus ab opticis Refractus fuit 
appellatus, dabat nomen anguli Refractionis, pari acumine quo in sua Dissertatione per corpus 

dicit se intelligi id quod cogitat, et per animam, id quod est extensum ; atque huius artificii ope, 
nonnulla mea inventa, verbis meis valde diversis expressa, tanquam sua proferebat, meque, 
tanquam si de illis aliud quid plane ineptum sensissem, arguebat. Quorum ubi fui admonitus, 
dedi statim literas ad R. P. Rectorem eius Collegii, quibus rogabam, ut quandoquidem opiniones 
meae dignae visae fuerant, quae ibi publice refutarentur, me quoque non indignum iudicaret, 
ad quem refutationes istas mitteret, quique inter vestros discipulos censeri possem ; Aliaque 
multa addebam, quibus omnino mihi videbar id debere impetrare, ut inter caetera, quod longe 
malim vestris quam ab ullis aliis doceri, quia vos ut Praeceptores adhuc meos, et totius meae 
primae aetatis institutores unicos, summopere colo et observo ; quodque tam expresse in 
Dissertatione de Methodo pag. 75 rogarim omnes, ut me errorum, quos in scriptis meis 
invenirent, monere dignarentur, tamque paratum ad illos emendandos me esse ostenderim, ut 
non putarim quemquam fore, praesertim religiosam vitam professum, qui me mallet absentem 
apud alios erroris condemnare, qum mihimetipsi meos errores ostendere, de cuius saltem 
charitate erga proximum non mihi liceret dubitare. Ad quae, non ipse R. P. Rector, sed R. P. 
principio respondit, se Tractatus suos, sive rationes quibus meas opiniones impugnabat, intra 
octiduum esse missurum. Ac paulo post alii quidam Patres Societatis idem intra sex menses eius 
nomine promiserunt : forte quia, cum Tractatus istos non probarent (expresse enim eorum, 
quae ab illo in me suscepta fuerant, conscios se non fuisse fatebantur), id temporis ad illos 
emendandos requirebant. Ac denique R. P. literas ad me dedit, non solum sua manu scriptas, 
sed etiam communi Societatis sigillo munitas, ut tunc tandem illum ex Superiorum voluntate 
scribere appareret; iisque significabit : 1. sibi R. P. Rectore praeceptum esse, ut cum literae, 
quas ad illum scripseram, se praesertim spectarent, ipse ad eas responderet, suique instituti 
rationem aperiret. 2. Nullum se suscipi, sed nec iri susceptum peculiare proelium adversus meas 
opiniones. 3. Quod nihil dedisset petitioni quam proposui Methodi p. 75, id suae tribuendum 
ignorantiae, quia Methodum non perlegerat. 4. De Notis meis in suam prolusionem, se nihil 
addere, ab eo quod pridem significarat, fuissetque scripturus, nisi aliter suasissent amici , hoc 
est, nihil omnino, quia nihil antea significarat, nisi tantum se rationes, quas contra me habebat, 
esse missurum : adeo ut tantum per haec verba declararet se nunquam eas esse missurum, qui 
dissuaserant amici. Ex quibus omnibus etsi erat manifestum illum summo de me maledicendi 
studio flagrasse, idque privato consilio, et non consentientibus reliquis Patribus Societatis, 
suscepisse, ac proinde alio qum vos spiritu agi, et denique nihil minus velle, qum ut ea videam, 
quae in me scribit : etsi etiam mihi valde indignum videretur, hominem religiosum, cum quo 
nulla mihi unquam inimicitia nec quidem notitia intercesserat, tam publice, tam aperte, tam 
insolenter de me maledixisse, nihilque aliud habere excusationis, qum quod diceret se 
Dissertationem meam de Methodo non legisse : quod qum verum esset, clare patebat ex eo, 
quod Analysim meam, tum in Thesibus, tum in prolusione, aliquoties reprehendisset, quamvis 
nullibi de ipsa egissem, nec quidem nomen Analyseos scripsissem, praeterquam in ea 
Dissertatione de Methodo, qum se non legisse fingebat : verumtamen, quia se in posterum 
quieturum esse promittebat, libenter praeterita dissimulabam. Et minime mirabar R. P. 
Rectorem mihi severius pro prima vice in illum decrevisse, qum ut ipsemet mihi facti sui 
rationem aperiret; atque ita non occulte fateretur, se nihil eorum, quae contra me in Thesibus, 
Disputatione ac Tractatibus suis magno cum fastu protulerat, coram me tueri posse ; nihilque 
habere, quod ad Notas, quas in eius Velitationem scripseram, responderet. At certe miror hunc 
R. P. tanto me lacessendi desiderio arsisse, ut, quamvis ei prior illa Velitatio tam parum foeliciter 
successisset, atque ex quo nullum se peculiare proelium in meas opiniones suscepturum esse 
promiserat, nihil mihi novi cum illo vel alio ullo ex vestris intercessisset, Dissertationem tamen 
suam postea scripserit. Nisi enim in ea peculiare proelium adversus meas opiniones contineatur, 
nescio certe quidnam sit in opiniones alicuius praeliari : nisi forsan eo nomine se excuset, quod 

non revera meas opiniones, sed alias plane insanas, mihi a se per calumniam affictas, impugnet; 
vel etiam quod non sperarit illam unquam ad manus meas esse perventuram. Nam sane patet 
ex stylo non eo instituto fuisse conscriptam, ut Obiectionibus in meas Meditationes factis 
annumeraretur; patetque etiam ex aliis illis Tractatibus, quos me noluit videri (quid enim in iis 
peius qum in ipsa potuit esse ?) ; patet denique ex mira eius licentia opiniones meis 
quammaxime diversas mihi affigendi : neque enim tanta usus fuisset, si hoc sibi unquam me 
publice exprobatum iri putasset. Ideoque, quod ipsam acceperim, non sane illi, sed Societati, ac 
tibi, maximas gratias habeo atque ago. Vellemque ut ea qualiscunque occasio, quae mihi nunc 
datur, gratiam referendi, cum eius in me iniuriarum dissimulatione, potius qum cum aliqua 
ultione, coniungi posset, ne id mea causa facere videar : quod revera non committerem, nisi 
etiam ad laudem Societatis, et tuam, veritatumque scitu perutilium patefactionem, conducere 
existimarem. Sed, cum R. P. Mathesim doceat in vestro Collegio Parisiensi, quod spectari potest 
ut primarium totius orbis terrarum, Mathesis autem sit facultas, qua ego praecipue uti dicor: ut 
nullus est in tota vestra Societate qui authoritate sua plus possit ad meas opiniones 
impugnandas, ita nullus etiam est cuius errores ea in re admissi facilius vobis omnibus 
tribuerentur, si de ipsis tacerem. Multi enim sibi persuaderent illum unum ex universo vestro 
corpore fuisse delectum ad iudicium de meis ferendum, ideoque non minus ei soli, qum vobis 
omnibus simul sumptis, hac de re credi oportere, nec etiam aliter de vobis, qum de ipso, esse 
iudicandum. Ac praeterea consilium sequutus est, ut ad cognitionem veritatis aliquandiu 
impediendam et retardandam valde efficax, sic ad ipsam plane supprimendam non sufficiens, 
quodque, cum tandem detegeretur, nullo vobis honori esset. Quippe non conatus est meas 
opiniones rationibus refutare, sed alias plane ineptas et absurdas, verbis fere meis expressas, 
pro meis proposuit, ac tanquam refutatione indignas derisit. Quo artificio facile omnes eos, qui 
me non norunt nec scripta mea viderunt, ab iis legendis avertisset, ac etiam eos, qui viderunt 
quidem, sed nondum satis intelligunt, hoc est fere omnes qui viderunt, ab ipsis ulterius 
examinandis revocasset: nunquam enim suspicati fuissent hominem religiosum, praesertim ex 
vestra Societate, adeo confidenter opiniones pro meis proponere, et irridere, quae revera meae 
non essent. Atque ad hoc multum iuvisset, quod suam Dissertationem non palam omnibus, sed 
privatim tantum amicis suis lectitasset: ita enim facile cavisset, ne ulli eam viderent, qui possent 
eius figmenta dignoscere ; ac caeteri maiorem ei fidem ideo habuissent, quod putassent eum 
nolle ipsam in lucem edere, ne famae meae noceret, ac mihi esse amicum. Nec interim fuisset 
periculum ne non satis multis legeretur: nam, si tantum Sociis suis, in vestro Parisiensi Collegio, 
id quod sperabat persuasisset, hinc facile ad omnes alios vestrae Societatis, toto orbe sparsos, 
eadem opinio transiisset; atque ab his etiam ad alios homines fere omnes, qui Societatis vestrae 
authoritati credidissent. Nec sane mirarer, si hoc contigisset : nam, cum vestri sint semper suis 
quisque studiis quammaxime occupati, fieri non potest ut singuli examinent omnes novos libros, 
qui quotidie magno numero prodeunt in lucem, sed crediderim expectari iudicium eius, qui 
primus ex Societate quemque librum legendum suscipit, ac prout ille de eo iudicat, caeteros 
postea vel etiam legere, vel abstinere, lamque mihi videor eius rei fecisse experimentum circa 
Tractatum quem edidi de Meteoris : cum enim partem Philosophiae contineat, quae, nisi 
admodum fallor, accuratius et verius in ipso explicatur, qum in ullis scriptis aliorum, nullam puto 
esse causam cur Philosophi, qui Meteora singulis annis in unoquoque ex vestris Collegiis docent, 
illum praetermittant, quam quia forte, falsis de me R. P. iudiciis credentes, nunquam legerunt. 
At quandiu tantum illa ex meis, quae ad Physicam aut Mathesim pertinebant, impugnavit, parum 
curavi. Cum autem in sua Dissertatione principia illa Metaphysica, quorum ope Dei existentiam 
realemque humanae animae corpore distinctionem demonstravi, non rationibus, sed maledictis, 
evertenda susceperit, harum veritatum cognitio tanti est momenti, ut nemini probo possit 
displicere, quod ea, quae de illis scripsi, pro viribus defendam. Nec sane difficulter id praestabo : 

cum enim mihi nihil aliud qum nimiam dubitationem obiecerit, non opus est, ad ostendendum 
qum iniuste ipsam mihi affingat, ut referam loca omnia mearum Meditationum, in quibus eam 
diligenter, ac, ni fallor, accuratius quam ullus alius cuius scripta habeamus, refutavi et sustuli ; 
sed satis est si moneam eius quod expresse scripsi, initio meae responsionis ad tertias 
Obiectiones : nempe nullas dubitandi rationes fuisse me propositas, eo fine ut ipsas 
persuaderem, sed contra ut refutarem ; eodem plane modo, quo Medecinae scriptores morbos 
describunt, quorum curandorum Methodum volunt docere. Quis tam audax et tam impudens in 
calumniando unquam fuit, ut accusaret Hippocratem aut Galenum, quod causas ex quibus morbi 
nasci solent exponant, atque inde concluderet, ipsos nihil aliud docere qum Methodum 
aegrotandi ? Certe, qui tantam in R. P. audaciam fuisse sciunt, non facile sibi persuaderent ipsum 
hac in re privato tantum consilio usum esse, nisi ego ipse testarer, notumque facerem quo pacto, 
et ea quae prius in me scripserat, non probata sint vestris, et ultima eius Dissertatio tuo iussu 
ad me fuerit missa. Quod cum nullibi commodius possim qum in hac epistola, non abs re esse 
puto eam simul cum Notis meis in Dissertationem edi curare. 

Atque, ut ego etiam ex ipsa fructum percipiam, dicam hic aliquid de Philosophia qum conscribo, 
et quam, nisi quid obstiterit, post annum unum aut alterum in lucem edere decrevi. Cum, anno 
1637, nonnulla eius Specimina vulgarem, nihil non facere conatus sum, ut praecaverem invidiam, 
qum mihi, licet indigno, imminere advertebam ; haec causa fuit cur nomen meum istis 
Speciminibus praefigi noluerim, non, ut quibusdam forte visum est, quod rationibus in iis 
contentis non fiderem, vel eorum me puderet ; haecque etiam fuit causa, cur declararim 
expressis verbis, in Dissertatione de Methodo, pag. 66, mihi non in animo esse ut, dum viverem, 
Philosophia mea vulgaretur. Quo in instituto adhuc manerem, si, ut sperabam et ratio postulabat, 
hoc me, saltem aliqua ex parte, invidia liberasset. At plane secus accidit. Ea enim est fortuna 
Speciminum meorum, ut, quamvis non multis intelligi potuerint, quia tamen a nonnullis, iisque 
maxime ingeniosis et doctis, qui ea dignati sunt examinare curiosius, multas veritates, nondum 
antea vulgatas, continere comperta sunt, haec fama transierit ad multos, qui statim ideo sibi 
persuaserunt me aliquid in Philosophia certi et nullis controversiis obnoxii posse explicare. Unde 
sequutum est, ut maxima quidem pars, nempe non tantum ii qui extra scholas libere 
philosophantur, sed plaerique etiam ex iis qui docent, praesertim iuniores, et qui magis ingenio 
quam immerita doctrinae fama nituntur, ac verbo omnes qui amant veritatem, integram me 
Philosophiam in lucem edi optarint. Sed alia pars, ii scilicet qui docti videri malunt qum esse, 
iamque aliquod nomen inter eruditos ex eo se habere putant, quod de scholae contraversiis 
acriter disputare didicerint, timentes ne, detecta veritate, controversiae istae abrogentur, ac 
simul eorum doctrina omnis abeat in contemptum, meaeque Philosophiae editione veritatem 
detectum iri existimantes, non ausi quidem sunt aperte ostendere se non cupere ut ederetur, 
sed summa in me invidia exarserunt, et quidem perfacile mihi fuit hos ab aliis distinguere. Qui 
enim Philosophiam meam optarunt, optime recordati sunt me de illa, dum viverem, non 
vulganda consilium sumpsisse, ac nonnulli etiam sunt conquesti quod eam mallem nepotibus 
qum coaevis meis concedere, quanquam omnes ingenui, causam cur id facerem advertentes, et 
mihi non deesse voluntatem publicis commodis serviendi, non ideo minus me amarint. Qui 
autem ipsam timuerunt, nullo modo id recordati sunt, aut saltem credere noluerunt, sed contra 
supposuerunt eius me editionem promisisse : hinc vocabar apud illos celebris promissor; hinc 
comparabar nonnullis, qui librorum, quos se scribi simulabant, editionem per multos annos 
frustra minati sunt ; hincque etiam R. P. ait hoc tandiu me expectari, ut deinceps sit 
desperandum : ridicule profecto, si putat aliquid ab homine nondum sene potuisse diu expectari, 
quod ab aliis in multis saeculis nondum est praestitum ; ac imprudenter, quod, ubi me conatur 
vituperare, talem esse concedat, ut id me intra paucos annos diu potuerit expectari, quod ego 

ab illo intra sexcentos, si tandiu vita utriusque prorogaretur, non expectarem. Huiusmodi autem 
homines, cum plane sibi persuaderent me decrevisse Philosophiam illam, qum metuebant, 
emittere statim atque esset parata, non modo eas opiniones, quae in scriptis iam me editis 
explicantur, sed etiam praecipue istam Philosophiam, sibi nondum cognitam, multis maledictis, 
qua occultis, qua etiam apertis et publicis, sunt prosequuti, ut scilicet vel me ab ea edenda 
absterrerent, vel editam statim everterent, et tanquam in cunis suffocarent. Risi quidem initio 
illorum conatus, et quanto vehementiores in meis impugnandis esse animadverti, tanto pluris 
me ab ipsis fieri existimavi. Sed ubi eorum numerum in dies augeri vidi, atque, ut fit, multo 
diligentiores eos esse ad occasiones mihi nocendi quaerendas, qum ullos benevolentes ad me 
protegendum, veritus ne forte clandestinis moliminibus aliquid possint, ac ne otium meum 
magis interturbent, si permaneam in instituto Philosophiam meam non edendi, qum si aperte 
ipsis me opponam, at, praestando id totum quod timent, ne amplius timendum habeant 
efficiam : pauca illa omnia, quae de Philosophia cogitavi, publici iuris facere institui, ac 
contendere ut, si vera sint, quamplurimis recipiantur. Quapropter illa non eodem ordine ac stylo 
proponam, quo magnam eorum partem ante conscripsi, eo in Tractatu cuius argumentum in 
Dissertatione de Methodo explicui, sed alio ad scholarum usum magis accommodato, brevibus 
scilicet articulis singulas quaestiones includendo, talique ordine ipsas exequendo, ut sequentium 
probatio ex solis praecedentibus dependeat, omnesque in unum corpus redigantur. Qua ratione 
spero me veritatem eorum omnium, de quibus in Philosophia solet disputari, tam clare esse 
expositurum, ut quicunque illam quaerent, perfacile ipsam ibi sint inventuri. Quaerunt autem 
profecto veritatem iuvenes omnes, cum primum ad discendam Philosophiam se accingunt. 
Quaerunt etiam illam caeteri omnes cuiuscunque aetatis, cum soli apud se de rebus 
Philosophicis meditantur, easque in proprium usum examinant. Sed et Principes omnes, et 
Magistratus, aliive qui Academias aut Gymnasia instituunt, sumptusque suppeditant ut 
Philosophia in iis doceatur, non nisi veram, quantum fieri potest, volunt doceri ; nec patiuntur 
dubias et controversas opiniones ibi ventilari, ut ex disputandi consuetudine subditi magis 
contentiosi, et refractarii, et pertinaces, atque ideo superioribus suis minus obsequentes, et 
seditionibus commovendis aptiores evadant, sed tantum ob spem veritatis, qum ex istis 
disputationibus aliquando emersuram plaerique sibi persuadent; vel si iam longa experientia 
sint edocti quam raro illa hoc pacto reperiatur, adeo tamen ipsam curant, ut etiam perexiguam 
eius spem non putent esse negligendam. Nulla autem unquam gens fuit tam fera aut tam 
barbara, tamque recto usu rationis, quo solo homines sumus, abhorrens, ut apud se doceri 
voluerit opniones, quae pugnarent contra cognitam veritatem. Atque ideo non dubium est, quin 
veritas opinionibus omnibus ab ea diversis, quantumlibet inveteratis et pervulgatis, sit 
praeferenda ; et quin omnes ii, qui alios docent, ipsam pro viribus quaerere atque inventam 
docere teneantur. Sed nempe non creditur eam fore in nova illa Philosophia qum promitto. Non 
verisimile est me unum plus vidisse, qum sexcenta millia ingeniosissimorum virorum, qui 
opiniones in scholis vulgo receptas sequuti sunt ; viae tritae ac cognitae novis ac ignotis sunt 
semper tutiores ; praesertim propter Theologiam, cum qua veterem et vulgarem Philosophiam 
optime consentire multorum annorum experientia iam docuit, de nova autem incertum est. 
Ideoque ne forte, imperitam multitudinem novitatis avidam ad se alliciendo, paulatim crescat et 
vires sumat, Scholarumque sive Academiarum pacem et quietem perturbet, vel etiam in Ecclesia 
novas haereses adducat, mature prohibendam atque extinguendam esse quidam contendunt. 
Ego vero contra respondeo, me quidem mihi nihil arrogare, nec profiteri me plus videre qum 
caeteros ; sed hoc forte mihi profuisse, quod, cum proprio ingenio non multum fidam, planas 
tantum et faciles vias sim sequutus. Nam, si quis per ipsas magis promoveat qum alii, multo 
maiori ingenio praediti, per salebrosas et impenetrabiles illas quas sequuntur, non est mirandum. 
Addo me nolle ut mihi credatur de veritate eorum quae promitto, sed ut ex iis Speciminibus 

quae iam dedi iudicetur. Non enim ibi unam aut alteram, sed plus sexcentis quaestionibus 
explicui, quae sic nullo ante me fuerant explicatae ; ac quamvis multi hactenus mea scripta 
transversis oculis inspexerint, modisque omnibus refutare conati sint, nemo tamen, quod sciam, 
quicquam non verum potuit in iis reperire. Fiat enumeratio quaestionum omnium, quae in tot 
saeculis, quibus aliae Philosophiae viguerunt, ipsarum ope solutae sunt, et forte nectam multae, 
nec tam illustres invenientur. Quinimo profiteor ne unius quidem quaestionis solutionem, ope 
principiorum Peripateticae Philosophiae peculiarium, datam unquam fuisse, qum non possim 
demonstrare esse illegitimam et falsam. Fiat periculum, proponantur, non quidem omnes, 
neque enim operae pretium puto multum temporis ea in re impendere, sed paucae aliquae 
selectiores : stabo promissis, et moneo tantum, ne captioni locum relinquam, loquendo de 
principiis Peripateticae Philosophiae peculiaribus, me excipere illas quaestiones, quarum 
solutiones desumptae sunt vel a sola experientia omnibus hominibus communi, vel 
consideratione figurarum et motuum quae Mathematicorum propria est, vel denique in 
Metaphysicis communibus illis notionibus quas me admitti, ut et praecedentia, ex 
Meditationibus meis apparet. Addo etiam, quod forte videbitur esse paradoxum, nihil in ea 
Philosophia esse, quatenus censetur Peripatetica, et ab aliis diversa, quod non sit novum ; 
nihilque in mea, quod non sit vetus. Nam, quantum ad principia, ea tantum admitto, quae 
omnibus omnino Philosophis hactenus communia fuere, suntque idcirco omnium antiquissima ; 
et quae deinde ex iis deduco, iam ante in ipsis contenta et implicita fuisse tam clare ostendo, ut 
etiam antiquissima, utpote humanis mentibus natura indita, esse appareat. Contra autem 
principia Philosophiae vulgaris, eo saltem tempore quo ab Aristotele aliisve inventa sunt, erant 
nova, nec iam meliora putari debent qum tunc fuere ; nihilque ex iis deducitur quod non sit 
controversum, et ex more scholarum singulis Philosophis mutari possit, ac proinde quod non sit 
maxime novum, cum quotidie adhuc renovetur. Quantum ad Theologiam, cum una veritas alteri 
adversari nunquam possit, esset impietas timere, ne veritates in Philosophia inventae iis quae 
sunt de fide adversentur. Atque omnino profiteor nihil ad religionem pertinere, quod non aeque 
ac etiam magis facile explicetur per mea principia, quam per ea quae vulgo recepta sunt, lamque 
huius rei mihi videor specimen dedisse satis luculentum, in fine meae responsionis ad quartas 
Obiectiones, circa quaestionem in qua omnium difficillime Philosophia cum Theologia solet 
conciliari, et idem in aliis quibuslibet, si opus fit, praestare paratus sum, ac etiam ostendere 
multa e contra esse in vulgari Philosophia, quae revera pugnant cum iis quae in Theologia sunt 
certa, etsi id vulgo Philosophis dissimuletur, vel ob longam iis credendi consuetudinem non 
advertatur. Non etiam metuendum est, ne meae opiniones, imperitam et novitatis avidam 
multitudinem alliciendo, nimis crescant ; cum e contra doceat experientia ipsas praecipue 
peritioribus probari, quos non novitate, sed sola veritate, allicientes, nimium crescere non 
possunt. Nec magis metuendum est, ne Scholarum pacem perturbent; sed contra, cum omnes 
Philosophi tot controversiis se mutuo vexent, ut nunquam maiore in bello esse possint qum iam 
sunt, nulla melior ratio est ad pacem inter ipsos conciliandam, haeresesque etiam, quae quotidie 
ex istis controversiis repullulant, minuendas, qum si verae opiniones, quales meas esse iam 
probavi, recipiantur : earum enim clara perceptio omnem dubitandi ac disputandi materiam 
tollet. Atque ex his patet, nullam revera esse rationem, ob qum nonnulli tanto studio reliquos 
homines ab iis cognoscendis velint avertere : nisi quod, nimis evidentes et certas eas esse 
existimantes, vereantur ne obsint famae doctrinae, qum ipsi ex aliarum minus probabilium 
cognitione quaesiverunt. Adeo ut haec ipsa illorum invidia non exiguum sit veritatis meae 
Philosophiae argumentum. Sed ne forte hic videar de invidia falso gloriari, ac solam 
Dissertationem R. P. in testimonium vocare posse, dicam quid nuper in recentissima harum 
Provinciarum Academia contigerit. 

Doctor quidam Medicinae, vir acerrimi ac perspicacissimi ingenii, atque ex eorum numero qui, 
quamvis Scholarum Philosophiam recte didicerint, quia tamen ei non credunt et sunt ingenui, 
non ideo multum superbiunt, nec se admodum doctos esse fingunt, ut aliis quibusdam in more 
est, qui ipsa sunt inebriati: legit Dioptricam meam et Meteora, cum primum edita sunt in lucem, 
ac statim aliqua in iis verioris Philosophiae principia contineri iudicavit. Quae colligendo 
diligentius, et alia ex iis deducendo, ea fuit sagacitate, ut intra paucos menses integram inde 
Physiologiam concinnarit, quae, cum privatim nonnullis visa esset, eis sic placuit, ut 
Professionem Medicinae, ibi tunc forte vacantem, pro illo, qui antea ipsam non ambiebat, 
Magistratu petierint et impetrarint. Ita professor factus officii sui esse putavit ea potissimum 
docere, propter quae ad illud munus vocatus fuisse videbatur: praesertim cum ipsa vera esse, 
ac quaecunque cum iis pugnant falsa, iudicaret. Sed cum id agendo magnam, pro ratione loci, 
haberet auditorum frequentiam, quidam statim ex eius collegis, ipsum sibi praeferri advertentes, 
manifeste inviderunt, ac persaepe apud Magistratum conquesti sunt, petentes ut ei nova ista 
docendi ratio prohiberetur. Nec tamen aliud tribus annis potuerunt impetrare, qum ut 
hortaretur ad vulgaris, tum Philosophiae, tum Medicinae principia simul cum suis docenda, ut 
ita auditores ad aliorum etiam scripta legenda pararet. Sentiebat enim prudens Magistratus, si 
nova ista vera essent, prohiberi non debere ; si autem falsa, non opus esse, quia sponte intra 
paucos menses essent collapsura. Cum autem e contra crescerent in dies, excolerenturque 
potissimum ab honestissimis et ingeniosissimis quibusque, magis qum ab humilioribus aut 
iunioribus, qui facilius invidorum authoritate aut consilio ab iis audiendis revocabantur: novam 
etiam provinciam Magistratus Medico dedit, ut nempe Problemata Physica, tum Aristotelis, tum 
aliorum, certis diebus, lectione extraordinaria explicaret, atque ita maiorem haberet 
occasionem, qum in sola sua Medicina de omnibus Physicae partibus agendi, et quievissent 
fortasse deinceps reliqui eius Collegae, ac veritati locum dedissent, nisi unus inter caeteros, qui 
tunc erat illius Academiae Rector, omnes suas in eum machinas intendere decrevisset. Ut autem 
cuius generis adversarios habeam appareat, hunc paucis hic describam. Cluet Theologus, 
Concionator, Disputator ; magnamque sibi apud plebeios homines gratiam potentiamque 
conciliavit, ex eo quod, modo in Romanam Religionem, modo in alias quascunque sua diversas, 
modo in potentiores invehendo, ferventem et indomitum pietatis zelum prae se ferat, 
interdumque etiam dicteriis scurrilibus plebeculae aures demulceat; quodque, multos quotidie 
libellos, sed nemine legendos, emittendo, varios Authores, sed saepius contra se qum pro se 
facientes, ac forte ex indicibus tantum notos, citando, et de quibuslibet scientiis, tanquam si 
earum gnarus esset, audacissime, sed et imperitissime, loquendo, admodum doctus indoctis 
videatur. Peritiores autem, qui sciunt quam importunus in aliis provocandis semper fuerit, ac 
qum saepe, ubi fuit disputandum, convitia pro rationibus attulerit, turpiterque victus discesserit, 
si sint diversae ab ipso religionis, palam irrident et contemnunt, eumque iam publice nonnulli 
sic exceperunt, ut nihil novi deinceps in ipsum scribi posse videatur; si vero cum illo in religione 
consentiunt, esti quantum possunt excusent et tolerent, in animo tamen non probant. 
Postquam hic homo aliquandiu Rector fuit, contigit ut, cum theses Medico Praeside ab eius 
auditoribus defendebantur, non daretur ipsis libertas ad argumenta quae proponebantur 
respondendi, sed scholasticis et importunis supplosionibus turbarentur. Quas supplosiones non 
dico a Theologo per amicos fuisse excitatas, neque enim scio, sed antea non fiebant ; atque 
audivi fide dignis, qui adfuerant, nullo eas nec respondentium nec Praesidis merito potuisse 
contingere, cum semper prius inciperent quam ipsi mentem suam explicuissent et interim rumor 
spargebatur, novam ibi Philosophiam male defendi, ut scilicet inde inferrent homines, non 
dignam esse quae publice doceatur. Contigit etiam, cum frequentes disputationes sub praesidio 
Medici haberentur, ac Theses minus curiose, ad arbitrium respondentium, ex variis et inconnexis 
quaestinonibus conflarentur, ut in quadam Thesi posuerint: ex mente et corpore non fieri unum 

ens per se, sed per accidens ; vocando scilicet ens per accidens id omne quod ex duabus 
substantiis plane diversis constaret, nec ideo negando unionem substantialem qua mens corpori 
coniungitur, nec utriusque partis aptitudinem naturalem ad istam unionem, ut patebat ex eo 
quod statim postea subiunxissent: illas substantias dici incompletas, ratione compositi quod ex 
earum unione oritur: adeo ut nihil in ipsis posset reprehendi, nisi forsan modus loquendi minus 
in scholis usitatus. At vero haec satis magna occasio visa est Rectori Theologo ad Medicum 
circumveniendum, haereseosque condemnandum, et ita, vel invito Magistratu, si res ut 
sperabat successisset, de Professione deturbandum. Nec obstitit quod, ubi Medicus advertit 
eam ab illo thesim non probari, statim ipsum et reliquos ibi Theologiae Professores adierit, iisque 
mentem suam explicando, affirmarit se nihil adversus Theologiam ipsorum, et suam, sensisse 
aut scribere voluisse. Nam paucis post diebus Theses edidit, quibus, ut mihi certo nuntiatum est, 
hunc titulum voluit praefigere : Corollaria admonitoria, ex authoritate S. S. Facultatis 
Theologicae ad studiosos proposita ; et addito : Sententiam Taurelli, quem Heidelbergenses 
Theologi appellarunt Atheum Medicum, et vertiginosi iuvenis Gorlaei, qua statuitur homo esse 
ens per accidens, multis impingere modis in Physicam, Metaphysicam, Pneumaticam et 
Theologiam etc.; ut nempe, iis subsignatis a reliquis omnibus illius loci Professoribus Theologiae 
ac Concionatoribus (si tamen subsignassent, id enim ignoro), mitteret ex collegis, qui dicerent 
Magistratui Medicum, ecclesiastico concilio, cum Taurello et Gorlaeo, quos Authores forte 
nunquam legit, mihi certe sunt ignoti, haereseos esse damnatum : ut ita non posset Magistratus, 
cum plebis gratia, eum diutius in Professorem retinere. Sed cum iam Theses istae essent sub 
praelo, forte ad manus quorundam e Magistratu pervenerunt, qui Theologum ad se vocatum 
officii admonuerunt, atque ut titulum saltem mutaret, Facultatisque Theologicae publica 
authoritate ad calumnias suas non abuteretur, effecerunt. At nihilominus perrexit in Thesibus 
edendis ; ac de iis, ad imitationem R. P., per triduum disputavit, et quia parum materiae in ipsis 
fuisset, si egisset tantum de illa logomachia : an compositum ex duabus substantiis dicendum sit 
ens per accidens, necne, alias quasdam quaestiones huic adiunxit, quarum praecipua erat de 
formis substantialibus reum materialium, quas omnes, excepta anima rationali, Medicus 
negarat ; ille autem, quibuscunque potuit rationibus, ipsas fulcire ac, tanquam Peripateticae 
Scholae Palladium, defendere conatus est. Atque, ut hic non videar sine causa me alienis 
controversiis immiscere, praeterquam quod in Thesibus suis nomen meum expresserat, ut et 
Medicus saepe in suis, etiam inter disputandum me nominabat, quaerebatque ab opponente 
mihi nunquam viso, num ipsi argumenta suggessissem ; et indignissima comparatione utens, 
aiebat eos, quibus vulgaris Philosophandi ratio displicet, aliam me expectare, ut ludaei 
expectant suum Eliam, qui eos deducat in omnem veritatem. Cum autem per triduum sic 
triumphasset, Medicus, qui praevidebat se, si taceret, multis habitum iri pro victo, si autem 
publicis disputationibus se defenderet, strepitus, ut antea, fore paratos ad impediendum ne 
audiretur : sumpsit consilium de responsione ad Theologi Theses edenda, in qua quidem ea 
omnia, quae in istis Thesibus contra se aut sua dogmata continebantur, solidis rationibus 
refutaret; sed interim earum Authorem tam blande ac tam honorifice compellaret, ut ipsum sibi 
conciliare conaretur, aut saltem exulceratum eius animum non irritaret. Ac revera responsionem 
illam suam ita concinnavit, ut multi, qui legerunt, existimarint nihil in ea esse, de qua Theologus 
queri posset, nisi quod ibi vir pius et ab omni maledicendi studio alienus diceretur. Sed etsi verbis 
non laederetur, sibi tamen magnam iniuriam Medico factam esse putabat, quia rationibus victus 
erat, et quidem rationibus ex quibus videbat aperte sequi se esse calumniatorem, et rerum quas 
iactaverat imperitum. Cui malo nullum aliud remedium potuit reperire, quam ut potentia 
uteretur, ac responsionem illam sibi odiosam in urbe sua prohiberi curaret. Audiverat forsan 
quod de Aristotele quidam dicunt, ipsum, cum Philosophorum se antiquiorum opiniones solide 
refutare non posset, alias quasdam valde absurdas ipsis affinxisse, nempe illas quae in eius 

scriptis leguntur, ac ne fraus posteris detegeretur, omnes eorum libros diligenter perquisitos 
comburi curasse. Quod noster, ut fidelis Peripateticus, imitari conatus, congregavit Senatum 
suum Academicum, de libello in se Collega edito conquestus est, eum prohibendum ac totam 
istam turbatricem Academiae Philosophiam eliminandam esse dixit. Assenserunt plaerique. Tres 
ex eorum numero, delegati ad Magistratum, idem ibi conquesti sunt. Magistratus, ut eis 
satisfaceret, pauca quaedam exemplaria Bibliopola auferri iussit : quo factum est, ut reliqua 
cupidius emerentur, ac curiosius legerentur. Cumque nihil in iis appareret, de quo Theologus 
iuste queri posset, praeter solam vim rationum, quas declinare non poterat, omnes eum 
irriserunt. Ipse vero interim non cessabat; congregabat quotidie Senatum suum Academicum, 
ut ei aliquid de ista infamia impertiret. Magna pro ipso re erat: quaerendae erant rationes, cur 
responsionem Medici ac totam eius Philosophiam damnari vellet, nec ullas poterat invenire. At 
nihilominus prodiit tandem in lucem iudicium, nomine Senatus Academici, sed quod soli Rectori 
tribuere aequius est. Cum enim in omnibus conventiculis, quae congregabat, sederet ut iudex 
essetque idem acerbissimus accusator, Medicus autem nec audiretur, nec unquam adesset, quis 
dubitat quin facile maximam suorum Collegarum partem eo quo voluit pertraxerit, ac 
suffragiorum numero alios se dissentientes superarit ? cum praesertim aliqui eandem qum ille, 
vel etiam maiorem, haberent occasionem Medicum odio prosequendi ; ac alii, viri pacifici, 
Rectori suo, quem noverant esse mordacem, non libenter contradicerent. Hocque etiam insigne, 
quod nullus ex ipsis ut istius iudicii approbator nominari voluerit, sed unus, nec Medico ulla 
familiaritate coniunctus, nec mihi unquam notus, ne particeps fieret infamiae qum inde 
sequuturam esse praevidebat, expresse petierit, ut nomen suum, tanquam non approbantis, in 
eo poneretur. Istius autem iudicii exemplar hic apponam, tum quia forte Reverentiae tuae non 
erit ingratum scire quid in his regionibus inter literatos agatur, tum etiam ut, quantum in me est, 
impediam ne post aliquot annos, cum leves chartulae, in quibus impressum est, erunt forte 
omnes disperditae, utantur eius authoritate maledici, ac fingant iustas aliquas in eo fuisse 
rationes ad Philosophiam meam condemnandam. Nomen tantum Academiae tacebo, ne quod 
heri aut nudiustertius turbulentus eius Rector imprudenter fecit, ac fortasse cras vel perendie 
alius mutabit, ei apud exteros dedecori vertatur. 


Iudicium sub nomine Senatus 
Academici editum. 

Professores Academiae, cum non sine gravi dolore vidissent libellum in lucem editum, mense 
Febr. ClD.lD.C. X L II. hoc praescripto titulo : Responsio seu Notae ad corollaria Theologico- 
Philosophica, etc. ; eumque ad singulare eiusdem Academiae detrimentum et ignominiam, 
excitandasque in aliorum animis sinistras suspiciones, spectare animadverterent; visum illis fuit, 
omnes et singulos certiores facere : 


Primo, displicere sibi eum agendi modum, quo collega alius in alium libros aut libellos publice 
edat, praesertim expresso nomine ; idque ob theses, aut corollaria, de rebus in Academia 
controversis, nullius nomine edito, disputata. 


Deinde, se improbare eam propugnandi pro nova et praesumpta philosophia rationem, quae in 
praedicto libello frequentatur ; utpote cum verborum insolentia coniunctam, in eorum 

opprobrium, qui hic et alibi contrariam et vulgarem, omnibusque in Academiis receptam, 
philosophiam ut veriorem profitentur. Veluti, cum auctor praedicti libelli dicit : Pag. 6. lamdiu 
enim pernovi magnos meorum auditorum progressus, quos brevissimo temporis spatio apud me 
faciunt, quosdam male habere. Pag. 7 . Termini, quibus alii ad nodos solvendos uti solent, 
nunquam ingeniis paulo perspicacioribus plene satisfaciunt, sed solis tenebris et nebulis animos 
eorum replent. Ibidem. Verus sensus multo melius et promptius ex me percipitur, 1460 . qum 
vulgo ex aliis : probat ipsa experientia qum multi meorum discipulorum in publicis 
disputationibus cum honore iam saepius exhibuerunt, postquam tantum paucos aliquot menses 
mea institutione fuissent usi. Nullus autem dubito quin quilibet mortalium, cui tantum est 
sanum sinciput, hic nihil quicquam culpandum, sed omnia laudanda, censeat. Pag. 9. Misera illa 
entia (scilicet formas substantiales, et qualitates reales) nullius plane usus esse perspeximus, nisi 
forte ad excoecanda studiosorum ingenia, et ipsis in locum doctae illius ignorantiae, qum 
tantopere commendas, fastosam quandam aliam ingorantiam obtrudendam. Pag. 15. Contra 
vero, ex opinione formas substantiales statuente, facillimus est prolapsus in sententiam eorum, 
qui animam dicunt corpoream et mortalem. Pag. 20. Quaeri posset, annon illa philosophandi 
ratio potius Choraebo aliquo digna sit censenda, quae ad unum principium activum, nempe 
formam substantialem, omnia revocare solet. Pag. 25 . Atque hinc patet, non illos qui formas 
substantiales negant, sed potius eos qui illas astruunt, eo tandem per solidas consequentias 
adigi posse, ut fiant aut athei aut bestiae. Pag. 39. Propterea quod causae, ab aliis hactenus 
etiam in minimis propositae, sint ut plurimum qum maxime ieiunae et vero alienae, nec animo 
veritatis cupido satisfaciant. 


Tertio, se reiicere novam istam Philosophiam : primo, quia veteri Philosophiae, qum Academiae 
toto orbe terrarum hactenus optimo consilio docuere, adversatur, eiusque fundamenta 
subvertit; deinde, quia iuventutem a vetere et sana Philosophia avertit, impeditque quo minus 
ad culmen eruditionis provehatur : eo quod, istius praesumptae Philosophiae adminiculo, 
technologemata, in auctorum libris professorumque lectionibus et disputationibus usitata, 
percipere nequit ; postremo, quod ex eadem variae, falsae et absurdae opiniones partim 
consequantur, partim ab improvida iuventute deduci possint, pugnantes cum caeteris disciplinis 
et facultatibus, atque inprimis cum orthodoxa Theologia. 


Censere igitur ac statuere, omnes philosophiam in hac Academia docentes in posterum tali 
instituto atque incepto abstinere debere, contentos modica libertate dissentiendi in singularibus 
nonnullis opinionibus, ad aliarum celebrium Academiarum exemplum, hic usitata : ita ut veteris 
et receptae philosophiae fundamenta non labefactent, et in eo etiam atque etiam laborent, ut 
Academiae tranquillitas in omnibus sarta tecta conservetur, die XVI. Martii, 1642. 


Est autem notatu dignum, hoc iudicium editum fuisse, cum iam aliquandiu risissent homines, 
quod Rector librum Medici supprimi maluisset, quam ad ipsum respondere ; nec proinde esse 
dubitandum, quin omnes rationes, saltem eae quae ab illo potuerunt excogitari ad istud factum 
excusandum, hic expressae sint. Eas ergo, si placet, percurramus. Primo dicitur libellum Medici 
spectare ad detrimentum et ignominiam Academiae, ac etiam ad sinistras opiniones in aliorum 
animis excitandas : quod non aliter possum interpretari, qum quod hac occasione homines sint 
suspicaturi, vel potius cognituri, Academiae Rectorem fuisse imprudentem, quod manifestae 
veritati se opponeret, ac malignum, quod rationibus victus authoritate tamen vincere conaretur. 

Sed iam illa ignominia cessavit, quia non amplius est Rector; nec Academiae tantum dedecoris 
est, quod hunc habeat adhuc in Professorem, qum honoris, quod habeat etiam Medicum, modo 
se illo indignam non praestet. Dicitur secundo ei displicere unum collegam in alium libros edere, 
praesertim expresso nomine. Sed ob hanc rationem ipse potius Rector, qui in hoc iudicio erat 
accusator et Praeses, solus reus esse debuisset, solusque erat condemnandus. Ipse enim antea, 
non lacessitus, libellos duos, Thesium nomine, in collegam suum ediderat, eosque etiam S. S. 
Facultatis Theologicae authoritate munire conatus erat, ut innocentem circumveniret ac per 
calumniam everteret. Ac ridiculum est, si se excuset quod nomen eius non posuerit, cum 
ipsamet eius verba ante edita citarit, eumque ita designarit, ut nemo posset dubitare quin ille 
esset quem impugnabat. Medicus autem ei tam modeste respondit, ac nomen eius tot elogiis 
ornavit, ut non contra ipsum, sed amice potius ad ipsum scripsisse, ac eum honoris tantum 
nominasse, fuerit credendum : ut et revera creditum fuisset, si Theologus rationes, utcunque 
saltem probabiles, ad eas Medici refellendas habuisset. Quid autem iniquius esse potest, quam 
quod Rector Collegam suum iniuriarum reum faciat, ob id unum, quod tam manifestas et veras 
rationes attulerit, ad reiicienda crimina haereseos et atheismi quae sibi ab illo fuerant imposita, 
ut se ab ipso per calumniam circumveniri non passus sit ? At nempe improbat Theologus eam 
propugnandi pro nova et praesumpta Philosophia rationem quam in Medici libello ait 
frequentari ; utpote cum verborum insolentia coniunctam, in opprobrium eorum qui vulgarem 
ut veriorem profitentur : Ipse scilicet vir modestissimus verborum insolentiam in alio 
reprehendit, qum tamen revera nullam fuisse quisque potest agnoscere, si tantum consideret 
ipsa loca hic citata, quae hinc inde ex Medici libro, ut omnium maxime insolentia atque ad 
invidiam concitandam aptissima, excepta sunt; praesertim si etiam notetur, nihil esse usitatius 
in scholis philosophorum, qum ut quisque sine ullis verborum delinimentis id quod sentit 
loquatur, atque ideo solas suas opiniones veras esse, aliasque omnes falsas, affirmet: assuefecit 
enim illos disputandi usus isti libertati, quae forte in iis qui urbaniorem vitam sequuntur durior 
esset. Item plaeraque ex verbis, quae hic citantur tanquam si contra omnes omnium locorum 
Philosophos invidiose dicta essent, non nisi de solo Theologo esse intelligenda, ut ex libro Medici 
clarum est; nec in plurali numero, et tanquam de tertia persona, fuisse prolata, nisi tantum ut 
illum minus offenderent. Ac denique ea quae hic notantur de Choroebo, item de Atheis aut 
bestiis etc., non sponte Medico fuisse scripta, sed prius iniuriose ac falso Theologo in ipsum 
iacta, quae ut posset refellere, coactus fuit veris et evidentibus rationibus ostendere illa nomina 
non sibi, sed potius adversario suo, convenire. Quis ferat hominem tam importunum, ut sibi velit 
licere alios per calumniam Atheos et bestias vocare, seque abiis cum veris rationibus modeste 
refutari non patiatur ? Sed festino ad illa quae me magis spectant. Tres habet rationes ob quas 
novam Philosophiam condemnat. Prima est quod veteri adversetur. Hic non repeto quod supra 
dixi, meam Philosophiam esse omnium antiquissimam, nihilque ab ea diversum esse in vulgari, 
quod non fit novum. Sed tantum interrogo an recte intelligat istam Philosophiam qum 
condemnat, homo usque adeo stolidus (aut, si mavult, malignus), ut eam in Magiae suspicionem 
voluerit adducere, quia figuras considerat. Interrogo etiam cur disputari soleat in scholis. Haud 
dubie ad manifestam veritatem quaerendam. Si enim iam haberetur, cessarent istae 
disputationes, ut patet in Geometria, de qua non moris est disputare. Sed si vel ab Angelo 
manifesta illa veritas, tandiu quaesita et expetita, proponeretur, nunquid per eandem rationem 
esset reiicienda, quia nempe iis, qui scholarum disputationibus asueti sunt, nova esse videretur ? 
At forte inquiet non disputari de principiis, quae tamen praesumpta nostra Philosophia 
evertuntur. Sed cur ea tam facile everti sinit ? Cur rationibus non fulcit ? et nunquid satis 
ostenditur ea esse incerta, ex eo quod ipsis nihil certi hactenus superstrui potuerit ? Altera ratio 
est, quod iuventus, istius praesumptae Philosophiae adminiculo, technologemata in Authorum 
libris usitata percipere nequeat. Quasi vero necesse sit ut Philosophia, quae ad veritatis 

cognitionem est instituta, doceat ulla vocabula, quibus ipsa non egeat I Cur non Grammaticam 
et Rhetoricam potius eo nomine condemnat, cum earum magis officium sit agere de verbis, ac 
tamen ab istis docendis adeo sint alienae, ut tanquam barbara reiiciant ? Dicat ergo eas idcirco 
iuventutem sana Philosophia avertere, ac impedire quominus ad culmen eruditionis 
provehatur; nec magis est irridendus, qum cum de nostra Philosohia idem dicit: neque enim ab 
ipsa, sed libris eorum qui vocabulis istis utuntur, ipsorum explicatio est requirenda. Tertia 
denique ratio duas habet partes : quarum altera est manifeste ridicula ; et altera iniuriosa et 
falsa. Nam quid tam verum et apertum est, ex quo non facile ab improvida iuventute variae, 
falsae et absurdae opiniones deduci possint ; Quod vero ullae ex mea Philosophia revera 
consequantur quae pugnent cum orthodoxa Theologia, plane falsum est et iniuriosum. Neque 
utar exceptione quod eius Theologiam orthodoxam esse non putem : neminem unquam ideo 
contempsi, quod alia qum ego sentiret, praesertim circa res fidei; novi enim fidem esse donum 
Dei ; quin et multos, qui eandem qum ille religionem profitentur, etiam Theologos, etiam 
Concionatores, colo et diligo. Sed iam saepe testatus sum nolle me unquam ullis Theologiae 
controversiis immiscere; cumque in Philosophia etiam non agam, nisi de iis quae naturali ratione 
clarissime cognoscuntur, non possunt pugnare cum ullius Theologia, nisi si quae lumini rationis 
manifeste adversetur, quod scio neminem de sua esse dicturum. Caeterum, ne temere videar 
affirmare nullas ex rationibus Medico allatis Theologo solvi posse, duplex iam vel triplex eius 
rei experimentum habetur. Iam enim duo vel tres libelli ea de re editi sunt, non quidem a 
Theologo, sed pro ipso, et talibus, ut, si quid boni continerent, ei soli tribueretur, nec eorum 
nomine se tegendo, eos ineptissima proferre permisisset, si meliora habuisset. Primus libellus 
editus est titulo Thesium ab eius filio in eadem Academia Professore. Cumque in eo futilia 
tantum patris argumenta ad formas substantiales astruendas sint repetita, vel alia etiam 
inaniora adiuncta, nec ulla plane facta sit mentio rationum Medici, quibus iam ista omnia fuerant 
refutata, nihil aliud ex ipso colligi potest, qum eius Authorem eas non capere, vel certe docilem 
non esse. Alius libellus, et quidem geminus, prodiit sub nomine illius studiosi, qui in seditiosa 
trium dierum disputatione, Rectore praeside, responderat; titulusque eius est, Prodromus sive 
Examen tutelare orthodoxae Philosophiae principiorum etc. Atque in eo quidem omnia collecta 
sunt, quae ab eius Authore, vel Authoribus, potuerunt hactenus excogitari ad rationes Medici 
oppugnandas ; nam etiam secunda pars, sive novus Prodromus primo adiunctus est, ne quid 
omitteretur ex iis quae Authori venerunt in mentem dum prior typis mandabatur. Sed tamen in 
iis omnibus, nulla, vel minima, ex rationibus Medici, non dicam solide, sed nequidem verisimiliter 
est refutata. Ideoque ille Author nihil aliud curasse videtur, quam ut, crassum volumen ex meris 
ineptiis compingendo, ac etiam Prodromum inscribendo ut adhuc plura expectentur, caveret ne 
quis respondere dignaretur : atque hoc pacto, saltem coram imperita plebe, quae libros eo 
meliores esse putat quo crassiores, ac semper eos qui audacissime ac diutissime loquuntur 
iudicat esse victores, triumpharet. 

Ego vero, qui plebeculae gratiam non capto, nec aliud curo qum ut, veritatem quantum in me 
est protegendo, probis et peritis gratificer ac propriae conscientiae satisfaciam : spero me futiles 
istas astutias, aliasque omnes quibus adversarii uti solent, ita palam esse facturum, ut nemo iis 
in posterum sit usurus, nisi qui pro calumniatore atque osore veritatis aperte cognosci non 
erubescet, et quidem hactenus non parum profuit ad verecundiores cohibendos, quod ab initio 
rogarim omnes, ut si quid haberent quo ea, quae in meis scriptis ut vera proposui, impugnarent, 
id ad me perscribere dignarentur, ac promiserim me iis responsurum : viderunt enim se nihil 
posse coram aliis de me loqui quod mihimet ipsi non significarent, quin hoc ipso merito in 
calumniae suspicionem adducerentur. Sed multi hoc neglexerunt, ac quamvis revera nihil 
invenirent in meis scriptis, quod possent falsitatis arguere, nec quidem forte legissent, occulte 

tamen de ipsis maledixerunt : idque aliqui tanto cum studio, ut integros ea de re libros 
conscripserint, non quidem in lucem emittendos, sed, quod multo peius existimo, privatim 
coram credulis lectitandos ; eosque partim falsis rationibus, sed multis verborum ambagibus 
tectis, partimque etiam veris, sed quibus tantum impugnabant opiniones falso mihi affictas, 
impleverunt. Nunc autem ego hos omnes rogo et hortor, ut scripta ista sua in lucem edant. 
Docuit enim me experientia melius hoc fore, qum si ea, ut prius rogaram, ad me mittant; ne, si 
forte responsione digna non iudicarem, ipsi interim vel me sibi respondere non posse falso 
iactarent, vel se me contemni quererentur ; neve etiam nonnulli, quorum scripta vulgarem, 
iniuriam sibi me fieri putarent, quod meas responsiones iis adiungerem, quia, ut nuperrime de 
se ipso quidam aiebat, privarentur hoc pacto fructu quo poterunt gaudere si ea ipsimet edi 
curent, ut nempe per aliquot menses legantur, ac multorum animos imbuant et praeoccupent, 
priusquam ad illa possim respondere. Hunc itaque ipsis fructum non invidebo ; quin etiam 
responsurum me esse non promitto, nisi ubi tales rationes invenero, ut eas passim lectoribus 
solvi posse non putem. Quantum enim ad cavillationes aut convitia, vocesque alias quascunque 
proposito alienas, ipsas pro me potius quam contra me facere arbitrabor, hoc argumento, quod 
non existimem quemquam iis in tali causa esse usurum, nisi qui plura cupiet persuadere, quam 
rationibus probare possit; quique hoc ipso veritatem se non quaerere, sed eam velle impugnare, 
ac proinde ingenuum et probum non esse ostendet. Verum non dubito quin etiam permulti viri 
candidi ac pii meas opiniones possint habere suspectas, tum quia vident eas ab aliis reprehendi, 
tum etiam ob hoc solum quod novae esse dicantur, et non multis hactenus fuerint intellectae. 
Ac forte non facile ullus iudicantium coetus posset inveniri, in quo, si de iis deliberaretur, non 
multo plures futuri essent, qui censerent esse reiiciendas, qum qui auderent ipsas approbare. 
Suadet enim ratio, et prudentia, ut de re nobis non omnino perspecta, non nisi iuxta id quod in 
simili solet contingere, iudicemus : ac tam multi hactenus novas in Philosophia opiniones 
protulerunt, quas vulgatis et receptis, non meliores, sed saepe periculosiores esse cognitum est, 
ut non immerito illi omnes, qui nondum meas clare percipiunt, si sententiam suam rogentur, eas 
dicturi sint esse reiiciendas. Atque ideo, quantumvis verae existant, mihi nihilominus 
metuendum esse putarem, ne forte tota tua Societate, ac universim ab omnibus coetibus eorum 
qui docent, ut nuper Senatu illo Academico de quo iam scripsi, condemnarentur; nisi eas te, 
pro singulari tua benignitate ac prudentia protectum iri confiderem. Sed cum eam Societatis 
partem regas, qua facilius qum a reliquis mea specimina legi possunt, quia nempe praecipua 
eorum pars est Gallice conscripta, te unum hac in re plurimum posse mihi persuadeo. Nec vero 
aliam gratiam te hic peto, qum ut vel ipse illa examines, vel, si maiora negotia impediant, non 
uni R. P., sed aliis magis ingenuis eam curam demandes : ac quemadmodum in forensibus iudiciis, 
cum duo vel tres testes fide digni aliquid se vidisse affirmant, plus iis solis fidei habetur, qum 
universae aliorum hominum multitudini, quae forte coniecturis adducta contrarium putat : ita 
illis dumtaxat credas qui rem, de qua iudicabunt, perfecte se intelligere profitebuntur ; ac 
demum ut, si quas habueris rationes quae me ab instituto meo debeant revocare, ipsas me 
docere non graveris. Etenim, in paucis illis Meditationibus quas edidi, principia omnia 
Philosophiae qum paro continentur ; in Dioptrica autem et Meteoris, particularia multa ex iis 
deduxi, quae declarant quo ratiocinandi genere utar ; ideoque, quamvis istam Philosophiam 
nondum totam ostendam, existimo tamen, ex iis quae iam dedi, facile posse intelligi qualis sit 
futura. Nec, ut opinor, sine iusta ratione malui quaedam eius specimina praemittere, quam 
integram exhibere priusquam fuerit expetita. Quamvis enim, ut libere loquar, de eius veritate 
non dubitem, quia tamen novi quam facile etiam veritas, paucis invidis sub specie novitatis 
impugnata, possit multis prudentibus condemnari, non certus sum illam ab omnibus optari, nec 
volo invitis obtrudere. Quamobrem longe ante cunctos praemoneo me illam parare : privati 
multi cupiunt et expectant: unus quidem docentium coetus iudicavit esse reiiciendam ; at quia 

tantum a seditioso et inepto suo Rectore ad id permotum fuisse scio, nihil apud me habet 
authoritatis. Sed, si forte alii plures eam nollent, ac rationes nolendi iustiores haberent, privatis 
ipsos anteponendos putarem. Et omnino profiteor me nihil scienter contra prudentiorum 
consilia vel potentiorum voluntatem esse facturum. Cumque non dubitem quin ea pars, in qum 
Societas tua se flectet, alteri debeat praeponderare, summo me beneficio afficies, si tuae 
tuorumque sententiae monere velis : ut, quemadmodum in reliqua vita vos semper praecipue 
colui et observavi, sic etiam hac in re, qum alicuius momenti esse puto, nihil nisi vobis faventibus 
suscipiam. Vale. Finis. 


Finis Partis Primae 
PARS SECUNDA 

BARUCH SPINOZAE OPERA QUAEDAM 



This second part contains the Latin texts of two works by Benedictus de Spinoza: Tractatus 
Politicus and Tractatus de Intellectus Emendatione. 

http://users.telenet.be/rwmeiier/spinoza/works.htm 

1 Tractatus De Intellectus Emendatione. 


1. De bonis quae homines plerumque appetunt. Postquam me experientia docuit, omnia, 
quae in communi vita frequenter occurrunt, vana et futilia esse; cum viderem omnia, a quibus 
et quae timebam, nihil neque boni neque mali in se habere, nisi quatenus ab iis animus 
movebatur; constitui tandem inquirere, an aliquid daretur, quod verum bonum et sui 
communicabile esset, et a quo solo reiectis ceteris omnibus animus afficeretur; imo an aliquid 
daretur, quo invento et acquisito continua ac summa in aeternum fruerer laetitia. 

2. Dico me tandem constituisse. Primo enim intuitu inconsultum videbatur, propter rem tunc 
incertam certam amittere velle. Videbam nimirum commoda, quae ex honore ac divitiis 
acquiruntur, et quod ab iis quaerendis cogebar abstinere, si seriam rei alii novae operam dare 
vellem, et si forte summa felicitas in iis esset sita, perspiciebam me ea debere carere; si vero in 
iis non esset sita eisque tantum darem operam, tum etiam summa carerem felicitate. 

3. Volvebam igitur animo, an forte esset possibile ad novum institutum, aut saltem ad ipsius 
certitudinem pervenire, licet ordo et commune vitae meae institutum non mutaretur, quod 
saepe frustra tentavi. Nam quae plerumque in vita occurrunt, et apud homines, ut ex eorum 
operibus colligere licet, tamquam summum bonum aestimantur, ad haec tria 
rediguntur: divitias scilicet, honorem atque libidinem. His tribus adeo distrahitur mens, ut 
minime possit de alio aliquo bono cogitare. 

4. Nam quod ad libidinem attinet, ea adeo suspenditur animus, ac si in aliquo bono quiesceret; 
quo maxime impeditur, ne de alio cogitet. Sed post illius fruitionem summa sequitur tristitia, 
quae si non suspendit mentem, tamen perturbat et hebetat, honores ac prosequendo non 
parum etiam distrahitur mens, praesertim ubi hae non nisi propter se quaeruntur, quia tum 
supponuntur summum esse bonum. 

5. Honore vero multo adhuc magis mens distrahitur; supponitur enim semper bonum esse per 
se et tamquam finis ultimus, ad quem omnia diriguntur. Deinde in his non datur, sicut in libidine, 
poenitentia, sed quo plus utriusque possidetur, eo magis augetur laetitia, et consequenter magis 
ac magis incitamur ad utrumque augendum; si autem spe in aliquo casu frustremur, tum summa 
oritur tristitia. Est denique honor magno impedimento eo, quod, ut ipsum assequamur, vita 
necessario ad captum hominum est dirigenda, fugiendo scilicet quod vulgo fugiunt, et 
quaerendo quod vulgo quaerunt homines. 

Potuisset haec latius et distinctius demonstrari, distinguendo scilicet divitias, quae quaeruntur 
vel propter se vel propter honorem vel propter libidinem vel propter valetudinem et 
augmentum scientiarum et artium. Sed hoc ad suum locum reservatur, quia huius loci non est, 
haec adeo accurate inquirere. Sp. 

6. Cum itaque viderem, haec omnia adeo obstare, quominus operam novo alicui instituto darem, 
imo adeo esse opposita, ut ab uno aut altero necessario esset abstinendum, cogebar inquirere, 
quid mihi esset utilius; nempe, ut dixi, videbar bonum certum pro incerto amittere velle. Sed 
postquam aliquantulum huic rei incubueram, inveni primo, si hisce omissis ad novum institutum 
accingerer, me bonum sua natura incertum, ut clare ex dictis possumus colligere, omissurum 
pro incerto, non quidem sua natura (fixum enim bonum quaerebam), sed tantum quoad ipsius 
consecutionem. 

7. Assidua autem meditatione eo perveni, ut viderem, quod tum, modo possem penitus 
deliberare, mala certa pro bono certo omitterem. Videbam enim me in summo versari periculo, 
et me cogi, remedium, quamvis incertum, summis viribus quaerere; veluti aeger letali morbo 
laborans, qui ubi mortem certam praevidet, ni adhibeatur remedium, illud ipsum, quamvis 
incertum, summis viribus cogitur quaerere; nempe in eo tota eius spes est sita; illa autem omnia, 
quae vulgus sequitur, non tantum nullum conferunt remedium ad nostrum esse conservandum, 
sed etiam id impediunt, et frequenter sunt causa interitus eorum, qui ea possident, et semper 
causa interitus eorum, qui ab iis possidentur. 

8. Permulta enim exstant exempla eorum, qui persecutionem ad necem usque passi sunt 
propter ipsorum divitias, et etiam eorum, qui, ut opes compararent, tot periculis sese 
exposuerunt, ut tandem vita poenam luerent suae stultitiae. Neque eorum pauciora sunt 
exempla, qui, ut honorem assequerentur aut defenderent, miserrime passi sunt. Innumeranda 
denique exstant exempla eorum, qui prae nimia libidine mortem sibi acceleraverunt. 

9. Videbantur porro ex eo haec orta esse mala, quod tota felicitas aut infelicitas in hoc solo sita 
est; videlicet in qualitate obiecti, cui adhaeremus amore. Nam propter illud, quod non amatur, 
nunquam orientur lites, nulla erit tristitia, si pereat, nulla invidia, si ab alio possideatur, nullus 
timor, nullum odium, et, ut verbo dicam, nullae commotiones animi; quae quidem omnia 
contingunt in amore eorum, quae perire possunt, uti haec omnia, de quibus modo locuti 
sumus. 

10. Sed amor erga rem aeternam et infinitam sola laetitia pascit animum, ipsaque omnis 
tristitiae est expers; quod valde est desiderandum totisque viribus quaerendum. Verum non 
absque ratione usus sum his verbis: modo possem serio deliberare. Nam quamvis haec mente 
adeo clare perciperem, non poteram tamen ideo omnem avaritiam, libidinem, atque gloriam 
deponere. 


II. De bono vero et summo. 

11. Hoc unum videbam, quod, quamdiu mens circa has cogitationes versabatur, tamdiu illa 
aversabatur, et serio de novo cogitabat instituto; quod magno mihi fuit solatio. Nam videbam 
illa mala non esse talis conditionis, ut remediis nollent cedere. Et quamvis in initio haec intervalla 
essent rara et per admodum exiguum temporis spatium durarent, postquam 
tamen verum bonum magis ac magis mihi innotuit, intervalla ista frequentiora et longiora 
fuerunt; praesertim postquam vidi nummorum acquisitionem aut libidinem et gloriam tamdiu 
obesse, quamdiu propter se, et non tamquam media ad alia quaeruntur. Si vero tamquam media 
quaeruntur, modum tunc habebunt, et minime oberunt, sed contra ad finem, propter quem 
quaeruntur, multum conducent, ut suo loco ostendemus. 

12. Hic tantum breviter dicam, quid per verum bonum intelligam, et simul quid 
sit summum bonum. Quod ut recte intelligatur, notandum est, 
quod bonum et malum non nisi respective dicantur; adeo ut una, eademque res possit 
dici bona et mala secundum diversos respectus, eodem modo ac perfectum, et imperfectum a ). 
Nihil enim in sua natura spectatum perfectum dicetur vel imperfectum; praesertim 
postquam noverimus, omnia, quae fiunt, secundum aeternum ordinem et secundum certas 
naturae leges fieri. 13. Cum autem humana imbecillitas illum ordinem cogitatione sua non 
assequatur, et interim homo concipiat naturam aliquam humanam sua multo firmiorem, et 
simul nihil obstare videat, quominus talem naturam acquirat, incitatur ad media quaerendum, 
quae ipsum ad talem ducant perfectionem: et omne illud, quod potest esse medium, ut eo 
perveniat, vocatur verum bonum. Summum autem bonum est eo pervenire, ut ille 
cum aliis individuis, si fieri potest, tali natura fruatur. Quaenam autem illa sit natura, 
ostendemus suo loco, nimirum esse cognitionem unionis, quam mens cum tota natura 
habet.Haec fusius suo loco explicantur. Sp. 

14. Hic est itaque finis, ad quem tendo, talem scilicet naturam acquirere, et ut multi mecum 
eam acquirant conari, hoc est, de mea felicitate etiam est operam dare, ut alii multi idem atque 
ego intelligant, ut eorum intellectus et cupiditas prorsus cum meo intellectu et cupiditate 
conveniant; utque hoc fiat, necesse est tantum de natura intelligere, quantum sufficit ad talem 
naturam acquirendam : ); deinde formare talem societatem, qualis est desideranda, ut 
quamplurimi quam facillime, et secure eo perveniant. 

15. Porro danda est opera morali philosophiae, ut et doctrinae de puerorum educatione; et quia 
valetudo non parvum est medium ad hunc finem assequendum, concinnanda est 
integra medicina; et quia arte multa, quae difficilia sunt, facilia redduntur, multumque temporis 
et commoditatis in vita ea lucrari possumus, ideo mechanica nullo modo est contemnenda. 

16. Sed ante omnia excogitandus est modus medendi intellectus, ipsumque, 
quantum initio licet, expurgandi, ut feliciter res absque errore, et quam optime intelligat. Unde 
quisque iam poterit videre, me omnes scientias ad unum finem et scopum velle dirigere, scilicet 
ut ad summam humanam, quam diximus, perfectionem perveniatur; et sic omne illud, quod in 
scientiis nihil ad finem nostrum nos promovet, tamquam inutile erit reiiciendum, hoc est, ut uno 
verbo dicam, omnes nostrae operationes simul et cogitationes ad hunc sunt dirigendae finem. 
Nota, quod hic tantum curo enumerare scientias ad nostrum scopum necessarias, licet ad earum 
seriem non attendam. Finis in scientiis est unicus, ad quem omnes sunt dirigendae. Sp. 

III. Quaedam vivendi regulae. 

17. Sed quia, dum curamus eum consequi, et operam damus, ut intellectum in rectam viam 
redigamus, necesse est vivere, propterea ante omnia cogimur quasdam vivendi regulas, 
tanquam bonas, supponere, has scilicet. 

I. Ad captum vulgi loqui, et illa omnia operari, quae nihil impedimenti adferunt, quominus 
nostrum scopum attingamus. Nam non parum emolumenti ab eo possumus acquirere, modo 
ipsius captui, quantum fieri potest, concedamus; adde, quod tali modo amicas praebebunt aures 
ad veritatem audiendam. II. Deliciis in tantum frui, in quantum ad tuendam valetudinem 
sufficit. 

III. Denique tantum nummorum, aut cuiuscumque alterius rei quaerere, quantum sufficit ad 
vitam, et valetudinem sustentandam, et ad mores civitatis, qui nostrum scopum non oppugnant, 
imitandos. 


IV. De diversis percipiendi modis. 

18. Hisce sic positis, ad primum, quod ante omnia faciendum est, me accingam, ad e m e n d 
a n d u m scilicet intellectum, eumque aptum reddendum ad res tali modo intelligendas, 
quo opus est, ut nostrum finem assequamur. Quod ut fiat, exigit ordo, quem naturaliter 
habemus, ut hic resumam omnes modos percipiendi, quos hucusque habui ad aliquid 
indubie affirmandum vel negandum, quo omnium optimum eligam, et simul meas vires et 
naturam, quam perficere cupio, noscere incipiam. 

19. Si accurate attendo, possunt omnes ad quatuor potissimum reduci. 

I. Est perceptio, quam ex auditu aut ex aliquo signo, quod vocant ad placitum, habemus. 

II. Est perceptio, quam habemus ab experientia vaga, hoc est, ab experientia, quae non 
determinatur ab intellectu, sed tantum ita dicitur, quia casu sic occurrit, et nullum aliud habemus 
experimentum, quod hoc oppugnat, et ideo tanquam inconcussum apud nos manet. 

III. Est perceptio, ubi essentia rei ex alia re concluditur, sed non adaequate; quod fit, cum vel 
ab aliquo effectu causam colligimus, vel cum concluditur ab aliquo universali, quod semper 
aliqua proprietas concomitatur. 

IV. Denique perceptio est, ubi res percipitur per solam suam essentiam, vel per cognitionem 
suae proximae causae. 

Hoc cum fit, nihil de causa intelligimus praeter id, quod in effectu consideramus. Quod satis 
apparet ex eo, quod tum causa non nisi generalissimis terminis explicetur, nempe his: ergo datur 
aliquid; ergo datur aliqua potentia etc.; vel etiam ex eo, quod ipsam negative exprimant: ergo 
non est hoc vel illud etc. In secundo casu aliquid causae tribuitur propter effectum, quod clare 
concipitur, ut in exemplo ostendemus; verum nihil praeter propria; non vero rei essentia 
particularis. Sp. 

20. Quae omnia exemplis illustrabo. Ex auditu tantum scio meum natalem diem, et quod tales 
parentes habui, et similia; de quibus nunquam dubitavi. Per experientiam vagam scio me 
moriturum; hoc enim ideo affirmo, quia vidi alios mei similes obiisse mortem, quamvis neque 
omnes per idem temporis spatium vixerint, neque ex eodem morbo obierint. Deinde per 
experientiam vagam etiam scio, quod oleum sit aptum alimentum ad nutriendam flammam, 
quodque aqua ad eam extinguendam apta sit; scio etiam, quod canis sit animal latrans, et homo 
animal rationale, et sic fere omnia novi, quae ad usum vitae faciunt. 

21. Ex aliave ro re hoc modo concludimus: postquam clare percipimus, nos tale corpus sentire 
et nullum aliud, inde, inquam, clare concludimus animam unitam esse corpori, quae unio est 
causa talis sensationis 1 ); sed quaenam sit illa sensatio et unio, non absolute inde possumus 

intelligere. Vel postquam novi naturam visus, et simul, eum habere talem proprietatem, ut 
unam eandemque rem ad magnam distantiam minorem videamus, quam si eam cominus 
intueamur; inde concludimus solem maiorem esse, quam apparet, et alia his similia. 

22. Per solam denique rei essentiam res percipitur, quando ex eo, quod aliquid novi, scio, quid 
hoc sit aliquid nosse, vel ex eo, quod novi essentiam animae, scio eam corpori esse unitam. 
Eadem cognitione novimus duo et tria esse quinque, et si dentur duae lineae uni tertiae 
parallelae, eas etiam inter sese parallelas etc. Ea tamen, quae hucusque tali cognitione potui 
intelligere, perpauca fuerunt. Ex hoc exemplo clare videre id est, quod modo notavi. Nam per 
illam unionem nihil intelligimus praeter sensationem ipsam, effectus scilicet, ex quo causam, de 
qua nihil intelligimus, concludebamus. Sp. 


Talis conclusio quamvis certa sit, non tamen satis tuta est, nisi maxime caventibus. Nam nisi 
optime caveant sibi, in errores statim incident. Ubi enim res ita abstracte concipiunt, non autem 
per veram essentiam, statim ab imaginatione confunduntur. Nam id, quod in se unum est, 
multiplex esse imaginantur homines. Nam iis, quae abstracte, seorsim et confuse concipiunt, 
nomina imponunt, quae ab ipsis ad alia magis familiaria significandum usurpantur; quo fit, ut 
haec imaginentur eodem modo ac eas res imaginari solent, quibus primum haec nomina 
imposuerunt. Sp. 

23. Ut autem haec omnia melius intelligantur, unico tantum utar exemplo, hoc scilicet. Dantur 
tres numeri; quaerit quis quartum, qui sit ad tertium, ut secundus ad primum. Dicunt hic passim 
mercatores, se scire, quid sit agendum, ut quartus inveniatur, quia nempe eam operationem 
nondum oblivioni tradiderunt, quam nudam sine demonstratione a suis magistris audiverunt. 
Alii vero ab experientia simplicium faciunt axioma universale, scilicet ubi quartus numerus per 
se patet, ut in his 2, 4, 3, 6, ubi experiuntur, quod ducto secundo in tertium, et producto deinde 
per primum diviso fiat quotiens 6; et cum vident eundem numerum produci, quem sine hac 
operatione noverant esse proportionalem, inde concludunt operationem esse bonam ad 
quartum numerum proportionalem semper inveniendum. 

24. Sed mathematici vi demonstrationis prop. 19. lib. 7. element. Euclidis sciunt, quales numeri 
inter se sint proportionales, scilicet ex natura proportionis eiusque proprietate, quod nempe 
numerus, qui fit ex primo et quarto aequalis sit numero, qui fit ex secundo et tertio. Attamen 
adaequatam proportionalitatem datorum numerorum non vident; et si videant, non vident eam 
vi illius propositionis, sed intuitive, nullam operationem facientes. 


V. De optimo modo percipiendi. 

25. Ut autem ex his optimus eligatur modus percipiendi, requiritur, ut breviter 
enumeremus, quae sint necessaria media, ut nostrum finem assequamur; haec scilicet: 

I. Nostram naturam, quam cupimus perficere, exacte nosse, et simul tantum de rerum natura, 
quantum sit necesse. 

II. Ut inde rerum differentias, convenientias et oppugnantias recte colligamus. 

III. Ut recte concipiatur, quid possint pati, quid non. 

IV. Ut hoc conferatur cum natura et potentia hominis. Et ex istis facile apparebit summa, a 
d quam homo potest p e r v e n i r e , p e r f e c t i o . 

26. His sic consideratis videamus, quis modus percipiendi nobis sit eligendus. 

Quod ad primum attinet, per se patet, quod ex auditu, praeterquam quod sit res admodum 
incerta, nullam percipiamus essentiam rei, sicuti ex nostro exemplo apparet; et cum singularis 
existentia alicuius rei non noscatur nisi cognita essentia (uti postea videbitur), hinc clare 
concludimus omnem certitudinem, quam exauditu habemus, a scientiis esse secludendam. Nam 
a simplici auditu, ubi non praecessit proprius intellectus, nunquam quis poterit affici. 

27. Quoad secundum; nullus etiam dicendus est, quod habeat ideam illius proportionis, quam 
quaerit. Praeterquam quod sit res admodum incerta et sine fine, nihil tamen unquam tali modo 
quis in rebus naturalibus percipiet praeter accidentia, quae nunquam clare intelliguntur, nisi 
praecognitis essentiis. Unde etiam et ille secludendus est. 

Hic aliquanto prolixius agam de experientia, et empiricorum et recentium philosophorum 
procedendi methodum examinabo. 5p. 

28. De tertio autem aliquo modo dicendum, quod habeamus ideam rei, deinde quod etiam 
absque periculo erroris concludamus; sed tamen per se non erit medium, ut nostram 
perfectionem acquiramus. 

29. Solus quartus modus comprehendit essentiam rei adaequatam, et absque erroris periculo; 
ideoque maxime erit usurpandus. Quomodo ergo sit adhibendus, ut res incognitae tali 
cognitione a nobis intelligantur, simulque ut hoc quam compendiose fiat, curabimus explicare. 

VI. De intellectus instrumentis, ideis veris. 

30. Postquam novimus, quaenam cognitio nobis sit necessaria, tradenda est v i a et m e t h o 
d u s , qua res, quae sunt cognoscendae, tali cognitione cognoscamus. Quod ut fiat, venit prius 
considerandum, quod hic non dabitur inquisitio in infinitum; scilicet ut inveniatur optima 
methodus verum investigandi, non opus est alia methodo, ut methodus veri investigandi 
investigetur; et ut secunda methodus investigetur, non opus est alia tertia, et sic in infinitum. 
Tali enim modo nunquam ad veri cognitionem, imo ad nullam cognitionem perveniretur. Hoc 
vero eodem modo se habet, ac se habent instrumenta corporea, ubi eodem modo liceret 
argumentari. Nam ut ferrum cudatur, malleo opus est, et ut malleus habeatur, eum fieri 
necessum est; ad quod alio malleo, aliisque instrumentis opus est, quae etiam ut habeantur, aliis 
opus erit instrumentis, et sic in infinitum; et hoc modo frustra aliquis probare conaretur, 
homines nullam habere potestatem ferrum cudendi. 

31. Sed quemadmodum homines initio innatis instrumentis quaedam facillima, quamvis 
laboriose et imperfecte, facere quiverunt, iisque confectis alia difficiliora minori labore, et 
perfectius confecerunt, et sic gradatim ab operibus simplicissimis ad instrumenta, et ab 
instrumentis ad alia opera, et instrumenta pergendo eo pervenerunt, ut tot et tam difficilia 
parvo labore perficiant, sic etiam intellectus vi sua nativa 1) facit sibi instrumenta intel 
lectualia, quibus alias vires acquirit ad alia opera 2) intellectualia, et ex iis operibus alia 
instrumenta seu potestatem ulterius investigandi; et sic gradatim pergit, donec sapientiae 
culmen attingat. 

32. Quod autem intellectus ita sese habeat, facile erit videre, modo intelligatur, quid sit 
methodus verum investigandi, et quaenam sint illa innata instrumenta, quibus tantum eget ad 
alia ex iis instrumenta conficienda, ut ulterius procedat. Ad quod ostendendum sic procedo. 

Per vim nativam intelligo illud, quod in nobis a causis externis non causatur, quodque postea in 
mea philosophia explicabimus. Sp. Hicvocanturopera; in mea philosophia quid sint explicabitur. 
Sp. Nota, quod hic non tantum curabimus ostendere id, quod modo dixi, sed etiam nos hucusque 
recte processisse, et simul alia scitu valde necessaria. Sp. 

33. Idea vera (habemus enim ideam veram) est diversum quid a suo ideato. Nam aliud est 
circulus, aliud idea circuli; idea enim circuli non est aliquid, habens peripheriam et centrum, uti 
circulus, nec idea corporis est ipsum corpus. Et cum sit quid diversum a suo ideato, erit etiam 
per se aliquid intelligibile, hoc est, idea quoad suam essentiam formalem potest esse obiectum 
alterius essentiae obiectivae, et rursus haec altera essentia obiectiva erit etiam in se spectata 
quid reale et intelligibile, et sic indefinite. 

34. Petrus ex. gr. est quid reale; vera autem idea Petri est essentia Petri obiectiva, et in se quid 
reale, et omnino diversum ab ipso Petro. Cum itaque idea Petri sit quid reale habens suam 
essentiam peculiarem, erit etiam quid intelligibile, id est, obiectum alterius ideae, quae idea 
habebit in se obiective omne id, quod idea Petri habet formaliter, et rursus idea, quae est ideae 
Petri, habet iterum suam essentiam, quae etiam potest esse obiectum alterius ideae, et sic 
indefinite. Quod quisque potest experiri, dum videt se scire, quid sit Petrus, et etiam scire se 
scire, et rursus scit se scire, quod scit etc. Unde constat, quod, ut intelligatur essentia Petri, non 
sit necesse, ipsam ideam Petri intelligere, et multo minus ideam ideae Petri; quod idem est, ac 
si dicerem, non esse opus, ut sciam, quod sciam me scire, et multo minus esse opus scire, quod 
sciam me scire; non magis, quam ad intelligendam essentiam trianguli opus sit essentiam circuli 
intelligere. Sed contrarium datur in his ideis. Nam ut sciam me scire, necessario debeo prius 
scire. 

35. Hinc patet, quod certitudo nihil sit praeter ipsam essentiam obiectivam; id est, modus, quo 
sentimus essentiam formalem, est ipsa certitudo. Unde iterum patet, quod ad certitudinem 
veritatis nullo alio signo sit opus, quam veram habere ideam; nam, uti ostendimus, non opus est, 
ut sciam, quod sciam me scire. Ex quibus rursum patet, neminem posse scire, quid sit summa 
certitudo, nisi qui habet adaequatam ideam aut essentiam obiectivam alicuius rei; nimirum, 
quia i d e m est certitudo et essentia obiectiva. 

Nota, quod hic non inquirimus, quomodo prima essentia obiectiva nobis innata sit. Nam id 
pertinet ad investigationem naturae, ubi haec fusius explicantur, et simul ostenditur, quod 
praeter ideam nulla datur affirmatio, neque negatio, neque ulla voluntas. Sp. 

VII. De recta methodo cognoscendi. 

36. Cum itaque veritas nullo egeat signo, sed sufficiat habere essentias rerum obiectivas, aut, 
quod idem est, ideas, ut omne tollatur dubium; hinc sequitur, quod vera non est methodus 
signum veritatis quaerere post acquisitionem idearum, sed quod vera methodus est via, ut ipsa 
veritas, aut essentiae obiectivae rerum aut ideae (omnia illa idem significant) debito ordine 
quaerantur. 

37. Rursus methodus necessario debet loqui de ratiocinatione aut de intellectione; id est, 
methodus non est ipsum ratiocinari ad intelligendum causas rerum, et multo minus est io 
intelligere causas rerum; sed est intelligere, quid sit vera idea, eam a ceteris perceptionibus 
distinguendo eiusque naturam investigando, ut inde nostram intelligendi potentiam noscamus, 
et mentem ita cohibeamus, ut ad illam normam omnia intelligat, quae sunt intelligenda, 
tradendo tamquam auxilia certas regulas, et etiam faciendo, ne mens inutilibus defatigetur. 

38. Unde colligitur, methodum nihil aliud esse, nisi cognitionem reflexivam aut ideam ideae; et 
quia non datur idea ideae, nisi prius detur idea, ergo methodus non dabitur, nisi prius detur idea. 
Unde illa bona erit methodus, quae ostendit, quomodo mens dirigenda sit ad datae verae ideae 
normam. Porro cum ratio, quae est inter duas ideas, sit eadem cum ratione, quae est inter 
essentias formales idearum illarum, inde sequitur, quod cognitio reflexiva, quae est ideae entis 
perfectissimi, praestantior erit cognitione reflexiva ceterarum idearum; hoc 
est, perfectissima ea erit methodus, quae ad datae ideae entis perfectissimi 
normam ostendit, quomodo mens sit dirigenda. 

39. Ex his facile intelligitur, quomodo mens plura intelligendo alia simul acquirat instrumenta, 
quibus facilius pergat intelligere. Nam, ut ex dictis licet colligere, debet ante omnia in nobis 
existere vera idea tamquam innatum instrumentum, qua intellecta intelligatur simul differentia, 
quae est inter talem perceptionem, et ceteras omnes. Qua in re consistit una methodi pars. Et 
cum per se clarum sit, mentem eo melius se intelligere, quo plura de natura intelligit, inde 
constat, hanc methodi partem eo perfectiorem fore, quo mens plura intelligit, et tum fore 
perfectissimam, cum mens ad cognitionem entis perfectissimi attendit sive reflectit. 

40. Deinde, quo plura mens novit, eo melius et suas vires et ordinem naturae intelligit: quo 
autem melius suas vires intelligit, eo facilius potest se ipsam dirigere et regulas sibi proponere; 
et quo melius ordinem naturae intelligit, eo facilius potest se ab inutilibus cohibere; in quibus 
tota consistit methodus, uti diximus. 

41. Adde quod idea eodem modo se habet obiective, ac ipsius ideatum se habet realiter. Si ergo 
daretur aliquid in natura, nihil commercii habens cum aliis rebus, eius etiam si daretur essentia 
obiectiva, quae convenire omnino deberet cum formali, nihil etiam commercii haberet cum aliis 
ideis, id est, nihil de ipsa poterimus concludere; et contra, quae habent commercium cum aliis 
rebus, uti sunt omnia quae in natura existunt, intelligentur et ipsorum etiam essentiae 
obiectivae idem habebunt commercium, id est, aliae ideae ex eis deducentur, quae iterum 
habebunt commercium cum aliis, et sic instrumenta ad procedendum ulterius crescent. Quod 
conabamur demonstrare. 

42. Porro ex hoc ultimo, quod diximus, scilicet quod idea omnino cum sua essentia formali 
debeat convenire, patet iterum quod, ut mens nostra omnino referat naturae exemplar, debeat 
omnes suas ideas producere ab ea, quae refert originem et fontem totius naturae, ut ipsa etiam 
sit fons ceterarum idearum. Quid quarere in anima sit, explicatur in mea philosophia. 5p. 
Commercium habere cum aliis rebus est produci ab aliis aut alia producere. Sp. 

43. Hic forte aliquis mirabitur, quod nos, ubi diximus, bonam methodum eam esse, quae 
ostendit, quomodo mens sit dirigenda ad datae verae ideae normam, hoc ratiocinando 
probemus; id quod ostendere videtur, hoc per se non esse notum; atque adeo quaeri potest, 
utrum nos bene ratiocinemur. Si bene ratiocinamur, debemus incipere a data idea, et cum 
incipere a data idea egeat demonstratione, deberemus iterum nostrum ratiocinium probare, et 
tum iterum illud alterum, et sic in infinitum. 

44. Sed ad hoc respondeo: quod si quis fato quodam sic processisset naturam investigando, 
scilicet ad datae verae ideae normam alias acquirendo ideas debito ordine, nunquam de sua 
veritate dubitasset, eo quod veritas, uti ostendimus, se ipsam patefacit, et etiam sponte omnia 
ipsi affluxissent. Sed quia hoc nunquam aut raro contingit, ideo coactus fui illa sic ponere, ut 
illud, quod non possumus fato, praemeditato tamen consilio acquiramus, et simul ut appareret, 
ad probandam veritatem et bonum ratiocinium nullis nos egere instrumentis, nisi ipsa veritate 

et bono ratiocinio. Nam bonum ratiocinium bene ratiocinando comprobavi, et adhuc probare 
conor. 

45. Adde, quod etiam hoc modo homines assuefiant meditationibus suis internis. Ratio autem, 
cur in naturae inquisitione raro contingat, ut debito ordine ea investigetur, est propter 
praeiudicia, quorum causas postea in nostra philosophia explicabimus; deinde quia opus est 
magna et accurata distinctione, sicut postea ostendemus (id quod valde est laboriosum); 
denique propter statum rerum humanarum, qui, ut iam ostensum est, prorsus est mutabilis. 
Sunt adhuc aliae rationes, quas non inquirimus. Sicut etiam hic non dubitamus de nostra 
veritate. Sp. 

46. Si quis forte quaerat, cur ipse statim ante omnia veritates naturae isto ordine ostenderim 
(nam veritas se ipsam patefacit), ei respondeo simulque moneo, ne propter paradoxa, quae 
forte passim occurrent, ea velit tamquam falsa reiicere, sed prius dignetur ordinem considerare, 
quo ea probemus, et tum certus evadet, nos verum assequutos fuisse. Et haec fuit causa, cur 
haec praemiserim. 

47. Si postea forte quis scepticus et de ipsa prima veritate et de omnibus, quas ad normam 
primae deducemus, dubius adhuc maneret, ille profecto aut contra conscientiam loquetur, aut 
nos fatebimur, dari homines penitus etiam animo obcaecatos a nativitate aut a praeiudiciorum 
causa, id est, aliquo externo casu. Nam neque se ipsos sentiunt. Si aliquid affirmant,vel dubitant, 
nesciunt se dubitare aut affirmare; dicunt se nihil scire, et hoc ipsum, quod nihil sciunt, dicunt 
se ignorare; neque hoc absolute dicunt; nam metuunt fateri, se existere, quamdiu nihil sciunt, 
adeo ut tandem debeant obmutescere, ne forte aliquid supponant, quod veritatem redoleat. 

48. Denique cum ipsis non est loquendum de scientiis; nam quod ad vitae et societatis usum 
attinet, necessitas eos coegit, ut supponerent se esse, et ut suum utile quaererent, et 
iureiurando multa affirmarent et negarent. Nam, si aliquid ipsis probetur, nesciunt, an probet 
aut deficiat argumentatio. Si negant, concedunt aut opponunt, nesciunt se negare, concedere 
aut opponere; adeoque habendi sunt tanquam automata, quae mente omnino carent. 

49. Resumamus iam nostrum propositum. Habuimus hucusque primo finem, ad quem omnes 
nostras cogitationes dirigere studemus. Cognovimus secundo, quaenam sit optima perceptio, 
cuius ope ad nostram perfectionem pervenire possimus. Cognovimus tertio, quaenam sit prima 
via, cui mens insistere debeat, ut bene incipiat; quae est, ut ad normam datae cuiuscumque 
verae ideae pergat certis legibus inquirere. Quod ut recte fiat, haec debet methodus 
praestare: pr/moveram ideam a ceteris omnibus perceptionibus distinguere, et mentem a 
ceteris perceptionibus cohibere; secundo tradere regulas, ut res incognitae ad talem normam 
percipiantur; tertio ordinem constituere, ne inutilibus defatigemur. Postquam hanc methodum 
novimus, vidimus quarto hanc methodum perfectissimam futuram, ubi habuerimus ideam entis 
perfectissimi. Unde initio illud erit maxime observandum, ut quanto ocius ad cognitionem talis 
entis perveniamus. 

VIII. Methodi pars prima. De idea ficta. 

50. Incipiamus itaque a prima parte methodi, quae est, uti diximus, distinguere et 
separare ideam veram a ceteris perceptionibus, et cohibere mentem, ne falsas, fictas et dubias 
cum veris confundat. Quod utcumque fuse hic explicare animus est, ut lectores detineam in 
cogitatione rei adeo necessariae, et etiam quia multi sunt, qui vel de veris dubitant ex eo, quod 
non attenderunt ad distinctionem, quae est inter veram perceptionem et alias omnes; adeo ut 
sint veluti homines, qui cum vigilarent, non dubitabant se vigilare; sed postquam semel in 



154 


somniis, ut saepe fit, putarunt se certo vigilare, quod postea falsum esse reperiebant, etiam de 
suis vigiliis dubitarunt; quod contingit, quia nunquam distinxerunt inter somnum et vigiliam. 

51. Interim moneo, me hic essentiam uniuscuiusque perceptionis, eamque per proximam suam 
causam non explicaturum, quia hoc ad philosophiam pertinet; sed tantum traditurum id, quod 
methodus postulat, id est, circa quae perceptio ficta, falsa et dubia versetur, et quomodo ab 
unaquaque liberabimur. Sit itaque prima inquisitio circa ideam fictam. 

52. Cum omnis perceptio sit vel rei tamquam existentis consideratae, vel solius essentiae, et 
frequentiores fictiones contingant circa res tamquam existentes consideratas, ideo prius de hac 
loquar; scilicet ubi sola existentia fingitur, et res, quae in tali actu fingitur, intelligitur sive 
supponitur intelligi. Ex. gr. fingo Petrum, quem novi ire domum, eum me invisere, et similia. 1 ) 
Hic quaero, circa quae talis idea versetur? Video eam tantum versari circa possibilia, non vero 
circa necessaria, neque circa impossibilia. 

53. Rem impossibilem voco, cuius natura in existendo implicat contradictionem, ut ea 
existat; necessariam, cuius natura implicat contradictionem, ut ea non existat; possibilem, cuius 
quidem existentia ipsa sua natura non implicat contradictionem, ut existat aut non existat, sed 
cuius existentiae necessitas aut impossibilitas pendet a causis nobis ignotis, quamdiu ipsius 
existentiam fingimus; ideoque si ipsius necessitas aut impossibilitas, quae a causis externis 
pendet, nobis esset nota, nihil etiam de ea potuissemus fingere. 

54. Unde sequitur, si detur aliquis Deus aut omniscium quid, nihil prorsus eum posse fingere. 
Nam quod ad nos attinet, postquam novi me existere, non possum fingere me existere aut non 
existere ; nec etiam possum fingere elephantem, qui transeat per acus foramen; nec possum, 
postquam naturam Dei novi, fingere eum existentem aut non existentem. Idem intelligendum 
est de chimaera, cuius natura existere implicat. Ex quibus patet id, quod dixi, scilicet quod fictio, 
de qua hic loquimur, non contingit circa aeternas veritates. 

Vide ulterius id, quod de hypothesibus notabimus, quae a nobis clare intelliguntur; sed in eo est 
fictio, quod dicamus, eas tales in corporibus coelestibus existere. Sp. 

Quia res, modo ea intelligatur, se ipsam manifestat, ideo tantum egemus exemplo sine alia 
demonstratione. Idemque erit huius contradictoria, quae ut appareat esse falsa, tantum opus 
recenseri, uti statim apparebit, cum de fictione circa essentiam loquemur. Sp. 

Nota, quamvis multi dicant se dubitare, an Deus existat, illos tamen nihil praeter nomen habere, 
vel aliquid fingere, quod Deum vocant: id quod cum Dei natura non convenit, ut postea suo loco 
ostendam. Sp. 

Statim etiam ostendam, quod nulla fictio versetur circa aeternas veritates. Per aeternam 
veritatem talem intelligo, quae, si est affirmativa, nunquam poterit esse negativa. Sic prima, et 
aeterna veritas est, Deum esse, non autem est aeterna veritas, Adamum cogitare. Chimaeram 
non esse, est aeterna veritas, non autem, Adamum non cogitare. Sp. 

55. Sed antequam ulterius pergam, hic obiter notandum est, quod illa differentia, quae est inter 
essentiam unius rei et essentiam alterius, ea ipsa sit inter actualitatem aut existentiam eiusdem 
rei, et inter actualitatem aut existentiam alterius rei; adeo ut si existentiam ex. gr. Adami tantum 
per generalem existentiam concipere velimus, idem futurum sit, ac si ad concipiendam ipsius 
essentiam, ad naturam entis attendamus, ut tandem definiamus, Adamum esse ens. Itaque quo 
existentia generalius concipitur, eo etiam confusius concipitur faciliusque unicuique rei potest 

affingi; e contra, ubi particularius concipitur, clarius tum intelligitur, et difficilius alicui, nisi rei 
ipsi, ubi non attendimus ad naturae ordinem, affingitur. Quod notatu dignum est. 

56. Veniunt iam hic ea consideranda, quae vulgo dicuntur fingi, quamvis clare intelligamus, rem 
ita sese non habere, uti eam fingimus. Ex. gr. quamvis sciam terram esse rotundam, nihil tamen 
vetat, quominus alicui dicam terram medium globum esse et tamquam medium pomum 
auriacum in scutella, aut solem circum terram moveri, et similia. Ad haec si attendamus, nihil 
videbimus, quod non cohaereat cum iam dictis, modo prius advertamus, nos aliquando potuisse 
errare, et iam errorum nostrorum esse conscios; deinde quod possumus fingere, aut ad 
minimum putare, alios homines in eodem esse errore, aut in eum, ut nos antehac, posse incidere. 
Hoc, inquam, fingere possumus, quamdiu nullam videmus impossibilitatem nullamque 
necessitatem. Quando itaque alicui dico, terram non esse rotundam etc., nihil aliud ago, quam 
in memoriam revoco errorem, quem forte habui aut in quem labi potui, et postea fingo aut puto 
eum, cui hoc dico, adhuc esse aut posse labi in eundem errorem. Quod, ut dixi, fingo, quamdiu 
nullam video impossibilitatem nullamque necessitatem; hanc vero si intellexissem, nihil prorsus 
fingere potuissem, et tantum dicendum fuisset, me aliquid operatum esse. 

57. Superest iam, ut ea etiam notemus, quae in quaestionibus supponuntur; id quod passim 
etiam contingit circa impossibilia. Ex. gr. cum dicimus: supponamus hanc candelam ardentem 
iam non ardere, aut supponamus eam ardere in aliquo spatio imaginario, sive ubi nulla dantur 
corpora. Quorum similia passim supponuntur, quamvis hoc ultimum clare intelligatur 
impossibile esse. Sed quando hoc fit, nil prorsus fingitur. Nam primo nihil aliud egi, quam quod 
in memoriam revocavi aliam candelam non ardentem (aut hanc eandem concepi sine flamma), 
et quod cogito de ea candela, id ipsum de hac intelligo, quamdiu ad flammam non attendo. In 
secundo nihil aliud fit, quam abstrahere cogitationes a corporibus circumiacentibus, ut mens se 
convertat ad solam candelae in se sola spectatae contemplationem; ut postea concludat 
candelam nullam habere causam ad sui ipsius destructionem, adeo ut si nulla essent corpora 
circumiacentia, candela haec ac etiam flamma manerent immutabiles, aut similia. Nulla igitur 
datur hic fictio, sed verae ac merae assertiones. 

Postea cum de fictione, quae versatur circa essentias, loquemur, clare apparebit, quod fictio 
nunquam aliquid novi faci, aut menti praebet; sed quod tantum ea, quae sunt in cerebro aut in 
imaginatione, revocantur ad memoriam, et quod confuse ad omnia simul mens attendit. 
Revocantur ex. gr. in memoriam loquela et arbor; et cum mens confuse attendit sine distinctione, 
putat arborem loqui, Idem de existentia intelligitur, praesertim, uti diximus cum adeo 
generaliter, ac ens concipitur; quia tum facile applicatur omnibus, quae simu in memoria 
occurrunt. Quod notatu valde dignum est. Sp. 

Idem etiam de hypothesibus intelligendum, quae fiunt ad certos motus explicandum, qui 
conveniunt cum coelorum phaenomenis, nisi quod ex iis, si motibus coelestibus applicentur, 
naturam coelorum concludant, quae tamen alia potest esse, praesertim cum ad explicandum 
tales motus multae aliae causae possint concipi. Sp. 

58. Transeamus iam ad fictiones, quae versantur circa essentias solas, vel cum aliqua actualitate 
sive existentia simul. Circa quas hoc maxime venit considerandum, quod, quo mens minus 
intelligit, et tamen plura percipit, eo maiorem habeat potentiam fingendi, et quo plura intelligit, 
eo magis illa potentia diminuatur. Eodem ex. gr. modo, quo supra vidimus, nos non posse fingere, 
quamdiu cogitamus, nos cogitare et non cogitare, sic etiam, postquam novimus naturam 
corporis, non possumus fingere muscam infinitam; sive postquam novimus naturam animae, 
non possumus fingere eam esse quadratam, quamvis omnia verbis possimus effari. Sed, uti 

diximus, quo minus homines norunt naturam, eo facilius multa possunt fingere; veluti, arbores 
loqui, homines in momento mutari in lapides, in fontes, apparere in speculis spectra, nihil fieri 
aliquid, etiam deos in bestias et homines mutari, ac infinita eius generis alia. 

Saepe contingit, hominem hanc vocem anima ad suam memoriam revocare, et simul aliquam 
corpoream imaginem formare. Cum vero haec duo simul repraesentantur, facile putat se 
imaginari et fingere animam corpoream; quia nomen a re ipsa non distinguit. Hic postulo, ut 
lectores non sint praecipites ad hoc refutandum, quod, ut spero, non facient, modo ad exempla 
quam accurate attendant, et simul ad ea, quae sequuntur. Sp. 

59. Aliquis forte putabit, quod fictio fictionem terminat, sed non intellectio; hoc est, postquam 
finxi aliquid, et quadam libertate volui assentiri, id sic in rerum natura existere, hoc efficit, ut 
postea non possimus id alio modo cogitare. Ex. gr. postquam finxi (ut cum iis loquar) naturam 
corporis talem, mihique ex mea libertate persuadere volui, eam sic realiter existere, non amplius 
licet muscam v. g. infinitam fingere; et postquam finxi essentiam animae, eam quadrare non 
possum etc. 

60. Sed hoc examinandum. Primo vel negant vel concedunt nos aliquid posse intelligere. Si 
concedunt, necessario id ipsum, quod de fictione dicunt, etiam de intellectione dicendum erit. 
Si vero hoc negant, videamus nos, qui scimus, nos aliquid scire, quid dicant. Hoc scilicet dicunt, 
animam posse sentire et multis modis percipere non se ipsam, neque res quae existunt, sed 
tantum ea, quae nec in se, nec ullibi sunt, hoc est, animam posse sola sua vi creare sensationes 
aut ideas, quae non sunt rerum; adeo ut ex parte eam tamquam Deum considerent. Porro dicunt, 
nos aut animam nostram talem habere libertatem, ut nosmet, aut se, imo suam ipsam 
libertatem cogat. Nam postquam ea aliquid finxit, et assensum ei praebuit, non potest id alio 
modo cogitare aut fingere, et etiam ea fictione cogitur, ut etiam alia tali modo cogitentur, ut 
prima fictio non oppugnetur; sicut hic etiam coguntur absurda, quae hic recenseo, admittere 
propter suam fictionem; ad quae explodenda non defatigabimur ullis demonstrationibus. 

61. Sed eos in suis deliriis linquendo, curabimus, ut ex verbis, quae cum ipsis fecimus, aliquid 
veri ad nostram rem hauriamus, nempe hoc. Mens cum ad rem fictam et sua natura falsam 
attendit, ut eam pensitet et ntelligat, bonoque ordine ex ea deducat quae sunt deducenda, facile 
falsitatem patefaciet; et si res ficta sua natura sit vera, cum mens ad eam attendit, ut eam 
intelligat, et ex ea bono ordine incipit deducere, quae inde sequuntur, feliciter perget sine ulla 
interruptione, sicut vidimus, quod ex falsa fictione modo allata statim ad ostendendam eius 
absurditatem et alias inde deductas praebuit se intellectus. 

Quamvis hoc experientia videar concludere (et quis dicat id nil esse), quia deficit demonstratio, 
eam, si quis desiderat, sic habeat. Cum in natura nihil possit dari, quod eius leges oppugnet, sed 
cum omnia secundum certas eius leges fiant, ut certos certis legibus suos producant effectus 
irrefragabili concatenatione, hinc sequitur, quod anima, ubi rem vere concipit, perget obiective 
eosdem effectus formare. Vide infra, ubi de idea falsa loquor. Sp. 

62. Nullo ergo modo timendum erit, nos aliquid fingere, si modo clare et distincte rem 
percipiamus. Nam si forte dicamus, homines in momento mutari in bestias, id valde generaliter 
dicitur, adeo ut nullus detur conceptus, id est, idea sive cohaerentia subiecti et praedicati in 
mente; si enim daretur, simul videret medium et causas, quo et cur tale quid factum sit. Deinde 
nec ad naturam subiecti et praedicati attenditur. 

63. Porro, modo prima idea non sit ficta et ex ea ceterae omnes ideae deducantur, paulatim 
praecipitantia fingendi evanescet. Deinde cum idea ficta non possit esse clara et distincta, sed 

solummodo confusa, et omnis confusio inde procedat, quod mens rem integram aut ex multis 
compositam tantum ex parte noscat, et notum ab ignoto non distinguat; praeterea quod ad 
multa, quae continentur in unaquaque re, simul attendat sine ulla distinctione; inde sequitur 
primo, quod si idea sit alicuius rei simplicissimae, ea non nisi clara et distincta poterit esse. Nam 
res illa non ex parte, sed tota aut nihil eius innotescere debebit. 

64. Sequitur secundo, quod si res, quae componitur ex multis, in partes omnes simplicissimas 
cogitatione dividatur, et ad unamquamque seorsim attendatur, omnis tum confusio evanescet. 
Sequitur tertio, quod fictio non possit esse simplex, sed quod fiat ex compositione diversarum 
idearum confusarum, quae sunt diversarum rerum atque actionum in natura existentium, vel 
melius ex attentione simul sine assensu ad tales diversas ideas. Nam si esset simplex, esset clara 
et distincta, et per consequens vera. Si ex compositione idearum distinctarum, esset etiam 
earum compositio clara et distincta, ac proinde vera. Ex. gr. postquam novimus naturam circuli 
ac etiam naturam quadrati, iam non possumus ea duo componere, et circulum facere 
quadratum, aut animam quadratam, et similia. 

65. Concludamus iterum breviter, et videamus, quomodo fictio nullo modo sit timenda, ut ea 
cum veris ideis confundatur. Nam quoad primam, de qua prius locuti sumus, ubi scilicet res clare 
concipitur, vidimus, quod si ea res, quae clare concipitur, et etiam ipsius existentia sit per se 
aeterna veritas, nihil circa talem rem poterimus fingere; sed si existentia rei conceptae non sit 
aeterna veritas, tantum est curandum, ut existentia rei cum eius essentia conferatur, et simul 
ad ordinem naturae attendatur. Quoad secundam fictionem, quam diximus esse simul 
attentionem sine assensu ad diversas ideas confusas, quae sunt diversarum rerum atque 
actionum in natura existentium, vidimus etiam rem simplicissimam non posse fingi, sed intelligi, 
et etiam rem compositam, modo ad partes simplicissimas, ex quibus componitur, attendamus; 
imo nec ex ipsis ullas actiones, quae verae non sunt, nos posse fingere. Nam simul cogemur 
contemplari, quomodo et cur tale quid fiat. 

NB. Quod fictio in se spectata non multum differat a somnio, nisi quod in somniis non offerantur 
causae, quae vigilantibus ope sensuum offeruntur, ex quibus colligunt illa repraesentamina illo 
tempore non repraesentari a rebus extra se constitutis. Error autem, ut statim apparebit, est 
vigilando somniare, et si sit admodum manifestus, delirium vocatur. Sp. 

IX. De idea falsa. 

66. His sic intellectis, transeamus iam ad inquisitionem ideae falsae, ut videamus, circa 
quae versetur, et quomodo nobis possimus cavere, ne in falsas perceptiones incidamus. Quod 
utrumque non erit nobis iam difficile post inquisitionem ideae fictae. Nam inter ipsas nulla alia 
datur differentia, nisi quod haec supponat assensum, hoc est (uti iam notavimus) quod nullae 
offeruntur causae, dum repraesentamina ipsi offeruntur, quibus, sicut fingens, possit colligere, 
ea non oriri a rebus extra se, et quod fere nihil aliud sit, quam oculis apertis, sive dum vigilamus, 
somniare. Versatur itaque idea falsa, vel (ut melius loquar) refertur ad existentiam rei, cuius 
essentia cognoscitur, sive circa essentiam eodem modo ac idea ficta. 

67. Quae ad existentiam refertur, emendatur eodem modo ac fictio. Nam si natura rei notae 
supponat existentiam necessariam, impossibile est, ut circa existentiam illius rei fallamur; sed si 
existentia rei non sit aeterna veritas, uti est eius essentia, sed quod necessitas aut impossibilitas 
existendi pendeat a causis externis, tum cape omnia eodem modo, quo diximus, cum de fictione 
sermo esset; nam eodem modo emendatur. 



158 


68. Quod attinet ad alteram, quae ad essentias refertur, vel etiam ad actiones, tales 
perceptiones necessario semper sunt confusae, compositae ex diversis confusis perceptionibus 
rerum in natura existentium, ut cum hominibus persuadetur, in silvis, in imaginibus, in brutis et 
ceteris adesse numina; dari corpora, ex quorum sola compositione fiat intellectus; cadavera 
ratiocinari, ambulare, loqui; Deum decipi, et similia. Sed ideae, quae sunt clarae et distinctae, 
nunquam possunt esse falsae: Nam ideae rerum, quae clare et distincte concipiuntur, sunt vel 
simplicissimae, vel compositae ex ideis simplicissimis, id est, a simplicissimis ideis deductae. 
Quod vero idea simplicissima non queat esse falsa, poterit unusquisque videre, modo sciat, quid 
sit verum sive intellectus, et simul quid falsum. 

69. Nam quod id spectat, quod formam veri constituit, certum est, cogitationem veram a falsa 
non tantum per denominationem extrinsecam, sed maxime per intrinsecam distingui. Nam si 
quis faber ordine concepit fabricam aliquam, quamvis talis fabrica nunquam exstiterit, nec etiam 
unquam exstitura sit, eius nihilominus cogitatio vera est, et cogitatio eadem est, sive fabrica 
existat, sive minus; et contra si aliquis dicit, Petrum ex. gr. existere, nec tamen scit, Petrum 
existere, illa cogitatio respectu illius falsa est, vel si mavis, non est vera; quamvis Petrus revera 
existat. Nec haec enunciatio, Petrus existit, vera est, nisi respectu illius, qui certo scit, Petrum 
existere. 

70. Unde sequitur in ideis dari aliquid reale, per quod verae a falsis distinguuntur; quod quidem 
iam investigandum erit, ut optimam veritatis normam habeamus (ex data enim verae ideae 
norma nos nostras cogitationes debere determinare diximus, methodumque cognitionem esse 
reflexivam), et proprietates intellectus noscamus; nec dicendum hanc differentiam ex eo oriri, 
quod cogitatio vera est res cognoscere per primas suas causas, in quo quidem a falsa valde 
differret, prout eandem supra explicui. Cogitatio enim vera etiam dicitur, quae essentiam 
alicuius principii obiective involvit, quod causam non habet, et per se et in se cognoscitur. 

71. Quare forma verae cogitationis in eadem ipsa cogitatione sine relatione ad alias debet esse 
sita; nec obiectum tamquam causam agnoscit, sed ab ipsa intellectus potentia, et natura 
pendere debet. Nam si supponamus, intellectum ens aliquod novum percepisse, quod nunquam 
exstitit, sicut aliqui Dei intellectum concipiunt, antequam res crearet (quae sane perceptio a 
nullo obiecto oriri potuit), et ex tali perceptione alias legitime deduceret, omnes illae 
cogitationes verae essent, et a nullo obiecto externo determinatae, sed a sola intellectus 
potentia et natura dependerent. Quare id, quod formam verae cogitationis constituit, in ipsa 
eadem cogitatione est quaerendum, et ab intellectus natura deducendum. 

72. Hoc igitur ut investigetur, ideam aliquam veram ob oculos ponamus, cuius obiectum 
maxime certo scimus a vi nostra cogitandi pendere, nec obiectum aliquod in natura habere; in 
tali enim idea, ut ex iam dictis patet, facilius id, quod volumus, investigare poterimus. Ex. gr. ad 
formandum conceptum globi fingo ad libitum causam, nempe semicirculum circa centrum rotari, 
et ex rotatione globum quasi oriri. Haec sane idea vera est, et quamvis sciamus nullum in natura 
globum sic unquam ortum fuisse, est haec tamen vera perceptio et facillimus modus formandi 
globi conceptum. Iam notandum hanc perceptionem affirmare semicirculum rotari, quae 
affirmatio falsa esset, si non esset iuncta conceptui globi vel causae talem motum determinantis, 
sive absolute, si haec affirmatio nuda esset. Nam tum mens tantum tenderet ad affirmandum 
solum semicirculi motum, qui nec in semicirculi conceptu continetur, nec ex conceptu causae 
motum determinantis oritur. Quare falsitas in hoc solo consistit, quod aliquid de aliqua re 
affirmetur, quod in ipsius quem formavimus conceptu non continetur; ut motus vel quies de 
semicirculo. Unde sequitur simplices cogitationes non posse non esse veras, ut simplex 
semicirculi, motus, quantitatis etc. idea. Quicquid hae affirmationis continent, earum adaequat 

conceptum, nec ultra se extendit. Quare nobis licet ad libitum sine ullo erroris scrupulo ideas 
simplices formare. 

73. Superest igitur tantum quaerere, qua potentia mens nostra eas formare possit, et quousque 
ea potentia se extendat; hoc enim invento facile videbimus summam, ad quam possumus 
pervenire, cognitionem. Certum enim est, hanc eius potentiam se non extendere in infinitum: 
Nam cum aliquid de aliqua re affirmamus, quod in conceptu, quem de ea formamus, non 
continetur, id defectum nostrae perceptionis indicat, sive quod mutilatas quasi et truncatas 
habemus cogitationes sive ideas. Motum enim semicirculi falsum esse vidimus, ubi nudus in 
mente est, eum ipsum autem verum, si conceptui globi iungatur, vel conceptui alicuius causae 
talem motum determinantis. Quod si de natura entis cogitantis sit, uti prima fronte videtur, 
cogitationes veras sive adaequatas formare, certum est, ideas inadaequatas ex eo tantum in 
nobis oriri, quod pars sumus alicuius entis cogitantis, cuius quaedam cogitationes ex toto, 
quaedam ex parte tantum nostram mentem constituunt. 

74. Sed quod adhuc venit considerandum, et quod circa fictionem non fuit operae pretium 
notare, et ubi maxima datur deceptio, est, quando contingit, ut quaedam, quae in imaginatione 
offeruntur, sint etiam in intellectu, hoc est, quod clare et distincte concipiantur, quod tum, 
quamdiu distinctum a confuso non distinguitur, certitudo, hoc est, idea vera cum non distinctis 
commiscetur. Ex. gr. quidam Stoicorum forte audiverunt nomen animae, et etiam quod sit 
immortalis, quae tantum confuse imaginabantur; imaginabantur etiam, et simul intelligebant 
corpora subtilissima cetera omnia penetrare, et a nullis penetrari. Cum haec omnia simul 
imaginabantur, concomitante certudine huius axiomatis, statim certi reddebantur, mentem esse 
subtilissima illa corpora, et subtilissima illa corpora non dividi etc. 

75. Sed ab hoc etiam liberamur, dum conamur ad normam datae verae ideae omnes nostras 
perceptiones examinare cavendo, uti initio diximus, ab iis, quas ex auditu aut ab experientia 
vaga habemus. Adde quod talis deceptio ex eo oritur, quod res nimis abstracte concipiunt; nam 
per se satis clarum est, me illud, quod in suo vero obiecto concipio, alteri non posse applicare. 
Oritur denique etiam ex eo, quod prima elementa totius naturae non intelligunt; unde sine 
ordine procedendo, et naturam cum abstractis, quamvis sint vera axiomata, confundendo, se 
ipsos confundunt ordinemque naturae pervertunt. Nobis autem, si quam minime abstracte 
procedamus, et a primis elementis, hoc est, a fonte et origine naturae, quam primum fieri potest, 
incipiamus, nullo modo talis deceptio erit metuenda. 

76. Quod autem attinet ad cognitionem originis naturae, minime est timendum, ne eam cum 
abstractis confundamus. Nam cum aliquid abstracte concipitur, uti sunt omnia universalia, 
semper latius comprehenduntur in intellectu, quam revera in natura existere possunt eorum 
particularia. Deinde cum in natura dentur multa, quorum differentia adeo est exigua, ut fere 
intellectum effugiat, tum facile (si abstracte concipiantur) potest contingere, ut confundantur. 
At cum origo naturae, ut postea videbimus, nec abstracte sive universaliter concipi possit, nec 
latius possit extendi in intellectu, quam revera est, nec ullam habeat similitudinem cum 
mutabilibus, nulla circa eius ideam metuenda est confusio, modo normam veritatis (quam iam 
ostendimus) habeamus. Est nimirum hoc ens unicum, infinitum, hoc est, est omne esse, et 
praeter quod nullum datur esse. 

Haec non sunt attributa Dei, quae ostendunt ipsius essentiam, ut in philosophia ostendam. Sp. 
Hoc supra iam demonstratum est. Si enim tale ens non existeret, nunquam posset produci; 
adeoque mens plus posset intelligere, quam natura praestare, quod supra falsum esse 
constitit. Sp. 

X. De idea dubia. 

77. Hucusque de idea falsa. Superest, ut de idea dubia inquiramus, hoc est, ut inquiramus, 
quaenam sint ea, quae nos possunt in dubium pertrahere, et simul quomodo dubitatio tollatur. 
Loquor de vera dubitatione in mente, et non de ea, quam passim videmus contingere, ubi scilicet 
verbis, quamvis animus non dubitet, dicit quis se dubitare. Non est enim methodi hoc emendare, 
sed potius pertinet ad inquisitionem pertinaciae et eius emendationem. 

78. Dubitatio itaque in anima nulla datur per rem ipsam, de qua dubitatur, hoc est, si tantum 
unica sit idea in anima, sive ea sit vera sive falsa, nulla dabitur dubitatio, neque etiam certitudo, 
sed tantum talis sensatio. Est enim in se nihil aliud nisi talis sensatio; sed dabitur per aliam ideam, 
quae non adeo clara ac distincta est, ut possimus ex ea aliquid certi circa rem, de qua dubitatur, 
concludere, hoc est, idea, quae nos in dubium coniicit, non est clara et distincta. Ex. gr. si quis 
nunquam cogitaverit de sensuum fallacia, sive experientia sive quomodocumque sit, nunquam 
dubitabit, an sol maior aut minor sit, quam apparet. Inde rustici passim mirantur, cum audiunt 
solem multo maiorem esse, quam globum terrae. Sed cogitando de fallacia sensuum oritur 
dubitatio, et si quis post dubitationem acquisiverit veram cognitionem sensuum, et quomodo 
per eorum instrumenta res ad distantiam repraesententur, tum dubitatio iterum tollitur. 

79. Unde sequitur, nos non posse veras ideas in dubium vocare ex eo, quod forte aliquis Deus 
deceptor existat, qui vel in maxime certis nos fallit, nisi quamdiu nullam habemus claram et 
distinctam Dei ideam, hoc est, si attendamus ad cognitionem, quam de origine omnium rerum 
habemus, et nihil inveniamus, quod nos doceat, eum non esse deceptorem eadem illa 
cognitione, qua, cum attendimus ad naturam trianguli, invenimus eius tres angulos aequales 
esse duobus rectis. Sed si talem cognitionem Dei habemus, qualem habemus trianguli, tum 
omnis dubitatio tollitur. Et eodem modo, quo possumus pervenire ad talem cognitionem 
trianguli, quamvis non certo sciamus, an aliquis summus deceptor nos fallat, eodem etiam modo 
possumus pervenire ad talem Dei cognitionem, quamvis non certo sciamus, an detur quis 
summus deceptor, et, modo eam habeamus, sufficiet ad tollendam, uti dixi, omnem 
dubitationem, quam de ideis claris et distinctis habere possumus. 

80. Porro si quis recte procedat investigando quae prius sunt investiganda, nulla interrupta 
concatenatione rerum, et sciat, quomodo quaestiones sint determinandae, antequam ad earum 
cognitionem accingamur, nunquam nisi certissimas ideas, id est, claras et distinctas habebit. 
Nam dubitatio nihil aliud est, quam suspensio animi circa aliquam affirmationem aut 
negationem, quam affirmaret aut negaret, nisi occurreret aliquid, quo ignoto cognitio eius rei 
debet esse imperfecta. Unde colligitur, quod dubitatio semper oritur ex eo, quod res absque 
ordine investigentur. Id est, scit sensus aliquando se decepisse. Sed hoc tantum confuse scit; 
nam nescit quomodo sensus fallant. Sp. 


XI. De memoria et oblivione. Conclusio. 

81. Haec sunt, quae promisi tradere in hac prima parte methodi. Sed ut nihil 
omittam eorum, quae ad cognitionem intellectus et eius vires possunt conducere, tradam etiam 
pauca de memoria et oblivione; ubi hoc maxime venit considerandum, quod memoria 
corroboretur ope intellectus, et etiam absque ope intellectus. Nam quoad primum, quo res 
magis est intelligibilis, eo facilius retinetur, et contra, quo minus, eo facilius eam obliviscimur. 
Ex. gr. si tradam alicui copiam verborum solutorum, ea multo difficilius retinebit, quam si eadem 
verba in forma narrationis tradam. 

82. Corroboratur etiam absque ope intellectus, scilicet a vi, qua imaginatio aut sensus, quem 
vocant communem, afficitur ab aliqua re singulari corporea. Dico singularem ; imaginatio enim 
tantum a singularibus afficitur. Nam si quis legerit ex. gr. unam tantum Fabulam amatoriam, eam 
optime retinebit, quamdiu non legerit plures alias eius generis, quia tum sola viget in 
imaginatione. Sed si plures sint eiusdem generis, simul omnes imaginamur, et facile 
confunduntur. Dico etiam corpoream; nam a solis corporibus afficitur imaginatio. Cum itaque 
memoria ab intellectu corroboretur, et etiam sine intellectu, inde concluditur, eam quid 
diversum esse ab intellectu, et circa intellectum in se spectatum nullam dari memoriam, neque 
oblivionem. 

83. Quid ergo erit memoria? Nihil aliud, quam sensatio impressionum cerebri simul cum 
cogitatione ad determinatam durationem ) sensationis; quod etiam ostendit reminiscentia. Nam 
ibi anima cogitat de illa sensatione; sed non sub continua duratione; et sic idea istius sensationis 
non est ipsa duratio sensationis, id est, ipsa memoria. An vero ideae ipsae aliquam patiantur 
corruptionem, videbimus in philosophia. Et si hoc alicui valde absurdum videatur, sufficiet ad 
nostrum propositum, ut cogitet, quod, quo res est singularior, eo facilius retineatur, sicut ex 
exemplo comoediae modo allato patet. Porro quo res intelligibilior, eo etiam facilius retinetur. 
Unde maxime singularem et tantummodo intelligibilem non poterimus non retinere. 

Si vero duratio sit indeterminata, memoria eius rei est imperfecta, quod quisque etiam videtur 
a natura didicisse. Saepe enim, ut alicui melius credamus in eo, quod dicit, rogamus, quando et 
ubi id contigerit. Quamvis etiam ideae ipsae suam habeant durationem in mente, tamen cum 
assueti simus durationem determinare ope alicuius mensurae motus, quod etiam ope 
imaginationis fit, ideo nullam adhuc memoriam observamus, quae sit purae mentis. Sp. 

84. Sic itaque distinximus inter ideam veram et ceteras perceptiones, ostendimusque, quod 
ideae fictae, falsae et ceterae habeant suam originem ab imaginatione, hoc est, a quibusdam 
sensationibus fortuitis (ut sic loquar) atque solutis, quae non oriuntur ab ipsa mentis potentia, 
sed a causis externis, prout corpus sive somniando sive vigilando varios accipit motus. Vel si 
placet, hic per imaginationem quicquid velis cape, modo sit quid diversum ab intellectu, et unde 
anima habeat rationem patientis. Perinde enim est quicquid capias, postquam novimus eandem 
quid vagum esse, et a quo anima patitur, et simul etiam novimus, quomodo ope intellectus ab 
eadem liberamur. Quare etiam nemo miretur, me hic nondum probare, dari corpus et alia 
necessaria, et tamen loqui de imaginatione, de corpore et eius constitutione. Nempe, ut dixi, est 
perinde quid capiam, postquam novi, esse quid vagum etc. 

85. At ideam veram simplicem esse ostendimus aut ex simplicibus compositam, et quae 
ostendit, quomodo et cur aliquid sit aut factum sit, et quod ipsius effectus obiectivi in anima 
procedunt ad rationem formalitatis ipsius obiecti; id quod idem est, quod veteres dixerunt, 
nempe veram scientiam procedere a causa ad effectus; nisi quod nunquam, quod sciam, 
conceperunt, uti nos hic, animam secundum certas leges agentem et quasi aliquod automatum 
spirituale. 

86. Unde, quantum in initio licuit, acquisivimus notitiam nostri intellectus, et talem normam 
verae ideae, ut iam non vereamur, ne vera cum falsis aut fictis confundamus; nec etiam 
mirabimur, cur quaedam intelligamus, quae nullo modo sub imaginationem cadunt, et alia sint 
in imaginatione, quae prorsus oppugnant intellectum; alia denique cum intellectu conveniant. 
Quandoquidem novimus operationes illas, a quibus imaginationes producuntur, fieri secundum 
alias leges prorsus diversas a legibus intellectus, et animam circa imaginationem tantum habere 
rationem patientis. 

87. Ex quo etiam constat, quam facile ii in magnos errores possunt delabi, qui non accurate 
distinxerunt inter imaginationem et intellectionem. In hos ex. gr. quod extensio debeat esse in 
loco, debeat esse finita, cuius partes ab invicem distinguuntur realiter, quod sit primum et 
unicum fundamentum omnium rerum, et uno tempore maius spatium occupet, quam alio, 
multaque eiusmodi alia, quae omnia prorsus oppugnant veritatem, ut suo loco ostendemus. 

88. Deinde cum verba sint pars imaginationis, hoc est, quod, prout vage ex aliqua dispositione 
corporis componuntur in memoria, multos conceptus fingamus, ideo non dubitandum, quin 
etiam verba, aeque ac imaginatio, possint esse causa multorum magnorumque errorum, nisi 
magnopere ab ipsis caveamus. 

89. Adde quod sint constituta ad libitum et ad captum vulgi, adeo ut non sint nisi signa rerum, 
prout sunt in imaginatione, non autem prout sunt in intellectu; quod clare patet ex eo, quod 
omnibus iis, quae tantum sunt in intellectu, et non in imaginatione, nomina imposuerunt saepe 
negativa, uti sunt, incorporeum, infinitum etc.; et etiam multa, quae sunt revera affirmativa, 
negative exprimunt, et contra, uti sunt increatum, independens, infinitum, immortale etc., quia 
nimirum horum contraria multo facilius imaginamur; ideoque prius primis hominibus 
occurrerunt et nomina positiva usurparunt. Multa affirmamus et negamus, quia natura 
verborum id affirmare et negare patitur, non vero rerum natura; adeoque hac ignorata facile 
aliquid falsum pro vero sumeremus. 

90. Vitamus praeterea aliam magnam causam confusionis, et quae facit, quominus intellectus 
ad se reflectat. Nempe cum non distinguimus inter imaginationem et intellectionem, putamus 
ea, quae facilius imaginamur, nobis esse clariora, et id, quod imaginamur, putamus intelligere. 
Unde quae sunt postponenda, anteponimus, et sic verus ordo progrediendi pervertitur, nec 
aliquid legitime concluditur. 

XII. Methodi pars secunda. De duplici perceptione. 

91. Porro, ut tandem ad secundam partem huius methodi perveniamus, 
proponam primo nostrum scopum in hac methodo, ac deinde m e d i a , ut eum attingamus. 
Scopus itaque est claras et distinctas habere ideas, tales videlicet, quae ex pura mente, et non 
ex fortuitis motibus corporis factae sint. Deinde omnes ideae ad unam ut redigantur, conabimur 
eas tali modo concatenare et ordinare, ut mens nostra, quoad eius fieri potest, referat obiective 
formalitatem naturae, quoad totam et quoad eius partes. 

Praecipua huius partis regula est, ut ex prima parte sequitur, recensere omnes ideas, quas ex 
puro intellectu in nobis invenimus, ut eae ab iis, quas imaginamur, distinguantur; quod ex 
proprietatibus uniuscuiusque, nempe imaginationis et intellectionis, erit eliciendum. Sp. 

92. Quoad primum, ut iam tradidimus, requiritur ad nostrum ultimum finem, ut res concipiatur 
vel per solam suam essentiam vel per proximam suam causam. Scilicet si res sit in se, sive, ut 
vulgo dicitur, causa sui, tum per solam suam essentiam debebit intelligi; si vero res non sit in se, 
sed requirat causam, ut existat, tum per proximam suam causam debet intelligi. Nam revera 
cognitio effectus nihil aliud est, quam perfectiorem causae cognitionem acquirere. 

93. Unde nunquam nobis licebit, quamdiu de inquisitione rerum agimus, ex abstractis aliquid 
concludere, et magnopere cavebimus, ne misceamus ea, quae tantum sunt in intellectu, cum iis, 
quae sunt in re. Sed optima conclusio erit depromenda ab essentia aliqua particulari affirmativa, 
sive a vera et legitima definitione. Nam ab axiomatibus solis universalibus non potest intellectus 

ad singularia descendere, quandoquidem axiomata ad infinita se extendunt, nec intellectum 
magis ad unum, quam ad aliud singulare contemplandum, determinant. 

94. Quare recta inveniendi via est ex data aliqua definitione cogitationes formare: quod eo 
felicius et facilius procedet, quo rem aliquam melius definiverimus. Quare cardo totius huius 
secundae Methodi partis in hoc solo versatur, nempe in conditionibus bonae definitionis 
cognoscendis, et deinde in modo eas inveniendi. Primo itaque de conditionibus defin 
itionis agam. 

Nota, quod hinc appareat nihil nos de natura posse intelligere, quin simul cognitionem primae 
causae sive Dei ampliorem reddamus. Sp. 

XIII. De conditionibus definitionis. 

95. Definitio ut dicatur perfecta, debebit intimam essentiam rei explicare, et cavere, ne eius 
loco propria quaedam usurpemus. Ad quod explicandum, ut alia exempla omittam, ne videar 
aliorum errores velle detegere, adferam tantum exemplum alicuius rei abstractae, quae perinde 
est, quomodocumque definiatur, circuli scilicet; quod si definiatur, esse figuram aliquam, cuius 
lineae, a centro ad circumferentiam ductae, sunt aequales, nemo non videt talem definitionem 
minime explicare essentiam circuli, sed tantum eius aliquam proprietatem. Et quamvis, ut dixi, 
circa figuras et cetera entia rationis hoc parum referat, multum tamen refert circa entia physica 
et realia; nimirum, quia proprietates rerum non intelliguntur, quamdiu earum essentiae 
ignorantur; si autem has praetermittimus, necessario concatenationem intellectus, quae 
naturae concatenationem referre debet, pervertemus, et a nostro scopo prorsus aberrabimus. 

96. Ut itaque hoc vitio liberemur, erunt haec observanda in definitione. 

I. Si res sit creata, definitio debebit, uti diximus, comprehendere causam proximam. Ex. gr. 
circulus secundum hanc legem sic esset definiendus: eum esse figuram, quae describitur a linea 
quacunque, cuius alia extremitas est fixa, alia mobilis, quae definitio clare comprehendit causam 
proximam. 

II. Talis requiritur conceptus rei sive definitio, ut omnes proprietates rei, dum sola, non autem 
cum aliis coniuncta, spectatur, ex ea concludi possint, uti in hac definitione circuli videre est. 
Nam ex ea clare concluditur omnes lineas a centro ad circumferentiam ductas aequales esse; 
quodque hoc sit necessarium requisitum definitionis, adeo per se est attendenti manifestum, ut 
non videatur operae pretium in ipsius demonstratione morari, nec etiam ostendere ex hoc 
secundo requisito omnem definitionem debere esse affirmativam. Loquor de affirmatione 
intellectiva, parum curando verbalem, quae propter verborum penuriam poterit fortasse 
aliquando negative exprimi, quamvis affirmative intelligatur. 

97. Definitionis vero rei increatae haec sunt requisita. 

I. Ut omnem causam secludat, hoc est, obiectum nullo alio praeter suum esse egeat ad sui 
explicationem. 

II. Ut data eius rei definitione nullus maneat locus quaestioni, an sit. 

III. Ut nulla quoad mentem habeat substantiva, quae possint adiectivari, hoc est, ne per aliqua 
abstracta explicetur. 

IV. Et ultimo (quamvis hoc notare non sit valde necessarium) requiritur, ut ab eius definitione 
omnes eius proprietates concludantur. Quae etiam omnia attendenti accurate fiunt manifesta. 

98. Dixi etiam, quod optima conclusio erit depromenda ab essentia aliqua particulari affirmativa. 
Quo enim specialior est idea, eo distinctior, ac proinde clarior est. Unde cognitio particularium 
quam maxime nobis quaerenda est. 

XIV. De mediis quibus res aeternas cognoscuntur. 

99. Quoad ordinem vero, et ut omnes nostrae perceptiones ordinentur, et uniantur, requiritur, 
ut, quamprimum fieri potest et ratio postulat, inquiramus, an detur quoddam ens, et simul quale, 
quod sit omnium rerum causa, ut eius essentia obiectiva sit etiam causa omnium nostrarum 
idearum, et tum mens nostra, uti diximus, quam maxime referet naturam. Nam et ipsius 
essentiam et ordinem et unionem habebit obiective. Unde possumus videre, apprime nobis esse 
necessarium, ut semper a rebus physicis sive ab entibus realibus omnes nostras ideas 
deducamus, progrediendo, quoad eius fieri potest, secundum seriem causarum ab uno ente reali 
ad aliud ens reale, et ita quidem, ut ad abstracta et universalia non transeamus, sive ut ab iis 
aliquid reale non concludamus, sive ut ea ab aliquo reali non concludantur. Utrumque enim 
verum progressum intellectus interrumpit. 

100. Sed notandum, me hic per seriem causarum et realium entium non intelligere seriem 
rerum singularium mutabilium, sed tantummodo seriem rerum fixarum aeternarumque. Seriem 
enim rerum singularium mutabilium impossibile foret humanae imbecillitati assequi, cum 
propter earum omnem numerum superantem multitudinem, tum propter infinitas 
circumstantias in una et eadem re, quarum unaquaeque potest esse causa, ut res existat, aut 
non existat. Quandoquidem earum existentia nullam habet connexionem cum earundem 
essentia, sive (ut iam diximus) non est aeterna veritas. 

101. Verumenimvero neque etiam opus est, ut earum seriem intelligamus; siquidem rerum 
singularium mutabilium essentiae non sunt depromendae ab earum serie sive ordine existendim, 
cum hic nihil aliud nobis praebeat praeter denominationes extrinsecas, relationes, aut ad 
summum circumstantias; quae omnia longe absunt ab intima essentia rerum. Haec vero tantum 
est petenda a fixis atque aeternis rebus, et simul a legibus in iis rebus, tamquam in suis veris 
codicibus inscriptis, secundum quas omnia singularia et fiunt et ordinantur; imo haec mutabilia 
singularia adeo intime atque essentialiter (ut sic dicam) ab iis fixis pendent, ut sine iis nec esse, 
nec concipi possint. Unde haec fixa et aeterna, quamvis sint singularia, tamen ob eorum ubique 
praesentiam ac latissimam potentiam erunt nobis tamquam universalia sive genera 
definitionum rerum singularium mutabilium, et causae proximae omnium rerum. 

102. Sed cum hoc ita sit, non parum difficultatis videtur subesse, ut ad horum singularium 
cognitionem pervenire possimus; nam omnia simul concipere res est longe supra humani 
intellectus vires. Ordo autem, ut unum ante aliud intelligatur, uti diximus, non est petendus ab 
eorum existendi serie, neque etiam a rebus aeternis. Ibi enim omnia haec sunt simul natura. 
Unde alia auxilia necessario sunt quaerenda praeter illa, quibus utimur ad res aeternas 
earumque leges intelligendum; attamen non est huius loci ea tradere, neque etiam opus est, nisi 
postquam rerum aeternarum earumque infallibilium legum sufficientem acquisiverimus 
cognitionem, sensuumque nostrorum natura nobis innotuerit. 

103. Antequam ad rerum singularium cognitionem accingamur, tempus erit, ut ea auxilia 
tradamus, quae omnia eo tendent, ut nostris sensibus sciamus uti, et experimenta certis legibus 
et ordine facere, quae sufficient ad rem, quae inquiritur, determinandam, ut tandem ex iis 
concludamus, secundum quasnam rerum aeternarum leges facta sit, et intima eius natura nobis 
innotescat, ut suo loco ostendam. Hic, ut ad propositum revertar, tantum enitar tradere, quae 

videntur necessaria, ut ad cognitionem rerum aeternarum pervenire possimus, earumque 
definitiones formemus conditionibus supra traditis. 

104. Quod ut fiat, revocandum in memoriam id, quod supra diximus, nempe quod, ubi mens ad 
aliquam cogitationem attendit, ut ipsam perpendat, bonoque ordine ex ea deducat quae 
legitime sunt deducenda, si ea falsa fuerit, falsitatem deteget; sin autem vera, tum feliciter 
perget sine ulla interruptione res veras inde deducere; hoc, inquam, ad nostram rem requiritur. 
Nam ex nullo alio fundamento cogitationes nostrae determinari queunt. 

105. Si igitur rem omnium primam investigare velimus, necesse est dari aliquod fundamentum, 
quod nostras cogitationes eo dirigat. Deinde quia methodus est ipsa cognitio reflexiva, hoc 
fundamentum, quod nostras cogitationes dirigere debet, nullum aliud potest esse, quam 
cognitio eius, quod formam veritatis constituit, et cognitio intellectus eiusque proprietatum et 
virium. Hac enim acquisita fundamentum habebimus, a quo nostras cogitationes deducemus, et 
viam, qua intellectus, prout eius fert capacitas, pervenire poterit ad rerum aeternarum 
cognitionem, habita nimirum ratione virium intellectus. 

XV. De viribus intellectus eiusque proprietatibus. 

106. Quod si vero ad naturam cogitationis pertineat veras formare ideas, ut in prima parte 
ostensum, hic iam inquirendum, quid per vires et potentiam intellectus intelligamus. 
Quoniam vero praecipua nostrae methodi pars est, vires intellectus eiusque naturam optime 
intelligere, cogimur necessario (per ea, quae in hac secunda parte methodi tradidi), haec 
deducere ex ipsa cogitationis, et intellectus definitione. 

107. Sed hucusque nullas regulas inveniendi definitiones habuimus, et quia eas tradere non 
possumus, nisi cognita natura sive definitione intellectus eiusque potentia, hinc sequitur, quod 
vel definitio intellectus per se debet esse clara, vel nihil intelligere possumus. Illa tamen per se 
absolute clara non est. Attamen quia eius proprietates, ut omnia, quae ex intellectu habemus, 
clare et distincte percipi nequeunt, nisi cognita earum natura; ergo definitio intellectus per se 
innotescet, si ad eius proprietates, quas clare et distincte intelligimus, attendamus. Intellectus 
igitur proprietates hic enumeremus easque perpendamus, deque nostris innatis instrumentis 
agere incipiamus. 

108. Intellectus proprietates, quas praecipue notavi et clare intelligo, hae sunt. 

I. Quod certitudinem involvat, hoc est, quod sciat res ita esse formaliter, ut in ipso obiective 
continentur. 

II. Quod quaedam percipiat, sive quasdam formet ideas absolute, quasdam ex aliis. Nempe 
quantitatis ideam format absolute, nec ad alias attendit cogitationes; motus vero ideas non, nisi 
attendendo ad ideam quantitatis. 

III. Quas absolute format, infinitatem exprimunt; at determinatas ex aliis format. Ideam enim 
quantitatis, si eam per causam percipit, tum per quantitatem determinat, ut cum ex motu 
alicuius plani corpus, ex motu lineae vero planum, ex motu denique puncti lineam oriri percipit; 
quae quidem perceptiones non inserviunt ad intelligendam, sed tantum ad determinandam 
quantitatem. Quod inde apparet, quia eas quasi ex motu oriri concipimus, cum tamen motus 
non percipiatur nisi percepta quantitate, et motum etiam ad formandam lineam in infinitum 
continuare possumus, quod minime possemus facere, si non haberemus ideam infinitae 
quantitatis. 

IV. Ideas positivas prius format, quam negativas. 

V. Res non tam sub duratione, quam sub quadam specie aeternitatis percipit et numero infinito; 
vel potius ad res percipiendas, nec ad numerum, nec ad durationem attendit. Cum autem res 
imaginatur, eas sub certo numero, determinata duratione et quantitate percipit. 

VI. Ideae, quas claras et distinctas formamus, ita ex sola necessitate nostrae naturae sequi 
videntur, ut absolute a sola nostra potentia pendere videantur; confusae autem contra. Nobis 
enim invitis saepe formantur. 

VII. Ideas rerum, quas intellectus ex aliis format, multis modis mens determinare potest; ut ad 
determinandum ex. gr. planum ellipseos, fingit stylum chordae adhaerentem circa duo centra 
moveri, vel concipit infinita puncta eandem semper et certam rationem ad datam aliquam 
rectam lineam habentia, vel conum plano aliquo obliquo sectum, ita ut angulus inclinationis 
maior sit angulo verticis coni, vel aliis infinitis modis. 

VIII. Ideae quo plus perfectionis alicuius obiecti exprimunt, eo perfectiores sunt. Nam fabrum, 
qui fanum aliquod excogitavit, non ita admiramur, ac illum, qui templum aliquod insigne 
excogitavit. 

109. Reliqua, quae ad cogitationem referuntur, ut amor, laetitia etc. nihil moror; nam nec ad 
nostrum institutum praesens faciunt, nec etiam possunt concipi, nisi percepto intellectu. Nam 
perceptione omnino sublata ea omnia tolluntur. 

110. Ideae falsae et fictae nihil positivum habent (ut abunde ostendimus), per quod falsae aut 
fictae dicuntur; sed ex solo defectu cognitionis ut tales considerantur. Ideae ergo falsae et fictae, 
quatenus tales, nihil nos de essentia cogitationis docere possunt; sed haec petenda ex modo 
recensitis proprietatibus positivis, hoc est, iam aliquid commune statuendum est, ex quo hae 
proprietates necessario sequantur, sive quo dato hae necessario dentur, et quo sublato haec 
omnia tollantur. RELIQUA DESIDERANTUR. 

2 Tractatus Theologico-Politicus Benedicti Spinozae 

TRACTATUS THEOLOGICO-POLITICUS BENEDICTI SPINOZAE 

Ep. s. n. Epistola quae praefationis loco inservire potest 

The Theologico-Political Treatise was one of the most controversial 
texts of the early modern period. It was a defense of Spinoza's later 
work, Ethica more geometrico demonstrata, published posthumously 
in 1677, for which he anticipated harsh criticism. Tractatus 

Theologico-Politicus de libertate philosophandi. Baruch Spinoza. Benedictus de Spinoza (1632-1677) 

Tractatus theologico - politicus, qui permagni est 
momenti ad Benedicti de Deo, revelatione, scriptura sacra, de 
ratione quae intercedit inter philosophiam et theologiam, inter 
ecclesiam et civitatem ai. sententias clare perspiciendas. Prodiit 
primum nomine scriptoris omisso h. t.: ,,Tractatu* theologico- 
yoliticus continens dissertationes aliquot, quibus ostenditur 
libertatem philosophandi non tantum salva pietate et reipublicae 
pace posse concedi, sed eandem nisi cum pace reipublicae ipsa- 
que pietate tolli non posse. Hamburgi apud Henricum Kuen- 
ratb (Amstelodami apud Christoph. Conrad) 1670.“ 4. 233 

EPISTOLA SPINOZAE AD AMICUM, QUAE PRAEFATIONIS LOCO TRACTATUI POLITICO PRAEFIGI ET 

INSERVIRE POTEST. AMICE DILECTE, 

Grata tua mihi heri tradita est. Gratias pro cura tam diligenti, quam pro me geris, ex animo ago. 
Hanc occasionem non praetermitterem, nisi in quadam re essem occupatus, quam utiliorem 
iudico, quaeque tibi, ut credo, magis arridebit, nempe in Tratactu Politico concinnando, quem 
ante aliquod tempus te auctore inchoavi. Huius Tractatus capita sex iam sunt absoluta. Primum 
ad ipsum opus introductionem quasi continet. Secundum tractat de iure naturali; Tertium de 
iure summarum potestatum; Quartum quaenam negotia politica a summarum potestatum 
gubernatione pendeant; Quintum, quidnam sid illud extremum et summum, quod societas 
potest considerare; et Sextum, qua ratione imperium monarchicum debeat institui, ne in 
tyrannidem labatur. Impraesentiarum caput septimum tracto, in quo omnia praecedentis sexti 
capitis membra ordinem bene ordinatae monarchiae concernentia methodice demonstro. 
Postea ad aristocraticum et populare imperium, denique ad leges aliasque particulares 
quaestiones politicam spectantes transibo. Hisce vale, etc. 

Index of the Theologico-Political Treatise 

Ep. s. n. Epistola quae praefationis loco inservire potest 

I. Introductio. 

II. De iure naturali. 

III. De iure summarum potestatum. 

IV. De summis negotiis publicis. 

V. De optimo imperii statu. 

VI. De monarchia. 

VII. De monarchia. Continuatio. 

VIII. De aristocratia. 

IX. De aristocratia. Continuatio. 

X. De aristocratia. Finis. 

XI. De democratia. 

Caput I. Introductio 

CAPUT I. INTRODUCTIO 

1. Affectus, quibus conflictamur, concipiunt philosophi veluti vitia, in quae homines sua culpa 
labuntur; quos propterea ridere, flere, carpere vel (qui sanctiores videri volunt) detestari solent. 
Sic ergo se rem divinam facere, et sapientiae culmen attingere credunt, quando humanam 
naturam, quae nullibi est, multis modis laudare et eam, quae revera est, dictis lacessere norunt. 
Homines namque non ut sunt, sed ut eosdem esse vellent, concipiunt; unde factum est, ut 
plerumque pro ethica satyram scripserint, et ut nunquam politicam conceperint, quae possit ad 
usum revocari; sed quae pro chimaera haberetur, vel quae in Utopia vel in illo poetarum aureo 
saeculo, ubi scilicet minime necesse erat, institui potuisset. Cum igitur omnium scientiarum, 
quae usum habent, tum maxime politices teoria ab ipsius praxi discrepare creditur, et regendae 
reipublicae nulli minus idonei aestimantur, quam theoretici seu philosophi. 

2. At politici contra hominibus magis insidiari, quam consulere creduntur, et potius callidi, quam 
sapientes aestimantur. Docuit nimirum eosdem experientia, vitia fore, donec homines. 
Humanam igitur malitiam praevenire dum student, idque iis artibus, quas experientia longo usu 
docuit, et quas homines magis metu, quam ratione ducti exercere solent, religioni adversari 
videntur, theologis praecipue, qui credunt summas potestates debere negotia publica tractare 
secundum easdem pietatis regulas, quibus vir privatus tenetur. Ipsos tamen politicos multo 
felicius de rebus politicis scripsisse, quam philosophos, dubitari non potest. Nam quoniam 
experientiam magistram habuerunt, nihil docuerunt, quod ab usu remotum esset. 


3. Et sane mihi plane persuadeo, experientiam omnia civitatum genera, quae concipi possunt, 
ut homines concorditer vivant, et simul media, quibus multitudo dirigi seu quibus intra certos 
limites contineri debeat, ostendisse; ita ut non credam, nos posse aliquid, quod ab experientia 
sive praxi non abhorreat, cogitatione de hac re assequi, quod nondum expertum compertumque 
sit. Nam homines ita comparati sunt, ut extra commune aliquod ius vivere nequeant; iura autem 
communia et negotia publica a viris acutissimis, sive astutis sive callidis, instituta et tractata sunt; 
adeoque vix credibile est, nos aliquid, quod communi societati ex usu esse queat, posse 
concipere, quod occasio seu casus non obtulerit, quodque homines communibus negotiis intenti 
suaeque securitati consulentes, non viderint. 

4. Cum igitur animum ad politicam ad applicuerim, nihil quod novum vel inauditum est, sed 
tantum ea, quae cum praxi optime conveniunt, certa et indubitata ratione demonstrare, aut ex 
ipsa humanae naturae conditione deducere intendi; et ut ea, quae ad hanc scientiam spectant, 
eadem animi libertate, qua res mathematicas solemus, inquirerem, sedulo curavi, humanas 
actiones non ridere, non lugere, neque detestari, sed intelligere; atque adeo humanos affectus, 
ut sunt amor, odium, ira, invidia, gloria, misericordia et reliquae animi commotiones non ut 
humanae naturae vitia, sed ut proprietates contemplatus sum, quae ad ipsam ita pertinent, ut 
ad naturam aeris aestus, frigus, tempestas, tonitru et alia huiusmodi, quae, tametsi incommoda 
sunt, necessaria tamen sunt, certasque habent causas, per quas eorum naturam intelligere 
conamur, et mens eorum vera contemplatione aeque gaudet, ac earum rerum cognitione, quae 
sensibus gratae sunt. 

5. Est enim hoc certum et in nostra ethica verum esse demonstravimus: 1.) homines necessario 
affectibus esse obnoxios et ita constitutos esse, ut eorum, quibus male est, misereantur, et 
quibus bene est, invideant, et ut ad vindictam magis, quam ad misericordiam sint proni, et 
praeterea unumquemque appetere, ut reliqui ex ipsius ingenio vivant, et ut probent, quod ipse 
probat, et quod ipse repudiat, repudient. Unde fit, ut cum omnes pariter appetant primi esse, in 
contentiones veniant et, quantum possunt, nitantur se invicem opprimere, et qui victor evadit 
magis glorietur, quod alteri obfuit, quam quod sibi profuit. Et quamvis omnes persuasi sint, 
religionem contra docere, ut unusquisque proximum tamquam se ipsum amet, hoc est, ut us 
alterius perinde ac suum defendat, hanc tamen persuasionem in affectus parum posse 
ostendimus. Valet quidem in articulo mortis, quando scilicet morbus ipsos affectus vicit et homo 
segnis iacet, vel in templis, ubi homines nullum exercent commercium; at minime in foro vel in 
aula, ubi maxime necesse esset. Ostendimus praeterea, rationem multum quidem posse 
affectus coercere et moderari; sed simul vidimus viam, quam ipsa ratio docet, perarduam esse 
2.) ita ut, qui sibi persuadent posse multitudinem vel qui publicis negotiis distrahuntur, induci, 
ut ex solo rationis praescripto vivant, saeculum poetarum aureum seu fabulam somnient. 

6. Imperium igitur, cuius salus ab alicuius fide pendet et cuius negotia non possunt recte curari, 
nisi ii, qui eadem tractant, fide velint agere, minime stabile erit; sed, ut permanere possit, res 
eius publicae ita ordinandae sunt, ut qui easdem administrant, sive ratione ducantur sive affectu, 
induci nequeant, ut male fidi sint seu prave agant. Nec ad imperii securitatem refert, quo animo 
homines inducantur ad res recte administrandum, modo res recte administrentur. Animi enim 
libertas seu fortitudo privata virtus est; at imperii virtus securitas. 

7. Denique quia omnes homines, sive barbari sive culti sint, consuetudines ubique iungunt et 
statum aliquem civilem formant, ideo imperii causae et fundamenta naturalia non ex rationis 
documentis petenda, sed ex hominum communi natura seu conditione deducenda sunt, quod 
in sequenti capite facere constitui. 

Caput II. De lure Naturali. 

CAPUT II. DE IURE NATURALI. 

1. In nostro tractatu theologico-politico de iure naturali et civili egimus et in nostra ethica 
explicuimus, quid peccatum, quid meritum, quid iustitia, quid iniustitia et quid denique humana 
libertas sit. Sed ne ii, qui hunc tractatum legunt, opus habeant ea, quae ad hunc ipsum tractatum 
maxime spectant, in aliis quaerere, ea hic iterum explicare et apodictice demonstrare constitui. 

2. Res quaecumque naturalis potest adaequate concipi, sive existat sive non existat. Ut igitur 
rerum naturalium existendi principium, sic earum in existendo perseverantia ex earum 
definitione non potest concludi. Nam earum essentia idealis eadem est, postquam existere 
inceperunt, quam antequam existerent. Ut ergo earum existendi principium ex earum essentia 
sequi nequit, sic nec earum in existendo perseverantia; sed eadem potentia, qua indigent ut 
existere incipiant, indigent ut existere pergant. Ex quo sequitur, rerum naturalium potentiam, 
qua existunt, et consequenter qua operantur, nullam aliam esse posse, quam ipsam Dei 
aeternam potentiam. Nam si quae alia creata esset, non posset seipsam, et consequenter neque 
res naturales conservare; sed ipsa etiam eadem potentia, qua indigeret ut crearetur, indigeret 
ut in existendo perseveraret. 

3. Hinc igitur, quod scilicet rerum naturalium potentia, qua existunt et operantur, ipsissima Dei 
sit potentia, facile intelligimus, quid ius naturae sit. Nam quoniam Deus ius ad omnia habet et 
ius Dei nihil aliud est, quam ipsa Dei potentia, quatenus haec absolute libera consideratur, hinc 
sequitur, unamquamque rem naturalem tantum iuris ex natura habere, quantum potentiae 
habet ad existendum et operandum; quandoquidem uniuscuiusque rei naturalis potentia, qua 
existit et operatur, nulla alia est, quam ipsa Dei potentia, quae absolute libera est. 

4. Per ius itaque naturae intelligo ipsas naturae leges seu regulas, secundum quas omnia fiunt, 
hoc est, ipsam naturae potentiam. Atque adeo totius naturae, et consequenter uniuscuiusque 
individui naturale ius eo usque se extendit, quo eius potentia; et consequenter quicquid 
unusquisque homo ex legibus suae naturae agit, id summo naturae iure agit, tantumque in 
naturam habet iuris, quantum potentia valet. 

5. Si igitur cum humana natura ita comparatum esset, ut homines ex solo rationis praescripto 
viverent, nec aliud conarentur; tum naturae ius, quatenus humani generis proprium esse 
consideratur, sola rationis potentia determinaretur. Sed homines magis caeca cupiditate, quam 
ratione ducuntur; ac proinde hominum naturalis potentia sive ius non ratione, sed quocumque 
appetitu, quo ad agendum determinantur, quoque se conservare conantur, definiri debet. 
Equidem fateor, cupiditates illas, quae ex ratione non oriuntur, non tam actiones, quam 
passiones esse humanas. Verum quia hic de naturae universali potentia seu iure agimus, nullam 

hic agnoscere possumus differentiam inter cupiditates, quae ex ratione, et inter illas, quae ex 
aliis causis in nobis ingenerantur; quandoquidem tam hae, quam illae effectus naturae sunt, 
vimque naturalem explicant, qua homo in suo esse perseverare conatur. Est enim homo, sive 
sapiens sive ignarus sit, naturae pars et id omne, ex quo unusquisque ad agendum determinatur, 
ad naturae potentiam referri debet, nempe quatenus haec per naturam huius aut illius hominis 
definiri potest. Nihil namque homo, seu ratione seu sola cupiditate ductus, agit nisi secundum 
leges et regulas naturae, hoc est (per art. 4. huius cap.) ex naturae iure. 

6. At plerique ignaros naturae ordinem magis perturbare, quam sequi credunt, et homines in 
natura veluti imperium in imperio concipiunt. Nam mentem humanam a nullis causis naturalibus 
statuunt produci, sed a Deo immediate creari, a reliquis rebus adeo independentem, ut 
absolutam habeat potestatem sese determinandi et ratione recte utendi. Sed experientia satis 
superque docet, quod in nostra potestate non magis sit, mentem sanam, quam corpus sanum 
habere. Deinde quandoquidem unaquaeque res, quantum in se est, suum esse conservare 
conatur, dubitare nequaquam possumus, quin, si aeque in nostra potestate esset, tam ex 
rationis praescripto vivere, quam caeca cupiditate duci, omnes ratione ducerentur et vitam 
sapienter instituerent, quod minime fit. Nam trahit sua quemque voluptas . 

Nec theologi hanc difficultatem tollunt, qui scilicet statuunt huius impotentiae causam humanae 
naturae vitium seu peccatum esse, quod originem a primi parentis lapsu traxerit. Nam si etiam 
in primi hominis potestate fuit tam stare, quam labi, et mentis compos erat et natura integra, 
qui fieri potuit, ut sciens prudensque lapsus fuerit? At dicunt, eum a diabolo deceptum fuisse. 
Verum quis ille fuit, qui ipsum diabolum decepit? Quis, inquam, ipsum omnium creaturarum 
intelligentium praestantissimum adeo amentem reddidit, ut Deo maior esse voluerit? Nonne 
enim se ipsum, qui mentem sanam habebat, suumque esse, quantum in se erat, conservare 
conabatur? Deinde qui fieri potuit, ut ipse primus homo, qui mentis compos erat et suae 
voluntatis dominus, seduceretur et mente pateretur capi? 

Nam si potestatem habuit ratione recte utendi, decipi non potuit; nam quantum in se fuit, 
conatus est necessario suum esse mentemque suam sanam conservare. Atqui supponitur, eum 
hoc in potestate habuisse; ergo mentem suam sanam necessario conservavit, nec decipi potuit. 
Quod ex ipsius historia falsum esse constat. Ac proinde fatendum est, quod in primi hominis 
potestate non fuerit ratione recte uti, sed quod, sicuti nos, affectibus fuerit obnoxius. 

7. Quod autem homo, ut reliqua individua, suum esse, quantum in se est, conservare conetur, 
negare nemo potest. Nam si hic aliqua concipi posset differentia, inde oriri deberet, quod homo 
voluntatem haberet liberam. Sed quo homo a nobis magis liber conciperetur, eo magis 
cogeremur statuere, ipsum sese necessario debere conservare, et mentis compotem esse, quod 
facile unusquisque, qui libertatem cum contingentia non confundit, mihi concedet. Est namque 
libertas virtus seu perfectio. Quicquid igitur hominem impotentiae arguit, id ad ipsius libertatem 
referri nequit. 

Quare homo minime potest dici liber, propterea quod potest non existere vel quod potest non 
uti ratione, sed tantum quatenus potestatem habet existendi et operandi secundum humanae 
naturae leges. Quo igitur hominem magis liberum esse consideramus, eo minus dicere possumus, 
quod possit ratione non uti et mala prae bonis eligere; et ideo Deus, qui absolute liber existit, 
intelligit et operatur necessario etiam, nempe ex suae naturae necessitate existit, intelligit et 
operatur. Nam non dubium est, quin Deus eadem, qua existit, libertate operetur. Ut igitur ex 
ipsius naturae necessitate existit, ex ipsius etiam naturae necessitate agit, hoc est, libere 
absolute agit. 

8. Concludimus itaque, in potestate uniuscuiusque hominis non esse ratione semper uti et in 
summo humanae libertatis fastigio esse; et tamen unumquemque semper, quantum in se est, 
conari suum esse conservare, et (quia unusquisque tantum iuris habet, quantum potentia valet) 
quicquid unusquisque, sive sapiens sive ignarus, conatur et agit, id summo naturae iure conari 
et agere. Ex quibus sequitur ius et institutum naturae, sub quo omnes nascuntur homines et 
maxima ex parte vivunt, nihil, nisi quod nemo cupit et quod nemo potest, prohibere, non 
contentiones, non odia, non iram, non dolos, nec absolute aliquid, quod appetitus suadet, 
aversari. Nec mirum. 

Nam natura non legibus humanae rationis, quae non nisi hominum verum utile et 
conservationem intendunt, continetur, sed infinitis aliis, quae totius naturae, cuius homo 
particula est, aeternum ordinem respiciunt, ex cuius sola necessitate omnia individua certo 
modo determinantur ad existendum et operandum. Quicquid ergo nobis in natura ridiculum, 
absurdum aut malum videtur, id inde est, quod res tantum ex parte novimus, totiusque naturae 
ordinem et cohaerentiam maxima ex parte ignoramus, et quod omnia ex praescripto nostrae 
rationis ut dirigerentur, volumus; cum tamen id, quod ratio malum esse dictat, non malum sit 
respectu ordinis et legum universae naturae, sed tantum solius nostrae naturae legum respectu. 

9. Praeterea sequitur, unumquemque tamdiu alterius esse iuris, quamdiu sub alterius potestate 
est, et eatenus sui iuris, quatenus vim omnem repellere damnumque sibi illatum ex sui animi 
sententia vindicare, et absolute quatenus ex suo ingenio vivere potest. 

10. Is alterum sub potestate habet, quem ligatum tenet, vel cui arma et media sese defendendi 
aut evadendi ademit, vel cui metum iniecit, vel quem sibi beneficio ita devinxit, ut ei potius, 
quam sibi morem gerere et potius ex ipsius, quam ex sui animi sententia vivere velit. Qui primo 
vel secundo modo alterum in potestate habet, eius tantum corpus, non mentem tenet; tertio 
autem vel quarto, tam ipsius mentem, quam corpus sui iuris fecit; sed non nisi durante metu vel 
spe; hac vero aut illo adempto manet alter sui iuris. 

11. ludicandi facultas eatenus etiam alterius iuris esset potest, quatenus mens potest ab altero 
decipi. Ex quo sequitur, mentem eatenus sui iuris omnino esse, quatenus recte uti potest ratione. 
Imo quia humana potentia non tam ex corporis robore, quam ex mentis fortitudine aestimanda 
est; hinc sequitur, illos maxime sui iuris esse, qui maxime ratione pollent, quique maxime eadem 
ducuntur. Atque adeo hominem eatenus liberum omnino voco, quatenus ratione ducitur, quia 
eatenus ex causis, quae per solam eius naturam possunt adaequate intelligi, ad agendum 
determinatur, tametsi ex iis necessario ad agendum determinetur. Nam libertas (ut art. 7. huius 
cap. ostendimus) agendi necessitatem non tollit, sed ponit. 

12. Fides alicui data, qua aliquis solis verbis pollicitus est, se hoc aut illum facturum, quod pro 
suo iure omittere poterat, vel contra, tamdiu rata manet, quamdiu eius, qui fidem dedit, non 
mutatur voluntas. Nam qui potestatem habet solvendi fidem, is revera suo iure non cessit, sed 
verba tantum dedit. Si igitur ipse, qui naturae iure sui iudex est, iudicaverit, seu recte seu prave 
(nam errare humanum est), ex fide data plus damni, quam utilitatis sequi, ex suae mentis 
sententia fidem solvendam esse censet, et naturae iure (per art. 9. huius cap.) eandem solvet. 

13. Si duo simul conveniant et vires iungant, plus simul possunt, et consequenter plus iuris in 
naturam simul habent, quam uterque solus; et quo plures necessitudines sic iunxerint suas, eo 
omnes simul plus iuris habebunt. 

14. Quatenus homines ira, invidia aut aliquo odii affectu conflictantur, eatenus diverse 
trahuntur et invicem contrarii sunt, et propterea eo plus timendi, quo plus possunt, magisque 

callidi et astuti sunt, quam reliqua animalia; et quia homines ut plurimum (ut in art. 5. praeced. 
cap. diximus) his affectibus natura sunt obnoxii, sunt ergo homines ex natura hostes. Nam is 
mihi maximus hostis, qui mihi maxime timendus et a quo mihi maxime cavendum est. 

15. Cum autem (per art. 9. huius cap.) in statu naturali tamdiu unusquisque sui iuris sit, quamdiu 
sibi cavere potest, ne ab alio opprimatur et unus solus frustra ab omnibus sibi cavere conetur, 
hinc sequitur, quamdiu ius humanum naturale uniuscuiusque potentia determinatur et 
uniuscuiusque est, tamdiu nullum esse; sed magis opinione, quam re constare, quandoquidem 
nulla eius obtinendi est securitas. Et certum est, unumquemque tanto minus posse, et 
consequenter tanto minus iuris habere, quanto maiorem timendi causam habet. His accedit, 
quod homines vix absque mutuo auxilio vitam sustentare et mentem colere possint. 

Atque adeo concludimus ius naturae, quod humani generis proprium est, vix posse concipi, nisi 
ubi homines iura habent communia, qui simul terras, quas habitare et colere possunt, sibi 
vindicare seseque munire, vimque omnem repellere et ex communi omnium sententia vivere 
possunt. Nam (per art. 13. huius cap.) quo plures in unum sic conveniunt, eo omnes simul plus 
iuris habent; et si scholastici hac de causa, quod scilicet homines in statu naturali vix sui iuris 
esse possunt, velint hominem animal sociale dicere, nihil habeo, quod ipsis contradicam. 

16. Ubi homines iura communia habent omnesque una veluti mente ducuntur, certum est (per 
art. 13. huius cap.) eorum unumquemque tanto minus habere iuris, quanto reliqui simul ipso 
potentiores sunt, hoc est, illum revera ius nullum in naturam habere praeter id, quod ipsi 
commune concedit ius. Ceterum quicquid ex communi consensu ipsi imperatur, teneri exequi 
vel (per art. 4. huius cap.) iure ad id cogi. 

17. Hoc ius, quod multitudinis potentia definitur, imperium appellari solet. Atque hoc is absolute 
tenet, qui curam reipublicae ex communi consensu habet, nempe iura statuendi, interpretandi 
et abolendi, urbes muniendi, de bello et pace decernendi, etc. Quod si haec cura ad concilium 
pertineat, quod ex communi multitudine componitur, tum imperium democratia appellatur, si 
autem ex quibusdam tantum selectis, aristocratia, et si denique reipublicae cura et 
consequenter imperium penes unum sit, tum monarchia appellatur. 

18. Ex his, quae in hoc capite ostendimus, perspicuum nobis fit, in statu naturali non dari 
peccatum, vel si quis peccat, is sibi, non alteri peccat; quandoquidem nemo iure naturae alteri, 
nisi velit, morem gerere tenetur, nec aliquid bonum aut malum habere, nisi quod ipse ex suo 
ingenio bonum, aut malum esse, decernit; et nihil absolute naturae iure prohibetur, nisi quod 
nemo potest. Vide art. 5. et 8. huius cap. At peccatum actio est, quae iure fieri nequit. Quod si 
homines ex naturae instituto tenerentur ratione duci, tum omnes necessario ratione ducerentur. 
Nam naturae instituta Dei instituta sunt (per art. 2. et 3. huius cap.), quae Deus eadem, qua 
existit, libertate instituit, quaeque adeo ex naturae divinae necessitate consequuntur (vide art. 
7. huius cap.), et consequenter aeterna sunt, nec violari possunt. Sed homines maxime appetitu 
sine ratione ducuntur, nec tamen naturae ordinem perturbant, sed necessario sequuntur; ac 
proinde ignarus et animo impotens non magis ex naturae iure tenetur, vitam sapienter instituere, 
quam aeger tenetur sano corpore esse. 

19. Peccatum itaque non nisi in imperio concipi potest, ubi scilicet quid bonum et quid malum 
sit ex communi totius imperii iure decernitur et ubi nemo (per art. 16. huius cap.) iure quicquam 
agit, nisi quod ex communi decreto vel consensu agit. Id enim (ut in praeced. art. diximus) 
peccatum est, quod iure fieri nequit, sive quod iure prohibetur; obsequium autem est constans 
voluntas id exequendi, quod iure bonum est et ex communi decreto fieri debet. 

20. Solemus tamen id etiam peccatum appellare, quod contra sanae rationis dictamen fit, et 
obsequium constantem voluntatem moderandi appetitus ex rationis praescripto; quod omnino 
probarem, si humana libertas in appetitus licentia et servitus in rationis imperio consisteret. Sed 
quia humana libertas eo maior est, quo homo magis ratione duci et appetitus moderari potest, 
non possumus, nisi admodum improprie, vitam rationalem vocare obsequium, et peccatum id, 
quod revera mentis impotentia, non autem contra se ipsam licentia est, et per quod homo 
servus potius, quam liber potest dici. Vide art. 7. et 2. huius cap. 

21. Verumenimvero, quia ratio pietatem exercere et animo tranquillo et bono esse docet, quod 
non nisi in imperio fieri potest, et praeterea quia fieri nequit, ut multitudo una veluti mente 
ducatur, sicut in imperio requiritur, nisi iura habeat, quae ex rationis praescripto instituta sint; 
non ergo adeo improprie homines, qui in imperio vivere consueverunt, id peccatum vocant, 
quod contra rationis dictamen fit, quandoquidem optimi imperii iura (vide art. 18. huius cap.) ex 
rationis dictamine institui debent. Cur autem dixerim (art. 18. huius cap.) hominem in statu 
naturali sibi peccare, si quid peccat, de hoc vide cap. 4. art. 4. et 5., ubi ostenditur, quo sensu 
dicere possumus, eum, qui imperium tenet et iure naturae potitur, legibus adstrictum esse et 
peccare posse. 

22. Ad religionem quod attinet, certum etiam est, hominem eo magis esse liberum et sibi 
maxime obsequentem, quo Deum magis amat et animo magis integro colit. Verum quatenus 
non ad naturae ordinem, quem ignoramus, sed ad sola rationis dictamina, quae religionem 
concernunt, attendimus et simul consideramus, eadem nobis a Deo, quasi in nobis ipsis loquente, 
revelari, vel etiam haec eadem prophetis veluti iura fuisse revelata, eatenus, more humano 
loquendo, dicimus hominem Deo obsequi, qui ipsum integro animo amat, et contra peccare, qui 
caeca cupiditate ducitur. Sed interim memores esse debemus, quod in Dei potestate sumus, 
sicut lutum in potestate figuli, qui ex eadem massa alia vasa ad decus, alia ad dedecus facit), 
atque adeo quod homo contra haec Dei decreta quidem, quatenus in nostra vel in prophetarum 
mente tamquam iura inscripta fuerunt; at non contra aeternum Dei decretum, quod in universa 
natura inscriptum est, quodque totius naturae ordinem respicit, quicquam agere potest. 

23. Ut itaque peccatum et obsequium stricte sumptum, sic etiam iustitia et iniustitia non nisi in 
imperio possunt concipi. Nam nihil in natura datur, quod iure posset dici huius esse et non 
alterius; sed omnia omnium sunt, qui scilicet potestatem habent sibi eadem vindicandi. At in 
imperio, ubi communi iure decernitur, quid huius, quidque illius sit, ille iustus vocatur, cui 
constans est voluntas tribuendi unicuique suum, iniustus autem, qui contra conatur id, quod 
alterius est, suum facere. 

24. Ceterum laudem et vituperium affectus esse laetitiae et tristitiae, quos comitatur idea 
virtutis aut impotentiae humanae tamquam causa, explicuimus in nostra ethica. 

Caput III. De Iure Summarum Potestatum. 

CAPUT III. DE IURE SUMMARUM POTESTATUM. 

1. Imperii cuiuscumque status dicitur civilis; imperii autem integrum corpus civitas appellatur, 
et communia imperii negotia, quae ab eius, qui imperium tenet, directione pendent, respublica. 
Deinde homines, quatenus ex iure civili omnibus civitatis commodis gaudent, cives appellamus, 
et subditos, quatenus civitatis institutis seu legibus parere tenentur. Denique status civilis tria 
dari genera, nempe democraticum, aristocraticum et monarchicum, in art. 17. cap. praeced. 
diximus, lam antequam de unoquoque seorsim agere incipiam, illa prius demonstrabo, quae ad 
statum civilem in genere pertinent; quorum ante omnia considerandum venit summum civitatis 
seu sumarum potestatum ius. 

2. Ex art. 15. praeced. cap. patet, imperii seu summarum potestatum ius nihil esse praeter ipsum 
naturae ius, quod potentia, non quidem uniuscuiusque, sed multitudinis, quae una veluti mente 
ducitur, determinatur, hoc est, quod sicuti unusquisque in statu naturali, sic etiam totius imperii 
corpus et mens tantum iuris habet, quantum potentia valet. Atque adeo unusquisque civis seu 
subditus tanto minus iuris habet, quanto ipsa civitas ipso potentior est (vid. art. 16. praeced. 
cap.), et consequenter unusquisque civis nihil iure agit, nec habet praeter id, quod communi 
civitatis decreto defendere potest. 

3. Si civitas alicui concedat ius, et consequenter potestatem (nam alias per art. 12. praeced. cap. 
verba tantum dedit) vivendi ex suo ingenio, eo ipso suo iure cedit et in eum transfert, cui talem 
potestatem dedit. Si autem duobus aut pluribus hanc potestatem dedit, ut scilicet unusquisque 
ex suo ingenio vivat, eo ipso imperium divisit, et si denique unicuique civium hanc eandem 
potestatem dedit, eo ipso sese destruxit, nec manet amplius civitas, sed redeunt omnia ad 
statum naturalem, quae omnia ex praecedentibus manifestissima fiunt. Atque adeo sequitur, 
nulla ratione posse concipi, quod unicuique civi ex civitatis instituto liceat ex suo ingenio vivere, 
et consequenter hoc ius naturale, quod scilicet unusquisque sui iudex est, in statu civili 
necessario cessat. Dico expresse ex civitatis instituto; nam ius naturae uniuscuiusque (si recte 
rem perpendamus) in statu civili non cessat. 

Homo namque tam in statu naturali, quam civili ex legibus suae naturae agit, suaeque utilitati 
consulit. Homo, inquam, in utroque statu spe aut metu ducitur ad hoc aut illud agendum vel 
omittendum; sed praecipua inter utrumque statum differentia est, quod in statu civili omnes 
eadem metuant, et omnibus una eademque securitatis sit causa et vivendi ratio, quod sane 
iudicandi facultatem uniuscuiusque non tollit. Qui enim omnibus civitatis mandatis obtemperare 
constituit, sive eius potentiam metuit, vel quia tranquillitatem amat, is profecto suae securitati 
suaeque utilitati ex suo ingenio consulit. 

4. Praeterea concipere etiam non possumus, quod unicuique civi liceat civitatis decreta, seu iura 
interpretari. Nam si hoc unicuique liceret, eo ipso sui iudex esset; quandoquidem unusquisque 
facta sua specie iuris nullo negotio excusare seu adornare posset, et consequenter ex suo 
ingenio vitam institueret, quod (per art. praeced.) est absurdum. 

5. Videmus itaque, unumquemque civem non sui, sed civitatis iuris esse, cuius omnia mandata 
tenetur exsequi, nec ullum habere ius decernendi, quid aequum, quid iniquum, quid pium, 
quidve impium sit; sed contra, quia imperii corpus una veluti mente duci debet, et consequenter 
civitatis voluntas pro omnium voluntate habenda est, id quod civitas iustum et bonum esse 
decernit, tamquam ab unoquoque decretum esse censendum est; atque adeo, quamvis subditus 
civitatis decreta iniqua esse censeat, tenetur nihilominus eadem exsequi. 

6. At obiici potest: an non contra rationis dictamen est, se alterius iudicio omnino subiicere? et 
consequenter: an status civilis rationi non repugnat? Ex quo sequeretur statum civilem 
irrationalem esse, nec posse creari nisi ab hominibus ratione destitutis; at minime ab iis, qui 
ratione ducuntur. Sed quoniam ratio nihil contra naturam docet, non potest ergo sana ratio 
dictare, ut unusquisque sui iuris maneat, quamdiu homines affectibus sunt obnoxii (per art. 15. 
praeced. cap.), hoc est (per art. 5. cap. 1.) ratio hoc posse fieri negat. Adde, quod ratio omnino 
docet pacem quaerere, quae quidem obtineri nequit, nisi communia civitatis iura inviolata 
serventur; atque adeo quo homo ratione magis ducitur, hoc est (per art. 11. praeced. cap.) quo 
magis liber est, eo constantius civitatis iura servabit et summae potestatis, cuius subditus est, 
mandata exsequetur. 

Ad quod accedit, quod status civilis naturaliter instituitur ad metum communem adimendum et 
communes miserias propellendum; ac proinde id maxime intendit, quod unusquisque, qui 
ratione ducitur, in statu naturali conaretur, sed frustra (per art. 15. praeced. cap.). Quapropter 
si homini, qui ratione ducitur, id aliquando ex civitatis mandato faciendum est, quod rationi 
repugnare novit, id damnum longe compensatur bono, quod ex ipso statu civili haurit. Nam 
rationis etiam lex est, ut ex duobus malis minus eligatur; ac proinde concludere possumus, 
neminem quicquam contra suae rationis praescriptum agere, quatenus id agit, quod iure civitatis 
faciendum est; quod nobis facilius unusquisque concedet, postquam explicuerimus, quo usque 
civitatis potentia, et consequenter ius se extendit. 

7. Nam considerandum primum venit, quod sicuti in statu naturali (per art. 2. praeced. cap.) ille 
homo maxime potens maximeque sui iuris est, qui ratione ducitur; sic etiam illa civitas maxime 
erit potens et maxime sui iuris, quae ratione fundatur et dirigitur. Nam civitatis ius potentia 
multitudinis, quae una veluti mente ducitur, determinatur. At haec animorum unio concipi nulla 
ratione posset, nisi civitas id ipsum maxime intendat, quod sana ratio omnibus hominibus utile 
esse docet. 

8. Secundo venit etiam considerandum, quod subditi eatenus non sui, sed civitatis iuris sint, 
quatenus eius potentiam seu minas metuunt, vel quatenus statum civilem amant (per art. 10. 
praeced. cap.). Ex quo sequitur, quod ea omnia, ad quae agenda nemo praemiis aut minis induci 
potest, ad iura civitatis non pertineant. Ex. gr. iudicandi facultate nemo cedere potest. Quibus 
enim praemiis aut minis induci potest homo, ut credat, totum non esse sua parte maius, aut 
quod Deus non existat, aut quod corpus, quod videt finitum, ens infinitum esse credat, et 
absolute ut aliquid contra id, quod sentit vel cogitat, credat? Sic etiam quibus praemiis aut minis 
induci potest homo, ut amet, quem odit, vel ut odio habeat, quem amat? 

Atque huc etiam illa referenda sunt, a quibus humana natura ita abhorret, ut ipsa omni malo 
peiora habeat, ut quod homo testem contra se agat, ut se cruciet, ut parentes interficiat suos, 
ut mortem vitare non conetur et similia, ad quae nemo praemiis nec minis induci potest. Quod 
si tamen dicere velimus, civitatem ius sive potestatem habere talia imperandi, id nullo alio sensu 
poterimus concipere, nisi quo quis diceret, hominem iure posse insanire et delirare. Quid enim 
aliud nisi delirium ius illud esset, cui nemo adstrictus esse potest? 

Atque hic de iis expresse loquor, quae iuris civitatis esse nequeunt, et a quibus natura humana 
plerumque abhorret. Nam quod stultus aut vesanus nullis praemiis, neque minis induci possit 
ad exsequenda mandata, et quod unus aut alter ex eo, quod huic aut illi religioni addictus sit, 
imperii iura omni malo peiora iudicat; iura tamen civitatis irrita non sunt, quandoquidem iisdem 
plerique cives continentur. Ac proinde, quia ii, qui nihil timent neque sperant, eatenus sui iuris 
sunt (per art. 10. praeced. cap.); sunt ergo (per art. 14. praeced. cap.) imperii hostes, quos iure 
cohibere licet. 

9. Tertio denique considerandum venit, ad civitatis ius ea minus pertinere, quae plurimi 
indignantur. Nam certum est, homines naturae ductu in unum conspirare, vel propter 
communem metum vel desiderio damnum aliquod commune ulciscendi; et quia ius civitatis 
communi multitudinis potentia definitur, certum est, potentiam civitatis et ius eatenus minui, 
quatenus ipsa causas praebet, ut plures in unum conspirent. Habet certe civitas quaedam sibi 
metuenda, et sicut unusquisque civis, sive homo in statu naturali, sic civitas eo minus sui iuris 
est, quo maiorem timendi causam habet. Atque haec de iure summarum potestatum in subditos, 
lam antequam de earundem in alios iure, agam, solvenda videtur quaestio, quae de religione 
moveri solet. 

10. Nam obiici nobis potest, an status civilis et subditorum obedientia, qualem in statu civili 
requiri ostendimus, non tollat religionem, qua Deum colere tenemur. Sed si rem ipsam 
perpendamus, nihil reperiemus, quod possit scrupulum iniicere. Mens enim quatenus ratione 
utitur, non summarum potestatum, sed sui iuris est (per art. 11. cap. praeced.). Atque adeo vera 
Dei cognitio et amor nullius imperio subiici potest, ut nec erga proximum caritas (per art. 8. huius 
cap.); et si praeterea consideremus summum caritatis exercitium esse illud, quod ad pacem 
tuendam et concordiam conciliandam fit, non dubitabimus, illum revera suo officio functum esse, 
qui unicuique tantum auxilii fert, quantum iura civitatis, hoc est, concordia et tranquillitas 
concedunt. Ad externos cultus quod attinet, certum est, illos ad veram Dei cognitionem et 
amorem, qui ex ea necessario sequitur, nihil prorsus iuvare nec nocere posse; atque adeo non 
tanti faciendi sunt, ut propter ipsos pax et tranquillitas publica perturbari mereatur. Ceterum 
certum est, me iure naturae, hoc est (per art. 3. praeced. cap.) ex divino decreto, non esse 
religionis vindicem; nam nulla mihi est, ut olim Christi discipulis potestas fuit, eiiciendi spiritus 
immundos et faciendi miracula, quae sane potestas adeo necessaria est ad propagandam 
religionem in locis, ubi interdicta est, ut sine ipsa non tantum oleum et opera, ut aiunt, perdatur, 
sed plurimae insuper creentur molestiae; cuius rei funestissima exempla omnia viderunt saecula. 
Unusquisque igitur, ubicumque sit, Deum potest vera religione colere, sibique prospicere, quod 
viri privati officium est. Ceterum cura religionis propagandae Deo vel summis potestatibus, 
quibus solis incumbit reipublicae habere curam, committenda est. Sed ad propositum revertor. 

11. Iure summarum potestatum in cives et subditorum officio explicato, superest ut earum ius 
in reliqua consideremus, quod iam ex dictis facile cognoscitur. Nam, quandoquidem (per art. 2. 
huius cap.) ius summae potestatis nihil est praeter ipsum naturae ius, sequitur duo imperia ad 
invicem sese habere, ut duo homines in statu naturali, excepto hoc, quod civitas sibi cavere 
potest, ne ab alia opprimatur, quod homo in statu naturali non potest, nimirum qui quotidie 
somno, saepe morbo aut animi aegritudine, et tandem senectute gravatur, et praeter haec aliis 
incommodis est obnoxius, a quibus civitas securam se reddere potest. 

12. Civitas igitur eatenus sui iuris est, quatenus sibi consulere et cavere potest, ne ab alia 
opprimatur (per art. 9. et 15. praeced. cap.), et (per art. 10. et 15. praeced. cap.) eatenus alterius 
iuris, quatenus alterius civitatis potentiam timet, vel quatenus ab ea impeditur, quominus id, 
quod vult, exsequatur, vel denique quatenus ipsius auxilio ad sui conservationem vel 
incrementum indiget. Nam dubitare nequaquam possumus, quin, si duae civitates invicem 
mutuum auxilium praestare volunt, ambae simul plus possint, et consequenter plus iuris simul 
habeant, quam alterutra sola. Vid. art. 13. cap. praeced. 

13. Haec autem clarius intelligi possunt, si consideremus, quod duae civitates natura hostes 
sunt. Homines enim (per art. 14. praeced. cap.) in statu naturali hostes sunt. Qui igitur ius 
naturae extra civitatem retinent, hostes manent. Si itaque altera civitas alteri bellum inferre et 
extrema adhibere media velit, quo eam sui iuris faciat, id ei iure tentare licet, quandoquidem, 
ut bellum geratur, ei sufficit eius rei habere voluntatem. At de pace nihil statuere potest, nisi 
connivente alterius civitatis voluntate. Ex quo sequitur iura belli uniuscuiusque civitatis esse; 
pacis autem non unius, sed duarum ad minimum civitatum esse iura, quae propterea 
confoederatae dicuntur. 

14. Hoc foedus tamdiu fixum manet, quamdiu causa foederis pangendi, nempe metus damni 
seu lucri spes in medio est. Hac autem aut illo civitatum alterutri adempto, manet ipsa sui iuris 
(per art. 10. praeced. cap.), et vinculum, quo civitates invicem adstrictae erant, sponte solvitur, 
ac proinde unicuique civitati ius integrum est solvendi foedus, quandocumque vult, nec dici 
potest, quod dolo vel perfidia agat, propterea quod fidem solvit, simulatque metus vel spei causa 

sublata est, quia haec conditio unicuique contrahentium aequalis fuit, ut scilicet quae prima 
extra metum esse posset, sui iuris esset, eoque ex sui animi sententia uteretur, et praeterea 
quia nemo in futurum contrahit nisi positis praecedentibus circumstantiis. His autem mutatis 
totius status etiam mutatur ratio, et hac de causa unaquaeque confoederatarum civitatum ius 
retinet sibi consulendi, et unaquaeque propterea, quantum potest, conatur extra metum et 
consequenter sui iuris esse, et impedire, quominus altera potentior evadat. Si quae ergo civitas 
se deceptam esse queritur, ea sane non confoederatae civitatis fidem, sed suam tantummodo 
stultitiam damnare potest, quod scilicet salutem suam alteri, qui sui iuris et cui sui imperii salus 
summa lex est, crediderit. 

15. Civitatibus, quae una pacem contraxerunt, ius competit dirimendi quaestiones, quae moveri 
possunt de pacis conditionibus seu legibus, quibus sibi invicem fidem adstrinxerunt, 
quandoquidem pacis iura non unius civitatis, sed contrahentium simul sunt (per art. 13. huius 
cap.). Quod si de iis convenire inter ipsas non potest, eo ipso ad belli statum redeunt. 

16. Quo plures civitates simul pacem contrahunt, eo unaquaeque reliquis minus timenda, sive 
unicuique minor est potestas bellum inferendi; sed eo magis pacis tenetur conditiones servare, 
hoc est (per art. 13. huius cap.) eo minus sui iuris est, sed eo magis communi foederatorum 
voluntati sese accommodare tenetur. 

17. Ceterum fides, quam sana ratio et religio servandam docet, hic minime tollitur; nam nec 
ratio, nec scriptura omnem datam fidem servare docet. Cui enim pollicitus sum, argentum ex. 
gr., quod mihi secreto servandum dedit, custodire, fidem praestare non teneor, simulae noverim 
aut scire crediderim, furtum esse, quod mihi servandum dedit; sed rectius agam, si dem operam, 
ut suis restituatur. Sic etiam si summa potestas aliquid alteri se facturam promisit, quod postea 
tempus seu ratio docuit aut docere videbatur, communi subditorum saluti obesse, fidem sane 
solvere tenetur. Cum itaque scriptura non nisi in genere doceat fidem servare et casus singulares, 
qui excipiendi sunt, uniuscuiusque iudicio relinquat, nihil ergo docet, quod iis, quae modo 
ostendimus, repugnat. 

18. Sed ne toties opus sit sermonis filum interrumpere et similes posthac obiectiones solvere, 
monere volo, me haec omnia ex naturae humanae quomodocumque consideratae necessitate 
demonstrasse, nempe ex universali omnium hominum conatu sese conservandi, qui conatus 
omnibus hominibus inest, sive ignari sive sapientes sint. Ac proinde quomodocumque homines 
sive affectu sive ratione duci considerentur, res eadem erit, quia demonstratio, ut diximus, 
universalis est. 

Caput IV. De Summis Negotiis Publicis. 

CAPUT IV. DE SUMMIS NEGOTIIS PUBLICIS. 

1. Ius summarum potestatum, quod earum potentia determinatur, in praeced. cap. ostendimus, 
idque in hoc potissimum consistere vidimus, nempe quod imperii veluti mens sit, qua omnes 
duci debent; adeoque solas ius habere decernendi, quid bonum, quid malum, quid aequum, quid 
iniquum, hoc est, quid singulis vel omnibus simul agendum vel omittendum sit. Ac proinde 
vidimus iis solis ius competere leges condendi, easque, quando de iis quaestio est, in quocumque 
singulari casu interpretandi et decernendi, an datus casus contra vel secundum ius factus sit 
(vide art. 3., 4. et 5. praeced. cap.); deinde bellum inferendi, vel pacis conditiones statuendi et 
offerendi, vel oblatas acceptandi. Vide art. 12. et 13. praeced. cap. 

2. Cum haec omnia ac etiam media, quae ad eadem exsequenda requiruntur, omnia negotia 
sint quae ad integrum imperii corpus, hoc est, quae ad rempublicam spectant, hinc sequitur, 

rempublicam ab eius solummodo directione pendere, qui summum habet imperium. Ac proinde 
sequitur solius summae potestatis ius esse de factis uniuscuiusque iudicandi, de factis 
cuiuscumque rationem exigendi, delinquentes poena mulctandi et quaestiones inter cives de 
iure dirimendi, vel legum latarum peritos statuendi, qui haec eius loco administrent; deinde 
omnia ad bellum et pacem media adhibendi et ordinandi, nempe urbes condendi et muniendi, 
milites conducendi, officia militaria distribuendi, et quid factum velit imperandi, et pacis causa 
legatos mittendi et audiendi, et denique sumptus ad haec omnia exigendi. 

3. Quoniam itaque solius summae potestatis ius sit negotia publica tractandi, vel ministros ad 
eadem eligendi, sequitur, subditum imperium affectare, qui suo solo arbitrio, supremo concilio 
inscio, negotium aliquod publicum aggressus est, tametsi id, quod intenderat agere, civitati 
optimum fore crediderit. 

4. Sed quaeri solet, an summa potestas legibus adstricta sit, et consequenter an peccare possit? 
Verum quoniam legis et peccati nomina non tantum civitatis iura, sed etiam omnium rerum 
naturalium et apprime rationis communes regulas respicere solent, non possumus absolute 
dicere, civitatem nullis adstrictam esse legibus seu peccare non posse. Nam si civitas nullis 
legibus seu regulis, sine quibus civitas non esset civitas, adstricta esset, tum civitas non ut res 
naturalis, sed ut chimaera esset contemplanda. Peccat ergo civitas, quando ea agit vel fieri 
patitur, quae causa esse possunt ipsius ruinae, atque tum eandem eo sensu peccare dicimus, 
quo philosophi vel medici naturam peccare dicunt, et hoc sensu dicere possumus, civitatem 
peccare, quando contra rationis dictamen aliquid agit. Est enim civitas tum maxime sui iuris, 
quando ex dictamine rationis agit (per art. 7. praeced. cap.); quatenus igitur contra rationem 
agit, eatenus sibi deficit seu peccat. Atque haec clarius intelligi poterunt, si consideremus, quod, 
cum dicimus unumquemque posse de re, quae sui iuris est, statuere, quicquid velit, haec 
potestas non sola agentis potentia, sed etiam ipsius patientis aptitudine definiri debet. 

Si enim ex. gr. dico, me iure posse de hac mensa, quicquid velim, facere, non hercle intelligo, 
quod ius habeam efficiendi, ut haec mensa herbam comedat. Sic etiam, tametsi dicimus homines 
non sui, sed civitati iuris esse, non intelligimus, quod homines naturam humanam amittant et 
aliam induant; atque adeo quod civitas ius habeat efficiendi, ut homines volent, vel quod aeque 
impossibile est, ut homines cum honore adspiciant ea, quae risum movent vel nauseam; sed 
quod quaedam circumstantiae occurrant, quibus positis ponitur subditorum erga civitatem 
reverentia et metus, et quibus sublatis metus et reverentia et cum his civitas una tollitur. Civitas 
itaque ut sui iuris sit, metus et reverentiae causas servare tenetur; alias civitas esse desinit. Nam 
iis, vel ei, qui imperium tenet, aeque impossibile est, ebrium aut nudum cum scortis per plateas 
currere, histrionem agere, leges ab ipso latas aperte violare seu contemnere, et cum his 
maiestatem servare, ac impossibile est, simul esse et non esse. Subditos deinde trucidare, 
spoliare, virgines rapere et similia metum in indignationem, et consequenter statum civilem in 
statum hostilitatis vertunt. 

5. Videmus itaque, quo sensu dicere possumus, civitatem legibus teneri et peccare posse. 
Verum si per legem intelligamus ius civile, quod ipso iure civili vindicari potest, et peccatum id, 
quod iure civili fieri prohibetur, hoc est, si haec nomina genuino sensu sumantur, nulla ratione 
dicere possumus, civitatem legibus adstrictam esse aut posse peccare. Nam regulae et causae 
metus et reverentiae, quas civitas sui causa servare tenetur, non ad iura civilia, sed ad ius 
naturale spectant; quandoquidem (per art. praeced.) non iure civili, sed iure belli vindicari 
possunt, et civitas nulla alia ratione iisdem tenetur, quam homo in statu naturali, ut sui iuris esse 
possit, sive ne sibi hostis sit, cavere tenetur, ne se ipsum interficiat, quae sane cautio non 
obsequium, sed humanae naturae libertas est. at iura civilia pendent a solo civitatis decreto; 

atque haec nemini, nisi sibi, ut scilicet libera maneat, morem gerere tenetur, nec aliud bonum 
aut malum habere, nisi quod ipsa sibi bonum aut malum esse decernit. Ac proinde non tantum 
ius habet sese vindicandi, leges condendi et interpretandi, sed etiam easdem abrogandi et reo 
cuicumque ex plenitudine potentiae condonandi. 

6. Contractus seu leges, quibus multitudo ius suum in unum concilium vel hominem transferunt, 
non dubium est, quin violari debeant, quando communis salutis interest easdem violare. At 
iudicium de hac re, an scilicet communis salutis intersit, easdem violare, an secus, nemo privatus, 
sed is tantum, qui imperium tenet, iure ferre potest (per art. 3. huius cap.); ergo iure civili is 
solus, qui imperium tenet, earum legum interpres manet. Ad quod accedit, quod nullus privatus 
easdem iure vindicare possit, ;atque adeo eum, qui imperium tenet, revera non obligant. Quod 
si tamen eius naturae sint, ut violari nequeant, nisi simul civitatis robur debilitetur, hoc est, nisi 
simul plerorumque civium communis metus in indignationem vertatur, eo ipso civitas dissolvitur 
et contractus cessat, qui propterea non iure civili, sed iure belli vindicatur. Atque adeo is, qui 
imperium tenet, nulla etiam alia de causa huius contractus conditiones servare tenetur, quam 
homo in statu naturali, ne sibi hostis sit, tenetur cavere, ne se ipsum interficiat, ut in praeced. 
art. diximus. 

Caput V. De Optimo Imperii Statu. 

CAPUT V. DE OPTIMO IMPERII STATU. 

1. In art. 11. cap. 2. ostendimus, hominem tum maxime sui iuris esse, quando maxime ratione 
ducitur, et consequenter (vid. art. 7. cap. 3.) civitatem illam maxime potentem maximeque sui 
iuris esse, quae ratione fundatur et dirigitur. Cum autem optima vivendi ratio ad sese, quantum 
fieri potest, conservandum ea sit, quae ex praescripto rationis instituitur; sequitur ergo id omne 
optimum esse, quod homo vel civitas agit, quatenus maxime sui iuris est. Nam non id omne, 
quod iure fieri dicimus, optime fieri affirmamus. Aliud namque est agrum iure colere, aliud 
agrum optime colere; aliud, inquam, est sese iure defendere, conservare, iudicium ferre etc., 
aliud sese optime defendere, conservare, atque optimum iudicium ferre; et consequenter aliud 
est iure imperare et reipublicae curam habere, aliud optime imperare et rempublicam optime 
gubernare. Postquam itaque de iure cuiuscumque civitatis in genere egimus, tempus est, ut de 
optimo cuiuscumque imperii statu agamus. 

2. Qualis autem optimus cuiuscumque imperii sit status, facile ex fine status civilis cognoscitur, 
qui scilicet nullus alius est, quam pax vitaeque securitas. Ac proinde illud imperium optimum est, 
ubi homines concorditer vitam transigunt et cuius iura inviolata servantur. Nam certum est, 
quod seditiones, bella, legumque contemptio sive violatio non tam subditorum malitiae, quam 
pravo imperii statui imputanda sunt. Homines enim civiles non nascuntur, sed fiunt. Hominum 
praeterea naturales affectus ubique iidem sunt. Si itaque in una civitate malitia magis regnat, 
pluraque peccata committuntur, quam in alia, certum est, id ex eo oriri, quod talis civitas non 
satis concordiae providerit, nec iura satis prudenter instituerit, et consequenter neque ius 
civitatis absolutum obtinuerit. Status enim civilis, qui seditionum causas non abstulit, et ubi 
bellum continuo timendum, et ubi denique leges frequenter violantur, non multum ab ipso 
naturali statu differt, ubi unusquisque ex suo ingenio magno vitae periculo vivit. 

3. At sicut subditorum vitia nimiaque licentia et contumacia civitati imputanda sunt, ita contra 
eorum virtus et constans legum observantia maxime civitatis virtuti et iuri absoluto tribuenda 
est, ut patet ex art. 15. cap. 2. Unde Hannibali merito eximiae virtuti ducitur, quod in ipsius 
exercitu nulla unquam seditio orta fuerit. 

4. Civitas, cuius subditi metu territi arma non capiunt, potius dicenda est, quod sine bello sit, 
quam quod pacem habeat. Pax enim non belli privatio, sed virtus est, quae ex animi fortitudine 
oritur; est namque obsequium (per art. 19. cap. 2.) constans voluntas id exsequendi, quod ex 
communi civitatis decreto fieri debet. Illa praeterea civitas, cuius pax a subditorum inertia 
pendet, qui scilicet veluti pecora ducuntur, ut tantum servire discant, rectius solitudo, quam 
civitas dici potest. 

5. Cum ergo dicimus, illud imperium optimum esse, ubi homines concorditer vitam transigunt, 
vitam humanam intelligo, quae non sola sanguinis circulatione et aliis, quae omnibus animalibus 
sunt communia, sed quae maxime ratione, vera mentis virtute et vita definitur. 

6. Sed notandum, imperium, quod in hunc finem institui dixi, a me intelligi id, quod multitudo 
libera instituit, non autem id, quod in multitudinem iure belli acquiritur. Libera enim multitudo 
maiori spe quam metu, subacta autem maiori metu quam spe ducitur; quippe illa vitam colere, 
haec autem mortem tantummodo vitare studet; illa inquam, sibi vivere studet, haec victoris esse 
cogitur, unde hanc servire, illam liberam esse dicimus. Finis itaque imperii, quod aliquis iure belli 
adipiscitur, est dominari et servos potius, quam subditos habere. Et quamvis inter imperium, 
quod a libera multitudine creatur, et illud, quod iure belli acquiritur, si ad utriusque ius in genere 
attendamus, nulla essentialis detur differentia, finem tamen, ut iam ostendimus, et praeterea 
media, quibus unumquodque conservari debeat, admodum diversa habent. 

7. Quibus autem mediis princeps, qui sola dominandi libidine fertur, uti debet, ut imperium 
stabilire et conservare possit, acutissimus Machiavellus prolixe ostendit; quem autem in finem, 
non satis constare videtur. Si quem tamen bonum habuit, ut de viro sapiente credendum est, 
fuisse videtur, ut ostenderet, quam imprudenter multi tyrannum e medio tollere conantur, cum 
tamen causae, cur princeps sit tyrannus, tolli nequeant, sed contra eo magis ponantur, quo 
principi maior timendi causa praebetur; quod fit, quando multitudo exempla in principem edidit 
et parricidio quasi re bene gesta gloriatur. Praeterea ostendere forsan voluit, quantum libera 
multitudo cavere debet, ne salutem suam uni absolute credat, qui nisi vanus sit et omnibus se 
posse placere existimet, quotidie insidias timere debet; atque adeo sibi potius cavere et 
multitudini contra insidiari magis, quam consulere cogitur. Et ad hoc de prudentissimo isto viro 
credendum magis adducor, quia pro libertate fuisse constat, ad quam etiam tuendam 
saluberrima consilia dedit. 


Caput VI. De Monarchia. 


CAPUT VI. DE MONARCHIA. 


1. Quia homines, uti diximus, magis affectu, quam ratione ducuntur, sequitur multitudinem non 
ex rationis ductu, sed ex communi aliquo affectu naturaliter convenire et una veluti mente duci 
velle, nempe (ut art. 9. cap. 3. diximus) vel ex communi spe, vel metu, vel desiderio commune 
aliquod damnum ulciscendi. Cum autem solitudinis metus omnibus hominibus insit, quia nemo 
in solitudine vires habet, ut sese defendere, et quae ad vitam necessaria sunt, comparare possit, 
sequitur statum civilem homines natura appetere, nec fieri posse, ut homines eundem unquam 
penitus dissolvant. 

2. Ex discordiis igitur et seditionibus, quae in civitate saepe concitantur, nunquam fit, ut cives 
civitatem dissolvant (ut in reliquis societatibus saepe evenit), sed ut eiusdem formam in aliam 
mutent; si nimirum contentiones sedari nequeunt servata civitatis facie. Quare media, quae ad 
imperium conservandum requiri dixi, ea intelligo, quae ad imperii formam absque ulla eius 
notabili mutatione conservandam necessaria sunt. 

3. Quod si cum humana natura ita comparatum esset, ut homines id, quod maxime utile est, 
maxime cuperent, nulla esset opus arte ad concordiam et fidem. Sed quia longe aliter cum 
natura humana constitutum esse constat, imperium necessario ita instituendum est, ut omnes, 
tam qui regunt, quam qui reguntur, velint nolint, id tamen agant, quod communis salutis interest, 
hoc est, ut omnes sponte vel vi vel necessitate coacti sint ex rationis praescripto vivere; quod fit, 
si imperii res ita ordinentur, ut nihil, quod ad communem salutem spectat, ullius fidei absolute 
committatur. Nemo enim tam vigilans est, qui aliquando non dormitet, et nemo tam potenti 
tamque integro animo fuit, qui aliquando, et praesertim quando maxime animi fortitudine opus 
est, non frangeretur ac pateretur vinci. Et sane stultitia est ab alio id exigere, quod nemo a se 
ipso impetrare potest, nempe, ut alteri potius, quam sibi vigilet, ut avarus non sit, neque invidus, 
neque ambitiosus, etc., praesertim is, qui omnium affectuum incitamenta maxima quotidie 
habet. 

4. At experientia contra docere videtur, pacis et concordiae interesse, ut omnis potestas ad 
unum conferatur. Nam nullum imperium tamdiu absque ulla notabili mutatione stetit, quam 
Turearum, et contra nulla minus diuturna, quam popularia, seu democratica fuerunt, nec ulla, 
ubi tot seditiones moverentur. Sed si servitium, barbaries et solitudo pax appellanda sit, nihil 
hominibus pace miserius. Plures sane et acerbiores contentiones inter parentes et liberos, quam 
inter dominos et servos moveri solent, nec tamen oeconomiae interest, ius paternum in 
dominium mutare, et liberos perinde ac servos habere. Servitutis igitur, non pacis, interest, 
omnem potestatem ad unum transferre. Nam pax, ut iam diximus, non in belli privatione, sed in 
animorum unione sive concordia consistit. 

5. Et sane, qui credunt posse fieri, ut unus solus summum civitatis ius obtineat, longe errant. Ius 
enim sola potentia determinatur, ut cap. 2. ostendimus. At unius hominis potentia longe impar 
est tantae moli sustinendae. Unde fit, ut, quem multitudo regem elegit, is sibi imperatores 
quaerat seu consiliarios seu amicos, quibus suam et omnium salutem committit, ita ut i m p e r 
i u m , quod absolute monarchicum esse creditur, sit revera in praxi aristocraticum; non 
quidem manifestum, sed latens, et propterea pessimum. Ad quod accedit, quod rex puer, aeger 
aut senectute gravatus, precario rex sit; sed ii revera summam potestatem habeant, qui summa 
imperii negotia administrant, vel qui regi sunt proximi; ut iam taceam, quod rex libidini obnoxius 
omnia saepe moderetur ex libidine unius aut alterius pellicis aut cinaedi. "Audieram, inquit 
Orsines, in Asia olim regnasse feminas; hoc vero novum est, regnare castratum!" 

6. Est praeterea hoc certum, quod civitas semper magis propter cives, quam propter hostes 
periclitetur; rari quippe boni. Ex quo sequitur, quod is, in quem totum imperii ius delatum est, 
magis cives, quam hostes semper timebit, et consequenter sibi cavere et subditis non consulere, 
sed insidiari conabitur, iis praecipue, qui sapientia clari vel divitiis potentiores sunt. 

7. Accedit praeterea, quod reges filios etiam plus timent quam amant, et eo magis, quo pacis, 
bellique artes magis callent et subditis ob virtutes dilectiores sunt. Unde fit, ut eos ita educare 
studeant, ut causa timendi absit. Qua in re officiarii promptissime regi obsequuntur et studium 
adhibebunt summum, ut regem successorem rudem habeant, quem arte tractare possint. 

8. Ex quibus omnibus sequitur, regem eo minus sui iuris, et subditorum conditionem eo 
miseriorem esse, quo magis absolute civitatis ius in eundem transfertur. Atque adeo necesse est, 
ad imperium monarchicum rite stabiliendum fundamenta iacere firma, quibus superstruatur; ex 
quibus monarchae securitas et multitudini pax sequatur; ac proinde, ut monarcha tum maxime 
sui iuris sit, cum maxime multitudinis saluti consulit. Quaenam autem haec imperii monarchici 
fundamenta sint, primum breviter proponam, et deinde ordine ea ostendam. 

9. Urbs una aut plures condendae et muniendae sunt, quarum omnes cives, sive ii intra moenia 
sive extra propter agriculturam habitent, eodem civitatis iure gaudeant;ea tamen conditione, ut 
unaquaeque certum civium numerum ad sui et communem defensionem habeat; quae autem 
id praestare nequit, aliis conditionibus in ditione habenda. 

10. Militia ex solis civibus, nullo excepto, formanda est et ex nullis aliis; atque adeo omnes arma 
habere teneantur et nullus in civium numerum recipiatur, nisi postquam exercitium militare 
didicerit, illudque signatis anni temporibus exercere pollicitus fuerit. Deinde uniuscuiusque 
familiae militia in cohortes et legiones divisa nullius cohortis dux eligendus, nisi qui 
architecturam militarem noverit. Porro cohortium et legionum duces ad vitam quidem, sed qui 
unius familiae integrae militiae imperet in bello tantummodo eligendus, qui annum ad summum 
imperium habeat, nec continuari in imperio, nec postea eligi possit. Atque hi eligendi sunt ex 
regis consiliariis (de quibus art. 15. et seqq. dicendum) vel qui officio consiliarii functi sunt. 

11. Omnium urbium incolae et agricolae, hoc est, omnes cives in familias dividendi sunt, quae 
nomine et insigni aliquo distinguantur, et omnes ex aliqua harum familiarum geniti in civium 
numerum recipiantur, eorumque nomina in catalogum eorum familiae redigantur, simulae eo 
aetatis pervenerint, ut arma ferre et officium suum noscere possint; iis tamen exceptis, qui ob 
scelus aliquod infames, vel qui muti, vesani et famuli sunt, qui servili aliquo officio vitam 
sustentant. 

12. Agri et omne solum et, si fieri potest, domus etiam publici iuris sint, nempe eius, qui ius 
civitatis habet, a quo annuo pretio civibus sive urbanis et agricolis locentur; et praeterea omnes 
ab omni exactione tempore pacis liberi sive immunes sint. Atque huius pretii alia pars ad civitatis 
munimenta, alia ad usum domesticum Regis referenda est. Nam tempore pacis urbes tanquam 
ad bellum munire, et praeterea naves et reliqua instrumenta bellica parata necesse est habere. 

13. Electo rege ex aliqua familia, nulli nobiles censendi nisi a rege oriundi, qui propterea 
insignibus regiis a sua et a reliquis familiis distinguantur. 

14. Regis consanguinei nobiles masculi, qui ei, qui regnat, gradu consanguinitatis tertio aut 
quarto propinqui sunt, uxorem ducere prohibeantur, et si quos liberos procreaverint, illegitimi 
habeantur et omni dignitate indigni, nec parentum haeredes agnoscantur, sed eorum bona ad 
regem redeant. 

15. Regis praeterea consiliarii, qui ei proximi vel dignitate secundi sunt, plures esse debent, et 
non nisi ex civibus eligendi; nempe, ex unaquaque familia tres aut quatuor aut quinque (si 
familiae non plures quam sexcentae fuerint), qui simul unum huius concilii membrum 
constituent, non ad vitam, sed in tres aut quatuor aut quinque annos ita ut singulis annis eorum 
tertia, quarta aut quinta pars nova eligatur; in qua electione tamen apprime observandum, ut 
ex unaquaque familia unus ad minimum iuris peritus consiliarius eligatur. 

16. Haec electio ab ipso rege fieri debet, cui constituto anni tempore, quo scilicet novi Consiliarii 
eligendi sunt, unaquaeque familia omnium suorum civium nomina, qui ad annum 
quinquagesimum aetatis pervenerunt et qui huius officii candidati rite promoti fuerunt, regi 
tradere debet, ex quibus, quem velit, rex eliget. At eo anno, quo alicuius familiae iuris peritus 
alteri succedere debet, iuris peritorum tantum nomina sunt regi tradenda. Qui statuto tempore 
officio hoc consiliarii functi sunt, in eodem continuari nequeant, nec ad catalogum eligendorum 
quinquennio aut amplius referri. Causa autem, cur necesse sit singulis annis ex unaquaque 
familia unum eligere, est, ne concilium iam ex inexpertis novitiis, iam ex veteranis et rerum 
expertis componeretur, quod necessario fieret, si omnes simul recederent et novi succederent. 

Sed si singulis annis ex unaquaque familia unus eligatur, tum non nisi quinta, quarta aut ad 
summum tertia concilii pars ex novitiis erit. Praeterea si rex aliis negotiis impeditus aut alia de 
causa huic electioni vacare aliquamdiu non possit, tum ipsi consiliarii alios pro tempore eligant, 
donec ipse rex vel alios eligat vel quos concilium elegit probet. 

17. Huius concilii primarium officium sit, imperii fundamentalia iura defendere, consilia de rebus 
agendis dare, ut rex quid in bonum publicum decernendum sit sciat, atque adeo, ut regi nihil de 
aliqua re statuere liceat nisi intellecta prius huius concilii sententia. Sed si concilio ut plerumque 
fiet, non una mens fuerit, sed diversas habuerit sententias, etiam postquam bis aut ter 
quaestionem de eadem re habuerint, res in longius trahenda non est, sed discrepantes 
sententiae ad regem deferendae, ut art. 25. huius cap. docebimus. 

18. Huius praeterea concilii officium etiam sit, regis instituta seu decreta promulgare, et quid in 
rempublicam decretum est, curare, totiusque administrationis imperii curam habere, tanquam 
regis vicarii. 

19. Civibus nulli ad regem aditus pateant nisi per hoc concilium, cui omnes postulationes seu 
libelli supplices tradendi sunt, ut regi offerantur. Legatis etiam aliarum civitatum non nisi 
intercedente hoc concilio veniam regem alloquendi impetrare liceat. Epistolae praeterea, quae 
ex aliis locis regi mittuntur, ei ab hoc concilio tradi debent; et absolute rex censendus est veluti 
civitatis mens, hoc autem concilium mentis sensus externi, ceu civitatis corpus, per quod mens 
civitatis statum concipit et per quod mens id agit, quod sibi optimum esse decernit. 

20. Cura filios regis educandi huic etiam concilio incumbat, et etiam tutela, si rex successore 
infante seu puero relicto, obiit. Sed ne tamen concilium interea temporis sine rege sit, ex 
nobilibus civitatis senior eligendus, qui regis locum suppleat, donec legitimus successor eo 
aetatis pervenerit, quo imperii onus sustinere possit. 

21. Huius concilii candidati ii sint, qui regimen, fundamenta et statum seu conditionem civitatis, 
cuius subditi sunt, norint. At qui iurisperiti locum occupare vult, is praeter regimen et 
conditionem civitatis, cuius subditus est, aliarum etiam, cum quibus commercium aliquod 
intercedit, scire debet. Sed nulli nisi qui ad quinquagesium aetatis annum, nullo convicti crimine, 
pervenerint, in catalogum eligendorum referendi sunt. 

22. In hoc concilio nihil de rebus imperii concludendum, nisi praesentibus omnibus membris; 
quod si aliquis morbi aut alia de causa adesse nequeat, aliquem ex eadem familia, qui eodem 
officio functus vel qui in catalogum eligendorum relatus est, in ipsius locum mittere debet. Quod 
si nec hoc fecerit, sed quod concilium propter eius absentiam rem aliquam consulendam in diem 
differre coactus fuerit, summa aliqua pecuniae sensibili mulctetur. Sed hoc intelligendum, 
quando quaestio est de re, quae integrum imperium spectat, videlicet de bello et pace, de iure 
aliquo abrogando vel instituendo, de commercio, etc. Sed si quaestio sit de re, quae unam aut 
alteram urbem spectet, de libellis supplicibus, etc., satis erit, si maior concilii pars adsit. 

23. Ut inter familias aequalitas in omnibus et ordo sedendi, proponendi et dicendi habeatur, 
vices servandae sunt, ut singulae singulis sessionibus praesideant, et quae hac sessione prima, 
sequenti ultima sit. Sed eorum, qui eiusdem familiae sunt, is primus sit, qui prior electus fuerit. 

24. Hoc concilium quater ad minimum in anno convocetur, ut rationem administrationis imperii 
a ministris exigant, ut rerum statum noscant, et si quid praeterea statuendum sit videant. Nam 
adeo magnum civium numerum negotiis publicis continuo vacare impossibile videtur; sed, quia 
negotia publica interim exerceri nihilominus debent, ideo ex hoc concilio quinquaginta aut 

plures eligendi sunt, qui soluto concilio eius vicem suppleant, quique quotidie congregari 
debeant in cubiculo, quod regio sit proximum, atque adeo quotidie curam habeant aerarii, 
urbium munimentorum, educationis filii regis, et absolute eorum omnium magni concilii 
officiorum, quae modo enumeravimus, praeterquam illud, quod de rebus novis, de quibus nihil 
decretum est, consulere non possint. 

25. Congregato concilio, antequam aliquid in eo proponatur, quinque aut sex aut plures 
iurisperiti ex familiis, quae illa sessione ordine loci priores sunt, regem adeant, ut libellos 
supplices vel epistolas, si quas habent, tradant, ut rerum statum indicent, et denique ut ex ipso 
intelligant, quid in suo concilio proponere iubeat; quo accepto concilium repetant, et qui ordine 
loci prior est, rem consulendam aperiat. Nec de re suffragia statim colligenda, quae aliquibus 
videtur alicuius esse momenti, sed in id tempus differenda, quod rei necessitas concedit. 
Concilio igitur ad id statutum tempus soluto, poterunt interea uniuscuiusque familiae consiliarii 
de ipsa seorsum quaestionem habere, et, si res iis magni momenti videbitur, alios, qui eodem 
officio functi vel qui eiusdem concilii candidati sunt, consulere, et, si intra constitutum tempus 
inter ipsos convenire non poterit, illa familia extra suffragium erit; nam unaquaeque familia 
unum tantum ferre suffragium poterit. 

Alias eius familiae iurisperitus instructus sententiam, quam optimam iudicaverint esse, in ipso 
concilio ferat, et sic reliqui; et si maiori parti visum fuerit post auditas cuiusque sententiae 
rationes, rem iterum perpendere, concilium iterum in tempus solvatur, ad quod unaquaeque 
familia, quaenam ultima eius sit sententia, pronunciabit, et tum demum praesente integro 
concilio suffragiis collectis ea irrita habeatur, quae centum ad minimum suffragia non habuerit. 
Reliquae autem ad regem deferantur a iurisperitis omnibus, qui concilio interfuerunt, ut ex iis, 
postquam uniuscuiusque partis rationes intellexerit, quam velit, eligat, atque inde digressi ad 
concilium revertantur, ubi omnes regem ad constitutum ab ipso tempus exspectent, ut, quam 
sententiam ex latis eligendam censet, omnes audiant, et quid faciendum ipse decernat. 

26. Ad iustitiam administrandam concilium aliud ex solis iurisperitis est formandum, quorum 
officium sit lites dirimere et poenas ex deliquentibus sumere; sed ita ut omnes sententiae, quas 
tulerint, ab iis, qui concilii magni vicem supplent, probari debeant, num scilicet servato rite in 
iudicando ordine prolatae fuerint et absque partium studio. Quod si quae pars, quae causa 
cecidit, ostendere poterit, aliquem ex iudicibus munere aliquo corruptum fuisse ab adversario, 
vel aliam communem causam amicitiae erga eundem, vel odii erga ipsum habere, vel denique 
quod communis iudicandi ordo non fuerit servatus, ea in integrum restituatur. Sed haec forsan 
observari non possent ab iis, qui, quando quaestio de crimine est, non tam argumentis, quam 
tormentis reum convincere solent. Verum nec ego hic alium in iudicando ordinem concipio 
praeter eum, qui cum optimo civitatis regimine convenit. 

27. Hi iudices magno etiam et impari numero esse debent; nempe sexaginta et unus aut 
quinquaginta et unus ad minimum, et ex una familia non nisi unus eligendus, nec tamen ad vitam, 
sed ut quotannis etiam aliqua eius pars cedat, et alii totidem eligantur, qui ex aliis sint familiis, 
quique ad quadragesimum aetatis annum pervenerint. 

28. In hoc concilio nulla sententia pronuncianda nisi praesentibus omnibus iudicibus. Quod si 
aliquis morbi aut alterius rei causa diu concilio interesse non poterit, alius ad id tempus eligendus, 
qui ipsius locum suppleat. In suffragiis autem ferendis debebit unusquisque sententiam suam 
non palam dicere, sed calculis indicare. 

29. Huius et praecedentis concilii vicariorum emolumenta sint bona primo eorum, qui mortis 
damnati sunt ab ipsis, et etiam eorum, qui summa quadam argenti plectuntur. Deinde ex 

unaquaque sententia, quam de rebus civilibus tulerint, ab eo, qui causa cecidit, pro ratione totius 
summae partem aliquotam accipiant, qua utrumque concilium gaudeat. 

30. His conciliis alia subordinentur in unaquaque urbe, quorum etiam membra ad vitam eligi 
non debent, sed etiam quotannis pars aliqua eligenda ex solis familiis, quae in eadem habitant. 
Sed opus non est haec latius persequi. 

31. Militiae stipendia nulla solvenda tempore pacis, tempore autem belli iis tantummodo 
quotidiana stipendia danda, qui quotidiano opere vitam sustentant. At duces et reliqui officiarii 
cohortium nulla alia emolumenta ex bello exspectanda habeant praeter hostium praedam. 

32. Si quis peregrinus alicuius civis filiam in uxorem duxerit, eius liberi sunt cives censendi et in 
catalogo familiae matris inscribendi. Qui autem ex peregrinis parentibus in ipso imperio nati et 
educati sunt, iis constituto aliquo pretio ius civis ex chiliarchis alicuius familiae emere liceat, et 
in catalogum eiusdem familiae referantur. Nec imperio, tametsi chiliarchae lucri causa aliquem 
peregrinum infra constitutum pretium in numerum suorum civium receperint, aliquod inde 
detrimentum oriri potest; sed contra media excogitanda, quibus facilius civium augeri possit 
numerus et magna hominum detur confluentia. At qui in catalogum civium non referuntur, 
aequum est, ut tempore saltem belli otium suum labore aut exactione aliqua compensent. 

33. Legati, qui tempore pacis ad alias civitates pacis contrahendae vel conservandae causa mitti 
debent, ex solis nobilibus eligendi sunt et ex civitatis aerario sumptus iisdem suppeditandi, non 
autem ex regis domestico aerario. 

34. Qui aulam frequentant et regis domestici sunt, quibusque ex suo aerario domestico 
stipendia solvit, ab omni civitatis ministerio seu officio secludendi sunt. Dico expresse, quibus 
rex ex aerario suo domestico stipendia solvit, ut corporis custodes ab iisdem secludam. Nam 
corporis custodes nulli praeter cives eiusdem urbis in aula, servatis vicibus, vigilare pro rege ante 
fores debent. 

35. Bellum non nisi pacis causa inferendum, ut eo finito arma cessent. Urbibus igitur iure belli 
captis et hoste subacto pacis conditiones instituendae sunt, ut captae urbes nullo praesidio 
servari debeant; sed vel ut hosti, pacis foedere accepto, potestas concedatur easdem pretio 
redimendi, vel (si ea ratione timor semper a tergo maneat formidine loci) prorsus delendae sunt 
et incolae alio locorum ducendi. 

36. Regi nullam extraneam matrimonio sibi iungere, sed tantum ex consanguineis vel civibus 
aliquam in uxorem ducere liceat, ea tamen conditione, si scilicet civem aliquam duxerit, ut qui 
uxori sanguine sint proximi, nullum civitatis officium administrare possint. 

37. Imperium indivisibile esse debet. Si igitur rex plures liberos procreaverit, illorum maior natu 
iure succedat, minime autem concedendum, ut imperium inter ipsos dividatur, nec ut indivisum 
omnibus vel aliquibus tradatur, et multo minus, ut partem imperii dotem filiae dare liceat. Nam, 
filias in haereditatem imperii venire, nulla ratione concedendum. 

38. Si rex liberis masculis orbus obierit, ille, qui ipsi sanguine proximus, heres imperii habendus, 
nisi forte uxorem extraneam duxerit, quam repudiare nolit. 

39. Ad cives quod attinet, patet ex art. 5. cap. 3. eorum unumquemque ad omnia regis mandata 
sive edicta a concilio magno promulgata (vide de hac conditione art. 18. et 19. huius cap.) 
obtemperare debere, tametsi eadem absurdissima credat, vel iure ad id cogi. Atque haec imperii 

monarchici fundamenta sunt, quibus superstrui debet, ut stabile sit, quemadmodum in seq. cap. 
demonstrabimus. 

40. Ad religionem quod attinet, nulla plane templa urbium sumptibus aedificanda, nec iura de 
opinionibus statuenda, nisi seditiosae sint et civitatis fundamenta evertant. Ii igitur, quibus 
religionem publice exercere conceditur, templum si velint suis sumptibus aedificent. At rex ad 
religionem, cui addictus est, exercendam templum in aula sibi proprium habeat. 

Caput VII. De Monarchia. Continuatio. 

CAPUT VII. DE MONARCHIA. CONTINUATIO. 

1. Imperii monarchici fundamentis explicatis, eadem hic ordine demonstrare suscepi; ad quod 
apprime notandum est, praxi nullo modo repugnare, quod iura adeo firma constituantur, quae 
nec ab ipso rege aboleri queant. Persae enim reges suos inter deos colere solebant, et tamen 
ipsi reges potestatem non habebant iura semel instituta revocandi, ut ex Daniele 1) patet; et 
nullibi, quod sciam, monarcha absolute eligitur, nullis expressis conditionibus. Imo nec rationi, 
nec obedientiae absolutae, quae regi debetur, repugnat. Nam fundamenta imperii veluti regis 
aeterna decreta habenda sunt, adeo ut eius ministri ei omnino obediant, si, quando aliquid 
imperat, quod imperii fundamentis repugnat, mandata exsequi velle negent. Quod exemplo 
Ulissis clare explicare possumus 2). Socii enim Ulissis ipsius mandatum exsequebantur, quando 
navis malo alligatum et cantu Syrenum mente captum religare noluerunt; tametsi id modis 
multis minitando imperabat, et prudentiae eiusdem imputatur, quod postea sociis gratias egerit, 
quod ex prima ipsius mente ipsi obtemperaverint. Et ad hoc Ulissis exemplum solent etiam reges 
iudices instruere, ut scilicet iustitiam exerceant, nec quemquam respiciant, nec ipsum regem, si 
quid singulari aliquo casu imperaverit, quod contra institutum ius esse noverint. Reges enim non 
dii, sed homines sunt, qui Syrenum capiuntur saepe cantu. Si igitur omnia ab inconstanti unius 
voluntate penderent, nihil fixum esset. Atque adeo imperium monarchicum, ut stabile sit, 
instituendum est, ut omnia quidem ex solo regis decreto fiant, hoc est, ut omne ius sit regis 
explicata voluntas; at non ut omnis regis voluntas ius sit, de quo vide art. 3., 5. et 6. praeced. 
cap. 

2. Deinde notandum, quod in iaciendis fundamentis maxime humanos affectus observare 
necesse est, nec ostendisse sufficit, quid oporteat fieri; sed apprime, qui fieri possit, ut homines, 
sive affectu sive ratione ducantur, iura tamen rata fixaque habeant. Nam si imperii iura, sive 
libertas publica solo invalido legum auxilio nitatur, non tantum nulla eius obtinendae erit civibus 
securitas, ut art. 3. cap. praeced. ostendimus, sed etiam exitio erit. Nam hoc certum est, nullam 
civitatis conditionem miseriorem esse, quam optimae, quae labascere incipit, nisi uno actu et 
ictu cadat et in servitutem ruat (quod sane impossibile videtur esse); ac proinde subditis multo 
satius esset suum ius absolute in unum transferre, quam incertas et vanas sive irritas libertatis 
conditiones stipulari, atque ita posteris iter ad servitutem crudelissimam parare. At si imperii 
monarchici fundamenta, quae in praeced. cap. retuli, firma esse ostendero, nec divelli posse nisi 
cum indignatione maximae partis armatae multitudinis, et ex iis regi et multitudini pacem et 
securitatem sequi, atque haec ex communi natura deduxero, dubitare nemo poterit eadem 
optima esse et vera, ut patet ex art. 9. cap. 3. et art. 3. et 8. praeced. cap. Quod autem huius illa 
naturae sint, quam paucis potero, ostendam. 

3. Quod officium eius, qui imperium tenet, sit imperii statum et conditionem semper noscere 
et communi omnium saluti vigilare, et id omne, quod maiori subditorum parti utile est, efficere, 
apud omnes in confesso est. Cum autem unus solus omnia perlustrare nequeat, nec semper 
animum praesentem habere et ad cogitandum instituere, et saepe morbo aut senectute aut aliis 

de causis rebus vacare publicis prohibeatur; necesse ergo est, ut monarcha consiliarios habeat, 
qui rerum statum noscant et regem consilio iuvent et ipsius locum saepe suppleant; atque adeo 
fiat, ut imperium seu civitas una semper eademque mente constet. 

4. Sed quia cum humana natura ita comparatum est, ut unusquisque suum privatum utile 
summo cum affectu quaerat, et illa iura aequissima esse iudicet, quae rei suae conservandae, et 
augendae necessaria esse, et alterius causam eatenus defendat, quatenus rem suam eo ipso 
stabilire credit, hinc sequitur consiliarios necessario debere eligi, quorum privatae res et utilitas 
a communi omnium salute et pace pendeant. Atque adeo patet, quod, si ex unoquoque civium 
genere sive classe aliquot eligantur, id maiori subditorum parti utile erit, quod in hoc concilio 
plurima habuerit suffragia. Et quamvis hoc concilium, quod ex adeo magno civium numero 
componitur, frequentari necessario debeat a multis rudi admodum ingenio; hoc tamen certum 
est, unumquemque in negotiis, quae diu magno cum affectu exercuit, satis callidum atque 
astutum esse. 

Quapropter si nulli alii eligantur, nisi ii, qui ad quinquagesimum aetatis annum usque negotia 
sua sine ignominia exercuerunt, satis apti erunt, ut consilia res suas concernentia dare possint, 
praesertim si in rebus maioris ponderis tempus ad meditandum concedatur. Adde quod longe 
abest, ut concilium, quod paucis constat, a similibus non frequentetur. Nam contra maxima eius 
pars ex hominibus eiusmodi constat, quandoquidem unusquisque ibi maxime conatur socios 
habere bardos, qui ab ipsius ore pendeant, quod in magnis conciliis locum non habet. 

5. Praeterea certum est, unumquemque malle regere, quam regi. "Nemo enim volens imperium 
alteri concedit", ut habet Sallustius in prima ad Caesarem oratione. Ac proinde patet, quod 
multitudo integra nunquam ius suum in paucos aut unum transferet, si inter ipsam convenire 
possit, nec ex controversiis, quae plerumque in magnis conciliis excitantur, in seditiones ire. 
Atque adeo multitudo id libere tantummodo in regem transfert, quod absolute in potestate ipsa 
habere nequit, hoc est, controversiarum diremptionem et in decernendo expeditionem. Nam 
quod saepe etiam fit, ut rex belli causa eligatur, quia scilicet bellum a regibus multo felicius 
geritur, inscitia sane est, nimirum quod, ut bellum felicius gerant, in pace servire velint; si 
quidem pax eo in imperio potest concipi, cuius summa potestas sola belli causa in unum 
translata est, qui propterea virtutem suam et quid omnes in ipso uno habeant, maxime in bello 
ostendere potest; cum contra imperium democraticum hoc praecipuum habeat, quod eius virtus 
multo magis in pace, quam in bello valet. 

Sed quacumque de causa rex eligatur, ipse solus, ut iam diximus, quid imperio utile sit, scire 
nequit; sed ad hoc, ut in praeced. art. ostendimus, necesse est, ut plures cives consiliarios habeat, 
et quia concipere nequaquam possumus, quod aliquid de re consulenda potest concipi, quod 
tam magnum hominum numerum effugerit, sequitur, quod praeter omnes huius concilii 
sententias, quae ad regem deferuntur, nulla poterit concipi ad populi salutem idonea. 

Atque adeo, quia populi salus suprema lex seu regis summum ius est, sequitur, ius regis esse 
unam ex latis concilii sententiis eligere, non autem contra totius concilii mentem quicquam 
decernere vel sententiam ferre. Vide art. 25. praeced. cap. Sed si omnes sententiae in concilio 
latae ad regem deferendae essent, fieri posset, ut rex parvis urbibus, quae pauciora habent 
suffragia, semper faveret. Nam quamvis ex lege concilii statutum sit, ut sententiae non indicatis 
earum authoribus deferantur, nunquam tamen tam bene cavere poterunt, ut non aliqua effluat. 
Ac proinde necessario statuendum est, ut illa sententia, quae centum ad minimum suffragia non 
habuerit, irrita habeatur, quod quidem ius maiores urbes summa vi defendere debebunt. 

6. Atque hic, nisi brevitati studerem, magnas huius concilii utilitates alias ostenderem; unam 
tamen, quae maximi videtur esse momenti, adducam. Nempe quod nullum maius ad virtutem 
incitamentum dari potest, hac communi spe summum hunc honorem adipiscendi. Nam gloria 
maxime ducimur omnes, ut in nostra ethica fuse ostendimus. 

7. Quin maiori huius concilii parti nunquam animus gerendi bellum, sed magnum pacis studium 
et amor semper futurus sit, dubitari non potest. Nam, praeterquam quod ex bello ipsis timor 
semper erit bona sua cum libertate amittendi, accedit, quod ad bellum novi sumptus requirantur, 
quos suppeditare debent, ac etiam quod ipsorum liberi et affines curis domesticis intenti 
studium ad arma in bello applicare et militatum ire cogentur, unde domum nihil praeter 
gratuitas cicatrices referre poterunt. Nam, uti art. 31. praeced. cap. diximus, militiae stipendia 
nulla solvenda, et art. 10. eiusdem cap. ipsa ex solis civibus et ex nullis aliis formanda. 

8. Ad pacem et concordiam aliud praeterea, quod etiam magni est momenti, accedit; nempe 
quod nullus civis bona fixa habeat. Vid. art. 12. praeced. cap. Unde omnibus ex bello par 
propemodum periculum est. Nam omnes lucri causa mercaturam exercere, vel argentum suum 
invicem credere, si, ut olim ab Atheniensibus, lex lata sit, qua prohibeatur unicuique argentum 
suum foenere aliis, quam incolis dare; atque adeo negotia tractare debebunt, quae vel invicem 
intricata sunt, vel quae eadem media, ut promoveantur, requirunt. Atque adeo huius concilii 
maximae parti circa res communes et pacis artes una plerumque eademque erit mens; nam, ut 
art. 4. huius cap. diximus, unusquisque alterius causam eatenus defendit, quatenus eo ipso rem 
suam stabilire credit. 

9. Quod nemo unquam in animum inducet hoc concilium muneribus corrumpere, dubitari non 
potest. Si enim aliquis ex tam magno hominum numero unum aut alterum ad se trahat, sane 
nihil promovebit. Nam, uti diximus, sententia, quae centum ad minimum suffragia non habuerit, 
irrita est. 

10. Quod praeterea huius concilii semel stabiliti membra ad minorem numerum redigi non 
poterunt, facile videbimus si hominum communes affectus consideremus. Omnes enim gloria 
maxime ducuntur, et nullus est, qui sano corpore vivit, qui non speret in longam senectutem 
vitam trahere. Si itaque calculum ineamus eorum, qui revera annum quinquagesimum aut 
sexagesimum aetatis attigerunt, et rationem praeterea habeamus magni istius concilii numeri, 
qui quotannis eligitur, videbimus vix aliquem eorum, qui arma ferunt, dari posse, qui non magna 
spe teneatur, huc dignitatis ascendere; atque adeo omnes hoc concilii ius, quantum poterunt, 
defendent. Nam notandum, quod corruptio, nisi paulatim irrepat, facile praevenitur. At quia 
facilius concipi potest, et minori invidia fieri, ut ex unaquaque familia, quam ut ex paucis minor 
numerus eligatur, aut ut una, aut alia secludatur, ergo (per art. 15. praeced. cap.) consiliariorum 
numerus non potest ad alium minorem redigi, nisi simul ab eo una tertia, quarta aut quinta pars 
auferatur, quae sane mutatio admodum magna est, et consequenter a communi praxi omnino 
abhorrens. Nec mora praeterea, sive in eligendo negligentia timenda est, quia haec ab ipso 
concilio suppletur. Vid. art. 16. praeced. cap. 

11. Rex igitur sive multitudinis metu ductus, vel ut sibi armatae multitudinis maiorem partem 
devinciat, sive animi generositate ductus, ut scilicet utilitati publicae consulat, illam semper 
sententiam, quae plurima suffragia habuerit, hoc est (per art. 5. huius cap.) quae imperii maiori 
parti est utilior, firmabit, aut discrepantes sententias, quae ad ipsum delatae sunt, si fieri potest, 
conciliare studebit, ut omnes ad se trahat, qua in re nervos intendet suos, et ut tam in pace, 
quam in bello experiantur, quid in ipso uno habeant. Atque adeo tum maxime sui iuris erit et 
imperium maxime habebit, quando maxime communi multitudinis saluti consulit. 

12. Nam rex solus omnes metu continere nequit. Sed ipsius potentia, ut diximus, nititur militum 
numero, et praecipue eorundem virtute et fide, quae semper inter homines tamdiu constans 
erit, quamdiu indigentia, sive haec honesta, sive turpis sit, copulantur. Unde fit, ut reges incitare 
saepius milites, quam coercere, et magis eorum vitia, quam virtutes dissimulare soleant, et 
plerumque, ut optimos premant, inertes et luxu perditos inquirere, agnoscere, pecunia aut 
gratia iuvare, prehensare manus, iacere oscula et omnia servilia pro dominatione agere. Ut 
itaque cives a rege prae omnibus agnoscantur, et quantum status civilis sive aequitas concedit, 
sui iuris maneant, necesse est, ut militia ex solis civibus componatur, et ut ipsi a consiliis sint; et 
contra eos omni no subactos esse et aeterni belli fundamenta iacere, simulatque milites 
auxiliares duci patiuntur, quorum mercatura bellum est, et quibus in discordiis et seditionibus 
plurima vis. 

13. Quod regis consiliarii ad vitam eligi non debeant, sed in tres, quatuor vel quinque ad 
summum annos, patet tam ex art. 10. huius cap., quam ex iis, quae in art. 9. huius etiam cap. 
diximus. Nam si ad vitam eligerentur, praeterquam quo maxima civium pars vix ullam spem 
posset concipere eum honorem adipiscendi; atque adeo magna inde inter cives inaequalitas, 
unde invidia et continui rumores et tandem seditiones orirentur, quae sane regibus dominandi 
avidis non ingratae essent; magnam praeterea ad omnia licentiam (sublato scilicet 
succedentium metu) sumerent, rege minime adversante. Nam quo civibus magis invisi, eo magis 
regi adhaerebunt, eique ad adulandum magis proni erunt. Imo quinque annorum intervallum 
nimium adhuc videtur, quia eo temporis spatio non adeo impossibile factu videtur, ut magna 
admodum concilii (quam etiam magnum sit) pars muneribus autgratia corrumpatur. Atque adeo 
longe securius res sese habebit, si quotannis ex unaquaque familia duo cedant et totidem iisdem 
succedant (si nimirum ex unaquaque familia quinque consiliarii habendi sunt), praeterquam eo 
anno, quo iuris prudens alicuius familiae cedit et novus eius loco eligitur. 

14. Rex praeterea nullus maiorem sibi securitatem polliceri potest, quam qui in huiusmodi 
civitate regnat. Nam praeterquam quod cito perit, quem sui milites salvum esse nolunt, certum 
est regibus summum semper periculum esse ab iis, qui eis proximi sunt. Quo igitur consiliarii 
numero pauciores, et consequenter potentiores sunt, eo regi maius ab ipsis periculum est, ne 
imperium in alium transferant. Nihil sane Davidem magis terruit, quam quod ipsius consiliarius 
Achitophel partes Absolomi elegerat 1). Huc accedit, si omnis potestas in unum absolute 
translata fuerit, quae tum longe facilius ex uno in alium transferri potest. Suscepere enim duo 
manipulares imperium Romanum transferre, et transtulerunt 2). Omitto artes et astus callidos 
consiliariorum, quibus sibi cavere debent, ne invidiae immolentur, quia nimis noti sunt; et nemo, 
qui historias legit, ignorare potest, consiliariis fidem plerumque exitio fuisse; atque adeo, ut sibi 
caveant, eosdem callidos, non fidos esse oportet. Sed si consiliarii plures numero, quam ut in 
eodem scelere convenire possint, et omnes inter se aequales sint, nec ultra quadriennium eo 
officio fungantur, regi nequaquam formidolosi esse queunt, nisi libertatem iis adimere tentet, 
quo omnes cives pariter offendet. Nam (ut Ant. Perezius optime notat) imperio absoluto uti 
Principi admodum periculosum, subditis admodum odiosum et institutis tam divinis, quam 
humanis adversum, ut innumera ostendunt exempla. 

15. Praeter haec alia fundamenta in praeced. cap. iecimus, ex quibus regi magna imperii et 
civibus libertatis ac pacis obtinendae securitas oritur, quae suis locis ostendemus. Nam quae ad 
supremum concilium spectant, quaeque maximi ponderis sunt, ante omnia demonstrare volui, 
lam reliqua eo, quo ipsa proposui, ordine persequar. 

16. Quod cives eo potentiores, et consequenter magis sui iuris sint, quo maiores urbes et magis 
munitas habent, dubio caret. Quo enim locus, in quo sunt, tutior est, eo libertatem suam melius 

tueri, sive hostem externum vel internum minus timere possunt, et certum est, homines 
naturaliter securitati suae eo magis consulere, quo divitiis potentiores sunt. Quae autem urbes 
alterius potentia, ut conserventur, indigent, aequale ius cum eo non habent; sed eatenus alterius 
sunt iuris, quatenus alterius potentia indigent. Ius enim sola potentia definiri in cap. 2. 
ostendimus. 

17. Hac eadem etiam de causa, ut cives scilicet sui iuris maneant et libertatem tueantur, militia 
ex solis civibus nullo excepto constare debet. Etenim homo armatus magis, quam inermis sui 
iuris (vide art. 12. huius cap.), et ii cives suum ius in alterum absolute transferunt, eiusdemque 
fidei omnino committunt, cui arma dederunt et urbium munimenta crediderunt. Huc accedit 
humana avaritia, qua plerique maxime ducuntur. Fieri enim non potest, ut auxiliarius miles sine 
magnis sumptibus conducatur, et cives vix pati possunt exactiones, quae sustentandae otiosae 
militiae requiruntur. Quod autem nullus, qui integrae militiae vel magnae eius parti imperet, nisi 
cogente necessitate in annum ad summum eligendus sit, norunt omnes, qui historias tam sacras 
quam profanas legerunt. Ratio autem nihil hoc clarius docet. Nam sane imperii robur ei omnino 
creditur, cui satis temporis conceditur, ut militarem gloriam occupet, ipsiusque nomen supra 
regis attollatur, vel fidum sibi exercitum faciat obsequio, liberalitate et reliquis artibus, ducibus 
assuetis, quibus alienum servitium et sibi dominationem quaerunt. Denique ad maiorem totius 
imperii securitatem addidi, quod hi militiae imperatores eligendi sunt ex regis consiliariis, vel qui 
eodem officio functi sunt, hoc est, viris, qui eo aetatis pervenerunt, qua homines plerumque 
vetera et tuta, quam nova et periculosa malint (vide cap. 6. art. 10. Br.). 

18. Cives inter se familiis distinguendos esse dixi (vide cap. 6. art. 11. et 15. sqq. Br.), et ex 
unaquaque aequalem consiliariorum numerum eligendum, ut maiores urbes plures haberent 
pro numero civium consiliarios, et plura, ut aequum est, adferre possent suffragia. Nam imperii 
potentia et consequenter ius ex civium numero aestimanda est; nec credo, quod ad hanc inter 
cives aequalitatem servandam aliud medium aptius excogitari potest, qui omnes natura ita 
comparati sunt, ut unusquisque generi suo adscribi velit, et stirpe a reliquis internosci. 

19. Praeterea in statu naturali unusquisque nihil minus sibi vindicare, et sui iuris facere potest, 
quam solum, et quicquid solo ita adhaeret, ut id nusquam abscondere, nec portare, quo velit, 
potest. Solum igitur et quicquid ei ea, qua diximus, conditione adhaeret, apprime communis 
civitatis iuris est, nempe eorum omnium, qui iunctis viribus, vel eius, cui omnes potestatem 
dederunt, qua id sibi vendicare possit; et consequenter solum et quicquid ei adhaeret, tanti 
valere apud cives debet, quantum necesse est, ut pedem eo in loco figere, et commune ius seu 
libertatem tueri possint. Ceterum utilitates, quas civitas hinc necesse est ut capiat, ostendimus 
art. 8. huius cap. 

20. Ut cives, quantum fieri potest, aequales sint, quod in civitate apprime necessarium est, nulli 
nisi a rege oriundi, nobiles censendi sunt. At si omnibus ex rege oriundis uxorem ducere seu 
liberos procreare liceret, successu temporis in magnum admodum numerum crescerent, et regi 
et omnibus non tantum oneri, sed formidolosissimi insuper essent. Homines enim, qui otio 
abundant, scelera plerumque meditantur. Unde fit, ut reges maxime nobilium causa inducantur, 
bellum gerere, quia regibus nobilibus stipatis maior ex bello, quam ex pace securitas et quies. 
Sed haec utpote satis nota relinquo, ut et quae ex art. 15. usque ad 27. in praeced. cap. dixi. 
Nam praecipua in hoc cap. demonstrata, et reliqua per se manifesta sunt. 

21. Quod iudices plures numero esse debeant, quam ut a viro privato magna eius pars possit 
muneribus corrumpi, ut et quod suffragia non palam, sed clam ferre debeant, et quod vacationis 
praemium mereantur, omnibus etiam notum (vide cap. 6. art. 27., 28. Br.). Sed solent ubique 

annuum habere stipendium; unde fit, ut non admodum festinent lites dirimere, et saepe, ut 
quaestionibus nullus sit finis. Deinde ubi bonorum publicatio regum emolumenta sunt, ibi saepe 
non ius aut verum in cognitionibus, sed magnitudo opum spectatur; passim delationes, et 
locupletissimus quisque in praedam correpti, quae gravia et intoleranda, sed necessitate 
armorum excusata, etiam in pace manent. At iudicum avaritia, qui scilicet in duos aut tres annos 
ad summum constituuntur, metu succedentium temperantur; ut iam taceam, quod iudices bona 
fixa nulla habere possunt, sed quod argentum suum lucri causa concivibus credere debeant. 
Atque adeo iis magis consulere, quam insidiari coguntur, praesertim si ipsi iudices magno, uti 
diximus, numero sint. 

22. At militiae nullum decernendum esse stipendium diximus (vide cap. 6. art. 31. Br.). Nam 
summum militiae praemium libertas est. In statu enim naturali nititur unusquisque sola libertatis 
causa sese, quantum potest, defendere, nec aliud bellicae virtutis praemium exspectat, quam ut 
suus sit; in statu autem civili omnes simul cives considerandi perinde ac homo in statu naturali, 
qui propterea, dum omnes pro eo statu militant, sibi cavent sibique vacant. At consiliarii, iudices, 
praetores etc. plus aliis, quam sibi vacant; quare iis vacationis praemium decerni aequum est. 
Accedit, quod in bello nullum honestius, nec maius victoriae incitamentum esse potest, quam 
libertatis imago. Sed si contra civium aliqua pars militiae designetur, qua de causa necesse etiam 
erit iisdem certum stipendium decernere, rex necessario eosdem prae reliquis agnoscet (ut art. 
12. huius cap. ostendimus), homines scilicet, qui belli artes tantummodo norunt, et in pace 
propter nimium otium luxu corrumpuntur, et tandem propter inopiam rei familiaris nihil praeter 
rapinas, discordias civiles et bella meditantur. Atque adeo affirmare possumus imperium 
monarchicum huiusmodi revera statum belli esse, et solam militiam libertate gaudere, reliquos 
autem servire. 

23. Quae de peregrinis in civium numerum recipiendis art. 32. praeced. cap. diximus, per se 
nota esse credo. Praeterea neminem dubitare existimo, quod ii, qui regi sanguine propinqui sunt, 
procul ab eo esse debeant, et non belli, sed pacis negotiis distrahi, ex quibus ipsis decus et 
imperio quies sequatur. Quamvis nec hoc quidem Turearum tyrannis satis tutum visum fuerit, 
quibus propterea religio est, fratres omnes necare. Nec mirum; nam quo magis absolute imperii 
ius in unum translatum est, eo facilius ipsum (ut art. 14. huius cap. exemplo ostendimus) ex uno 
in alium transferri potest. At imperium monarchicum, quale hic concipimus, in quo scilicet 
mercenarius miles nullus est, satis hoc, quo diximus, modo regis saluti cautum fore, extra 
dubium est. 

24. De iis etiam, quae art. 34. et 35. praeced. cap. diximus, ambigere nemo potest. Quod autem 
rex extraneam in uxorem ducere non debet (vide cap. 6. art. 36. Br.), facile demonstratur. Nam 
praeterquam quod duae civitates, quanquam foedere inter se sociatae, in statu tamen 
hostilitatis sunt (per art. 14. cap. 3.), apprime cavendum est, ne bellum propter regis res 
domesticas concitetur, et quia controversiae et dissensiones ex societate praecipue, quae ex 
matrimonio fit, oriuntur, et quae inter duas civitates quaestiones sunt, iure belli plerumque 
dirimuntur. Hinc sequitur imperio exitiale esse arctam societatem cum alio inire. Huius rei fatale 
exemplum in scriptura legimus mortuo enim Salomone, qui filiam regis Aegypti sibi matrimonio 
iunxerat, filius eius Rehabeam bellum cum Susaco Aegyptiorum rege infelicissime gessit, a quo 
ommino subactus est . Matrimonium praeterea Ludovici XIV. regis Galliarum cum filia Philippi 
quarti novi belli semen fuit. Et praeter haec plurima exempla in historiis leguntur. 

25. Imperii facies una eademque servari, et consequenter rex unus et eiusdem sexus, et 
imperium indivisibile esse debet (vide cap. 6. art. 37. Br.). Quod autem dixerim, ut filius regis 
natu maior patri iure succedat, vel (si nulli sint liberi) qui regi sanguine proximus est, patet tam 

ex art. 13. praeced. cap., quam quia regis electio, quae a multitudine fit, aeterna, si fieri potest, 
esse debet. Alias necessario fiet, ut summa imperii potestas saepe ad multitudinem transeat, 
quae mutatio summa est, et consequenter periculosissima. Qui autem statuunt, regem ex eo, 
quod imperii dominus est, idque iure absoluto tenet, posse, cui vellet, idem tradere, et 
successorem, quem velit, eligere, atque adeo regis filium imperii heredem iure esse, falluntur 
sane. Nam regis voluntas tamdiu vim iuris habet, quamdiu civitatis gladium tenet; imperii 
namque ius sola potentia definitur. Rex igitur regno cedere quidem potest, sed non imperium 
alteri tradere, nisi connivente multitudine vel parte eius validiore. Quod ut clarius intelligatur, 
venit notandum, quod liberi non iure naturali, sed civili parentum heredes sunt. 

Nam sola civitatis potentia fit, ut unusquisque quorundam bonorum sit dominus; quare eadem 
potentia sive iure, quo fit, ut voluntas alicuius, qua (le suis bonis statuit, rata sit, eodem fit, ut 
eadem voluntas etiam post ipsius mortem rata maneat, quamdiu civitas permanet; et hac 
ratione unusquisque in statu civili idem ius, quod dum in vivis est, etiam post mortem obtinet, 
quia, uti diximus, non tam sua, quam civitatis potentia, quae aeterna est, de suis bonis quicquam 
statuere potest. At regis alia prorsus est ratio. Nam regis voluntas ipsum ius civile est, et rex ipsa 
civitas. Mortuo igitur rege obiit quodammodo civitas, et status civilis ad naturalem, et 
consequenter summa potestas ad multitudinem naturaliter redit, quae propterea iure potest 
leges novas condere et veteres abrogare. Atque adeo apparet, neminem regi iure succedere, 
nisi quem multitudo successorem vult, vel in theocratia, qualis Hebraeorum civitas olim fuit, 
quem Deus per prophetam elegerit. Possemus praeterea haec inde deducere, quod regis gladius 
sive ius sit revera ipsius multitudinis sive validioris eius partis voluntas, vel etiam ex eo, quod 
homines ratione praediti nunquam suo iure ita cedunt, ut homines esse desinant, et perinde ac 
pecudes habeantur. Sed haec ulterius persequi non est opus. 

26. Ceterum religionis sive Deum colendi ius nemo in alium transferre potest. Sed de hoc in 
duobus ultimis capitibus tractatus theologico-politici prolixe egimus, quae hic repetere 
superfluum est. Atque his me optimi imperii monarchici fundamenta satis clare, quamvis 
breviter, demonstrasse autumo. Eorum autem cohaerentiam, sive imperii analogiam facile 
unusquisque observabit, qui eadem simul aliqua cum attentione contemplari velit. Superest 
tantum monere, me hic imperium monarchicum concipere, quod a libera multitudine instituitur, 
cui solummodo haec ex usu esse possunt. Nam multitudo, quae alii imperii formae assuevit, non 
poterit sine magno eversionis periculo totius imperii recepta fundamenta evellere, et totius 
imperii fabricam mutare. 

27. Atque haec, quae scripsimus, risu forsan excipientur ab iis, qui vitia, quae omnibus 
mortalibus insunt, ad solam plebem restringunt; nempe quod in vulgo nihil modicum terrere, ni 
paveant, et quod plebs aut humiliter servit aut superbe dominatur, nec ei veritas aut iudicium 
etc. At natura una et communis omnium est. Sed potentia et cultu decipimur. Unde est, ut duo 
cum idem faciunt, saepe dicamus: hoc licet impune facere huic, illi non licet; non quod dissimilis 
res sit, sed qui facit. Dominantibus propria est superbia. 

Superbiunt homines annua designatione: quid nobiles, qui honores in aeternum agitant! Sed 
eorum arrogantia fastu, luxu, prodigalitate certoque vitiorum concentu et docta quadam 
insipientia et turpitudinis elegantia adornatur, ita ut vitia, quorum singula seorsim spectata, quia 
tum maxime eminent, foeda et turpia sunt, honesta et decora imperitis et ignaris videantur. 
Nihil praeterea in vulgo modicum terrere, nisi paveant; nam libertas, et servitium haud facile 
miscentur. Denique quod plebi nulla veritas neque iudicium sit, mirum non est, quando 
praecipua imperii negotia clam ipsa agitantur, et non nisi ex paucis, quae celari nequeunt, 
coniecturam facit. 

ludicium enim suspendere rara est virtus. Velle igitur clam civibus omnia agere, et ne de iisdem 
prava iudicia ferant, neque ut res omnes sinistre interpretentur, summa est inscitia. Nam si plebs 
sese temperare, et de rebus parum cognitis iudicium suspendere, vel ex paucis praecognitis 
recte de rebus iudicare posset, dignior sane esset, ut regeret, quam ut regeretur. Sed, uti diximus, 
natura omnibus eadem est. Superbiunt omnes dominatione, terrent, nisi paveant, et ubique 
veritas plerumque infringitur ab infensis, vel obnoxiis; praesertim ubi unus vel pauci dominantur, 
qui non ius aut verum in cognitionibus, sed magnitudinem opum spectant. 

28. Milites deinde stipendiarii, militari scilicet disciplinae assueti, algoris et inediae patientes, 
civium turbam contemnere solent, utpote ad expugnatione, vel aperto Marte dimicandum longe 
inferiorem. Sed quod imperium ea de causa infelicius sit aut minus constans, nullus cui mens 
sana est affirmabit. Sed contra unusquisque aequus rerum aestimator illud imperium omnium 
constantius esse non negabit, quod parta tantum tueri, nec aliena appetere potest, quodque 
propterea bellum omnibus modis declinare, et pacem tueri summo studio conatur. 

29. Ceterum fateor huius imperii consilia celari vix posse. Sed unusquisque mecum etiam 
fatebitur multo satius esse, ut recta imperii consilia hostibus pateant, quam ut prava tyrannorum 
arcana clam civibus habeantur. Qui imperii negotia secreto agitare possunt, idem absolute in 
potestate habent, et ut hosti in bello, ita civibus in pace insidiantur. Quod silentium imperio 
saepe ex usu sit, negare nemo potest; sed quod absque eodem idem imperium subsistere 
nequeat, nemo unquam probabit. At contra rempublicam alicui absolute credere, et simul 
libertatem obtinere, fieri nequaquam potest; atque adeo inscitia est, parvum damnum summo 
malo vitare velle. Verum eorum, qui sibi imperium absolutum concupiscunt, haec unica fuit 
cantilena, civitatis omnino interesse, ut ipsius negotia secreto agitentur, et alia huiusmodi, quae 
quanto magis utilitatis imagine teguntur, tanto ad infensius servitium erumpunt. 

30. Denique quamvis nullum, quod sciam, imperium his omnibus, quas diximus, conditionibus 
institutum fuerit, poterimus tamen ipsa etiam experientia ostendere, hanc monarchici imperii 
formam optimam esse, si causas conservationis cuiuscumque imperii non barbari et eiusdem 
eversionis considerare velimus. Sed hoc non sine magno lectoris taedio hic facere possem. 
Attamen unum exemplum, quod memoria dignum videtur, silentio praeterire nolo; nempe 
Aragonensium imperium, qui singulari erga suos reges fide affecti et pari constantia regni 
instituta inviolata servaverunt. Nam hi simulatque servile Maurorum iugum a cervicibus 
deiecerant, regem sibi eligere statuerunt; quibus autem conditionibus, non satis inter eosdem 
conveniebat, et hac de causa summum pontificem Romanum de ea re consulere constituerunt. 

Hic Christi profecto vicarium hac in re se gerens, eos castigavit, quod non satis Hebraeorum 
exemplo moniti regem adeo obfirmato animo petere voluerint; sed si sententiam mutare nollent, 
suasit, ne regem eligerent, nisi institutis prius ritibus satis aequis et ingenio gentis consentaneis, 
et apprime ut supremum aliquod concilium crearent, quod regibus, ut Lacedaemoniorum ephori, 
opponeretur, et ius absolutum haberet lites dirimendi, quae inter regem et cives orirentur. Hoc 
igitur consilium sequuti iura, quae ipsis omnium aequissima visa sunt, instituerunt, quorum 
summus interpres, et consequenter supremus iudex non rex, sed concilium esset, quod 
septendecim vocant, et cuius praeses lustitia appellatur. Hic igitur lustitia et hi septendecim 
nullis suffragiis, sed sorte ad vitam electi, ius absolutum habent omnes sententias in civem 
quemcumque ab aliis conciliis tam politicis, quam ecclesiasticis, vel ab ipso rege latas revocandi 
et damnandi, ita ut quilibet civis ius haberet ipsum etiam regem coram hoc iudicio vocandi. 
Praeterea olim ius etiam habuerunt regem eligendi et potestate privandi. 



194 


Sed multis post elapsis annis rex Don Pedro, qui dicitur Pugio, ambiendo, largiendo, pollicitando 
omniumque officiorum genere tandem effecit, ut hoc ius rescinderetur (quod simulae obtinuit, 
manum pugione coram omnibus amputavit, vel, quod facilius crediderim, laesit, addens, non 
sine sanguinis regii impendio licere subditis regem eligere), ea tamen conditione: ut potuerint 
et possint arma capere contra vim quamcumque, qua aliquis imperium ingredi in ipsorum 
damnum velit, imo contra ipsum regem et principem futurum heredem, si hoc modo (imperium) 
ingrediatur. Qua sane conditione praecedens illud ius non tam aboleverunt, quam correxerunt. 
Nam ut art. 5. et 6. cap. 4. ostendimus, rex non iure civili, sed iure belli dominandi potentia 
privari potest, vel ipsius vim vi solummodo repellere subditis licet. Praeter hanc alias stipulati 
sunt conditiones, quae ad nostrum scopum non faciunt. Hi ritus ex omnium sententia instructi 
incredibili temporis spatio inviolati manserunt, pari semper fide regum erga subditos ac 
subditorum erga regem. 

Sed postquam regnum Castellae Ferdinando, qui omnium primus Catholicus nuncupatus fuit, 
hereditate cessit, incepit haec Arragonensium libertas Castellanis esse invisa, qui propterea 
ipsum Ferdinandum suadere non cessabant, ut iura illa rescinderet. At ille nondum imperio 
absoluto assuetus, nihil tentare ausus, consiliariis haec respondit: praeterquam quod 
Arragonensium regnum iis, quas noverant, conditionibus acceperit, quodque easdem servare 
sanctissime iuraverit, et praeterquam quod inhumanum sit fidem datam solvere, se in animum 
induxisse, suum regnum stabile fore, quamdiu securitatis ratio non maior regi, quam subditis 
esset, ita ut nec rex subditis, nec contra subditi regi praeponderarent; nam si alterutra pars 
potentior evadat, pars debilior non tantum pristinam aequalitatem recuperare, sed dolore 
accepti damni in alteram contra referre conabitur, unde vel alterutrius, vel utriusque ruina 
sequeretur. Quae sane sapientia verba non satis mirari possem, si prolata fuissent a rege, qui 
servis, non liberis hominibus imperare consuevisset. 

Retinuerunt igitur Arragonenses post Ferdinandum libertatem, non iam iure, sed regum 
potentiorum gratia usque ad Philippum secundum, qui eosdem feliciori quidem fato, sed non 
minori saevitia, quam Confoederatorum Provincias oppressit. Et quamvis Philippus tertius omnia 
in integrum restituisse videatur, Arragonenses tamen, quorum plerique cupidine potentioribus 
assentandi (nam inscitia est contra stimulos calces mittere), et reliqui metu territi, nihil praeter 
libertatis speciosa vocabula et inanes ritus retinuerunt. 

31. Concludimus itaque multitudinem satis amplam libertatem sub rege servare posse, modo 
efficiat, ut regis potentia sola ipsius multitudinis potentia determinetur et ipsius multitudinis 
praesidio servetur. Atque haec unica fuit regula, quam in iaciendis imperii monarchici 
fundamentis sequutus sum. 

Caput VIII. De Aristocratia. 

CAPUT VIII. DE ARISTOCRATIA 

1. Huc usque de imperio monarchico. Qua autem ratione aristocraticum instituendum sit, ut 
permanere possit, hic iam dicemus, aristocraticum imperium illud esse diximus, quod non unus, 
sed quidam ex multitudine selecti tenent, quos imposterum patricios appellabimus. Dico 
expresse: quod quidam selecti tenent. Nam haec praecipua est differentia inter hoc et 
democraticum imperium, quod scilicet in imperio aristocratico gubernandi ius a sola electione 
pendeat, in democratico autem maxime a iure quodam innato, vel fortuna adepto (ut suo loco 
dicemus); atque adeo, tametsi imperii alicuius integra multitudo in numerum patriciorum 
recipiatur, modo illud ius hereditarium non sit, nec lege aliqua communi ad alios descendat, 
imperium tamen aristocraticum omnino erit, quandoquidem nulli nisi expresse electi in 

numerum patriciorum recipiuntur. At si hi duo tantummodo fuerint, alter altero potior esse 
conabitur, et imperium facile ob nimiam uniuscuiusque potentiam, in duas partes dividetur, et 
in tres aut quatuor aut quinque, si tres aut quatuor aut quinque id tenuerint. Sed partes eo 
debiliores erunt, quo in plures ipsum imperium delatum fuerit. Ex quo sequitur, in imperio 
aristocratico, ut stabile sit, ad minimum patriciorum numerum determinandum necessario 
habendam esse rationem magnitudinis ipsius imperii. 

2. Ponatur itaque pro mediocris imperii magnitudine satis esse, ut centum optimi viri dentur, in 
quos summa imperii potestas delata sit, et quibus consequenter ius competat collegas patricios 
eligendi, quando eorum aliquis vita excessit. Hi sane omni modo conabuntur, ut eorum liberi, 
vel qui iis sanguine proximi sunt, sibi succedant. Unde fiet, ut summa imperii potestas semper 
penes eos erit, quos fortuna patriciis liberos aut consanguineos dedit, et quia ex centum 
hominibus, qui fortunae causa ad honores ascendunt, vix tres reperiuntur, qui arte et consilio 
pollent vigentque, fiet ergo, ut imperii potestas non penes centum, sed penes duos tantummodo 
aut tres sit, qui animi virtute pollent, quique facile omnia ad se trahere, et unusquisque more 
humanae cupidinis viam ad monarchiam sternere poterit. Atque adeo, si recte calculum ineamus, 
necesse est, ut summa potestas imperii, cuius magnitudinis ratio centum optimatum ad 
minimum exigit, in quinquies mille ad minimum patricios deferatur. Hac enim ratione nunquam 
deerit, quin centum reperiantur animi virtute excellentes, posito scilicet quod ex quinquaginta, 
qui honores ambiunt eosque adipiscuntur, unus semper reperiatur optimis non inferior, praeter 
alios, qui optimorum virtutes aemulantur, quique propterea digni etiam sunt, qui regant. 

3. Solent frequentius patricii cives esse unius urbis, quae caput totius imperii est, ita ut civitas 
sive respublica ex eadem habeat vocabulum, ut olim Romana, hodie Veneta, Genuensis, etc. At 
Hollandorum respublica nomen ex integra provincia habet, ex quo oritur, ut huius imperii subditi 
maiori libertate gaudeant, lam antequam fundamenta, quibus hoc imperium aristocraticum niti 
debet, determinare possimus, notanda est differentia inter imperium, quod in unum, et inter id, 
quod in satis magnum concilium transfertur, quae sane permagna est. Nam primo unius hominis 
potentia integro imperio sustinendo (ut art. 5. cap. 6. diximus) longe impar est, quod sine 
manifesto aliquo absurdo de concilio satis magno enunciare nemo potest. Qui enim concilium 
satis magnum esse affirmat, simul negat idem imperio sustinendo esse impar. Rex igitur 
consiliariis omnino indiget, concilium autem huiusmodi minime. Deinde reges mortales sunt, 
concilia contra aeterna. Atque adeo imperii potentia, quae semel in concilium satis magnum 
translata est, numquam ad multitudinem redit, quod in imperio monarchico locum non habet, 
ut art. 25. cap. praeced. ostendimus. Tertio regis imperium vel ob eius pueritiam, aegritudinem, 
senectutem vel aliis de causis saepe precarium est; huiusmodi autem concilii potentia econtra 
una eademque semper manet. Quarto unius hominis voluntas varia admodum et inconstans est; 
et hac de causa imperii monarchici omne quidem ius est regis explicata voluntas (ut in art. 1. cap. 
praeced. diximus); at non omnis regis voluntas ius esse debet, quod de voluntate concilii satis 
magni dici nequit. Nam quandoquidem ipsum concilium (ut modo ostendimus) nullis consiliariis 
indiget, debet necessario omnis eius explicata voluntas ius esse. Ac proinde concludimus, 
imperium, quod in concilium satis magnum transfertur, absolutum esse vel ad absolutum 
maxime accedere. Nam si quod imperium absolutum datur, illud revera est, quod integra 
multitudo tenet. 

4. Attamen quatenus hoc imperium aristocraticum nunquam (ut modo ostensum) ad 
multitudinem redit, nec ulla in eo multitudini consultatio, sed absolute omnis eiusdem concilii 
voluntas ius est, debet omnino ut absolutum considerari, et consequenter eius fundamenta sola 
eiusdem concilii voluntate et iudicio niti debent, non autem multitudinis vigilantia, 

quandoquidem ipsa tam a consiliis, quam suffragiis ferendis arcetur. Causa igitur, cur in praxi 
imperium absolutum non sit, nulla alia esse potest, quam quia multitudo imperantibus 
formidolosa est, quae propterea aliquam sibi libertatem obtinet, quam, si non expressa lege, 
tacite tamem sibi vendicat obtinetque. 


5. Apparet itaque huius imperii conditionem optimam fore, si ita institutum fuerit, ut ad 
absolutum maxime accedat, hoc est, ut multitudo, quantum fieri potest, minus timenda sit, 
nullamque libertatem obtineat, nisi quae ex ipsius imperii constitutione ipsi necessario tribui 
debet, quaeque adeo non tam multitudinis, quam totius imperii ius sit, quod soli optimates ut 
suum vendicant conservantque. Hoc enim modo praxis cum theoria maxime conveniet, ut ex art. 
praeced. patet, et per se etiam manifestum est. Nam dubitare non possumus, imperium eo 
minus penes patricios esse, quo plura sibi plebs iura vendicat, qualia solent in inferiori Germania 
opificum collegia, gilden vulgo dicta, habere. 

6. Neque hinc, quod scilicet imperium in concilium absolute delatum est, ullum ab eodem 
infensi servitii periculum plebi metuendum. Nam concilii adeo magni voluntas non tam a libidine, 
quam a ratione determinari potest; quippe homines ex malo affectu diversi trahuntur, nec una 
veluti mente duci possunt, nisi quatenus honesta appetunt, vel saltem quae speciem honesti 
habent. 

7. In determinandis igitur imperii aristocratici fundamentis apprime observamdum est, ut 
eadem sola voluntate et potentia supremi eiusdem concilii nitantur, ita ut ipsum concilium, 
quantum fieri potest, sui iuris sit, nullumque a multitudine periculum habeat. Ad haec 
fundamenta, quae scilicet sola supremi concilii voluntate et potentia nitantur, determimandum, 
fundamenta pacis, quae imperii monarchici propria et ab hoc imperio aliena sunt, videamus. 
Nam si his alia aequipollentia fundamenta imperio aristocratico idonea substituerimus, et 
reliqua, ut iam iacta sunt, reliquerimus, omnes absque dubio seditiomum causae sublatae erunt, 
vel saltem hoc imperium non minus securum, quam monarchicum, sed contra eo magis securum, 
et ipsius conditio eo melior erit, quo magis quam monarchicum absque pacis, et libertatis 
detrimento (vid. art. 3. et 6. huius cap.) ad absolutum accedit. Nam quo ius summae potestatis 
maius est, eo imperii forma cum rationis dictamine magis convenit (per art. 5. cap. 3.), et 
consequenter paci et libertati conservandae aptior est. Percurramus igitur, quae cap. 6. art. 9. 
diximus, ut illa, quae ab hoc aliena sunt, reiiciamus, et quae ei congrua sunt, videamus. 

8. Quod primo necesse sit, urbem unam aut plures condere et munire, nemo dubitare potest. 
Sed illa praecipue munienda est, quae totius imperii est caput, et praeterea illae, quae in 
limitibus imperii sunt. Illa enim, quae totius imperii caput est, iusque summum habet, omnibus 
potentior esse debet. Ceterum in hoc imperio superfluum omnino est, ut incolae omnes in 
familias dividantur. 

9. Ad militiam quod attinet, quoniam in hoc imperio non inter omnes, sed tantum inter patricios 
aequalitas quaerenda est, et praecipue patriciorum potentia maior est, quam plebis, certum est, 
ad leges seu iura fundamentalia huius imperii non pertinere, ut militia ex ullis aliis, quam ex 
subditis, formetur (vide cap. 6. art. 9. Br.). Sed hoc apprime necesse est, ut nullus in patriciorum 
numerum recipiatur, nisi qui artem militarem recte noverit. Subditos autem extra militiam esse, 
ut quidam volunt, inscitia sane est. Nam praeterquam quod militiae stipendium, quod subditis 
solvitur, in ipso regno manet, cum contra id, quod militi extraneo solvitur, omne pereat, accedit, 
quod maximum imperii robur debilitaretur. Nam certum est, illos singulari animi virtute certare, 

qui pro aris et focis certant. Unde etiam apparet, illos etiam non minus errare, qui belli duces, 
tribunos, centuriones etc. ex solis patriciis eligendos statuunt. 

Nam qua virtute ii milites certabunt, quibus omnis gloriae et honores adipiscendi spes adimitur? 
Verum contra legem stabilire, ne patriciis militem extraneum liceat conducere, quando res 
postulat, vel ad sui defensionem et seditiones coercendas, vel ob alias quascumque causas, 
praeterquam quod inconsultum est, repugnaret etiam summo patriciorum iuri, de quo vide art. 
3., 4. et 5. huius cap. Ceterum unius exercitus vel totius militiae dux in bello tantummodo et ex 
solis patriciis eligendus, qui annum ad summum imperium habeat, nec continuari in imperio nec 
postea eligi possit; quod ius cum in monarchico, tum maxime in hoc imperio necessarium est. 

Nam quamvis multo facilius, ut supra iam diximus, imperium ex uno in alium, quam ex libero 
concilio in unum hominem transferri possit, fit tamen saepe, ut patricii a suis ducibus 
opprimantur, idque multo maiori reipublicae damno; quippe quando monarcha e medio tollitur, 
non imperii, sed tantummodo tyranni mutatio fit. At in imperio aristocratico fieri id nequit 
absque eversione imperii et maximorum virorum clade. Cuius rei funestissima exempla Roma 
dedit. Ceterum ratio, cur in imperio monarchico diximus, quod Militia sine stipendio servire 
debeat, locum in huiusmodi imperio non habet. Nam quandoquidem subditi tam a consiliis, 
quam suffragiis ferendis arcentur, perinde ac peregrini censendi sunt, qui propterea non 
iniquiore conditione, ac peregrini, ad militandum conducendi sunt. Neque hic periculum est, ut 
a concilio prae reliquis agnoscantur. Quin imo ne unusquisque suorum factorum iniquus, ut fit, 
aestimator sit, consultius est, ut patricii certum praemium militibus pro servitio decernant. 

10. Praeterea hac etiam de causa, quod omnes praeter patricios peregrini sunt, fieri non potest 
absque totius imperii periculo, ut agri et domus et omne solum publici iuris maneant, et ut incolis 
annuo pretio locentur. Nam subditi, qui nullam in imperio partem habent, facile omnes in 
adversis urbes desererent, si bona, quae possident, portare quo vellent liceret. Quare agri et 
fundi huius imperii subditis non locandi, sed vendendi sunt, ea tamen conditione, ut etiam ex 
annuo proventu partem aliquotam singulis annis numerent etc., ut in Hollandia fit. 

11. His consideratis ad fundamenta, quibus supremum concilium niti et firmari debet, pergo. 
Huius concilii membra in mediocri imperio quinque circiter millia esse debere ostendimus art. 2. 
huius cap. Atque adeo ratio quaerenda est, qua fiat, ne paulatim ad pauciores deveniat 
imperium, sed contra, ut pro ratione incrementi ipsius imperii eorum augeatur numerus; deinde 
ut inter patricios aequalitas, quantum fieri potest, servetur; ut praeterea in conciliis celeris detur 
expeditio; ut communi bono consulatur; et denique ut patriciorum seu concilii maior sit, quam 
multitudinis potentia, sed ita, ut nihil inde multitudo detrimenti patiatur. 

12. Ad primum autem obtinendum maxima oritur difficultas ex invidia. Sunt enim homines, ut 
diximus, natura hostes, ita ut, quamvis legibus copulentur adstringanturque, retineant tamen 
naturam. Atque hinc fieri existimo, ut imperia democratica in aristocratica, et haec tandem in 
monarchica mutentur. Nam plane mihi persuadeo, pleraque aristocratica imperia democratica 
prius fuisse, quod scilicet quaedam multitudo novas sedes quaerens, iisque inventis et cultis, 
imperandi aequale ius integra retinuit, quia nemo imperium alteri dat volens. Sed, quamvis 
eorum unusquisque aequum esse censeat, ut idem ius, quod alteri in ipsum est, ipsi etiam in 
alterum sit, iniquum tamen esse putat, ut peregrinis, qui ad ipsos confluunt, aequale cum ipsis 
ius sit in imperio, quod sibi labore quaesierant, et sui sanguinis impendio occupaverant. Quod 
nec ipsi peregrini renuunt, qui nimirum non ad imperandum, sed ad res suas privatas curandum 
eo migrant, et satis sibi concedi putant, si modo ipsis libertas concedatur res suas cum securitate 
agendi. Sed interim multitudo ex peregrinorum confluentia augetur, qui paulatim illius gentis 

mores induunt, donec demum nulla alia diversitate dignoscuntur, quam hoc solo, quod 
adipiscendorum honorum iure careant; et dum horum numerus quotidie crescit, civium contra 
multis de causis minuitur. Quippe saepe familiae extinguuntur, alii ob scelera exclusi, et plerique 
ob rei domesticae angustiam rempublicam negligunt, dum interea potentiores nihil studeant, 
quam soli regnare; et sic paulatim imperium ad paucos, et tandem ob factiones ad unum 
redigitur. Atque his alias causas, quae huiusmodi imperia destruunt, adiungere possemus; sed, 
quia satis nota sunt, iisdem supersedeo, et leges, quibus hoc imperium, de quo agimus, 
conservari debet, ordine iam ostendam. 

13. Primaria huius imperii lex esse debet, qua determinatur ratio numeri patriciorum ad 
multitudinem. Ratio enim (per art. 1. huius cap.) inter hanc et illos habenda est, ita ut pro 
incremento multitudinis patriciorum numerus augeatur. Atque haec (per illa quae art. 2. huius 
cap. diximus) debet esse circiter ut 1 ad 50, hoc est, ut inaequalitas numeri patriciorum ad 
multitudinem nunquam maior sit. Nam (per art. 1. huius cap.) servata imperii forma numerus 
patriciorum multo maior esse potest numero multitudinis. Sed in sola eorum paucitate 
periculum est. Qua autem ratione cavendum sit, ut haec lex inviolata servetur, suo loco mox 
ostendam. 

14. Patricii ex quibusdam tantummodo familiis aliquibus in locis eliguntur. Sed hoc expresso iure 
statuere perniciosum est. Nam praeterquam quod familiae saepe extinguuntur, et quod 
nunquam reliquae absque ignominia excluduntur, accedit, quod huius imperii formae repugnat, 
ut patricia dignitas hereditaria sit (per art. 1. huius cap.). Sed imperium hac ratione 
democraticum potius videtur, quale in art. 12. huius cap. descripsimus, quod scilicet paucissimi 
tenent cives. Attamen contra cavere, ne patricii filios suos et consanguineos eligant, et 
consequenter ne imperandi ius in quibusdam familiis maneat, impossibile est, imo absurdum, ut 
art. 39. huius cap. ostendam. Verum, modo id nullo expresso iure obtineant, nec reliqui (qui 
scilicet in imperio nati sunt, et patrio sermone utuntur, nec uxorem peregrinam habent, nec 
infames sunt, nec serviunt, nec denique servili aliquo officio vitam sustentant, inter quos etiam 
oenopolae et cerevisiarii numerandi sunt) excludantur, retinebitur nihilominus imperii forma, et 
ratio inter patricios et multitudinem servari semper poterit. 

15. Quod si praeterea lege statuatur, ut nulli iuniores eligantur, nunquam fiet, ut paucae 
familiae ius imperandi retineant. Atque adeo lege statuendum, ut nullus, nisi qui ad annum 
aetatis trigesimum pervenit, in catalogum eligendorum referri possit. 

16. Tertio deinde statuendum est, ut patricii omnes in quodam urbis loco statutis certis 
temporibus congregari debeant, et qui, nisi morbo aut publico aliquo negotio impeditus, concilio 
non interfuerit, sensibili aliqua pecuniae poena mulctetur. Nam ni hoc fieret, plurimi ob rei 
domesticae curam publicam negligerent. 

17. Huius concilii officium sit leges condere et abrogare, collegas patricios et omnes imperii 
ministros eligere. Non enim fieri potest, ut is, qui supremum ius habet, ut hoc concilium habere 
statuimus, alicui potestatem det leges condendi et abrogandi, quin simul iure suo cedat, et in 
illum id transferat, cui illam potestatem dedit; quippe qui vel uno solo die potestatem habet 
leges condendi et abrogandi, ille totam imperii formam mutare potest. At quotidiana imperii 
negotia aliis ad tempus secundum constituta iura administranda tradere, retento supremo suo 
iure, potest. Praeterea si imperii ministri ab alio, quam ab hoc concilio eligerentur, tum huius 
concilii membra pupilli potius, quam patricii appellandi essent. 

18. Huic concilio solent quidam rectorem seu principem creare, vel ad vitam, ut Veneti, vel ad 
tempus, ut Genuenses; sed tanta cum cautione, ut satis appareat, id non sine magno imperii 

periculo fieri. Et sane dubitare non possumus, quin imperium hac ratione ad monarchicum 
accedat, et quantum ex eorum historiis coniicere possumus, nulla alia de causa id factum est, 
quam quia ante constituta haec concilia sub rectore vel duce, veluti sub rege, fuerant. Atque 
adeo rectoris creatio gentis quidem, sed non imperii aristocratici absolute considerat, 
requisitum necessarium est. 

19. Attamen, quia summa huius imperii potestas penes universum hoc concilium, non autem 
penes unumquodque eiusdem membrum est (nam alias coetus esset inordinatae multitudinis), 
necesse ergo est, ut Patricii omnes Legibus ita astringantur, ut unum veluti corpus, quod una 
regitur mente, componant. At leges per se solae invalidae sunt et facile franguntur, ubi earum 
vindices ii ipsi sunt, qui peccare possunt, quique soli exemplum ex supplicio capere debent et 
collegas ea de causa punire, ut suum appetitum eiusdem supplicii metu frenent, quod magnum 
est absurdum. Atque adeo medium quaerendum est, quo supremi huius concilii ordo et imperii 
iura inviolata serventur, ita tamen, ut inter patricios aequalitas, quanta dari potest, sit. 

20. Cum autem ex uno rectore vel principe, qui etiam in conciliis suffragium ferre potest, magna 
necessario oriri debeat inaequalitas, praesertim ob potentiam, quae ipsi necessario concedi 
debet, ut suo officio securius fungi possit, nihil ergo, si omnia recte perpendamus, communi 
saluti utilius institui potest, quam quod huic supremo concilio aliud subordinetur ex quibusdam 
patriciis, quorum officium solummodo sit observare, ut imperii iura, quae concilia et imperii 
ministros concernunt, inviolata serventur, qui propterea potestatem habeant delinquentem 
quemcumque imperii ministrum, qui scilicet contra iura, quae ipsius ministerium concernunt, 
peccavit, coram suo iudicio vocandi et secundum constituta iura damnandi. Atque hos in 
posterum syndicos appellabimus. 

21. Atque hi ad vitam eligendi sunt. Nam si ad tempus eligerentur, ita ut postea ad alia imperii 
officia vocari possent, in absurdum, quod art. 19. huius cap. modo ostendimus, incideremus. Sed, 
ne longa admodum dominatione nimium superbiant, nulli ad hoc ministerium eligendi sunt, nisi 
qui ad annum aetatis sexagesimum, aut ultra pervenerunt, et senatorio officio (de quo infra) 
functi sunt. 

22. Horum praeterea numerum facile determinabimus, si consideremus hos syndicos ad 
patricios sese habere, ut omnes simul patricii ad multitudinem, quam regere nequeunt, si iusto 
numero pauciores sunt. Ac proinde syndicorum numerus ad patriciorum numerum debet esse, 
ut horum numerus ad numerum multitudinis, hoc est (per art. 13. huius cap.) ut 1 ad 50. 

23. Praeterea ut hoc concilium secure suo officio fungi possit, militiae pars aliqua eidem 
decernenda est, cui imperare, quid velit possit. 

24. Syndicis, vel cuicumque status ministro stipendium nullum, sed emolumenta decernenda 
sunt talia, ut non possint sine magno suo damno rempublicam prave administrare. Nam, quod 
huius imperii ministris aequum sit, vacationis praemium decerni, dubitare non possumus, quia 
maior huius imperii pars plebs est, cuius securitati Patricii invigilant, dum ipsa nullam reipublicae 
sed tantum privatae curam habet. Verum quia contra nemo (ut art. 4. cap. 7. diximus) alterius 
causam defendit, nisi quatenus rem suam eo ipso stabilire credit, res necessario ita ordinandae 
sunt, ut ministri, qui reipublicae curam habent, tum maxime sibi consulant, cum maxime 
communi bono invigilant. 

25. Syndicis igitur, quorum officium, uti diximus, est observare, ut imperii iura inviolata 
serventur, haec emolumenta decernenda sunt, videlicet ut unusquisque paterfamilias, qui in 
aliquo imperii loco habitat, quotannis nummum parvi valoris, nempe argenti unciae quartam 

partem solvere teneatur syndicis, ut inde numerum inhabitantium cognoscere possint, atque 
adeo observare, quotam eius partem patricii efficiant. Deinde ut unusquisque patricius tyro, ut 
electus est, syndicis numerare debeat summam aliquam magnam, ex. gr. viginti aut viginti 
quinque argenti libras. Praeterea pecunia illa, qua absentes patricii (qui scilicet convocato 
concilio non interfuerunt) condemnantur, syndicis etiam decernenda est, et insuper ut pars 
bonorum delinquentium ministrorum, qui eorum iudicio stare tenentur, et qui certa pecuniae 
summa mulctantur, vel quorum bona proscribuntur, iisdem dedicetur, non quidem omnibus, 
sed iis tantummodo, qui quotidie sedent, et quorum officium est syndicorum concilium 
convocare, de quibus vide art. 28. huius cap. 

Ut autem syndicorum concilium suo semper numero constet, ante omnia in supremo concilio, 
solito tempore convocato, de eo quaestio habenda est. Quod si a syndicis neglectum fuerit, ut 
tum ei, qui senatui (de quo mox erit nobis dicendi locus) praeest, supremum concilium ea de re 
monere incumbat, et a syndicorum praeside silentii habiti causam exigere, et quid de ea supremi 
concilii sententia sit, inquirere. Quod si is etiam tacuerit, ut causa ab eo, qui supremo iudicio 
praeest, vel eo etiam tacente ab alio quocumque patricio suscipiatur, qui tam a syndicorum, 
quam senatus et iudicum praeside silentii rationem exigat. 

Denique ut lex illa, qua iuniores secluduntur, stricte etiam observetur, statuendum est, ut omnes, 
qui ad annum aetatis trigesimum pervenerunt, quique expresso iure a regimine non secluduntur, 
suum nomen in catalogo coram syndicis inscribi curent, et accepti honoris signum quoddam, 
statuto aliquo pretio, ab iisdem accipere, ut ipsis liceat certum ornatum, iis tantummodo 
concessum, induere, quo dignoscantur et in honore a reliquis habeantur; et interim iure 
constitutum sit, ut in electionibus nulli patricio quenquam nominare liceat, nisi cuius nomen in 
communi catalogo inscriptum est, idque sub gravi poena. Et praeterea ne cuiquam liceat 
officium sive munus, ad quod subeundum eligitur, recusare. Denique ut omnia absolute 
fundamentalia imperii iura aeterna sint, statuendum est, si quis in supremo concilio 
quaestionem de iure aliquo fundamentali moverit, utpote de prolonganda alicuius ducis 
exercitus dominatione, vel de numero patriciorum minuendo, et similibus, ut reus maiestatis sit, 
et non tantum mortis damnetur, eiusque bona proscribantur, sed ut supplicii aliquod signum in 
aeternam rei memoriam in publico emineat. Ad reliqua vero communia imperii iura 
stabiliendum sufficit, si modo statuatur, ut lex nulla abrogari nec nova condi possit, nisi prius 
syndicorum concilium, et deinde supremi concilii tres quartae aut quatuor quintae partes in eo 
convenerint. 

26. Ius praeterea supremum concilium convocandi resque decernendas in eodem proponendi 
penes syndicos sit, quibus etiam primus locus in concilio concedatur; sed sine iure suffragii. 
Verum, antequam sedeant, iurare debent per salutem supremi illius concilii perque libertatem 
publicam, se summo studio conaturos, ut iura patria inviolata serventur et communi bono 
consulatur. Quo facto res proponendas ordine aperiant per ministrum, qui ipsis a secretis est. 

27. Ut autem in decernendo et in eligendis imperii ministris omnibus patriciis aequa sit potestas, 
et celeris expeditio in omnibus detur, omnino probandus est ordo, quem Veneti observant, qui 
scilicet ad nominandos imperii ministros aliquot e concilio sorte eligunt, et ab his ordine ministris 
eligendis nominatis unusquisque patricius sententiam suam, qua propositum ministrum 
eligendum probat vel reprobat, indicat calculis, ita ut postea ignoretur, quisnam huius aut illius 
sententiae fuerit auctor. Quo fit non tantum, ut omnium Patriciorum in decernendo auctoritas 
aequalis sit, et ut negotia cito expediantur; sed etiam ut unusquisque absolutam libertatem, 
quod in conciliis apprime necessarium est, habeat suam sententiam absque ullo invidiae 
periculo proferendi. 

28. In syndicorum etiam et reliquis conciliis idem ordo observandus est, ut scilicet suffragia 
calculis ferantur. Ius autem syndicorum concilium convocandi resque in eodem decernendas 
proponendi penes eorundem praesidem esse oportet, qui cum aliis decem aut pluribus syndicis 
quotidie sedeat, ad plebis de ministris querelas et secretas accusationes audiendum, et 
accusatores, si res postulat, asservandos, et concilium convocandum etiam ante constitutum 
tempus, quo congregari solet, si in mora periculum esse eorum aliquis iudicaverit. At hic praeses 
et qui cum ipso quotidie congregantur, a supremo concilio eligi, et quidem ex syndicorum 
numero debent, non quidem ad vitam, sed in sex menses, nec continuari, nisi post tres aut 
quatuor annos. Atque his, ut supra diximus, proscripta bona et pecuniarum mulctae, vel eorum 
pars aliqua decernenda est. Reliqua quae syndicos spectant suis in locis dicemus. 

29. Secundum concilium, quod supremo subordinandum est, senatum appellabimus, cuius 
officium sit publica negotia agere, ex. gr. imperii iura promulgare, urbium munimenta secundum 
iura ordinare, diplomata militiae dare, tributa subditis imponere eaque collocare, externis 
legatis respondere, et quo legati mittendi sunt, decernere. Sed ipsos legatos eligere supremi 
concilii officium sit. Nam id apprime observandum est, ne patricius ad aliquod imperii 
ministerium vocari possit, nisi ab ipso supremo concilio, ne ipsi patricii senatus gratiam aucupari 
studeant. Deinde illa omnia ad supremum concilium deferenda sunt, quae praesentem rerum 
statum aliqua ratione mutant, uti sunt belli et pacis decreta. Quare senatus decreta de bello et 
pace ut rata sint, supremi concilii auctoritate firmanda sunt. Et hac de causa iudicarem, ad solum 
supremum concilium, non ad Senatum pertinere, nova tributa imponere. 

30. Ad senatorum numerum determinandum haec consideranda veniunt: primo ut omnibus 
patriciis spes aeque magna sit ordinem senatorium recipiendi; deinde ut nihilominus iidem 
senatores, quorum tempus, in quod electi fuerant, elapsum est, non magno post intervallo 
continuari possint, ut sic imperium a viris peritis et expertis semper regatur, et denique ut inter 
senatores plures reperiantur sapientia et virtute clari. Ad has autem omnes conditiones 
obtinendas, nihil aliud excogitari potest, quam quod lege institutum sit, ut nullus nisi qui ad 
annum aetatis quinquagesimum pervenit, in ordinem senatorium recipiatur, et ut quadringenti, 
hoc est, ut patriciorum una circiter duodecima pars in annum eligatur, quo elapso post biennium 
iidem continuari iterum possint. Hoc namque modo semper patriciorum una circiter duodecima 
pars, brevibus tantummodo interpositis intervallis, munus senatorium subibit; qui sane numerus 
una cum illo, quem syndici conficiunt, non multum superabitur a numero Patriciorum, qui 
annum aetatis quinquagesimum attigerunt. 

Atque adeo omnibus patriciis magna semper erit spes senatorum aut syndicorum ordinem 
adipiscendi; et nihilominus iidem patricii, interpositis tantummodo, uti diximus, brevibus 
intervallis, senatorium ordinem semper tenebunt, et (per illa quae art. 2. huius cap. diximus) 
nunquam in senatu deerunt viri praestantissimi, qui consilio et arte pollent. Et quia haec lex 
frangi non potest absque magna multorum patriciorum invidia, nulla alia cautione, ut valida 
semper sit, opus est, quam ut unusquisque patricius, qui eo, quo diximus, aetatis pervenit, 
syndicis eius rei testimonium ostendat, qui ipsius nomen in catalogum eorum, qui senatoriis 
muneribus adipiscendis destinantur, reponent et in supremo concilio legent, ut locum in hoc 
supremo concilio similibus dicatum, et qui senatorum loco proximus sit cum reliquis eiusdem 
ordinis occupet. 

31. Senatorum emolumenta talia esse debent, ut iis maior utilitas ex pace, quam ex bello sit; 
atque adeo ex mercibus, quae ex imperio in alias regiones, vel quae ex aliis regionibus in 
imperium portantur, una centesima aut quinquagesima pars ipsis decernatur. Nam dubitare non 
possumus, quin hac ratione pacem, quantum poterunt, tuebuntur, et bellum nunquam 

protrahere studebunt. Nec ab hoc vectigali solvendo ipsi senatores, si eorum aliqui mercatores 
fuerint, immunes esse debent; nam talis immunitas non sine magna commercii iactura concedi 
potest, quod neminem ignorare credo. Porro contra statuendum lege est, ut senator, vel qui 
senatoris officio functus est, nullo militiae munere fungi possit; et praeterea ut nullum ducem 
vel praetorem, quos tempore belli tantummodo exercitui praebendos diximus art. 9. huius cap., 
renunciare liceat ex iis, quorum pater vel avus senator est vel senatoriam dignitatem intra 
biennium habuit. 

Nec dubitare possumus, quin patricii, qui extra senatum sunt, haec iura summa vi defendant; 
atque adeo fiet, ut senatoribus maius semper emolumentum ex pace quam ex bello sit, qui 
propterea bellum nunquam nisi summa imperii necessitate cogente suadebunt. At obiici nobis 
potest, quod hac ratione, si scilicet syndicis et senatoribus adeo magna emolumenta decernenda 
sunt, imperium Aristocraticum non minus onerosum subditis erit, quam quodcumque 
monarchicum. 

Sed praeterquam quod regiae aulae maiores sumptus requirunt, quae tamen ad pacem 
tutandam non praebentur, et quod pax nunquam nimis caro pretio emi possit; accedit primo, 
quod id omne, quod in monarchico imperio in unum aut paucos, in hoc in plurimos confertur. 
Deinde reges eorumque ministri onera imperii cum subditis non ferunt, quod in hoc contra 
accidit; nam patricii, qui semper ex ditioribus eliguntur, maximam partem reipublicae conferunt. 
Denique imperii monarchici onera non tam ex regiis sumptibus, quam ex eiusdem arcanis 
oriuntur. Onera enim imperii, quae pacis et libertatis tutandae causa civibus imponuntur, 
quamvis magna sint, sustinentur tamen et pacis utilitate feruntur. Quae gens unquam tot, 
tamque gravia vectigalia pendere debuit, ut Hollandica? Atque haec non tantum non exhausta, 
quin contra opibus adeo potens fuit, ut eius fortunam omnes inviderent. Si itaque imperii 
monarchici onera pacis causa imponerentur, cives non premerent; sed, uti dixi, ex huiusmodi 
imperii arcanis fit, ut subditi oneri succumbant. Nempe quia regum virtus magis in bello, quam 
in pace valet, et quod ii, qui soli regnare volunt, summopere conari debent, ut subditos inopes 
habeant; ut iam alia taceam, quae prudentissimus Belga V. H. ) olim notavit, quia ad meum 
institutum, quod solummodo est imperii cuiuscumque optimum statum describere, non 
spectant. 

32. In senatu aliqui ex syndicis, a supremo concilio electis, sedere debent, sed sine suffragii iure; 
nempe ut observent, num iura, quae illud concilium spectant, recte serventur, et ut supremum 
concilium convocari curent, quando ex senatu ad ipsum supremum concilium aliquid 
deferendum est. Nam ius supremum hoc concilium convocandi resque in eo decernendas 
proponendi penes syndicos, ut iam diximus, est. Sed antequam de similibus suffragia colligantur, 
qui senatui tum praesidet, rerum statum, et quaenam de re proposita ipsius Senatus sit 
sententia, et quibus de causis, docebit; quo facto, suffragia solito ordine colligenda erunt. 

33. Integer senatus non quotidie, sed, ut omnia magna concilia, statuto quodam tempore 
congregari debet. Sed quia interim imperii negotia exercenda sunt, opus est ergo, ut senatorum 
aliqua pars eligatur, quae dimisso senatu eius vicem suppleat, cuius officium sit, ipsum senatum, 
quando eo opus est, convocare, eiusque decreta de Republica exsequi, epistolas senatui 
supremoque concilio scriptas legere, et denique de rebus in senatu proponendis consulere. Sed 
ut haec omnia et universi huius concilii ordo facilius concipiatur, rem totam accuratius describam. 

34. Senatores in annum, ut iam diximus, eligendi in quatuor aut sex ordines dividendi sunt, 
quorum primus primis tribus vel duobus mensibus in senatu sedeat, quibus elapsis secundus 
ordo locum primi occupet; et sic porro, servatis vicibus, unusquisque ordo eodem temporis 

intervallo primum locum in senatu teneat, ita ut, qui primis mensibus primus, is secundis ultimus 
sit. Praeterea quot ordines, totidem praesides, totidemque eorundem vicarii, qui ipsorum vicem, 
quando opus est, suppleant, eligendi sunt, hoc est, ex quocumque ordine duo eligendi sunt, 
quorum alter praeses, alter vicarius eiusdem ordinis sit, et qui primi ordinis praeses est, primis 
etiam mensibus senatui praesideat, vel si absit, eius vicarius ipsius vicem gerat, et sic porro 
reliqui, servato ut supra ordine. 

Deinde ex primo ordine aliqui sorte vel suffragio eligendi sunt, qui cum praeside et vicario 
eiusdem ordinis senatus vicem, postquam dimissus est, suppleant; idque eodem temporis 
intervallo, quo idem eorum ordo primum locum in senatu tenet; quippe eo elapso ex secundo 
ordine totidem iterum sorte vel suffragio eligendi sunt, qui cum suo praeside et vicario primi 
ordinis locum occupent, vicemque senatus suppleant; et sic porro reliqui, nec opus est, ut horum 
electio, quos scilicet sorte vel suffragio singulis tribus vel duobus mensibus eligendos dixi, et 
quos imposterum consules appellabimus, a supremo concilio fiat. Nam ratio, quam in art. 29. 
huius cap. dedimus, locum hic non habet, et multo minus illa art. 17. Sufficiet igitur, si a senatu 
et syndicis, qui praesentes adsunt, eligantur. 

35. Horum autem numerum determinare non ita accurate possum. At tamen hoc certum est, 
plures esse debere, quam ut facile corrumpi possint. Nam, tametsi de republica nihil soli 
decernant, possunt tamen senatum protrahere, vel quod pessimum esset, ipsum deludere 
proponendo illa, quae nullius, et illa reticendo, quae maioris momenti essent; ut iam taceam, 
quod si nimis pauci essent, sola unius aut alterius absentia moram publicis negotiis adferre 
posset. Sed quoniam contra hi consules ideo creantur, quia magna concilia publicis negotiis 
quotidie vacare nequeunt, medium necessario hic quaerendum est; et defectus numeri 
temporis brevitate supplendus. Atque adeo si modo triginta aut circiter in duos aut tres menses 
eligantur, plures erunt, quam ut hoc brevi tempore corrumpi possint, et hac de causa etiam 
monui, ut ii, qui in eorum locum succedunt, nullo modo eligendi sint, nisi eo tempore, quo ipsi 
succedunt et alii discedunt. 

36. Horum praeterea officium esse diximus, senatum, quando eorum aliqui, licet pauci sint, 
opus esse iudicaverint, convocare, resque in eodem decernendas proponere, senatum dimittere, 
eiusque de negotiis publicis decreta exsequi. Quo autem id fieri ordine debeat, ne res inutilibus 
quaestionibus diu protrahantur, paucis iam dicam. Nempe consules de re in senatu proponenda, 
et quid factu opus sit consulant, et si de eo omnibus una fuerit mens, tum convocato senatu, et 
quaestione ordine exposita quaenam eorum sit sententia doceant, nec alterius sententia 
exspectata suffragia ordine colligant. Sed si consules plures, quam unam sententiam foverint, 
tum in senatu illa de quaestione proposita sententia prior dicenda erit, quae a maiori consulum 
numero defendebatur; et si eadem a maiori senatus et consulum parte non fuerit probata, sed 
quod numerus dubitantium et negantium simul maior fuerit, quod ex calculis, ut iam monuimus, 
constare debet, tum alteram sententiam, quae pauciora, quam prior, habuerit inter consules 
suffragia, doceant, et sic porro reliquas. 

Quod si nulla a maiori totius senatus parte probata fuerit, senatus in sequentem diem aut in 
tempus breve dimittendus, ut consules interim videant, num alia media, quae magis possint 
placere, queant invenire. Quod si nulla alia invenerint, vel si, quae invenerint, senatus maior pars 
non probaverit, tum senatoris cuiusque sententia audienda est, in quam si etiam maior senatus 
pars non iverit, tum de unaquaque sententia iterum suffragia ferenda, et non tantum 
affirmantium, ut huc usque factum, sed dubitantium etiam et negantium calculi numerandi sunt, 
et si plures reperientur affirmantes, quam dubitantes aut negantes, ut tum sententia rata 
maneat, et contra irrita, si plures invenientur negantes, quam dubitantes aut affirmantes; sed si 

de omnibus sententiis maior dubitantium quam negantium aut affirmantium fuerit numerus, ut 
tum syndicorum concilium senatui adiungatur, qui simul cum senatoribus suffragia ferant, 
calculis solummodo affirmantibus aut negantibus, omissis iis, qui animum ambiguum indicant. 
Circa res, quae ad supremum concilium a senatu deferuntur, idem ordo tenendus est. Haec de 
senatu. 

37. Ad forum quod attinet sive tribunal, non potest iisdem fundamentis niti, quibus illud, quod 
sub monarcha est, ut illud in cap. 6. art. 26. et seq. descripsimus. Nam (per art. 14. huius cap.) 
cum fundamentis huius imperii non convenit, ut ulla ratio stirpium sive familiarum habeatur. 
Deinde quia iudices ex solis patriciis electi metu quidem succedentium patriciorum contineri 
possent, ne in eorum aliquem iniquam aliquam sententiam pronuncient, et forte ut neque eos 
secundum merita punire sustineant; sed contra in plebeios omnia auderent, et locupletes 
quotidie in praedam raperent. Scio hac de causa Genuensium consilium a multis probari, quod 
scilicet non ex patriciis, sed ex peregrinis iudices eligant. Sed hoc mihi rem abstracte consideranti 
absurde institutum videtur, ut peregrini, et non patricii ad leges interpretandas vocentur. Nam 
quid aliud iudices sunt nisi legum interpretes. Quare mihi persuadeo, Genuenses in hoc etiam 
negotio magis suae gentis ingenium, quam ipsam huius imperii naturam respexisse. Nobis igitur 
rem abstracte considerantibus media excogitanda sunt, quae cum huius regiminis forma optime 
conveniunt. 

38. Sed ad iudicum numerum quod attinet, nullum singularem huius status ratio exigit; sed ut 
in imperio monarchico, ita etiam in hoc apprime observari debet, ut plures sint, quam ut a viro 
privato corrumpi possint. Nam eorum officium solummodo est providere, ne quisquam privatus 
alteri iniuriam faciat; atque adeo quaestiones inter privatos, tam patricios quam plebeios, 
dirimere, et poenas delinquentibus, etiam ex patriciis, syndicis et senatoribus, quatenus contra 
iura, quibus omnes tenentur, deliquerunt, sumere. Ceeterum quaestiones, quae inter urbes, 
quae sub imperio sunt, moveri possunt, in supremo concilio dirimendae sunt. 

39. Temporis praeterea, in quod eligendi sunt, ratio est eadem in quocumque imperio, et etiam 
ut quotannis aliqua eorum pars cedat, et denique, quamvis non opus sit, ut unusquisque ex 
diversa sit familia, necesse tamen est, ne duo sanguine propinqui simul in subselliis locum 
occupent: quod in reliquis conciliis observandum est, praeterquam in supremo, in quo sufficit, 
si modo in electionibus lege cautum sit, ne cuiquam propinquum nominare, nec de eo, si ab alio 
nominatus sit, suffragium ferre liceat, et praeterea ne ad imperii ministrum quemcumque 
nominandum duo propinqui sortem ex urna tollant. Hoc, inquam, sufficit in concilio, quod ex 
tam magno hominum numero componitur, et cui nulla singularia emolumenta decernuntur. 

Atque adeo imperio inde nihil erit detrimenti, ut absurdum sit, legem ferre, qua omnium 
patriciorum propinqui a supremo concilio secludantur, ut art. 14. huius cap. diximus. Quod 
autem id absurdum sit, patet. Nam ius illud ab ipsis patriciis institui non posset, quin eo ipso 
omnes absolute suo iure eatenus cederent, ac proinde eiusdem iuris vindices non ipsi Patricii, 
sed plebs esset; quod iis directe repugnat, quae in art. 5. et 6. huius cap. ostendimus. Lex autem 
illa imperii, qua statuitur, ut una eademque ratio inter numerum patriciorum et multitudinis 
servetur, id maxime respicit, ut patriciorum ius et potentia conservetur, ne scilicet pauciores sint, 
quam ut multitudinem possint regere. 

40. Ceterum iudices a supremo concilio ex ipsis patriciis, hoc est (per art. 17. huius cap.) ex ipsis 
legum conditoribus eligendi sunt, et sententiae, quas tulerunt tam de rebus civilibus, quam 
criminalibus, ratae erunt, si servato ordine et absque partium studio prolatae fuerint, de qua re 
syndicis lege permissum erit cognoscere, iudicare et statuere. 

41. ludicum emolumenta eadem esse debent, quae art. 29. cap. 6. diximus nempe ut ex 
unaquaque sententia, quam de rebus civilibus tulerint, ab eo, qui causa cecidit, pro ratione totius 
summae partem aliquotam accipiant. At circa sententias de rebus criminalibus haec sola hic 
differentia sit, ut bona ab ipsis proscripta, et quaecumque summa, qua minora crimina 
mulctantur, ipsis solis designetur, ea tamen conditione, ut nunquam iis liceat quenquam 
tormentis cogere quidpiam confiteri, et hoc modo satis cautum erit, ne iniqui in plebeios sint, et 
ne metus causa nimium patriciis faveant. Nam praeterquam quod hic metus sola avaritia, eaque 
specioso iustitiae nomine adumbrata temperetur, accedit, quod plures sint numero, et quod 
suffragia non palam, sed calculis ferantur, ita ut si quis ob damnatam suam causam stomachetur, 
nihil tamen habeat, quod uni imputare possit. Porro ne iniquam aut saltem ne absurdam aliquam 
sententiam pronuntient, et ne eorum quispiam dolo quicquam faciat, syndicorum reverentia 
prohibebit, praeterquam quod in tam magno iudicum numero unus semper aut alter reperietur, 
quem iniqui formident. Ad plebeios denique quod attinet, satis iis etiam cavebitur, si ad syndicos 
iisdem appellare liceat, quibus, uti dixi, iure permissum sit de iudicum rebus cognoscere, iudicare 
et statuere. Nam certum est, quod syndici multorum patriciorum odium vitare non poterunt, et 
plebi contra gratissimi semper erunt, cuius applausum, quantum ipsi etiam poterunt, captare 
studebunt. Quem in finem data occasione non omittent sententias contra leges fori prolatas 
revocare, et quemcumque iudicem examinare, et poenas ex iniquis sumere; nihil enim hoc magis 
multitudinis animos movet. Nec obstat, quod similia exempla raro contingere possint; sed contra 
maxime prodest. Nam praeterquam quod illa civitas prave constituta sit, ubi quotidie exempla 
in delinquentes eduntur (ut cap. 5. art. 2. ostendimus), illa profecto rarissima esse debent, fama 
quae maxime celebrantur. 

42. Qui in urbes vel provincias proconsules mittuntur, ex ordine senatorio eligendi essent, quia 
senatorum officium est de urbium munimentis, aerario, militia etc. curam habere. Sed, qui in 
regiones aliquantulum remotas mitterentur, senatum frequentare non possent, et hac de causa 
ii tantummodo ex ipso senatu vocandi sunt, qui urbibus in patrio solo conditis destinantur; at 
quos ad magis remota loca mittere volunt, ex iis eligendi sunt, quorum aetas a senatorio gradu 
non abest. Sed neque hac ratione paci totius imperii satis cautum fore existimo, si nimirum urbes 
circumvicinae iure suffragii omnino prohibeantur, nisi adeo impotentes omnes sint, ut palam 
contemni possint, quod sane concipi nequit. Atque adeo necesse est, ut urbes circumvicinae iure 
civitatis donentur, et ex unaquaque viginti, triginta aut quadraginta (nam numerus pro 
magnitudine urbis maior aut minor esse debet) cives electi in numerum patriciorum 
adscribantur, ex quibus tres, quatuor aut quinque quotannis eligi debent, qui ex senatu sint, et 
unus ad vitam syndicus. Atque hi, qui ex senatu sunt, proconsules in urbem, ex qua electi sunt, 
mittantur una cum syndico. 

43. Ceterum iudices in unaquaque urbe constituendi ex Patriciis eiusdem urbis eligendi sunt. 
Sed de his non necesse iudico prolixius agere, quia ad singularis huius imperii fundamenta non 
pertinent. 

44. Qui in quocumque concilio a secretis sunt, et alii eiusmodi ministri, quia suffragii ius non 
habent, eligendi sunt ex plebe. Sed, quia hi diuturna negotiorum tractatione maximam rerum 
agendarum notitiam habent, fit saepe, ut eorum consilio plus, quam par est, deferatur, et ut 
status totius imperii ab eorum directione maxime pendeat; quae res Hollandis exitio fuit. Nam 
id sine magna multorum optimorum invidia fieri nequit. Et sane dubitare non possumus, quin 
senatus, cuius prudentia non a senatorum, sed ab administrorum consilio derivatur, maxime ab 
inertibus frequentetur, et huius imperii conditio non multo melior erit, quam imperii monarchici, 

quod pauci regis consiliarii regunt, de quo vide cap. 6. art. 5., 6. et 7. Verumenimvero imperium, 
prout recte vel prave institutum fuerit, eo minus aut magis erit huic malo obnoxium. 

Nam imperii libertas, quae non satis firma habet fundamenta, nunquam sine periculo 
defenditur; quod patricii ne subeant, ministros gloriae cupidos ex plebe eligunt, qui postea 
vertentibus rebus veluti hostiae caeduntur ad placandam eorum iram, qui libertati insidiantur. 
At ubi libertatis fundamenta satis firma sunt, ibi patricii ipsi eiusdem tutandae gloriam sibi 
expetunt studentque, ut rerum agendarum prudentia ab eorum tantummodo consilio derivetur; 
quae duo in iaciendis huius imperii fundamentis apprime observavimus, nempe ut plebs tam a 
consiliis, quam a suffragiis ferendis arceretur (vid. art. 3. et 4. huius cap.); atque adeo ut suprema 
imperii potestas penes omnes patricios, auctoritas autem penes syndicos et Senatum, et ius 
denique senatum convocandi resque ad communem salutem pertinentes penes consules ex ipso 
Senatu electos esset. Quod si praeterea statuatur, ut qui a secretis in senatu vel in aliis conciliis 
est, in quatuor aut quinque ad summum annos eligatur, atque ei secundus, qui a secretis in idem 
tempus designatus sit, adiungatur, qui interim laboris partem ferat, vel si in senatu non unus, 
sed plures a secretis sint, quorum alius his, alius aliis negotiis detinetur, nunquam fiet, ut 
administrorum potentia alicuius sit momenti. 

45. Aerarii tribuni ex plebe etiam eligendi sunt, qui eius rationem non tantum senatui, sed etiam 
syndicis reddere teneantur. 

46. Ad religionem quae spectant, satis prolixe ostendimus in tract. theologico-politico. 
Quaedam tamen tum omisimus, de quibus ibi non erat agendi locus; nempe quod omnes patricii 
eiusdem religionis, sumplicissimae scilicet et maxime catholicae, qualem in eodem tractatu 
descripsimus, esse debeant. Nam apprime cavendum est, ne ipsi patricii in sectas dividantur, et 
ne alii his, alii aliis plus faveant, et deinde, ne superstitione capti libertatem subditis dicendi ea, 
quae sentiunt, adimere studeant. Deinde quamvis unicuique libertas dicendi ea, quae sentit, 
danda est, magni tamen conventus prohibendi sunt. Atque adeo iis, qui alii religioni addicti sunt, 
concedendum quidem est, tot, quot velint, templa aedificare; sed parva et certae cuiusdam 
mensurae, et in locis aliquantulum ab invicem dissitis. 

At templa, quae patriae religioni dicantur, multum refert, ut magna et sumptuosa sint, et ut 
praecipuo ipsius cultui solis patriciis vel senatoribus manus admovere liceat, atque adeo ut solis 
patriciis liceat baptizare, matrimonium consecrare, manus imponere, et absolute ut templorum 
veluti sacerdotes patriaeque religionis vindices et interpretes agnoscantur. Ad concionandum 
autem et ecclesiae aerario eiusque quotidianis negotiis administrandis aliqui ex plebe ab ipso 
senatu eligendi sunt, qui senatus quasi vicarii sint, cui propterea rationem omnium reddere 
teneantur. 

47. Atque haec illa sunt, quae huius imperii fundamenta spectant, quibus pauca alia minus 
quidem principalia, sed magni tamen momenti addam; nempe ut patricii veste quadam seu 
habitu singulari, quo dignoscantur, incedant, et ut singulari quodam titulo salutentur, et 
unusquisque ex plebe iis loco cedat, et si aliquis patricius bona sua aliquo infortunio, quod vitari 
nequit, amiserit, idque liquido docere poterit, ut in integrum ex publicis bonis restituatur; sed si 
contra constet, eundem largitate, fastu, ludo, scortis etc. eadem consumpsisse, vel quod 
absolute plus debet, quam est solvendo, ut dignitate cedat, et omni honore officioque indignus 
habeatur. Qui enim seipsum resque suas privatas regere nequit, multo minus publicis consulere 
poterit. 

48. Quos lex iurare cogit, a periurio multo magis cavebunt, si per salutem patriae et libertatem, 
perque supremum concilium, quam si per Deum iurare iubeantur. Nam qui per Deum iurat, 



207 


privatum bonum interponit, cuius ille aestimator est; at qui iureiurando libertatem,patriaeque 
salutem interponit, is per commune omnium bonum, cuius ille aestimator non est, iurat, et, si 
peierat, eo ipso se patriae hostem declarat. 

49. Academiae, quae sumptibus reipublicae fundantur, non tam ad ingenia colenda, quam ad 
eadem coercenda instituuntur. Sed in libera republica tum scientiae et artes optime excolentur, 
si unicuique veniam petenti concedatur publice docere, idque suis sumptibus, suaeque famae 
periculo. Sed haec et similia ad alium locum reservo. Nam hic de iis solummodo agere 
constitueram, quae ad solum imperium aristocraticum pertinent. 

Caput IX. De Aristocratia. Continuatio. 

CAPUT IX. DE ARISTOCRATIA. CONTINUATIO. 

1. Huc usque hoc imperium consideravimus, quatenus ab una sola urbe, quae totius imperii 
caput est, nomen habet. Tempus iam est, ut de eo agamus, quod plures urbes tenent, quodque 
ego praecedenti praeferendum existimo. Sed ut utriusque differentiam et praestantiam 
noscamus, singula praecedentis imperii fundamenta perlustrabimus, et, quae ab hoc aliena sunt, 
reiiciemus, et alia, quibus niti debeat, eorum loco iaciemus. 

2. Urbes itaque, quae civitatis iure gaudent, ita conditae et munitae esse debent, ut unaquaeque 
sola sine reliquis subsistere quidem non possit; sed contra etiam, ut a reliquis deficere nequeat 
absque magno totius imperii detrimento. Hoc enim modo semper unitae manebunt. At quae ita 
constitutae sunt, ut nec se conservare, nec reliquis formidini esse queant, eae sane non sui, sed 
reliquarum iuris absolute sunt. 

3. Quae autem art. 9. et 10. praeced. cap. ostendimus, ex communi imperii aristocratici natura 
deducuntur, ut et ratio numeri patriciorum ad numerum multitudinis, et qualis eorum aetas et 
conditio esse debeat, qui patricii sunt creandi, ita ut nulla circa haec oriri possit differentia, sive 
imperium una sive plures urbes teneant. At supremi concilii alia hic debet esse ratio. Nam si 
quae imperii urbs supremo huic concilio congregando destinaretur, illa revera ipsius imperii 
caput esset; atque adeo vel vices servandae essent, vel talis locus huic concilio esset designandus, 
qui civitatis ius non habeat, quique ad omnes aeque pertineat. Sed tam hoc, quam illud, ut dictu 
facile, ita factu difficile est, ut scilicet tot hominum millia extra urbes saepe ire, vel ut iam hoc, 
iam alio in loco convenire debeant. 

4. Verum ut recte, quid in hac re fieri oporteat, et qua ratione huius imperii concilia instituenda 
sint, ex ipsius natura et conditione concludere possimus, haec consideranda sunt, nempe quod 
unaquaeque urbs tanto plus iuris, quam vir privatus habeat, quanto viro privato potentior est 
(per art. 4. cap. 2.); et consequenter unaquaeque huius imperii urbs (vide art. 2. huius cap.) 
tantum iuris intra moenia seu suae iurisdictionis limites habeat, quantum potest. Deinde quod 
omnes urbes non ut confoederatae, sed ut unum imperium constituentes invicem sociatae et 
unitae sint; sed ita, ut unaquaeque urbs tanto plus iuris in imperium, quam reliquae obtineat, 
quanto reliquis est potentior. 

Nam qui inter inaequales aequalitatem quaerit, absurdum quid quaerit. Cives quidem aequales 
merito aestimantur, quia uniuscuiusque potentia cum potentia totius imperii comparata nullius 
est considerationis. At urbis cuiuscumque potentia magnam partem potentiae ipsius imperii 
constituit, et eo maiorem quo ipsa urbs maior est. Ac proinde omnes urbes aequales haberi 
nequeunt. Sed ut uniuscuiusque potentia, ita etiam eiusdem ius ex ipsius magnitudine aestimari 
debet. Vincula vero, quibus adstringi debent, ut unum imperium componant, apprime sunt (per 

art. 1. cap. 4.) senatus et forum. Quomodo autem eae omnes his vinculis ita copulandae sunt, 
ut earum tamen unaquaeque sui iuris, quantum fieri potest, maneat, breviter hic ostendam. 

5. Nempe uniuscuiusque urbis patricios, qui pro magnitudine urbis (per art. 3. huius cap.) plures 
aut pauciores esse debent, summum in suam urbem ius habere concipio, eosque in concilio, 
quod illius urbis supremum est, summam habere potestatem urbem muniendi eiusque moenia 
dilatandi, vectigalia imponendi, leges condendi et abrogandi, et omnia absolute agendi, quae ad 
suae urbis conservationem et incrementum necessaria esse iudicant. Ad communia autem 
imperii negotia tractanda senatus creandus est iis omnino conditionibus, quas in praeced. cap. 
diximus; ita ut inter hunc senatum et illum nulla alia sit differentia, quam quod hic auctoritatem 
etiam habeat dirimendi quaestiones, quae inter urbes oriri possunt. Nam hoc in hoc imperio, 
cuius nulla urbs caput est, non potest, ut in illo a supremo concilio fieri (vide art. 38. praeced. 
cap.). 

6. Ceterum in hoc imperio supremum concilium convocandum non est, nisi opus sit ipsum 
imperium reformare, vel in arduo aliquo negotio, ad quod peragendum senatores se impares 
esse credent; atque adeo raro admodum fiet, ut omnes patricii in concilium vocentur. Nam 
praecipuum supremi concilii officium esse diximus (art. 17. praeced. cap.) leges condere et 
abrogare, et deinde imperii ministros eligere. At leges sive communia totius imperii iura 
simulatque instituta sunt, immutari non debent. Quod si tamen tempus, et occasio ferat, ut 
novum aliquod ius instituendum sit aut iam statutum mutandum, potest prius de eodem 
quaestio in senatu haberi, et postquam senatus in eo convenerit, tum deinde legati ad urbes ab 
ipso senatu mittantur, qui uniuscuiusque urbis patricios senatus sententiam doceant; et si 
denique maior urbium pars in sententiam senatus iverit, ut tum ipsa rata maneat, alias irrita. 
Atque hic idem ordo in eligendis ducibus exercitus et legatis in alia regna mittendis, ut et circa 
decreta de bello inferendo et pacis conditionibus acceptandis teneri potest. 

Sed in reliquis imperii ministris eligendis, quia (ut in art. 4. huius cap. ostendimus) unaquaeque 
urbs, quantum fieri potest, sui iuris manere debet, et in imperio tanto plus iuris obtinere, quanto 
reliquis est potentior, hic ordo necessario servandus est. Nempe senatores a patriciis 
uniuscuiusque urbis eligendi sunt; videlicet unius urbis patricii in suo concilio certum senatorum 
numerum ex suis civibus collegis eligent, qui ad numerum patriciorum eiusdem urbis se habeat 
(vide art. 30. praeced. cap.), ut 1 ad 12. Et quos primi, secundi, tertii etc. ordinis esse volunt, 
designabunt; et sic reliquarum urbium patricii pro magnitudine sui numeri plures paucioresve 
senatores eligent, et in tot ordines distribuent, in quot senatum dividendum esse diximus (vid. 
art. 34. praeced. cap.). 

Quo fiet, ut in unoquoque senatorum ordine pro magnitudine cuiuscumque urbis plures 
paucioresve eiusdem senatores reperiantur. At ordinum praesides eorumque vicarii, quorum 
numerus minor est urbium numero, a senatu ex consulibus electis sorte eligendi sunt. In 
iudicibus praeterea supremis imperii eligendis idem ordo retinendus est, scilicet ut 
uniuscuiusque urbis patricii ex suis collegis pro magnitudine sui numeri plures aut pauciores 
iudices eligant. Atque adeo fiet, ut unaquaeque urbs in eligendis ministris sui iuris, quantum fieri 
potest, sit, et ut unaquaeque, quo potentior est, eo etiam plus iuris tam in senatu, quam in foro 
obtineat; posito scilicet, quod senatus et fori ordo in decernendis imperii rebus et quaestionibus 
dirimendis talis omnino sit, qualem art. 33. et 34. praeced. cap. descripsimus. 

7. Cohortium deinde duces et militiae tribuni e patriciis etiam eligendi sunt. Nam quia aequum 
est, ut unaquaeque urbs pro ratione suae magnitudinis certum militum numerum ad 
communem totius imperii securitatem conducere teneatur, aequum etiam est, ut e patriciis 

uniuscuiusque urbis pro numero legionum, quas alere tenentur, tot tribunos, duces, signiferos 
etc. eligere liceat, quot ad illam militiae partem, quam imperio suppeditant, ordinandam 
requiruntur. 

8. Vectigalia nulla etiam a senatu subditis imponenda, sed ad sumptus, qui ad negotia publica 
peragenda ex senatus decreto requiruntur, non subditi, sed urbes ipsae ab ipso senatu ad 
censum vocandae sunt, ita ut unaquaeque urbs pro ratione suae magnitudinis sumptuum 
partem maiorem, vel minorem ferre debeat; quam quidem partem eiusdem urbis patricii a suis 
urbanis ea, qua velint, via exigent, eos scilicet vel ad censum trahendo, vel, quod multo aequius 
est, iisdem vectigalia imponendo. 

9. Porro quamvis omnes huius imperii urbes maritimae non sint, nec senatores ex solis urbibus 
maritimis vocentur, possunt tamen iisdem eadem emolumenta decerni, quae art. 31. praeced. 
cap. diximus. Quem in finem pro imperii constitutione media excogitari poterunt, quibus urbes 
invicem arctius copulentur. Ceterum reliqua ad senatum et forum, et absolute ad universum 
imperium spectantia, quae in praeced. cap. tradidi, huic etiam imperio applicanda sunt. Atque 
adeo videmus, quod in imperio, quod plures urbes tenent, non necesse sit supremo concilio 
convocando certum tempus aut locum designare. At senatui et foro locus dicandus est in pago 
vel in urbe, quae suffragii ius non habet. Sed ad illa, quae ad singulas urbes spectant, revertor. 

10. Ordo supremi concilii unius urbis in eligendis urbis et imperii ministris, et in rebus 
decernendis idem ille, quem art. 27. et 36. praeced. cap. tradidi, esse debet. Nam eadem hic, 
quam illic, est ratio. Deinde syndicorum concilium huic subordinandum est, quod ad urbis 
concilium se habeat, ut illud syndicorum praeced. cap. ad concilium totius imperii, et cuius 
officium intra limites iurisdictionis urbis idem etiam sit, iisdemque emolumentis gaudeat. Quod 
si urbs, et consequenter patriciorum numerus adeo exiguus fuerit, ut non nisi unum aut duos 
syndicos creare possit, qui duo concilium facere nequeunt, tum syndicis in cognitionibus pro re 
nata iudices a supremo urbis concilio designandi sunt, vel quaestio ad supremum syndicorum 
concilium deferenda. Nam ex unaquaque urbe aliqui etiam ex syndicis in locum, ubi senatus 
residet, mittendi sunt, qui prospiciant, ut iura universi imperii inviolata serventur, quique in 
senatu absque iure suffragii sedeant. 

11. Urbium consules a patriciis etiam eiusdem urbis eligendi sunt, qui veluti senatum illius urbis 
constituant. Horum autem numerum determinare non possum, nec etiam necesse esse existimo, 
quandoquidem eiusdem urbis negotia, quae magni ponderis sunt, a supremo eiusdem concilio, 
et, quae ad universum imperium spectant, a magno senatu peraguntur. Ceterum si pauci fuerint, 
necesse erit, ut in suo concilio palam suffragia ferant, non autem calculis, ut in magnis conciliis. 
In parvis enim conciliis, ubi suffragia clam indicantur, qui aliquanto callidior est, facile cuiusque 
suffragii auctorem noscere, et minus attentiores multis modis eludere potest. 

12. In unaquaque praeterea urbe iudices a supremo eiusdem concilio constituendi sunt, a 
quorum tamen sententia supremum imperii iudicium appellare liceat, praeterquam reo palam 
convicto et confitenti debitori. Sed haec ulterius persequi non est opus. 

13. Superest igitur, ut de urbibus, quae sui iuris non sunt, loquamur. Hae si in ipsa imperii 
provincia vel regione conditae et earum incolae eiusdem nationis et linguae sint, debent 
necessario, sicuti pagi, veluti urbium vicinarum partes censeri, ita ut earum unaquaeque sub 
regimine huius aut illius urbis, quae sui iuris est, esse debeat. Cuius rei ratio est, quod patricii 
non a supremo huius imperii, sed a supremo uniuscuiusque urbis concilio eligantur, qui in 
unaquaque urbe pro numero incolarum intra limites iurisdictionis eiusdem urbis plures 
paucioresve sunt (per art. 5. huius cap.). Atque adeo necesse est, ut multitudo urbis, quae sui 

juris non est, ad censum multitudinis alterius, quae sui iuris sit, referatur, et ab eius directione 
pendeat. At urbes iure belli captae, et quae imperio accesserunt, veluti imperii sociae habendae, 
et beneficio victae obligandae, vel coloniae, quae iure civitatis gaudeant, eo mittendae, et gens 
alio ducenda vel omnino delenda est. 

14. Atque haec sunt, quae ad huius imperii fundamenta spectant. Quod autem eius conditio 
melior sit, quam illius, quod nomen ab una urbe sola habet, hinc concludo; quod scilicet 
uniuscuiusque urbis patricii more humanae cupidinis suum ius tam in urbe, quam in senatu 
retinere, et, si fieri potest, augere studebunt; atque adeo, quantum poterunt, conabuntur 
multitudinem ad se trahere, et consequenter imperium beneficiis magis, quam metu agitare, 
suumque numerum augere; quippe quo plures numero fuerint, eo plures (per art. 6. huius cap.) 
ex suo concilio senatores eligent, et consequenter (per art. eundem) plus iuris in imperio 
obtinebunt. Nec obstat, quod, dum unaquaeque urbs sibi consulit reliquisque invidet, saepius 
inter se discordent, et tempus disputando consumant. Nam, si, dum Romani deliberant, perit 
Sagunthus; dum contra pauci ex solo suo affectu omnia decernunt, perit libertas communeque 
bonum. Sunt namque humana ingenia hebetiora, quam ut omnia statim penetrare possint; sed 
consulendo, audiendo et disputando acuuntur, et dum omnia tentant media, ea, quae volunt, 
tandem inveniunt, quae omnes probant, et de quibus nemo antea cogitasset. 

Quod si quis regerat, hoc Hollandorum imperium non diu absque comite vel vicario, qui vicem 
comitis suppleret, stetisse, hoc sibi responsum habeat, quod Hollandi ad obtinendam libertatem 
satis putaverunt comitem deserere, et imperii corpus capite obtruncare, nec de eodem 
reformando cogitarunt; sed omnia eius membra, uti antea constituta fuerant, reliquerunt, ita ut 
Hollandiae comitatus sine comite, veluti corpus sine capite, ipsumque imperium sine nomine 
manserit. Atque adeo minime mirum, quod subditi plerique ignoraverint, penes quos summa 
esset imperii potestas. Et quamvis hoc non esset, ii tamen, qui imperium revera tenebant, longe 
pauciores erant, quam ut multitudinem regere, et potentes adversarios opprimere possent. 
Unde factum, ut hi saepe impune iis insidiari, et tandem evertere potuerint. Subita itaque 
eiusdem reipublicae eversio non ex eo orta est, quod tempus in deliberationibus inutiliter 
consumeretur, sed ex deformi eiusdem imperii statu et paucitate regentium. 


15. Est praeterea hoc aristocraticum imperium, quod plures urbes tenent, alteri praeferendum, 
quia non opus est, ut in praecedenti, cavere, ne universum supremum eius concilium subito 
impetu opprimatur, quandoquidem (per art. 9. huius cap.) eidem convocando nullum tempus 
nec locus designatur. Sunt praeterea potentes cives in hoc imperio minus timendi. Nam ubi 
plures urbes libertate gaudent, non sufficit ei, qui viam ad imperium affectat, urbem unam 
occupare, ut imperium in reliquas obtineat. Est denique in hoc imperio libertas pluribus 
communis. Nam ubi una sola urbs regnat, eatenus reliquarum bono consulitur, quatenus 
regnanti huic urbi expedit. 

Caput X. De Aristocratia. Finis. 

CAPUT X. DE ARISTOCRATIA. FINIS. 

1. Imperii utriusque aristocratici fundamentis explicatis et ostensis, superest ut inquiramus, an 
aliqua causa culpabili possint dissolvi aut in aliam formam mutari. Primaria causa, unde 
huiusmodi imperia dissolvuntur, illa est, quam acutissimus Florentinus 1) Disc. 1. lib. 3. in Tit. 
Livium observat, videlicet quod "imperio, sicuti humano corpori, quotidie aggregatur aliquid, 
quod quandoque indiget curatione." Atque adeo necesse esse, ait, ut aliquando aliquid accidat, 
quo imperium ad suum principium, quo stabiliri incepit, redigatur. Quod si intra debitum tempus 

non acciderit, vitia eo usque crescent, ut tolli nequeant nisi cum ipso imperio. Atque hoc, inquit, 
vel casu contingere potest, vel consilio et prudentia legum, aut viri eximiae virtutis. Nec dubitare 
possumus, quin haec res maximi sit ponderis, et quod, ubi huic incommodo provisum non sit, 
non poterit imperium sua virtute, sed sola fortuna permanere; et contra ubi huic malo 
remedium idoneum adhibitum fuerit, non poterit ipsum suo vitio, sed solummodo inevitabili 
aliquo fato cadere, ut mox clarius docebimus. 

Primum quod huic malo remedium occurrebat, hoc fuit, ut scilicet singulis lustris supremus 
aliquis dictator in mensem unum aut duos crearetur, cui ius esset de senatorum et cuiuscumque 
ministri factis cognoscendi, iudicandi et statuendi, et consequenter imperium ad suum 
principium restituendi. Sed qui imperii incommoda vitare studet, remedia adhibere debet, quae 
cum imperii natura conveniant, et quae ex ipsius fundamentis deduci queant, alias in Scyllam 
incidet cupiens vitare Charybdin. Est quidem hoc verum, quod omnes, tam qui regunt, quam qui 
reguntur, metu supplicii aut damni contineri debeant, ne impune vel cum lucro peccare liceat; 
sed contra certum etiam est, quod si hic metus bonis et malis hominibus communis fuerit, 
versetur necessario imperium in summo periculo. 

Cum igitur dictatoria potestas absoluta sit, non potest non esse omnibus formidabilis, 
praesertim si statuto tempore, ut requiritur, dictator crearetur, quia tum unusquisque gloriae 
cupidus eum honorem summo studio ambiret; et certum est, quod in pace non tam virtus quam 
opulentia spectatur, ita ut quo quisque superbior, eo facilius honores adipiscatur. Et forte hac 
de causa Romani nullo constituto tempore, sed fortuita quadam necessitate coacti dictatorem 
facere consueverant. At nihilominus "rumor dictatoris, ut Ciceronis verba referam, bonis 
iniucundus" fuit. Et sane, quandoquidem haec dictatoria potestas regia absolute est, potest non 
absque magno reipublicae periculo imperium aliquando in monarchicum mutari, tametsi in 
tempus, quantumvis breve, id fiat. Adde quod, si ad creandum dictatorem nullum certum 
tempus designatum sit, ratio tum nulla temporis intercedentis ab uno ad alium, quam maxime 
servandam esse diximus, haberetur, et quod res etiam vaga admodum esset, ut facile 
negligeretur. Nisi itaque haec dictatoria potestas aeterna sit et stabilis, quae servata imperii 
forma in unum deferri nequit, erit ergo ipsa, et consequenter reipublicae salus et conservatio 
admodum incerta. 

2. At contra dubitare nequaquam possumus (per art. 3. cap. 6.), quod si possit servata imperii 
forma dictatoris gladius perpetuus et malis tantummodo formidini esse, nunquam eo usque vitia 
invalescere poterunt, ut tolli aut emendari nequeant. Ut igitur has omnes conditiones 
obtineamus, syndicorum concilium concilio supremo subordinandum diximus, ut scilicet 
dictatorius ille gladius perpetuus esset, non penes personam aliquam naturalem, sed civilem, 
cuius membra plura sint, quam ut imperium inter se possint dividere (per art. 1. et 2. cap. 8.) vel 
in scelere aliquo convenire. Ad quod accedit, quod a reliquis imperii muneribus subeundis 
prohibeantur, quod militiae stipendia non solvant, et quod denique eius aetatis sint, ut 
praesentia ac tuta, quam nova et periculosa malint. Quare imperio nullum ab iis periculum, et 
consequenter non bonis, sed malis tantummodo formidini esse queunt, et revera erunt. Nam ut 
ad scelera peragenda debiliores, ita ad militiam coercendam potentiores sunt. Nam 
praeterquam quod principiis obstare possunt (quia concilium aeternum est), sunt praeterea 
numero satis magno, ut sine invidiae timore potentem unum aut alterum accusare et damnare 
audeant; praesertim quia suffragia calculis feruntur, et sententia nomine totius concilii 
pronunciatur. 

3. At Romae plebis tribuni perpetui etiam erant; verum impares, ut Scipionis alicuius potentiam 
premerent; et praeterea id, quod salutare esse iudicabant, ad ipsum senatum deferre debebant, 

a quo etiam saepe eludebantur, efficiendo scilicet, ut plebs ei magis faveret, quem ipsi senatores 
minus timebant. Ad quod accedit, quod tribunorum contra patricios auctoritas plebis favore 
defenderetur, et quotiescumque ipsi plebem vocabant, seditionem potius movere, quam 
concilium convocare viderentur. Quae sane incommoda in imperio, quod in praecedd. duobus 
capp. descripsimus, locum non habent. 

4. Verumenimvero haec syndicorum auctoritas hoc solummodo praestare poterit, ut imperii 
forma servetur, atque adeo prohibere, ne leges infringantur, et ne cuiquam cum lucro peccare 
liceat; sed nequaquam efficere poterit, ne vitia, quae lege prohiberi nequeunt, gliscant, ut sunt 
illa, in quae homines otio abundantes incidunt, et ex quibus imperii ruina non raro sequitur. 
Homines enim in pace deposito metu paulatim ex ferocibus barbaris civiles seu humani, et ex 
humanis molles et inertes fiunt, nec alius alium virtute, sed fastu et luxu excellere studet. Unde 
patrios mores fastidire, alienos induere, hoc est, servire incipiunt. 

5. Ad haec mala vitandum multi conati sunt leges sumptuarias condere, sed frustra. Nam omnia 
iura, quae absque ulla alterius iniuria violari possunt, ludibrio habentur, et tantum abest, ut 
hominum cupiditates et libidinem frenent, quin contra easdem intendant. Nam nitimur in 
vetitum semper, cupimusque negata. Nec unquam hominibus otiosis ingenium deest ad 
eludenda iura, quae instituuntur de rebus, quae absolute prohiberi nequeunt, ut sunt convivia, 
ludi, ornatus et alia huiusmodi, quorum tantummodo excessus malus et ex uniuscuiusque 
fortuna aestimandus est, ita ut lege nulla universali determinari queat. 

6. Concludo itaque, communia illa pacis vitia, de quibus hic loquimur, nunquam directe, sed 
indirecte prohibenda esse, talia scilicet imperii fundamenta iaciendo, quibus fiat, ut plerique, 
non quidem sapienter vivere studeant (nam hoc impossibile est), sed ut iis ducantur affectibus, 
ex quibus reipublicae maior sit utilitas. Atque adeo huic rei maxime studendum, ut divites si non 
parci, avari tamen sint. Nam non dubium est, quin, si hic avaritiae affectus, qui universalis est et 
constans, gloriae cupidine foveatur, plerique rei suae sine ignominia augendae summum ponant 
studium, quo honores adipiscantur et summum dedecus vitent. 

7. Si itaque ad fundamenta utriusque imperii Aristocratici, quae praeced. duobus capp. explicui, 
attendamus, hoc ipsum ex iisdem sequi videbimus. Numerus enim regentium in utroque adeo 
magnus est, ut divitum maximae parti aditus ad regimen pateat et ad imperii honores 
adipiscendos. Quod si praeterea (uti diximus art. 47. cap. 8.) statuatur, ut patricii, qui plus 
debent, quam sunt solvendo, ordine patricio deturbentur, et qui bona sua infortunio 
perdiderunt, ut in integrum restituantur, non dubium est, quin omnes, quantum poterunt, 
conabuntur bona sua conservare. Peregrinos praeterea habitus nunquam concupiscent, nec 
patrios fastidient, si lege constituatur, ut patricii et qui honores ambiunt, singulari veste 
dignoscantur: de quo vide art. 25. et 47. cap. 8. Et praeter haec alia in quocumque imperio cum 
natura loci et gentis ingenio consentanea excogitari possunt, et in eo apprime vigilari, ut subditi 
magis sponte, quam lege coacti suum officium faciant. 

8. Nam imperium, quod nihil aliud prospicit, quam ut homines metu ducantur, magis sine vitiis 
erit, quam cum virtute. Sed homines ita ducendi sunt, ut non duci, sed ex suo ingenio et libero 
suo decreto vivere sibi videantur; atque adeo ut solo libertatis amore et rei augendae studio, 
speque imperii honores adipiscendi retineantur. Ceterum imagines, triumphi et alia virtutis 
incitamenta magis servitutis, quam libertatis sunt signa. Servis enim, non liberis virtutis praemia 
decernuntur. Fateor quidem horni nes his stimulis maxime incitari; sed ut haec in initio viris 
magnis, ita postea crescente invidia ignavis et opum magnitudine tumidis decernuntur, magna 
omnium bonorum indignatione. Deinde qui parentum triumphos et imagines ostentant, 

iniuriam sibi fieri credunt, ni reliquis praeferantur. Denique, ut alia taceam, hoc certum est, quod 
aequalitas, qua semel exuta communis libertas necessario perit, conservari nullo modo possit, 
simulatque alicui viro virtute claro singulares honores iure publico decernuntur. 

9. His positis videamus iam, an huiusmodi imperia culpabili aliqua causa possint destrui. Verum 
si quod imperium aeternum esse potest, illud necessario erit, cuius semel recte instituta iura 
inviolata manent. Anima enim imperii iura sunt. His igitur servatis servatur necessario imperium. 
At iura invicta esse nequeunt, nisi et ratione et communi hominum affectu defendantur; alias si 
scilicet solo rationis auxilio nituntur, invalidae sane sunt facileque vincuntur. Cum itaque 
utriusque imperii aristocratici iura fundamentalia cum ratione et communi hominum affectu 
convenire ostenderimus, possumus ergo affirmare, si quae ulla imperia, haec necessario aeterna 
fore, vel nulla culpabili causa, sed fato tantummodo aliquo inevitabili posse destrui. 

10. At obiici nobis adhuc potest, quod, quamvis imperii iura in praecedd. ostensa ratione et 
communi hominum affectu defendantur, possint nihilominus aliquando vinci. Nam nullus 
affectus est, qui aliquando a fortiori et contrario affectu non vincatur; timorem namque mortis 
a cupidine rei alienae saepe vinci videmus. Qui hostem metu territi fugiunt, nullo alterius rei 
metu detineri possunt, sed sese in flumina praecipitant vel in ignem ruunt, ut hostium ferrum 
fugiant. Quantumvis igitur civitas recte ordinata et iura optime instituta sint, in maximis tamen 
imperii angustiis, quando omnes, ut fit, terrore quodam panico capiuntur, tum omnes id solum, 
quod praesens metus suadet, nulla futuri neque legum habita ratione, probant, omnium ora in 
virum victoriis clarum vertuntur, eundemque legibus solvunt, atque ipsi imperium (pessimo 
exemplo) continuant totamque rempublicam ipsius fidei conimittunt, quae res sane Romani 
imperii exitii fuit causa. Sed ut huic obiectioni respondeam, dico primo, quod in recte constituta 
republica similis terror non oritur, nisi ex iusta causa. Atque adeo is terror et confusio ex eo orta 
nulli causae, quae prudentia humana vitari poterat, adscribi potest. 

Deinde notandum, quod in republica, qualem in praecedd. descripsimus, fieri non potest (per 
art. 9. et 25. cap. 8.), ut unus aut alter virtutis fama ita excellat, ut omniumora in se vertat; sed 
necesse est, ut plures habeat aemulos, quibus plures alii faveant. Quamvis itaque ex terrore 
confusio aliqua in republica oriatur, leges tamen fraudare atque aliquem contra ius ad imperium 
militare renunciare nemo poterit, quin statim contentio alios petentium oriatur, quae ut 
dirimatur, necesse tandem erit ad semel statuta et ab omnibus probata iura recurrere, atque 
res imperii secundum leges latas ordinare. Possum igitur absolute affirmare, cum imperium, 
quod una sola urbs, tum praecipue illud, quod plures urbes tenent, aeternum esse, sive nulla 
interna causa posse dissolvi aut in aliam formam mutari. 

CAPUT XI. De democratia. 

1. Transeo tandem ad tertium et omnino absolutum imperium, quod democraticum 
appellamus. Huius ab aristocratico differentiam in hoc potissimum consistere diximus, quod in 
eo a sola supremi concilii voluntate et libera electione pendeat, ut hic aut ille patricius creetur, 
ita ut nemo ius suffragii et munera imperii subeundi hereditarium habeat, nemoque id ius sibi 
poscere iure possit, ut in hoc, de quo iam agimus, imperio fit. Nam omnes, qui ex parentibus 
civibus vel qui in patrio illo solo nati vel qui de republica bene meriti sunt, vel ob alias causas, ob 
quas lex alicui ius civis dare iubet, ii, inquam, omnes ius suffragii in supremo concilio muneraque 
imperii subeundi iure sibi poscunt; nec denegare iis licet, nisi ob crimen aut infamiam. 

2. Si igitur iure institutum sit, ut seniores tantummodo, qui ad certum aetatis annum 
pervenerunt, vel ut soli primogeniti, simulatque per aetatem licet, vel qui certam pecuniae 
summam reipublicae contribuunt, ius suffragii in supremo concilio et imperii negotia tractandi 

habeant, quamvis hac ratione fieri posset, ut supremum concilium ex paucioribus civibus 
componeretur, quam illud imperii aristocratici, de quo supra egimus, erunt nihilominus 
huiusmodi imperia democratica appellanda, quoniam eorum cives, qui ad regendam 
rempublicam destinantur, non a supremo concilio ut optimi eliguntur, sed lege ad id destinantur. 
Et quamvis hac ratione huiusmodi imperia, ubi scilicet non qui optimi, sed qui forte fortuna 
divites, vel qui primi nati sunt, ad regimen destinantur, imperio aristocratico cedere videantur, 
tamen si praxin seu communem hominum conditionem spectemus, res eodem redibit. 

Nam patriciis ii semper optimi videbuntur, qui divites vel ipsis sanguine proximi vel amicitia 
coniuncti sunt. Et sane, si cum patriciis ita comparatum esset, ut liberi ab omni affectu et solo 
studio publicae salutis ducti collegas patricios eligerent, nullum esset imperium cum 
aristocratico comparandum. Sed rem contra omnino sese habere satis superque ipsa experientia 
docuit, praesertim in o I i g a r c h i i s , ubi patriciorum voluntas ob defectum aemulantium 
maxime lege soluta est. Ibi enim studio optimos a concilio arcent patricii, et eos sibi socios in 
concilio quaerunt, qui ab eorum ore pendent, ita ut in simili imperio multo infelicius res eius 
sese habeant, propterea quod patriciorum electio ab absoluta quorundam libera sive omni lege 
soluta voluntate pendeat. Sed ad inceptum redeo. 

3. Ex dictis in praeced. art. patet, nos posse imperii democratici diversa genera concipere, sed 
meum institutum non est de unoquoque, sed de eo solummodo agere, in quo omnes absolute, 
qui solis legibus patriis tenentur, et praeterea sui iuris sunt honesteque vivunt, ius suffragii in 
supremo concilio habent muneraque imperii subeundi. Dico expresse,, ut peregrinos secludam, 
qui sub alterius imperio esse censentur. Addidi praeterea, quod, praeterquam quod legibus 
imperii teneantur, in reliquis sui iuris sint, ut mulieres et servos secluderem, qui in potestate 
virorum et dominorum, ac etiam liberos et pupillos, quamdiu sub potestate parentum et 
tutorum sunt. Dixi denique, honesteque vivunt, ut ii apprime secluderentur, qui ob crimen aut 
aliquod turpe vitae genus infames sunt. 

4. Sed forsan rogabit aliquis, num feminae ex natura an ex instituto sub potestate virorum sint? 
Nam si ex solo instituto id factum est, nulla ergo ratio nos coegit feminas a regimine secludere. 
Sed si ipsam experientiam consulamus, id ex earum imbecillitate oriri videbimus. Nam nullibi 
factum est, ut viri et feminae simul regnarent, sed ubicumque terrarum viri et feminae 
reperiuntur, ibi viros regnare et feminas regi videmus, et hac ratione utrumque sexum 
concorditer vivere. Sed contra Amazonae, quas olim regnasse fama proditum est, viros in patrio 
solo morari non patiebantur, sed feminas tantummodo alebant, mares autem, quos pepererant, 
necabant. 

Quod si ex natura feminae viris aequales essent, et animi fortitudine et ingenio, in quo maxime 
humana potentia et consequenter ius consistit, aeque pollerent, sane inter tot tamque diversas 
nationes quaedam reperirentur, ubi uterque sexus pariter regeret, et aliae, ubi a feminis viri 
regerentur atque ita educarentur, ut ingenio minus possent. Quod cum nullibi factum sit, 
affirmare omnino licet, feminas ex natura non aequale cum viris habere ius; sed eas viris 
necessario cedere, atque adeo fieri non posse, ut uterque sexus pariter regat, et multo minus, 
ut viri a feminis regantur. Quod si praeterea humanos affectus consideremus, quod scilicet viri 
plerumque ex solo libidinis affectu feminas ament, et earum ingenium et sapientiam tanti 
aestiment, quantum ipsae pulchritudine pollent, et praeterea quod viri aegerrime ferant, ut 
feminae, quas amant, aliis aliquo modo faveant, et id genus alia, levi negotio videbimus, non 
posse absque magno pacis detrimento fieri, ut viri et feminae pariter regant. SED DE HIS SATIS. 

3 Ethices Pars Prima De Deo 

BARUCH SPINOZAE ETHICA ORDINE GEOMETRICO DEMONSTRATA 



PARS PRIMA DE DEO 


DEFINITIONES : I. Per causam sui intelligo id, cuius essentia involvit existentiam, sive id, cuius 
natura non potest concipi, nisi existens. II. Ea res dicitur in suo genere finita, quae alia eiusdem 
naturae terminari potest. Ex. gr. corpus dicitur finitum, quia aliud semper maius concipimus. Sic 
cogitatio alia cogitatione terminatur. At corpus non terminatur cogitatione, nec cogitatio 
corpore. III. Per substantiam intelligo id, quod in se est, et per se concipitur: hoc est id, cuius 
conceptus non indiget conceptu alterius rei, a quo formari debeat. IV. Per attributum intelligo 
id, quod intellectus de substantia percipit, tanquam eiusdem essentiam constituens. V. Per 
modum intelligo substantiae affectiones, sive id, quod in alio est, per quod etiam concipitur. VI. 
Per Deum intelligo ens absolute infinitum, hoc est, substantiam constantem infinitis attributis, 
quorum unumquodque aeternam, et infinitam essentiam exprimit. Explicatio : Dico absolute 
infinitum, non autem in suo genere; quicquid enim in suo genere tantum infinitum est, infinita 
de eo attributa negare possumus; quod autem absolute infinitum est, ad eius essentiam pertinet, 
quicquid essentiam exprimit, et negationem nullam involvit. VII. Ea res libera dicitur, quae ex 
sola suae naturae necessitate existit, et a se sola ad agendum determinatur: Necessaria autem, 
vel potius coacta, quae ab alio determinatur ad existendum, et operandum certa, ac 
determinata ratione. VIII. Per aeternitatem intelligo ipsam existentiam, quatenus ex sola rei 
aeternae definitione necessario sequi concipitur. Explicatio : Talis enim existentia, ut aeterna 
veritas, sicut rei essentia, concipitur, proptereaque per durationem, aut tempus explicari non 
potest, tametsi duratio principio, et fine carere concipiatur. 

AXIOMATA : I. Omnia, quae sunt, vel in se, vel in alio sunt. II. Id, quod per aliud non potest concipi, 
per se concipi debet. III. Ex data causa determinata necessario sequitur effectus, et contra, si 
nulla detur determinata causa, impossibile est, ut effectus sequatur. IV. Effectus cognitio a 
cognitione causae dependet, et eandem involvit. V. Quae nihil commune cum se invicem habent, 
etiam per se invicem intelligi non possunt, sive conceptus unius alterius conceptum non involvit. 
VI. Idea vera debet cum suo ideato convenire. VII. Quicquid ut non existens potest concipi, eius 
essentia non involvit existentiam. 

PROPOSITIO I : Substantia prior est natura suis affectionibus. Demonstratio. Patet ex 
Definitione 3 et 5. III. Per substantiam intelligo id, quod in se est, et per se concipitur: hoc est id, 
cuius conceptus non indiget conceptu alterius rei, a quo formari debeat. V. Per modum intelligo 
substantiae affectiones, sive id, quod in alio est, per quod etiam concipitur. 

PROPOSITIO II: Duae substantiae, diversa attributa habentes, nihil inter se commune habent. 
Demonstratio. Patet etiam ex Defin. 3. Unaquaeque enim in se debet esse, et per se debet 
concipi, sive conceptus unius conceptum alterius non involvit. PROPOSITIO III : Quae res nihil 
commune inter se habent, earum una alterius causa esse non potest. Demonstratio: Si nihil 
commune cum se invicem habent, ergo (per Axiom. 5) nec per se invicem possunt intelligi; 
adeoque (per Axiom. 4) una alterius causa esse non potest. Q.E.D. 

PROPOSITIO IV : Duae, aut plures res distinctae, vel inter se distinguuntur ex diversitate 
attributorum substantiarum, vel ex diversitate earundem affectionum. Demonstratio : Omnia, 
quae sunt, vel in se, vel in alio sunt (per Axiom. 1), hoc est (per Defin. 3 et 5) extra intellectum 
nihil datur praeter substantias, earumque affectiones. Nihil ergo extra intellectum datur, per 
quod plures res distingui inter se possunt praeter substantias, sive quod idem est (per Defin. 4) 
earum attributa, earumque affectiones. Q.E.D. 

PROPOSITIO V: In rerum natura non possunt dari duae, aut plures substantiae eiusdem naturae, 
sive attributi. Demonstratio : Si darentur plures distinctae, deberent inter se distingui, vel ex 
diversitate attributorum, vel ex diversitate affectionum (per Prop. praeced.). Si tantum ex 
diversitate attributorum, concedetur ergo, non dari, nisi unam eiusdem attributi. At si ex 
diversitate affectionum, cum substantia sit prior natura suis affectionibus (per Prop. 1), depositis 
ergo affectionibus, et in se considerata, hoc est (per Defin. 3 et Axiom. 6) vere considerata, non 
poterit concipi ab alia distingui, hoc est (per Prop. praeced.) non poterunt dari plures, sed 
tantum una. Q.E.D. 

PROPOSITIO VI: Una substantia non potest produci ab alia substantia. Demonstratio : In rerum 
natura non possunt dari duae substantiae eiusdem attributi (per Prop. praeced.), hoc est (per 
Prop. 2), quae aliquid inter se commune habent. Adeoque (per Prop. 3) una alterius causa esse 
nequit, sive ab alia non potest produci. Q.E.D. 

COROLLARIUM.: Hinc sequitur substantiam ab alio produci non posse. Nam in rerum natura nihil 
datur praeter substantias, earumque affectiones, ut patet ex Axiom. 1 et Defin. 3 et 5. Atqui a 
substantia produci non potest (per Prop. praeced.). Ergo substantia absolute ab alio produci non 
potest. Q.E.D. 

ALITER : Demonstratur hoc etiam facilius ex absurdo contradictorio. Nam si substantia ab alio 
posset produci, eius cognitio a cognitione suae causae deberet pendere (per Axiom. 4); adeoque 
(per Defin. 3) non esset substantia. 

PROPOSITIO VII : Ad naturam substantiae pertinet existere. Demonstratio : Substantia non 
potest produci ab alio (per Coroll. Prop. praeced.); erit itaque causa sui, id est (per Defin. 1), 
ipsius essentia involvit necessario existentiam, sive ad eius naturam pertinet existere. Q.E.D. 

PROPOSITIO VIII : Omnis substantia est necessario infinita. Demonstratio : Substantia unius 
attributi non, nisi unica, existit (per Prop. 5), et ad ipsius naturam pertinet existere (per Prop. 7). 
Erit ergo de ipsius natura, vel finita, vel infinita existere. At non finita. Nam (per Defin. 2) deberet 
terminari ab alia eiusdem naturae, quae etiam necessario deberet existere (per Prop. 7); 
adeoque darentur duae substantiae eiusdem attributi, quod est absurdum (per Prop. 5). Existit 
ergo infinita. Q.E.D. 

SCHOLIUM I : Cum finitum esse revera sit ex parte negatio, et infinitum absoluta affirmatio 
existentiae alicuius naturae, sequitur ergo ex sola Prop. 7 omnem substantiam debere esse 
infinitam. 

SCHOLIUM II : Non dubito, quin omnibus, qui de rebus confuse iudicant, nec res per primas suas 
causas noscere consueverunt, difficile sit, demonstrationem Prop. 7 concipere; nimirum quia 
non distinguunt inter modificationes substantiarum, et ipsas substantias, neque sciunt, 
quomodo res producuntur. Unde fit, ut principium, quod res naturales habere vident, substantiis 
affingant; qui enim veras rerum causas ignorant, omnia confundunt, et sine ulla mentis 
repugnantia tam arbores, quam homines, loquentes fingunt, et homines tam ex lapidibus, quam 

ex semine, formari, et, quascunque formas in alias quascunque mutari, imaginantur. Sic etiam, 
qui naturam divinam cum humana confundunt, facile Deo affectus humanos tribuunt, 
praesertim quamdiu etiam ignorant, quomodo affectus in mente producuntur. 

Si autem homines ad naturam substantiae attenderent, minime de veritate Prop. 7 dubitarent; 
imo haec Prop. omnibus axioma esset, et inter notiones communes numeraretur. Nam per 
substantiam intelligerent id, quod in se est, et per se concipitur, hoc est, id, cuius cognitio non 
indiget cognitione alterius rei. Per modificationes autem id, quod in alio est, et quarum 
conceptus a conceptu rei, in qua sunt, formatur: quocirca modificationum non existentium veras 
ideas possumus habere; quandoquidem, quamvis non existant actu extra intellectum, earum 
tamen essentia ita in alio comprehenditur, ut per idem concipi possint. Verum substantiarum 
veritas extra intellectum non est, nisi in se ipsis, quia per se concipiuntur. 

Si quis ergo diceret, se claram, et distinctam, hoc est, veram ideam substantiae habere, et 
nihilominus dubitare, num talis substantia existat, idem hercle esset, ac si diceret, se veram 
habere ideam, et nihilominus dubitare, num falsa sit (ut satis attendenti fit manifestum); vel, si 
quis statuat, substantiam creari, simul statuit, ideam falsam factam esse veram, quo sane nihil 
absurdius concipi potest; adeoque fatendum necessario est, substantiae existentiam, sicut eius 
essentiam, aeternam esse veritatem. Atque hinc alio modo concludere possumus, non dari, nisi 
unicam, eiusdem naturae, quod hic ostendere, operae pretium esse duxi. Ut autem hoc ordine 
faciam, notandum est, I. veram uniuscuiusque rei definitionem nihil involvere, neque exprimere 
praeter rei definitae naturam. 

Ex quo sequitur hoc II., nempe nullam definitionem certum aliquem numerum individuorum 
involvere, neque exprimere, quandoquidem nihil aliud exprimit, quam naturam rei definitae. Ex. 
gr. definitio trianguli nihil aliud exprimit, quam simplicem naturam trianguli; at non certum 
aliquem triangulorum numerum. III. Notandum, dari necessario uniuscuiusque rei existentis 
certam aliquam causam, propter quam existit. IV. Denique notandum, hanc causam, propter 
quam aliqua res existit, vel debere contineri in ipsa natura, et definitione rei existentis (nimirum 
quod ad ipsius naturam pertinet existere), vel debere extra ipsam dari. His positis sequitur, quod, 
si in natura certus aliquis numerus individuorum existat, debeat necessario dari causa, cur illa 
individua, et cur non plura, nec pauciora existunt. Si ex. gr. in rerum natura 20 homines existant 
(quos, maioris perspicuitatis causa, suppono simul existere, nec alios antea in natura exstitisse), 
non satis erit (ut scilicet rationem reddamus, cur homines existant) causam naturae humanae in 
genere ostendere; sed insuper necesse erit, causam ostendere, cur non plures, nec pauciores, 
quam existant; quandoquidem (per Notam III) uniuscuiusque debet necessario dari causa, cur 
existat. 

At haec causa (per Notam II et III) non potest in ipsa natura humana contineri, quandoquidem 
vera hominis definitio numerum vicenarium non involvit; adeoque (per Notam IV) causa, cur hi 
viginti homines existunt, et consequenter cur unusquisque existit, debet necessario extra 
unumquemque dari, et propterea absolute concludendum, omne id, cuius naturae plura 
individua existere possunt, debere necessario, ut existant, causam externam habere, lam 
quoniam ad naturam substantiae (per iam ostensa in hoc Schol.) pertinet existere, debet eius 
definitio necessariam existentiam involvere, et consequenter ex sola eius definitione debet 
ipsius existentia concludi. At ex ipsius definitione (ut iam ex Nota II et III ostendimus) non potest 
sequi plurium substantiarum existentia; sequitur ergo ex ea necessario, unicam tantum eiusdem 
naturae existere, ut proponebatur. 

PROPOSITIO IX : Quo plus realitatis, aut esse unaquaeque res habet, eo plura attributa ipsi 
competunt. Demonstratio: Patet ex Defin. 4. 

PROPOSITIO X : Unumquodque unius substantiae attributum per se concipi debet. 
Demonstratio : Attributum enim est id, quod intellectus de substantia percipit, tanquam eius 
essentiam constituens (per Defin. 4), adeoque (per Defin. 3) per se concipi debet. Q.E.D. 

SCHOLIUM : Ex his apparet, quod, quamvis duo attributa realiter distincta concipiantur, hoc est, 
unum sine ope alterius, non possumus tamen inde concludere, ipsa duo entia, sive duas diversas 
substantias constituere; id enim est de natura substantiae, ut unumquodque eius attributorum 
per se concipiatur; quandoquidem omnia, quae habet, attributa simul in ipsa semper fuerunt, 
nec unum ab alio produci potuit; sed unumquodque realitatem, sive esse substantiae exprimit. 
Longe ergo abest, ut absurdum sit, uni substantiae plura attributa tribuere; quin nihil in natura 
clarius, quam quod unumquodque ens sub aliquo attributo debeat concipi, et, quo plus realitatis, 
aut esse habeat, eo plura attributa, quae et necessitatem, sive aeternitatem, et infinitatem 
exprimunt, habeat; et consequenter nihil etiam clarius, quam quod ens absolute infinitum 
necessario sit definiendum (ut Defin. 6 tradidimus) ens, quod constat infinitis attributis, quorum 
unumquodque aeternam, et infinitam certam essentiam exprimit. Si quis autem iam quaerit, ex 
quo ergo signo diversitatem substantiarum poterimus dignoscere, legat sequentes 
Propositiones, quae ostendunt in rerum natura non, nisi unicam substantiam, existere, eamque 
absolute infinitam esse, quapropter id signum frustra quaereretur. 

PROPOSITIO XI : Deus, sive substantia constans infinitis attributis, quorum unumquodque 
aeternam, et infinitam essentiam exprimit, necessario existit. Demonstratio : Si negas, concipe, 
si fieri potest, Deum non existere. Ergo (per Axiom. 7) eius essentia non involvit existentiam. 
Atqui hoc (per Prop. 7) est absurdum: Ergo Deus necessario existit. Q.E.D. 

ALITER : Cuiuscunque rei assignari debet causa, seu ratio, tam cur existit, quam cur non existit. 
Ex. gr. si triangulus existit, ratio, seu causa dari debet, cur existit; si autem non existit, ratio etiam, 
seu causa dari debet, quae impedit, quominus existat, sive quae eius existentiam tollat. Haec 
vero ratio, seu causa, vel in natura rei contineri debet, vel extra ipsam. Ex. gr. rationem, cur 
circulus quadratus non existat, ipsa eius natura indicat; nimirum, quia contradictionem involvit. 
Cur autem contra substantia existat, ex sola etiam eius natura sequitur, quia scilicet existentiam 
involvit (vide Prop. 7). At ratio, cur circulus, vel triangulus existit, vel cur non existit, ex eorum 
natura non sequitur, sed ex ordine universae naturae corporeae; ex eo enim sequi debet, vel 
iam triangulum necessario existere, vel impossibile esse, ut iam existat. Atque haec per se 
manifesta sunt. Ex quibus sequitur, id necessario existere, cuius nulla ratio, nec causa datur, 
quae impedit, quominus existat. Si itaque nulla ratio, nec causa dari possit, quae impedit, 
quominus Deus existat, vel quae eius existentiam tollat, omnino concludendum est, eundem 
necessario existere. At si talis ratio, seu causa daretur, ea, vel in ipsa Dei natura, vel extra ipsam 
dari deberet, hoc est, in alia substantia alterius naturae. Nam si eiusdem naturae esset, eo ipso 
concederetur dari Deum. At substantia, quae alterius esset naturae, nihil cum Deo commune 
habere (per Prop. 2), adeoque neque eius existentiam ponere, neque tollere posset. Cum igitur 
ratio, seu causa, quae divinam existentiam tollat, extra divinam naturam dari non possit, debebit 
necessario dari, siquidem non existit, in ipsa eius natura, quae propterea contradictionem 
involveret. Atqui hoc de Ente absolute infinito, et summe perfecto affirmare, absurdum est; ergo 
nec in Deo, nec extra Deum ulla causa, seu ratio datur, quae eius existentiam tollat, ac proinde 
Deus necessario existit. Q.E.D. 

ALITER : Posse non existere impotentia est, et contra posse existere potentia est (ut per se 
notum). Si itaque id, quod iam necessario existit, non nisi entia finita sunt, sunt ergo entia finita 
potentiora Ente absolute infinito: atque hoc (ut per se notum) absurdum est; ergo vel nihil existit, 
vel Ens absolute infinitum necessario etiam existit. Atqui nos, vel in nobis, vel in alio, quod 
necessario existit, existimus (vide Axiom. 1 et Prop. 7). Ergo Ens absolute infinitum, hoc est (per 
Defin. 6), Deus necessario existit. Q.E.D. 

SCHOLIUM : In hac ultima Demonstratione Dei existentiam a posteriori ostendere volui, ut 
Demonstratio facilius perciperetur; non autem propterea, quod ex hoc eodem fundamento Dei 
existentia a priori non sequatur. Nam, cum posse existere potentia sit, sequitur, quo plus 
realitatis alicuius rei naturae competit, eo plus virium a se habere, ut existat; adeoque Ens 
absolute infinitum, sive Deum infinitam absolute potentiam existendi a se habere, qui propterea 
absolute existit. Multi tamen forsan non facile huius demonstrationis evidentiam videre 
poterunt, quia assueti sunt, eas solummodo res contemplari, quae a causis externis fluunt; et ex 
his, quae cito fiunt, hoc est, quae facile existunt, eas etiam facile perire vident, et contra eas res 
factu difficiliores iudicant, hoc est, ad existendum non adeo faciles, ad quas plura pertinere 
concipiunt. Verum, ut ab his praeiudiciis liberentur, non opus habeo hic ostendere, qua ratione 
hoc enunciatum, quod cito fit, cito perit, verum sit, nec etiam, an respectu totius naturae omnia 
aeque facilia sint, an secus. 

Sed hoc tantum notare sufficit, me hic non loqui de rebus, quae a causis externis fiunt, sed de 
solis substantiis, quae (per Prop. 6) a nulla causa externa produci possunt. Res enim, quae a 
causis externis fiunt, sive eae multis partibus constent, sive paucis, quicquid perfectionis, sive 
realitatis habent, id omne virtuti causae externae debetur, adeoque earum existentia ex sola 
perfectione causae externae, non autem suae oritur. Contra, quicquid substantia perfectionis 
habet, nulli causae externae debetur; quare eius etiam existentia ex sola eius natura sequi debet, 
quae proinde nihil aliud est, quam eius essentia. Perfectio igitur rei existentiam non tollit, sed 
contra ponit; imperfectio autem contra eandem tollit, adeoque de nullius rei existentia certiores 
esse possumus, quam de existentia Entis absolute infiniti, seu perfecti, hoc est, Dei. Nam 
quandoquidem eius essentia omnem imperfectionem secludit, absolutamque perfectionem 
involvit, eo ipso omnem causam dubitandi de ipsius existentia tollit, summamque de eadem 
certitudinem dat, quod mediocriter attendenti perspicuum fore credo. 

PROPOSITIO XII : Nullum substantiae attributum potest vere concipi, ex quo sequatur, 
substantiam posse dividi. Demonstratio : Partes enim, in quas substantia, sic concepta, 
divideretur, vel naturam substantiae retinebunt, vel non. Si primum, tum (per Prop. 8) 
unaquaeque pars debebit esse infinita, et (per Prop. 6) causa sui, et (per Prop. 5) constare 
debebit ex diverso attributo, adeoque ex una substantia plures constitui poterunt, quod (per 
Prop. 6) est absurdum. Adde, quod partes (per Prop. 2) nihil commune cum suo toto haberent, 
et totum (per Defin. 4 et Prop. 10) absque suis partibus, et esse, et concipi posset, quod 
absurdum esse, nemo dubitare poterit. Si autem secundum ponatur, quod scilicet partes 
naturam substantiae non retinebunt; ergo, cum tota substantia in aequales partes esset divisa, 
naturam substantiae amitteret, et esse desineret, quod (per Prop. 7) est absurdum. 

PROPOSITIO XIII : Substantia absolute infinita est indivisibilis. Demonstratio: Si enim divisibilis 
esset, partes, in quas divideretur, vel naturam substantiae absolute infinitae retinebunt, vel non. 
Si primum, dabuntur ergo plures substantiae eiusdem naturae, quod (per Prop. 5) est absurdum. 
Si secundum ponatur, ergo (ut supra) poterit substantia absolute infinita desinere esse, quod 
(per Prop. 11) est etiam absurdum. 

COROLLARIUM : Ex his sequitur, nullam substantiam, et consequenter nullam substantiam 
corpoream, quatenus substantia est, esse divisibilem. 

SCHOLIUM : Quod substantia sit indivisibilis, simplicius ex hoc solo intelligitur, quod natura 
substantiae non potest concipi, nisi infinita, et quod per partem substantiae nihil aliud intelligi 
potest, quam substantia finita, quod (per Prop. 8) manifestam contradictionem implicat. 

PROPOSITIO XIV : Praeter Deum nulla dari, neque concipi potest substantia. Demonstratio : 
Cum Deus sit ens absolute infinitum, de quo nullum attributum, quod essentiam substantiae 
exprimit, negari potest (per Defin. 6), isque necessario existat (per Prop. 11), si aliqua substantia 
praeter Deum daretur, ea explicari deberet per aliquod attributum Dei, sicque duae substantiae 
eiusdem attributi existerent, quod (per Prop. 5) est absurdum; adeoque nulla substantia extra 
Deum dari potest, et consequenter non etiam concipi. Nam si posset concipi, deberet necessario 
concipi, ut existens; atqui hoc (per primam partem huius Demonstrat.) est absurdum. Ergo extra 
Deum nulla dari, neque concipi potest substantia. Q.E.D. 

COROLLARIUM I : Hinc clarissime sequitur I 5 . Deum esse unicum, hoc est (per Defin. 6) in rerum 
natura non, nisi unam substantiam, dari, eamque absolute infinitam esse, ut in Scholio Prop. 10 
iam innuimus. 

COROLLARIUM II: Sequitur II 5 . rem extensam, et rem cogitantem, vel Dei attributa esse, vel (per 
Axiom. 1) affectiones attributorum Dei. 

PROPOSITIO XV : Quicquid est, in Deo est, et nihil sine Deo esse, neque concipi potest. 
Demonstratio : Praeter Deum nulla datur, neque concipi potest substantia (per Prop. 14), hoc 
est (per Defin. 3) res, quae in se est, et per se concipitur. Modi autem (per Defin. 5) sine 
substantia nec esse, nec concipi possunt; quare hi in sola divina natura esse, et per ipsam solam 
concipi possunt. Atqui praeter substantias, et modos nil datur (per Axiom. 1). Ergo nihil sine Deo 
esse, neque concipi potest. Q.E.D. 

SCHOLIUM : Sunt, qui Deum instar hominis corpore, et mente constantem, atque passionibus 
obnoxium fingunt; sed, quam longe hi a vera Dei cognitione aberrent, satis ex iam demonstratis 
constat. Sed hos mitto: nam omnes, qui naturam divinam aliquo modo contemplati sunt, Deum 
esse corporeum, negant. Quod etiam optime probant ex eo, quod per corpus intelligimus 
quamcunque quantitatem, longam, latam, et profundam, certa aliqua figura terminatam, quo 
nihil absurdius de Deo, ente scilicet absolute infinito, dici potest. Attamen interim aliis rationibus, 
quibus hoc idem demonstrare conantur, clare ostendunt, se substantiam ipsam corpoream, sive 
extensam a natura divina omnino removere, atque ipsam a Deo creatam statuunt. Ex qua autem 
divina potentia creari potuerit, prorsus ignorant; quod clare ostendit, illos id, quod ipsimet 
dicunt, non intelligere. Ego saltem satis clare, meo quidem iudicio, demonstravi (vide Coroll. 
Prop. 6 et Schol. 2 Prop. 8) nullam substantiam ab alio posse produci, vel creari. Porro Prop. 14 
ostendimus, praeter Deum nullam dari, neque concipi posse substantiam; atque hinc 
conclusimus, substantiam extensam unum ex infinitis Dei attributis esse. 

Verum, ad pleniorem explicationem, adversariorum argumenta refutabo, quae omnia huc 
redeunt. Primo, quod substantia corporea, quatenus substantia, constat, ut putant, partibus; et 
ideo eandem infinitam posse esse, et consequenter, ad Deum pertinere posse, negant. Atque 
hoc multis exemplis explicant, ex quibus unum, aut alterum afferam. Si substantia corporea, 
aiunt, est infinita, concipiatur in duas partes dividi; erit unaquaeque pars, vel finita, vel infinita. 
Si illud, componitur ergo infinitum ex duabus partibus finitis, quod est absurdum. Si hoc, datur 
ergo infinitum duplo maius alio infinito, quod etiam est absurdum. 

Porro, si quantitas infinita mensuratur partibus pedes aequantibus, infinitis talibus partibus 
constare debebit, ut et, si partibus mensuretur digitos aequantibus; ac propterea unus numerus 
infinitus erit duodecies maior alio infinito. Denique, si ex uno puncto infinitae cuiusdam 
quantitatis concipiatur, duas lineas, ut AB, AC, certa, ac determinata in initio distantia in 
infinitum protendi; certum est, distantiam inter B et C continuo augeri, et tandem ex 
determinata indeterminabilem fore. Cum igitur haec absurda sequantur, ut putant, ex eo, quod 
quantitas infinita supponitur: inde concludunt, substantiam corpoream debere esse finitam, et 
consequenter ad Dei essentiam non pertinere. 

Secundum argumentum petitur etiam a summa Dei perfectione. Deus enim, inquiunt, cum sit 
ens summe perfectum, pati non potest: atqui substantia corporea, quandoquidem divisibilis est, 
pati potest; sequitur ergo, ipsam ad Dei essentiam non pertinere. Haec sunt, quae apud 
scriptores invenio argumenta, quibus ostendere conantur, substantiam corpoream divina 
natura indignam esse, nec ad eandem posse pertinere. Verumenimvero, si quis recte attendat, 
me ad haec iam respondisse comperiet; quandoquidem haec argumenta in eo tantum fundantur, 
quod substantiam corpoream ex partibus componi supponunt, quod iam (Prop. 12 cum Coroll. 
Prop. 13) absurdum esse ostendi. 

Deinde si quis rem recte perpendere velit, videbit, omnia illa absurda (siquidem omnia absurda 
sunt, de quo iam non dispuro), ex quibus concludere volunt, substantiam extensam finitam esse, 
minime ex eo sequi, quod quantitas infinita supponatur: sed quod quantitatem infinitam 
mensurabilem, et ex partibus finitis conflari supponunt; quare ex absurdis, quae inde sequuntur, 
nihil aliud concludere possunt, quam quod quantitas infinita non sit mensurabilis, et quod ex 
partibus finitis conflari non possit. Atque hoc idem est, quod nos supra (Prop. 12 etc.) iam 
demonstravimus. Quare telum, quod in nos intendunt, in se ipsos revera coniiciunt. Si igitur ipsi 
ex suo hoc absurdo concludere tamen volunt, substantiam extensam debere esse finitam, nihil 
aliud hercle faciunt, quam si quis ex eo, quod finxit circulum quadrati proprietates habere, 
concludit, circulum non habere centrum, ex quo omnes ad circumferentiam ductae lineae sunt 
aequales. 

Nam substantiam corpoream, quae non nisi infinita, non nisi unica, et non nisi indivisibilis potest 
concipi (vide Prop. 8, 5 et 12), eam ipsi ad concludendum, eandem esse finitam, ex partibus 
finitis conflari, et multiplicem esse, et divisibilem, concipiunt. Sic etiam alii, postquam fingunt, 
lineam ex punctis componi, multa sciunt invenire argumenta, quibus ostendant, lineam non 
posse in infinitum dividi. Et profecto, non minus absurdum est ponere, quod substantia corporea 
ex corporibus, sive partibus componatur, quam quod corpus ex superficiebus, superficies ex 
lineis, lineae denique ex punctis componantur. Atque hoc omnes, qui claram rationem 
infallibilem esse sciunt, fateri debent, et imprimis ii, qui negant, dari vacuum. Nam si substantia 
corporea ita posset dividi, ut eius partes realiter distinctae essent, cur ergo una pars non posset 
annihilari, manentibus reliquis, ut ante, inter se connexis? et cur omnes ita aptari debent, ne 
detur vacuum? 

Sane rerum, quae realiter ab invicem distinctae sunt, una sine alia esse, et in suo statu manere 
potest. Cum igitur vacuum in natura non detur (de quo alias), sed omnes partes ita concurrere 
debent, ne detur vacuum, sequitur hinc etiam, easdem non posse realiter distingui, hoc est, 
substantiam corpoream, quatenus substantia est, non posse dividi. Si quis tamen iam quaerat, 
cur nos ex natura ita propensi simus ad dividendam quantitatem? ei respondeo, quod quantitas 
duobus modis a nobis concipitur, abstracte scilicet, sive superficialiter, prout nempe ipsam 
imaginamur, vel ut substantia, quod a solo intellectu fit. Si itaque ad quantitatem attendimus, 
prout in imaginatione est, quod saepe, et facilius a nobis fit, reperietur finita, divisibilis, et ex 

partibus conflata; si autem ad ipsam, prout in intellectu est, attendimus, et eam, quatenus 
substantia est, concipimus, quod difficillime fit, tum, ut iam satis demonstravimus, infinita, unica, 
et indivisibilis reperietur. 

Quod omnibus, qui inter imaginationem, et intellectum distinguere sciverint, satis manifestum 
erit: Praecipue si ad hoc etiam attendatur, quod materia ubique eadem est, nec partes in eadem 
distinguuntur, nisi quatenus materiam diversimode affectam esse concipimus, unde eius partes 
modaliter tantum distinguuntur, non autem realiter. Ex. gr. aquam, quatenus aqua est, dividi 
concipimus, eiusque partes ab invicem separari; at non, quatenus substantia est corporea; 
eatenus enim neque separatur, neque dividitur. Porro aqua, quatenus aqua, generatur, et 
corrumpitur; at, quatenus substantia, nec generatur, nec corrumpitur. 

Atque his me ad secundum argumentum etiam respondisse puto: quandoquidem id in eo etiam 
fundatur, quod materia, quatenus substantia, divisibilis sit, et ex partibus confletur. Et quamvis 
hoc non esset, nescio, cur divina natura indigna esset: quandoquidem (per Prop. 14) extra Deum 
nulla substantia dari potest, a qua ipsa pateretur. Omnia, inquam, in Deo sunt, et omnia, quae 
fiunt, per solas leges infinitae Dei naturae fiunt, et ex necessitate eius essentiae (ut mox 
ostendam) sequuntur; quare nulla ratione dici potest, Deum ab alio pati, aut substantiam 
extensam divina natura indignam esse; tametsi divisibilis supponatur, dummodo aeterna, et 
infinita concedatur. Sed de his impraesentiarum satis. 

PROPOSITIO XVI :Ex necessitate divinae naturae, infinita infinitis modis (hoc est, omnia, quae 
sub intellectum infinitum cadere possunt) sequi debent. Demonstratio : Haec Propositio 
unicuique manifesta esse debet, si modo ad hoc attendat, quod ex data cuiuscunque rei 
definitione plures proprietates intellectus concludit, quae revera ex eadem (hoc est, ipsa rei 
essentia) necessario sequuntur, et eo plures, quo plus realitatis rei definitio exprimit, hoc est, 
quo plus realitatis rei definitae essentia involvit. Cum autem natura divina infinita absolute 
attributa habeat (per Defin. 6), quorum etiam unumquodque infinitam essentiam in suo genere 
exprimit, ex eiusdem ergo necessitate infinita infinitis modis (hoc est, omnia, quae sub 
intellectum infinitum cadere possunt) necessario sequi debent. Q.E.D. 

COROLLARIUM I: Hinc sequitur, I 5 . Deum omnium rerum, quae sub intellectum infinitum cadere 
possunt, esse causam efficientem. 

COROLLARIUM II : Sequitur II 5 . Deum causam esse per se, non vero per accidens. 

COROLLARIUM III : Sequitur III 5 . Deum esse absolute causam primam. 

PROPOSITIO XVII : Deus ex solis suae naturae legibus, et a nemine coactus agit. Demonstratio : 
Ex sola divinae naturae necessitate, vel (quod idem est) ex solis eiusdem naturae legibus, infinita 
absolute sequi, modo Prop. 16 ostendimus; et Prop. 15 demonstravimus, nihil sine Deo esse, 
nec concipi posse, sed omnia in Deo esse; quare nihil extra ipsum esse potest, a quo ad agendum 
determinetur, vel cogatur, atque adeo Deus ex solis suae naturae legibus, et a nemine coactus 
agit. Q.E.D. 

COROLLARIUM I : Hinc sequitur I 5 . nullam dari causam, quae Deum extrinsece, vel intrinsece, 
praeter ipsius naturae perfectionem, incitet ad agendum. 

COROLLARIUM II : Sequitur II 5 . solum Deum esse causam liberam. Deus enim solus ex sola suae 
naturae necessitate existit (per Prop. 11 et Coroll. 1 Prop. 14), et ex sola suae naturae necessitate 
agit (per Prop. praeced.). Adeoque (per Defin. 7) solus est causa libera. Q.E.D. 

SCHOLIUM : Alii putant, Deum esse causam liberam, propterea quod potest, ut putant, efficere, 
ut ea, quae ex eius natura sequi diximus, hoc est, quae in eius potestate sunt, non fiant, sive ut 
ab ipso non producantur. Sed hoc idem est, ac si dicerent, quod Deus potest efficere, ut ex 
natura trianguli non sequatur, eius tres angulos aequales esse duobus rectis; sive ut ex data 
causa non sequatur effectus, quod est absurdum. Porro infra absque ope huius Propositionis 
ostendam, ad Dei naturam neque intellectum, neque voluntatem pertinere. Scio equidem plures 
esse, qui putant, se posse demonstrare, ad Dei naturam summum intellectum, et liberam 
voluntatem pertinere; nihil enim perfectius cognoscere sese aiunt, quod Deo tribuere possunt, 
quam id, quod in nobis summa est perfectio. 

Porro, tametsi Deum actu summe intelligentem concipiant, non tamen credunt, eum posse 
omnia, quae actu intelligit, efficere, ut existant; nam se eo modo Dei potentiam destruere putant. 
Si omnia, inquiunt, quae in eius intellectu sunt, creavisset, nihil tum amplius creare potuisset, 
quod credunt Dei omnipotentiae repugnare; ideoque maluerunt Deum ad omnia indifferentem 
statuere, nec aliud creantem praeter id; quod absoluta quadam voluntate decrevit creare. 
Verum ego me satis clare ostendisse puto (vide Prop. 16), a summa Dei potentia, sive infinita 
natura infinita infinitis modis, hoc est, omnia necessario effluxisse, vel semper eadem 
necessitate sequi, eodem modo, ac ex natura trianguli ab aeterno, et in aeternum sequitur, eius 
tres angulos aequari duobus rectis. 

Quare Dei omnipotentia actu ab aeterno fuit, et in aeternum in eadem actualitate manebit. Et 
hoc modo Dei omnipotentia longe, meo quidem iudicio, perfectior statuitur. Imo adversarii Dei 
omnipotentiam (liceat aperte loqui) negare videntur. Coguntur enim fateri, Deum infinita 
creabilia intelligere, quae tamen nunquam creare poterit. Nam alias, si scilicet omnia, quae 
intelligit, crearet, suam, iuxta ipsos, exhauriret omnipotentiam, et se imperfectum redderet. Ut 
igitur Deum perfectum statuant, eo rediguntur, ut simul statuere debeant, ipsum non posse 
omnia efficere, ad quae eius potentia se extendit, quo absurdius, aut Dei omnipotentiae magis 
repugnans, non video, quid fingi possit. Porro, ut de intellectu, et voluntate, quos Deo 
communiter tribuimus, hic etiam aliquid dicam; si ad aeternam Dei essentiam, intellectus scilicet, 
et voluntas pertinent, aliud sane per utrumque hoc attributum intelligendum est, quam quod 
vulgo solent homines. Nam intellectus, et voluntas, qui Dei essentiam constituerent, a nostro 
intellectu, et voluntate, toto coelo differre deberent, nec in ulla re, praeterquam in nomine, 
convenire possent; non aliter scilicet, quam inter se conveniunt canis, signum coeleste, et canis, 
animal latrans. Quod sic demonstrabo. Si intellectus ad divinam naturam pertinet, non poterit, 
uti noster intellectus, posterior (ut plerisque placet), vel simul natura esse cum rebus intellectis, 
quandoquidem Deus omnibus rebus prior est causalitate (per Coroll. 1 Prop. 16); sed contra 
veritas, et formalis rerum essentia ideo talis est, quia talis in Dei intellectu existit obiective. 
Quare Dei intellectus, quatenus Dei essentiam constituere concipitur, est revera causa rerum, 
tam earum essentiae, quam earum existentiae; quod ab iis videtur etiam fuisse animadversum, 
qui Dei intellectum, voluntatem, et potentiam unum et idem esse asseruerunt. 

Cum itaque Dei intellectus sit unica rerum causa, videlicet (ut ostendimus) tam earum essentiae, 
quam earum existentiae, debet ipse necessario ab iisdem differre, tam ratione essentiae, quam 
ratione existentiae. Nam causatum differt a sua causa praecise in eo, quod a causa habet. Ex. gr. 
homo est causa existentiae, non vero essentiae alterius hominis; est enim haec aeterna veritas: 
et ideo secundum essentiam prorsus convenire possunt; in existendo autem differre debent; et 
propterea, si unius existentia pereat, non ideo alterius peribit; sed, si unius essentia destrui 
posset, et fieri falsa, destrueretur etiam alterius essentia. Quapropter res, quae et essentiae, et 

existentiae, alicuius effectus est causa, a tali effectu differre debet, tam ratione essentiae, quam 
ratione existentiae. 

Atqui Dei intellectus est et essentiae, et existentiae nostri intellectus causa: ergo Dei intellectus, 
quatenus divinam essentiam constituere concipitur, a nostro intellectu, tam ratione essentiae, 
quam ratione existentiae differt, nec in ulla re, praeterquam in nomine, cum eo convenire potest, 
ut volebamus. Circa voluntatem eodem modo proceditur, ut facile unusquisque videre potest. 

PROPOSITIO XVIII : Deus est omnium rerum causa immanens, non vero transiens. 
Demonstratio : Omnia, quae sunt, in Deo sunt, et per Deum concipi debent (per Prop. 15), 
adeoque (per Coroll. 1 Prop. 16 huius) Deus rerum, quae in ipso sunt, est causa, quod est primum. 
Deinde extra Deum nulla potest dari substantia (per Prop. 14), hoc est (per Defin. 3), res, quae 
extra Deum in se sit, quod erat secundum. Deus ergo est omnium rerum causa immanens, non 
vero transiens. Q.E.D. 

PROPOSITIO XIX : Deus, sive omnia Dei attributa sunt aeterna. Demonstratio : Deus enim (per 
Defin. 6) est substantia, quae (per Prop. 11) necessario existit, hoc est (per Prop. 7), ad cuius 
naturam pertinet existere, sive (quod idem est) ex cuius definitione sequitur ipsum existere, 
adeoque (per Defin. 8) est aeternus. Deinde per Dei attributa intelligendum est id, quod (per 
Defin: 4) Divinae substantiae essentiam exprimit, hoc est, id, quod ad substantiam pertinet: id 
ipsum, inquam, ipsa attributa involvere debent. Atqui ad naturam substantiae (ut iam ex Prop. 
7 demonstravi) pertinet aeternitas. Ergo unumquodque attributorum aeternitatem involvere 
debet, adeoque omnia sunt aeterna. Q.E.D. 

SCHOLIUM : Haec Propositio quam clarissime etiam patet ex modo, quo (Prop. 11) Dei 
existentiam demonstravi; ex ea, inquam, demonstratione constat, Dei existentiam, sicut eius 
essentiam, aeternam esse veritatem. Deinde (Prop. 19 Principiorum Cartesii) alio etiam modo 
Dei aeternitatem demonstravi, nec opus est eum hic repetere. 

PROPOSITIO XX : Dei existentia, eiusque essentia unum et idem sunt. Demonstratio : Deus (per 
Prop. anteced.), eiusque omnia attributa sunt aeterna, hoc est (per Defin. 8), unumquodque eius 
attributorum existentiam exprimit. Eadem ergo Dei attributa, quae (per Defin. 4) Dei aeternam 
essentiam explicant, eius simul aeternam existentiam explicant, hoc est, illud ipsum, quod 
essentiam Dei constituit, constituit simul ipsius existentiam, adeoque haec, et ipsius essentia 
unum et idem sunt. Q.E.D. 

COROLLARIUM I : Hinc sequitur I 5 . Dei existentiam, sicut eius essentiam, aeternam esse 
veritatem. 

COROLLARIUM II : Sequitur II 5 . Deum, sive omnia Dei attributa esse immutabilia. Nam, si ratione 
existentiae mutarentur, deberent etiam (per Prop. praeced.) ratione essentiae mutari, hoc est 
(ut per se notum) ex veris falsa fieri, quod est absurdum. 

PROPOSITIO XXI : Omnia, quae ex absoluta natura alicuius attributi Dei sequuntur, semper, et 
infinita existere debuerunt, sive per idem attributum aeterna, et infinita sunt. Demonstratio : 
Concipe, si fieri potest (siquidem neges), aliquid in aliquo Dei attributo ex ipsius absoluta natura 
sequi, quod finitum sit, et determinatam habeat existentiam, sive durationem, ex. gr. ideam Dei 
in cogitatione. At cogitatio, quandoquidem Dei attributum supponitur, est necessario (per Prop. 
11) sua natura infinita. Verum, quatenus ipsa ideam Dei habet, finita supponitur. At (per Defin. 
2) finita concipi non potest, nisi per ipsam cogitationem determinetur. Sed non per ipsam 
cogitationem, quatenus ideam Dei constituit, eatenus enim finita supponitur esse: Ergo per 

cogitationem, quatenus ideam Dei non constituit, quae tamen (per Prop. 11) necessario existere 
debet: Datur igitur cogitatio non constituens ideam Dei, ac propterea ex eius natura, quatenus 
est absoluta cogitatio, non sequitur necessario idea Dei. (Concipitur enim ideam Dei constituens, 
et non constituens.) Quod est contra hypothesin. Quare si idea Dei in cogitatione, aut aliquid 
(perinde est, quicquid sumatur, quandoquidem demonstratio universalis est) in aliquo Dei 
attributo ex necessitate absolutae naturae ipsius attributi sequatur, id debet necessario esse 
infinitum; quod erat primum. 

Deinde id, quod ex necessitate naturae alicuius attributi ita sequitur, non potest 
determinatam habere existentiam sive durationem. Nam, si neges, supponatur res, quae ex 
necessitate naturae alicuius attributi sequitur, dari in aliquo Dei attributo, ex. gr. idea Dei in 
cogitatione, eaque supponatur aliquando non exstitisse, vel non exstitura. Cum autem cogitatio 
Dei attributum supponatur, debet et necessario, et immutabilis existere (per Prop. 11 et Coroll. 
2 Prop. 20). Quare ultra limites durationis ideae Dei (supponitur enim aliquando non exstitisse, 
aut non exstitura) cogitatio sine idea Dei existere debebit; atqui hoc est contra hypothesin; 
supponitur enim, ex data cogitatione necessario sequi ideam Dei. Ergo idea Dei in cogitatione, 
aut aliquid, quod necessario ex absoluta natura alicuius attributi Dei sequitur, non potest 
determinatam habere durationem; sed per idem attributum aeternum est, quod erat secundum. 
Nota, hoc idem esse affirmandum de quacunque re, quae in aliquo Dei attributo ex Dei absoluta 
natura necessario sequitur. 

PROPOSITIO XXII: Quicquid exaliquo Dei attributo, quatenus modificatum est tali modificatione, 
quae et necessario, et infinita per idem existit, sequitur, debet quoque et necessario, et 
infinitum existere. Demonstratio : Huius Propositionis demonstratio procedit eodem modo, ac 
demonstratio praecedentis. 

PROPOSITIO XXIII : Omnis modus, qui et necessario, et infinitus existit, necessario sequi debuit, 
vel ex absoluta natura alicuius attributi Dei, vel ex aliquo attributo modificato modificatione, 
quae et necessario, et infinita existit. Demonstratio : Modus enim in alio est, per quod concipi 
debet (per Defin. 5), hoc est (per Prop. 15) in solo Deo est, et per solum Deum concipi potest. Si 
ergo modus concipitur necessario existere, et infinitus esse, utrumque hoc debet necessario 
concludi, sive percipi per aliquod Dei attributum, quatenus idem concipitur infinitatem, et 
necessitatem existentiae, sive (quod per Defin. 8 idem est) aeternitatem exprimere, hoc est (per 
Defin. 6 et Prop. 19), quatenus absolute consideratur. Modus ergo, qui et necessario, et infinitus 
existit, ex absoluta natura alicuius Dei attributi sequi debuit; hocque vel immediate (de quo Prop. 
21), vel mediante aliqua modificatione, quae ex eius absoluta natura sequitur, hoc est (per Prop. 
praeced.), quae et necessario, et infinita existit. Q.E.D. 

PROPOSITIO XXIV : Rerum a Deo productarum essentia non involvit existentiam. Demonstratio : 
Patet ex Definitione I. Id enim, cuius natura (in se scilicet considerata) involvit existentiam, causa 
est sui, et ex sola suae naturae necessitate existit. 

COROLLARIUM : Hinc sequitur, Deum non tantum esse causam, ut res incipiant existere; sed 
etiam, ut in existendo perseverent, sive (ut termino Scholastico utar) Deum esse causam essendi 
rerum. Nam, sive res existant, sive non existant, quotiescunque ad earum essentiam attendimus, 
eandem nec existentiam, nec durationem involvere comperimus; adeoque earum essentia 
neque suae existentiae, neque suae durationis potest esse causa, sed tantum Deus, ad cuius 
solam naturam pertinet existere (per Coroll. 1 Prop. 14). 

PROPOSITIO XXV : Deus non tantum est causa efficiens rerum existentiae, sed etiam essentiae. 
Demonstratio : Si negas, ergo rerum essentiae Deus non est causa; adeoque (per Axiom. 4) 

potest rerum essentia sine Deo concipi: atqui hoc (per Prop. 15) est absurdum. Ergo rerum etiam 
essentiae Deus est causa. Q.E.D. 

SCHOLIUM : Haec Propositio clarius sequitur ex Propositione 16. Ex ea enim sequitur, quod ex 
data natura divina, tam rerum essentia, quam existentia debeat necessario concludi; et, ut verbo 
dicam, eo sensu, quo Deus dicitur causa sui, etiam omnium rerum causa dicendus est, quod 
adhuc clarius ex sequenti Corollario constabit. 

COROLLARIUM : Res particulares nihil sunt, nisi Dei attributorum affectiones, sive modi, quibus 
Dei attributa certo, et determinato modo exprimuntur. Demonstratio patet ex Propositione 15, 
et Definitione 5. 

PROPOSITIO XXVI : Res, quae ad aliquid operandum determinata est, a Deo necessario sic fuit 
determinata; et, quae a Deo non est determinata, non potest se ipsam ad operandum 
determinare. Demonstratio : Id, per quod res determinatae ad aliquid operandum dicuntur, 
necessario quid positivum est (ut per se notum). Adeoque, tam eius essentiae, quam existentiae, 
Deus ex necessitate suae naturae est causa efficiens (per Prop. 25 et 16); quod erat primum. Ex 
quo etiam, quod secundo proponitur, clarissimg sequitur. Nam si res, quae a Deo determinata 
non est, se ipsam determinare posset, prima pars huius falsa esset, quod est absurdum, ut 
ostendimus. 

PROPOSITIO XXVII : Res, quae a Deo ad aliquid operandum determinata est, se ipsam 
indeterminatam reddere non potest. Demonstratio : Haec Propositio patet ex Axiomate tertio. 

PROPOSITIO XXVIII : Quodcunque singulare, sive quaevis res, quae finita est, et determinatam 
habet existentiam, non potest existere, nec ad operandum determinari, nisi ad existendum, et 
operandum determinetur ab alia causa, quae etiam finita est, et determinatam habet 
existentiam: et rursus haec causa non potest etiam existere, neque ad operandum determinari, 
nisi ab alia, quae etiam finita est, et determinatam habet existentiam, determinetur ad 
existendum, et operandum, et sic in infinitum. Demonstratio : Quicquid determinatum est ad 
existendum, et operandum, a Deo sic determinatum est (per Prop. 26 et Coroll. Prop. 24). At id, 
quod finitum est, et determinatam habet existentiam, ab absoluta natura alicuius Dei attributi 
produci non potuit; quicquid enim ex absoluta natura alicuius Dei attributi sequitur, id infinitum, 
et aeternum est (per Prop. 21). Debuit ergo ex Deo, vel aliquo eius attributo sequi, quatenus 
aliquo modo affectum consideratur; praeter enim substantiam, et modos nil datur (per Axiom. 
1 et Defin. 3 et 5), et modi (per Coroll. Prop. 25) nihil sunt, nisi Dei attributorum affectiones. At 
ex Deo, vel aliquo eius attributo, quatenus affectum est modificatione, quae aeterna, et infinita 
est, sequi etiam non potuit (per Prop. 22). 

Debuit ergo sequi, vel ad existendum, et operandum determinari a Deo, vel aliquo eius attributo, 
quatenus modificatum est modificatione, quae finita est, et determinatam habet existentiam. 
Quod erat primum. Deinde haec rursus causa, sive hic modus (per eandem rationem, qua 
primam partem huius iam iam demonstravimus) debuit etiam determinari ab alia, quae etiam 
finita est, et determinatam habet existentiam, et rursus haec ultima (per eandem rationem) ab 
alia, et sic semper (per eandem rationem) in infinitum. Q.E.D. 

SCHOLIUM : Cum quaedam a Deo immediate produci debuerunt, videlicet ea, quae ex absoluta 
eius natura necessario sequuntur, et alia mediantibus his primis, quae tamen sine Deo nec esse, 
nec concipi possunt; hinc sequitur I 5 . quod Deus sit rerum immediate ab ipso productarum, 
causa absolute proxima; non vero in suo genere, ut aiunt. Nam Dei effectus, sine sua causa, nec 
esse, nec concipi possunt (per Prop. 15 et Coroll. Prop. 24). Sequitur II 5 . quod Deus non potest 

proprie dici causa esse remota rerum singularium, nisi forte ea de causa, ut scilicet has ab iis, 
quas immediate produxit, vel potius, quae ex absoluta eius natura sequuntur, distinguamus. 
Nam per causam remotam talem, intelligimus, quae cum effectu nullo modo coniuncta est. At 
omnia, quae sunt, in Deo sunt, et a Deo ita dependent, ut sine ipso nec esse, nec concipi possint. 

PROPOSITIO XXIX : In rerum natura nullum datur contingens, sed omnia ex necessitate divinae 
naturae determinata sunt ad certo modo existendum, et operandum. Demonstratio : Quicquid 
est, in Deo est (per Prop. 15): Deus autem non potest dici res contingens. Nam (per Prop. 11) 
necessario, non vero contingenter existit. Modi deinde divinae naturae ex eadem etiam 
necessario, non vero contingenter secuti sunt (per Prop. 16), idque, vel quatenus divina natura 
absolute (per Prop. 21), vel quatenus certo modo ad agendum determinata consideratur (per 
Prop. 27). Porro horum modorum Deus non tantum est causa, quatenus simpliciter existunt (per 
Coroll. Prop. 24), sed etiam (per Prop. 26), quatenus ad aliquid operandum determinati 
considerantur. Quod si a Deo (per eandem. Prop.) determinati non sint, impossibile, non vero 
contingens est, ut se ipsos determinent; et contra (per Prop. 27) si a Deo determinati sint, 
impossibile, non vero contingens est, ut se ipsos indeterminatos reddant. Quare omnia ex 
necessitate divinae naturae determinata sunt, non tantum ad existendum, sed etiam ad certo 
modo existendum, et operandum, nullumque datur contingens. Q.E.D. 

SCHOLIUM : Antequam ulterius pergam, hic, quid nobis per Naturam naturantem, et quid per 
Naturam naturatam intelligendum sit, explicare volo, vel potius monere. Nam ex antecedentibus 
iam constare existimo, nempe, quod per Naturam naturantem nobis intelligendum est id, quod 
in se est, et per se concipitur, sive talia substantiae attributa, quae aeternam, et infinitam 
essentiam exprimunt, hoc est (per Coroll. 1 Prop. 14 et Coroll. 2 Prop. 17), Deus, quatenus, ut 
causa libera, consideratur. Per naturatam autem intelligo id omne, quod ex necessitate Dei 
naturae, sive uniuscuiusque Dei attributorum sequitur, hoc est, omnes Dei attributorum modos, 
quatenus considerantur, ut res, quae in Deo sunt, et quae sine Deo nec esse, nec concipi possunt. 

PROPOSITIO XXX : Intellectus actu finitus, aut actu infinitus Dei attributa, Deique affectiones 
comprehendere debet, et nihil aliud. Demonstratio : Idea vera debet convenire cum suo ideato 
(per Axiom. 6), hoc est (ut per se notum) id, quod in intellectu obiective continetur, debet 
necessario in natura dari: atqui in natura (per Coroll. 1 Prop. 14) non nisi una substantia datur, 
nempe Deus, nec ullae aliae affectiones (per Prop. 15), quam quae in Deo sunt, et quae (per 
eandem Prop.) sine Deo nec esse, nec concipi possunt; ergo intellectus actu finitus, aut actu 
infinitus Dei attributa, Deique affectiones comprehendere debet, et nihil aliud. Q.E.D. 

PROPOSITIO XXXI : Intellectus actu, sive is finitus sit, sive infinitus, ut et voluntas, cupiditas, 
amor et. ad Naturam naturatam, non vero ad naturantem referri debent. Demonstratio : Per 
intellectum enim (ut per se notum) non intelligimus absolutam cogitationem, sed certum 
tantum modum cogitandi, qui modus ab aliis, scilicet cupiditate, amore, etc. differt, adeoque 
(per Defin. 5) per absolutam cogitationem concipi debet, nempe (per Prop. 15 et Defin. 6) per 
aliquod Dei attributum, quod aeternam, et infinitam cogitationis essentiam exprimit, ita concipi 
debet, ut sine ipso nec esse, nec concipi possit; ac propterea (per Schol. Prop. 29) ad Naturam 
naturatam, non vero naturantem referri debet, ut etiam reliqui modi cogitandi. Q.E.D. 

SCHOLIUM : Ratio, cur hic loquar de intellectu actu, non est, quia concedo, ullum dari intellectum 
potentia, sed, quia omnem confusionem vitare cupio, nolui loqui, nisi de re nobis quam 
clarissime percepta, de ipsa scilicet intellectione, qua nihil nobis clarius percipitur. Nihil enim 
intelligere possumus, quod ad perfectiorem intellectionis cognitionem non conducat. 

PROPOSITIO XXXII : Voluntas non potest vocari causa libera, sed tantum necessaria. 
Demonstratio : Voluntas certus tantum cogitandi modus est, sicuti intellectus; adeoque (per 
Prop. 28) unaquaeque volitio non potest existere, neque ad operandum determinari, nisi ab alia 
causa determinetur, et haec rursus ab alia, et sic porro in infinitum. Quod si voluntas infinita 
supponatur, debet etiam ad existendum, et operandum determinari a Deo, non quatenus 
substantia absolute infinita est, sed quatenus attributum habet, quod infinitam, et aeternam 
cogitationis essentiam exprimit (per Prop. 23). Quocumque igitur modo, sive finita, sive infinita 
concipiatur, causam requirit, a qua ad existendum, et operandum determinetur; adeoque (per 
Defin. 7) non potest dici causa libera, sed tantum necessaria, vel coacta. Q.E.D. 

COROLLARIUM I : Hinc sequitur I 5 . Deum non operari ex libertate voluntatis. 

COROLLARIUM II : Sequitur II 5 . voluntatem, et intellectum ad Dei naturam ita sese habere, ut 
motus, et quies, et absolute, ut omnia naturalia, quae (per Prop. 29) a Deo ad existendum, et 
operandum certo modo determinari debent. Nam voluntas, ut reliqua omnia, causa indiget, a 
qua ad existendum, et operandum certo modo determinetur. Et, quamvis ex data voluntate, sive 
intellectu infinita sequantur, non tamen propterea Deus magis dici potest ex libertate voluntatis 
agere, quam propter ea, quae ex motu, et quiete sequuntur (infinita enim ex his etiam 
sequuntur), dici potest ex libertate motus, et quietis agere. Quare voluntas ad Dei naturam non 
magis pertinet, quam reliqua naturalia; sed ad ipsam eodem modo sese habet, ut motus, et 
quies, et omnia reliqua, quae ostendimus ex necessitate divinae naturae sequi, et ab eadem ad 
existendum, et operandum certo modo determinari. 

PROPOSITIO XXXIII : Res nullo alio modo, neque alio ordine a Deo produci potuerunt, quam 
productae sunt. Demonstratio : Res enim omnes ex data Dei natura necessario sequutae sunt 
(per Prop. 16), et ex necessitate naturae Dei determinatae sunt ad certo modo existendum, et 
operandum (per Prop. 29). Si itaque res alterius naturae potuissent esse, vel alio modo ad 
operandum determinari, ut naturae ordo alius esset; ergo Dei etiam natura alia posset esse, 
quam iam est; ac proinde (per Prop. 11) illa etiam deberet existere, et consequenter duo, vel 
plures possent dari Dii, quod (per Coroll. 1 Prop. 14) est absurdum. Quapropter res nullo alio 
modo, neque alio ordine, etc. Q.E.D. 

SCHOLIUM I : Quoniam his luce meridiana clarius ostendi, nihil absolute in rebus dari, propter 
quod contingentes dicantur, explicare iam paucis volo, quid nobis per contingens erit 
intelligendum; sed prius, quid per necessarium, etimpossibile. Res aliqua neressaria dicitur, vel 
ratione suae essentiae, vel ratione causae. Rei enim alicuius existentia vel ex ipsius essentia, et 
definitione, vel ex data causa efficiente necessario sequitur. Deinde his etiam de causis res aliqua 
impossibilis dicitur; nimirum quia vel ipsius essentia, seu definitio contradictionem involvit, vel 
quia nulla causa externa datur, ad talem rem producendam determinata. At res aliqua nulla alia 
de causa contingens dicitur, nisi respectu defectus nostrae cognitionis. Res enim, cuius 
essentiam contradictionem involvere ignoramus, vel de qua probe scimus, eandem nullam 
contradictionem involvere, et tamen de ipsius existentia nihil certo affirmare possumus, 
propterea quod ordo causarum nos latet, ea nunquam, nec ut necessaria, nec ut impossibilis 
videri nobis potest, ideoque eandem vel contingentem, vel possibilem vocamus. 

SCHOLIUM II : Ex praecedentibus clare sequitur, res summa perfectione a Deo fuisse productas: 
quandoquidem ex data perfectissima natura necessario secutae sunt. Neque hoc Deum ullius 
arguit imperfectionis; ipsius enim perfectio hoc nos affirmare coegit. Imo ex huius contrario clare 
sequeretur (ut modo ostendi), Deum non esse summe perfectum; nimirum quia, si res alio modo 
fuissent productae, Deo alia natura esset tribuenda, diversa ab ea, quam ex consideratione Entis 

perfectissimi coacti sumus ei tribuere. Verum non dubito, quin multi hanc sententiam, ut 
absurdam, explodant, nec animum ad eandem perpendendam instituere velint; idque nulla alia 
de causa, quam quia Deo aliam libertatem assueti sunt tribuere, longe diversam ab illa, quae a 
nobis (Defin. 7) tradita est; videlicet, absolutam voluntatem. 

Verum neque etiam dubito, si rem meditari vellent, nostrarumque demonstrationum seriem 
recte secum perpendere, quin tandem talem libertatem, qualem iam Deo tribuunt, non tantum, 
ut nugatoriam, sed, ut magnum scientiae obstaculum, plane reiiciant. Nec opus est, ut ea, quae 
in Scholio Propositionis 17 dicta sunt, hic repetam. Attamen in eorum gratiam adhuc ostendam, 
quod, quamvis concedatur, voluntatem ad Dei essentiam pertinere, ex eius perfectione 
nihilominus sequatur, res nullo alio potuisse modo, neque ordine a Deo creari; quod facile erit 
ostendere, si prius consideremus id, quod ipsimet concedunt, videlicet ex solo Dei decreto, et 
voluntate pendere, ut unaquaeque res id, quod est, sit. Nam alias Deus omnium rerum causa 
non esset. Deinde quod omnia Dei decreta ab aeterno ab ipso Deo sancita fuerunt. 

Nam alias imperfectionis, et inconstantiae argueretur. At cum in aeterno non detur quando, ante, 
nec post: hinc, ex sola scilicet Dei perfectione, sequitur, Deum aliud decernere nunquam posse, 
nec unquam potuisse; sive Deum ante sua decreta nun fuisse, nec sine ipsis esse posse. At dicent, 
quod, quamvis supponeretur, quod Deus aliam rerum naturam fecisset, vel quod ab aeterno 
aliud de natura, eiusque ordine decrevisset, nulla inde in Deo sequeretur imperfectio. Verum si 
hoc dicant, concedent simul, Deum posse sua mutare decreta. Nam si Deus de natura, eiusque 
ordine aliud, quam decrevit, decrevisset, hoc est, ut aliud de natura voluisset, et concepisset, 
alium necessario, quam iam habet intellectum, et aliam, quam iam habet, voluntatem habuisset. 
Et si Deo alium intellectum, aliamque voluntatem tribuere licet, absque ulla eius essentiae, 
eiusque perfectionis mutatione, quid causae est, cur iam non possit sua de rebus creatis decreta 
mutare, et nihilominus aeque perfectus manere? 

Eius enim intellectus, et voluntas circa res creatas, et earum ordinem in respectu suae essentiae, 
et perfectionis, perinde est, quomodocunque concipiatur. Deinde omnes, quos vidi, Philosophi 
concedunt, nullum in Deo dari intellectum potentia, sed tantum actu; cum autem et eius 
intellectus, et eius voluntas ab eiusdem essentia non distinguantur, ut etiam omnes concedunt, 
sequitur ergo hinc etiam, quod, si Deus alium intellectum actu habuisset, et aliam voluntatem, 
eius etiam essentia alia necessario esset; ac proinde (ut a principio conclusi) si aliter res, quam 
iam sunt, a Deo productae essent, Dei intellectus, eiasque voluntas; hoc est (ut conceditur) eius 
essentia alia esse deberei, quod est absurdum. 

Cum itaque res nullo alio modo, nec ordine a Deo produci potuerit, et, hoc verum esse, ex 
summa Dei perfectione sequatur, nulla profecto sana ratio persuadere nobis potest, ut 
credamus, quod Deus noluerit omnia, quae in suo intellectu sunt, eadem illa perfectione, qua 
ipsa intelligit, creare. At dicent, in rebus nullam esse perfectionem, neque imperfectionem, sed 
id, quod in ipsis est, propter quod perfectae sunt, aut imperfectae, et bonae aut malae dicuntur, 
a Dei tantum voluntate pendere; atque adeo, si Deus voluisset, potuisset efficere, ut id, quod 
iam perfectio est, summa esset imperfectio, et contra. Verum quid hoc aliud esset, quam aperte 
affirmare, quod Deus, qui id, quod vult, necessario intelligit, sua voluntate efficere potest, ut res 
alio modo, quam intelligit, intelligat, quod (ut modo ostendi) magnum est absurdum. Quare 
argumentum in ipsos retorquere possum, hoc modo. Omnia a Dei potestate pendent. 

Ut res itaque aliter se habere possint, Dei necessario voluntas aliter se habere etiam deberet; 
atqui Dei voluntas aliter se habere nequit (ut modo ex Dei perfectione evidentissime 
ostendimus). Ergo neque res aliter se habere possunt. Fateor, hanc opinionem, quae omnia 

indifferenti cuidam Dei voluntati subiicit, et ab ipsius beneplacito omnia pendere statuit, minus 
a vero aberrare, quam illorum, qui statuunt, Deum omnia sub ratione boni agere. Nam hi aliquid 
extra Deum videntur ponere, quod a Deo non dependet, ad quod Deus, tanquam ad exemplar, 
in operando attendit, vel ad quod, tanquam ad certum scopum, collimat. Quod profecto nihil 
aliud est, quam Deum fato subiicere, quo nihil de Deo absurdius statui potest, quem ostendimus 
tam omnium rerum essentiae, quam earum existentiae primam, et unicam liberam causam esse. 
Quare non est, ut in hoc absurdo refutando tempus consumam. 

PROPOSITIO XXXIV : Dei potentia est ipsa ipsius essentia. Demonstratio : Ex sola enim 
necessitate Dei essentiae sequitur, Deum esse causam sui (per Prop. 11), et (per Prop. 16 
eiusque Coroll.) omnium rerum. Ergo potentia Dei, qua ipse, et omnia sunt, et agunt, est ipsa 
ipsius essentia. Q.E.D. 

PROPOSITIO XXXV : Quicquid concipimus in Dei potestate esse, id necessario est. Demonstratio : 
Quicquid enim in Dei potestate est, id (per Prop. praeced.) in eius essentia ita debet 
comprehendi, ut ex ea necessario sequatur, adeoque necessario est. Q.E.D. 

PROPOSITIO XXXVI : Nihil existit, ex cuius natura aliquis effectus non sequatur. Demonstratio : 
Quicquid existit, Dei naturam, sive essentiam certo, et determinato modo exprimit (per Coroll. 
Prop. 25), hoc est (per Prop. 34), quicquid existit, Dei potentiam, quae omnium rerum causa est, 
certo, et determinato modo exprimit, adeoque (per Prop. 16) ex eo aliquis effectus sequi debet. 
Q.E.D. 

APPENDIX : His Dei naturam, eiusque proprietates explicui, ut, quod necessario existit; quod sit 
unicus; quod ex sola suae naturae necessitate sit, et agat; quod sit omnium rerum causa libera, 
et quomodo; quod omnia in Deo sint, et ab ipso ita pendeant, ut sine ipso nec esse, nec concipi 
possint; et denique quod omnia a Deo fuerint praedeterminata, non quidem ex libertate 
voluntatis, sive absoluto beneplacito, sed ex absoluta Dei natura, sive infinita potentia. Porro 
ubicunque data fuit occasio, praeiudicia, quae impedire poterant, quominus meae 
demonstrationes perciperentur, amovere curavi; sed quia non pauca adhuc restant praeiudicia, 
quae etiam, imo maxime impedire poterant, et possunt, quominus homines rerum 
concatenationem eo, quo ipsam explicui, modo amplecti possint, eadem hic ad examen rationis 
vocare operae pretium duxi. 

Et quoniam omnia, quae hic indicare suscipio, praeiudicia pendent ab hoc uno, quod scilicet 
communiter supponant homines, omnes res naturales, ut ipsos, propter finem agere; imo, 
ipsum Deum omnia ad certum aliquem finem dirigere, pro certo statuant: dicunt enim, Deum 
omnia propter hominem fecisse, hominem autem, ut ipsum coleret. Hoc igitur unum prius 
considerabo, quaerendo scilicet, primo causam, cur plerique hoc in praeiudicio acquiescant, et 
omnes natura adeo propensi sint ad idem amplectendum. Deinde eiusdem falsitatem ostendam, 
et tandem, quomodo ex hoc orta sint praeiudicia de bono et malo, merito et peccato, laude et 
vituperio, ordine et confusione, pulchritudine et deformitate, et de aliis huius generis. Verum, 
haec ab humanae mentis natura deducere, non est huius loci: Satis hic erit, si pro fundamento 
id capiam, quod apud omnes debet esse in confesso; nempe hoc, quod omnes homines rerum 
causarum ignari nascuntur, et quod omnes appetitum habent suum utile quaerendi, cuius rei 
sunt conscii. 

Ex his enim sequitur, primo, quod homines, se liberos esse, opinentur, quandoquidem suarum 
volitionum, suique appetitus sunt conscii, et de causis, a quibus disponuntur ad appetendum, et 
volendum, quia earum sunt ignari, nec per somnium cogitant. Sequitur secundo, homines omnia 
propter finem agere; videlicet propter utile, quod appetunt; unde fit, ut semper rerum 

peractarum causas finales tantum scire expetant, et, ubi ipsas audiverint, quiescant; nimirum, 
quia nullam habent causam ulterius dubitandi. Sin autem easdem ex alio audire nequeant, nihil 
iis restat, nisi ut ad semet se convertant, et ad fines, a quibus ipsi ad similia determinari solent, 
reflectant, et sic ex suo ingenio ingenium alterius necessario iudicant. Porro cum in se, et extra 
se non pauca reperiant media, quae, ad suum utile assequendum, non parum conducant, ut ex. 
gr. oculos ad videndum, dentes ad masticandum, herbas, et animantia ad alimentum, solem ad 
illuminandum, mare ad alendum pisces, hinc factum, ut omnia naturalia, tanquam ad suum utile 
media, considerent; et quia illa media ab ipsis inventa, non autem parata esse sciunt, hinc 
causam credendi habuerunt, aliquem alium esse, qui illa media in eorum usum paraverit. 

Nam postquam res, ut media, consideraverunt, credere non potuerunt, easdem se ipsas fecisse; 
sed ex mediis, quae sibi ipsi parare solent, concludere debuerunt, dari aliquem, vel aliquos 
naturae rectores, humana praeditos libertate, qui ipsis omnia curaverint, et in eorum usum 
omnia fecerint. Atque horum etiam ingenium, quandoquidem de eo nunquam quid audiverant, 
ex suo iudicare debuerunt, atque hinc statuerunt, Deos omnia in hominum usum dirigere, ut 
homines sibi devinciant, et in summo ab iisdem honore habeantur; unde factum, ut unusquisque 
diversos Deum colendi modos ex suo ingenio excogitaverit, ut Deus eos supra reliquos diligeret, 
et totam naturam in usum coecae illorum cupiditatis, et insatiabilis avaritiae dirigeret. Atque ita 
hoc praeiudicium in superstitionem versum, et altas in mentibus egit radices; quod in causa fuit, 
ut unusquisque maximo conatu omnium rerum causas finales intelligere, easque explicare 
studeret. 

Sed dum quaesiverunt ostendere, naturam nihil frustra (hoc est, quod in usum hominum non 
sit) agere, nihil aliud videntur ostendisse, quam naturam, Deosque aeque, ac homines, delirare. 
Vide quaeso, quo res tandem evasit! Inter tot naturae commoda non pauca reperire debuerunt 
incommoda, tempestates scilicet, terrae motus, morbos etc. atque haec statuerunt propterea 
evenire, quod Dii irati essent ob iniurias, sibi ab hominibus factas, sive ob peccata in suo cultu 
commissa; et quamvis experientia indies reclamaret, ac infinitis exemplis ostenderet, commoda, 
atque incommoda piis aeque, ac impiis promiscue evenire, non ideo ab inveterato praeiudicio 
destiterunt: facilius enim iis fuit, hoc inter alia incognita, quorum usum ignorabant, ponere, et 
sic praesentem suum et innatum statum ignorantiae retinere, quam totam illam fabricam 
destruere, et novam excogitare. 

Unde pro certo statuerunt, Deorum iudicia humanum captum longissime superare: quae sane 
unica fuisset causa, ut veritas humanum genus in aeternum lateret; nisi Mathesis, quae non circa 
fines, sed tantum circa figurarum essentias, et proprietates versatur, aliam veritatis normam 
hominibus ostendisset, et praeter Mathesin aliae etiam adsignari possunt causae (quas hic 
enumerare supervacaneum est), a quibus fieri potuit, ut homines communia haec praeiudicia 
animadverterent, et in veram rerum cognitionem ducerentur. His satis explicui id, quod primo 
loco promisi. 

Ut iam autem ostendam, naturam finem nullum sibi praefixum habere, et omnes causas finales 
nihil, nisi humana esse figmenta, non opus est multis. Credo enim id iam satis constare, tam ex 
fundamentis, et causis, unde hoc praeiudicium originem suam traxisse ostendi, quam ex 
Propositione 16 et Corollariis Propositionis 32 et praeterea ex iis omnibus, quibus ostendi, omnia 
naturae aeterna quadam necessitate, summaque perfectione procedere. Hoc tamen adhuc 
addam, nempe, hanc de fine doctrinam naturam omnino evertere. 

Nam id, quod revera causa est, ut effectum considerat, et contra. Deinde id, quod natura prius 
est, facit posterius. Et denique id, quod supremum, et perfectissimum est, reddit 

imperfectissimum. Nam (duobus prioribus omissis, quia per se manifesta sunt) ut ex 
Propositionibus 21, 22 et 23 constat, ille effectus perfectissimus est, qui a Deo immediate 
producitur, et quo aliquid pluribus causis intermediis indiget, ut producatur, eo imperfectius est. 
At si res, quae immediate a Deo productae sunt, ea de causa factae essent, ut Deus finem 
assequeretur suum, tum necessario ultimae, quarum de causa priores factae sunt, omnium 
praestantissimae essent. Deinde haec doctrina Dei perfectionem tollit: Nam, si Deus propter 
finem agit, aliquid necessario appetit, quo caret. 

Et, quamvis Theologi, et Metaphysici distinguant inter finem indigentiae, et finem assimilationis, 
fatentur tamen Deum omnia propter se, non vero propter res creandas egisse; quia nihil ante 
creationem praeter Deum assignare possunt, propter quod Deus ageret; adeoque necessario 
fateri coguntur, Deum iis, propter quae media parare voluit, caruisse, eaque cupivisse, ut per se 
clarum. Nec hic praetereundum est, quod huius doctrinae Sectatores, qui in assignandis rerum 
finibus suum ingenium ostentare voluerunt, ad hanc suam doctrinam probandam, novum 
attulerunt modum argumentandi, reducendo scilicet, non ad impossibile, sed ad ignorantiam; 
quod ostendit nullum aliud fuisse huic doctrinae argumentandi medium. 

Nam si ex. gr. ex culmine aliquo lapis in alicuius caput ceciderit, eumque interfecerit, hoc modo 
demonstrabunt, lapidem ad hominem interficiendum cecidisse. Ni enim eum in finem, Deo id 
volente, ceciderit, quomodo tot circumstantiae (saepe enim multae simul concurrunt) casu 
concurrere potuerunt? Respondebis fortasse, id ex eo, quod ventus flavit, et quod homo illae 
iter habebat, evenisse. At instabunt, cur ventus illo tempore flavit? cur homo illo eodemque 
tempore illae iter habebat? Si iterum respondeas, ventum tum ortum, quia mare praecedenti 
die, tempore adhuc tranquillo, agitari inceperat; et quod homo ab amico invitatus fuerat; 
instabunt iterum, quia nullus rogandi finis, cur autem mare agitabatur? cur homo in illud tempus 
invitatus fuit? et sic porro causarum causas rogare non cessabunt, donec ad Dei voluntatem, hoc 
est, ignorantiae asylum confugeris. 

Sic etiam, ubi corporis humani fabricam vident, stupescunt, et ex eo, quod tantae artis causas 
ignorant, concludunt, eandem non mechanica, sed divina, vel supernaturali arte fabricari, 
talique modo constitui, ut una pars alteram non laedat. Atque hinefit, ut qui miraculorum causas 
veras quaerit, quique res naturales, ut doctus, intelligere, non autem, ut stultus, admirari studet, 
passim pro haeretico, et impio habeatur, et proclametur ab iis, quos vulgus, tanquam naturae, 
Deorumque interpretes, adorat. Nam sciunt, quod, sublata ignorantia, stupor, hoc est, unicum 
argumentandi, tuendaeque suae auctoritatis medium, quod habent, tollitur. Sed haec relinquo, 
et ad id, quod tertio loco hic agere constitui, pergo. 

Postquam homines sibi persuaserunt, omnia, quae fiunt, propter ipsos fieri, id in unaquaque re 
praecipuum iudicare debuerunt, quod ipsis utilissimum, et illa omnia praestantissima aestimare, 
a quibus optime afficiebantur. Unde has formare debuerunt notiones, quibus rerum naturas 
explicarent, scilicet, Bonum, Malum, Ordinem, Confusionem, Calidum, Frigidum, Pulchritudinem, 
et Deformitatem: et quia se liberos existimant, inde hae notiones ortae sunt, scilicet, Laus, et 
Vituperium, Peccatum, et Meritum; sed has infra, postquam de natura humana egero, illas 
autem hic breviter explicabo. Nempe id omne, quod ad valetudinem, et Dei cultum conducit, 
Bonum, quod autem iis contrarium est, Malumvocaverunt. Et quia ii, qui rerum naturam non 
intelligunt, sed res tantummodo imaginantur, nihil de rebus affirmant, et imaginationem pro 
intellectu capiunt, ideo ordinem in rebus esse firmiter credunt, rerum, suaeque naturae ignari. 

Nam cum ita sint dispositae, ut, cum nobis per sensus repraesentantur, eas facile imaginari, et 
consequenter earum facile recordari possimus, easdem bene ordinatas, si vero contra, ipsas 

male ordinatas, sive confusas esse dicimus. Et quoniam ea nobis prae caeteris grata sunt, quae 
facile imaginari possumus, ideo homines ordinem confusioni praeferunt; quasi ordo aliquid in 
natura praeter respectum ad nostram imaginationem esset; dicuntque Deum omnia ordine 
creasse, et hoc modo ipsi nescientes Deo imaginationem tribuunt; nisi velint forte, Deum, 
humanae imaginationi providentem, res omnes eo disposuisse modo, quo ipsas facillime 
imaginari possent; nec moram forsan iis iniiciet, quod infinita reperiantur, quae nostram 
imaginationem longe superant, et plurima, quae ipsam, propter eius imbecillitatem, confundunt. 
Sed de hac re satis. 

Caeterae deinde notiones etiam praeter imaginandi modos, quibus imaginatio diversimode 
afficitur, nihil sunt, et tamen ab ignaris, tanquam praecipua rerum attributa, considerantur; quia, 
ut iam diximus, res omnes propter ipsos factas esse, credunt; et rei alicuius naturam bonam, vel 
malam, sanam, vel putridam, et corruptam dicunt, prout ab eadem afficiuntur. Ex. gr. si motus, 
quem nervi ab obiectis, per oculos repraesentatis, accipiunt, valetudini conducat, obiecta, a 
quibus causatur, pulchra dicuntur, quae autem contrarium motum cient, deformia. Quae deinde 
per nares sensum movent, odorifera, vel faetida vocant, quae per linguam, dulcia, aut amara, 
sapida aut insipida, etc. Quae autem per tactum; dura, aut mollia, aspera, aut laevia, etc. Et quae 
denique aures movent, strepitum, sonum, vel harmoniamedere dicuntur, quorum postremum 
homine's adeo dementavit, ut Deum etiam harmonia delectari crederent. Nec desunt Philosophi, 
qui sibi persuaserint, motus coelestes harmoniam componere: Quae omnia satis ostendunt, 
unumquemque pro dispositione cerebri de rebus iudicasse, vel potius imaginationis affectiones 
pro rebus accepisse. Quare non mirum est (ut hoc etiam obiter notemus), quod inter homines 
tot, quot experimur, controversiae ortae sint, ex quibus tandem Scepticismus. 

Nam, quamvis humana corpora in multis conveniant, in plurimis tamen discrepant, et ideo id, 
quod uni bonum, alteri malum videtur; quod uni ordinatum, alteri confusum; quod uni gratum, 
alteri ingratum est, et sic de caeteris, quibus hic supersedeo, cum quia huius loci non est de his 
ex professo agere, tum quia hoc omnes satis experti sunt. Omnibus enim in ore est, quot capita, 
tot sensus, suo quemque sensu abundare, non minora cerebrorum, quam palatorum esse 
discrimina: quae sententiae satis ostendunt, homines pro dispositione cerebri de rebus iudicare, 
resque potius imaginari, quam intelligere. Res enim si intellexissent, illae omnes, teste Mathesi, 
si non allicerent, ad minimum convincerent. 

Videmus itaque omnes notiones, quibus vulgus solet naturam explicare, modos esse 
tantummodo imaginandi, nec ullius rei naturam, sed tantum imaginationis constitutionem 
indicare; et quia nomina habent, quasi essent entium, extra imaginationem existentium, eadem 
entia, non rationis, sed imaginationis voco, atque adeo omnia argumenta, quae contra nos ex 
similibus notionibus petuntur, facile propulsari possunt. Solent enim multi sic argumentari. Si 
omnia ex necessitate perfectissimae Dei naturae sunt consecuta, unde ergo tot imperfectiones 
in natura ortae? Videlicet, rerum corruptio ad faetorem usque, rerum deformitas, quae 
nauseam moveat, confusio, malum, peccatum etc. Sed, ut modo dixi, facile confutantur. 

Nam rerum perfectio ex sola earum natura, et potentia est aestimanda, nec ideo res magis, aut 
minus perfectae sunt, propterea quod hominum sensum delectant, vel offendunt, quod 
humanae naturae conducunt, vel quod eidem repugnant, lis autem, qui quaerunt, cur Deus 
omnes homines non ita creavit, ut solo rationis ductu gubernarentur? nihil aliud respondeo, 
quam quia ei non defuit materia ad omnia, ex summo nimirum ad infimum perfectionis gradum, 
creanda; vel magis proprie loquendo, quia ipsius naturae leges adeo amplae fuerunt, ut 
sufficerent ad omnia, quae ab aliquo infinito intellectu concipi possunt, producenda, ut 
Propositione 16 demonstravi. Haec sunt, quae hic notare suscepi, praeiudicia. Si quaedam huius 

farinae adhuc restant, poterunt eadem ab unoquoque mediocri meditatione emendari. Finis. 
Partis Primae: Ethices- De Deo 


Finis Partis Secundae 


PARS TERTIA. 


COMMERCIUM EPISTOLICUM 

COMMERCIUM EPISTOLICUM BENEDICTI SPINOZAE 

"Epistolae doctorum quorumdam virorum ad Benedictum de Spinoza 
eiusdem responsiones. Epistolae nec secundum materiam nec secundum 
eorum auctoritatem, a quibus vel ad quos scritae sunt, sed in ordinem sunt 
redactae, iuxta tempora in quibus exaratae sunt. Ea tamen ratione ordinatae sunt, ut omnes 
unius eiusdemque viri epistolae et ad eas responsiones se invicem sequantur. Quia vero non 
quis scribat, sed quid scribatur attendendum est, quaedam scribentium nomina omnibus litteris, 
quaedam tantum initialibus, quaedam nullis plane expressa sunt. Notet quoque lector 
benevolus, ei non mirum esse debere, si deprehendat in his epistolis Ethicam, tum temporis 
ineditam, tam ab eo, qui litteras scribit, quam ab eo, qui eis respondet, allegari: ea namque ante 
multos annos a diversis fuit descripta et iis communicata. Haec hic loci monere visum fuit, ne 
quis suspicetur Ethicam antehac editam fuisse. Notandum insuper est, omnes, paucis exemptis 
epistolis, Latine conscritas esse." Apud Bruder. Cf. infra. 

EPISTOLAE DOCTORUM QUORUNDAM VIRORUM AD BENEDICTUS SPINOZAET EIUS 

RESPONSIONES 

Epistola I Spinozae: scientia et humanitate laudata 

EPISTOLA I. ARG. Spinozae scientia et humanitate laudata Oldenburgius mentionem facit 
colloquii Rhenoburgi de Deo, de extensione al. habiti, super quibus rebus ut fusius exponat 
philosophum enixe rogat. 

Clarissimo viro B. D. S. Henricus Oldenburgius. Clarissime Domine, Amice Colende, 

Tam aegre nuper, cum tibi in secessu tuo Rhenoburgi adessem, a latere tuo divellebar, ut quam 
primum in Angliam factus sum redux, tecum rursus uniri, quantum fieri potest, commercio 
saltem epistolico annitar. Rerum solidarum scientia, coniuncta cum humanitate et morum 
elegantia (quibus omnibus natura et industria amplissime te locupletarunt eas habent in semet 
ipsis illecebras, ut viros quosvis ingenuos et liberaliter educatos in sui amorem rapiant. Age 
itaque, vir praestantissime, amicitiae non fucatae dextras iungamus, eamque omni studiorum 
et officiorum genere sedulo colamus. Quod quidem a tenuitate mea proficisci potest, tuum 
iudica. Quas tu possides ingenii dotes, earum partem, cum sine tuo id fieri detrimento possit, 
me mihi vindicare sinas. 

Habebamus Rhenoburgi sermonem de Deo, de extensione et cogitatione infinita, de horum 
attributorum discrimine et convenientia, de ratione unionis animae humanae cum corpore; 
porro de principiis philosophiae Cartesianae et Baconianae. Verum cum quasi per transennam 
et in transcursu duntaxat de tanti momenti argumentis tunc loqueremur, atque interim ista 
omnia menti meae crucem figant, ex amicitiae inter nos initae iure tecum agere nunc aggrediar, 
ac peramanter rogare, ut circa subiecta praememorata tuos conceptus nonnihil fusius mihi 
exponere, imprimis vero in hisce duobus me edocere non graveris, videlicet, primo, qua in re 
extensionis et cogitationis verum discrimen ponas; secundo, quos in Cartesii et Baconis 
philosophia defectus observes, quaque ratione eos e medio tolli ac solidiora substitui posse 
iudices. 

Quo liberalius de hisce et similibus ad me scripseris, eo arctius me tibi devincies et ad paria, si 
modo possim, praestanda vehementer obstringes. Sub prelo hic iam sudant exercitationes 
quaedam physiologicae a nobili quodam Anglo, egregiae eruditionis viro, perscriptae. Tractant 
illae de aeris indole et proprietate elastica, quadraginta tribus experimentis comprobata, de 
fluiditate item et firmitudine et similibus. Quam primum excusae fuerint, curabo, ut per amicum, 
mare fortassis traiicientem, tibi exhibeantur. Tu interim longum vale et amici tui memor vive, 
qui est. Londini d. / August. Tuus omni affectu et studio Henricus Oldenburgius. 

Epistola II Spinozae: definiendo Deum et attributum 

EPISTOLA II. ARG. Spinoza respondet definiendo Deum et attributum, mittitque ut melius 
intelligatur ethices definitiones, axiomata et quatuor primas propositiones. Fine epistolae de 
quibusdam Cartesii et Baconis erroribus disputat. 

Viro nobilissimo ac doctissimo Henr. Oldenburgio B. D. S. Responsio ad praecedentem. Vir 
Clarissime, 

Quam grata sit mihi tua amicitia, ipse iudicare poteris, modo simul a tua humanitate impetrare 
possis, ut tibi ad virtutes, quibus abundas, reflectere liceat, et quamvis, quamdiu ipsas 
contemplor, non parum mihi videar superbire, nempe quod eam tecum inire audeam, 
praesertim dum cogito amicorum omnia, praecipue spiritualia, debere esse communia; tamen 
hoc tuae humanitati potius, simul et benevolentiae, quam mihi, erit tribuendum. Summitate 
enim illius te deprimere et copia huius adeo me locupletare voluisti, ut arctam amicitiam, quam 
mihi constanter polliceris et a me reciprocam dignatus es petere, inire non verear, eaque ut 
sedulo colatur, enixe sim curaturus. Ingenii mei dotes quod attinet, si quas possiderem, eas te 
tibi vendicare libentissime sinerem, quanquam scirem, id non sine meo magno detrimento 
futurum. 

Sed ne videar hoc modo tibi, quod a me iure amicitiae petis, velle denegare, quid circa illa, de 
quibus loquebamur, sentiam, conabor explicare; quanquam non putem, nisi tua benignitas 
intersit, hoc medium futurum, ut mihi arctius devinciaris. De Deo itaque incipiam breviter 
dicere; quem definio esse ens, constans infinitis attributis, quorum unumquodque est infinitum 
sive summe perfectum in suo genere. Ubi notandum, me per attributum intelligere omne id, 
quod concipitur per se et in se; adeo ut ipsius conceptus non involvat conceptum alterius rei. Ut 
ex. gr. extensio per se et in se concipitur; at motus non item. Nam concipitur in alio, et ipsius 
conceptus involvit extensionem. Verum, quod haec sit vera Dei definitio, constat ex hoc, quod 
per Deum intelligamus ens summe perfectum et absolute infinitum. Quod autem tale ens 
existat, facile est ex hac definitione demonstrare; sed, quia non est huius loci, demonstratione 
supersedebo. 

Sed quod hic demonstrare debeo, ut primae quaestioni viri clar. satisfaciam, sunt haec 
sequentia: primo, quod in rerum natura non possunt existere duae substantiae, quin tota 
essentia differant; secundo, substantiam non posse produci; sed quod sit de ipsius essentia 
existere; tertio, quod omnis substantia debeat esse infinita sive summe perfecta in suo 
genere. Quibus demonstratis facile poterit videre vir clar. quo tendam, modo simul attendat 
ad definitionem Dei, adeo ut non sit opus apertius de his loqui. Ut autem haec clare et breviter 
demonstrarem, nihil melius potui excogitare, nisi ut ea more geometrico probata examini tui 
ingenii subiicerem; ea itaque hic separatim mitto, tuumque circa ipsa iudicium exspectabo. 

Epistola III Oldenburgius Spinozae: quaestiones de Deo eiusque existentia 

EPISTOLA III. ARG. Oldenburgius diversas movet quaestiones de Deo eiusque existentia, de 
cogitatione et de eth. axiomatis, simulque amicum de collegio quodam philosophico certiorem 
facit et Boylii librum de exercitationibus physiologicis mittere denuo promittit. 

Clarissimo viro B. D. S. Henricus Oldenburgius. Vir Prestantissime et Amicissime, 

Redditae mihi sunt perdoctae tuae literae et magna cum voluptate perlectae. Geometricum 
tuum probandi morem valde probo; sed meam simul hebetudinem incuso, quod, quae tam 
accurate doces, ego haud ita prompte assequar. Patiaris igitur, oro, ut documenta istius meae 
tarditatis tibi prodam, dum sequentes quaestiones moveo, earumque solutiones a te 
peto. Prima est, an clare et indubitanter intelligas ex sola illa definitione, quam de Deo tradis, 
demonstrari, tale ens existere. Ego sane cum mecum perpendo, definitiones non nisi conceptus 
mentis nostrae continere, mentem autem nostram multa concipere, quae non existunt, et 
fecundissimum esse in rerum semel conceptarum multiplicatione et augmentatione, necdum 
video, quomodo ex eo conceptu, quem de Deo habeo, inferre possim Dei existentiam. 

Possum quippe ex mentali congerie omnium perfectionum, quas in hominibus, animalibus, 
vegetabilibus, mineralibus etc. deprehendo, concipere et formare substantiam aliquam unam, 
quae omnes illas virtutes solide possideat, quin imo mens mea valet easdem in infinitum 
multiplicare et augere; adeoque ens quoddam perfectissimum et excellentissimum apud sese 
effigiare, cum tamen nullatenus inde concludi possit huiusmodi entis existentia. Secunda 
quaestio est, an tibi sit indubitatum, corpus non terminari cogitatione, nec cogitationem 
corpore; cum adhuc sub iudice lis sit, quid sit cogitatio; sitne motus corporeus, an actus quidam 
spiritualis, corporeo plane contradistinctus? Tertiae st, an axiomata illa, quae mihi 
communicasti, habeas pro principiis indemonstrabilibus et naturae luce cognitis, nullaque 
probatione egentibus. 

Fortasse primum axioma tale est; sed non video, quomodo tria reliqua in talium numerum 
referri queant. Secundum quippe supponit, nihil existere in rerum natura praeter substantias et 
accidentia, cum tamen multi statuant, tempus et locum rationem habere neutrius. Tertium tuum 
axioma, res nempe, quae diversa habent attributa, nihil habere inter se commune, tantum abest, 
ut clare a me concipiatur, ut potius contrarium eius tota rerum universitas videatur evincere. 
Res enim omnes nobis cognitae, tum in nonnullis inter se differunt, tum in quibusdam 
conveniunt. Quartum denique, res scilicet, quae nihil commune habent inter se, unam alterius 
causam esse non posse, non ita perspicuum est intellectui meo caliginoso, quin luce aliqua 
perfundi egeat. Deus quippe nihil formaliter commune habet cum rebus creatis, earum tamen 
causa a nobis fere omnibus habetur. 

Haec igitur axiomata, cum apud me non videantur extra omnem dubitationis aleam posita, 
facile coniicis, propositiones tuas iis superstructas non posse non vacillare. Et quo magis eas 
considero, eo pluribus super eas dubitationibus obruor. Ad primam quippe expendo, duos 

homines esse duas substantias et eiusdem attributi, cum et unus et alter ratione valeant; inde 
concludo, dari duas substantias eiusdem attributi. Circa secundam considero, cum nihil possit 
esse causa sui ipsius, vix cadere sub captum nostrum, quomodo verum esse possit, substantiam 
non posse produci, neque ab alia quacumque substantia. Haec enim propositio omnes 
substantias causas sui statuit, easdemque omnes et singulas a se invicem independentes, 
totidemque deos facit et hac ratione primam omnium rerum causam negat; quod ipsum lubens 
fateor me non capere, nisi hanc mihi gratiam facias, ut sententiam tuam de sublimi hoc 
argumento nonnihil enucleatius et plenius mihi aperias, doceasque, quaenam sit substantiarum 
origo et productio, rerumque a se invicem dependentia et mutua subordinatio. Ut hac in re 
libere et fidenter mecum agas, per eam, quam inivimus, amicitiam te coniuro rogoque 
enixissime, ut persuasum tibi habeas quam maxime, omnia ista, quae mihi impertiri dignaberis, 
integra et salva fore, meque nullatenus commissurum, ut eorum quippiam in tui noxam aut 
fraudem a me evulgetur. - de collegio quodam philosophico, al. Londini die Septemb. tibi 
addictissimum Henr. Oldenburg. 

Epistola IV. Spinoza respondet ad Oldenburgiii quaestiones et dubitationes 

EPISTOLA IV. ARG. Spinoza respondet ad quasdam Oldenburgiii quaestiones et dubitationes, 
ceteris propter temporis brevitatem omissis, cum iter Amstelodamum facturus esset. 

Viro nobilissimo ac doctissimo Henrico Oldenburgio B. D. S. Responsio ad praecedentem.Vir 
Clarissime, 

Dum paro ire Amstelaedamum, ut ibi hebdomadam unam ac alteram commorer, tuam perquam 
gratam epistolam accepi, tuasque obiectiones in tres, quas misi, propositiones vidi; quibus solis, 
ceteris propter temporis brevitatem omissis, conabor satisfacere. Ad primam itaque dico, 
quod non ex definitione cuiuscumque rei sequitur existentia rei definitae: sed tantummodo (ut 
in scholio, quod tribus propositionibus adiunxi, demonstravi) sequitur ex definitione, sive idea 
alicuius attributi, id est (uti aperte circa definitionem Dei explicui) rei, quae per se et in se 
concipitur. Rationem vero huius differentiae etiam in memorato scholio satis clare, ni fallor, 
proposui, praecipue philosopho. Supponitur enim non ignorare differentiam, quae est inter 
fictionem et inter clarum et distinctum conceptum; neque etiam veritatem huius axiomatis, 
scilicet, quod omnis definitio sive clara et distincta idea sit vera. Quibus notatis non video, quid 
ad primae quaestionis solutionem ultra desideretur. 

Quare ad solutionem secundae pergo, ubi videris concedere, quodsi cogitatio non pertineat ad 
extensionis naturam, quod tum extensio non terminaretur cogitatione, nimirum cum de 
exemplo tantum dubites. Sed nota, amabo, si quis dicat extensionem non extensione terminari, 
sed cogitatione; annon idem dicet, extensionem non esse absolute infinitam, sed tantum quoad 
extensionem? Hoc est, non absolute mihi concedit extensionem, sed quoad extensionem, id est, 
in suo genere esse infinitam. At ais, forte cogitatio est actus corporeus. Sit, quamvis nullus 
concedam. Sed hoc unum non negabis, extensionem, quoad extensionem, non esse 
cogitationem, quod ad meam definitionem explicandam et ad tertiam propositionem 
demonstrandam sufficit. Pergis tertio in ea, quae proposui, obiicere, quod axiomata non sunt 
inter notiones communes numeranda. Sed de hac re non disputo. 

Verum etiam de ipsorum veritate dubitas, imo quasi videris velle ostendere eorum contrarium 
magis esse vero simile. Sed attende, quaeso, ad definitionem, quam substantiae et accidentis 
dedi, ex qua haec omnia concluduntur. Nam cum per substantiam intelligam id, quod per se 
et in se concipitur, hoc est, cuius conceptus non involvit conceptum alterius rei; per 
modificationem autem sive per accidens id, quod in alio est, et per id, in quo est, concipitur. Hinc 

clare constat primo, quod substantia sit prior natura suis accidentibus. Nam haec sine illa nec 
existere nec concipi possunt. Secundo, quod praeter substantias et accidentia nihil detur realiter 
sive extra intellectum. Nam quicquid datur, vel per se vel per aliud concipitur, et ipsius conceptus 
vel involvit conceptum alterius rei, vel non involvit. Tertio, quod res, quae diversa habent 
attributa, nihil habent inter se commune. Per attributum enim explicui id, cuius conceptus non 
involvit conceptum alterius rei. Quarto denique, quod rerum, quae nihil commune habent inter 
se, una alterius causa esse non potest. Nam cum nihil sit in effectu commune cum causa, totum, 
quod haberet, haberet a nihilo. Quod autem adfers, quod Deus nihil formaliter commune 
habeat cum rebus creatis etc., ego prorsus contrarium statui in mea definitione . Dixi enim, 
Deum esse ens constans infinitis attributis, quorum unumquodque est infinitum sive summe 
perfectum in suo genere. Quod autem adfers, in primam propositionem, quaeso, mi amice, ut 
consideres homines non creari, sed tantum generari, et quod eorum corpora iam antea 
existebant, quamvis alio modo formata. Verum hoc concluditur, quod libenter etiam fateor, 
scilicet quod si una pars materiae annihilaretur, simul etiam tota extensio evanesceret. Secunda 
autem propositio non multos deos facit; sed tantum unum, scilicet constantem infinitis attributis 
etc. 

Epistola VIII. Spinoza respondet Oldenburgius iterum ad epistolam Boylii 

EPISTOLA VIII. ARG. Respondet Oldenburgius iterum ad epist. et Boylii sententiam de 
Spinozae notis exponit. Fine epistolae denuo admonet amicum ut edat opuscula "de rerum 
primordiis et intellectus emendatione". 

Clarissimo viro B. D. S. Henricus Oldenburgius. Altera responsio ad epistolam VI. Prestantissime 
Vir, Amice Clarissime 

Multa equidem afferre possem, quae diuturnum meum silentium apud te excusarent; sed ad 
duo capita causas illius reducam, invaletudinem scilicet nobilissimi Boylii et meorum negotiorum 
turbam. Illa impedimento fuit, quominus ad tuas in nitrum animadversiones citius respondere 
valuerit Boylius; haec adeo me districtum tenuere per plurimos menses, ut mei vix iuris fuerim, 
proindeque nec officio illo defungi potuerim, ad quod me tibi obstrictum profiteor. Gestit 
animus, amotum esse (pro tempore saltem utrumque obstaculum, ut meum cum tanto amico 
commercium instaurare liceat. Id equidem nunc facio maxima cum lubentia; statque animus 
(favente numine) omni modo cavere, ne deinceps consuetudo nostra litteraria tamdiu 
interrumpatur. Iam ad ea progrediar, quae mihi tecum intercedunt. 

Et hic in ipso limine rogare mihi fas sit, confecerisne illud tanti momenti opusculum tuum, in quo 
"de rerum primordio, earumque dependentia a prima causa, ut et de intellectus nostri 
emendatione" tractas. Certe, vir amicissime, nil credo in publicum prodire posse, quod viris 
revera doctis et sagacibus futurum sit istiusmodi tractatu gratius vel acceptius. Id tui genii et 
ingenii vir spectare potius debet, quam quae nostri seculi et moris theologis arrident; non tam 
illi veritatem, quam commoditates spectant. Te igitur per amicitiae nostrae foedus, per omnia 
veritatis augendae et evulgandae iura contestor, ne tua de argumentis iis scripta nobis invideas 
vel neges. Si tamen quid sit maioris momenti, quam ego praevideo, quod ab operis publicatione 
te arceat, summopere oro, ut epitomen eius per litteras mihi impertire ne graveris; et amicum 
me sens pro hoc officio et gratum. 

Alia brevi prodibunt ab eruditissimo Boylio edenda, quae redhostimenti loco tibi transmittam, 
ea quoque adiuncturus, quae totum tibi institutum regiae nostrae societatis, cui sum cum aliis 
viginti a consilio et cum uno altero a secretis, depingent. Hac vice temporis angustia praecludor, 
quominus evagari ad alia queam. Omnem tibi fidem, quae ab honesta mente proficisci potest, 

omnemque ad quaevis officia, quae a tenuitate mea praestari queunt, promptitudinem tibi 
spondeo, sumque ex animo, Londini d. April. vir optime, tuus ex asse HENRICUS OLDENBURG. 

Epistola XV. Philosophus rescribit 

EPISTOLA XV. ARG. Philosophus amico rescribit "de rationibus, quibus persuademur 
unamquamque naturae partem cum suo toto convenire et cum reliquis cohaerere". Quaedam de 
Hugenio. 

Nobilissimo ac doctissimo viro Henr. Oldenburgio B. D. S. Responsio ad praecedentem. Vir 
Nobilissime, 

Quod me ad philosophandum tu et nobilissimus D. Boylius benigne hortamini, maximas habeo 
gratias. Ego quidem pro tenuitate mei ingenii, quantum queo, pergo, non dubitans interim de 
vestro auxilio et benevolentia. Ubi quaeris, quid sentiam circa quaestionem, quae in eo 
versatur, ut cognoscamus, quomodo unaquaeque pars naturae cum suo toto conveniat et qua 
ratione cum reliquis cohaereat, puto te rogare rationes, quibus persuademur unamquamque 
naturae partem cum suo toto convenire, et cum reliquis cohaerere. 

Nam cognoscere, quomodo revera cohaereant et unaquaeque pars cum suo toto conveniat, id 
me ignorare dixi in antecedenti mea epistola ; quia ad hoc cognoscendum requireretur totam 
naturam omnesque eius partes cognoscere. Conabor igitur rationem ostendere, quae me id 
affirmare cogit; attamen prius monere velim, me naturae non tribuere pulchritudinem, 
deformitatem, ordinem neque confusionem. Nam res non nisi respective ad nostram 
imaginationem possunt dici pulchrae aut deformes, ordinatae aut confusae. 

Per partium igitur cohaerentiam nihil aliud intelligo, quam quod leges sive natura unius partis 
ita sese accommodat legibus sive naturae alterius, ut quam minime sibi contrarientur. Circa 
totum,et partes considero res eatenus, ut partes alicuius totius, quatenus earum natura invicem 
se accommodat, ut, quoad fieri potest, inter se consentiant; quatenus vero inter se discrepant, 
eatenus unaquaeque ideam ab aliis distinctam in nostra mente format, ac proinde, ut totum, 
non ut pars, consideratur. Ex. gr. cum motus particularum lymphae, chyli etc. invicem pro 
ratione magnitudinis et figurae ita se accommodant, ut plane inter se consentiant, unumque 
fluidum simul omnes constituant, eatenus tantum chylus, lympha etc. ut partes sanguinis 
considerantur; quatenus vero concipimus particulas lymphaticas ratione figurae et motus, a 
particulis chyli discrepare, eatenus eas ut totum, non ut partem consideramus. 

Fingamus iam, si placet vermiculum in sanguine vivere, qui visu ad discernendas particulas 
sanguinis, lymphae etc. valeret, et ratione ad observandum, quomodo unaquaeque particula ex 
alterius occursu vel resilit, vel partem sui motus communicat etc. Ille quidem in hoc sanguine, 
ut nos in hac parte universi, viveret et unamquamque sanguinis particulam ut totum, non vero 
ut partem consideraret, nec scire posset, quomodo partes omnes ab universali natura sanguinis 
moderantur, et invicem, prout universalis natura sanguinis exigit, se accommodare coguntur, ut 
certa ratione inter se consentiant. 

Nam si fingamus, nullas dari causas extra sanguinem, quae novos motus sanguini 
communicarent, nec ullum dari spatium extra sanguinem, nec alia corpora, in quae particulae 
sanguinis suum motum transferre possent, certum est, sanguinem in suo statu semper 
mansurum et eius particulas nullas alias variationes passuras, quam eas, quae possunt concipi 
ex data ratione motus sanguinis ad lympham, chylum etc., et sic sanguis semper ut totum, non 
vero ut pars considerari deberet. Verum quia plurimae aliae causae dantur, quae leges naturae 
sanguinis certo modo moderantur et vicissim illae a sanguine, hinc fit, ut alii motus aliaeque 

variationes in sanguine oriantur, quae consequuntur non a sola ratione motus eius partium ad 
invicem, sed a ratione motus sanguinis et causarum externarum simul ad invicem; hoc modo 
sanguis rationem partis, non vero totius habet. De toto et parte modo dixi. 

lam cum omnia naturae corpora eodem modo possint et debeant concipi, ac nos hic sanguinem 
concepimus omnia enim corpora ab aliis circumcinguntur et ab invicem determinantur ad 
existendum et operandum certa ac determinata ratione, servata semper in omnibus simul, hoc 
est, in toto universo eadem ratione motus ad quietem, hinc sequitur omne corpus, quatenus 
certo modo modificatum existit, ut partem totius universi considerari debere, cum suo toto 
convenire et cum reliquis cohaerere; et quoniam natura universi non est, ut natura sanguinis, 
limitata, sed absolute infinita, ideo ab hac infinitae potentiae natura eius partes infinitis modis 
moderantur et infinitas variationes pati coguntur. Verum ratione substantiae unamquamque 
partem arctiorem unionem cum suo toto habere concipio. Nam ut antehac in prima mea epistola, 
quam Rhenoburgi adhuc habitans tibi scripsi, conatus sum demonstrare, cum de natura 
substantiae sit esse infinitam, sequi ad naturam substantiae corporeae unamquamque partem 
pertinere, nec sine ea esse, aut concipi posse. 

Vides igitur, qua ratione, et rationem, cur sentiam corpus humanum partem esse naturae. Quod 
autem ad mentem humanam attinet, eam etiam partem naturae esse censeo; nempe quia 
statuo, dari etiam in natura potentiam infinitam cogitandi, quae, quatenus infinita, in se continet 
totam naturam obiective et cuius cogitationes procedunt eodem modo, ac natura eius, nimirum 
idearum. 

Deinde mentem humanam hanc eandem potentiam statuo; non quatenus infinitam et totam 
naturam percipientem; sed finitam, nempe quatenus tantum humanum corpus percipit, et hac 
ratione mentem humanam partem cuiusdam infiniti intellectus statuo. 

Verum haec omnia et quae huic rei annexa sunt, hic accurate explicare et demonstrare, res 
esset nimis prolixa, nec puto, te id impraesentiarum a me exspectare. Imo dubito, an mentem 
tuam satis perceperim, atque aliud responderim, ac rogaveris, quod ex te scire desidero. 

Epistola XXVI. Simon de Vries, Spinozae philosophiae 

EPISTOLA XXVI. ARG. Simon de Vries, Spinozae philosophiae et scriptorum studiosissimus, 
de definitionis natura et ethices locis duobus quaestiones proponit, aliorum sententiis adhibitis. 
Clarissimo viro B. D. S. Simon D e Vries. Amice Integerrime, 

lamdudum exoptavi tibi adesse; sed tempus asperaque hyems non satis mihi fuerunt propitiae. 
Quamvis autem corpore abs te tam longe sim remotus, animo tamen saepissime es praesens 
meo, praesertim in tuis scriptis cum versor eaque manibus tracto. Sed cum non omnia circa d e 
finitiones mihi sint clara, tui memor ad hasce litteras scribendas animum appuli. Consului 
subtilis ingenii mathematicum Borellum, qui de his rebus sic scribit. Definitiones, inquit, 
adhibentur in demonstratione, ut praemissae. Quare necesse est, ut sint evidenter cognitae; 
alias cognitio scientifica seu evidentissima ex iis acquiri non potest. 

Et alibi: Non temere, sed maxima cautione eligi debet ratio structurae aut essentialis passio 
prima et notissima alicuius subiecti. Nam si constructio et passio nominata sit impossibilis, tunc 
non efficietur definitio scientifica; ut si quis diceret: duae rectae lineae spatium 
comprehendentes vocentur figurales, essent definitiones non entium et impossibiles; et 
propterea potius ignorantia, quam scientia ex eis deduceretur. 

Deinde si constructio aut passio nominata sit quidem possibilis et vera, sed nobis ignota aut 
dubia, tunc bona definitio non erit. Nam conclusiones ab ignoto et dubio ortae incertae quoque 

et dubiae erunt; et ideo suspicionem aut opinionem, non autem scientiam certam afferent. A 
cuius opinione dissentire videtur Tacquet, qui autumat ex falso pronuntiato directe ad veram 
conclusionem procedi posse, uti tibi notum. Clavius vero, cuius etiam sententiam introducit, sic 
sentit. Definitiones, inquit, sunt artis vocabula, neque opus est, ut ratio afferatur, cur res aliqua 
hoc aut illo definiatur modo; sed satis est, ut nunquam res definita asseratur alicui convenire, 
nisi prius definitionem traditam eidem convenire demonstretur. 

Ita ut Borellus velit, quod definitio alicuius subiecti debeat constare ex passione sive structura 
prima, essentiali, nobis notissima et vera. Clavius contra statuat, nihil referre, sive prima, sive 
notissima, sive vera passio sit, nec ne, dummodo definitionem, quam tradidimus, alicui 
convenire, non asseratur, nisi prius demonstretur. 

Prae Clavii sententia Borelli sententiam eligerem ego. Utri vero tu, an eorum neutri assentiaris, 
nescio. Cum igitur tales de definitionis natura, quae inter principia demonstrationis numeratur, 
difficultates mihi sint obortae, nec animus ab istis se queat expedire, etiam non de iis, quae de 
ea deducuntur; magnopere desidero et obnixe peto, ut, si per negotium perque otium liceat, 
tuam hac de re sententiam perscribere non graveris, et simul addere distinctionem inter 
axiomata et definitiones. Borellus nullam veram admittit, nisi quoad nomen; sed te aliam ponere 
credo. 

Porro definitionem tertiam non intelligo. Memini te Hagae Comitis mihi dixisse, quod res duobus 
modis potest considerari, vel prout in se est, vel prout respectum habet ad aliud; uti intellectus: 
is enim vel potest considerari sub cogitatione, vel ut constans ideis. Sed quaenam hic sit 
distinctio, non assequor. Nam existimo, quod, si cogitationem recte concipio, eam oportet 
comprehendere sub ideis, quia remotis ab ea omnibus ideis cogitationem destrui necessum est. 
Cuius rei cum exemplum satis clarum non habeam, res ipsa aliquo modo obscura remanet 
ulterioreque explicatione indiget. 

Denique etiam in scholio pro lib. sub initium ipse haec habes: Ex his apparet, quod quamvis 
duo attributa realiter distincta concipiantur, hoc est, unum sine alterius ope, non possumus 
tamen inde concludere, ipsa duo entia sive duas diversas substantias constituere. Id enim est de 
natura substantiae, ut unumquodque eius attributorum per se concipiatur, quandoquidem 
omnia quae habet attributa simul in ipsa fuerunt. In quibus videris supponere, substantiae 
naturam ita esse constitutam, ut plura possit habere attributa, quod nondum est demonstratum, 
nisi ad sextam definitionem substantiae absolute infinitae sive Dei respicias; alias, si statuatur 
unamquamque substantiam tantum habere unum attributum, et ego haberem duas ideas 
duorum attributorum, recte concludere possem, quod, ubi duo diversa attributa, ibi duae 
diversae sint substantiae. Huius etiam clariorem explicationem rogo. Desino, vir clarissime, et 
ad has tuam responsionem prima quavis occasione exspecto. Amstelaedami die Febr. tibi 
addictissimus S.l. De Vries. 

Epistola XXVII. Respondet auctor 

EPISTOLA XXVII. ARG. Respondet auctor inter genera definitionum distinguendum esse 
suamque sententiam accuratius explanat. Doctissimo iuveni Simoni de Vries B. D. S. Responsio 
ad praecedentem. 

Amice Colende, 

Quod ad quaestiones a te propositas attinet, video te in iis haerere, propterea quod non 
distinguis inter genera definitionum, nempe inter definitionem, quae inservit ad rem, cuius 
essentia tantum quaeritur et de qua sola dubitatur, explicandam, et inter definitionem, quae ut 

solum examinetur, proponitur. Illa enim, quia determinatum habet obiectum, vera debet esse; 
haec vero id non requirit. Ex. gr. si quis templi Solomonis descriptionem me roget, ipsi veram 
templi descriptionem tradere debeo, nisi cum ipso cupiam garrire. 

Sed si ego templum aliquod in mente concinnavi, quod aedificare cupio, ex cuius descriptione 
concludo me talem fundum totque millia lapidum aliorumque materialium emere debere, 
aliquisne sanae mentis mihi dicet, me male conclusisse, ex eo quod forte falsam adhibui 
definitionem? Vel an aliquis a me exiget, ut meam definitionem probem? Is sane nihil aliud mihi 
dicit, quam quod id, quod conceperam, non conceperim, vel a me exiget, ut id, quod 
conceperam, probem, me concepisse; quod sane est nugari. 

Quare definitio vel explicat rem, prout est extra intellectum, et tum vera debet esse et a 
propositione vel axiomate non differre, nisi quod illa tantum circa rerum rerumve affectionum 
essentias versatur, hoc vero latius, nempe ad aeternas veritates etiam se extendit; vel explicat 
rem, prout a nobis concipitur vel concipi potest, tumque in eo etiam differt ab axiomate et 
propositione, quod non exigit nisi ut concipiatur absolute, non ut axioma sub ratione veri. Quare 
mala definitio illa est, quae non concipitur. 

Quod ut intelligatur, Borelli exemplum capiam. Nempe si quis diceret, duae rectae lineae 
spatium comprehendentes vocentur figurales; si is per lineam rectam intelligit id, quod omnes 
per lineam curvam, tum bona est definitio (per illam enim definitionem intelligeretur figura ut..., 
aut similes, modo quadrata et alias postea non intelligat figuras. Verum si per lineam rectam 
intelligat id, quod communiter intelligimus, res est plane inconceptibilis, ideoque nulla est 
definitio. Quae omnia a Borello, in cuius sententia amplectenda pronus es, plane 
confunduntur. 

Aliud exemplum addo, id nempe, quod in fine adfers. Si dicam unamquamque substantiam 
unum tantum habere attributum, mera est propositio et eget demonstratione. Si vero dicam, 
per substantiam intelligo id, quod uno tantum attributo constat, bona erit definitio, modo 
postea entia pluribus attributis constantia alio nomine a substantia diverso insigniantur. Quod 
autem dicis, me non demonstrare, substantiam (sive ens) plura habere posse attributa, forte ad 
demonstrationes noluisti attendere. 

Duas enim adhibui. Prima "quod nihil nobis evidentius, quam quod unumquodque ens sub 
aliquo attributo a nobis concipiatur, et quo plus realitatis aut esse aliquod ens habet, eo plura 
attributa ei sunt tribuenda; unde ens absolute infinitum definiendum" etc. Secunda, et quam 
ego palmariam iudico, est, quod "quo plura attributa alicui enti tribuo, eo magis cogor, ipsi 
existentiam tribuere", hoc est, eo magis sub ratione veri ipsum concipio, quod plane contrarium 
esset, si ego chimaeram aut quid simile finxissem. 

Quod autem dicis, te non concipere cogitationem, nisi sub ideis, quia remotis ideis cogitationem 
destruis, credo id tibi contingere propterea, quod dum tu, res scilicet cogitans, id facis, omnes 
tuas cogitationes et conceptus seponis. Quare non mirum est, quod ubi omnes tuas cogitationes 
seposuisti, nihil postea tibi cogitandum supersit. Quod autem ad rem attinet, puto me satis clare 
et evidenter demonstrasse, intellectum, quamvis infinitum, ad naturam naturatam, non vero ad 
naturantem pertinere. 

Porro quid hoc ad tertiam definitionem intelligendum faciat, nondum video, nec etiam cur ea 
moram iniiciat. Ipsa enim definitio, ut ipsam, ni fallor, tibi tradidi, sic sonat: Per substantiam 
intelligo id, quod in se est et per se concipitur, hoc est, cuius conceptus non involvit conceptum 
alterius rei. Idem per attributum intelligo, nisi quod attributum dicatur respectu intellectus, 

substantiae certam talem naturam tribuentis. Haec, inquam, definitio satis clare, quid per 
substantiam sive attributum intelligere volo, explicat. 

Vis tamen, quod minime opus est, ut exemplo explicem, quomodo una eademque res duobus 
nominibus insigniri possit. Sed ne parcus videar duo adhibebo. Primo dico per Israelem intelligi 
tertium patriarcham; idem per lacobumintelligo, quod nomen lacobi ipsi imponebatur 
propterea, quod calcem fratris apprehenderat. Secundo per planum intelligo id, quod omnes 
radios lucis sine ulla mutatione reflectit; idem per album intelligo, nisi quod album dicatur 
respectu hominis planum intuentis etc. 

Epistola XXVIII. Spinoza respondet 

EPISTOLA XXVIII. ARG. Spinoza respondet ad Vriesii epistolam in hoc corpore omissam de 
experientia necessaria ad definitionem probandam et de veritatibus aeternis. 

Doctissimo iuveni Simoni de Vries B. D. S. Amice Colende, 

Petis a me, an egeamus experientia ad sciendum, utrum definitio alicuius attributi sit vera? Ad 
hoc respondeo, nos nunquam egere experientia, nisi ad illa, quae ex rei definitione non possunt 
concludi, ut ex. gr. existentia modorum (haec enim a rei definitione non potest concludi; non 
vero ad illa, quorum existentia ab eorundem essentia non distinguitur, ac proinde ab eorum 
definitione concluditur. Imo nulla experientia id unquam nos edocere poterit. Nam experientia 
nullas rerum essentias docet; sed summum, quod efficere potest, est mentem nostram 
determinare, ut circa certas tantum rerum essentias cogitet. Quare cum existentia attributorum 
ab eorum essentia non differat, eam nulla experientia poterimus assequi. 

Quod porro petis, anne res etiam rerumve affectiones sint aeternae veritates, dico: omnino. Si 
regeris, cur eas aeternas veritates non voco, respondeo, ut eas distinguam, uti omnes solent, ab 
iis, quae nullam rem reive affectionem explicant, ut ex. gr. o nihilo nihil fit. Haec, inquam, 
similesque propositiones vocantur absolute aeternae veritates, sub quo nihil aliud significare 
volunt, quam quod talia nullam sedem habent extra mentem etc. 

Epistola XXIX. Viro amicissimo, Ludovico Meyero 

EPISTOLA XXIX. ARG. Viro amicissimo, Ludovico Meyero, philosophiae medicinaeque doctori, 
ad binas litteras respondens quaestionem de infinito subtiliter exponit. 

Viro doctissimo atque expertissimo L. M. M.Q.D. [L. Meyer] B. D. S. Amice Singularis, 

Duas abs te accepi pistolas, unam die lanuarii datam et ab amico N. N. mihi traditam; alteram 
vero die Martii et ab amico nescio quo Leida missam. Pergratae mihi ambae fuerunt; praecipue, 
ubi exiis, omnia tua optime se habere, teque mei saepe memorem intellexi. Porro pro tua erga 
me humanitate et honore, quo semper me dignatus es afficere, maximas quas debeo ago gratias; 
simulque precor, ut me tibi non minus addictum credas, quod semper data occasione, quantum 
mea ferre poterit tenuitas, ostendere conabor. Atque hoc ut incipiam, ad id, quod in tuis epistolis 
ex me quaeris, respondere curabo. Petis autem, ut, quae de infinito excogitata habeam, tibi 
communicem; quod libentissime faciam. 

Quaestio de infinito omnibus semper difficillima, imo inextricabilis visa fuit, propterea 
quod non distinxerunt inter id, quod sua natura sive vi suae definitionis sequitur esse infinitum, 
et id, quod nullos fines habet, non quidem vi suae essentiae, sed vi suae causae; ac etiam, quia 
non distinxerunt inter id, quod infinitum dicitur, quia nullos habet fines, et id, cuius partes, 
quamvis eius maximum et minimum habeamus, nullo tamen numero adaequare et explicare 
possumus; denique quia non distinxerunt inter id, quod solummodo intelligere, non vero 

imaginari, et inter id, quod etiam imaginari possumus. Ad haec, inquam, si attendissent, 
nunquam tam ingenti difficultatum turba obruti fuissent. Clare enim tum intellexissent, quale 
infinitum in nullas partes dividi seu nullas partes habere potest; quale vero contra, idque sine 
contradictione. Porro etiam intellexissent, quale infinitum maius alio infinito sine ulla implicantia, 
quale vero non item concipi potest; quod ex mox dicendis clare apparebit. 

Verum prius haec quatuor paucis exponam, videlicet substantiam, modum, aeternitatem , et 
durationem . Quae circa substantiamconsiderari velim, sunt. Primo, quod ad eius essentiam 
pertinet existentia, hoc est, quod ex sola eius essentia et definitione sequatur eam existere; 
quod, nisi me mea fallit memoria, antehac tibi viva voce absque ope aliarum propositionum 
demonstravi. Secundum, et quod ex hoc primo sequitur, est, quod substantia non multiplex, sed 
unica duntaxat eiusdem naturae existat. Tertium denique, quod omnis substantia non nisi 
infinita possit intelligi. 

Substantiae vero affectionesmodos voco, quorum definitio, quatenus non est ipsa substantiae 
definitio, nullam existentiam involvere potest. Quapropter, quamvis existant, eos ut non 
existentes concipere possumus. Ex quo porro sequitur, nos, ubi ad solam modorum essentiam, 
non vero ad ordinem totius naturae attendimus, non posse concludere ex eo, quod iam existant, 
ipsos postea exstituros aut non exstituros, vel antea exstitisse aut non exstitisse. Unde clare 
apparet, nos existentiam substantiae toto genere a modorum existentia diversam concipere. Ex 
quo oritur differentia inter aeternitatem et durationem. Per durationem enim modorum tantum 
existentiam explicare possumus; substantiae vero per aeternitatem, hoc est, infinitam existendi, 
sive (invita latinitate) essendi fruitionem. 

Ex quibus omnibus clare constat, nos modorum existentiam et durationem, ubi, ut saepissime 
fit, ad solam eorum essentiam, non vero ad ordinem naturae attendimus, ad libitum, et quidem 
propterea nullatenus quem eorum habemus conceptum destruendo, determinare, maiorem 
minoremque concipere, atque in partes dividere posse; aeternitatem vero et substantiam, 
quandoquidem non nisi infinitae concipi possunt, nihil eorum pati posse, nisi simul eorum 
conceptum destruamus. Quare ii prorsus garriunt, ne dicam insaniunt, qui substantiam 
extensam ex partibus sive corporibus ab invicem realiter distinctis conflatam esse putant. 
Perinde enim est, ac si quis ex sola additione et coacervatione multorum circulorum quadratum 
aut triangulum, aut quid aliud tota essentia diversum conflare studeat. Quare omnis illa 
farrago argumentorum, quibus substantiam extensam finitam esse ostendere philosophi vulgo 
moliuntur, sua sponte ruit. Omnia enim illa substantiam corpoream ex partibus conflatam 
supponunt. Ad eundem etiam modum alii, qui postquam sibi persuaserunt, lineam ex punctis 
componi, multa invenire potuerunt argumenta, quibus ostenderent lineam non esse in infinitum 
divisibi 

Si tamen quaeras, cur naturae impulsu adeo propensi simus ad dividendam substantiam 
extensam, ad id respondeo, quod quantitas duobus modis a nobis concipiatur; abstracte scilicet 
sive superficialiter, prout ope sensuum eam in imaginatione habemus; vel ut substantia, quod 
non nisi a solo intellectu fit. Itaque si ad quantitatem, prout est in imaginatione, attendimus, 
quod saepissime et facilius fit, ea divisibilis, finita, ex partibus composita et multiplex reperietur. 
Sin ad eandem, prout est in intellectu, attendamus, et res, ut in se est, percipiatur, quod 
difficillime fit, tum, ut satis antehac tibi demonstravi, infinita, indivisibilis et unica reperietur. 

Porro ex eo, quod durationem et quantitatem pro libitu determinare possumus, ubi scilicet 
hanc a substantia abstractam concipimus, et illam a modo, quo a rebus aeternis fluit, separamus, 
oritur tempus et mensura; tempus nempe ad durationem, mensura ad quantitatem tali modo 

determinandam, ut, quoad fieri potest, eas facile imaginemur. Deinde ex eo, quod affectiones 
substantiae ab ipsa substantia separamus et ad classes, ut eas quoad fieri potest, facile 
imaginemur, redigimus, oritur numerus, quo ipsas determinamus. Ex quibus clare videre est, 
mensuram, tempus et numerum nihil esse praeter cogitandi seu potius imaginandi modos. 

Quare non mirum est, quod omnes, qui similibus notionibus, et quidem praeterea male 
intellectis, progressum naturae intelligere conati sunt, adeo mirifice se intricarint, ut tandem se 
extricare nequiverint, nisi omnia perrumpendo et absurda, etiam absurdissima admittendo. 
Nam cum multa sint, quae nequaquam imaginatione, sed solo intellectu assequi possumus, 
qualia sunt substantia, aeternitas et alia; si quis talia eiusmodi notionibus, quae duntaxat auxilia 
imaginationis sunt, explicare conatur, nihilo plus agit, quam si det operam, ut sua imaginatione 
insaniat. Neque etiam ipsi substantiae modi, si cum eiusmodi entibus rationis seu imaginationis 
auxiliis confundantur, unquam recte intelligi poterunt. Nam cum id facimus, eos a substantia et 
modo, quo ab aeternitate fluunt, separamus, sine quibus tamen recte intelligi nequeunt. 

Quod ut adhuc clarius videas, cape hoc exemplum: nempe, ubi quis durationem abstracte 
conceperit, eamque cum tempore confundendo in partes dividere inceperit, nunquam poterit 
intelligere, qua ratione hora ex. gr. transire possit. Nam ut hora transeat, necesse erit, eius 
dimidium prius transire, et postea dimidium reliqui, et deinde dimidium, quod huius reliqui 
superest; et si sic porro infinite dimidium a reliquo subtrahas, nunquam ad finem horae 
pervenire poteris. Quare multi, qui entia rationis a realibus distinguere assueti non sunt, 
durationem ex momentis componi ausi sunt asseverare, et sic in Scyllam inciderunt cupientes 
vitare Charybdim. Idem enim est durationem ex momentis componere, quam numerum ex sola 
nullitatum additione. 

Porro cum ex modo dictis satis pateat, nec numerum, nec mensuram, nec tempus, 
quandoquidem non nisi auxilia imaginationis sunt, posse esse infinitos (nam alias numerus non 
esset numerus, nec mensura mensura, nec tempus tempus; hinc clare videre est, cur multi, qui 
haec tria cum rebus ipsis confundebant, propterea quod veram rerum naturam ignorabant, 
infinitum actu negarunt. Sed quam misere ratiocinati sint, iudicent mathematici, quibus huius 
farinae argumenta nullam moram iniicere potuerunt in rebus ab ipsis clare distincteque 
perceptis. Nam praeterquam quod multa invenerunt, quae nullo numero explicari possunt 
(quod satis numerorum defectum ad omnia determinandum patefacit), multa etiam habent, 
quae nullo numero adaequari possunt, sed omnem, qui dari potest, numerum superant. Nec 
tamen concludunt, talia omnem numerum superare ex partium multitudine, sed ex eo, quod rei 
natura non sine manifesta contradictione numerum pati potest, ut ex. gr. omnes inaequalitates 
spatii duobus circulis A B et C D interpositi, omnesque variationes, quas materia in eo mota pati 
debeat, omnem numerum superant. 



Idque non concluditur ex nimia spatii interpositi magnitudine. Nam quantumvis parvam eius 
portionem capiamus, huius tamen parvae portionis inaequalitates omnem numerum 

superabunt. Neque etiam idcirco concluditur, ut in aliis contingit, quod eius maximum et 
minimum non habeamus (utrumque enim in hoc nostro exemplo habemus, maximum 
nempe A B, minimum vero C D; sed ex eo tantum concluditur, quod natura spatii inter duos 
circulos diversa centra habentes interpositi nihil tale pati possit. Ideoque si quis omnes illas 
inaequalitates certo aliquo numero determinare velit, simul efficere debebit, ut circulus non sit 
circulus. 

Sic etiam, ut ad nostrum propositum revertar, si quis omnes materiae motus, qui hucusque 
fuerunt, determinare volet, eos scilicet eorumque durationem ad certum numerum et tempus 
redigendo, is certe nihil aliud conabitur, quam substantiam corpoream, quam non nisi 
existentem concipere possumus, suis affectionibus privare, et ut naturam, quam habet, non 
habeat, efficere. Quae clare demonstrare hic possem, ut et alia multa, quae in hac epistola attigi, 
nisi id superfluum iudicarem. 

Ex omnibus iam dictis clare videre est, quaedam sua natura esse infinita, nec ullo modo finita 
concipi posse; quaedam vero vi causae, cui inhaerent, quae tamen, ubi abstracte concipiuntur, 
in partes possunt dividi et ut finita spectari; quaedam denique infinita, vel, si mavis, indefinita 
dici, propterea quod nullo numero adaequari queant, quae tamen maiora et minora possunt 
concipi, quia non sequitur, illa necessario debere esse aequalia, quae numero adaequari 
nequeunt, ut ex allato exemplo et aliis multis satis est manifestum. 

Denique causas errorum et confusionum, quae circa quaestionem de infinito ortae sunt, 
breviter ob oculos posui, easque, ni fallor, ita explicui omnes, ut non putem ullam superesse 
circa infinitum quaestionem, quam hic non attigi, aut quae ex dictis facillime solvi non queat. 
Quare in his te detinere diutius, operae pretium esse non iudico. 

Verum hic obiter adhuc notari velim, quod Peripatetici recentiores, ut quidem puto, male 
intellexerunt demonstrationem veterum, qua ostendere nitebantur Dei existentiam. Nam, ut 
ipsam apud ludaeum quendam, Rab Ghasdai vocatum, reperio, sic sonat: "Si datur progressus 
causarum in infinitum, erunt omnia, quae sunt, etiam causata. Atqui nulli, quod causatum est, 
competit vi suae naturae necessario existere. Ergo nihil est in natura, ad cuius essentiam pertinet 
necessario existere. Sed hoc est absurdum; ergo et illud." Quare vis argumenti non in eo sita est, 
quod impossibile sit, dari actu infinitum aut progressus causarum in infinitum; sed tantum in eo, 
quod supponatur, res, quae sua natura non necessario existunt, non determinari ad existendum 
a re sua natura necessario existente. 

Transirem iam, quia tempus me festinare cogit, ad secundam tuam epistolam; sed ad ea, quae 
isthac continentur, commodius, cum dignatus fueris me invisere, respondere potero. Quaeso 
itaque, si fieri potest, ut quam primum venias; nam tempus migrandi festinanter accedit. 
Tantum est. Vale meique memor vive, qui sum etc. Rhenoburgi d. Apr. 

Epistola XXXIX. Argumenta de unitate Dei. 

EPISTOLA XXXIX. (Versio.) ARG. Argumenta de unitate Dei. 

Viro amplissimo ac prudentissimo B. D. S. Amplissime Vir, 

Demonstrationem unitatis Dei, hinc nimirum, quod eius natura necessariam involvit 
existentiam, quam postulabas, et ego in me recipiebam, ante hoc tempus ob quasdam 
occupationes mittere non potui. Ut ergo eo deveniam, praesupponam 

I. Veram uniuscuiusque rei definitionem nihil aliud, quam rei definitae simplicem naturam 
includere. Et hinc sequitur II. Nullam definitionem aliquam multitudinem vel certum aliquem 

individuorum numerum involvere vel exprimere; quandoquidem nil aliud, quam rei naturam, 
prout ea in se est, involvit et exprimit. Ex. gr. definitio trianguli nihil aliud includit, quam 
simplicem naturam trianguli; at non certum aliquem triangulorum numerum; quemadmodum 
mentis definitio, quod ea sit res cogitans, vel Dei definitio, quod is sit ens perfectum, nihil aliud, 
quam mentis et Dei naturam includit; at non certum mentium vel deorum numerum. 

III. Uniuscuiusque rei existentis causam positivam, per quam existit, necessario dari debere. 

IV. Hanc causam vel in natura et in ipsius rei definitione (quia scilicet ad ipsius naturam 
existentia pertinet, vel eam necessario includit vel extra rem ponendam esse. 

Ex his praesuppositis sequitur, quod si in natura certus aliquis individuorum numerus existat, 
una pluresve causae dari debeant, quae illum iuste nec maiorem, nec minorem individuorum 
numerum producere potuerunt. Si, exempli gratia, in rerum natura viginti homines existant 
(quos omnis confusionis vitandae causa simul ac primos in natura esse supponam, non satis est, 
causam humanae naturae in genere investigare, ut rationem, cur viginti existant, reddamus; sed 
etiam ratio investiganda est, cur nec plures, nec pauciores, quam viginti homines existant. Nam 
(iuxta tertiam hypothesin) de quovis homine ratio et causa, cur existat, reddenda est. 

At haec causa (iuxta secundam et tertiam hypothesin) nequit in ipsius hominis natura contineri; 
vera enim hominis definitio numerum viginti hominum non involvit. Ideoque, (iuxta quartam 
hypothesin) causa existentiae horum viginti hominum, et consequenter uniuscuiusque sigillatim, 
extra eos dari debet. Proinde absolute concludendum est, ea omnia, quae concipiuntur numero 
multiplicia existere, necessario ab externis causis, non vero propriae suae naturae vi produci. 

Quoniam vero (secundum hypothesin) necessaria existentia ad Dei naturam pertinet, eius vera 
definitio necessariam quoque existentiam ut includat, necessum est; et propterea ex vera eius 
definitione necessaria eius existentia concludenda est. At ex vera eius definitione (ut iam ante 
ex secunda et tertia hypothesi demonstravi) necessaria multorum deorum existentia non potest 
concludi. Sequitur ergo unici Dei solummodo existentia. Q. E. D. 

Haec, amplissime vir, mihi hoc tempore optima visa fuit methodus ad propositum 
demonstrandum. Hoc ipsum antehac aliter demonstravi, distinctionem essentiae et existentiae 
adhibendo; quia vero ad id, quod mihi indicasti, attendo, hanc demonstrationem tibi libentius 
mittere volui. Spero tibi faciet satis, tuumque super ea iudicium praestolabor, et interea 
temporis manebo, etc. Voorburgi d. lanuar. 

E p i s t o I a XL. Pergit disputare 

EPISTOLA XL. (Versio.) ARG. Pergit disputare de unitate Dei. 

Viro amplissimo ac prudentissimo [loh. Hudde] B. D. S. AMPLISSIME VIR, 

Quod in tua epistola, d. Febr. ad me data, aliquo modo mihi erat obscurum, in ultima, d. Martii 
scripta, optime enucleasti. 

Quoniam igitur, quae proprie tua sit sententia, novi, statum quaestionis talem, qualem eum 
concipis, ponam; an scilicet non nisi unum sit ens, quod sua sufficientia vel vi subsistit? Quod 
non tantum affirmo, sed etiam demonstrare in me suscipio, hinc nimirum, quod eius natura 
necessariam involvit existentiam; licet hoc ipsum facillime ex Dei intellectu, 
(quemadmodum ego in pro p I. demonstrationum mearum geometricarum in Cartesii principia 
praestiti aut ex aliis Dei attributis demonstrari licet. 

Rem ergo ut aggrediamur, in antecessum breviter ostendam, quas proprietates ens necessariam 
includens existentiam habere debet: nimirum I. Id esse aeternum. Si enim determinata duratio 

ei attribueretur, ens istud, extra determinatam durationem ut non existens vel ut necessariam 
non involvens existentiam conciperetur, quod definitioni suae repugnat. II. Id simplex, non vero 
ex partibus compositum esse. Partes namque componentes natura et cognitione priores sint 
oportet, quam id, quod compositum est; quod in eo, quod sua natura aeternum est, locum non 
habet. III. Id non determinatum, sed solum infinitum posse concipi. 

Quippe si istius entis natura determinata esset et etiam determinata conciperetur, illa natura 
extra eos terminos ut non existens conciperetur, quod cum definitione sua quoque pugnat. IV. 
Id indivisibile esse. Si enim esset divisibile, in partes vel eiusdem vel diversae naturae dividi 
posset. Si hoc, destrui et ita non existere posset, quod definitioni adversum est; et si illud, pars 
quaelibet necessariam per se existentiam includeret, et hoc pacto unum sine alio existere, et 
per consequens concipi, ac propterea illa natura ut finita comprehendi posset, quod per 
antecedens definitioni adversatur. Hinc videre est, quod, si eiusmodi enti aliquam velimus 
adscribere imperfectionem, statim in contradictionem incidamus. 

Nam sive imperfectio, quam tali vellemus affingere naturae, in quodam defectu aut terminis 
quibusdam, quos istiusmodi natura possideret, vel in aliqua mutatione, quam virium defectu a 
causis externis pati posset, sita esset; eo semper redigemur, eam naturam, quae necessariam 
involvit existentiam, non existere, vel haud necessario existere. Et idcirco concludo: V. Id omne, 
quod necessariam includit existentiam, nullam in se habere posse imperfectionem, sed meram 
debere exprimere perfectionem. VI. Porro, quoniam non nisi ex perfectione provenire potest, ut 
aliquod ens sua sufficientia et vi existat, sequitur, si supponamus, ens, quod non omnes exprimit 
perfectiones, sua natura existere, etiam nos debere supponere illud quoque ens existere, quod 
omnes comprehendit in se perfectiones. Si enim minori potentia praeditum sua sufficientia, 
quanto magis aliud maiori potentia praeditum existit. 

Ut denique ad rem accedamus, affirmo non nisi unicum posse ens esse, cuius existentia ad 
suam naturam pertinet; illud nimirum ens tantum, quod omnes in se habet perfectiones, 
quodque Deum nominabo. Quippe si aliquod ponatur ens, ad cuius naturam existentia 
pertinet, illud ens nullam in se continere imperfectionem, sed omnem exprimere debet 
perfectionem (per notam); et propterea natura illius entis ad Deum, (quem per notam etiam 
existere statuere debemus) pertinere debet, quia omnes perfectiones, nullas vero 
imperfectiones in se habet. Nec extra Deum existere potest; nam si vel extra Deum existeret, 
una eademque natura, quae necessariam involvit existentiam, duplex existeret; quod iuxta 
antecedentem demonstrationem est absurdum. Ergo nihil extra Deum, sed solus Deus est, qui 
necessariam involvit existentiam. Q. E. D. 

Haec sunt, amplissime vir, quae hoc tempore ad hanc rem demonstrandam in medium proferre 
scio. Optem, ut tibi demonstrare liceat, me esse etc. Voorburgi die Aprilis 

Epistola XLI. Quibusdam de unitate Dei 

EPISTOLA XLI. (Versio.) ARG. Quibusdam de unitate Dei denuo explicitis amici consilium de 
poliendis vitris audire cupit. 

Viro amplissimo ac prudentissimo [loh. Hudde] B. D. S. Amplissime Vir, 

Ad tuam (in causa fuit impedimentum aliquod) nono decimo Maii datam citius respondere non 
licuit. Quia vero te tuum super demonstratione mea tibi missa suspendere iudicium, quantum 
ad maximam partem, deprehendi (propter obscuritatem, credo, quam in ea reperis), sensum 
eius clarius hic explicare conabor. 

Primo ergo quatuor proprietates, quas ens sua sufficientia aut vi existens habere debet, 
enumeravi. Has quatuor reliquasque his similes in nota quinta ad unam redigi. Deinde, ut omnia 
ad demonstrationem necessaria ex solo supposito deducerem, in sexta ex data hypothesi Dei 

existentiam demonstrare conatus sum; et inde denique, nihil amplius (ut notum) nisi simplicem 
verborum sensum praesupponendo, quod petebatur, conclusi. 

Hoc breviter meum propositum, hic scopus fuit, lam uniuscuiusque membri sensum sigillatim 
explanabo, ac primum a praemissis ordiar proprietatibus. 

In prima nullam invenis difficultatem, nec aliud quid, sicut et secunda, est, quam axioma. Per 
simplex enim nihil, nisi quod non est compositum, intelligo, sive ex partibus natura differentibus 
aut ex aliis natura convenientibus componatur. Demonstratio certe universalis est. 

Sensum tertiae, (quantum ad hoc, quod si ens sit cogitatio, id in cogitatione, si vero sit extensio, 
in extensione non determinatum, sed solummodo indeterminatum concipi potest) optime 
percepisti, quamvis te conclusionem percipere neges; quae tamen hoc nititur, quod sit 
contradictio, aliquid, cuius definitio existentiam includit, aut (quod idem est existentiam affirmat, 
sub negatione existentiae concipere. Et quoniam determinatum nihil positivi, sed tantum 
privationem existentiae eiusdem naturae, quae determinata concipitur, denotat; sequitur id, 
cuius definitio existentiam affirmat, non determinatum posse concipi. Ex. gr. si 
terminus extensionis necessariam includit existentiam, aeque extensionem sine existentia, ac 
existentiam sine extensione impossibile erit concipere. Hoc si ita statuatur, determinatam 
extensionem concipere impossibile quoque erit. Si enim ea determinata conciperetur, propria 
sua natura esset determinanda, nempe extensione: et haec extensio, qua determinaretur, 
deberet sub existentiae negatione concipi; id quod, iuxta hypothesin, manifesta est contradictio. 

In quarta nihil aliud volui ostendere, quam tale ens nec in partes eiusdem, nec in partes 
diversae naturae posse dividi, sive eae, quae diversae sunt naturae, necessariam existentiam, 
sive minus involvunt. Si enim, inquiebam, posterius hoc locum obtineret, posset destrui, 
quoniam rem destruere est illam in eiusmodi partes resolvere, ut nulla earum omnium naturam 
totius exprimat; si vero prius locum haberet, cum tribus iam declaratis pugnaret proprietatibus. 

In quinta solummodo praesupposui, perfectionem in tljl esse, et imperfectionem in 
privatione tou esse consistere. Dico privationem; quamvis enim ex. gr. extensio de se 
cogitationem neget, nulla tamen hoc ipsum in ea est imperfectio. Hoc vero, si nimirum 
extensione destitueretur, in ea imperfectionem argueret, ut revera fieret, si esset determinata; 
similiter si duratione, situ etc. careret. 

Sextam absolute concedis; et tamen dicis, tuam difficultatem (quare scilicet non plura entia per 
se existentia, natura autem differentia possent esse; quemadmodum cogitatio et extensio 
diversa sunt, ac forte propria sufficientia subsistere possunt totam superesse. Hinc non aliud 
iudicare valeo, quam te eam longe alio ac ego sensu capere. Confido me perspicere, quo eam 
sensu intelligas; ego tamen, ne tempus perdam, meum tantum declarabo sensum. Dico ergo, 
quantum ad sextam attinet, si ponamus aliquid, quod in suo genere solummodo 
indeterminatum, et perfectum est, sua sufficientia existere, quod etiam existentia entis absolute 
indeterminati ac perfecti concedenda erit; quod ens ego Deum nuncupabo. Si ex. gr. statuere 
volumus, extensionem aut cogitationem (quae quaelibet in suo genere, hoc est, in certo genere 
entis, perfectae esse queunt sua sufficientia existere; etiam existentia Dei, qui absolute 
perfectus est, hoc est, entis absolute indeterminati erit concedenda. 

Hic loci, quod modo dixi, notari vellem, quantum vocabulum imperfectionis spectat, nimirum 
illud significare rei alicui quicquam deesse, quod tamen ad suam naturam pertinet. Ex. gr. 
extensio solummodo respectu durationis, situs, quantitatis imperfecta dici potest; nimirum quia 
non durat longius, quia suum non retinet situm, vel quia maior non evadit. Nunquam vero, quia 
non cogitat, imperfecta dicetur, quandoquidem eius natura nihil tale exigit, quae in extensione 
sola consistit, hoc est, in certo entis genere; quo respectu tantum determinata aut 
indeterminata, imperfecta aut perfecta dicenda est. Et quandoquidem Dei natura in certo entis 
genere non consistit, sed in ente, quod absolute indeterminatum est, eius etiam natura exigit id 
omne, quod ro esse perfecte exprimit; eo quod eius natura alias determinata et deficiens 
esset. Haec cum ita se habeant, sequitur non nisi unum ens, Deum scilicet, posse esse, quod 
propria vi existit. 

Si etenim, verbi causa, ponamus, quod extensio existentiam involvit, aeterna et indeterminata 
ut sit, absoluteque nullam imperfectionem, sed perfectionem exprimat, opus est. Ideoque 
extensio ad Deum pertinebit, aut aliquid erit, quod aliquo modo Dei naturam exprimit; quia Deus 
est ens, quod non certo duntaxat respectu, sed absolute in essentia indeterminatum et 
omnipotens est. Hocque, quod (pro lubitu) de extensione dicitur, de omni eo, quod ut tale 
statuere volemus, affirmandum quoque erit. Concludo rgo, ut in praecedenti mea epistola, nihil 
extra Deum, sed Deum solum sua sufficientia subsistere. Credo haec sufficere ad sensum 
praecedentis declarandum; tu vero melius de eo iudicium ferre poteris. - Amici consilium de 
poliendis vitris audire cupit. 

Epistola XLII. De optima methodo 

EPISTOLA XLII. ARG. De optima methodo, qua inoffenso pede in rerum cognitione pergere 
possimus. 

Doctissimo expertissimoque viro I. B. [Ioh. Bouwmeester] B. D. S. Doctissime Vir, Amice 
Singularis, 

Ad ultimas tuas literas, dudum a me acceptas, antehac respondere non potui; ita variis 
occupationibus et sollicitudinibus impeditus fui, ut vix tandem me expedire potuerim. 

Nolo tamen, quandoquidem animum aliquantisper recipere licet, meo officio deesse; sed tibi 
quam primum maximas agere gratias volo pro amore atque officio erga me tuo, quod saepius 
opere, iam vero literis etiam satis superque testatus es etc. Transeo ad tuam quaestionem, 
quae sic se habet, nempe: an aliqua detur aut dari possit methodus talis, qua inoffenso pede in 
praestantissimarum rerum cogitatione sine taedio pergere possimus? an vero, quemadmodum 
corpora nostra, sic etiam mentes casibus obnoxiae sint, et fortuna magis, quam arte cogitationes 
nostrae regantur? Quibus me satisfacturum puto, si ostendam, quod necessario debeat dari 
methodus, qua nostras claras et distinctas perceptiones dirigere et concatenare possumus, et 
quod intellectus non sit, veluti corpus, casibus obnoxius. Quod quidem ex hoc solo constat, quod 
una clara et distincta perceptio, aut plures simul possunt absolute esse causa alterius clarae et 
distinctae perceptionis. Imo omnes clarae et distinctae perceptiones, quas formamus, non 
possunt oriri nisi ab aliis claris et distinctis perceptionibus, quae in nobis sunt, nec ullam aliam 
causam extra nos agnoscunt. 

Unde sequitur, quas claras et distinctas perceptiones formamus, a sola nostra natura eiusque 
certis et fixis legibus pendere, hoc est, ab absoluta nostra potentia, non vero a fortuna, hoc est, 
a causis quamvis certis etiam et fixis legibus agentibus, nobis tamen ignotis et a nostra natura et 
potentia alienis. Quod ad reliquas perceptiones attinet, eas a fortuna quam maxime pendere 
fateor. Ex his igitur clare apparet, qualis esse debeat vera methodus et in quo potissimum 

consistat, nempe in sola puri intellectus cognitione, eiusque naturae et legum; quae ut 
acquiratur, necesse est ante omnia distinguere inter intellectum et imaginationem, sive inter 
veras ideas et reliquas, nempe fictas, falsas, dubias et absolute omnes, quae a sola memoria 
dependent. Ad haec intelligendum, saltem quoad methodus exigit, non est opus naturam mentis 
per primam eius causam cognoscere, sed sufficit mentis sive perceptionum historiolam 
concinnare modo illo, quo Verulamius docet. Et his paucis puto me veram methodum 
explicuisse et demonstrasse, simulque viam ostendisse, qua ad eam perveniamus. Superest 
tamen te monere, ad haec omnia assiduam meditationem et animum propositumque 
constantissimum requiri, quae ut habeantur, apprime necesse est, certum vivendi modum et 
rationem statuere et certum aliquem finem praescribere. Sed de his impraesentiarum satis etc. 
Voorburgi d. lun. 


EPISTOLA L. (Versio.) ARG. De discrimine inter Spinozae et Hobbesii politicam, de unitate 
Dei, de figurae notione, de libro professoris Ultraiectini in tractatum theol.-politicum. Viro 
humanissimo atque prudentissimo [larig lelles] B. D. S. Humanissime Vir, 

Quantum ad politicam spectat, discrimen inter me, et Hobbesium, de quo interrogas, in hoc 
consistit, quod ego naturale ius semper sartum tectum conservo, quodque supremo magistratui 
in qualibet urbe non plus in subditos iuris, quam iuxta mensuram potestatis, qua subditum 
superat, competere statuo, quod in statu naturali semper locum habet. 

Porro, quod demonstrationem attinet, quam ego in appendice geometricarum in Cartesii 
principia demonstrationum stabilio, nempe Deum non nisi valde improprie unum vel unicum dici 
posse; respondeo, rem solummodo existentiae, non vero essentiae respectu unam vel unicam 
dici. Res enim sub numeris, nisi postquam ad commune genus redactae fuerunt, non concipimus. 
Qui verbi gratia sestertium et imperialem manu tenet, de numero binario non cogitabit, nisi 
hunc sestertium et imperialem uno eodemque, nempe nummorum vel monetarum nomine 
vocare queat. Nam tunc se duos nummos vel monetas habere, potest affirmare; quoniam non 
modo sestertium sed etiam imperialem nummi vel monetae nomine insignit. Hinc ergo clare 
patet, nullam rem unam aut unicam nominari, nisi postquam alia res concepta fuit, quae (ut 
dictum est) cum ea convenit. Quoniam vero Dei existentia ipsius sit essentia, deque eius essentia 
universalem non possimus formare ideam, certum est, eum, qui Deum unum vel unicum 
nuncupat, nullam de Deo veram habere ideam, vel improprie de eo loqui. - De figurae notione, 
de libro professoris Ultraiectini in tractatum theol.-politicum. Hagae Comitis d. lunii 


EPISTOLA LXI. ARG. De diversitate sententiarum philosophorum. Cartesius et Spinoza 
diversi de libero arbitrio. Praestantissimo acutissimoque philosopho B. D. S. [Ehrenfr. Walth. de 
Tschirnhaus] Prestantissime Vir, 

Miror saltem, quod eo ipso, quo demonstrent philosophi, aliquid falsum esse, eadem ratione 
ostendant eius veritatem. Certitudinem enim intellectus in suae methodi initio Cartesius 
omnibus aequalem esse putat; in meditationibus autem demonstrat. Idem illi probant, qui 
putant se aliquid certi demonstrare posse hac ratione, ut pro indubitato a singulis hominibus 
accipiatur. 

Sed his missis experientiam provoco, et, ut ad haec accurate attendas, submisse rogo. Sic enim 
deprehendetur, si ex duobus unus aliquid affirmet, alter vero neget, et ita, ut sibi eius sint conscii, 

loquantur, quod licet verbis contrarii videantur, attamen perpensis eorum conceptibus ambo 
(unusquisque pro suo conceptu) vera dicant. Quod quidem refero, cum immensae sit in vita 
communi utilitatis, et possent hoc unico observato innumerae controversiae et inde sequentes 
contentiones praecaveri; quamvis veritas haec in conceptu non semper absolute vera sit, sed 
positis tantum iis, quae in intellectu supponuntur ut vera. Quae regula etiam adeo est 
universalis, ut apud omnes homines, ne dementibus quidem ac dormientibus exceptis, 
reperiatur. Quicquid enim hi dicunt, se videre (licet nobis non ita appareat aut vidisse, 
certissimum est, haec revera ita se habere. Quod etiam in casu proposito, de 
libero nempe arbitrio, clarissime conspicitur. Uterque enim tam qui pro, quam qui contra 
disputat, verum mihi dicere videtur, prout nimirum quilibet libertatem concipit. Liberum enim 
dicit Cartesius, quod a nulla causa cogitur; et tu e contra, quod a nulla causa determinatur ad 
aliquid. Fateor itaque tecum, nos in omnibus rebus a certa causa ad aliquid determinari, et sic 
nullum nos habere liberum arbitrium. Sed contra quoque puto cum Cartesio in certis rebus 
(quod statim aperiam) nos nullatenus cogi, atque ita habere liberum arbitrium. Exemplum 
formabo a praesenti. 

Triplex autem est status quaestionis: primo an in res, quae extra nos sunt, absolute aliquam 
habeamus potestatem? Quod negatur. Exempli gratia, quod hanc nunc exaro epistolam, non est 
absolute in mea potestate, quandoquidem certe prius scripsissem, ni vel absentia vel amicorum 
praesentia impeditus fuissem Secundo, an nos in motus corporis nostri, qui sequuntur, voluntate 
eos ad id determinante, absolute habeamus potestatem? Respondeo limitando, si nimirum sano 
corpore vivamus. Si enim valeo, semper me ad scribendum applicare, vel non applicare 
possum. Tertio, an, quando mihi meum rationis exercitium usurpare licet, eo liberrime, hoc 
est, absolute uti possim? Ad quod respondeo affirmative. Quis enim mihi negaret, nisi 
contradicendo propriae conscientiae, quod non possum in meis cogitationibus cogitare, me velle 
scribere aut non scribere. Et quoad operationem quoque, quia hoc externae causae permittunt 
(quod secundum concernit casum), quod equidem tam scribendi, quam non scribendi 
facultatem habeam, fateor quidem tecum, dari causas, quae me ad id determinant, quod iam 
scribo, quia scilicet primo mihi scripsisti, eademque opera postulavisti, ut prima occasione 
rescriberem et, quia impraesentiarum datur occasio, eam non libenter amitterem. Pro certo 
etiam affirmo, teste conscientia, cum Cartesio, istiusmodi res me propterea non cogere, meque 
revera (quod negatu videtur impossibile) id nihilominus omittere posse, non obstantibus his 
rationibus. Si quoque cogeremur a rebus externis, cui possibile est habitum virtutis acquirere? 
Imo hoc posito omnis malitia excusabilis esset. Sed quot modis non fit, ut, si a rebus externis ad 
aliquid determinemur, obfirmato tamen ac constanti ei resistamus animo? 

Ut itaque superioris regulae clariorem dem explicationem. Ambo equidem verum dicitis 
proprium iuxta conceptum. Si autem absolutam veritatem spectemus, haec tantum competit 
sententiae Cartesii. Supponis enim in conceptu, ut certum, libertatis essentiam in eo consistere, 
quod a nulla re determinamur. Hoc sic posito utrumque verum erit. Verum tamen cum essentia 
cuiuslibet rei in eo consistat, sine quo ne quidem concipi possit, et clare sane concipiatur libertas, 
licet ab externis causis in nostris actionibus ad aliquid determinemur, sive licet semper causae 
sint, quae incitamento nobis sunt, ut actiones nostras tali modo dirigamus, cum tamen id plane 
non efficiant; verum nullatenus, posito quod cogamur. Vide praeterea Cartesii epist. tom. I. e 
et, item tom. II. e Sed haec sufficiant. Rogo, ut ad has difficultates respondeas etc. D. Octob. 


EPISTOLA LXII. ARG. Argute et sagaciter de libertate exponit. Viro doctissimo atque 
expertissimo [G. H. Schuller] B. D. S. Responsio ad praecedentem. Expertissime Domine, 

Misit mihi amicus noster loh. Rieuwerts (bibliopola Amstelodamensis) literas, quas ad me 
dignatus es scribere, una cum iudicio tui amici de mea et Cartesii de libero arbitrio sententia, 
quae mihi gratissima fuerunt. Et, quamvis in praesentia, praeterquam quod valetudinem non 
satis firmam habeam, aliis rebus admodum distrahar, tamen vel singularis tua humanitas, vel, 
quod ego praecipuum puto, veritatis studium, quo teneris, me cogit, ut tuo desiderio pro mei 
ingenii tenuitate satisfaciam. Etenim quid tuus amicus velit, antequam experientiam provocat 
et accuratam attentionem petit, nescio. Quod deinde addit: si quando inter duos alter de re 
quapiam quid affirmat, alter autem neget etc., verum est, si intelligit illos duos, quamvis iisdem 
utantur vocabulis, de rebus tamen diversis cogitare, cuius rei exempla aliquot amico I. R. olim 
misi, cui iam scribo, ut tibi eadem communicet. 

Transeo igitur ad illam libertatis definitionem, quam meam esse ait; sed nescio, unde illam 
sumpserit. Ego eam rem liberam esse dico, quae ex sola suae naturae necessitate existit et 
agit; coactam autem, quae ab alio determinatur ad existendum et operandum certa ac 
determinata ratione. Ex. gr. Deus, tametsi necessario, libere tamen existit, quia ex sola suae 
naturae necessitate existit. Sic etiam Deus se et absolute omnia libere intelligit, quia ex sola 
ipsius naturae necessitate sequitur, ut omnia intelligat. Vides igitur me libertatem non in libero 
decreto; sed in libera necessitate ponere. 

Sed ad res creatas descendamus, quae omnes a causis externis determinantur ad existendum 
et operandum certa ac determinata ratione. Quod ut clare intelligatur, rem simplicissimam 
concipiamus. Ex. gr. lapis a causa externa ipsum impellente certam motus quantitatem accipit, 
qua postea cessante causae externae impulsu moveri necessario perget. Haec igitur lapidis in 
motu permanentia coacta est, non necessaria, quia impulsu causae externae definiri debet; et 
quod hic de lapide, id de quacumque re singulari, quantumvis illa composita et ad plurima apta 
esse concipiatur, intelligendum est, quod scilicet unaquaeque res necessario a causa externa 
aliqua determinatur ad existendum et operandum certa ac determinata ratione. 

Porro, concipe iam, si placet, lapidem, dum moveri pergit, cogitare et scire, se, quantum potest, 
conari, ut moveri pergat. Hic sane lapis, quandoquidem sui tantummodo conatus est conscius 
et minime indifferens, se liberrimum esse et nulla alia de causa in motu perseverare credet, 
quam quia vult. Atque haec humana illa libertas est, quam omnes habere iactant, et quae in hoc 
solo consistit, quod homines sui appetitus sint conscii et causarum, a quibus determinantur, 
ignari. Sic infans se lac libere appetere credit; puer autem iratus vindictam velle et timidus 
fugam. Ebrius deinde credit, se ex libero mentis decreto ea loqui, quae postea sobrius tacuisse 
vellet. Sic delirans, garrulus et huius farinae plurimi se ex libero mentis decreto agere, non autem 
impetu ferri credunt. Et quia hoc praeiudicium omnibus hominibus innatum est, non ita facile 
eodem liberantur. Nam quamvis experientia satis superque doceat, homines nihil minus posse, 
quam appetitus moderari suos, et quod saepe, dum contrariis affectibus conflictantur, meliora 
videant et deteriora sequantur, se tamen liberos esse credunt, idque propterea, quod res 
quasdam leviter appetant, et quarum appetitus facile potest contrahi memoria alterius rei, cuius 
frequenter recordamur. 

His, quaenam mea de libera et coacta necessitate, deque ficta humana libertate sit sententia, 
satis, ni fallor, explicui; ex quibus facile ad tui amici obiectiones respondetur. Nam quod cum 
Cartesio ait, illum liberum esse, qui a nulla causa externa cogitur, si per hominem coactum 
intelligit eum, qui invitus agit, concedo nos quibusdam in rebus nullatenus cogi, hocque respectu 
habere liberum arbitrium. Sed si per coactum intelligit, qui quamvis non invitus, necessario 
tamen agit (ut supra explicui), nego nos aliqua in re liberos esse. 



255 


At amicus tuus contra affirmat, nos rationis exercitio liberrime, hoc est, absolute uti posse, qua 
in re satis, ne dicam, nimis confidenter perstat. Quis enim, ait, nisi propriae contradicendo 
conscientiae, negaret, me cogitationibus meis cogitare posse, quod vellem et quod non vellem 
scribere?. Pervelim scire, quam ille conscientiam praeter illam, quam supra exemplo lapidis 
explicui, narrat. Ego sane, ne meae conscientiae, hoc est, ne rationi et experientiae contradicam 
et ne praeiudicia et ignorantiam foveam, nego, me ulla absoluta cogitandi potentia cogitare 
posse, quod vellem et quod non vellem scribere. Sed ipsius conscientiam appello, qui sine 
dubio expertus est, se in somnis non habere potestatem cogitandi, quod vellet et quod non 
vellet scribere; nec cum somniat se velle scribere, potestatem habet, non somniandi se velle 
scribere. Nec minus expertum illum esse credo, quod mens non semper aeque apta sit ad 
cogitandum de eodem obiecto; sed prout corpus aptius est, ut in eo huius vel illius obiecti imago 
excitetur, ita mens aptior est ad hoc vel illud obiectum contemplandum. 

Cum praeterea addit, quod causae, cur animum ad scribendum applicuerit, ipsum quidem ad 
scribendum impulerint, sed non coegerint, nihil aliud significat (si rem aequo pondere examinare 
velis, quam quod ipsius animus ita tum erat constitutus, ut causae, quae ipsum alias, cum scilicet 
magno aliquo affectu conflictatur, non potuissent, nunc facile potuerunt flectere, hoc est, 
causae, quae ipsum alias non potuissent cogere, coegerunt iam, non ut invitus scriberet, sed ut 
necessario scribendi esset cupidus. 

Quod porro statuit: quod si a causis externis cogeremur, virtutis habitum acquirere possit nemo; 
nescio, quis ipsi dixerit, non posse ex fatali necessitate, sed tantummodo ex libero mentis 
decreto, fieri, ut firmato et constanti simus animo. 

Et quod denique addit: quod hoc posito omnis malitia excusabilis esset, quid inde? Nam 
homines mali non minus timendi sunt, nec minus perniciosi, quando necessario mali sunt. Sed 
de his, si placet, vide meae appendicis ad Cartesii principiorum lib. I. et II. ordine geometrico 
demonstrator, partis II. caput 

Denique tuus amicus, qui haec mihi obiicit, vellem, ut mihi responderet, qua ratione ille 
humanam virtutem, quae ex libero mentis decreto oritur, simul concipiat cum Dei 
praeordinatione. Quod si cum Cartesio fatetur, se haec nescire conciliare, ergo telum, quo ipse 
transfixus iam est, in me vibrare conatur. Sed frustra. Nam si meam sententiam attento animo 
examinare velis, omnia congruere videbis etc. 


EPISTOLA LXIII. ARG. Auctor hortatur Spinozam ad libros de intellectus emendatione et 
ethice edendos. De motus definitione. De differentia inter ideam veram et adaequatam. 
Praestantissimo atque acutissimo philosopho B. D. S. [Ehrenfr. Walth. de Tschirnhaus] 
PRESTANTISSIME VIR, 

Methodum tuam recte regendae rationis in acquirenda veritatum incognitarum cognitione, ut 
et generalia in physicis quando impetrabimus? Novi te iam modo magnos in iis fecisse 
progressus. Prius iam mihi innotuit, et posterius noscitur ex lemmatibus parti secundae ethices 
adiectis ; quibus multae difficultates in physicis facile solvuntur. Si otium, et occasio sinit, a te 
submisse peto, veram motus definitionem, ut et eius explicationem, atque qua ratione, cum 
extensio, quatenus per se concipitur, indivisibilis, immutabilis etc. sit, a priori deducere possimus, 
tot tamque multas oriri posse varietates et per consequens existentiam figurae in particulis 
alicuius corporis, quae tamen in quovis corpore variae et diversae sunt a figuris partium, quae 
alterius corporis formam constituunt. 

Praesens mihi indicasti methodum, qua uteris in indagandis necdum cognitis veritatibus. 
Experior eam methodum valde esse praecellentem, et tamen valde facilem, quantum ego de ea 
concepi; et possum affirmare hac unica observatione magnos me in mathematicis fecisse 
progressus. Optem idcirco, ut mihi veram traderes definitionem ideae adaequatae, verae, falsae, 
fictae et dubiae. Differentiam inter ideam veram et adaequatam quaesivi. Huc usque tamen 
nil aliud rescire potui, quam cum rem inquisivi et certum conceptum vel ideam, quod, inquam 
(ut porro expiscarer, an haec idea vera etiam alicuius rei adaequata esset), ex me quaesiverim, 
quae sit causa huius ideae aut conceptus; qua cognita denuo interrogavi, quae sit rursus causa 
huius conceptus, et sic semper in causas causarum idearum inquirendo perrexi, usque dum 
talem causam nanciscerer, cuius aliam causam rursus videre non possem, quam quod inter 
omnes ideas possibiles, quas penes me habeo, haec una quoque ex iisdem existat. Si, exempli 
causa, inquirimus, in quo consistat vera nostrorum errorum origo; Cartesius respondebit, quod 
assensum praebeamus rebus nondum clare perceptis. Verum licet haec vera idea huius rei sit, 
nondum tamen potero omnia circa haec scitu necessaria determinare, nisi quoque huius rei 
adaequatam ideam habuero; quam ut assequar, denuo in causam huius conceptus inquiro, 
quare nimirum fiat, ut assensum praebeamus rebus non clare intellectis, et respondeo hoc fieri 
ex defectu cognitionis. Sed hic rursus ulterius inquirere non licet, quaenam sit causa, ut quaedam 
ignoremus; ac proinde video me adaequatam ideam nostrorum errorum detexisse. Hic 
interim a te requiro, an, quia constat, multas res infinitis modis expressas habere adaequatam 
sui ideam et ex quavis adaequata idea omnia ea, quae de re sciri possunt, educi posse, quamvis 
facilius ex hac, quam ex illa idea eliciantur, an, inquam, sit medium, quo noscatur, utra prae alia 
usurpanda sit. Sic exempli gratia adaequata idea circuli consistit in radiorum aequalitate; eadem 
quoque consistit in infinitis rectangulis sibi invicem aequalibus, factis a segmentis duarum 
linearum, atque sic porro infinitas habet expressiones, quarum unaquaeque adaequatam circuli 
naturam explicat; et quamvis ex unaquaque harum omnia alia deducere liceat, quae de circulo 
sciri possunt, id ipsum tamen multo facilius fit ex una harum, quam ex altera. Sic quoque, qui 
applicatas curvarum considerat, multa deducet, quae ad dimensionem harum spectant, sed 
maiori facilitate, si consideremus tangentes etc. Et ita indicare volui, quo usque hac in 
disquisitione progressus sum; cuius perfectionem vel, si alicubi erro, emendationem, nec non 
desideratam definitionem exspecto. Vale. D. lan. 


EPISTOLA LXIV. ARG. De differentia inter ideam veram et adaequatam, quae nulla sit 
praeter relationem extrinsecam. De aliis brevius. Nobilissimo ac doctissimo viro 
[Ehrenfr. Walth. de Tschirnhaus] B. D. S. Responsio ad praecedentem. NOBILISSIME VIR, 

Inter ideam veram et adaequatam nullam aliam differentiam agnosco, quam quod 
nomen veri respiciat tantummodo convenientiam ideae cum suo ideato, nomen adaequati 
autem naturam ideae in se ipsa; ita ut revera nulla detur differentia inter ideam veram, et 
adaequatam praeter relationem illam extrinsecam. lam autem, ut scire possim, ex qua rei idea 
ex multis omnes subiecti proprietates possint deduci, unicum tantum observo, ut ea rei idea, 
sive definitio causam efficientem exprimat. Exempli gratia, ad circuli proprietates 
investigandas inquiro, an ex hac idea circuli, quod scilicet constat ex infinitis rectangulis, possim 
omnes eius proprietates deducere; inquiro, inquam, an haec idea causam circuli efficientem 
involvat. Quod cum non fiat, aliam quaero: nempe quod circulus sit spatium, quod describitur a 
linea, cuius unum punctum est fixum, alterum mobile. Cum haec definitio iam causam 
efficientem exprimat, scio me omnes inde posse circuli proprietates deducere etc. Sic quoque 
cum Deum definio esse ens summe perfectum cumque ea definitio non exprimat causam 

efficientem (intelligo enim causam efficientem tam internam, quam externam), non potero inde 
omnes Dei proprietates expromere; at quidem cum definio Deum esse ens etc. Vide ethices. 

Ceterum de reliquis, nimirum de motu, quaeque ad methodum spectant, quia nondum ordine 
conscripta sunt, in aliam occasionem reservo. 

Circa illa, quae ais, quod ille, qui considerat applicatas curvarum, multa deducet, quae ad 
dimensionem earum spectant, sed maiori facilitate, considerando tangentes etc., ego 
contrarium puto, quod etiam considerando tangentes multa alia difficilius deducentur, quam 
considerando ordinatim applicatas; et absolute statuo, quod ex quibusdam proprietatibus 
alicuius rei (quacumque data idea) alia facilius, alia difficilius (quae tamen omnia ad naturam 
illius rei spectant) inveniri possint. Sed hoc tantum observandum existimo, ideam talem esse 
inquirendam, ex qua omnia elici queant, ut supra dictum. Omnia enim ex aliqua re possibilia 
deducturus, necessario sequitur, ultima prioribus difficiliora fore etc. 


EPISTOLA LXV. ARG. Quatuor quaestiones de attributis Dei solvendas proponit. 
Praestantissimo acutissimoque philosopho B. D. S. [G. H. Schuller] PRESTANTISSIME VIR, 

Serio abs te peto, ut dubitationes hic motas solvere, tuamque ad eas responsionem mittere 
placeat. Sit, rogo, demonstratio ea ostensiva, non vero ad impossibile deducens, num scilicet 
primo nos plura de Deo attributa, quam cogitationem extensionemque possimus cognoscere? 
Porro num inde sequatur, creaturas aliis constantes attributis nullam posse concipere 
extensionem? Unde sequeretur tot constituendos esse mundos, quod dantur Dei attributa. 
Quantae ex. gr. extensionis noster existeret mundus, tantae quoque extensionis mundi aliis 
affecti attributis essent. Quemadmodum vero praeter cogitationem non nisi extensionem 
percipimus, ita etiam istius mundi creaturae non nisi sui mundi attributa atque cogitationem 
perciperent. 

Secundo, quoniam Dei intellectus tam essentia, quam existentia a nostro differt intellectu, nihil 
ergo cum nostro commune habebit; ac proinde (per ethic. pro ) Dei intellectus nostri causa esse 
nequit. 

Tertio, in ethic. ais, nihil in natura clarius esse, quam quod unumquodque ens sub aliquo 
attributo debeat concipi (quod optime capio), et quo plus realitatis aut esse habeat, eo plura ei 
competant attributa. Hinc sequi videtur, dari entia, quae tria, quatuor aliaque plura habent 
attributa, licet ex demonstratis colligere licuerit, unumquodque ens duobus tantum constare 
attributis, nimirum certo quodam Dei attributo, eiusdemque attributi idea. 

Quarto, eorum, quae a Deo immediate producta sunt, quaeque mediante infinita quadam 
modificatione producuntur, exempla desiderarem. Prioris generis cogitatio ac extensio, 
posterioris vero intellectus in cogitatione, motus in extensione esse videntur. Haec sunt, quae 
abs te, siquidem tempus aliquod tibi sit reliquum, peto. Vale etc.Londini d. Iulii 


EPISTOLA LXVI. ARG. Spinoza respondet ubivis ethices libris tribus primis laudatis, qui in 
amici manibus esse debebant. Doctissimo expertissimoque viro [G. H. Schuller] B. D. S. 
Responsio ad praecedentem. EXPERTISSIME VIR, 


Gaudeo, quod tandem occasio tibi oblata fuerit, ut me tuis literis, mihi semper gratissimis, 
recreares, quod ut frequenter facias, enixe rogo etc. 



258 


Ad dubia pergo, et quidem ad primum dico, mentem humanam illa tantummodo posse 
cognitione assequi, quae idea corporis actu existentis involvit, vel quod ex hac ipsa idea potest 
concludi. Nam cuiuscumque rei potentia sola eius essentia definitur (per ethices pro ), mentis 
autem essentia (per) in hoc solo consistit, quod sit idea corporis actu existentis; ac proinde 
mentis intelligendi potentia ad ea tantum se extendit, quae haec idea corporis in se continet, vel 
quae ex eadem sequuntur. At haec corporis idea nulla alia Dei attributa involvit neque 
exprimit, quam extensionem et cogitationem. Nam eius ideatum, nempe corpus (per pro ) 
Deum pro causa habet, quatenus sub attributo extensionis et non quatenus sub ullo alio 
consideratur; atque adeo (per haec corporis idea Dei cognitionem involvit, quatenus 
tantummodo sub extensionis attributo consideratur. Deinde haec idea quatenus cogitandi 
modus est, Deum etiam (per eandem pro) pro causa habet, quatenus res est cogitans, et non 
quatenus sub alio attributo consideratur; adeoque (per idem ) huius ideae idea Dei cognitionem 
involvit, quatenus sub cogitationis et non quatenus sub alio attributo consideratur. Apparet 
itaque mentem humanam sive corporis humani ideam praeter haec duo nulla alia Dei attributa 
involvere, neque exprimere. Ceterum ex his duobus attributis vel eorundem affectionibus 
nullum aliud Dei attributum (per pro ) concludi, neque concipi potest. Atque adeo concludo 
mentem humanam nullum Dei attributum praeter haec posse cognitione assequi, ut fuit 
propositum. Quod autem addis, an ergo tot mundi constituendi sunt, quot dantur attributa? 
vide pro ethices. Posset praeterea haec propositio facilius demonstrari, deducendo rem ad 
absurdum; quod quidem demonstrandi genus, quando propositio negativa est, prae altero 
eligere soleo, quia cum natura similium magis convenit. Sed quia positivum tantummodo petis, 
ad alterum transeo, quod est, an id possit ab alio produci, in quo tam essentia, quam existentia 
discrepat; nam quae ab invicem ita differunt nihil commune habere videntur. Sed cum omnia 
singularia praeter illa, quae a suis similibus producuntur, differant a suis causis tam essentia 
quam existentia, nullam hic dubitandi rationem video. 

Quo autem ego sensu intelligam, quod Deus sit causa efficiens rerum, tam essentiae, quam 
existentiae, credo me satis explicuisse in et pro ethic. 

Axioma ut in fine eiusdem innui, formamus ex idea, quam habemus entis absolute infiniti, et 
non ex eo, quod dentur aut possint dari entia, quae tria, quatuor etc. attributa habeant. 

Denique exempla, quae petis, primi generis sunt in cogitatione intellectus absolute infinitus, in 
extensione autem motus et quies; secundi autem facies totius universi, quae quamvis infinitis 
modis variet, manet tamen semper eadem, de quo vide ante pro 

His, vir praestantissime, ad tuas nostrique amici obiectiones respondisse me credo. Si tamen 
scrupulum adhuc remanere existimas, rogo, ut mihi significare non graveris, ut eum etiam, si 
possim, evellam. Vale etc. Hagae Com. d. Iulii 


EPISTOLA LXVII. ARG. Nova quaestio num duo tantum, an plura sint Dei attributa. 
Acutissimo ac doctissimo philosopho B. D. S. [Ehrenfr. Walth. de Tschirnhaus] VIR CLARISSIME, 

Abs te peto demonstrationem eius, quod dicis; nempe quod anima non possit plura attributa 
Dei, quam extensionem et cogitationem percipere. Quod quidem licet evidenter videam, 
contrarium tamen ex pro ethices posse deduci, mihi videtur, forte non aliam ob causam, quam 
quia sensum huius non satis recte percipio. Constitui ergo, haec qua ratione deducam, exponere, 
te, vir clarissime, obnixe rogans, ut mihi velis, ubicumque sensum tuum non recte assequor, 
solita tua humanitate sucurrere. Ea autem sic sese habent. Quod, licet inde colligam, mundum 

utique unicum esse, id tamen exinde non minus quoque clarum est, eum ipsum infinitis modis 
expressum, ac proinde unamquamque rem singularem infinitis modis expressam esse. Unde 
videtur sequi, quod modificatio illa, quae mentem meam constituit, ac modificatio illa, quae 
corpus meum exprimit, licet una et eadem sit modificatio, ea tamen infinitis modis sit expressa, 
uno modo per cogitationem, altero per extensionem, tertio per attributum Dei mihi incognitum, 
atque sic porro in infinitum, quia infinita dantur attributa Dei, et ordo et connexio 
modificationum videtur esse eadem in omnibus. Hinc iam quaestio oritur, quare mens, quae 
certam modificationem repraesentat et quae eadem modificatio non solum extensione, sed 
infinitis aliis modis est expressa; quare, inquam, tantum modificationem illam per extensionem 
expressam, hoc est, corpus humanum et nullam aliam expressionem per alia attributa percipiat? 
Sed tempus mihi non permittit, ut ea prolixius prosequar; forte haec dubia omnia crebrioribus 
meditationibus eximentur. Londini d. Augusti 


EPISTOLA LXVIII. ARG. In hoc epistolae fragmento amicum ad ethic. et pro delegat. 
Nobilissimo ac doctissimo viro [Ehrenfr. Walth. de Tschirnhaus] B. D. S. Responsio ad 
praecedentem. NOBILISSIME VIR, 

Ceterum, ad tuam obiectionem ut respondeam, dico, quod quamvis unaquaeque res infinitis 
modis expressa sit in infinito Dei intellectu, illae tamen infinitae ideae, quibus exprimitur, unam 
eandemque rei singularis mentem constituere nequeunt, sed infinitas; quandoquidem 
unaquaeque harum infinitarum idearum nullam connexionem cum invicem habent, ut in eodem 
pro ethic. explicui, et ex pro patet. Ad haec si aliquantulum attendas, nihil difficultatis 
superesse videbis etc. Hagae d. Augusti 


EPISTOLA LXIX. ARG. Auctor cupit erudiri, quomodo loci quidam epistolae de infinito (i.e. ) 
sint intelligendi. Acutissimo atque doctissimo philosopho B. D. S. [Ehrenfr. Walth. de 
Tschirnhaus] VIR CLARISSIME, 

Primo difficulter admodum concipere queo, qui a priori corporum existentia demonstretur, quae 
motus et figuras habent; cum in extensione absolute rem considerando nil tale occurrat. 
Secundo erudiri abs te vellem, quomodo intelligendum sit, cuius meministi epistola de infinito ) 
his verbis: Nec tamen concludunt, talia omnem numerum superare ex partium multitudine. Nam 
revera omnes mathematici mihi videntur circa talia infinita semper demonstrare, quod partium 
numerus sit tam magnus, ut omnem assignabilem numerum superent, et in exemplo de duobus 
circulis ibidem allato non hoc ipsum declarare videris, quod tamen susceperas. Ibi enim tantum 
ostendis ), quod non hoc ipsum concludunt ex nimia spatii interpositi magnitudine et quod eius 
maximum et minimum non habeamus; sed non demonstras prout volebas, quod id non 
concludant ex partium multitudine etc. D. Maii 


EPISTOLA LXX. ARG. Spinoza sententiam suam de infinito explanat. Nobilissimo atque 
doctissimo viro [Ehrenfr. Walth. de Tschirnhaus] B. D. S. Responsio ad praecedentem. 
NOBILISSIME VIR, 

Quod in epistola de infinito dixi, quod partium infinitatem ex earum multitudine non concludant, 
hinc patet, quod, si ea ex earum multitudine concluderetur, non possemus maiorem partium 
multitudinem concipere, sed earum multitudo, quavis data, deberet esse maior; quod falsum 

est. Nam in toto spatio inter duos circulos diversa centra habentes duplo maiorem partium 
multitudinem concipimus, quam in eiusdem dimidio, et tamen partium numerus, tam dimidii, 
quam totius spatii omni assignabili numero maior est. Porro ex extensione, ut eam Cartesius 
concipit, molem scilicet quiescentem, corporum existentiam demonstrare non tantum difficile; 
ut ais, sed omnino impossibile est. Materia enim quiescens, quantum in se est, in sua quiete 
perseverabit, nec ad motum concitabitur, nisi a causa potentiori externa; et hac de causa non 
dubitavi olim affirmare; rerum naturalium principia Cartesiana inutilia esse, ne dicam absurda. 
Hagae d. Maii 


EPISTOLA LXXI. ARG. Doceri desiderat, quomodo ex conceptu extensionis secundum 
Spinozae meditationes rerum varietas a priori possit ostendi. Acutissimo doctissimoque 
philosopho B. D. S. [Ehrenfr. Walth. de Tschirnhaus] DOCTISSIME VIR, 

Velim, ut hac in re mihi gratificeris indicando, qui ex conceptu extensionis secundum tuas 
meditationes varietas rerum a priori possit ostendi, quandoquidem meministi opinionis Cartesii, 
in qua Cartesius statuit, se eam ex extensione nullo alio modo deducere posse, quam 
supponendo, motu a Deo excitato hoc effectum fuisse in extensione. Deducit ergo iuxta meam 
opinionem corporum existentiam non ex quiescente materia, nisi forte suppositionem motoris 
Dei pro nihilo haberes; quandoquidem, qui illud ex essentia Dei a priori necessario sequi debeat, 
abs te non sit ostensum; id quod Cartesius ostensurus captum humanum superare 
credebat. Quare a te hanc rem requiro, sciens bene, te alias cogitationes habere, nisi alia 
sontica subsit forte causa, quare illud hactenus manifestum facere nolueris; et si hoc, de quo 
non dubito, non opus fuisset, non tale quid obscure indicares. Sed certo tibi persuasum habeas, 
quod sive candide mihi aliquid indices, sive celes, meus tamen erga te affectus immutatus 
maneat. 

Rationes tamen, cur illud specialiter desiderem, hae sunt, quod in mathematicis semper 
observarim, quod nos ex quavis re in se considerata, hoc est, ex definitione cuiusque rei, unicam 
saltem proprietatem deducere valeamus; quod si autem plures proprietates desideremus, 
necesse esse, ut rem definitam ad alia referamus; tunc siquidem ex coniunctione definitionum 
harum rerum novae proprietates resultant. Ex. gr. si circuli peripheriam considerem solam, 
nihil aliud concludere potero, quam quod ubique sibi similis sive uniformis existat, qua quidem 
proprietate ab omnibus aliis curvis essentialiter differt, nec ullas alias unquam potero deducere. 
Verum si ad alia referam, nimirum ad radios ex centro deductos, ad duas lineas sese 
intersecantes aut plures quoque, plures utique hinc proprietates deducere valebo; quae quidem 
aliquo modo videntur adversari pro ethices, quae praecipua fere est primi libri tui tractatus, in 
qua tamquam notum assumitur, posse ex data cuiuscumque rei definitione plures proprietates 
deduci. Quod mihi videtur impossibile, si non ad alia referamus rem definitam; id quod porro 
effecit, ut non possim videre, qua ratione ex attributo aliquo solo considerato, ex. gr. extensione 
infinita, corporum varietas exsurgere possit; vel si existimas hoc quoque non posse concludi ex 
unico solo considerato, sed omnibus simul sumptis, vellem hoc edoceri abs te, et qua ratione 
hoc concipiendum foret. Vale etc. Parisiis d. lun. 


EPISTOLA LXII. ARG. Spinoza explicat rem quaesitam. De Huetii libro et novis inventis, quae 
ad refractionem pertinent. Nobilissimo atque doctissimo viro [Ehrenfr. Walth. de Tschirnhaus] 
B. D. S. Responsio ad praecedentem. NOBILISSIME VIR, 

Quod petis, an ex solo extensionis conceptu rerum varietas a priori possit demonstrari, credo 
me iam satis clare ostendisse, id impossibile esse; ideoque materiam a Cartesio male definiri per 
extensionem; sed eam necessario debere explicari per attributum, quod aeternam et infinitam 
essentiam exprimat. Sed de his forsan aliquando, si vita suppetit, clarius tecum agam. Nam huc 
usque nihil de his ordine disponere mihi licuit. 

Quod autem addis, nos ex definitione cuiusque rei in se consideratae unicam tantum 
proprietatem deducere valere, locum forsan habet in rebus simplicissimis, vel entibus rationis 
(ad quae figuras etiam refero), at non in realibus. Nam ex hoc solo, quod Deum definio esse ens, 
ad cuius essentiam pertinet existentia, plures eius proprietates concludo: nempe quod 
necessario existit, quod sit unicus, immutabilis, infinitus etc., et ad hunc modum plura alia 
exempla adferre possem, quae impraesentiarum omitto. 

[ De Huetii libro et novis inventis. ] Hagae Com. d. Iulii 


EPISTOLAs. n. ARG. Epistola Spinozae ad amicum, quae praefationis loco Tractatui 
Politico praefigi et inservire potest. AMICE DILECTE, 

Grata tua mihi heri tradita est. Gratias pro cura tam diligenti, quam pro me geris, ex animo ago. 
Hanc occasionem non praetermitterem, nisi in quadam re essem occupatus, quam utiliorem 
iudico, quaeque tibi, ut credo, magis arridebit, nempe in Tractatu Politico concinnando, 
quem ante aliquod tempus te auctore inchoavi. Huius Tractatus Capita sex iam sunt 
absoluta. Primum ad ipsum opus introductionem quasi continet. Secundum tractat de 
iure naturali; tertium de iure summarum potestatum; quartum quaenam negotia 
politica a summarum potestatum gubernatione pendeant; quintum, quidnam sid illud 
extremum et summum, quod societas potest considerare; et sextum, qua ratione imperium 
monarchicum debeat institui, ne in tyrannidem labatur. Impraesentiarum caput septimum 
tracto, in quo omnia praecedentis sexti capitis membra ordinem bene ordinatae monarchiae 
concernentia methodice demonstro. Postea ad aristocraticum et populare imperium, den 
i q u e ad leges aliasque particulares quaestiones politicam spectantes transibo. Hisce vale, etc. 

Finis Partis Tertiae 

Incipit Francisci Baconis Aphorismi de Interpretatione Naturae et Regno Hominis. Apud 

Nota Initialis de Francisco Bacone 

Francis Bacon (1561-1626) was an English philosopher, statesman, scientist, lawyer, jurist, historian, and a leading 
figure in natural philosophy and scientific methodology. He wrote in Latin and English on questions of law, 
govemment, religion, and contemporary politics. He also speculated on ethics and on possible models of society. He 
remains a towering figure in the history of Science and philosophy. his works, especially as philosophical advocate 
and practitioner of the scientific method during the scientific revolution. Francis Bacon opera omnia are on line. 
Among his Latin writings we can indicate the following: Temporis Partus Masculus (1603), De Interpretatione Naturae 
Prooemium (1603), Cogitationes de Natura Rerum (1604). Cogitationes de Scientia Humana (1604), Cogitata et Visa, 
(1607), De sapientia veterum liber (1609), Descriptio Globi Intellectus (1612), Novum Organum (1620), Historia Regni 
Henrici Septimi Regis Angliae (1622), Historia Naturalis et Experimentalis (1623), Nova Atlantis (1626), De Augmentis 
Scientiarium (1623), Redargutio Philosophiarum Sylva Sylvarum (1627), Scripta in naturali et universali philosophia 
(1653), Thema Coeli (1653), De Principiis atque Originibus (1653), Inquisitio Legitima de Motu (1653). Francis Bacon 
is considered one of the fathers of modern Science. He proposed, at his time, a great reformation of ali process of 
knowledge for the advancement of learning divine and human After serving as Attorney General and Lord Chancellor 
of England, his political career ended in disgrace. Cf. Historia Regni Henrici Septimi Regis Angliae (1622), apud 

https://archive.org/details/HISTORIAREGNIHENRICISEPTIMIREGISANGLIAEBYFRANCISBACON 

APHORISMI FRANCISCI BACONIS 

I. Homo, naturae minister et interpres, tantum facit et intelligit quantum de naturae ordine re 
vel mente observaverit: nec amplius scit, aut potest. Nec manus nuda, nec intellectus sibi 
permissus, multum valet; instrumentis et auxiliis res perficitur; quibus opus est, non minus ad 
intellectum, quam ad manum. Atque ut instrumenta manus motum aut cient aut regunt; ita et 
instrumenta mentis intellectui aut suggerunt aut cavent. Scientia et potentia humana in idem 
coincidunt, quia ignoratio causae destituit effectum. Natura enim non nisi parendo vincitur: et 
quod in contemplatione instar causae est, id in operatione instar regulae est. Ad opera nil aliud 
potest homo, quam ut corpora naturalia admoveat et amoveat: reliqua natura intus transigit. 
Solent se immiscere naturae (quoad opera) mechanicus, mathematicus, medicus, alchemista, et 
magus; sed omnes (ut nunc sunt res) conatu levi, successu tenui. Insanum quiddam esset, et in 
se contrarium, existimare ea, quae adhuc nunquam facta sunt, fieri posse, nisi per modos adhuc 
nunquam tentatos. Generationes mentis et manus numerosae admodum videntur in libris et 
opificiis. Sed omnis ista varietas sita est in subtilitate eximia, et derivationibus paucarum rerum, 
quae innotuerunt; non in numero axiomatum. Etiam opera, quae iam inventa sunt, casui 
debentur et experientiae, magis quam scientiis: scientiae enim, quas nunc habemus, nihil aliud 
sunt quam quaedam concinnationes rerum antea inventarum; non modi inveniendi, aut 
designationes novorum operum. Causa vero et radix fere omnium malorum in scientiis ea una 
est; quod dum mentis humanae vires falso miramur et extollimus, vera eius auxilia non 
quaeramus. Subtilitas naturae subtilitatem sensus et intellectus multis partibus superat; ut 
pulchrae illae meditationes et speculationes humanae et causationes res malesana sint, nisi 
quod non adsit qui advertat. 

XI. Sicut scientiae, quae nunc habentur, inutiles sunt ad inventionem operum; ita et logica, quae 
nunc habetur, inutilis est ad inventionem scientiarum. Logica, quae in usu est, ad errores (qui 
in notionibus vulgaribus fundantur) stabiliendos et figendos valet, potius quam ad inquisitionem 
veritatis; ut magis damnosa sit, quam utilis. Syllogismus ad principia scientiarum non adhibetur, 
ad media axiomata frustra adhibetur, cum sit subtilitati naturae longe impar. Assensum itaque 
constringit, non res. Syllogismus ex propositionibus constat, propositiones ex verbis, verba 
notionum tesserae sunt. Itaque si notiones ipsae (id quod basis rei est) confusae sint, et temere 
a rebus abstractae; nihil in iis, quae superstruuntur, est firmitudinis. Itaque spes est una in 
inductione vera. In notionibus nil sani est, nec in logicis, nec in physicis: non substantia, non 

qualitas, agere, pati, ipsum esse, bonae notiones sunt; multo minus grave, leve, densum, tenue, 
humidum, siccum, generatio, corruptio, attrahere, fugare, elementum, materia, forma, et id 
genus; sed omnes phantasticae et male terminatae. 

Notiones infimarum specierum, hominis, canis, columbae, et prehensionum immediatarum 
sensus, calidi, frigidi, albi, nigri, non fallunt magnopere; quae tamen ipsae a fluxu materiae et 
commissione rerum quandoque confunduntur; reliquae omnes (quibus homines hactenus usi 
sunt) aberrationes sunt, nec debitis modis a rebus abstractae et excitatae. Nec minor est libido 
et aberratio in constituendis axiomatibus, quam in notionibus abstrahendis; idque in ipsis 
principiis, quae ab inductione vulgari pendent. 

At multo maior est in axiomatibus, et propositionibus inferioribus, quae educit syllogismus. 
Quae adhuc inventa sunt in scientiis, ea hulusmodi sunt, ut notionibus vulgaribus fere 
sublaceant: ut vero ad interiora et remotiora naturae penetretur, necesse est ut tam notiones 
quam axiomata magis certa et munita via a rebus abstrahantur, atque omnino melior et certior 
intellectus adoperatio in usum veniat. Duae viae sunt, atque esse possunt, ad inquirendam et 
inveniendam veritatem. Altera a sensu et particularibus advolat ad axiomata maxime generalia, 
atque ex iis principiis eorumque immota veritate ludicat et invenit axiomata media; atque haec 
via in usu est. Altera a sensu et particularibus excitat axiomata, ascendendo continenter et 
gradatim, ut ultimo loco perveniatur ad maxime generalia; quae via vera est, sed intentata. 

XX. Eandem ingreditur viam (priorem scilicet) intellectus sibi permissus, quam facit ex ordine 
dialecticae. Gestit enim mens exsilire ad magis generalia, ut acquiescat; et post parvam moram 
fastidit experientiam: sed haec mala demum aucta sunt a dialectica ob pompas disputationum. 
Intellectus sibi permissus, in ingenio sobrio et patiente et gravi (praesertim si a doctrinis receptis 
non impediatur), tentat nonnihil illam alteram viam, quae recta est, send exiguo profectu; cum 
intellectus, nisi regatur et luvetur, res inaequalis sit, et omnino inhabilis ad superandam rerum 
obscuritatem. 

Utraque via orditur a sensu et particularibus, et acquiescit in maxime generalibus: sed 
immensum quiddam discrepant; cum altera perstringat tantum experientiam et particularia 
cursim; altera in iis rite et ordine versetur; altera rursus lam a principio constituat generalia 
quaedam abstracta et inutilia; altera gradatim exsurgat ad ea quae revera naturae sunt notiora. 
Non leve quiddam interest inter humanae mentis idola, et divinae mentis ideas; hoc est, inter 
placita quaedam inania, et veras signaturas atque impressiones factas in creaturis, prout 
inveniuntur. 

Nullo modo fieri potest, ut axiomata per argumentationem constituta ad inventionem novorum 
operum valeant; quia subtilitas naturae subtilitatem argumentandi multis partibus superat. Sed 
axiomata, a particularibus rite et ordine abstrata, nova particularia rursus facile indicant et 
designant; itaque scientias reddunt activas. Axiomata, quae in usu sunt, ex tenui et manipulari 
experientia, et paucis particularibus, quae ut plurimum occurrunt, fluxere; et sunt fere ad 
mensuram eorum facta et extensa: ut nil mirum sit, si ad nova particularia non ducant. Quod si 
forte instantia aliqua, non prius animadversa aut cognita, se offerat, axioma distinctione aliqua 
frivola salvatur, ubi emendari ipsum verius foret. 

Rationem humanam, qua utimur ad naturam, anticipationes naturae (quia res temeraria est et 
praematura), at illam rationem quae debitis modis elicitur a rebus, interpretationem naturae, 
docendi gratia, vocare consuevimus. Anticipationes satis firmae sunt ad consensum; 
quandoquidem, si homines etiam insanirent ad unum modum et conformiter, illi satis bene inter 
se congruere possent. Quin longe validiores sunt ad subeundum assensum anticipationes, 

quam interpretationes; quia ex paucis collectae, iisque maxime quae familiariter occurrunt, 
intellectum statim perstringunt, et phantasiam implent; ubi contra, interpretationes, ex rebus 
admodum variis et multum distantibus sparsim collectae, intellectum subito percutere non 
possunt; ut necesse sit eas, quoad opiniones, duras et absonas, fere instar mysteriorum fidei 
videri. In scientiis, quae in opinionibus et placitis fundatae sunt, bonus est usus anticipationum 
et dialecticae; quando opus est assensum sublugare, non res. 

XXX. Non, si omnia omnium aetatum ingenia coierint, et labores contulerint et transmiserint, 
progressus magnus fieri poterit in scientiis per anticipationes: quia errores radicales, et in prima 
digestione mentis, ab excellentia functionum et remediorum sequentium non curantur. Frustra 
magnum expectatur augmentum in scientiis ex superinductione et insitione novorum super 
vetera; sed instauratio facienda est ab imis fundamentis, nisi libeat perpetuo circumvolvi in 
orbem, cum exili et quasi contemnendo progressu. Antiquis auctoribus suus constat honos, 
atque adeo omnibus; quia non ingeniorum aut facultatum inducitur comparatio, sed viae; 
nosque non ludicis, sed indicis personam sustinemus. Nullum (dicendum enim est aperte) recte 
fieri potest ludicium nec de via nostra, nec de iis quae secundum eam inventa sunt, per 
anticipationes (rationem scilicet quae in usu est), quia non postulandum est ut eius rei ludicio 
stetur, quae ipsa in ludicium vocatur. 

Neque etiam tradendi aut explicandi ea, quae adducimus, facilis est ratio; quia, quae in se nova 
sunt, intelligentur tamen ex analogia veterum. Dixit Borgia de expeditione Gallorum in Italiam, 
eos venisse cum creta in manibus, ut diversoria notarent, non cum armis, ut perrumperent. 
Itidem et nostra ratio est, ut doctrina nostra animos idoneos et capaces subintret; 
confutationum enim nullus est usus, ubi de principiis et ipsis notionibus, atque etiam de formis 
demonstrationum dissentimus. Restat vero nobis modus tradendi unus et simplex, ut homines 
ad ipsa particularia et eorum series et ordines adducamus; et ut illi rursus imperent sibi ad 
tempus abnegationem notionum, et cum rebus ipsis consuescere incipiant. 

Ratio eorum, qui acatalepsiam tenuerunt, et via nostra initiis suis quodammodo consentiunt; 
exitu immensum dislunguntur et opponuntur. Illi enim nihil sciri posse simpliciter asserunt; nos, 
non multum sciri posse in natura, ea, quae nunc in usu est, via: verum illi exinde authoritatem 
sensus et intellectus destruunt; nos auxilia iisdem excogitamus et subministramus. Idola et 
notiones falsae, quae intellectum humanum iam occuparunt atque in eo alte haerent, non solum 
mentes hominum ita obsident, ut veritati aditus difficilis pateat; sed etiam dato et concesso 
aditu, illa rursus in ipsa instauratione scientiarum occurrent et molesta erunt; nisi homines 
praemoniti adversus ea se, quantum fieri potest, muniant. Quatuor sunt genera idolorum, quae 
mentes humanas obsident, lis (docendi gratia) nomina imposuimus; ut primum genus, idola 
tribus; secundum, idola specus; tertium, idola fori; quartum, idola theatri, vocentur. 

XL. Excitatio notionum et axiomatum per inductionem veram est certe proprium remedium ad 
idola arcenda et summovenda; sed tamen indicatio idolorum magni est usus. Doctrina enim de 
idolis similiter se habet ad interpretationem naturae, sicut doctrina de sophisticis elenchis ad 
dialecticam vulgarem. Idola tribus sunt fundata in ipsa natura humana, atque in ipsa tribu seu 
gente hominum. Falso enim asseritur, sensum humanum esse mensuram rerum; quin contra, 
omnes perceptiones, tam sensus quam mentis, sunt ex analogia hominis, non ex analogia 
universi. Estque intellectus humanus instar speculi inaequalis ad radios rerum, qui suam 
naturam naturae rerum immiscet, eamque distorquet et inficit. 

Idola specus sunt idola hominis individui. Flabet enim unusquisque (praeter aberrationes 
naturae humanae in genere) specum sive cavernam quandam individuam, quae lumen naturae 

frangit et corrumpit: vel propter naturam cuiusque propriam et singularem; vel propter 
educationem et conversationem cum aliis; vel propter lectionem librorum, et authoritates 
eorum quos quisque colit et miratur; vel propter differentias impressionum, prout occurrunt in 
animo praeoccupato et praedisposito, aut in animo aequo et sedato, vel elusmodi: ut plane 
spiritus humanus (prout disponitur in hominibus singulis) sit res varia, et omnino perturbata, et 
quasi fortuita. Unde bene Heraclitus, homines scientias quaerere in minoribus mundis, et non in 
maiore sive communi. 

XUII. Sunt etiam idola tanquam ex contractu et societate humani generis ad invicem, quae idola 
fori, propter hominum commercium et consortium, appellamus. Homines enim per sermones 
sociantur; at verba ex captu vulgi imponuntur. Itaque mala et inepta verborum impositio miris 
modis intellectum obsidet. Neque definitiones aut explicationes, quibus homines docti se 
munire et vindicare in nonnullis consueverunt, rem ullo modo restituunt. Sed verba plane vim 
faciunt intellectui, et omnia turbant; et homines ad inanes et innumeras controversias et 
commenta deducunt. Sunt denique idola, quae immigrarunt in animos hominum ex diversis 
dogmatibus philosophiarum, ac etiam ex perversis legibus demonstrationum; quae idola theatri 
nominamus; quia quot philosophiae receptae aut inventae sunt, tot fabulas productas et actas 
censemus, quae mundos effecerunt fictitios et scenicos. Neque de his quae lam habentur, aut 
etiam de veteribus philosophiis et sectis tantum loquimur, cum complures aliae elusmodi 
fabulae componi et concinnari possint; quandoquidem errorum prorsus diversorum causae sint 
nihilominus fere communes. Neque rursus de philosophiis universalibus tantum hoc intelligimus, 
sed etiam de principiis et axiomatibus compluribus scientiarum, quae ex traditione et fide et 
neglectu invaluerunt. Verum de singulis istis generibus idolorum, fusius et distinctius dicendum 
est, ut intellectui humano cautum sit. 

XLV. Intellectus humanus ex proprietate sua facile supponit maiorem ordinem et aequalitatem 
in rebus, quam invenit: et cum multa sint in natura monodica, et plena imparitatis, tamen affingit 
parallela, et correspondentia, et relativa, quae non sunt. Hinc commenta illa, in coelestibus 
omnia moveri per circulos perfectos, lineis spiralibus et draconibus (nisi nomine tenus) prorsus 
relectis. Hinc elementum ignis cum orbe suo introductum est ad constituendum quaternionem 
cum reliquis tribus, quae subliciuntur sensui. 

Etiam elementis (quae vocant) imponitur ad placitum decupla proportio excessus in raritate ad 
invicem; et hulusmodi somnia. Neque vanitas ista tantum valet in dogmatibus, verum etiam in 
notionibus simplicibus. Intellectus humanus in iis quae semel placuerunt (aut quia recepta sunt 
et credita, aut quia delectant), alia etiam omnia trahit ad suffragationem et consensum cum illis: 
et licet maior sit instantiarum vis et copia, quae occurrunt in contrarium; tamen eas aut non 
observat, aut contemnit, aut distinguendo summovet et relicit, non sine magno et pernicioso 
praeludicio, quo prioribus illis syllepsibus authoritas maneat inviolata. 

Itaque recte respondit ille, qui, cum suspensa tabula in templo ei monstraretur eorum qui vota 
solverant, quod naufragii periculo elapsi sint, atque interrogando premeretur, anne tum quidem 
Deorum numen agnosceret, quaesivit denuo, At ubi sunt illi depicti qui post vota nuncupata 
perierint? Eadem ratio est fere omnis superstitionis, ut in astrologicis, in somniis, ominibus, 
nemesibus, et hulusmodi; in quibus homines delectati hulusmodi vanitatibus advertunt eventus, 
ubi emplentur; ast ubi fallunt, licet multo frequentius, tamen negligunt et praetereunt. 

At longe subtilius serpit hoc malum in philosophiis et scientiis; in quibus quod semel placuit, 
reliqua (licet multo firmiora et potiora) inficit, et in ordinem redigit. Quinetiam licet abfuerit ea, 
quam diximus, delectatio et vanitas, is tamen humano intellectui error est proprius et perpetuus, 

ut magis moveatur et excitetur affirmativis, quam negativis; cum rite et ordine aequum se 
utrique praebere debeat; quin contra, in omni axiomate vero constituendo, maior est vis 
instantiae negativae. 

XLVII. Intellectus humanus illis, quae simul et subito mentem ferire et subire possunt, maxime 
movetur; a quibus phantasia impleri et inflari consuevit: reliqua vero modo quodam, licet 
imperceptibili, ita se habere fingit et supponit, quomodo se habent pauca illa quibus mens 
obsidetur; ad illum vero transcursum ad instantias remotas et heterogeneas, per quas axiomata 
tanquam igne probantur, tardus omnino intellectus est, et inhabilis, nisi hoc illi per duras leges 
et violentum imperium imponatur. 

Gliscit intellectus humanus, neque consistere aut acquiescere potis est, sed ulterius petit; at 
frustra. Itaque incogitabile est ut sit aliquid extremum aut extimum mundi, sed semper quasi 
necessario occurrit ut sit aliquid ulterius. Neque rursus cogitari potest quomodo aeternitas 
defluxerit ad hunc diem; cum distinctio illa, quae recipi consuevit, quod sit infinitum a parte ante, 
et a parte post, nullo modo constare possit; quia inde sequeretur, quod sit unum infinitum alio 
infinito malus, atque ut consumatur infinitum, et vergat ad finitum. Similis est subtilitas de lineis 
semper divisibilibus, ex impotentia cogitationis. At maiore cum pernicie intervenit haec 
impotentia mentis in inventione causarum: nam cum maxime universalia in natura positiva esse 
debeant, quemadmodum inveniuntur, neque sunt revera causabilia; tamen intellectus humanus, 
nescius acquiescere, adhuc appetit notiora. 

Tum vero, ad ulteriora tendens, ad proximiora recidit, videlicet ad causas finales, quae sunt 
plane ex natura hominis, potius quam universi: atque ex hoc fonte philosophiam miris modis 
corruperunt. Est autem aeque imperiti et leviter philosophantis, in maxime universalibus 
causam requirere, ac in subordinatis et subalternis causam non desiderare. Intellectus humanus 
luminis sicci non est; sed recipit infusionem a voluntate et affectibus, id quod generat ad quod 
vult scientias: quod enim mavult homo verum esse, id potius credit. 

Relicit itaque difficilia, ob inquirendi impatientiam; sobria, quia coarctant spem; altiora naturae, 
propter superstitionem; lumen experientiae, propter arrogantiam et fastum, ne videatur mens 
versari in vilibus et fluxis; paradoxa, propter opinionem vulgi; denique innumeris modis, iisque 
interdum imperceptibilibus, affectus intellectum imbuit et inficit. 

L. At longe maximum impedimentum et aberratio intellectus humani provenit a stupore et 
incompetentia et fallaciis sensuum; ut ea, quae sensum feriunt, illis, quae sensum immediate 
non feriunt, licet potioribus, praeponderent. Itaque contemplatio fere desinit cum aspectu; adeo 
ut rerum invisibilium exigua aut nulla sit observatio. Itaque omnis operatio spirituum in 
corporibus tangibilibus inclusorum latet, et homines fugit. Omnis etiam subtilior meta 
schematismus in partibus rerum crassiorum (quem vulgo alterationem vocant, cum sit revera 
latio per minima) latet similiter: et tamen nisi duo ista, quae diximus, explorata fuerint et in 
lucem producta, nihil magni fieri potest in natura quoad opera. 

Rursus ipsa natura aeris communis et corporum omnium, quae aerem tenuitate superant (quae 
plurima sunt), fere incognita est. Sensus enim per se res infirma est, et aberrans: neque organa 
ad amplificandos sensus aut acuendos multum valent; sed omnis verior interpretatio naturae 
conficitur per instantias, et experimenta idonea et apposita; ubi sensus de experimento tantum, 
experimentum de natura et re ipsa ludicat. Intellectus humanus fertur ad abstracta propter 
naturam propriam; atque ea, quae fluxa sunt, fingit esse constantia. 

Melius autem est naturam secare, quam abstrahere; id quod Democriti schola fecit, quae magis 
penetravit in naturam, quam reliquae. Materia potius considerari debet, et eius schematismi, et 
meta-schematismi, atque actus purus, et lex actus sive motus; formae enim commenta animi 
humani sunt, nisi libeat leges illas actus formas appellare. 

Ul. Hulusmodi itaque sunt idola, quae vocamus idola tribus; quae ortum habent aut ex 
aequalitate substantiae spiritus humani; aut ex praeoccupatione eius; aut ab angustiis eius; aut 
ab inquieto motu eius; aut ab infusione affectuum; aut ab incompetentia sensuum; aut ab 
impressionis modo. Idola specus ortum habent ex propria cuiusque natura et animi et corporis; 
atque etiam ex educatione, et consuetudine, et fortuitis. Quod genus, licet sit varium et 
mulitplex, tamen ea proponemus, in quibus maxima cautio est, quaeque plurimum valent ad 
polluendum intellectum, ne sit purus. 

Adamant homines scientias et contemplationes particulares; aut quia authores et inventores se 
earum credunt; aut quia plurimum in illis operae posuerunt, iisque maxime assueverunt. 
Hulusmodi vero homines, si ad philosophiam et contemplationes universales se contulerint, illas 
ex prioribus phantasiis detorquent, et corrumpunt; id quod maxime conspicuum cernitur in 
Aristotele, qui naturalem suam philosophiam logicae suae prorsus mancipavit, ut eam fere 
inutilem et contentiosam reddiderit. Chemicorum autem genus, ex paucis experimentis fornacis, 
philosophiam constituerunt phantasticam, et ad pauca spectantem: quinetiam Gilbertus, 
postquam in contemplationibus magnetis se laboriosissime exercuisset, confinxit statim 
philosophiam consentaneam rei apud ipsum praepollenti. 

LV. Maximum et velut radicale discrimen ingeniorum, quoad philosophiam et scientias, illud est; 
quod alia ingenia sint fortiora et aptiora ad notandas rerum differentias; alia, ad notandas rerum 
similitudines. Ingenia enim constantia et acuta figere contemplationes, et morari, et haerere in 
omni subtilitate differentiarum possunt: ingenia autem sublimia et discursiva etiam tenuissimas 
et catholicas rerum similitudines et agnoscunt et componunt: utrumque autem ingenium facile 
labitur in excessum, prensando aut gradus rerum, aut umbras. 

Reperiuntur ingenia alia in admirationem antiquitatis, alia in amorem et amplexum novitatis 
effusa; pauca vero eius temperamenti sunt, ut modum tenere possint, quin aut quae recte posita 
sunt ab antiquis convellant, aut ea contemnant quae recte afferuntur a novis. Hoc vero magno 
scientiarum et philosophiae detrimento fit, quum studia potius sint antiquitatis et novitatis, 
quam ludicia: veritas autem non a felicitate temporis alicuius, quae res varia est; sed a lumine 
naturae et experientiae, quod aeternum est, petenda est. Itaque abneganda sunt ista studia; et 
videndum, ne intellectus ab illis ad consensum abripiatur. 

Contemplationes naturae et corporum in simplicitate sua intellectum frangunt et comminuunt; 
contemplationes vero naturae et corporum in compositione et configuratione sua intellectum 
stupefaciunt et solvunt. Id optime cernitur in schola Leucippi et Democriti, collata cum reliquis 
philosophiis. Illa enim ita versatur in particulis rerum, ut fabricas fere negligat; reliquae autem 
ita fabricas intuentur attonitae, ut ad simplicitatem naturae non penetrent: itaque alternandae 
sunt contemplationes istae, et vicissim sumendae; ut intellectus reddatur simul penetrans et 
capax; et evitentur ea, quae diximus, incommoda, atque idola ex iis provenientia. 

LVIII. Talis itaque esto prudentia contemplativa in arcendis et summovendis idolis specus; quae 
aut ex praedominantia, aut ex excessu compositionis et divisionis, aut ex studiis erga tempora, 
aut ex oblectis largis et minutis, maxime ortum habent. Generaliter autem pro suspecto 
habendum unicuique rerum naturam contemplanti quicquid intellectum suum potissimum capit 
et detinet; tantoque maior adhibenda in hulusmodi placitis est cautio, ut intellectus servetur 

aequus et purus. At idola fori omnium molestissima sunt; quae ex foedere verborum et 
nominum se insinuarunt in intellectum. 

Credunt enim homines, rationem suam verbis imperare. Sed fit etiam ut verba vim suam super 
intellectum retorqueant et reflectant; quod philosophiam et scientias reddidit sophisticas et 
inactivas. Verba autem plerunque ex captu vulgi induntur, atque per lineas vulgari intellectui 
maxime conspicuas res secant. Quum autem intellectus acutior, aut observatio diligentior, eas 
lineas transferre velit, ut illae sint magis secundum naturam; verba obstrepunt. Unde fit, ut 
magnae et solennes disputationes hominum doctorum saepe in controversias circa verba et 
nomina desinant; a quibus (ex more et prudentia mathematicorum) incipere consultius foret, 
easque per definitiones in ordinem redigere. 

Quae tamen definitiones, in naturalibus et materiatis, huic malo mederi non possunt; quoniam 
et ipsae definitiones ex verbis constant, et verba gignunt verba: adeo ut necesse sit ad instantias 
particulares, earumque series et ordines recurrere; ut mox dicemus, quum ad modum et 
rationem constituendi notiones et axiomata deventum fuerit. Idola, quae per verba intellectui 
imponuntur, duorum generum sunt; aut enim sunt rerum nomina, quae non sunt 
(quemadmodum enim sunt res, quae nomine carent per inobservationem; ita sunt et nomina, 
quae carent rebus, per suppositionem phantasticam), aut sunt nomina rerum, quae sunt, sed 
confusa et male terminata, et temere et inaequaliter a rebus abstracta. Prioris generis sunt, 
fortuna, primum mobile, planetarum orbes, elementum ignis, et hulusmodi commenta, quae a 
vanis et falsis theoriis ortum habent. Atque hoc genus idolorum facilius elicitur, quia per 
constantem abnegationem et antiquationem theoriarum exterminari possunt. 

At alterum genus perplexum est, et alte haerens; quod ex mala et imperita abstractione 
excitatur. Exempli gratia, accipiatur aliquod verbum (humidum, si placet), et videamus quomodo 
sibi constent quae per hoc verbum significantur: et invenietur verbum istud, humidum, nihil 
aliud quam nota confusa diversarum actionum, quae nullam constantiam aut reductionem 
patiuntur. Significat enim et quod circa aliud corpus facile se circumfundit; et quod in se est 
indeterminabile, nec consistere potest; et quod facile cedit undique; et quod facile se dividit et 
dispergit; et quod facile se unit et colligit; et quod facile fluit et in motu ponitur; et quod alteri 
corpori facile adhaeret, idque madefacit; et quod facile reducitur in liquidum, sive colliquatur, 
cum antea consisteret. 

Itaque quum ad huius nominis praedicationem et impositionem ventum sit; si alia accipias, 
flamma humida est; si alia accipias, aer humidus non est; si alia, pulvis minutus humidus est; si 
alia, vitrum humidum est: ut facile appareat istam notionem ex aqua tantum et communibus et 
vulgaribus liquoribus, absque ulla debita verificatione, temere abstractam esse. 

In verbis autem gradus sunt quidam pravitatis et erroris. Minus vitiosum genus est nominum 
substantiae alicuius, praesertim specierum infirmarum, et bene deductarum (nam notio cretae, 
luti, bona; terrae, mala): vitiosius genus est actionum, ut generare, corrumpere, alterare: 
vitiosissimum qualitatum (exceptis oblectis sensus immediatis), ut gravis, levis, tenuis, densi, 
etc.; et tamen in omnibus istis fieri non potest, quin sint aliae notiones aliis paulo meliores, prout 
in sensum humanum incidit rerum copia. 

LXI. At idola theatri innata non sunt, nec occulto insinuata in intellectum; sed ex fabulis 
theoriarum, et perversis legibus demonstrationum, plane indita et recepta. In his autem 
confutationes tentare et suscipere consentaneum prorsus non est illis, quae a nobis dicta sunt. 
Quum enim nec de principiis consentiamus, nec de demonstrationibus, tollitur omnis 
argumentatio. Id vero bono fit fato, ut antiquis suus constet honos. Nihil enim illis detrahitur, 

quum de via omnino quaestio sit. Claudus enim (ut dicitur) in via antevertit cursorem extra viam. 
Etiam illud manifesto liquet, currenti extra viam, quo habilior sit et velocior, eo maiorem 
contingere aberrationem. 

Nostra vero inveniendi scientias ea est ratio, ut non multum ingeniorum acumini et robori 
relinquatur; sed quae ingenia et intellectus fere exaequet. Quemadmodum enim ad hoc ut linea 
recta fiat, aut circulus perfectus describatur, multum est in constantia et exercitatione manus, 
si fiat ex vi manus propria, sin autem adhibeatur regula, aut circinus, parum aut nihil; omnino 
similis est nostra ratio. Licet autem confutationum particularium nullus sit usus; de sectis tamen 
et generibus hulusmodi theoriarum nonnihil dicendum est; atque etiam paulo post de signis 
exterioribus, quod se male habeant; et postremo de causis tantae infelicitatis et tam diuturni et 
generalis in errore consensus; ut ad vera minus difficilis sit aditus, et intellectus humanus 
volentius expurgetur et idola dimittat. 

Idola theatri, sive theoriarum, multa sunt, et multo plura esse possunt, et aliquando fortasse 
erunt. Nisi enim per multa lam saecula hominum ingenia circa religionem et theologiam 
occupata fuissent; atque etiam politiae civiles (praesertim monarchiae) ab istiusmodi 
novitatibus, etiam in contemplationibus, essent aversae; ut cum periculo et detrimento 
fortunarum suarum in illas homines incumbant, non solum praemio destituti, sed etiam 
contemptui et invidiae expositi; complures aliae proculdubio philosophiarum et theoriarum 
sectae, similes illis, quae magna varietate olim apud Graecos floruerunt introductae fuissent. 

Quemadmodum enim super phaenomena aetheris plura themata coeli confingi possunt; 
similiter, et multo magis, super phaenomena philosophiae fundari possunt et constitui varia 
dogmata. Atque hulusmodi theatri fabulae habent etiam illud, quod in theatro poetarum usu 
venit; ut narrationes fictae ad scenam narrationibus ex historia veris concinniores sint et 
elegantiores, et quales quis magis vellet. In genere autem, in materiam philosophiae sumitur 
aut multum ex paucis, aut parum ex multis; ut utrinque philosophia super experientiae et 
naturalis historiae nimis angustam basin fundata sit, atque ex paucioribus, quam par est, 
pronunciet. Rationale enim genus philosophantium ex experientia arripiunt varia et vulgaria, 
eaque neque certo comperta, nec diligenter examinata et pensitata; reliqua in meditatione 
atque ingenii agitatione ponunt. 

Est et aliud genus philosophantium, qui in paucis experimentis sedulo et accurate elaborarunt, 
atque inde philosophias educere et confingere ausi sunt; reliqua miris modis ad ea detorquentes. 
Est et tertium genus eorum, qui theologiam et traditiones ex fide et veneratione immiscent; 
inter quos vanitas nonnullorum ad petendas et derivandas scientias a spiritibus scilicet et geniis 
deflexit; ita ut stirps errorum et philosophia falsa genere triplex sit: sophistica, empirica, et 
superstitiosa. Primi generis exemplum in Aristotele maxime conspicuum est, qui philosophiam 
naturalem dialectica sua corrupit: quum mundum ex categoriis effecerit; animae humanae, 
nobilissimae substantiae, genus ex vocibus secundae intentionis tribuerit; negotium densi et rari, 
per quod corpora subeunt maiores et minores dimensiones sive spatia, per frigidam 
distinctionem actus et potentiae transegerit; motum singulis corporibus unicum et proprium, et, 
si participent ex alio motu, id aliunde moveri, asseruerit: et innumera alia, pro arbitrio suo, 
naturae rerum imposuerit: magis ubique sollicitus quomodo quis respondendo se explicet, et 
aliquid reddatur in verbis positivum, quam de interna rerum veritate; quod etiam optime se 
ostendit in comparatione philosophiae eius ad alias philosophias quae apud Graecos 
celebrabantur. 

Habent enim homoiomera Anaxagorae, atomi Leucippi et Democriti, coelum et terra Parmenidis, 
lis et amicitia Empedoclis, resolutio corporum in adiaphoram naturam ignis et replicatio 
eorundem ad densum Heracliti, aliquid ex philosopho naturali; et rerum naturam, et 
experientiam, et corpora sapiunt; ubi Aristotelis physica nihil aliud quam dialecticae voces 
plerunque sonet: quam etiam in metaphysicis sub solenniore nomine, et ut magis scilicet realis, 
non nominalis, retractavit. 

Neque illud quenquam moveat, quod in libris eius De animalibus, et in Problematibus, et in aliis 
suis tractatibus, versatio frequens sit in experimentis. Ille enim prius decreverat, neque 
experientiam ad constituenda decreta et axiomata rite consuluit; sed postquam pro arbitrio suo 
decrevisset, experientiam ad sua placita tortam circumducit et captivam; ut hoc etiam nomine 
magis accusandus sit, quam sectatores eius moderni (scholasticorum philosophorum genus) qui 
experientiam omnino deseruerunt. 

At philosophiae genus empiricum placita magis deformia et monstrosa educit, quam 
sophisticum aut rationale genus; quia non in luce notionum vulgarium (quae licet tenuis sit et 
superficialis, tamen est quodammodo universalis, et ad multa pertinens) sed in paucorum 
experimentorum angustiis et obscuritate fundatum est. Itaque talis philosophia illis, qui in 
hulusmodi experimentis quotidie versantur atque ex ipsis phantasiam contaminarunt, probabilis 
videtur et quasi certa; caeteris, incredibilis et vana. Culus exemplum notabile est in chemicis, 
eorumque dogmatibus; alibi autem vix hoc tempore invenitur, nisi forte in philosophia Gilberti. 

Sed tamen circa hulusmodi philosophias cautio nullo modo praetermittenda erat; quia mente 
lam praevidemus et auguramur, si quando homines, nostris monitis excitati, ad experientiam se 
serio contulerint (valere lussis doctrinis sophisticis), tum demum, propter praematuram et 
praeproperam intellectus festinationem, et saltum sive volatum ad generalia et rerum principia, 
fore ut magnum ab hulusmodi philosophiis periculum immineat; cui malo etiam nunc obviam 
ire debemus. 

At corruptio philosophiae ex superstitione, et theologia admista, latius omnino patet, et 
plurimum mali infert, aut in philosophias integras, aut in earum partes. Humanus enim 
intellectus non minus impressionibus phantasiae est obnoxius, quam impressionibus vulgarium 
notionum. Pugnax enim genus philosophiae et sophisticum illaqueat intellectum: at illud 
alterum phantasticum, et tumidum, et quasi poeticum, magis blanditur intellectui. Inest enim 
homini quaedam intellectus ambitio, non minor quam voluntatis; praesertim in ingeniis altis et 
elevatis. 

Huius autem generis exemplum inter Graecos illucescit, praecipue in Pythagora, sed cum 
superstitione magis crassa et onerosa conlunctum; at periculosius et subtilius in Platone atque 
eius schola. Invenitur etiam hoc genus mali in partibus philosophiarum reliquarum, 
introducendo formas abstractas, et causas finales, et causas primas; omittendo saepissime 
medias, et hulusmodi. Huic autem rei summa adhibenda est cautio. Pessima enim res est 
errorum apotheosis, et pro peste intellectus habenda est, si vanis accedat veneratio. 

Huic autem vanitati nonnulli ex modernis summa levitate ita indulserunt, ut in primo capitulo 
Geneseos, et in libro lob, et aliis Scripturis sacris, philosophiam naturalem fundare conati sint; 
inter viva quaerentes mortua. Tantoque magis haec vanitas inhibenda venit, et coercenda, quia 
ex divinorum et humanorum malesana admistione non solum educitur philosophia phantasica, 
sed etiam religio haeretica. Itaque salutare admodum est, si mente sobria fidei tantum dentur 
quae fidei sunt. 

LXVI. Et de malis authoritatibus philosophiarum, quae aut in vulgaribus notionibus, aut in paucis 
experimentis, aut in superstitione fundatae sunt, lam dictum est. Dicendum porro est et de 
vitiosa materia contemplationum, praesertim in philosophia naturali. Inficitur autem intellectus 
humanus ex intuitu eorum quae in artibus mechanicis fiunt, in quibus corpora per compositiones 
aut separationes ut plurimum alterantur; ut cogitet simile quiddam etiam in natura rerum 
universali fieri. 

Unde fluxit commentum illud elementorum, atque illorum concursu, ad constituenda corpora 
naturalia Rursus, quum homo naturae libertatem contemplatur, incidit in species rerum, 
animalium, plantarum, mineralium; unde facile in eam labitur cogitationem, ut existimet esse in 
natura quasdam formas rerum primarias, quas natura educere molitur: atque reliquam 
varietatem ex impedimentis et aberrationibus naturae in opere suo conficiendo, aut ex 
diversarum specierum conflictu, et transplantatione alterius in alteram, provenire. Atque prima 
cogitatio qualitates primas elementares, secunda proprietates occultas et virtutes specificas 
nobis peperit; quarum utraque pertinet ad inania contemplationum compendia, in quibus 
acquiescit animus et a solidioribus avertitur. 

At medici in secundis rerum qualitatibus et operationibus, attrahendi, repellendi, attenuandi, 
inspissandi, dilatandi, astringendi, discutiendi, maturandi, et hulusmodi, operam praestant 
meliorem; atque, nixi ex illis duobus (quae dixi) compendiis (qualitatibus scilicet elementaribus, 
et virtutibus specificis) illa altera (quae recte notata sunt) corrumperent, reducendo illa ad 
primas qualitates earumque mixturas subtiles et incommensurabiles, aut ea non producendo 
cum maiore et diligentiore observatione ad qualitates tertias et quartas, sed contemplationem 
intempestive abrumpendo, illi multo melius profecissent. Neque hulusmodi virtutes (non dico 
eaedem, sed similes) in humani corporis medicinis tantum exquirendae sunt; sed etiam in 
caeterorum corporum naturalium mutationibus. 

Sed multo adhuc maiore cum malo fit, quod quiescentia rerum principia, ex quibus; et non 
moventia, per quae res fiunt, contemplentur et inquirant. Illa enim ad sermones, ista ad opera 
spectant. Neque enim vulgars illae differentiae motus, quae in naturali philosophia recepta 
notantur, generationis, corruptionis, augmentationis, diminutionis, alterationis, et lationis, ullius 
sunt pretii. Quippe hoc sibi volunt; si corpus, alias non mutatum, loco tamen moveatur, hoc 
lationem esse; si, manente et loco et specie, qualitate mutetur, hoc alterationem esse; si vero 
ex illa mutatione moles ipsa et quantitas corporis non eadem maneat, hoc augmentationis et 
diminutionis motum esse; si eatenus mutentur, ut speciem ipsam et substantiam mutent, et in 
alia migrent, hoc generationem et corruptionem esse. 

At ista mere popularia sunt, et nullo modo in naturam penetrant; suntque mensurae et periodi 
tantum, non species motus. Innuunt enim illud, hucusque, et non quomodo, vel ex quo fonte. 
Neque enim de corporum appetitu, aut de partium eorum processu, aliquid significant; sed 
tantum quum motus ille rem aliter ac prius, crasso modo, sensui exhibeat, inde divisionem suam 
auspicantur. Etiam quum de causis motuum aliquid significare volunt, atque divisionem ex illis 
instituere, differentiam motus naturalis et violenti, maxima cum socordia, introducunt; quae et 
ipsa omnino ex notione vulgari est; cum omnis motus violentus etiam naturalis revera sit, scilicet 
cum externum efficiens naturam alio modo in opere ponet quam quo prius. 

At hisce omissis; si quis (exempli gratia) observaverit, inesse corporibus appetitum contactus ad 
invicem, ut non patiantur unitatem naturae prorsus dirimi aut abscindi, ut vacuum detur: aut si 
quis dicat, inesse corporibus appetitum se recipiendi in naturalem suam dimensionem vel 
tensuram, ut, si ultra eam aut citra eam comprimantur aut distrahantur, statim in veterem 

sphaeram et exporrectionem suam se recuperare et remittere moliantur: aut si quis dicat, inesse 
corporibus appetitum congregationis ad massas connaturalium suorum, densorum videlicet 
versus orbem terrae, tenuiorum et rariorum versus ambitum coeli: haec et hulusmodi vere 
physica sunt genera motuum. At illa altera plane logica sunt et scholastica, ut ex hac collatione 
eorum manifesto liquet. 

Neque minus etiam malum est, quod in philosophiis et contemplationibus suis, in principiis 
rerum atque ultimatibus naturae investigandis et tractandis, opera insumatur; cum omnis 
utilitas et facultas operandi in mediis consistat. Hinc fit, ut abstrahere naturam homines non 
desinant, donec ad materiam potentialem et informem ventum fuerit; nec rursus secare 
naturam desinant, donec perventum fuerit ad atomum; quae, etiamsi vera essent, tamen ad 
luvandas hominum fortunas parum possunt. Danda est etiam cautio intellectui de 
intemperantiis philosophiarum, quoad assensum praebendum aut cohibendum; quia hulusmodi 
intemperantiae videntur idola figere, et quodammodo perpetuare, ne detur aditus ad ea 
summovenda. Duplex autem est excessus: alter eorum, qui facile pronunciant, et scientias 
reddunt positivas et magistrales; alter eorum, qui acatalepsiam introduxerunt, et inquisitionem 
vagam sine termino; quorum primus intellectum deprimit, alter enervat. Nam Aristotelis 
philosophia, postquam caeteras philosophias (more Ottomanorum erga fratres suos) 
pugnacibus confutationibus contrucidasset, de singulis pronunciavit; et ipse rursus quaestiones 
ex arbitrio suo subornat, deinde conficit; ut omnia certa sint et decreta: quod etiam apud 
successiones suas valet et in usu est. 

At Platonis schola acatalepsiam introduxit, primo tanquam per locum et ironiam, in odium 
veterum sophistarum, Protagorae, Hippiae, et reliquorum, qui nihil tam verebantur, quam ne 
dubitare de re aliqua viderentur. At nova academia acatalepsiam dogmatizavit, et ex professo 
tenuit: quae licet honestior ratio sit, quam pronunciandi licentia, quum ipsi pro se dicant se 
minime confundere inquisitionem, ut Pyrrho fecit et Ephectici, sed habere quod sequantur ut 
probabile, licet non habeant quod teneant ut verum; tamen postquam animus humanus de 
veritate invenienda semel desperaverit, omnino omnia fiunt languidiora: ex quo fit, ut deflectant 
homines potius ad amoenas disputationes et discursus, et rerum quasdam peragrationes, quam 
in severitate inquisitionis se sustineant. 

Verum, quod a principio diximus et perpetuo agimus, sensui et intellectui humano eorumque 
infirmitati authoritas non est deroganda, sed auxilia praebenda. Atque de idolorum singulis 
generibus, eorumque apparatu lam diximus; quae onmia constanti et solenni decreto sunt 
abneganda et renuncianda, et intellectus ab iis omnino liberandus est et expurgandus; ut non 
alius fere sit aditus ad regnum hominis, quod fundatur in scientiis, quam ad regnum coelorum, 
in quod, nisi sub persona infantis, intrare non datur. 

LXIX. At pravae demonstrationes, idolorum veluti munitiones quaedam sunt et praesidia; 
eaeque, quas in dialecticis habemus, id fere agunt, ut mundum plane cogitationibus humanis, 
cogitationes autem verbis addicant et mancipent. Demonstrationes vero potentia quadam 
philosophiae ipsae sunt et scientiae. Quales enim eae sunt, ac prout rite aut male institutae, 
tales sequuntur philosophiae et contemplationes. Fallunt autem et incompetentes sunt eae 
quibus utimur in universo illo processu, qui a sensu et rebus ducit ad axiomata et conclusiones. 
Qui quidem processus quadruplex est, et vitia eius totidem. Primo, impressiones sensus ipsius 
vitiosae sunt; sensus enim et destituit et fallit. 

At destitutionibus substitutiones, fallaciis rectificationes debentur. Secundo, notiones ab 
impressionibus sensuum male abstrahuntur, et interminatae et confusae sunt, quas terminatas 

et bene finitas esse oportuit. Tertio, inductio mala est, quae per enumerationem simplicem 
principia concludit scientiarum, non adhibitis exclusionibus et solutionibus, sive separationibus 
naturae debitis. Postremo, modus ille inveniendi et probandi, ut primo principia maxime 
generalia constituantur, deinde media axiomata ad ea applicentur et probentur, errorum mater 
est, et scientiarum omnium calamitas. 

Verum de istis, quae lam obiter perstringimus, fusius dicemus, quum veram interpretandae 
naturae viam, absolutis istis expiationibus et expurgationibus mentis, proponemus. Sed 
demonstratio longe optima est experientia; modo haereat in ipso experimento. Nam si 
traducatur ad alia quae similia existimantur, nisi rite et ordine fiat illa traductio, res fallax est. At 
modus experiendi, quo homines nunc utuntur, caecus est et stupidus. Itaque cum errant et 
vagantur nulla via certa, sed ex occursu rerum tantum consilium capiunt, circumferuntur ad 
multa, sed parum promovent; et quandoque gestiunt, quandoque distrahuntur; et semper 
inveniunt quod ulterius quaerant. Fere autem ita fit, ut homines leviter et tanquam per ludum 
experiantur, variando paululum experimenta lam cognita; et, si res non succedat, fastidiendo et 
conatum deserendo. Quod si magis serio et constanter ac laboriose ad experimenta se accingant, 
tamen in uno aliquo experimento eruendo operam collocant; quemadmodum Gilbertus in 
magnete, Chymici in auro. Hoc autem faciunt homines instituto non minus imperito quam tenui. 
Nemo enim alicuius rei naturam in ipsa re feliciter perscrutatur; sed amplianda est inquisitio ad 
magis communia. 

Quod si etiam scientiam quandam et dogmata ex experimentis moliantur; tamen semper fere 
studio praepropero et intempestivo deflectunt ad praxin: non tantum propter usum et fructum 
elusmodi praxeos, sed ut in opere aliquo novo veluti pignus sibi arripiant, se non inutiliter in 
reliquis versaturos: atque etiam aliis se venditent, ad existimationem meliorem comparandam 
de iis in quibus occupati sunt. Ita fit ut, more Atalantae, de via decedant ad tollendum aureum 
pomum; interim vero cursum interrumpant, et victoriam emittant e manibus. Verum in 
experientiae vero curriculo eoque ad nova opera producendo, Divina Sapientia omnino et ordo 
pro exemplari sumenda sunt. 

Deus autem primo die creationis lucem tantum creavit, eique operi diem integrum attribuit; nec 
aliquid materiati operis eo die creavit. Similiter et ex omnimoda experientia, primum inventio 
causarum et axiomatum verorum elicienda est: et lucifera experimenta, non fructifera 
quaerenda. Axiomata autem recte inventa et constituta praxin non strictim sed confertim 
instruunt; et operum agmina ac turmas post se trahunt. Verum de experiendi viis, quae non 
minus quam viae ludicandi obsessae sunt et interclusae, postea dicemus; impraesentiarum de 
experientia vulgari, tanquam de mala demonstratione, tantum loquuti. lam vero postulat ordo 
rerum, ut de iis quorum paulo ante mentionem fecimus, signis, quod philosophiae et 
contemplationes in usu male se habeant, et de causis rei primo intuitu tam mirabilis et 
incredibilis, quaedam sublungamus. Signorum enim notio praeparat assensum: causarum vero 
explicatio tollit miraculum. Quae duo ad extirpationem idolorum ex intellectu faciliorem et 
clementiorem multum luvant. 

LXXI. Scientiae, quas habemus, fere a Graecis fluxerunt. Quae enim scriptores Romani, aut 
Arabes, aut recentiores addiderunt, non multa aut magni momenti sunt: et qualiacunque sint, 
fundata sunt super basin eorum quae inventa sunt a Graecis. Erat autem sapientia Graecorum 
professoria, et in disputationes effusa: quod genus inquisitioni veritatis adversissimum est. 
Itaque nomen illud sophistarum, quod per contemptum ab iis, qui se philosophos haberi 
voluerunt, in antiquos rhetores relectum et traductum est, Gorgiam, Protagoram, Hippiam, 

Polum, etiam universo generi competit, Platoni, Aristoteli, Zenoni, Epicuro, Theophrasto, et 
eorum successoribus, Chrysippo, Carneadi, reliquis. 

Hoc tantum intererat: quod prius genus vagum fuerit et mercenarium, civitates circumcursando, 
et sapientiam suam ostentando, et mercedem exigendo; alterum vero solennius et generosius, 
quippe eorum qui sedes fixas habuerunt, et scholas aperuerunt, et gratis philosophati sunt. Sed 
tamen utrumque genus (licet caetera dispar) professorium erat, et ad disputationes rem 
deducebat, et sectas quasdam atque haereses philosophiae instituebat et propugnabat: ut 
essent fere doctrinae eorum (quod non male cavillatus est Dionysius in Platonem) Verba 
otiosorum senum ad imperitos luvenes. 

At antiquiores illi ex Graecis, Empedocles, Anaxagoras, Leucippus, Democritus, Parmenides, 
Heraclitus, Xenophanes, Philolaus, reliqui (nam Pythagoram, ut superstitiosum, omittimus), 
scholas (quod novimus) non aperuerunt: sed maiore silentio, et severius, et simplicius, id est, 
minore cum affectatione et ostentatione, ad inquisitionem veritatis se contulerunt. Itaque et 
melius, ut arbitramur, se gesserunt; nisi quod opera eorum a levioribus istis, qui vulgari captui 
et affectui magis respondent ac placent, tractu temporis extincta sint: tempore (ut fluvio) leviora 
et magis inflata ad nos devehente, graviora et solida mergente. Neque tamen isti a nationis vitio 
prorsus immunes erant: sed in ambitionem et vanitatem sectae condendae et aurae popularis 
captandae nimium propendebant. Pro desperata autem habenda est veritatis inquisitio, cum ad 
hulusmodi inania deflectat. 

Etiam non omittendum videtur iudicium illud, sive vaticinium potius, sacerdotis Aegyptii de 
Graecis: Quod semper pueri essent; neque haberent antiquitatem scientiae, aut scientiam 
antiquitatis. 

Et certe habent id quod puerorum est; ut ad garriendum prompti sint, generare autem non 
possint: nam verbosa videtur sapientia eorum, et operum sterilis. Itaque ex ortu et gente 
philosophiae quae in usu est, quae capiuntur signa bona non sunt. Neque multo meliora sunt 
signa quae ex natura temporis et aetatis capi possunt, quam quae ex natura loci et nationis. 
Angusta enim erat et tenuis notitia per illam aetatem vel temporis vel orbis: quod longe 
pessimum est, praesertim iis qui mnia in experientia ponunt. 

Neque enim mille annorum historiam, quae digna erat nomine historiae, habebant; sed fabulas 
et rumores antiquitatis. Regionum vero tractuumque mundi exiguam partem noverant: cum 
omnes hyperboreos, Scythas, omnes occidentales, Celtas indistincte appellarent; nil in Africa 
ultra citimam Aethiopiae partem, nil in Asia ultra Gangem, multo minus novi orbis provincias, ne 
per auditum sane aut famam aliquam certam et constantem, nossent; imo et plurima climata et 
zonae, in quibus populi infiniti spirant et degunt, tanquam inhabitabiles ab illis pronuntiata sint; 
quinetiam peregrinationes Democriti, Platonis, Pythagorae, non longinquae profecto, sed potius 
suburbanae, ut magnum aliquid celebrarentur. 

Nostris autem temporibus, et novi orbis partes complures et veteris orbis extrema undique 
innotescunt; et in infinitum experimentorum cumulus excrevit. Quare si ex nativitatis aut 
geniturae tempore (astrologorum more) signa capienda sint, nil magni de istis philosophiis 
significari videtur. 

LXXIII. Inter signa, nullum magis certum aut nobile est, quam quod ex fructibus. Fructus enim et 
opera inventa pro veritate philosophiarum velut sponsores et fidelussores sunt. Atque ex 
philosophiis istis Graecorum, et derivationibus earum per particulares scientias, lam per tot 
annorum spatia, vix unum experimentum adduci potest, quod ad hominum statum levandum et 

luvandum spectet, et philosophiae speculationibus ac dogmatibus vere acceptum referri possit. 
Idque Celsus ingenue ac prudenter fatetur; nimirum, experimenta medicinae primo inventa 
fuisse, ac postea homines circa ea philosophatos esse et causas indagasse et assignasse; non 
ordine inverso evenisse, ut ex philosophia et causarum cognitione ipsa experimenta inventa aut 
deprompta essent. 

Itaque mirum non erat, apud Aegyptios (qui rerum inventoribus divinitatem et consecrationem 
attribuerunt) plures fuisse brutorum animalium imagines quam hominum: quia bruta animalia, 
per instinctus naturales, multa inventa perpererunt; ubi homines, ex sermonibus et 
conclusionibus rationalibus, pauca aut nulla exhibuerint. 

At Chymicorum industria nonnulla peperit; sed tanquam fortuito et obiter, aut per 
experimentorum quandam variationem (ut mechanici solent), non ex arte aut theoria aliqua; 
nam ea, quam confinxerunt, experimenta magis perturbat, quam luvat. Eorum etiam, qui in 
magia (quam vocant) naturali versati sunt, pauca reperiuntur inventa; eaque levia, et 
imposturae propiora. Quocirca, quemadmodum in religione cavetur, ut fides ex operibus 
monstretur; idem etiam ad philosophiam optime traducitur, ut ex fructibus ludicetur et vana 
habeatur quae sterilis sit: atque eo magis si, loco fructuum uvae et olivae, producat 
disputationum et contentionum carduos et spinas. 

LXXIV. Capienda etiam sunt signa ex incrementis et progressibus philosophiarum et scientiarum. 
Quae enim in natura fundata sunt, crescunt et augentur: quae autem in opinione, variantur, non 
augentur. Itaque si istae doctrinae plane instar plantae a stirpibus suis revulsae non essent, sed 
utero naturae adhaererent atque ab eadem alerentur, id minime eventurum fuisset, quod per 
annos bis mille lam fieri videmus: nempe, ut scientiae suis haereant vestigiis, et in eodem fere 
statu maneant, neque augmentum aliquod memorabile sumpserint; quin potius in primo 
authore maxime floruerint, et deinceps declinaverint. 

In artibus autem mechanicis, quae in natura et experientiae luce fundatae sunt, contra evenire 
videmus: quae (quamdiu placent) veluti spiritu quodam repletae continuo vegetant et crescunt; 
primo rudes, deinde commodae, postea excultae, et perpetuo auctae. Etiam aliud signum 
capiendum est (si modo signi appellatio huic competat; cum potius testimonium sit, atque adeo 
testimoniorum omnium validissimum); hoc est, propria confessio authorum, quos homines nunc 
sequuntur. 

Nam et illi qui tanta fiducia de rebus pronuntiant, tamen per intervalla cum ad se redeunt, ad 
querimonias de naturae subtilitate, rerum obscuritate, humani ingenii infirmitate, se convertunt. 
Hoc vero si simpliciter fieret, alios fortasse, qui sunt timidiores, ab ulteriori inquisitione 
deterrere, alios vero, qui sunt ingenio alacriori et magis fidenti, ad ulteriorem progressum 
acuere et incitare possit. Verum non satis illis est de se confiteri, sed quicquid sibi ipsis aut 
magistris suis incognitum aut intactum fuerit id extra terminos possibilis ponunt, et tanquam ex 
arte cognitu aut factu impossiblile pronuntiant: summa superbia et invidia suorum inventorum 
infirmitatem in naturae ipsius calumniam et aliorum omnium desperationem vertentes. Hinc 
schola Academiae novae, quae acatalepsiam ex professo tenuit, et homines ad sempiternas 
tenebras damnavit. Hinc opinio, quod formae sive verae rerum differentiae (quae revera sunt 
leges actus puri) inventu impossibiles sint, et ultra hominem. 

Hinc opiniones illae in activa et operativa parte: calorem solis et ignis toto genere differre; ne 
scilicet homines putent se per opera ignis aliquid simile iis quae in natura fiunt educere et 
formare posse. Hinc illud: compositionem tantum opus hominis, mistionem vero opus solius 
naturae esse; ne scilicet homines sperent aliquam ex arte corporum naturalium generationem 

aut transformationem. Itaque ex hoc signo homines sibi persuaderi facile patientur, ne cum 
dogmatibus non solum desperatis, sed etiam desperationi devotis, fortunas suas et labores 
misceant. 

LXXVI. Neque illud signum praetermittendum est, quod tanta fuerit inter philosophos olim 
dissensio et scholarum ipsarum varietas: quod satis ostendit, viam a sensu ad intellectum non 
bene munitam fuisse, cum eadem materia philosophiae (natura scilicet rerum) in tam vagos et 
multiplices errores abrepta fuerit et distracta. Atque licet hisce temporibus dissensiones et 
dogmatum diversitates circa principia ipsa, et philosophias integras, ut plurimum extinctae sint; 
tamen circa partes philosophiae innumerae manent quaestiones et controversiae; ut plane 
appareat, neque in philosophiis ipsis, neque in modis demonstrationum aliquid certi aut sani 
esse. 

Quod vero putant homines, in philosophia Aristotelis magnum utique consensum esse; cum post 
illam editam antiquorum philosophiae cessaverint et exoleverint; ast apud tempora, quae 
sequuta sunt, nil melius inventum fuerit; adeo ut illa tam bene posita et fundata videatur, ut 
utrumque tempus ad se traxerit: primo, quod de cessatione antiquarum philosophiarum post 
Aristotelis opera edita homines cogitant, id falsum est; diu enim postea, usque ad tempora 
Ciceronis et secula sequentia, manserunt opera veterum philosophorum. 

Sed temporibus insequentibus, ex inundatione Barbarorum in imperium Romanum, postquam 
doctrina humana velut naufragium perpessa esset; tum demum philosophiae Aristotelis et 
Platonis, tanquam tabulae ex materia leviore et minus solida, per fluctus temporum servatae 
sunt. Illud etiam de consensu fallit homines, si acutius rem introspiciant. Verus enim consensus 
is est, qui ex libertate ludicii (re prius explorata) in idem conveniete consistit. At numerus longe 
maximus eorum, qui in Aristotelis philosophiam consenserunt, ex praeludicio et authoritate 
aliorum se illi mancipavit: ut sequacitas sit potius et coitio, quam consensus. 

Quod si fuisset ille verus consensus et late patens, tantum abest ut consensus pro vera et solida 
authoritate haberi debeat, ut etiam violentam praesumptionem inducat in contrarium. 
Pessimum enim omnium est augurium, quod ex consensu capitur in rebus intellectualibus: 
exceptis divinis et politicis, in quibus suffragiorum Ius est. Nihil enim multis placet, nisi 
imaginationem feriat, aut intellectum vulgarium notionum nodis astringat, ut supra dictum est. 
Itaque optime traducitur illud Phocionis a moribus ad intellectualia: Ut statim se examinare 
debeant homines, quid erraverint aut peccaverint, si multitudo consentiat et complaudat. Hoc 
signum igitur ex aversissimis est. 

Itaque quod signa veritatis et sanitatis philosophiarum et scientiarum, quae in usu sunt, male se 
habeant; sive capiantur ex originibus ipsarum, sive ex fructibus, sive ex progressibus, sive ex 
confessionibus authorum, sive ex consensu; iam dictum est. 

LXXVIII. Iam vero veniendum ad causas errorum, et tam diuturnae in illis per tot secula morae; 
quae plurimae sunt et potentissimae: ut tollatur omnis admiratio, haec quae adducimus 
homines hucusque latuisse et fugisse; et maneat tantum admiratio, illa nunc tandem alicui 
mortalium in mentem venire potuisse, aut cogitationem cuiuspiam subiisse: quod etiam (ut nos 
existimamus) foelicitatis magis est cuiusdam, quam excellentis alicuius facultatis; ut potius pro 
temporis partu haberi debeat, quam pro partu ingenii. 

Primo autem tot seculorum numerus, vere rem reputanti, ad magnas angustias recidit. Nam ex 
viginti quinque annorum centuriis, in quibus memoria et doctrina hominum fere versatur, vix 
sex centuriae seponi et excerpi possunt, quae scientiarum feraces earumve proventui utiles 

fuerunt. Sunt enim non minus temporum quam regionum eremi et vastitates. Tres enim tantum 
doctrinarum revolutiones et periodi recte numerari possunt: una, apud Graecos; altera, apud 
Romanos; ultima, apud nos, occidentales scilicet Europae nationes: quibus singulis vix duae 
centuriae annorum merito attribui possunt. 

Media mundi tempora, quoad scientiarum segetem uberem aut laetam, infelicia fuerunt. Neque 
enim causa est ut vel Arabum vel scholasticorum mentio fiat: qui per intermedia tempora 
scientias potius contriverunt numerosis tractatibus, quam pondus earum auxerunt. Itaque prima 
causa tam pusilli in scientiis profectus ad angustias temporis erga illas propitii rite et ordine 
refertur. 

LXXIX. At secundo loco se offert causa illa magni certe per omnia momenti: ea videlicet, quod 
per illas ipsas aetates, quibus hominum ingenia et literae maxime vel etiam mediocriter 
floruerint, naturalis philosophia minimam partem humanae operae sortita sit. Atque haec ipsa 
nihilominus pro magna scientiarum matre haberi debet. Omnes enim artes et scientiae, ab hac 
stirpe revulsae, poliuntur fortasse et in usum effinguntur; sed nil admodum crescunt. At 
manifestum est, postquam Christiana fides recepta fuisset et adolevisset, longe maximam 
ingeniorum praestantissimorum praestantissimorum partem ad theologiam se contulisse; atque 
huic rei et amplissima praemia proposita, et omnis generis adlumenta copiosissime 
subministrata fuisse: atque hoc theologiae studium praecipue occupasse tertiam illam partem 
sive periodum temporis apud nos Europaeos occidentales; eo magis, quod sub idem fere tempus 
et literae florere, et controversiae circa religionem pullulare coeperint. 

At aevo superiori, durante periodo illa secunda apud Romanos, potissimae philosophorum 
meditationes et industriae in morali philosophia (quae ethnicis vice theologiae erat) occupatae 
et consumptae fuerunt: etiam summa ingenia illis temporibus ut plurimum ad res civiles se 
applicuerunt, propter magnitudinem imperii Romani, quod plurimorum hominum opera 
indigebat. 

At illa aetas, qua naturalis philosophia apud Graecos maxime florere visa est, particula fuit 
temporis minime diuturna; cum et antiquioribus temporibus septem illi, qui sapientes 
nominabantur, omnes (praeter Thaletem) ad moralem philosophiam et civilia se applicuerint; et 
posterioribus temporibus postquam Socrates philosophiam de coelo in terras deduxisset, adhuc 
magis invaluerit moralis philosophia, et ingenia hominum a naturali averterit. At ipsissima illa 
periodus temporis, in qua inquisitiones de natura viguerunt, contradictionibus et novorum 
placitorum ambitione corrupta est, et inutilis reddita. Itaque quandoquidem per tres istas 
periodos naturalis philosophia maiorem in modum neglecta aut impedita fuerit, nil mirum si 
homines parum in ea re profecerint, cum omnino aliud egerint. 

LXXX. Accedit et illud, quod naturalis philosophia in iis ipsis viris, qui ei incubuerint, vacantem et 
integrum hominem, praesertim his recentioribus temporibus, vix nacta sit; nisi forte quis 
monachi alicuius in cellula, aut nobilis in villula lucubrantis, exemplum adduxerit: sed facta est 
demum naturalis philosophia instar transitus cuiusdam et pontisternii ad alia. Atque magna ista 
scientiarum mater mira indignitate ad officia ancillae detrusa est; quae medicinae aut 
mathematices operibus ministret, et rursus quae adolescentium immatura ingenia lavet et 
imbuat velut tinctura quadam prima, ut aliam postea foelicius et commodius excipiant. Interim 
nemo expectet magnum progressum in scientiis (praesertim in parte earum operativa), nisi 
philosophia naturalis ad scientias particulares producta fuerit, et scientiae particulares rursus ad 
naturalem philosophiam reductae. 

Hinc enim fit, ut astronomia, optica, musica, plurimae artes mechanicae, atque ipsa medicina, 
atque (quod quis magis miretur) philosophia moralis et civilis, et scientiae logicae, nil fere 
habeant altitudinis in profundo: sed per superficiem et varietatem rerum tantum labantur: quia, 
postquam particulares istae scientiae dispertitae et constitutae fuerint, a philosophia naturali 
non amplius aluntur; quae ex fontibus et veris contemplationibus motuum, radiorum, sonorum, 
texturae, et schematismi corporum, affectuum, et prehensionum intellectualium, novas vires et 
augmenta illis impertiri potuerit. Itaque minime mirum est si scientiae non crescant, cum a 
radicibus suis sint separatae. 

LXXXI. Rursus se ostendit alia causa potens et magna, cur scientiae parum promoverint. Ea vero 
haec est; quod fieri non possit, ut recte procedatur in curriculo, ubi ipsa meta non recte posita 
sit et defixa. Meta autem scientiarum vera et legitima non alia est quam ut dotetur vita humana 
novis inventis et copiis. At turba longe maxima nihil ex hoc sapit, sed meritoria plane est et 
professoria; nisi forte quandoque eveniat, ut artifex aliquis acrioris ingenii, et gloriae cupidus, 
novo alicui invento det operam; quod fere fit cum facultatum dispendio. At apud plerosque 
tantum abest ut homines id sibi proponant, ut scientiarum et artium massa augmentum obtineat, 
ut ex ea, quae praesto est, massa nil amplius sumant aut quaerant, quam quantum ad usum 
professorium aut lucrum aut existimationem aut hulusmodi compendia convertere possint. 
Quod si quis ex tanta multitudine scientiam affectu ingenuo et propter se expetat; invenietur 
tamen ille ipse potius contemplationum et doctrinarum varietatem, quam veritatis severam et 
rigidam inquisitionem sequi. Rursus, si alius quispiam fortasse veritatis inquisitor sit severior; 
tamen et ille ipse talem sibi proponet veritatis conditionem, quae menti et intellectui satisfaciat 
in redditione causarum rerum quae lampridem sunt cognitae; non eam, quae nova operum 
pignora, et novam axiomatum lucem assequatur. Itaque, si finis scientiarum a nemine adhuc 
bene positus sit, non mirum est si in iis, quae sunt subordinata ad finem, sequatur aberatio. 

LXXXII. Quemadmodum autem finis et meta scientiarum male posita sunt apud homines; ita 
rursus etiamsi illa recte posita fuissent, viam tamen sibi delegerunt omnino erroneam et 
imperviam. Quod stupore quodam animum rite rem reputanti perculserit; non ulli mortalium 
curae aut cordi fuisse, ut intellectui humano ab ipso sensu et experientia ordinata et bene 
condita via aperiretur et muniretur; sed omnia vel traditionum caligini, vel argumentorum 
vertigini et turbini, vel casus et experientiae vagae et inconditae undis et ambagibus permissa 
esse. Atque cogitet quis sobrie et diligenter, qualis sit ea via, quam in inquisitione et inventione 
alicuius rei homines adhibere consueverunt. 

Et primo notabit proculdubio inveniendi modum simplicem et inartificiosum, qui hominibus 
maxime est familiaris. Hic autem non alius est, quam ut is, qui se ad inveniendum aliquid 
comparat et accingit, primo quae ab aliis circa illa dicta sint inquirat et evolvat; deinde propriam 
meditationem addat, atque per mentis multam agitationem spiritum suum proprium sollicitet, 
et quasi invocet, ut sibi oracula pandat: quae res omnino sine fundamento est, et in opinionibus 
tantum volvitur. At alius quispiam dialecticam ad inveniendum advocet, quae nomine tenus 
tantum ad id quod agitur pertinet. 

Inventio enim dialecticae non est principiorum et axiomatum praecipuorum, ex quibus artes 
constant, sed eorum tantum quae illis consentanea videntur. Dialectica enim magis curiosos et 
importunos, et sibi negotium facessentes, eamque interpellantes de probationibus et 
inventionibus principiorum, sive axiomatum primorum, ad fidem, et veluti sacramentum cuilibet 
arti praestandum, notissimo responso relicit. 

Restat experientia mera: quae, si occurrat, casus; si quaesita sit, experimentum nominatur. Hoc 
autem experientiae genus nihil aliud est, quam (quod aiunt) scopae dissolutae, et mera palpatio, 
quali homines noctu utuntur, omnia pertentando, si forte in rectam viam incidere detur; quibus 
multo satius et consultius foret diem praestolari, aut lumen accendere, et deinceps viam inire. 

At contra, verus experientiae ordo primo lumen accendit, deinde per lumen iter demonstrat, 
incipiendo ab experientia ordinata et digesta, et minime praepostera aut erratica, atque ex ea 
educendo axiomata, atque ex axiomatibus constitutis rursus experimenta nova; quum nec 
verbum divinum in rerum massam absque ordine operatum sit. Itaque desinant homines mirari 
si spatium scientiarum non confectum sit, cum a via omnino aberraverint; relicta prorsus et 
deserta experientia, aut in ipsa (tanquam in labyrintho) se intricando, et circumcursando; cum 
rite institutus ordo per experientiae sylvas ad aperta axiomatum tramite constanti ducat. 

Excrevit autem mirum in modum istud malum ex opinione quadam, sive aestimatione inveterata, 
verum tumida et damnosa; minui nempe mentis humanae malestatem, si experimentis, et rebus 
particularibus sensui sublectis et in materia detriminatis, diu ac multum versetur: praesertim 
quum hulusmodi res ad inquirendum laboriosae, ad meditandum ignobiles, ad dicendum 
asperae, ad practicam illiberales, numero infinitae, et subtilitate tenues esse soleant. Itaque lam 
tandem huc res rediit, ut via vera non tantum deserta, sed etiam interclusa et obstructa sit; 
fastidita experientia, nedum relicta, aut male administrata. 

LXXXIV. Rursus vero homines a progressu in scientiis detinuit et fere incantavit reverentia 
antiquitatis, et virorum, qui in philosophia magni habiti sunt, authoritas, atque deinde consensus. 
Atque de consensu superius dictum est. De antiquitate autem opinio, quam homines de ipsa 
fovent, negligens omnino est, etvix verbo ipsi congrua. Mundi enim senium et gradaevitas pro 
antiquitate vere habenda sunt; quae temporibus nostris tribui debent, non luniori aetati mundi, 
qualis apud antiquos fuit. Illa enim aetas, respectu nostri, antiqua et maior; respectu mundi 
ipsius, nova et minor fuit. 

Atque revera quemadmodum maiorem rerum humanarum notitiam et maturius ludicium ab 
homine sene expectamus quam a luvene, propter experientiam et rerum, quas vidit, et audivit, 
et cogitavit, varietatem et copiam; eodem modo et a nostra aetate (si vires suas nosset, et 
experiri et intendere vellet) maiora multo quam a priscis temporibus expectari par est; utpote 
aetate mundi grandiore, et infinitis experimentis et observationibus aucta et cumulata. Neque 
pro nihilo aestimandum, quod per longinquas navigationes et peregrinationes (quae seculis 
nostris increbuerunt) plurima in natura patuerint, et reperta sint, quae novam philosophiae 
lucem immittere possint. 

Quin et turpe hominibus foret, si globi materialis tractus, terrarum videlicet, marium, astrorum, 
nostris temporibus immensum aperti et illustrati sint; globi autem intellectualis finis inter 
veterum inventa et angustias cohibeantur. Authores vero quod attinet, summae pusillanimitatis 
est authoribus infinita tribuere, authori autem authorum, atque adeo omnis authoritatis, 
Tempori, Ius suum denegare. Recte enim Veritas Temporis filia dicitur, non Authoritatis. Itaque 
mirum non est, si fascina ista antiquitatis et authorum et consensus, hominum virtutem ita 
ligaverint, ut cum rebus ipsis consuescere (tanquam maleficiati) non potuerint. 

LXXXV. Neque solum admiratio antiquitatis, authoritatis, et consensus, hominum industriam in 
iis, quae lam inventa sunt, acquiescere compulit; verum etiam operum ipsorum admiratio, 
quorum copia lampridem facta est humano generi. Etenim quum quis rerum varietatem, et 
pulcherrimum apparatum qui per artes mechanicas ad cultum humanum congestus et 
introductus est, oculis sublecerit, eo certe inclinabit, ut potius ad opulentiae humanae 

admirationem, quam ad inopiae sensum accedat; minime advertens primitivas hominis 
observationes atque naturae operationes (quae ad omnem illam varietatem instar animae sunt, 
et primi motus) nec multas, nec alte petitas esse; caetera ad patientiam hominum tantum, et 
subtilem et ordinatum manus vel intrumentorum motum, pertinere. 

Res enim (exempli gratia) subtilis est certe et accurata confectio horologiorum, talis scilicet, 
quae coelestia in rotis, pulsum animalium in motu successivo et ordinato, videatur imitari; quae 
tamen res ex uno aut altero naturae axiomate pendet. Quod si quis rursus subtilitatem illam 
intueatur quae ad artes liberales pertinet; aut etiam eam quae ad corporum naturalium 
praeparationem per artes mechanicas spectat, et hulusmodi res suspiciat; veluti inventionem 
motuum coelestium in astronomia, concentuum in musica, literarum alphabeti (quae etiam 
adhuc in regno Sinarum in usu non sunt) in grammatica; aut rursus in mechanicis, factorum 
Bacchi et Cereris, hoc est, praeparationum vini et cervisiae, panificiorum, aut etiam mensae 
delitiarum, et distillationum, et similium: ille quoque, si secum cogitet, et animum advertat, per 
quantos temporum circuitus (cum haec omnia, praeter distillationes, antiqua fuerint) haec ad 
eam, quam nunc habemus, culturam perducta sint, et (ut lam de horologiis dictum est) quam 
parum habeant ex observationibus et axiomatibus naturae, atque quam facile, et tanquam per 
occasiones obvias et contemplationes incurrentes, ista inveniri potuerint: ille (inquam) ab omni 
admiratione se facile liberabit, et potius humanae conditionis miserebitur, quod per tot secula 
tanta fuerit rerum et inventorum penuria et sterilitas. Atque haec ipsa tamen, quorum nunc 
mentionem fecimus, inventa, philosophia et artibus intellectus antiquiora fuerunt: adeo ut (si 
verum dicendum sit) cum hulusmodi scientiae rationales et dogmaticae inceperint, inventio 
operum utilium desierit. 

Quod si quis ab officinis ad bibliothecas se converterit, et immensam, quam videmus, librorum 
varietatem in admiratione habuerit, is, examinatis et diligentius introspectis ipsorum librorum 
materiis et contentis, obstupescet certe in contrarium; et postquam nullum dari finem 
repetitionibus observaverit, quamque homines eadem agant et loquantur, ab admiratione 
varietatis transibit ad miraculum indigentiae et paucitatis earum rerum quae hominum mentes 
adhuc tenuerunt et occuparunt. 

Quod si quis ad intuendum ea, quae magis curiosa habentur quam sana, animum submiserit, et 
alchymistarum aut magorum opera penitius introspexerit, is dubitabit forsitan utrum risu an 
lachrymis potius illa digna sint. Alchymista enim spem alit aeternam, atque ubi res non succedit 
errores proprios reos substituit; secum accusatorie reputando, se aut artis aut authorum 
vocabula non satis intellexisse, unde ad traditiones et auriculares susurros animum applicat; aut 
in practicae suae scrupulis et momentis aliquid titubatum esse, unde experimenta in infinitum 
repetit: ac interim quum inter experimentorum sortes in quaedam incidit aut ipsa facie nova aut 
utilitate non contemnenda; hulusmodi pignoribus animum pascit, eaque in malus ostentat et 
celebrat: reliqua spe sustentat. 

Neque tamen negandum est, alchymistas non pauca invenisse, et inventis utilibus homines 
donasse. Verum fabula illa non male in illos quadrat de sene, qui filiis aurum in vinea defossum 
(sed locum se nescire simulans) legaverit; unde illi vineae fodiendae diligenter incubuerunt, et 
aurum quidem nullum repertum, sed vindemia ex ea cultura facta est uberior. 

At naturalis magiae cultores, qui per rerum sympathias et antipathias omnia expediunt, ex 
conlecturis otiosis et supinissimis, rebus virtutes et operationes admirabiles affinxerunt; atque 
si quando opera exhibuerint, ea illius sunt generis, ut ad admirationem et novitatem, non ad 
fructum et utilitatem, accommodata sint. In superstitiosa autem magia (si et de hac dicendum 

sit) illud inprimis animadvertendum est, esse tantummodo certi cuiusdam et definiti generis 
sublecta, in quibus artes curiosae et superstitiosae, per omnes nationes atque aetates atque 
etiam religiones, aliquid potuerint aut luserint. Itaque ista missa faciamus. Interim nil mirum est, 
si opinio copiae causam inopiae dederit. 

Atque hominum admirationi, quoad doctrinas et artes, per se satis simplici et prope puerili, 
incrementum accessit ab eorum astu et artificio qui scientias tractaverunt et tradiderunt. Illi 
enim ea ambitione et affectatione eas proponunt, atque in eum modum efformatas ac veluti 
personatas in hominum conspectum producunt, ac si illae omni ex parte perfectae essent et ad 
exitum perductae. Si enim methodum aspicias et partitiones, illae prorsus omnia complecti et 
concludere videntur, quae in illud sublectum cadere possunt. 

Atque licet membra illa male impleta et veluti capsulae inanes sint; tamen apud intellectum 
vulgarem scientiae formam et rationem integrae prae se ferunt. At primi et antiquissimi veritatis 
inquisitores, meliore fide et fato, cognitionem illam, quam ex rerum contemplatione decerpere, 
et in usum recondere statuebant, in aphorismos, sive breves easdemque sparsas nec methodo 
revinctas sententias, conlicere solebant; neque se artem universam complecti simulabant aut 
profitebantur. At eo quo nunc res agitur modo, minime mirum est, si homines in iis ulteriora non 
quaerant, quae pro perfectis et numeris suis lampridem absolutis traduntur. 

LXXXVII. Etaim antiqua magnum existimationis et fidei incrementum acceperunt ex eorum 
vanitate et levitate, qui nova proposuerunt; praesertim in philosophiae naturalis parte activa et 
operativa. Neque enim defuerunt homines vaniloqui et phantastici, qui partim ex credulitate, 
partim ex impostura, genus humanum promissis onerarunt: vitae prolongationem, senectutis 
retardationem, dolorum levationem, naturalium defectuum reparationem, sensuum 
deceptiones, affectuum ligationes et incitationes, intellectualium facultatum illuminationes et 
exaltationes, substantiarum transmutationes, et motuum ad libitum roborationes et 
multiplicationes, aeris impressiones et alterationes, coelestium influentiarum deductiones et 
procurationes, rerum futurarum divinationes, remotarum repraesentationes, occultarum 
revelationes, et alia complura pollicitando et ostentando. 

Verum de istis largitoribus non multum aberraverit, qui istiusmodi ludicium fecerit, tantum 
nimirum in doctrinis philosophiae inter horum vanitates et veras artes interesse, quantum inter 
res gestas lulii Caesaris, aut Alexandri Magni, et res gestas Amadicii ex Gallia, aut Arthuri ex 
Britannia, in historiae narrationibus intersit. Inveniuntur enim clarissimi illi imperatores revera 
maiora gessisse, quam umbratiles isti heroes etiam fecisse fingantur; sed modis et viis scilicet 
actionum minime fabulosis et prodigiosis. 

Neque propterea aequum est verae memoriae fidem derogari, quod a fabulis illa quandoque 
laesa sit et violata. Sed interim minime mirum est, si propositionibus novis (praesertim cum 
mentione operum) magnum sit factum praeludicium per istos impostores, qui similia 
tentaverunt; cum vanitatis excessus et fastidium etiam nunc omnem in elusmodi conatibus 
magnanimitatem destruxerit. 

LXXXVIII. At longe maiora a pusillanimitate, et pensorum, quae humana industria sibi proposuit, 
parvitate et tenuitate, detrimenta in scientias invecta sunt. Et tamen (quod pessimum est) 
pusillanimitas ista non sine arrogantia et fastidio se offert. Primum enim, omnium artium illa 
reperitur cautela lam facta familiaris, ut in qualibet arte authores artis suae infirmitatem in 
naturae calumniam vertant; et quod ars ipsorum non assequitur, id ex eadem arte impossibile 
in natura pronunciant. Neque certe damnari potest ars, si ipsa ludicet. 

Etiam philosophia, quae nunc in manibus est, in sinu suo posita quaedam fovet, aut placita, 
quibus (si diligentius inquiratur) hoc hominibus omnino persuaderi volunt; nil ab arte, vel 
hominis opere, arduum, aut in naturam imperiosum et validum, expectari debere; ut de 
heterogenia caloris astri et ignis, et mistione, superius dictum est. Quae si notentur accuratius, 
omnino pertinent ad humanae potestatis circumscriptionem malitiosam, et ad quaesitam et 
artificiosam desperationem, quae non solum spei auguria turbet, sed etiam omnes industriae 
stimulos et nervos incidat, atque ipsius experientiae aleas abliciat; dum de hoc tantum solliciti 
sint, ut ars eorum perfecta censeatur; gloriae vanissimae et perditissimae dantes operam, 
scilicet ut quicquid adhuc inventum et comprehensum non sit, id omnino nec inveniri, nec 
comprehendi posse in futurum credatur. 

At si quis rebus addere se et novum aliquid reperire conetur, ille tamen omnino sibi proponet et 
destinabit unum aliquod inventum (nec ultra) perscrutari et eruere; ut magnetis naturam, maris 
fluxum et refluxum, thema coeli, et hulusmodi, quae secreti aliquid habere videntur, et hactenus 
parum feliciter tractata sint: quum summae sit imperitiae, rei alicuius naturam in se ipsa 
perscrutari; quandoquidem eadem natura, quae in aliis videtur latens et occulta, in aliis 
manifesta sit et quasi palpabilis, atque in illis admirationem, in his ne attentionem quidem 
moveat; ut fit in natura consistentiae, quae in ligno vel lapide non notatur, sed solidi 
appellatione transmittitur, neque amplius de fuga separationis aut solutionis continuitatis 
inquiritur; at in aquarum bullis eadem res videtur subtilis et ingeniosa; quae bullae se conliciunt 
in pelliculas quasdam, in hemisphaerii formam curiose effictas, ut ad momentum temporis 
evitetur solutio continuitatis. 

Atque prorsus illa ipsa, quae habentur pro secretis, in aliis habent naturam manifestam et 
communem; quae nunquam se dabit conspiciendam, si hominum experimenta aut 
contemplationes in illis ipsis tantum versentur. Generaliter autem et vulgo, in operibus 
mechanicis habentur pro novis inventis, si quis lampridem inventa subtilius poliat, vel ornet 
elegantius, vel simul uniat et componat, vel cum usu commodius copulet, aut opus maiore, aut 
etiam minore, quam fieri consuevit, mole vel volumine exhibeat, et similia. Itaque minime 
mirum est, si nobila et genere humano digna inventa in lucem extracta non sint, quum homines 
hulusmodi exiguis pensis et puerilibus contenti et delectati fuerint; quinetiam in iisdem se 
magnum aliquod sequutos, aut assequutos putaverint. 

Neque illud praetermittendum est, quod nacta sit philosophia naturalis per omnes aetates 
adversarium molestum et difficilem; superstitionem nimirum, et zelum religionis caecum et 
immoderatum. Etenim videre est apud Graecos, eos, qui primum causas naturales fulminis et 
tempestatum insuetis adhuc hominum auribus proposuerunt, impietatis in deos eo nomine 
damnatos: nec multo melius a nonnullis antiquorum patrum religionis Christianae exceptos 
fuisse eos, qui ex certissimis demonstrationibus (quibus nemo hodie sanus contradixerit) terram 
rotundam esse posuerunt, atque ex consequenti antipodas esse asseruerunt. 

Quinetiam, ut nunc sunt res, conditio sermonum de natura facta est durior et magis cum 
periculo, propter theologorum scholasticorum summas et methodos; qui cum theologiam (satis 
pro potestate) in ordinem redegerint, et in artis formam effinxerint, hoc insuper effecerunt, ut 
pugnax et spinosa Aristotelis philosophia corpori religionis, plus quam par erat, immisceretur. 
Eodem etiam spectant (licet diverso modo) eorum commentationes, qui veritatem Christianae 
religionis ex principiis ex authoritatibus philosophorum deducere et confirmare haud veriti sunt; 
fidei et sensus conlugium tanquam legitimum multa pompa et solennitate celebrates, et grata 
rerum varietate animos hominum permulcentes; sed interim divina humanis, impari conditione, 
permiscentes. 

At in hulusmodi misturis theologiae cum philosophia, ea tantum, quae nunc in philosophia 
recepta sunt, comprehenduntur; sed nova, licet in melius mutata, tantum non summoventur et 
exterminantur. Denique invenias, ex quorundam theologorum imperitia, aditum alicui 
philosophiae, quamvis emendatae, pene interclusum esse. Alii siquidem simplicius subverentur, 
ne forte altior in naturam inquisitio ultra concessum sobrietatis terminum penetret; traducentes 
et perperam torquentes ea, quae de divinis mysteriis in Scripturis sacris adversus rimantes 
secreta divina dicuntur, ad occulta naturae, quae nullo interdicto prohibentur. 

Alii callidus conliciunt et animo versant, si media ignorentur, singula ad manum et virgulam 
divinam (quod religionis, ut putant, maxime intersit) facilius posse referri: quod nihil aliud est, 
quam Deo per mendacium gratificari velle. Alii ab exemplo metuunt, ne motus et mutationes 
circa philosophiam in religionem incurrant ac desinant. Alii denique solliciti videntur, ne in 
naturae inquisitione aliquid inveniri possit, quod religionem (praesertim apud indoctos) 
subvertat, aut saltem labefactet. At isti duo posteriores metus nobis videntur omnino 
sapientiam animalem sapere; ac si homines, in mentis suae recessibus et secretis cogitationibus 
de firmitudine religionis, et fidei in sensum imperio diffiderent ac dubitarent; et propterea ab 
inquisitione veritatis in naturalibus periculum illis impendere metuerent. At vere rem reputanti, 
philosophia naturalis, post verbum Dei, certissima superstitionis medicina est; eademque 
probatissimum fidei alimentum. Itaque merito religioni donatur tanquam fidissima ancilla: cum 
altera voluntatem Dei, altera potestatem manifestet. Neque enim erravit Ille, qui dixit; erratis, 
nescientes Scripturas et potestatem Dei: informationem de voluntate et meditationem de 
potestate nexu individuo commiscens et copulans. Interim minus mirum est, si naturalis 
philosophiae incrementa cohibita sint; cum religio, quae plurimum apud animos hominum pollet, 
per quorundam imperitiam et zelum incautum in partem contrariam transierit et abrepta fuerit. 

XC. Rursus in moribus et institutis scholarum, academiarum, collegiorum, et similium 
conventuum, quae doctorum hominum sedibus et eruditionis culturae destinata sunt, omnia 
progressui scientiarum adversa inveniuntur. Lectiones enim et exercitia ita sunt disposita, ut 
aliud a consuetis haud facile cuiquam in mentem veniat cogitare aut contemplari. Si vero unus 
aut alter fortasse ludicii libertate uti sustinuerit, is sibi soli hanc operam imponere possit; ab 
aliorum autem consortio nihil capiet utilitatis. Sin et hoc toleraverit, tamen in capessenda 
fortuna industriam hanc et magnanimitatem sibi non levi impedimento fore experietur. 

Studia enim hominum in elusmodi locis in quorundam authorum scripta, veluti in carceres, 
conclusa sunt; a quibus si quis dissentiat, continuo ut homo turbidus et rerum novarum cupidus 
corripitur. At magnum certe discrimen inter res civiles et artes: non enim idem periculum a novo 
motu et a nova luce. Verum in rebus civilibus mutatio etiam in melius suspecta est ob 
perturbationem; cum civilia authoritate, consensu, fama, et opinione, non demonstratione, 
nitantur. In artibus autem et scientiis, tanquam in metalli fodinis, omnia novis operibus et 
ulterioribus progressibus circumstrepere debent. 

Atque secundum rectam rationem res ita se habet, sed interim non ita vivtur: sed ista, quam 
diximus, doctrinarum administratio et politia scientiarum augmenta durius premere consuevit. 
Atque insuper licet ista invidia cessaverit; tamen satis est ad cohibendum augmentum 
scientiarum, quod hulusmodi conatus et industriae praemiis careant. Non enim penes eosdem 
est cultura scientiarum et praemium. Scientiarum enim augmenta a magnis utique ingeniis 
proveniunt; at pretia et praemia scientiarum sunt penes vulgus aut principes viros, qui (nisi raro 
admodum) vix mediocriter docti sunt. 

Quinetiam hulusmodi progressus non solum praemiis et beneficentia hominum, verum etiam 
ipsa populari laude destituti sunt. Sunt enim illi supra captum maximae partis hominum, et ab 
opinionum vulgarium ventis facile obruuntur et extinguuntur. Itaque nil mirum, si res illa non 
foeliciter successerit, quae in honore non fuit. 

XCII. Sed longe maximum progressibus scientiarum, et novis pensis ac provinciis in iisdem 
suscipiendis, obstaculum deprehenditur in desperatione hominum, et suppositione impossibilis. 
Solent enim viri prudentes et severi in hulusmodi rebus plane diffidere: naturae obscuritatem, 
vitae brevitatem, sensuum fallacias, ludicii infirmitatem, experimentorum difficultates, et similia 
secum reputantes. Itaque existimant, esse quosdam scientiarum, per temporum et aetatum 
mundi revolutiones, fluxus et refluxus; cum aliis temporibus crescant et floreant, aliis declinent 
et laceant: ita tamen, ut cum ad certum quendam gradum et statum pervenerint, nil ulterius 
possint. 

Itaque si quis maiora credat aut spondeat, id putant esse cuiusdam impotentis et immaturi 
animi; atque hulusmodi conatus initia scilicet laeta, media ardua, extrema confusa habere. 
Atque cum hulusmodi cogitationes eae sint, quae in viros graves et ludicio praestantes facile 
cadant, currandum revera est, ne rei optimae et pulcherrimae amore capti severitatem ludicii 
relaxemus, aut minuamus; et sedulo videndum, quid spei affulgeat, et ex qua parte se ostendat; 
atque auris levioribus spei relectis, eae, quae plus firmitudinis habere videntur, omnino 
discutiendae sunt et pensitandae. 

Quinetiam prudentia civilis ad consilium vocanda est et adhibenda, quae ex praescripto diffidit, 
et de rebus humanis in deterius conlicit. Itaque lam et de spe dicendum est; praesertim cum nos 
promissores non simus, nec vim aut insidias hominum ludiciis faciamus aut struamus, sed 
homines manu et sponte ducamus. Atque licet longe potentissimum futurum sit remedium ad 
spem imprimendam, quando homines ad particularia, praesertim in tabulis nostris inveniendi 
digesta et disposita (quae partim ad secundam, sed multo magis ad quartam Instaurationis 
nostrae partem pertinent), adducemus; cum hoc ipsum sit non spes tantum, sed tanquam res 
ipsa: tamen ut omnia clementius fiant, pergendum est in instituto nostro de praeparandis 
hominum mentibus; culus praeparationis ista ostensio spei pars est non exigua. 

Nam absque ea, reliqua faciunt magis ad contristationem hominum (scilicet, ut deteriorem et 
viliorem habeant de iis, quae lam in usu sunt, opinionem, quam nunc habent, et suae conditionis 
infortunium plus sentiant et pernoscant), quam ad alacritatem aliquam inducendam, aut 
industriam experiendi acuendam. Itaque conlecturae nostrae, quae spem in hac re faciunt 
probabilem, aperiendae sunt et proponendae: sicut Columbus fecit, ante navigationem illam 
suam mirabilem maris Atlantici: cum rationes adduxerit, cur ipse novas terras et continentes 
praeter eas, quae ante cognitae fuerunt, inveniri posse confideret: quae rationes, licet primo 
relectae, postea tamen experimento probatae sunt, et rerum maximarum causae et initia 
fuerunt. 

Principium autem sumendum a Deo: hoc nimirum quod agitur, propter excellentem in ipso boni 
naturam, manifeste a Deo esse, qui author boni, et pater luminum est. In operationibus autem 
divinis, initia quaeque tenuissima exitum certo trahunt. Atque quod de spiritualibus dictum est, 
Regnum Dei non venit cum observatione, id etiam in omni maiore opere Providentiae evenire 
reperitur; ut omnia sine strepitu et sonitu placide labantur, atque res plane agatur priusquam 
homines eam agi putent aut advertant. Neque omittenda est prophetia Danielis de ultimis 
mundi temporibus; Multi pertransibunt, et multiplex erit scientia: manifeste innuens et 
significans, esse in fatis, id est, in Providentia, ut pertransitus mundi (qui per tot longinquas 

navigationes impletus plane aut lam in opere esse videtur) et augmenta scientiarum in eandem 
aetatem incidant. 

XCIV. Sequitur ratio omnium maxima ad faciendam spem; nempe ex erroribus temporis 
praeteriti et viarum adhuc tentatarum. Optima enim est ea reprehensio, quam de statu civili 
haud prudenter administrato quispiam his verbis complexus est: Quod ad praeterita pessimum 
est, id ad futura optimum videri debet. Si enim vos omnia, quae ad officium vestrum spectant, 
praestitissetis, neque tamen res vestrae in meliore loco essent; ne spes quidem ulla reliqua foret, 
eas in melius provehi posse. Sed cum rerum vestrarum status, non a vi ipsa rerum, sed ab 
erroribus vestris male se habeat; sperandum est, illis erroribus missis aut correctis, magnam 
rerum in melius mutationem fieri posse. 

Simili modo, si homines per tanta annorum spatia viam veram inveniendi et colendi scientias 
tenuissent, nec tamen ulterius progredi potuissent; audax proculdubio et temeraria foret opinio, 
posse rem in ulterius provehi. Quod si in via ipsa erratum sit, atque hominum opera in iis 
consumpta, in quibus minime oportebat; sequitur ex eo, non in rebus ipsis difficultatem oriri, 
quae potestatis nostrae non sunt, sed in intellectu humano elusque usu et applicatione; quae 
res remedium et medicinam suscipit. Itaque optimum fuerit illos ipsos errores proponere: quot 
enim fuerint errorum impedimenta in praeterito, tot sunt spei argumenta in futurum. Ea vero 
licet in his, quae superius dicta sunt, non intacta omnino fuerint; tamen ea etiam nunc breviter, 
verbis nudis ac simplicibus, repraesentare visum est. Qui tractaverunt scientias aut empirici aut 
dogmatici fuerunt. Empirici, formicae more, congerunt tantum, et utuntur: rationales, 
aranearum more, telas ex se conficiunt: apis vero ratio media est, quae materiam ex floribus 
horti et agri elicit; sed tamen eam propria facultate vertit et digerit. 

Neque absimile philosophiae verum opificium est; quod nec mentis viribus tantum aut praecipue 
nititur, neque ex historia naturali et mechanicis experimentis praebitam materiam, in memoria 
integram, sed in intellectu mutatam et subactam, reponit. Itaque ex harum facultatum 
(experimentalis scilicet et rationalis) arctiore et sanctiore foedere (quod adhuc factum non est) 
bene sperandum est. 

XCVI. Naturalis philosophia adhuc sincera non invenitur, sed infecta et corrupta: in Aristotelis 
schola, per logicam, in Platonis schola, per theologiam naturalem; in secunda schola Platonis, 
Procli, et aliorum, per mathematicam; quae philosophiam naturalem terminare, non generare 
aut procreare debet. At ex philosophia naturali pura et impermista meliora speranda sunt. Nemo 
adhuc tanta mentis constantia et rigore inventus est, ut decreverit et sibi imposuerit theorias et 
notiones communes penitus abolere, et intellectum abrasum et aequum ad particularia de 
integro applicare. 

Itaque ratio illa humana, quam habemus, ex multa fide, et multo etiam casu, nec non ex 
puerilibus, quas primo hausimus, notionibus, farrago quaedam est et congeries. Quod si quis 
aetate matura, et sensibus integris, et mente repurgata, se ad experientiam et ad particularia 
de integro applicet, de eo melius sperandum est. Atque hac in parte nobis spondemus fortunam 
Alexandri Magni: neque quis nos vanitatis arguat, antequam exitum rei audiat, quae ad 
exuendam omnem vanitatem spectat. Etenim de Alexandro et eius rebus gestis Aeschines ita 
loquutus est: Nos certe vitam mortalem non vivimus; sed in hoc nati sumus, ut posteritas de 
nobis portenta narret et praedicet: perinde ac si Alexandri res gestas pro miraculo habuisset. At 
aevis sequentibus Titus Livius melius rem advertit et introspexit, atque de Alexandro hulusmodi 
quippiam dixit: Eum non aliud quam bene ausum vana contemnere. Atque simile etiam de nobis 
ludicium futuris temporibus factum iri existimamus: Nos nil magni fecisse; sed tantum ea, quae 

pro magnis habentur, minoris fecisse. Sed interim (quod lam diximus) non est spes nisi in 
regeneratione scientiarum; ut eae scilicet ab experientia certo ordine excitentur et rursus 
condantur: quod adhuc factum esse aut cogitatum nemo (ut arbitramur) affirmaverit. 


XCVIII. Atque experientiae fundamenta (quando ad hanc omnino deveniendum est) aut nulla, 
aut admodum infirma adhuc fuerunt; nec particularium sylva et materies, vel numero, vel 
genere, vel certitudine, informando intellectui competens, aut ullo modo sufficiens, adhuc 
quaesita est et congesta. Sed contra homines docti (supini sane et faciles) rumores quosdam 
experientiae, et quasi famas et auras eius, ad philosophiam suam vel constituendam vel 
confirmandam exceperunt, atque illis nihilominus pondus legitimi testimonii attribuerunt. Ac 
veluti si regnum aliquod aut status non ex literis et relationibus a legatis et nuntiis fide dignis 
missis, sed ex urbanorum sermunculis et ex triviis consilia sua et negotia gubernaret; omnino 
talis in philosphiam administratio, quatenus ad experientiam, introducta est. Nil debitis modis 
exquisitum, nil verificatum, nil numeratum, nil appensum, nil dimensum in naturali historia 
reperitur. At quod in observatione indefinitum et vagum, id in informatione fallax et infidum est. 
Quod si cui haec mira dictu videantur, et querelae minus lustae propiora, cum Aristoteles tantus 
ipse vir, et tanti regis opibus subnixus, tam accuratam de animalibus historiam confecerit, atque 
alii nonnulli maiore diligentia (licet strepitu minore) multe adlecerint, et rursus alii de plantis, de 
metallis, et fossilibus, historias et narrationes copiosas conscripserint; is sane non satis 
attendere et perspicere videtur, quid agatur in praesentia. Alia enim est ratio naturalis historiae, 
quae propter se confecta est; alia eius, quae collecta est ad informandum intellectum in ordine 
ad condendam philosophiam. 

Atque hae duae historiae tum aliis rebus, tum praecipue in hoc differunt; quod prima ex illis 
specierum naturalium varietatem, non artium mechanicarum experimenta contineat. 
Quemadmodum enim in civilibus ingenium cuiusque, et occultus animi affectuumque sensus, 
melius elicitur, cum quis in perturbatione ponitur, quam alias: simili modo, et occulta naturae 
magis se produnt per vexationes artium, quam cum cursu suo meant. Itaque tum demum bene 
sperandum est de naturali philosophia, postquam historia naturalis (quae eius basis est et 
fundamentum) melius instructa fuerit; antea vero minime. 

Atque rursus in ipsa experimentorum mechanicorum copia, summa eorum, quae ad intellectus 
informationem maxime faciunt et luvant, detegitur inopia. Mechanicus enim, de veritatis 
inquisitione nullo modo sollicitus, non ad alia quam quae operi suo subserviunt aut animum 
erigit aut manum porrigit. Tum vero de scientiarum ulteriore progressu spes bene fundabitur, 
quum in Historiam Naturalem recipientur et aggregabuntur complura experimenta, quae in se 
nullius sunt usus, se ad inventionem causarum et axiomatum tantum faciunt; quae nos lucifera 
experimenta, ad differentiam fructiferorum, appellare consuevimus. Illa autem miram habent in 
se virtutem et conditionem; hanc videlicet, quod nunquam fallant aut frustrentur. Cum enim ad 
hoc adhibeantur, non ut opus aliquod efficiant sed ut causam naturalem in aliquo revelent, 
quaquaversum cadunt, intentioni aeque satisfaciunt; cum quaestionem terminent. 

C. At non solum copia maior experimentorum quaerenda est et procuranda, atque etiam 
alterius generis, quam adhuc factum est; sed etiam methodus plane alia et ordo et processus 
continuande et provehendae Experientiae introducenda. Vaga enim Experientia et se tantum 
sequens (ut superius dictum est) mera palpatio est, et homines potius stupefacit quam informat. 
At cum Experientia lege certa procedet, seriatim et continenter, de scientiis aliquid melius 
sperari poterit. Postquam vero copia et materies Historiae Naturalis et Experientiae, talis qualis 

ad opus intellectus sive ad opus philosophicum requiritur, praesto iam sit et parata; tamen nullo 
modo sufficit intellectus, ut in illam materiem agat sponte et memoriter; non magis, quam si 
quis computationem alicuius ephemeridis memoriter se tenere et superare posse speret. 

Atque hactenus tamen potiores meditationis partes quam scriptionis in inveniendo fuerunt; 
neque adhuc Experientia literata facta est: atqui nulla nisi de scripto inventio probanda est. Illa 
vero in usum inveniente, ab Experientia facta demum literata melius sperandum. Atque insuper 
cum tantus sit particularium numerus et quasi exercitus, isque ita sparsus et diffusus, ut 
intellectum disgreget et confundat, de velitationibus et levibus motibus et transcursibus 
intellectus non bene sperandum est; nisi fiat instructio et coordinatio, per tabulas inveniendi 
idoneas et bene dispositas et tanquam vivas, eorum quae pertinent ad sublectum in quo 
versatur inquisitio, atque ad harum tabularum auxilia praeparata et digesta mens applicetur. 

Verum post copiam particularium rite et ordine veluti sub oculos positorum, non statim 
transeundum est ad inquisitionem et inventionem novorum particularium aut operum; aut 
saltem, si hoc fiat, in eo non acquiescendum. Neque enim negamus, postquam omnia omnium 
artium experimenta collecta et digesta fuerint atque ad unius hominis notitam et ludicium 
pervenerint, quin ex ipsa traductione experimentorum unius artis in alias multa nova inveniri 
possint ad humanam vitam et statum utilia, per istam Experientiam quam vocamus Literatam: 
sed tamen minora de ea speranda sunt; maiora vero a nova luce Axiomatum ex particularibus 
illis certa via et regula eductorum, quae rursus nova particularia indicent et designent. Neque 
enim in plano via sita est, sed ascendendo et descendendo; ascendendo primo ad Axiomata, 
descendendo ad Opera. 

CIV. Neque tamen permittendum est, ut intellectus a particularibus ad axiomata remota et quasi 
generalissima (qualia sunt principia, quae vocant, artium et rerum) saliat et volet; et ad eorum 
immotam veritatem axiomata media probet et expediat: quod adhuc factum est, prono ad hoc 
impetu naturali intellectus, atque etiam ad hoc ipsum, per demonstrationes quae fiunt per 
syllogismum, lampridem edocto et assuefacto. Sed de scientiis tum demum bene sperandum 
est, quando per scalam veram, et per gradus continuos et non intermissos aut hiulcos, a 
particularibus ascendetur ad axiomata minora, et deinde ad media, alia aliis superiora, et 
postremo demum ad generalissima. 

Etenim axiomata infirma non multum ab experientia nuda discrepant. Suprema vero illa et 
generalissima (quae habentur) notionalia sunt et abstracta, et nil habent solidi. At media sunt 
axiomata illa vera et solida et viva, in quibus humanae res et fortunae sitae sunt; et supra haec 
quoque, tandem ipsa illa generalissima; talia scilicet quae non abstracta sint, sed per haec media 
vere limitantur. Itaque hominum intellectui non plumae addendae, sed plumbum potius et 
pondera; ut cohibeant omnem saltum et volatum. Atque hoc adhuc factum non est; quum vero 
factum fuerit, melius de scientiis sperare licebit. In constituendo autem axiomate, forma 
inductionis alia quam adhuc in usu fuit excogitanda est; eaque non ad principia tantum (quae 
vocant) probanda et invenienda, sed etiam ad axiomata minora et media, denique omnia. 

Inductio enim quae procedit per enumerationem simplicem res puerilis est, et precario concludit, 
et periculo exponitur ab instantia contradictoria, et plerumque secundum pauciora quam par 
est, et ex his tantummodo quae praesto sunt, pronunciat. At inductio, quae ad inventionem et 
demonstrationem scientiarum et artium erit utilis, naturam separare debet, per relectiones et 
exclusiones debitas; ac deinde, post negativas tot quot sufficiunt, super affirmativas concludere; 
quod adhuc factum non est, nec tentatum certe, nisi tantummodo a Platone, qui ad excutiendas 
definitiones et ideas hac certe forma inductionis aliquatenus utitur. 

Verum ad huius inductionis, sive demonstrationis, instructionem bonam et legitimam 
quamplurima adhibenda sunt, quae adhuc nullius mortalium cogitationem subiere; adeo ut in 
ea maior sit consumenda opera, quam adhuc consumpta est in syllogismo. Atque huius 
inductionis auxilio, non solum ad axiomata invenienda, verum etiam ad notiones terminandas, 
utendum est. Atque in hac certe inductione spes maxima sita est. 

CVI. At in axiomatibus constituendis per hanc inductionem, examinatio et probatio etiam 
facienda est, utrum quod constituitur axioma aptatum sit tantum et ad mensuram factum eorum 
particularium ex quibus extrahitur; an vero sit amplius et latius. Quod si sit amplius aut latius, 
videndum an eam suam amplitudinem et latitudinem per novorum particularium designationem, 
quasi fide-lussione quadam, firmet; ne vel in lam notis tantum haereamus, vel laxiore fortasse 
complexu umbras et formas abstractas, non solida et determinata in materia, prensemus. Haec 
vero cum in usum venerint, solida tum demum spes merito affulserit. 

Atque hic etiam resumendum est, quod superius dictum est de Naturali Philosophia producta et 
scientiis particularibus ad eam reductis, ut non fiat scissio et truncatio scientiarum; nam etiam 
absque hoc minus de progressu sperandum est. Atque de desperatione tollenda et spe facienda, 
ex praeteriti temporis erroribus valere lussis aut rectificatis, lam dictum est. Videndum autem 
et si quae alia sint quae spem faciant. Illud vero occurrit; si hominibus non quaerentibus, et aliud 
agentibus, multa utilia, tanquam casu quodam aut per occasionem, inventa sint; nemini dubium 
esse posse, quin iisdem quaerentibus et hoc agentibus, idque via et ordine, non impetu et 
desultorie, longe plura detegi necesse sit. 

Licet enim semel aut iterum accidere possit, ut quispiam in id forte fortuna incidat, quod magno 
conatu et de industria scrutantem antea fugit; tamen in summa rerum proculdubio contrarium 
invenitur. Itaque longe plura et meliora, atque per minora intervalla, a ratione et industria et 
directione et intentione hominum speranda sunt, quam a casu et instinctu animalium et 
hulusmodi, quae hactenus principium inventis dederunt. Etiam illud ad spem trahi possit, quod 
nonnulla ex his quae iam inventa sunt eius sint generis ut antequam invenirentur haud facile 
cuiquam in mentem venisset de iis aliquid suspicari; sed plane quis illa ut impossibilia 
contempsisset. Solent enim homines de rebus novis ad exemplum veterum, et secundum 
phantasiam ex iis praeceptam et inquinatam, hariolari; quod genus opinandi fallacissimum est, 
quandoquidem multa ex his quae ex fontibus rerum petuntur per rivulos consuetos non fluant. 

Veluti si quis, ante tormentorum igneorum inventionem, rem per effectus descripsisset, atque 
in hunc modum dixisset: inventum quoddam detectum esse, per quod muri et munitiones 
quaeque maximae ex longo intervallo concuti et delici possint; homines sane de viribus 
tormentorum et machinarum per pondera et rotas et hulusmodi arietationes et impulsus 
multiplicandis, multa et varia secum cogitaturi fuissent; de vento autem igneo, tam subito et 
violenter se expandente et exsufflante, vix unquam aliquid alicuius imaginationi aut phantasiae 
occursurum fuisset; utpote culus exemplum in proximo non vidisset, nisi forte in terrae motu 
aut fulmine, quae, ut magnalia naturae et non imitabilia ab homine, homines statim relecturi 
fuissent. 

Eodem modo si, ante fili bombycini inventionem, quispiam hulusmodi sermonem inlecisset: esse 
quoddam fili genus inventum ad vestium et supellectilis usum, quod filum linteum aut laneum 
tenuitate, et nihilominus tenacitate, ac etiam splendore et mollitie, longe superaret; homines 
statim aut de serico aliquo vegetabili, aut de animalis alicuius pilis delicatioribus, aut de avium 
plumis et lanugine, aliquid opinaturi fuissent; verum de vermis pusilli textura, eaque tam copiosa 
et se renovante et anniversaria, nil fuissent certe commenturi. Quod si quis etiam de vermi 

verbum aliquod inlecisset, ludibrio certe futurus fuisset, ut qui novas aranearum operas 
somniaret. 

Similiter, si ante inventionem acus nauticae quispiam hulusmodi sermonem intulisset: inventum 
esse quoddam instrumentum, per quod cardines et puncta coeli exacte capi et dignosci possint; 
homines statim de magis exquisita fabricatione instrumentorum astronomicorum ad multa et 
varia, per agitationem phantasiae, discursuri fuissent; quod vero aliquid inveniri possit, culus 
motus cum coelestibus tam bene conveniret, atque ipsum tamen ex coelestibus non esset, sed 
tantum substantia lapidea aut metallica, omnino incredibile visum fuisset. 

Atque haec tamen et similia per tot mundi aetates homines latuerunt, nec per philosophiam aut 
artes rationales inventa sunt, sed casu et per occasionem; suntque illius (ut diximus) generis, ut 
ab iis quae antea cognita fuerunt plane heterogenea et remotissima sint, ut praenotio aliqua 
nihil prorsus ad illa conducere potuisset. Itaque sperandum omnino est, esse adhuc in naturae 
sinu multa excellentis usus recondita, quae nullam cum lam inventis cognationem habent aut 
parallelismum, sed omnino sita sunt extra vias phantasiae; quae tamen adhuc inventa non sunt; 
quae proculdubio per multos saeculorum circuitus et ambages et ipsa quandoque prodibunt, 
sicut illa superiora prodierunt; sed per viam, quam nunc tractamus, propere et subito et simul 
repraesentari et anticipari possunt. 

Attamen conspiciuntur et alia inventa eius generis, quae fidem faciant, posse genus humanum 
nobilia inventa, etiam ante pedes posita, praeterire et transilire. Utcunque enim pulveris 
tormentarii vel fili bombycini vel acus nauticae vel sacchari vel papyri vel similium inventa 
quibusdam rerum et naturae proprietatibus niti videantur, at certe imprimendi artificium nil 
habet quod non sit apertum et fere obvium. Et nihilominus homines, non advertentes literarum 
modulos difficilius scilicet collocari quam literae per motum manus scribantur, sed hoc interesse, 
quod literarum moduli semel collocati infinitis impressionibus, literae autem per manum 
exaratae unicae tantum scriptioni, sufficiant; aut fortasse iterum non advertentes atramentum 
ita inspissari posse, ut tingat, non fluat; praesertim literis resupinatis et impressione facta 
desuper; hoc pulcherrimo invento (quod ad doctrinarum propagationem tantum facit) per tot 
saecula caruerunt. 

Solet autem mens humana, in hoc inventionis curriculo, tam laeva saepenumero et male 
composita esse, ut primo diffidat, et paulo post se contemnat; atque primo incredibile ei 
videatur aliquid tale inveniri posse, postquam autem inventum sit, incredibile rursus videatur id 
homines tamdiu fugere potuisse. Atque hoc ipsum ad spem rite trahitur; superesse nimirum 
adhuc magnum inventorum cumulum, qui non solum ex operationibus incognitis eruendis, sed 
et ex lam cognitis transferendis et componendis et applicandis, per eam quam diximus 
Experientiam Literatam, deduci possit. 

CXI. Neque illud omittendum ad faciendam spem: reputent (si placet) homines infinitas ingenii, 
temporis, facultatum expensas, quas homines in rebus et studiis longe minoris usus et pretii 
collocant; quorum pars quota si ad sana et solida verteretur, nulla non difficultas superari possit. 
Quod idcirco adlungere visum est, quia plane fatemur Historiae Naturalis et Experimentalis 
collectionem, qualem animo metimur et qualis esse debet, opus esse magnum, et quasi regium, 
et multae operae atque impensae. Interim particularium multitudinem nemo reformidet, quin 
potius hoc ipsum ad spem revocet. 

Sunt enim artium et naturae particularia Phaenomena manipuli instar ad ingenii commenta, 
postquam ab evidentia rerum disluncta et abstracta fuerint. Atque huius viae exitus in aperto 
est, et fere in propinquo; alterius exitus nullus, sed implicatio infinita. Homines enim adhuc 

parvam in Experientia moram fecerunt, et eam leviter perstrinxerunt, sed in meditationibus et 
commentationibus ingenii infinitum tempus contriverunt. Apud nos vero si esset praesto 
quispiam qui de facto naturae ad interrogata responderet, paucorum annorum esset inventio 
causarum et scientiarum omnium. 

Etiam nonnihil hominibus spei fieri posse putamus ab exemplo nostro proprio; neque lactantiae 
causa hoc dicimus sed quod utile dictu sit. Si qui diffidant, me videant, hominem inter homines 
aetatis meae civilibus negotiis occupatissimum, nec firma admodum valetudine (quod magnum 
habet temporis dispendium), atque in hac re plane protopirum, et vestigia nullius sequutum, 
neque haec ipsa cum ullo mortalium communicantem, et tamen veram viam constanter 
ingressum et ingenium rebus submittentem, haec ipsa aliquatenus (ut existimamus) provexisse: 
et deinceps videant, quid ab hominibus otio abundantibus, atque a laboribus consociatis, atque 
a temporum successione, post haec indicia nostra expectandum sit; praesertim in via quae non 
singulis solummodo pervia est (ut fit in via illa rationali), sed ubi hominum labores et operae 
(praesertim quantum ad experientiae collectam) optime distribui et deinde componi possint. 
Tum enim homines vires suas nosse incipient, cum non eadem infiniti, sed alia alii praestabunt. 


CXIV. Postremo, etiamsi multo infirmior et obscurior aura spei ab ista Nova Continente spiraverit, 
tamen omnino experiendum esse (nisi velimus animi esse plane ablecti) statuimus. Non enim 
res pari periculo non tentatur, et non succedit; cum in illo ingentis boni, in hoc exiguae humanae 
operae, lactura vertatur. Verum ex dictis, atque etiam ex non dictis, visum est nobis spei abunde 
subesse, non tantum homini strenuo ad experiendum, sed etiam prudenti et sobrio ad 
credendum. Atque de desperatione tollenda, quae inter causas potentissimas ad progressum 
scientiarum remorandum et inhibendum fuit, iam dictum est. 

Atque simul sermo de signis et causis errorum, et inertiae et ignorantiae quae invaluit, absolutus 
est; praesertim cum subtiliores causae, et quae in ludicium populare aut observationem non 
incurrunt, ad ea quae de Idolis animi humani dicta sunt referri debeant. Atque hic simul pars 
destruens Instaurationis nostrae claudi debet, quae perficitur tribus redargutionibus: 
redargutione nimirum Humanae Rationis Nativae et sibi permissae; redargutione 
Demonstrationum; et redargutione Theoriarum, sive philosophiarum et doctrinarum quae 
receptae sunt. Redargutio vero earum talis fuit qualis esse potuit; videlicet per signa, et 
evidentiam causarum; cum confutatio alia nulla a nobis (qui et de principiis et de 
demonstrationibus ab aliis dissentimus) adhiberi potuerit. 

Quocirca tempus est, ut ad ipsam artem et normam Interpretandi Naturam veniamus; et tamen 
nonnihil restat quod praevertendum est. Quum enim in hoc primo Aphorismorum libro illud 
nobis propositum sit, ut tam ad intelligendum quam ad recipiendum ea quae sequuntur mentes 
hominum praeparentur; expurgata Iam et abrasa et aequata mentis area, sequitur ut mens 
sistatur in positione bona, et tanquam aspectu benevolo, ad ea quae proponemus. Valet enim 
in re nova ad praeludicium, non solum praeoccupatio fortis opinionis veteris, sed et praeceptio 
sive praefiguratio falsa rei quae affertur. Itaque conabimur efficere ut habeantur bonae et verae 
de iis quae adducimus opiniones, licet ad tempus tantummodo, et tanquam usurariae, donec 
res ipsa pernoscatur. 

Primo itaque postulandum videtur, ne existiment homines nos, more antiquorum Graecorum, 
aut quorundam novorum hominum, Telesii, Patricii, Severini, sectam aliquam in philosophia 
condere velle. Neque enim hoc agimus; neque etiam multum interesse putamus ad hominum 
fortunas quales quis opiniones abstractas de natura et rerum principiis habeat; neque dubium 

est, quin multa hulusmodi et vetera revocari et nova introduci possint; quemadmodum et 
complura themata coeli supponi possunt, quae cum phaenomenis sat bene conveniunt, inter se 
tamen dissentiunt. At nos de hulusmodi rebus opinabilibus, et simul inutilibus, non laboramus. 

At contra nobis constitutum est experiri, an revera potentiae et amplitudinis humanae firmiora 
fundamenta lacere ac fines in latius proferre possimus. Atque licet sparsim, et in aliquibus 
sublectis specialibus, longe veriora habeamus et certiora (ut arbitramur) atque etiam magis 
fructuosa quam quibus homines adhuc utuntur (quae in quintam Instaurationis nostrae partem 
congessimus), tamen theoriam nullam universalem aut integram proponimus. Neque enim huic 
rei tempus adhuc adesse videtur. Quin nec spem habemus vitae producendae ad sextam. 
Instaurationis partem (quae philosophiae per legitimam Naturae Interpretationem inventae 
destinata est) absolvendam; sed satis habemus si in mediis sobrie et utiliter nos geramus, atque 
interim semina veritatis sincerioris in poteros spargamus, atque initiis rerum magnarum non 
desimus. 


CXVII. Atque quemadmodum sectae conditores non sumus, ita nec operum particularium 
largitores aut promissores. Attamen possit aliquis hoc modo occurrere; quod nos, qui tam saepe 
operum mentionem faciamus et omnia eo trahamus, etiam operum, etiam operum aliquorum 
pignora exhibeamus. Verum via nostra et ratio (ut saepe perspicue diximus et adhuc dicere 
luvat) ea est; ut non opera ex operibus sive experimenta ex experimentis (ut empirici), sed ex 
operibus et experimentis causas et axiomata, atque ex causis et axiomatibus rursus nova opera 
et experimenta (ut legitimi Naturae Interpretes), extrahamus. 

Atque licet in tabulis nostris inveniendi (ex quibus quarta pars Instaurationis consistit), atque 
etiam exemplis particularium (quae in secunda parte adduximus), atque insuper in 
observationibus nostris super historiam (quae in tertia parte operis descripta est), quivis vel 
mediocris perspicaciae et solertiae complurium operum nobilium indicationes et designationes 
ubique notabit; ingenue tamen fatemur, historiam naturalem quam adhuc habemus, aut ex libris 
aut ex inquisitione propria, non tam copiosam esse et verificatam, ut legitimae Interpretationi 
satisfacere aut ministrare possit. 

Itaque si quis ad mechanica sit magis aptus et paratus, atque sagax ad venanda opera ex 
conversatione sola cum experimentis, ei permittimus et relinquimus illam industriam, ut ex 
historia nostra et tabulis multa tanquam in via decerpat et applicet ad opera, ac veluti foenus 
recipiat ad tempus, donec sors haberi possit. Nos vero, cum ad maiora contendamus, moram 
omnem praeproperam et praematuram in istiusmodi rebus tanquam Atalantae pilas (ut saepius 
solemus dicere) damnamus. Neque enim aurea poma pueriliter affectamus, sed omnia in 
victoria cursus artis super naturam ponimus; neque muscum aut segetem herbidam demetere 
festinamus, sed messem tempestivam expectamus. 

CXVIII. Occurret etiam alicui proculdubio, postquam ipsam historiam nostram et inventionis 
tabulas perlegerit, aliquid in ipsis experimentis minus certum, vel omnino falsum; atque 
propterea secum fortasse reputabit, fundamentis et principiis falsis et dubiis inventa nostra niti. 
Verum hoc nihil est; necesse enim est talia sub initiis evenire. Simile enim est ac si in scriptione 
aut impressione una forte litera aut altera perperam posita aut collocata sit; id enim legentem 
non multum impedire solet, quandoquidem errata ab ipso sensu facile corriguntur. Ita etiam 
cogitent homines, multa in historia naturali experimenta falso credi et recipi posse, quae paulo 
post a causis et axiomatibus inventis facile expunguntur et reliciuntur. 

Sed tamen verum est, si in historia naturali et experimentis magna et crebra et continua fuerint 
errata, illa nulla ingenii aut artis foelicitate corrigi aut emendari posse. Itaque si in historia nostra 
naturali, quae tanta diligentia et severitate et fere religione probata et collecta est, aliquid in 
particularibus quandoque subsit falsitatis aut erroris, quid tandem de naturali historia vulgari, 
quae prae nostra tam negligens est et facilis, dicendum erit? aut de philosophia et scientiis super 
hulusmodi arenas (vel syrtes potius) aedificatis? Itaque hoc quod diximus neminem moveat. 

Occurrent etiam in historia nostra et experimentis plurimae res, primo leves et vulgatae, deinde 
viles et illiberales, postremo nimis subtiles ac mere speculativae, et quasi nullius usus: quod 
genus rerum hominum studia avertere et alienare possit. Atque de istis rebus, quae videntur 
vulgatae, illud homines cogitent; solere sane eos adhuc nihil aliud agere, quam ut eorum quae 
rara sunt causas ad ea quae frequenter fiunt referant et accommodent, at ipsorum quae 
frequenter eveniunt nullas causas inquirant, sed ea ipsa recipiant tanquam concessa et admissa. 

Itaque non ponderis, non rotationis coelestium, non caloris, non frigoris, non luminis, non duri, 
non mollis, non tenuis, non densi, non liquidi, non consistentis, non animati, non inanimati, non 
similaris, non dissimilaris, nec demum organici, causas quaerunt; sed illis, tanquam pro 
evidentibus et manifestis, receptis, de ceteris rebus, quae non tam frequenter et familiariter 
occurrunt, disputant et ludicant. Nos vero, qui satis scimus nullum de rebus raris aut notabilibus 
ludicium fieri posse, multo minus res novas in lucem protrahi, absque vulgarium rerum causis et 
causarum causis rite examinatis et repertis, necessario ad res vulgarissimas in historiam nostram 
recipiendas compellimur. Quinetiam nil magis philosophiae offecisse deprehendimus quam 
quod res, quae familiares sunt et frequenter occurrunt, contemplationem hominum non 
morentur et detineant, sed recipiantur obiter, neque earum causae quaeri soleant: ut non 
saepius requiratur informatio de rebus ignotis, quam attentio in notis. 

Quod vero ad rerum vilitatem attinet, vel etiam turpitudinem, quibus (ut ait Plinius) honos 
praefandus est; eae res, non minus quam lautissimae et pretiosissimae, in historiam naturalem 
recipiendae sunt. Neque propterea polluitur naturalis historia: sol enim aeque palatia et cloacas 
ingreditur, neque tamen polluitur. Nos autem non Capitolium aliquod aut Pyramidem hominum 
superbiae dedicamus aut condimus, sed templum sanctum ad exemplar mundi in intellectu 
humano fundamus. Itaque exemplar sequimur. Nam quicquid essentia dignum est, id etiam 
scientia dignum, quae est essentiae imago. At vilia aeque subsistunt ac lauta. Quinetiam, ut e 
quibusdam putridis materiis, veluti musco et zibetho, aliquando optimi odores generantur; ita 
et ab instantiis vilibus et sordidis quandoque eximia lux et informatio emanat. Verum de hoc 
nimis multa; cum hoc genus fastidii sit plane puerile et effoeminatum. 

CXXI. At de illo omnino magis accurate dispiciendum; quod plurima in historia nostra captui 
vulgari, aut etiam cuivis intellectui (rebus praesentibus assuefacto), videbuntur curiosae 
cuiusdam et inutilis subtilitatis. Itaque de hoc ante omnia et dictum et dicendum est: hoc scilicet; 
nos lam sub initiis et ad tempus, tantum lucifera experimenta, non fructifera quaerere; ad 
exemplum creationis divinae, quod saepius diximus, quae primo die lucem tantum produxit, 
eique soli unum integrum diem attribuit, neque illo die quicquam materiati operis immiscuit. 
Itaque si quis istiusmodi res nullius esse usus putet, idem cogitat ac si nullum etiam lucis esse 
usum censeat, quia res scilicet solida aut materiata non sit. 

Atque revera dicendum est, simplicum naturarum cognitionem bene examinatam et definitam 
instar lucis esse; quae ad universa operum penetralia aditum praebet, atque tota agmina 
operum et turmas, et axiomatum nobilissimorum fontes, potestate quadam complectitur et 
post se trahit; in se tamen non ita magni usus est. Quin et literarum elementa per se et separatim 

nihil significant nec alicuius usus sunt, sed tamen ad omnis sermonis compositionem et 
apparatum instar materiae primae sunt. Etiam semina rerum potestate valida, usu (nisi in 
processu suo) nihili sunt. 

Atque lucis ipsius radii dispersi, nisi coeant, beneficium suum non impertiuntur. Quod si quis 
subtilitatibus speculativis offendatur, quid de scholasticis viris dicendum erit, qui subtilitatibus 
immensum indulserunt? quae tamen subtilitates in verbis, aut saltem vulgaribus notionibus 
(quod tantundem valet), non in rebus aut natura consumptae fuerunt, atque utilitatis expertes 
erant, non tantum in origine, sed etiam in consequentiis; tales autem non fuerunt, ut haberent 
in praesens utilitatem nullam, sed per consequens infinitam; quales sunt eae de quibus loquimur. 

Hoc vero sciant homines pro certo, omnem subtilitatem disputationum et discursuum mentis, si 
adhibeatur tantum post axiomata inventa, seram esse et praeposteram; et subtilitatis tempus 
verum ac proprium, aut saltem praecipuum, versari in pensitanda experientia et inde 
constituendis axiomatibus: nam illa altera subtilitas naturam prensat et captat, sed nunquam 
apprehendit aut capit. Et verissimum certe est quod de occasione sive fortuna dici solet, si 
transferatur ad naturam: videlicet, eam a fronte comatam, ab occipitio calvam esse. Denique 
de contemptu in naturali historia rerum aut vulgarium, aut vilium, aut nimis subtilium et in 
originibus suis inutilium, illa vox mulierculae ad tumidum principem, qui petitionem eius ut rem 
indignam et malestate sua inferiorem ablecisset, pro oraculo sit; Disine ergo rex esse: quia 
certissimum est, imperium in naturam, si quis hulusmodi rebus ut nimis exilibus et minutis 
vacare nolit, nec obtineri nec geri posse. 

CXXII. Occurrit etiam et illud; mirabile quiddam esse et durum, quod nos omnes scientias atque 
omnes authores simul ac veluti uno ictu et impetu summoveamus: idque non assumpto aliquo 
ex antiquis in auxilium et praesidium nostrum, sed quasi viribus propriis. Nos autem scimus, si 
minus sincera fide agere voluissemus, non difficile fuisse nobis, ista quae afferuntur vel ad 
antiqua saecula ante Graecorum tempora (cum scientiae de natura magis fortasse sed tamen 
maiore cum silentio floruerint, neque in Graecorum tubas et fistulas adhuc incidissent), vel 
etiam (per partes certe) ad aliquos ex Graecis ipsis referre, atque astipulationem et honorem 
inde petere: more novorum hominum, qui nobilitatem sibi ex antiqua aliqua prosapia, per 
genealogiarum favores, astruunt et affingunt. 

Nos vero rerum evidentia freti, omnem commenti et imposturae conditionem relicimus; neque 
ad id quod agitur plus interesse putamus, utrum quae lam invenientur antiquis olim cognita, et 
per rerum vicissitudines et saecula occidentia et orientia sint, quam hominibus curae esse 
debere, utrum Novus Orbis fuerit insula illa Atlantis et veteri mundo cognita, an nunc primum 
reperta. Rerum enim inventio a naturae luce petenda, non ab antiquitatis tenebris repetenda 
est. Quod vero ad universalem istam reprehensionem attinet, certissimum est vere rem 
reputanti, eam et magis probabilem esse et magis modestam, quam si facta fuisset ex parte. Si 
enim in primis notionibus errores radicati non fuissent, fieri non potuisset quin nonnulla recte 
inventa alia perperam inventa correxissent. Sed cum errores fundamentales fuerint, atque 
elusmodi, ut homines potius res neglexerint ac praeterierint, quam de illis pravum aut falsum 
ludicium fecerint; minime mirum est, si homines id non obtinuerint quod non egerint, nec ad 
metam pervenerint quam non posuerint aut collocarint, neque viam emensi sint quam non 
ingressi sint aut tenuerint. 

Atque insolentiam rei quod attinet; certe si quis manus constantia atque oculi vigore lineam 
magis rectam aut circulum magis perfectum se describere posse quam alium quempiam sibi 
assumat, inducitur scilicet facultatis comparatio: quod si quis asserat se adhibita regula aut 

circumducto circino lineam magis rectam aut circulum magis perfectum posse describere, quam 
aliquem alium vi sola oculi et manus, is certe non admodum lactator fuerit. Quin hoc, quod 
dicimus, non solum in hoc nostro conatu primo et incoeptivo locum habet; sed etiam pertinet 
ad eos qui huic rei posthac incumbent. 

Nostra enim via inveniendi scientias exaequat fere ingenia, et non multum excellentiae eorum 
relinquit: cum omnia per certissimas regulas et demonstrationes transigat. Itaque haec nostra 
(ut saepe diximus) foelicitatis cuiusdam sunt potius quam facultatis, et potius temporis partus 
quam ingenii. Est enim certe casus aliquis non minus in cogitationibus humanis, quam in 
operibus et factis. 

CXXIII. Itaque dicendum de nobis ipsis quod ille per locum dixit, praesertim cum tam bene rem 
secet: fieri non potest ut idem sentiant, qui aquam et qui vinum bibant. At caeteri homines, tam 
veteres quam novi, liquorem biberunt crudum in scientiis, tanquam aquam vel sponte ex 
intellectu manantem, vel per dialecticam, tanquam per rotas ex puteo, haustam. At nos 
liquorem bibimus et propinamus ex infinitis confectam uvis, iisque maturis et tempestivis, et per 
racemos quosdam collectis ac decerptis, et subinde in torculari pressis, ac postremo in vase 
repurgatis et clarificatis. Itaque nil mirum si nobis cum aliis non conveniat. Occurret proculdubio 
et illud: nec metam aut scopum scientiarum a nobis ipsis (id quod in aliis reprehendimus) verum 
et optimum praefixum esse. 

Esse enim contemplationem veritatis omni operum utilitate et magnitudine digniorem et 
celsiorem: longam vero istam et sollicitam moram in experientia et materia et rerum 
particularium fluctibus mentem veluti humo affigere, vel potius in Tartarum quoddam 
confusionis et perturbationis delicere; atque ab abstractae sapientiae serenitate et tranquillitate 
(tanquam a statu multo diviniore) arcere et summovere. Nos vero huic rationi libenter 
assentimur; et hoc ipsum, quod innuunt ac praeoptant, praecipue atque ante omnia agimus. 
Etenim verum exemplar mundi in intellectu humano fundamus; quale invenitur, non quale 
cuipiam sua propria ratio dictaverit. Hoc autem perfici non potest, nisi facta mundi dissectione 
atque anatomia diligentissima. 

Modulos vero ineptos mundorum et tanquam simiolas, quas in philosophiis phantasiae 
hominum extruxerunt, omnino dissipandas edicimus. Sciant itaque homines (id quod superius 
diximus) quantum intersit inter humanae mentis idola et divinae mentis ideas. Illa enim nihil 
aliud sunt quam abstractiones ad placitum: hae autem sunt vera signacula Creatoris super 
creaturas, prout in materia per lineas veras et exquisitas imprimuntur et terminantur. Itaque 
ipsissimae res sunt (in hoc genere) veritas et utilitas: atque opera ipsa pluris facienda sunt, 
quatenus sunt veritatis pignora, quam propter vitae commoda. 

CXXV. Occurret fortasse et illud: nos tanquam actum agere, atque antiquos ipsos eandem quam 
nos viam tenuisse. Itaque verisimile putabit quispiam etiam nos, post tantum motum et 
molitionem, deventuros tandem ad aliquam ex illis philosophiis quae apud antiquos valuerunt. 
Nam et illos in meditationum suarum principiis vim et copiam magnam exemplorum et 
particularium paravisse, atque in commentarios per locos et titulos digessisse, atque inde 
philosophias suas et artes confecisse, et postea, re comperta, pronuntiasse, et exempla ad fidem 
et docendi lumen sparsim addidisse; sed particularium notas et codicillos ac commentarios suos 
in lucem edere supervacuum et molestum putasse: ideoque fecisse quod in aedificando fieri 
solet, nempe post aedificii structuram machinas et scalas a conspectu amovisse. 

Neque aliter factum esse credere certe oportet. Verum nisi quis omnino oblitus fuerit eorum 
quae superius dicta sunt, huic oblectioni (aut scrupulo potius) facile respondebit. Formam enim 

inquirendi et inveniendi apud antiquos et ipsi profitemur, et scripta eorum prae se ferunt. Ea 
autem non alia fuit, quam ut ab exemplis quibusdam et particularibus (additis notionibus 
communibus, et fortasse portione nonnulla ex opinionibus receptis, quae maxime placuerunt) 
ad conclusiones maxime generales sive principia scientiarum advolarent, ad quorum veritatem 
immotam et fixam conclusiones inferiores per media educerent ac probarent; ex quibus artem 
constituebant. 

Tum demum si nova particularia et exempla mota essent et adducta quae placitis suis 
refragarentur, illa aut per distinctiones aut per regularum suarum explanationes in ordinem 
subtiliter redigebant, aut demum per exceptiones grosso modo summovebant: at rerum 
particularium non refragantium causas ad illa principia sua laboriose et pertinaciter 
accommodabant. Verum nec historia naturalis et experientia illa erat, quam fuisse oportebat 
(longe certe abest), et ista advolatio ad generalissima omnia perdidit. 

CXXVI. Occurret et illud: nos, propter inhibitionem quandam pronuntiandi et principia certa 
ponendi donec per medios gradus ad generalissima rite perventum sit, suspensionem quandam 
ludicii tueri, atque ad Acatalepsiam rem deducere. Nos vero non Acatalepsiam, sed 
Eucatalepsiam meditamur et proponimus: sensui enim non derogamus, sed ministramus; et 
intellectum non contemnimus, sed regimus. Atque melius est scire quantum opus sit, et tamen 
nos non penitus scire putare, quam penitus scire nos putare, et tamen nil eorum quae opus est 
scire. Etiam dubitabit quispiam potius quam obliciet, utrum nos de Naturali tantum Philosophia, 
an etiam de scientiis reliquis, Logicis, Ethicis, Politicis, secundum viam nostram perficiendis 
loquamur. At nos certe de universis haec quae dicta sunt intelligimus: atque quemadmodum 
vulgaris logica, quae regit res per syllogismum, non tantum ad naturales, sed ad omnes scientias 
pertinet; ita et nostra, quae procedit per inductionem, omnia complectitur. 

Tam enim historiam et tabulas inveniendi conficimus de ira, metu, et verecundia, et similibus; 
ac etiam de exemplis rerum civilium: nec minus de motibus mentalibus memoriae, 
compositionis et divisionis, ludicii, et reliquorum, quam de calido et frigido, aut luce, aut 
vegetatione, aut similibus. Sed tamen cum nostra ratio interpretandi, post historiam 
praeparatam et ordinatam, non mentis tantum motus et discursus (ut logica vulgaris), sed et 
rerum naturam intueatur; ita mentem regimus, ut ad rerum naturam se, aptis per omnia modis, 
applicare possit. Atque propterea multa et diversa in doctrina interpretationis praecipimus, 
quae ad sublecti, de quo inquirimus, qualitatem et conditionem, modum inveniendi nonnulla ex 
parte applicent. 

CXXVIII. At illud de nobis ne dubitare quidem fas sit; utrum nos philosophiam et artes et scientias 
quibus utimur destruere et demoliri cupiamus: contra enim, earum et usum et cultum et 
honores libenter amplectimur. Neque enim ullo modo officimus, quin istae, quae invaluerunt, 
et disputationes alant, et sermones ornent, et ad professoria munera ac vitae civilis compendia 
adhibeantur et valeant; denique, tanquam numismata quaedam, consensu inter homines 
recipiantur. Quinetiam significamus aperte, ea quae nos adducimus ad istas res non multum 
idonea futura; cum ad vulgi captum deduci omnino non possint, nisi per effecta et opera tantum. 

At hoc ipsum, quod de affectu nostro et bona voluntate erga scientias receptas dicimus, quam 
vere profiteamur, scripta nostra in publicum edita (praesertim libri De Progressu Scientiarum) 
fidem faciant. Itaque id verbis amplius vincere non conabimur. Illud interim constanter et diserte 
monemus; his modis, qui in usu sunt, nec magnos in scientiarum doctrinis et contemplatione 
progressus fieri, nec illas ad amplitudinem operum deduci posse. 

Superest ut de Finis excellentia pauca dicamus. Ea si prius dicta fuissent, votis similia videri 
potuissent: sed spe lam facta, et iniquis praeludiciis sublatis, plus fortasse ponderis habebunt. 
Quod si nos omnia perfecissemus et plane absolvissemus, nec alios in partem et consortium 
laborum subinde vocaremus, etiam ab hulusmodi verbis abstinuissemus, ne acciperentur in 
praedicationem meriti nostri. Cum vero aliorum industria acuenda sit et animi excitandi atque 
accendendi, consentaneum est ut quaedam hominibus in mentem redigamus. 

Primo itaque, videtur inventorum nobilium introductio inter actiones humanas longe primas 
partes tenere: id quod antiqua saecula ludicaverunt. Ea enim rerum inventoribus divinos 
honores tribuerunt; iis autem qui in rebus civilibus merebantur (quales erant urbium et 
imperiorum conditores, legislatores, patriarum a diuturnis malis liberatores, tyrannidum 
debellatores, et his similes), heroum tantum honores decreverunt. Atque certe si quis ea recte 
conferat, lustum hoc prisci saeculi ludicium reperiet. Etenim inventorum beneficia ad universum 
genus humanum pertinere possunt, civilia ad certas tantummodo hominum sedes: haec etiam 
non ultra paucas aetates durant, illa quasi perpetuis temporibus. 

Atque status emendatio in civilibus non sine vi et perturbatione plerumque procedit: at inventa 
beant, et beneficium deferunt absque alicuius inluria aut tristitia. Etiam inventa quasi novae 
creationes sunt, et divinorum operum imitamenta; ut bene cecinit ille: Primum frugiferos foetus 
mortalibus aegris. Dididerant quondam praestanti nomine Athenae; et recreaverunt vitam, 
legesque rogarunt. Atque videtur notatu dignum in Solomone; quod cum imperio, auro, 
magnificentia operum, satellitio, famulitio, classe insuper, et nominis claritate, ac summa 
hominum admiratione floreret, tamen nihil horum delegerit sibi ad gloriam sed ita 
pronuntiaverit: Gloriam Dei esse, celare rem; gloriam regis, investigare rem. 

Rursus (si placet) reputet quipiam, quantum intersit inter hominum vitam in excultissima 
quapiam Europae provincia, et in regione aliqua Novae Indiae maxime fera et barbara: ea 
tantum differre existimabit, ut merito hominem homini Deum esse, non solum propter auxilium 
et beneficium, sed etiam per status comparationem, recte dici possit. Atque hoc non solum, non 
coelum, non corpora, sed artes praestant. Rursus, vim et virtutem et consequentias rerum 
inventarum notare luvat; quae non in aliis manifestius occurrunt, quam in illis tribus quae 
antiquis incognitae, et quarum primordia, licet recentia, obscura et ingloria sunt: Artis nimirum 
Imprimendi, Pulveris Tormentarii, et Acus Nauticae. 

Haec enim tria rerum faciem et statum in orbe terrarum mutaverunt: primum, in re literaria; 
secundum, in re bellica; tertium, in navigationibus: unde innumerae rerum mutationes sequutae 
sunt; ut non imperium aliquod, non secta, non stella, maiorem efficaciam et quasi influxum 
super res humanas exercuisse videatur, quam ista mechanica exercuerunt. Praeterea non abs 
re fuerit, tria hominum ambitionis genera et quasi gradus distinguere. Primum eorum, qui 
propriam potentiam in patria sua amplificare cupiunt; quod genus vulgare est et degener. 
Secundum eorum, qui patriae potentiam et imperium inter humanum genus amplificare 
nituntur; illud plus certe habet dignitatis, cupiditatis haud minus. 

Quod si quis humani generis ipsius potentiam et imperium in rerum universitatem instaurare et 
amplificare conetur, ea proculdubio ambitio (si modo ita vocanda sit) reliquis et sanior est et 
augustior. Hominis autem imperium in res, in solis artibus et scientiis ponitur. Naturae enim non 
imperatur, nisi parendo. Praeterea, si unius alicuius particularis inventi utilitas ita homines 
affecerit, ut eum qui genus humanum universum beneficio aliquo devincire potuerit homine 
maiorem putaverint; quanto celsius videbitur tale aliquid invenire, per quod alia omnia expedite 
inveniri possint? Et tamen (ut verum omnino dicamus) quemadmodum luci magnam habemus 

gratiam, quod per eam vias inire, artes exercere, legere, nos invicem dignoscere possimus; et 
nihilominus ipsa visio lucis res praestantior est et pulchrior, quam multiplex eius usus: ita certe 
ipsa contemplatio rerum prout sunt, sine superstitione aut impostura, errore aut confusione, in 
seipsa magis digna est, quam universus inventorum fructus. 

Postremo, siquis depravationem scientiarum et artium ad malitiam et luxuriam et similia 
obiecerit; id neminem moveat. Illud enim de omnibus mundanis bonis dici potest, ingenio, 
fortitudine, viribus, forma, divitiis, luce ipsa, et reliquis. Recuperet modo genus humanum ius 
suum in naturam quod ei ex dotatione divina competit, et detur ei copia: usum vero recta ratio 
et sana religio gubernabit. 

lam vero tempus est ut artem ipsam Interpretandi Naturam proponamus: in qua licet nos 
utilissima et verissima praecepisse arbitremur, tamen necessitatem ei absolutam (ac si absque 
ea nil agi possit) aut etiam perfectionem non attribuimus. Etenim in ea opinione sumus: si lustam 
Naturae et Experientiae Historiam praesto haberent homines, atque in ea sedulo versarentur, 
sibique duas res imperare possent; unam, ut receptas opiniones et notiones deponerent; 
alteram, ut mentem a generalissimis et proximis ab illis ad tempus cohiberent; fore ut etiam vi 
propria et genuina mentis, absque alia arte, in formam nostram Interpretandi incidere possent. 
Est enim Interpretatio verum et naturale opus mentis, demptis iis quae obstant: sed tamen 
omnia certe per nostra praecepta erunt magis in procinctu, et multo firmiora. Neque tamen illis 
nihil addi posse affirmamus: sed contra, nos, qui mentem respicimus non tantum in facultate 
propria, sed quatenus copulatur cum rebus, Artem inveniendi cum Inventis adolescere posse, 
statuere debemus. Finis Rogerii Baconis Aphorismorum. 

adulatio 

aemulatio 

aequalitas inter cives 

aequitas 

tribuni aerarii 

aeterna veritas 

res aeterna 

vita aeterna 

aeternitas 

perceptio sub specie 
aeternitatis 

affectio 

corporis affectio 
corporis affectio externa 
mentis affectio 
affectus 

affectuum 

affectus erga rem futuram 

praesentem 
affectus erga rem 
praeteritam 
affectus malus 

affectuum remedia 

scholium 

propositio 

amor 

amor Dei 

affectus animalium 

demonstratio 

epistolarium 

avaritia 

articulum 

aversio 

antipathia 

b 

barbaries 

bonum 

appendix 

summum bonum 

verum bonum 

capitulum 

causa adaequata 
definitio 
causa externa 

epistola, 
causa finalis 
causa immanens 
causainadaequata 
causa partialis 
causa proxima 
causa remota 
causa sui 
causa transiens 
propositio 
certitudo 
chiliarchae 
aequalitas inter cives 
civitas 

civitates confoederata 
ius civile 

hominis status civilis 
civis 

idea clara et distincta 
clara perceptio 
perceptiones clarae et 
distinctae 
clementia 
res coacta 
substantia cogitans 
res cogitans 
cogitatio 

cognitio in adaequata 

cognitio ab experientia 
vaga 

cognitio intuitiva 


cognitio primi, secundi, 
tertii generis 

cognitio effectus 

opificum collegium 

belgice gilde 

colloquia communes 

commiseratio 

utile 

commune 

colloquia communes 
notiones communes 
iura communia 
communis societas 
corpus compositum 

perseverandi 
percevero 

conatus sese conservandi 

conservo 

conceptus mentis 

supremum concilium 

essentia rei 

ex alia re 

concludere 

perceptio ubi essentia rei 

res singulares corporeae 

videre 
saevitia 
cupiditas 
pauperum cura 

deceptio 

liberum decretum 

dedignatio 

definitio 

deformitas 

Dei essentia 

Dei idea 

amor Dei 

proponere 

Dei intellectus 

Dei omnipotentia 

Dei praeordinatio 

Dei potentia 

Dei unitas 

Dei voluntas 

delectatio 

deliciae 

delirium 

democratia 

desiderium 

despectus 

desperatio 

determinatio 

per Deum iurare 

Deus 


devotio 

diabolus 

rationis dictamina 
dictator 
Christi discipuli 
discordia 

idea clara et distincta 
perceptiones clarae 
et distinctae 
natura divina 
divitiae 
dolor 
idea dubia 
dubitatio 

homo, qui ratione ducitur 
ex ductu rationis vivere, 
agere 

corpora dura 

posteritas 

duratio 

corporis duratio 

mentis duratio 

dux 

ducere 

militiae dux 

ebrietas 

educatio puerorum 
cognitio effectus 
ens absolute infinitum 
ens perfectissimum 


ens summe perfectum 
entia imaginationis 
entia rationis 

entia metaphysica sive 
universalia 

entia realia 

error 

io esse 

perseverandi 
essentia 
Dei essenti 

perceptio rei per solam 
suam essentiam 

essentia obiectiva 

cognitio ab experientia 
vaga 

perceptio ab experientia 
vaga 

substantia extensa 

res extensa 

extensio 

causa extern 

sensuum fallacia 
idea falsa 
falsitas 

felicitas 

femina 

mulier 

idea ficta 

fictio 

fides 

causa finalis 
finis 

finis assimiiationis 
finis indigentiae 
finis in scientiis 
animi fluctuatio 
corpora fluida 
foedus 

animi fortitudo 

forum 

res futura 

affectus erga rem futuram 

gloria 

hominis status civilis 

homo libe 

homo, qui ratione ducitur 

homo servus 

homo primus 

honestas 

honores 

horror 

hostes imperii 

humana impotentia 

humanitas 

modestia 

corpus humanum 

mens humana 

praefatio 

humilitas 

Dei idea 

idea adaequata 

idea clara et distincta 

idea dubia 

idea falsa 

idea ficta 

idea negativa 

idea positiva 

idea vera 

ignarus 

ignorantiae asylum 
imaginatio rei singularis 


mentis imaginationes 
auxilia imaginationis 
imagines rerum 
causa immanens 

imperium 

imperium absolutum 
imperium populare 
hostes imperii 
impietas 
res impossibilis 
humana impotentia 
impudentia 
causainadaequata 
cognitio inadaequata 
res increata 

indignatio 
individuum 
post pro 

intellectus infinitus 

substantia 

absolute infinita 

iniquitas 

instrumenta innata 

opera intellectualia 

amor Dei intellectualis 

intellectus 

intellectus infinitu 

Dei intellectus 

intellectus proprietates et 
vires 

intelligentia 
intrepiditas 
cognitio intuitiva 
scientia intuitiva 
invidia 

mors involuntaria 
ira 

irrisio 

iudex 

iudicium 

iura communia 

per Deum iurare 

summarum potestatum 

iustitia 

laus 

legati 

homo liber 

liberum arbitrium 

liberum decretum 

libido 

livor 

luxuri 

malitia 

malum 

malum omen 

affectus malus 

mens humana 

mensura 

mentis acquiescentia 
mentis affectio 
conceptus mentis 
mentis duratio 
mentis imaginationes 
meritum 

universalia 

methodus vera 

methodus perfectissima 

optima methodus. 

methodus praecellens 

metus 

militia 

militiae tribuni 

ministri 

miracula 

misericordia 

modestia 

humanitas 

percipiendi modi 

modificatio 

modus 

corpora mollia 

posterior 

monarchia 

corporis mutatio in morte 
et morbo 

philosophia morali 

mors involuntaria 

timor mortis 

conscientiae morsus 

motus 

res singulares mutabiles 

vis nativa 
natura corporum 
natura divina 
natura naturans 

hominis status naturalis 
ius naturale sive naturae 


rerum naturalium 

res naturalis 

potentia 

idea negativa 

negotia publica 

notiones communes, 

secundae, 

transcendentales, 

universales 

nobiles 

numeru 

o 

essentia obiectiva 

oblivio 

obsequium 

odii reciprocatio 

odium 

bonum, malum omen 

Dei omnipotentia 

opificum collegium belgice 
gilde 

opinio 

optimates 

ordo 

ordo et connexio 

causa partialis 
res particularis 
passio 

animi pathema 
generus 


definitio. 

pati 

patrici 

pauperum cura 
pax 

peccatum 

pecunia 

perceptio 

perceptio ab experientia 
vaga 

perceptio ex auditu 

perceptio rei per solam 
suam essentiam 

perceptio sub specie 
aeternitatis 

perceptio ubi essentia rei 
ex alia re concluditur 

perceptiones clarae et 
distincta 

percipiendi modi 

peregrinus 

perfectio 

ens perfectissimum 
ens summe perfectum 
methodus perfectissima 
optima methodus 
animi in periculis 
praesentia 
periculum 
peripatetici 
conatus 

in suo esse perseverandi 
philautia 


philosophia moralis 
res physica 
pietas 

glandula pinealis 
plebis tribuni 
poenitentia 
politica 

politices praxis 
politices theoria 
pontifex Romanus 
imperium populare 
idea positiva 
res singulares possibiles 
potentia 
Dei potentia 
potentia rationis 
rerum 

naturalium potentia 
ius 

summarum potestatum 
Dei praeordinatio 
affectus 

erga rem praesentem 

animi 

in periculis 

praesentia 

res praeterita 

schola 

affectus 

erga rem praeteritam 

politices praxis 

praeiudicia 

affectus 

primitivus sive primarius 

princeps 

proconsul 

propensio 

sympathia 

prophetae 

utile proprium 

causa proxima 

erga proximum caritas 

negotia publica 

res publica 

respublica 

pudor 

educatio puerorum 

pulchritudo 

pusillanimitas 

quaerere 

ratio 

ratiocinare 

vita rationalis 

homo, qui ratione ducitur 

rationis dictamina 

ex ductu rationis vivere, 
agere 

entia rationis 
potentia rationis 


realitas 

odii reciprocatio 
recto 

regis consiliarii 
regulae vivendi 
imaginatio rei singularis 
religio 

affectuum remedia 
causa remota 
res aeterna 
res creata 
res coacta 
res cogitans 
res extensa 
res futura 

affectus erga rem futuram 

res impossibilis 

res in suo genere finita 

res increata 

res libera 

res naturalis 

rerum 

naturalium potentia 
res necessaria 

res physica 
affectus 

erga rem praesentem 
affectus 

erga rem praeteritam 

scholasticus 
res publica 
respublica 
res singulares 
res 

singulares contingentes 

res singulares corporeae 

res singulares mutabiles 

res singulares possibiles 

respublica 

rex 

risus 

sacra scriptura 
etiam 

index citationum bibliae 

saevitia 

entia realia 

senator 

senatus 

sensuum fallacia 

servitium 

servitus. 

homo servus 

corpus simplicissimum 

res singulares 

res 

singulares contingentes 

res singulares corporeae 

res singulares mutabiles 

res singulares possibiles 

imaginatio rei singularis 

singultus 

sobrietas 

animal sociale 

vita socialis 

communis societas 

vita solitaria 

solitudo 

perceptio 

sub specie aeternitatis 
spes 

hominis status civilis 

hominis status naturalis 

stoici 

stupor 

subditus 

substantia 

substantia 


absolute infinita 
substantia cogitans 
substantia extensa 
causa sui 

summarum potestatum 

summum bonum 

superbia 

superstitio 

supremum concilium 

sympathia 

propensio 

syndicus 

taedium 

temperantia 

tempus 

termini transcendentales 

timor 

timor mortis 
titillatio 

theocratia 

theologi 

causa transiens 

tremor 

tranquillitas 

tribunal 

tribuni aerarii 

tristitia 
turpitudo 
tyrannus 
Dei unitas 

notiones universales 
entia metaphysica 
sive universalia 
urbs 

utile commune 
utile proprium 
v 

valetudo 
gloria vana 
vectigalia 
veneratio 
vera vita 
idea vera 
verba 
verecundia 
aeterna veritas 
verum bonum 
vindicta 
victoria 

intellectus proprietates et 
vires 

virtus 

animi virtus 
pro demonstratione, 
vera vita 
vis nativa 

vita aeterna 

species cupiditatis 

gaudium 

vita rationalis 

desiderio oppositum 

conscientiae 

vita socialis 

desiderium 

morsus 

vita solitaria 

causa 

verecundia 

vituperium 

interna causa 

impudentia 

ex ductu rationis vivere, 

externa causa 

devotio 

agere 

interna causa 

irrisio 

regulae vivendi 

externa 

consternatio 

volitio 

acquiescentia 

species 

voluntas 

poenitentia 

generositatis 

Dei voluntas 

in se ipso amor 

gloria 

z 

odium 

laus 

zelotypia 

humilitas 

pudor 

Index citationum 

supervia 

vituperium 

ecclesia. 

laetitiae 

humanitas 

disputationes 

imitatio 

ambitio 

Index systematicus 

existimatio 

modestia 

affectuum. 

abiectio 

favor 

affectus 

despectus 

indignatio 

passio actio 

propensio 

gratia 

affectus primitivus 

aversio 

gratitudo 

sive primarius 

misericordia 

benevolentia 

laetitia 

invidia 

pietas 

tristitia 

commiseratio 

animi fluctuatio 

cupiditas 

aemulatio 

zelotypia 

generositas 

spes metus 

ira 

sive 

timor 

vindicta 

honestas 

securitas 

crudelitas 

animositas 

desperatio 

seu saevitia 

species laetitiae 

audacia 

clementia 

species tristitiae 

pusillanimitas 

ad corpus 

potissimum 

corporis 

rei singularis 

refertur 

affectio externa 

imaginatio 

immoderata cupiditas 

ebrietas 

admiratio 

amor 

sobrietas 

contemptus 

species 

singultus risus 

veneratio 

animositatis 

livor 

horror 

hilaritas 

tremor 

dedignatio 

titillatio 

libido 

indignitas 

melancholia 

castitas 

VERITAS 

dolor 

animi 

FIDES 

avaritia 

in periculis 

HONOR 

luxuria 

praesentia 

LABOR 

temperantia 

affectus 

RENATUS DES CARTES ET BENEDICTUS DE SPINOZA: PHILOSOPHORUM 
OPERA QUAEDAM AD STUDIOSOS LINGUAE LATINAE MODERNAE QUI COLUNT PHILOSOPHIAM 
PROF. DR. DARCY CARVALHO. FEAUSP. SAO PAULO. BRAZIL. 2018. 

STUDIES IN MEDIEVAL AND MODERN LATIN. 

FINIS OPERIS 


METHODUS 

INVENIENDI 

LINEAS CURVAS 

.VluImi Midimirc poprkuM gukiaxn. 
SIVE 

SOLUTIO 

PROBLEMATIS ISOfCRI METRICI 
L A T I »> I MO IIMC ACC tr T l 
JVCTOKK 

LEONHARDO EULERO. 

Ertftfm Rflw. (f eicadnma ImftnJu Smu. 

• S*u. 



LAUJANN.C Ai CINIVA. 
Af*4 MaiccmMicmauim Bovi<^vit Ai U. 
X O C € X 11 V. 



CORBUS AVIS VILLISSIMA 


RENATI DES-CARTES 

PRINCIPIA 


PHILOSOPHIA. 

'ata, diligenter 
■purgata. ^ 


VUima Editio cita optima cottata, diligenter 
recognita , (S mendis expurgata. 



. M DC XCIf. 


ERRATA. THE MEDIEVAL ORTHOGRAPHY 

The medieval orthography has been made modern and uniform mechanically, by simple 
substitution, in so doing we may have introduced errors, for instance j iota minusculum when 
converted into i may appear like a I lambda. Duality of forms may also be found in compounds 
that include cum and quam, that may appear as cun and quan before consonants, etc... 



TEMPO ET DE SUA PECUNIA FECIT 


ANNO MMXVIII: 


[PRIMA VERSIO] 















